༄༅། །དམ་པའི་ཆོས་དགོངས་པ་གཅིག་པའི་བཤད་པའི་གསུང་རྒྱུན་རེག་ཟིག་རྒྱལ་བ་ཐམས་ཅད་མཁྱེན་པ་ཉིད་ཀྱིས་ཞལ་ལུང་དྲི་མ་དང་བྲལ་བ་བདུད་རྩིའི་འདོད་སྟེར་

གྲུབ་པའི་དཔྱིད་ཐིག་གཞོན་ནུ་བདེ་བའི་ལང་ཚོ་གར་དགུའི་སྒེག་པ་

ཀུན་མཁྱེན་རབ་ཏུ་འབར་བའི་ཕུང་པོ་བསྐལ་མེ་འཇིག་བྱེད་

ཅེས་བྱ་བ་ཚོམས་དང་པོ་གཞན་འགྲེལ་དུ་

མཛད་པ་རྣམས་བཞུགས།།

༄༅། །ཚོགས་གཉིས་གོམས་སྟབས་གཅིག་གིས་སྲིད་ཞིའི་ས་ཆེན་གཉིས་བརྒལ་ནས། །སྟོབས་ལྡན་བདུད་བཞིའི་དཔུང་ཚོགས་སླར་མི་བརྫི་བར་ཟིལ་མནན་ཏེ། །འགྲོ་ཀུན་རེ་འདོད་ཅིག་ཅར་སྒྲུབ་མཛད་རྒྱལ་ཀུན་འབྱུང་བའི་གནས། །ཡོངས་རྫོགས་བསྟན་པའི་ཏོག་གཅིག་མི་བསྐྱོད་རྒྱལ་བའི་ཞབས་ལ་འདུད། །ཇི་སྲིད་འཁོར་བའི་མཐའ་ཀླས་བར། །བདག་ཡིད་རོལ་མཚོར་རྟག་བཞུགས་ནས། །སྐུ་གསུང་ཐུགས་དང་དབྱེར་མེད་དུ། །བློ་གྲོས་མཆོག་གི་དགའ་སྟོན་སྩོལ། །

 རྒྱལ་བ་ཐམས་ཅད་ཀྱི་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོ་དང་རོ་གཅིག་ཏུ་གྲུབ་པས་ཆོས་ཀྱི་སྒོ་ལུས་པ་མེད་པའི་སྟོན་པ་གཅིག་པུ། ཡང་དག་པར་རྫོགས་པའི་སངས་རྒྱས་དཔལ་ཀརྨ་པ་ཆེན་པོ། དོན་གྱི་སླད་དུ་མཚན་ནས་སྨོས་ཏེ་རྒྱལ་བ་ཐམས་ཅད་མཁྱེན་པ་ཁམས་གསུམ་ཆོས་ཀྱི་རྒྱལ་པོ་མི་བསྐྱོད་རྡོ་རྗེའི་ཞབས་ཀྱིས། བདག་ཉིད་ཆེན་པོ་ཀླུ་སྒྲུབ་ཞབས་ཀྱི་རྣམ་འཕྲུལ། རྟག་ཆད་ཀྱི་མཐའ་གཉིས་ལ་རབ་ཏུ་མི་གནས་པ་ཟུང་འཇུག་དབུ་མའི་ལམ་སྲོལ་ཆེན་པོ་ནས་གདུལ་བྱའི་ཚོགས་འདྲེན་པའི་ཁྱུ་མཆོག་ཆེན་པོ། སྐྱོབ་པ་འཇིག་རྟེན་གསུམ་གྱི་མགོན་པོའི་ཆོས་མཛོད་རྒྱ་མཚོའི་སྙིང་པོ་དམ་ཆོས་དགོངས་པ་གཅིག་པ་ཞེས་བྱ་བའི་ཆོས་ཀྱི་འཁོར་ལོ་བསྐོར་བར་མཛད་པ་ལས།

 དང་པོར་མཆོད་བརྗོད་ཀྱི་ཚིགས་སུ་བཅད་པ། དྲི་མེད་འོད་གསལ་ཐུགས་ཀྱི་དཀྱིལ་འཁོར་དུ། །ཞེས་སོགས་ཀྱི་སྐབས་སུ། བཀའ་འདི་ལྟར་སྩལ་ཏེ། ཆོས་ཐམས་ཅད་ཀྱི་གནས་ལུགས་ཟབ་མོ་རྗེས་སུ་དཔག་པ་མ་ཡིན་པར་མངོན་སུམ་དུ་སྒྲིབ་བྲལ་དུ་གཟིགས་པས་ན་ཐམས་ཅད་གཟིགས་པ་དང༌། མ་ལུས་པར་རྒྱ་ཆེན་པོ་མཁྱེན་པས་ཀུན་མཁྱེན་པ་དང༌། འཁོར་འདས་ཀྱི་ཆོས་ཐམས་ཅད་ཀྱི་བླ་མའམ་རྗེར་གྱུར་ཅིང༌། དམ་པའི་ཆོས་ཐམས་ཅད་ཀྱི་སྟོན་པ་པོ་ཡིན་པས་ཆོས་ཀྱི་རྗེ་དང༌། ལྷ་མི་དང་ཉན་རང་བྱང་སེམས་རྣམས་ཀྱིས་ཀྱང་ཡོན་ཏན་འགྲན་དུ་མེད་པས་ན་མཉམ་པ་མེད་པའོ། །དེ་བཞི་ནི་རྫོགས་པའི་སངས་རྒྱས་ཀྱི་མཚན་གྱི་རྣམ་གྲངས་ཡིན་པས་བཞིར་བརྗོད་པ་དྷརྨ་སྭ་མི་ཞེས་པ་ཆོས་ཀྱི་གཙོ་བོའམ་ཆོས་ཀྱི་རྗེའམ་དཔོན་ནོ། །མི་ཟློས་སམ་ཞེ་ན། མི་ཟློས་ཏེ་ཕྱག་ན་རྡོ་རྗེ་དང་བྱམས་པ་སོགས་ལ་མཚན་བརྒྱ་རྩ་བརྒྱད་ཀྱིས་བསྟོད་པ་དང༌། མཚན་ཡང་དག་པར་བརྗོད་པ་ལྟ་བུ་ཆེ་བའི་ཡོན་ཏན་དུ་མ་མངའ་བའི་མཚན་གྱི་རྣམ་གྲངས་ཀྱི་སྒོ་ནས་བསྟོད་པའི་ཕྱིར་རོ། །མཚན་གྱི་རྣམ་གྲངས་དུ་མ་ནས་ཞེ་ས་དང་བཅས་ཏེ་བརྗོད་དགོས་ཀྱི་མཚན་རྐྱང་པ་ནས་བརྗོད་པར་མི་རུང་ཞེས་འཇིག་རྟེན་མགོན་པོའི་འོད་གེ་མའི་འགྲེལ་པར། མཚན་ནས་བརྗོད་ན་ཡང་མཚན་སྤེལ་དུ་མའི་སྒོ་ནས་བརྗོད་པ་མ་གཏོགས་མཚན་རྐྱང་པ་ནས་མི་བརྗོད་དེ། གོའུ་ཏམ་དཔའ་བོ་བུ་རམ་ཤིང་པའི་རིགས། །མགོན་པོ་རིན་ཆེན་སྐྱབས་གྱུར་ཉི་མའི་གཉེན། །ཟས་གཙང་སྲས་པོ་ཆོས་ཀྱི་རྒྱལ་པོ་མཆོག །སྐྱབས་ཀྱི་དམ་པ་དེ་ལ་ཕྱག་འཚལ་ལོ། །ཞེས་འབྱུང་བས་སོ། །

 ཡང་ཐམས་ཅད་གཟིགས་པ་དང་ཀུན་མཁྱེན་པ་དོན་གཅིག་པས་ཟློས་སོ་ཞེ་ན་མ་ཡིན་ཏེ། ཟབ་པ་མཁྱེན་པས་ཐམས་ཅད་གཟིགས་པ་དང༌། ཐམས་ཅད་མཁྱེན་ཚུལ་ལ། སངས་རྒྱས་མ་ཐག་ཏུ་ཤེས་བྱ་མ་ལུས་པ་ལ་ལྟོས་ནས་སྔར་མ་རྟོགས་པ་རྟོགས་པས་ཚད་མ་ཡིན་ལ། དེ་ཕན་ཆད་དུ་ཆོས་ཅན་གྱི་སྐད་ཅིག་ལ་ཚད་མ་དང་རིགས་ལ་བཅད་ཤེས་སོ། །ཆོས་ཅན་གྱི་སྐད་ཅིག་དངོས་སུ་མཁྱེན་པས་ན་དེའི་ཆོས་ཉིད་ལ་ཤུགས་ལ་ཚད་མ་ཡིན་ནོ། །དེས་ན་ཆོས་ཅན་དང་འབྲེལ་བའི་ཆོས་ཉིད་ལ་ཚད་མ་ཁོ་ན་དང༌། ཆོས་ཉིད་ཙམ་གྱི་སྤྱི་ལ་བཅད་ཤེས་སོ། །དེ་བཞིན་དུ་ཡེ་ཤེས་མྱོང་བའི་རང་རིག་ཀྱང་སྐད་ཅིག་ལ་ཚད་མ་དང་རིགས་ལ་བཅད་ཤེས་དང༌། དེ་གཉིས་ཀྱི་དྲི་མ་བཀག་པ་དང་བདེན་པས་སྟོང་བ་སོགས་ལ་ཤུགས་ལ་ཚད་མ་ཡིན་ནོ། །ཡུལ་གང་ལའང་མ་རྟོགས་པ་མི་སྲིད་དེ། རྣམ་འགྲེལ་ལས། བློ་གྲོས་ཆེན་པོའི་མཐོང་ཉིད་ལས། །རྣམ་པ་ཐམས་ཅད་ངེས་པར་བྱེད། །ཅེས་འབྱུང་བས་སོ། །དེ་ལ་ཆོས་ཅན་མཁྱེན་པའི་སྣང་བ་འདི་རྡུལ་དང་གཙོ་བོ་དང་སེམས་ལ་སོགས་པ་གྲུབ་མཐའ་བཏགས་པ་བཞིན་མཁྱེན་པ་མ་ཡིན་གྱི། ཇི་ལྟར་སྣང་བ་བཞིན་མཁྱེན་པ་ཡིན་ཏེ། བདེན་གཉིས་ལས། བཏགས་པའི་དོན་གྱིས་དབེན་གྱུར་ཅིང༌། །བརྟེན་ནས་སྐྱེས་པ་འདི་ཐམས་ཅད། །ཇི་ལྟར་སྣང་བ་དེ་ཁོ་ན། །ཐམས་ཅད་མཁྱེན་པས་མངོན་དུ་གཟིགས། །ཞེས་འབྱུང་བ་ཡིན་ནོ། །ཇི་ལྟ་བ་མཁྱེན་པ་ནི་ཆོས་ཉིད་སྣང་མེད་ལ་མཉམ་པར་བཞག་པ་ཙམ་ཡིན་གྱི། ཡོད་མེད་གང་ལའང་ཚད་མ་མ་ཡིན་ཏེ། བདེན་གཉིས་ལས། གང་ཚེ་དངོས་དང་དངོས་མེད་དག །བློ་ཡི་མདུན་ན་མི་གནས་པ། །དེ་ཚེ་མཚན་མ་མི་འབྱུང་ཞིང༌། །གནས་པ་བརྟེན་ཕྱིར་མི་བཞེངས་སོ། །ཞེས་བཤད་དོ། །དེའི་ཕྱིར་འཕགས་པ་རྣམས་ཀྱི་རང་རིག་ནི་རྣམ་པ་ཀུན་ཏུ་ཡེ་ཤེས་ཀྱི་སྒྲུབ་པ་དང་དགག་པ་ལ་ཚད་མ་ཡིན་ལ། གཞན་རིག་ནི་ཤིན་ཏུ་མཉམ་པར་གཞག་པ་ན་མ་ཡིན་ཏེ། བློ་གྲོས་མི་ཟད་པས་ཞུས་པ་ལས། དོན་དམ་པ་ལ་སེམས་ཀྱི་རྒྱུ་བ་མེད་པར་བཤད་པའི་ཕྱིར་རོ། །དུས་གསུམ་མཁྱེན་ཚུལ་ཡང་འདས་པའི་འབྲས་བུ་དང་མ་འོངས་པའི་རྒྱུར་གྱུར་པའི་ད་ལྟར་བ་དངོས་སུ་ཤེས་པས་དེ་སྐྱེད་བྱེད་ཀྱི་རྒྱུ་དང་དེའི་འབྲས་བུ་ཤུགས་ལ་མཁྱེན་ཏེ། མེད་པ་དངོས་སུ་མཁྱེན་ན་འཁྲུལ་པར་འགྱུར་བའི་ཕྱིར་རོ། །ཆོས་ཅན་དང་ཆོས་ཉིད་སྔར་མེད་གསར་དུ་མཁྱེན་ན་ཀུན་མཁྱེན་མ་ཡིན་པར་འགྱུར་ཏེ་སྔར་མ་མཁྱེན་པ་ཡོད་པའི་ཕྱིར་རོ་ཞེ་ན། རྟགས་མ་གྲུབ་སྟེ། མ་འོངས་པའི་རིགས་ནི་ད་ལྟར་བས་མཁྱེན་ལ་རྫས་དེའི་ཚེ་མེད་པས་སོ། །མེད་པ་མཁྱེན་པས་ཀུན་མཁྱེན་མི་འཇིག་སྟེ་རི་བོང་གི་རྭ་མེད་པ་མ་མཁྱེན་པ་བཞིན་ནོ། །ཡང་སངས་རྒྱས་ལ་རྗེས་དཔག་ཡོད་པར་འགྱུར་ཏེ། འདས་མ་འོངས་ད་ལྟར་བ་ལས་དཔོག་པའི་ཕྱིར་རོ་ཞེ་ན། ས་ཕྱོགས་དང་བུམ་མེད་ལྟར་དུས་གཅིག་ལ་མཁྱེན་པ་ཡིན་གྱི་རྟགས་དང་བསྒྲུབ་བྱ་ལྟར་རིམ་ཅན་དུ་མ་ཡིན་པས་སྐྱོན་མེད་དོ། །ཡང་མངོན་སུམ་དེ་དག་གང་གོམས་པའི་དོན་ལ་གསལ་སྣང་སྐྱེ་ན་བདག་མེད་ལ་སྒྲ་བཅས་སུ་གོམས་པར་བྱས་པས་དེ་ལ་གསལ་སྣང་སྐྱེ་བར་འགྱུར་ལ། དེའང་རྟོག་པའི་གསལ་སྣང་ཡིན་པའི་ཕྱིར་རྟོག་མེད་དུ་མི་འཐད་ལ་གོམས་པའི་དོན་ལ་སྐྱེ་ན་བདག་བཅས་ལ་གསལ་སྣང་སྐྱེ་བར་འགྱུར་རོ་ཞེ་ན། གང་གོམས་པའི་དོན་ལ་སྐྱེའང་དོན་སྤྱི་ལ་མ་ཡིན་གྱི། བདེན་བཞི་བདག་མེད་པའི་དོན་ལ་སྐྱེ་བས་སྐྱོན་མེད་དེ། སྒྲ་དོན་འཛིན་པའི་རྟོག་པ་ནི་མཉམ་བཞག་ལ་ཤིན་ཏུ་འགལ་བའི་ཕྱིར་རོ། །མཆན། རྒྱ་ཆེ་བ་མཁྱེན་པས་ཀུན་མཁྱེན་པ་སྨོས་ལ། རྣམ་པ་གཅིག་ཏུ་ན་གལ་ཆེ་བའི་དོན་ལ་ནན་ཏན་གྱིས་གསུངས་པའང་ཡིན་ནོ། །དེ་ལྟར་ཐམས་ཅད་གཟིགས་ཤིང་ཀུན་མཁྱེན་པའི་ཆོས་ཀྱི་རྗེ། ཟབ་པ་དང་རྒྱ་ཆེ་བ་ལ་ཐམས་ཅད་མཁྱེན་པ་དང་ཀུན་མཁྱེན་པ་པོར་སྦྱར་བའི་བཤད་པ་འདིའང་ཧ་ཅང་མི་བཟང་བས། སརྦ་ཛྙཱ་ཞེས་པ་ཤེས་བྱ་ཐམས་ཅད་མཁྱེན་པ་ཞེས་རགས་པར་སྨོས་ནས། མ་མཁྱེན་པ་ཅུང་ཟད་ལྷག་མར་ལུས་པ་འགོག་པའི་སླད་དུ། ཉེར་བསྒྱུར་གྱི་ཨཱ་རིང་པོ་ནི་ཀུན་ཏུ་དང༌། ཇི་སྲིད་པར་མཁྱེན་པའི་ཕྱིར་ཨཱ་ཛྙ་ན་ཞེས་པ་ཀུན་མཁྱེན་པ་དང་ཇི་སྲིད་པར་མཁྱེན་པའོ། །མཆན།

 ཡང་ན་ཐམས་ཅད་མི་མཁྱེན་པ་ནི་སངས་རྒྱས་མ་ཡིན་པས་ཐམས་ཅད་མཁྱེན་པ་དེ་སངས་རྒྱས་སོ་ཞེས་བརྡ་སྦྱར་བ་ན་ཐམས་ཅད་མཁྱེན་པ་དང་སངས་རྒྱས་ཀྱི་སྒྲ་མི་ཟློས་པར་དུས་འཁོར་གྱི་འགྲེལ་པ་དྲི་མེད་འོད་དུ། འདིར་ཡང་ཅིའི་ཕྱིར་སངས་རྒྱས་བཅོམ་ལྡན་འདས་ཞེས་ཟློས་པའི་ཚིག་གཉིས་པ་གསུངས་པ་ཅི་ལ་དགོངས་པ་ཡིན་སྙམ་དུ་སེམས་པར་འགྱུར་ན། དེ་ཕྱིར་བརྗོད་པར་བྱ་སྟེ། འདིར་ཚིག་འདི་ནི་བདེན་ཏེ། གང་ཐམས་ཅད་མཁྱེན་པ་དེ་ཉིད་སངས་རྒྱས་བཅོམ་ལྡན་འདས་ཞེས་བྱ་སྟེ། འོན་ཏེ། གཞན་ཁྱབ་འཇུག་དང་བདེ་བྱེད་ལ་སོགས་པ་རྣམས་ནི་ཐམས་ཅད་མཁྱེན་པ་ཉིད་དུ་བྱིས་པའི་སྐྱེ་བོ་རྣམས་ཀྱིས་ཡོངས་སུ་བཏགས་པ་སྟེ། དེ་རྣམས་ཀྱིས་ཐམས་ཅད་མཁྱེན་པ་བསལ་བའི་ཕྱིར་ཐམས་ཅད་མཁྱེན་པའི་སངས་རྒྱས་ཞེས་གསུངས་སོ། །ཞེས་པས་ཚིག་ཟློས་ཀྱང་དོན་མི་ཟློས་པར་བཤད་པ་ལྟར་འདིར་ཡང་ངོ༌། །མཆན་གྱི་མཆན།

 མཉམ་མེད་ནི་སྐྱོབ་པ་འཇིག་རྟེན་གསུམ་མགོན་ཏེ། སྲིད་ཞི་ལས་སྐྱོབ་པས་སྐྱོབ་པ་དང༌། འཇིག་རྟེན་གསུམ་ནི་སྟོང་སྤྱི་ཕུད་དང་སྟོང་གཉིས་བར་མ་དང་སྟོང་གསུམ་མི་མཇེད་ཀྱི་འཇིག་རྟེན་ལ་བརྗོད་མོད་ཀྱི། སྐབས་འདིར་རྒྱ་ཆེ་བ་ལ་བསམས་ནས་འདོད་གཟུགས་གཟུགས་མེད་ཀྱི་ཁམས་གསུམ་ནི་འཇིག་རྟེན་གསུམ་སྟེ། དེ་དག་གི་སེམས་ཅན་ཐམས་ཅད་ཀྱི་མགོན་སྐྱབས་ཡིན་པའི་ཕྱིར་འཇིག་རྟེན་གསུམ་མགོན་ཞེས་བྱའོ། །མཚན་དེ་དག་འཛིན་པ་པོ་དེ་ལ་ཡོན་ཏན་ཇི་ལྟ་བུ་མངའ་ཞེ་ན། ཉོན་མོངས་པ་དང་ཤེས་བྱ་དང་སྙོམས་འཇུག་གི་སྒྲིབ་གསུམ་བཅོམ་པའི་སྤངས་པ་མཐར་ཐུག་པས་དྲི་མ་མེད་པའི་སྒོ་ལྔའི་རྣམ་ཤེས་དག་པ་བྱ་བ་གྲུབ་པ། དྲུག་ཡིད་དག་པ་སོར་རྟོག །ཉོན་ཡིད་དག་པ་མཉམ་ཉིད། ཀུན་གཞིའི་རྣམ་ཤེས་དག་པ་མེ་ལོང་ཡེ་ཤེས་ཏེ། རྣམ་ཤེས་ཚོགས་བརྒྱད་ཡེ་ཤེས་བཞིའམ་ལྔར་གནས་གྱུར་ཐོབ་པའི་ཕྱིར་འོད་གསལ་བའམ། ཡང་ན་རང་བཞིན་རྣམ་དག་དེ་གློ་བུར་རྣམ་དག་ཏུ་གྱུར་པས་དག་པ་གཉིས་ལྡན་གྱི་ཡེ་ཤེས་རང་བཞིན་གྱི་འོད་གསལ་བ་ཐོབ་པའི་ཕྱིར་འོད་གསལ་བའོ། །དཀྱིལ་འཁོར་ནི་སྒྲ་བཤད་པ་ལས་སྙིང་པོ་ལེན་པ་སྟེ་འབྲས་བུ་མཐར་ཐུག་དེ་བཞིན་གཤེགས་པ་ཆོས་སྐུའི་སྙིང་པོ་ཐོབ་ཅིང་ལེན་པའོ། །

 སྤྱིར་སངས་རྒྱས་ལ་ཡེ་ཤེས་ཡོད་པར་བཤད་པ་དང་མེད་པར་བཤད་པའི་ལུགས་གཉིས་ལས། འདིར་ཡོད་པར་བཤད་ན་ཤེས་བྱའི་དངོས་པོ་སྟེ་ཆོས་ཐམས་ཅད་ཀྱི་ངོ་བོའམ་མཚན་ཉིད་སྒྲིབ་མེད་དུ་ཇི་ལྟ་བར་གཟིགས་ཀྱང༌། སོ་སྐྱེ་ལ་གཉིས་སུ་འཛིན་པར་སྣང་བ་དང༌། འཕགས་པ་སློབ་པ་རྣམས་ལ་གཉིས་སུ་སྣང་བ་ལྟ་བུ་ནི་སངས་རྒྱས་ལ་མེད་ལ། མེ་ལོང་ཡེ་ཤེས་ལ་ཡུལ་གྱི་རྣམ་པར་ཡར་འཆར་བའམ། མེ་ལོང་ཡེ་ཤེས་དེས་ཡུལ་གྱི་རྣམ་པ་ཕྱིར་བཟུང་བ་ལྟ་བུ་གང་ཡང་མ་ཡིན་ཏེ། སེམས་ཅན་གྱི་བློས་གཞལ་མི་ནུས་པས་སོ། །

 འོ་ན་རྫོགས་པའི་སངས་རྒྱས་ལ་འབྲི་གུང་གི་གནས་ཀྱི་མིང་གིས་འབོད་པ་མི་འཐད་དོ་ཞེ་ན། ཉེས་པ་མེད་དེ། བཅོམ་ལྡན་འདས་ཉིད་ལའང་རྡོ་རྗེ་གདན་པ་ཞེས་འབོད་པ་དང༌། འོ་ན་གོང་གི་མཆན་བུ་ལ་ཀུན་རྫོབ་ཇི་ལྟར་སྣང་བ་བཞིན་མཁྱེན་པར་བཤད་པ་དང་འགལ་ཞེ་ན། མཁྱེན་པ་དང་རྟོགས་པ་ལ་ཐེག་དམན་དང་ཐུན་མོང་བའི་ཆོས་སྐད་ལྟར་ན། ཡུལ་དེར་ཇི་ལྟར་འཁྲུལ་བའི་སྣང་བ་བཞིན་མཁྱེན་དགོས་ཀྱང༌། ཐེག་ཆེན་ཐུན་མོང་མ་ཡིན་པའི་ཆོས་སྐད་ལྟར་ན། ཡུལ་དང་ཡུལ་ཅན་གྲུབ་བདེན་དུ་དབྱེ་བ་དྲི་མ་ཟད་པའི་ཕྱིར། མཁྱེན་པ་དང་རྟོགས་པ་ལ་ཡུལ་དེ་ཇི་ལྟར་འཁྲུལ་བའི་སྣང་བ་བཞིན་དམིགས་ནས་མཁྱེན་དགོས་པ་ཡིན་ནོ། །མཆན།

 སྤྱིར་ཀུན་གཞིའི་རྣམ་ཤེས་གནས་ངན་གྱི་རྙོགས་པ་དང་བྲལ་བ་ན། མེ་ལོང་ལྟ་བུའི་ཡེ་ཤེས་སུ་གནས་གྱུར་ལ། དེའི་ཚེ་ཀུན་གཞིའི་རྣམ་ཤེས་ལ་བརྟེན་པའི་དྲུག་ཡིད་གནས་གྱུར་པའི་སོར་རྟོག་ཡེ་ཤེས་ཀྱིས་ཤེས་བྱ་ཇི་སྙེད་པ་ཡུལ་དུ་བྱེད་པ་ན། ཡུལ་དེ་ཡེ་ཤེས་ཀྱི་སྐམ་པ་དང་ལྕགས་སྒྲམ་ཕྲད་པ་ལྟ་བུའམ། ཡེ་ཤེས་དེ་ཡུལ་དེའི་ངོ་བོའི་རྣམ་པར་སྣང་ནས་མཁྱེན་ཅིང་རྟོགས་དགོས་པ་མ་ཡིན་ཏེ། ཇི་སྙེད་པའི་ཡེ་ཤེས་ཀྱི་ཡུལ་ཅན་ལ་ལྟོས་ནས་ཤེས་བྱ་ཇི་སྙེད་པ་ཡུལ་དུ་བཞག་པ་ཙམ་གྱི་སྒོ་ནས་རྟོགས་པར་ནུས་པའི་ཕྱིར། འོ་ན་ཇི་སྙེད་མཁྱེན་པའི་ཡུལ་ཅན་གྱི་ཡེ་ཤེས་ཆོས་ཅན། ཁྱོད་འཁྲུལ་ཤེས་སུ་ཐལ། མ་རིག་པས་བསླད་པའི་ཤེས་བྱ་ཡུལ་དུ་བྱེད་པའི་ཕྱིར་ཞེ་ན། ཁྱབ་པ་ག་ལ་ཡོད་དེ། མ་རིག་པས་བསླད་པའི་ཤེས་བྱ་འཁྲུལ་པ་གཞན་རྒྱུད་ཀྱིས་བསྡུས་པ་འཁྲུལ་པ་འཁྲུལ་པར་ཡུལ་དུ་བྱས་ནས་མཁྱེན་ཞིང་གཟིགས་པའི་ཚེ། སེམས་ཅན་གཞན་རྒྱུད་མ་རིག་པས་བསླད་པའི་ཤེས་བྱ་འཁྲུལ་པས་སངས་རྒྱས་རང་རྒྱུད་ཀྱི་ཡེ་ཤེས་འཁྲུལ་པར་བསྐྱེད་པས་མ་ཁྱབ་པའི་ཕྱིར། དཔེར་ན་ཡུལ་ཅན་ཉི་ཟེར་གྱིས་ཡུལ་འདམ་རྫབ་སྐེམ་པ་ན། ཡུལ་འདམ་རྫབ་ཀྱིས་ཉི་ཟེར་བརླན་གཤེར་དུ་བྱེད་མི་དགོས་པའམ། ཡུལ་ཅན་སྣང་བས་ཡུལ་མུན་པ་སེལ་བ་ན། ཡུལ་མུན་པས་ཡུལ་ཅན་གྱི་སྣང་བ་མུན་པའི་ངོ་བོར་མི་བསྐྱེད་པ་བཞིན་དང༌། སྐྱེས་བུ་ཤེས་པ་རང་བཞིན་དུ་གནས་པས་སྐྱེས་བུ་ཤེས་པ་རང་བཞིན་དུ་མི་གནས་པ་མི་གནས་པར་རྟོགས་པའི་ཚེ། སྐྱེས་བུ་ཤེས་པ་རང་བཞིན་དུ་གནས་པའི་ཤེས་པ་རང་བཞིན་དུ་མི་གནས་མི་དགོས་པའི་ཕྱིར་རོ། །ཡང་ཀུན་རྫོབ་བདེན་པ་ཆོས་ཅན། ཁྱོད་ལ་རང་བཞིན་དུ་གྲུབ་པར་ཐལ། ཇི་སྙེད་མཁྱེན་པའི་ཡེ་ཤེས་ཀྱི་ཡུལ་དུ་གྱུར་ཅིང་གཟིགས་པའི་ཕྱིར་ཞེ་ན། ཁྱབ་པ་ག་ལ་ཡོད་དེ། ཇི་ལྟ་ཇི་སྙེད་མཁྱེན་པའི་ཡེ་ཤེས་ཀྱིས་ཀུན་རྫོབ་བདེན་པ་ཡུལ་དུ་གྱུར་ཅིང་གཟིགས་པ་ན་ཆོས་ཅན། ཀུན་རྫོབ་རང་བཞིན་གྲུབ་བདེན་ཡོད་པ་ཡུལ་དུ་བྱས་ནས་གཟིགས་པ་ག་ལ་ཡིན་ཏེ། སངས་འཕགས་ཀྱིས་སྔོན་ཚོགས་གཉིས་བསགས་པའི་རྒྱུ་ལས་བྱུང་བའི་རྣལ་འབྱོར་པའི་ཀུན་རྫོབ་བདེན་པ་ནི་རྟེན་ཅིང་འབྲེལ་བར་འབྱུང་བ། རང་བཞིན་མེད་བཞིན་དུ་སྣང་བ་ཆུ་ནང་གི་ཟླ་བ་ལྟ་བུ་དེ། སངས་འཕགས་ཀྱི་རྒྱུད་ཀྱིས་ཟིན་པའམ། ཇི་སྙེད་མཁྱེན་པའི་ཡེ་ཤེས་ཀྱིས་རང་ཉམས་སུ་མྱོང་བའི་ཚུལ་གྱིས་ཡུལ་དུ་བྱས་ནས་གཟིགས་ཤིང༌། རྒྱུན་མཐའ་པའི་བྱང་འཕགས་ཕྱིན་གྱི་རྣལ་འབྱོར་པའི་ཀུན་རྫོབ་བདེན་པ་དང༌། བྱིས་པའི་ཀུན་རྫོབ་བདེན་པ་རྣམས་ཀྱང་རྟེན་ཅིང་འབྲེལ་བར་འབྱུང་བ། རང་བཞིན་མེད་བཞིན་དུ་སྣང་བ་ཆུ་ནང་གི་ཟླ་བ་ལྟ་བུ་དེ་སངས་འཕགས་ཀྱི་རྒྱུད་ཀྱིས་ཟིན་པའམ། ཇི་སྙེད་མཁྱེན་པའི་ཡེ་ཤེས་ཀྱིས་རང་ཉམས་སུ་མྱོང་བའི་ཚུལ་གྱིས་ཡུལ་དུ་བྱས་ནས་མ་གཟིགས་ཀྱང༌། ཇི་སྙེད་མཁྱེན་པའི་ཡེ་ཤེས་ཀྱི་ཡུལ་དུ་མ་གྱུར་ནས་མ་གཟིགས་པ་མ་ཡིན་པའི་ཕྱིར། མཆན་གྱི་མཆན། སྔགས་ཀྱི་ཕྱོགས་ལས། བདེ་བ་ཆེན་པོའི་ཡེ་ཤེས་ཀྱི་གནས་ལ་གསང་བའི་མིང་དུ་བརྗོད་ནས་དེར་བཞུགས་པ་ལས་གསང་བ་འདུས་པ་ཞེས་པ་དང༌། ཕྱིའི་ཡུལ་ཉེར་བཞི་དང་ནང་གི་འཁོར་ལོའི་གནས་ལ་བཞུགས་པ་ལ་འཁོར་ལོ་སྡོམ་པ་དང༌། ཕྱི་འཇིག་རྟེན་གྱི་དུས་ས་དུམ་བུ་བཅུ་གཉིས་སུ་འཁོར་ཞིང༌། ནང་དུ་དུས་སྦྱོར་བཅུ་གཉིས་ཀྱི་ངོ་བོ་ལྟེ་བའི་རྩ་འདབ་རྣམ་པར་དག་བྱེད་དུ་འཁོར་ཞིང་བཞུགས་པས་དུས་ཀྱི་འཁོར་ལོ་དང༌། བདག་གཞན་སྔགས་དེ་ཁོ་ན་ཉིད་ཀྱི་གདན་ལ་གནས་པས་རྡོ་རྗེ་གདན་བཞི་ཞེས་བརྗོད་པ་སོགས་རྟེན་གནས་ཀྱི་མིང་བརྟེན་པ་ལ་བཏགས་པ་ཤིན་ཏུ་མང་བས་འདིར་ཡང་དེ་ལྟར་བརྗོད་པའོ། །ལྷག་པར་གསང་སྔགས་བླ་ན་མེད་པའི་བཅོམ་ལྡན་འདས་ནི་རྡོ་རྗེའི་གདན་བཞིར་བཞུགས་པར་འཆད་དེ། དེ་ཡང་སྙིང་གར་བདག་གི་གདན་ནི། བདག་ནི་སེམས་ཡིན་ལ་དེའི་རྟེན་ནི་སྙིང་གའོ། །མགྲིན་པར་གཞན་གྱི་གདན་ནི། གཞན་རོ་དྲུག་ལོངས་སྤྱོད་པར་བྱེད་པ་ཡིན་པའི་ཕྱིར་རོ། །སྤྱི་བོར་སྦྱོར་བའི་གདན་ནི། ཡབ་ཡུམ་རོ་གཅིག་པ་སྟེ་སྤྱི་བོ་ལའོ། །ལྟེ་བར་གསང་བའི་གདན་ནི། ལྷན་ཅིག་སྐྱེས་པའི་བདེ་བ་སྐྱེད་པར་བྱེད་པ་སྟེ། གསང་བ་ནི་པདྨ་སྟེ་སྦྱོར་བ་མི་ནུས་པ་ལ་མི་སྟོན་པའི་ཕྱིར་རོ། །ཡང་ན་རྒྱུད་གཞན་ལས། གཞན་གྱི་གདན་ནི་ཤེས་རབ་བརྗོད། །བདག་གི་གདན་ནི་ཐབས་སུ་སྟེ། །དེ་དག་གཉིས་མེད་གྱུར་པ་ནི། །རྣལ་འབྱོར་གདན་དུ་རྣམ་པར་གནས། །དེ་ལས་སྐྱེས་པ་དེ་ཉིད་གདན། །དེ་སྤངས་པ་ནི་གང་གྱུར་ལ། །ལྷན་ཅིག་སྐྱེས་པའི་ཀུན་ཏུ་བསྒྲགས། །ངག་གི་ལམ་གྱི་སྤྱོད་ཡུལ་མིན། །ཞེས་གསུངས་པས། ཤེས་རབ་ནི་བཟུང་བར་བྱ་བ་ཡིན་པའི་ཕྱིར་གཞན་གྱི་གདན་ཏེ། དྲང་དོན་དུ་བུད་མེད་དང༌། ངེས་དོན་དུ་སྟོང་གཟུགས་སོ། །ཐབས་ནི་འཛིན་པར་བྱེད་པ་ཡིན་པའི་བདག་གི་གདན་ཏེ། དྲང་དོན་དུ་སྐྱེས་པ་དང༌། ངེས་དོན་དུ་སྙིང་རྗེའོ། །སྦྱོར་བ་གདན་ནི། དེ་གཉིས་གཉིས་མེད་དུ་གྱུར་པ་སྟེ། དྲང་དོན་དུ་འཁྲིག་པ་དང༌། ངེས་དོན་དུ་སྟོང་པ་དང་དབྱེར་མེད་པའི་མི་འགྱུར་བའི་བདེ་བའོ། །དེ་ཁོ་ན་ཉིད་ཀྱི་གདན་ནི། བདག་གཞན་གྱི་གདན་གཉིས་ལས་སྐྱེས་པ། བདག་གཞན་གྱི་རྟོག་པ། གཉིས་སྤངས་པར་གྱུར་པ་ལྷན་ཅིག་སྐྱེས་པའི་ཡེ་ཤེས་སོ། །མན་ངག་སྙེ་མར་སྦྱོར་བའི་གདན་ནི། དེ་ཁོ་ན་ཉིད་ཀྱི་གདན་གཅིག་ཏུ་གསུངས། གསང་བའི་གདན་དང་སྔགས་ཀྱི་གདན་གཅིག་ཏུ་གསུངས་སོ། །མཆན། རིན་པོ་ཆེ་ནི་རྙེད་པར་དཀའ་ཞིང་དགོས་འདོད་སྩོལ་བས་དེ་དང་ཆོས་མཚུངས་ཏེ། དེ་ལྟར་ཡོན་ཏན་དེ་དག་དང་ལྡན་པས་ཕྱག་གི་ཡུལ་དུ་འོས་པའོ། །དེས་ན་རྡོ་རྗེ་ཐེག་པའི་རྒྱུད་ཀྱི་གླེང་གཞི་ལ་ཕུན་སུམ་ཚོགས་པ་ལྔ་ལྡན་དུ་གསུངས་⁽1763⁾འཁོར་བའི་ཆོས་ཐམས་ཅད་ལ་འབྲས་བུའི་ཕུན་སུམ་ཚོགས་པ་ལྔའི་རྒྱུ་བདེ་བ་ཆེན་པོའི་རིགས་ཡོད་ཅིང༌། འབྲས་བུ་མྱང་འདས་ཀྱི་དུས་ན་བདེ་བ་ཆེན་པོའི་ཕུན་སུམ་ཚོགས་པ་ལྔ་ལྡན་དུ་ཡོད་པ་ཡིན་ནོ། །མཆན། ཤིང་འདི་ཉིད་དུའང་འཁོར་འདས་ཀྱི་ཆོས་རེ་རེ་ལའང་ཕུན་སུམ་ཚོགས་པ་ལྔ་ག་ཚང་ཞེས་གསུངས་པའང༌། ཆོས་ཐམས་ཅད་བདེ་བ་ཆེན་པོར་གྲུབ་པའི་དོན་ཡིན་ནོ། །ཞེས་བཀའ་དྲིན་དུ་སྩལ་ཏོ། །

 དེ་ནས་དངོས་གཞི་ཚོམས་བདུན་ལས། དང་པོར་ལྟ་སྒོམ་སྤྱོད་པའི་ཚོམས་རྩ་ཚིག་ཉི་ཤུའི་ཐོག་མར།

༈ རྡོ་རྗེའི་གསུང༌། **བརྒྱུད་པ་ལས་རྒྱུད་པའི་ཆོས་ངོ་མཚར་བ་ཡིན།** ཞེས་སོགས་ཀྱི་སྐབས་སུ་བཀའ་བསྩལ་པ་ནི། འཇིག་པ་མེད་པའམ་འགྱུར་བ་མེད་པའི་གསུང་ཡིན་པས་རྡོ་རྗེའི་གསུང་ངོ༌། །སེམས་ཅན་རྣམས་ཀྱི་སྒྲས་མཆོག་དམན་བར་མའི་འགྲོ་བ་ཀུན་བསྡུས་ལ། མི་འཇིགས་པ་བཞི་ཐོབ་ནས། རྫུན་གཏན་མི་མངའ་བའི་ཕྱིར། བརླིང་བ་དང༌། བརྟན་པ་དང༌། སྙིང་པོའི་དོན་དུ་རྒྱུད་བླར་བཤད། མཆན། ཁམས་ནི་རེ་ཞིག་ཀུན་གཞིའི་རྣམ་ཤེས་སོ། །བག་ལ་ཉལ་ནི་སྒྲིབ་པ་ཤས་ཆེ་ཆུང༌། བསམ་པ་ནི་རྣམ་རྟོག །དབང་པོ་ནི་དད་སོགས་ལྔའམ་དབང་པོ་ཉེར་གཉིས། མོས་པ་ནི་འགྲོ་བའི་གནས་སོ་སོར་མོས་པ་དང་ཕྱི་རོལ་པ་ལ་མོས་པ་དང་ཉན་རང་དང་ཐེག་ཆེན་ལ་མོས་པའོ། །ཞེས་གསུངས།

 གདུལ་བྱ་སྨིན་པར་མཛད་པ་ལ། །ཐབས་སུ་མ་གྱུར་གང་ཡང་མེད། །ཅེས་པ་ནི། འོག་ཏུ་ཤེས་བྱ་ལ་སྲིད་ཚད་ཀྱིས་སངས་རྒྱས་ཀྱི་བྱ་བ་བྱེད་པར་གསུངས་པ་དང་གནད་གཅིག་གསུང༌། བླ་མ་མེད་པར་རང་གར་འཇུག་པ་ནི་ཉེས་པ་ཤིན་ཏུ་ཆེ་སྟེ། འདུལ་བ་ལས་བསྙེན་པར་མ་རྫོགས་པས་ལས་ཉམས་སུ་མྱོང་ན་རྐུ་ཐབས་སུ་གནས་པས་སྡོམ་པ་མི་སྐྱེ་བའི་ཆོས་ཅན་དུ་གསུངས་པ་དང༌། སྡོམ་པ་གོང་མ་འཇུག་སྡོམ་ལེན་པའི་སྔ་རོལ་དུ་བྱང་ཆུབ་སེམས་དཔའི་སྡེ་སྣོད་ལ་ཐོས་བསམ་བྱེད་དགོས་པར་གསུངས་པ་ནི་དམིགས་བསལ་ཏོ། །མཆན། གཉིས་ལ་རྐུ་ཐབས་སུ་གནས་པ་དངོས་སུ་མ་གསུངས་ཀྱང་དོན་གྱིས་ཐོབ་པའི་ཕྱིར། ལྷག་པར་གསང་སྔགས་ལ་ལག་ལེན་ཅུང་ཟད་འཆུག་ཀྱང་ཉན་ཐོས་ཀྱི་རྩ་བ་ཉམས་པ་ལས་ཉེས་པ་ཆེ་བ་ཡོད་དེ། སྔོན་རྭ་སྒྲེང་དུ་དགེ་བཤེས་སྟོན་པ་ལ་དཀྱིལ་འཁོར་ཞིག་བཅའ་བར་ཞུས་པས། མི་འོང་ཤྲདྡྷཱ་ཀ་ར་ཝརྨའི་ཐེག་ཆོག་འདི་ལས་རི་མོ་ཨེ་ན་ཞིག་འཆུགས་ཀྱང༌། ཉན་ཐོས་ཀྱི་ཁྲིམས་ཐམས་ཅད་ཉམས་པ་ལས་ཉེས་པ་ཆེ་གསུང་སྐད་པ་དེའི་ཕྱིར་ཡང༌། གསང་སྔགས་ལ་བླ་མ་མེད་པར་འཇུག་པ་ལྟ་ཅི་སྨོས། དེས་ན་རྡོལ་ཆོས་ལ་མཆོག་ཏུ་མི་འཛིན་པ་འདི་ཤིན་ཏུ་གནད་ཆེ་ཞེས་གསུངས།

 དུག་གསུམ་གྱི་ནད་ཐམས་ཅད་སེལ་བའི་ཕྱིར་རྩིར་འདུ་ཤེས་པ་ཞེས་སོ། །ཞལ་ནས་ཞལ་དུ་བརྒྱུད་པས་བརྗོད་བྱེད་ཀྱི་ཚིག་ཟུར་མ་ཉམས་པ་ནི། གདུལ་བྱ་འདི་ལ་འདུལ་བྱེད་ཀྱི་ཚིག་འདིས་བསྟན་ན་གདུལ་བྱ་འདི་འདུལ་ནུས་སོ་ཞེས་པར་མངོན་པར་ཤེས་པ་དང་ལྡན་པའོ། །སྙན་དངགས་སུ་མ་སོང་བ་ནི་འདིར་ཡོན་ཏན་མེད་པ་ལ་ཡོད་པ་སོགས་སྒྲོ་བཏགས་པ་མ་ཡིན་པའོ། །བྱིན་བརླབས་ཀྱི་བརྒྱུད་པ་མ་ཆད་པ་ནི་སྒྲུབ་བརྒྱུད་ཀྱི་རྟོགས་པའི་བཀའ་མ་ཆད་པའོ། །འདྲེས་ཁྱེར་ཞེས་བྱ་བ་བདུད་བཞིའི་དབང་དུ་མ་སོང་བའོ། །དམ་ཉམས་ནི་སྤྱིར་བླ་མའི་འཕྲལ་གྱི་བཀའ་བཅག་པ་སོགས་ཀྱང་ཡིན་མོད། ཁྱད་པར་དུ་སངས་རྒྱས་ཀྱི་གསུང་ལས་འགལ་བར་བྱེད་པ་སྟེ། སྡོམ་པ་གསུམ་གྱི་ཁས་བླངས་དང་འགལ་བར་སྤྱོད་པའོ། །

 ཚོང་འདུས་ཀྱི་འོ་མར་མ་སོང་བ་ཞེས་པའི་སྐབས་སུ། སྤྱིར་ཤིང་རྟའི་སྲོལ་འབྱེད་གཉིས་ཀྱི་བྱང་སྡོམ་གྱི་བསླབ་བྱ་སློབ་ཚུལ་ལྟ་བུ་ལ་མཚོན་ན། ཀླུ་སྒྲུབ་ཀྱི་ལུགས་ནི། གཙོ་བོར་གདུལ་བྱ་ཐེག་ཆེན་དབང་རྣོན་གྱི་དོན་དུ་གསུངས་པས་ལྟ་སྤྱོད་གཉིས་ཀ་ཡངས་པས། དཔེར་ན་བྱང་སེམས་དབང་རྣོན་བཙུན་མོའི་ཚོགས་ཀྱིས་བསྐོར་ཡང་ཉེས་སྤྱོད་སྡོམ་པའི་བསླབ་པ་དང་འགལ་བའི་ཉེས་པ་མི་བསྐྱེད་དེ། རང་བཞིན་མེད་རྟོགས་ཀྱི་ཤེས་རབ་ཀྱིས་ཆགས་སོགས་ཟིལ་གྱིས་གནོན་པར་ནུས་པའི་ཕྱིར། འོན་ཀྱང་སྤྱོད་པ་དེ་བྱང་སེམས་ལས་དང་པོས་བྱར་མི་རུང་ལ། ཐོགས་མེད་ཀྱི་ལུགས་ནི་གཙོ་བོར་གདུལ་བྱ་ཐེག་ཆེན་དབང་རྟུལ་གྱི་དོན་དུ་གསུངས་པས་ལྟ་སྤྱོད་གཉིས་ཀ་དོག་པས། བུད་མེད་ཀྱི་ཚོགས་ཀྱིས་བསྐོར་བ་ལྟ་ཅི་སྨོས་ཏེ། བུད་མེད་ལ་ཆགས་སེམས་ཀྱིས་མིག་གིས་བལྟ་བ་ཙམ་ཡང་ལྟུང་བར་གསུངས་པའི་ཕྱིར། ས་མཱུ་དྲ་མེ་གྷས། ཚུལ་ཁྲིམས་ལེའུའི་འགྲེལ་པར། བསྙེན་བཀུར་ལ་ཆགས་པ་སོགས་མི་བྱེད་ན། འཁྲིག་པ་ལ་སོགས་པ་མི་བྱེད་པ་ལྟ་ཅི་སྨོས། ཞེས་གསུངས་སོ། །མཆན་དྲུག། ལུགས་དེ་གཉིས་གང་ལ་ཞུགས་ཀྱང་བྱང་ཆུབ་ཐོབ་མོད། དེ་གཉིས་ཀྱི་ལྟ་བ་གཉིས་བསྲེས་ནས་ཉམས་སུ་ལེན་མི་བཏུབ་སྟེ། དངོས་སྨྲ་བའི་ལྟ་བ་དང་དབུ་མའི་ལྟ་བ་འགལ་བའི་ཕྱིར། དེ་བཞིན་དུ་སྤྱོད་པ་གཉིས་བསྲེས་ནས་ཉམས་སུ་ལེན་མི་བཏུབ་སྟེ་ལས་དང་པོ་པ་དང་བརྟན་པ་ཐོབ་པའི་བྱང་སེམས་ཀྱི་སྤྱོད་པ་ཁྱད་ཞུགས་པའི་ཕྱིར། སྤྱོད་པ་གཉིས་བསྲེར་མི་རུང་བ་ལྟར་གདམས་ངག་རྣམས་ཕན་ཚུན་བསྲེས་པ་རང་བཟོ་ལ་བྱིན་རླབས་མི་འབྱུང་ཞེས་བཀའ་གདམས་སུ་གྲགས་པ་ལྟར་ཡིན། མི་བར་དུ་ཁྱི་མ་ཞུགས་པ་ནི་བླ་མ་དམ་པ་སངས་རྒྱས་ནས་སངས་རྒྱས་སུ་བརྒྱུད་པ་ཁོ་ན་སྟེ། བརྒྱུད་པ་རིན་པོ་ཆེ་འདི་ལྟ་བུ་དགོས་ཀྱི། ཡང་བཀའ་གདམས་ལ་ལར་ནི། བྱང་སྡོམ་འབོགས་ཆོག་བསླབ་བྱ་རྣམས་ལ་ཀླུ་སྒྲུབ་ཐོགས་མེད་ཀྱི་སྲོལ་གཉིས་ཡོད་ན་གང་རུང་གཅིག་མ་དག་པར་འགྲོའམ་ཞེ་ན། མི་འགྲོ་སྟེ། རྒྱུད་གསང་བ་འདུས་པ་ལ་རྒྱལ་པོ་ཨིནྡྲ་བྷཱུ་ཏིས་ལྷ་བཅུ་གསུམ། རཏྣ་ཨཱ་ཀ་ར་ཤཱནྟཱི་པས་བཅུ་བཞི། སངས་རྒྱས་ཡེ་ཤེས་ཞབས་ཀྱིས་བཅུ་དགུ །ནཱ་གཱརྫུ་ནས་སོ་གཉིས་སུ་བཀྲལ་ཡང༌། དེ་རྣམས་རྒྱུད་སྡེའི་དགོངས་པར་གཅིག་པ་དང་འདྲ་གསུངས་སྐད་ཅེས་བྲིས་གདའ་བས་ལུགས་གཉིས་པོའི་ལྟ་སྤྱོད་མི་འགལ་བ་རྣམས་ཐུན་མོང་དུ་ཉམས་སུ་ལེན། འགལ་བ་རྣམས་དགག་བྱ་དང་དགོས་པ་གང་ཆེ་རང་ཉམས་དང་བསྟུན་ནས་ཉམས་སུ་ལེན་པས་ཆོས་ཀྱི་གནད་མི་འཆུགས་པ་ཡིན་ནོ། །མཆན། བཟང་བ་དང་ངན་པ་དང་བར་མ་གང་བྱུང་སྤེལ་མ་དེ་མི་འོང༌། དེས་ན་ཆོས་གདམས་ངག་དེ་ཡང་བཀའ་མདོ་རྒྱུད་ཀྱི་ལུང་ཡིད་ཆེས་དང་བཅས་པ་ཞིག་དགོས་ལ། ལུང་དེ་ཡང་དེང་སང་མཚན་ཉིད་པའི་ཆོས་ལྟར་མ་སོང་བ་ཉམས་སུ་ལེན་པའི་མན་ངག་ཏུ་གོ་བ། མན་ངག་རང་བཟོས་མི་འོང་སྟེ། བླ་མ་བརྒྱུད་པ་དང་བཅས་པ། བརྒྱུད་པ་བྱིན་རླབས་དང་ལྡན་པས་སྒྲུབ་བརྒྱུད་ཀྱི་བཀའ་མ་ཆད་པ་དགོས་སོ། །

 བཀའ་བསྟན་བཅོས་ཞེས་པ་ལ་སྤྱིར་སངས་རྒྱས་ཀྱི་གསུང་ལ་བཀའ་དང༌། དེའི་དགོངས་འགྲེལ་གཞན་གྱིས་མཛད་པ་ལ་བསྟན་བཅོས་སུ་འཇོག་ལ། ཡང་ན་རྣམ་བཤད་རིག་པར། ཉོན་མོངས་དགྲ་རྣམས་མ་ལུས་འཆོས་པ་དང༌། །ངན་འགྲོས་སྲིད་ལས་སྐྱོབ་བྱེད་གང་ཡིན་པ། །འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། །གཉིས་པོ་འདི་དག་གཞན་གྱི་ལུགས་ལ་མེད། །ཅེས་འཆོས་སྐྱོབ་ཀྱི་ཡོན་ཏན་དང་ལྡན་པའི་ཕྱིར་བཀའ་ལ་ཡང་བསྟན་བཅོས་ཀྱི་སྒྲ་ཙམ་འཇུག་ལ། འཆོས་སྐྱོབ་གཉིས་པོ་འདི་ནི་གཞན་ཕྱི་རོལ་པའི་ལུགས་ལ་མེད་དོ། །མན་ངག་ཉམས་སུ་བླངས་པས་ཉེས་སྐྱོན་འདི་ལྟར་འདག །ཡོན་ཏན་འདི་ལྟར་སྐྱེ་བྱ་བ་ནི་སྔོན་གྱི་བླ་མ་དམ་པ་རྣམས་ཀྱིས་ཐུགས་ཉམས་སུ་བཞེས་པས་སྤང་བྱ་འདི་ལྟར་འདག །ཉམས་རྟོགས་ཀྱི་ཡོན་ཏན་འདི་ལྟར་འཁྲུངས་བྱ་བ་ཞིག་དགོས་སོ། །དོན་གྱི་བརྒྱུད་པ་སངས་རྒྱས་ཉིད་ནས་སངས་རྒྱས་ཉིད་དུ་བརྒྱུད་པ་ཞེས་པ་ནི། བཟོ་བོ་མཁས་པ་ལ་སློབ་མ་ཡང་བཟོ་བོ་མཁས་པ་འབྱུང་བ་ལྟར། བླ་མ་རྫོགས་པའི་སངས་རྒྱས་ལ་སློབ་མ་ཡང་རྫོགས་པའི་སངས་རྒྱས་དང༌། དེ་མིན་པ་ཡང་ས་བཅུ་པ་ལ་གནས་པ་ཞིག་འབྱུང་ཞིང༌། དེའི་རིམ་པས་བླ་མ་ས་གཉིས་པ་ལ་གནས་པ་ལ་སློབ་མ་ཡང་ས་དང་པོ་ལ་གནས་པ་ཞིག་འབྱུང་སྟེ། བླ་མ་གྲུབ་ཐོབ་ཡིན་མིན་སློབ་མ་གྲུབ་ཐོབ་ཐོན་མ་ཐོན་གྱིས་ཤེས་པ་ཡིན་གསུངས།

 བྱིན་རླབས་སློབ་མ་རིགས་དང་མཐུན་པ་ཞིག་ལ་འཇུག་པ་ཡིན་ཏེ། ཞེས་པ་ལ། སྤྱིར་བླ་མ་ཞེ་སྡང་དག་པ་ལ་སློབ་མའང་དེའི་རིགས་ཅན་འདུ། འདོད་ཆགས་དག་པ་ལའང་རྗེ་དུས་གསུམ་མཁྱེན་པས། རྟོགས་ལྡན་གྱི་བླ་མ་བཟང་མི་བཟང་གྲུབ་ཐོབ་ཀྱི་སློབ་མ་འབྱུང་ན་རག་ཅེས་པ་ལྟར་རོ། །མཆན། དེའི་རིགས་ཅན་འདུ་བ་ཡིན་པས། བྱིན་རླབས་ཀྱང་སློབ་མ་རིགས་མཐུན་པ་དེ་ལྟ་བུ་ལ་འཇུག་ལ། ཁྱད་པར་དུ་བླ་མས་སློབ་མའི་དྲོད་རིག་པ་བྱ་བ་གྲུབ་ཆེན་ཨོ་རྒྱན་པས། རྗེ་རྒོད་ཚང་པ་མཇལ་དུས། བདག་དུས་འཁོར་གྱི་མ་བདེ་བ་སེལ་དུ་བྱང་ཤམྦྷ་ལར་འགྲོ་བ་ལགས་ཞུས་པས། མ་བདེ་བ་ཅི་ཡོད་གསུང༌། ཡོད་ཚུལ་ཞུས་པས་འབྲུ་གནོན་རེ་མཛད་པས་མ་བདེ་བ་ཐམས་ཅད་ཁྲོལ། འོད་གསལ་གྱི་ངང་དུ་དབང་བསྐུར་མཛད་པ་ལྟ་བུ་དང༌། ཞང་རིན་པོ་ཆེས་དཔལ་རྒ་ལོ་ལ་བདེ་མཆོག་གི་དབང་བསྐུར་ཞུས་པས། ཁམས་སུའང་ཁྱོད་འདྲ་བ་ཁོ་ནས་གཙེར་ནས་སྡོད་དུ་མ་སྟེར། ཇ་རྩེ་མོ་སྲང་སོ་གཉིས་རེ་དང་དར་ཡུག་སོ་བདུན་རེ་མེད་པས་ངས་བདག་མེད་མའི་བཟླས་ལུང་ཙམ་ཡང་བྱེད་པའི་ལུགས་མེད་གསུང་བ་ལ། ཞང་རིན་པོ་ཆེས་སྣོད་བཅུད་ཀྱི་འཇིག་རྟེན་ཐམས་ཅད་རིན་པོ་ཆེས་བཀང་སྟེ་ཡིད་ཀྱིས་མཎྜལ་དུ་ཕུལ་བས་མངོན་མཁྱེན་གྱིས་དགོངས་ཏེ། ད་བཏུབ་པར་འདུག་གསུངས་ནས་མཻ་ཏྲི་ལྷ་བཅུ་གསུམ་མའི་དབང་བསྐུར་གནང་བ་ལྟ་བུ་ཡིན། སློབ་མས་ཀྱང་བླ་མའི་དགོངས་པ་ལོན་པ་བྱ་བ་མཐར་དཔོན་སློབ་ཐུགས་ཡིད་གཉིས་མེད་དུ་འདྲེས་པའམ། སློབ་མའི་ལུས་ངག་ཡིད་གསུམ་བླ་མའི་སྐུ་གསུང་ཐུགས་ཀྱི་ངོ་བོར་གྱུར་པ་ཞིག་དགོས་གསུངས།

 རྗེ་ནཱ་རོ་པ་ལ་རྗེ་མར་པས་གསེར་ཕུལ་བས་བརྒྱུད་པ་འདི། དཔེར་ན་མཁས་གྲུབ་ཆེན་པོ་འཇམ་དབྱངས་གྲགས་པ་ཕྱག་ཆེན་ལ་མཉམ་པར་གཞག་པའི་རྗེས་ཐོག་ཏུ་བཞེངས་པ་ན། ཉམས་སྣང་ལ་རང་ཉིད་ཀརྨ་པའི་སྐུར་སྣང་བ་ལྟ་བུའོ། །མཆན། འདི་ལ་དཔྱད་པར་བྱ་བ་མཐོང་སྟེ། རྗེ་མར་པས་གསེར་ཕུལ་བའི་བྱེད་པ་རྒྱུ་མཐུན་གྱི་འབྲས་བུ་རྗེ་མར་པ་རང་ལ་སྨིན་པ་མ་གཏོགས། རྗེས་འཇུག་ལ་སྨིན་ན། མ་བསགས་པའི་ལས་ཀྱི་འབྲས་བུ་དང་ཕྲད་པར་ཐལ་བའི་སྐྱོན་ཡོད་སྙམ་ན། བདེན་མོད། འདིའི་དགོངས་པ་ནི། རྗེ་མར་པས་ནཱ་རོ་པ་ལ་གསེར་ཕུལ་བས། རྗེ་མར་པ་རང་ལ་གསེར་དཔག་ཏུ་མེད་པའི་འབུལ་བ་བྱུང༌། དེ་འབུལ་མཁན་གྱི་སློབ་མ་རྣམས་ལ་ཡང་དེའི་རྒྱུ་མཐུན་གྱི་ཡང་གསེར་འབུལ་བ་དཔག་མེད་བྱུང༌། དེ་ལ་དེའི་ཡང་སློབ་ཉིང་སློབ་སོགས་ལའང་དེ་ལྟར་དུ་རིགས་འགྲེ་བྱས་ནས་འབྱུང་བའི་དོན་ཡིན། མཆན། གསེར་ལ་ལོངས་སྤྱོད་བྱེད་པ་སོགས་ནི་སྤྱིར་དུས་གསུམ་གྱི་སངས་རྒྱས་ཀུན་མཆོད་པ་བས་རྡོ་རྗེའི་སློབ་དཔོན་གྱི་བ་སྤུའི་ཁུང་བུ་གཅིག་མཆོད་པ་བསོད་ནམས་ཆེ་བར་གསུངས་ཤིང༌། བརྒྱུད་པ་འདི་གསེར་ལ་ལོངས་སྤྱོད་པ་སོགས་ཀྱང་ལས་མཐུན་པར་བསགས་པའི་བྱེད་པ་རྒྱུ་མཐུན་གྱི་འབྲས་བུ་ཙམ་སྟེ། མདོར་ན་སློབ་མ་རང་གི་ལུས་ལས་ཀྱང་བཅད་ཅིང་སེམས་ཅན་ལ་སྟེར་བ་དང་བླ་མ་ལ་འབུལ་བ་ལ་ཞུམ་པ་མེད་པའི་བློ་གདེངས་སྐྱེ་དགོས་ལ། དེ་སྐྱེས་ན་ཕྱིའི་ཡོ་བྱད་གསེར་ལྟ་བུ་ལའང་ཆགས་མི་འོང༌། དེ་ལྟ་བུའི་བློ་སོ་སོ་སྐྱེ་བོ་ལ་མི་སྐྱེ་སྙམ་ན། ལོས་སྐྱེ་སྟེ། ཕྱི་རོལ་པ་ལའང་ཚངས་པ་དང་ཁྱབ་འཇུག་སོགས་མཆོད་པའི་ཕྱིར་དུ་ལུས་མེར་མཆོང་བ་དང༌། ཏྲི་ཤུ་ལའི་རྩེར་མཆོང་བ་སོགས་ཡོད་ན་གཞན་ལྟ་ཅི་སྨོས། སོ་སྐྱེས་ལུས་གསེ་ཞིང་བྱིན་པའམ་མར་མེ་འབུལ་བ་ལྟ་བུ་མི་རུང་བར་འདི་ཉིད་དང་སྤྱོད་འཇུག་ཏུ་གསུངས་ཀྱང༌། དེ་ནི་ལུས་བྱིན་པ་བས་ཀྱང་དེ་བས་དོན་ཆེ་བའི་དགེ་རྩ་གཞན་བསྒྲུབས་ན་འབྲས་བུ་ཆེ་བ་ལ་དགོངས་པ་ཡིན་གྱི། གཞན་དུ་དགེ་བའི་བློ་བཅོས་མིན་དེ་འདྲ་བ་སྐད་ཅིག་རེ་ལའང་ཕན་ཡོན་མཐའ་ཡས་པ་ཡོད་པས། ཡན་ལག་དང་ཉིང་ལག་མར་མེར་འབུལ་ཟེར་བ་ལྟ་བུའི་དགེ་བ་ལའང་བར་ཆད་བྱེད་པར་མི་འོས་གསུང་ངོ༌། །

 བླ་མ་དམ་པ་དང་མ་མཇལ་ན། །ཟབ་མོའི་མདོ་རྒྱུད་ལྟ་མི་ཤེས། །ཞེས་སོགས་ཀྱི་སྐབས་སུ། འོ་ན་མདོ་རྒྱུད་ཁོ་ན་བལྟས་པས་མི་ཆོག་གམ་སྙམ་ན། བླ་མའི་མན་ངག་མེད་པར་མདོ་རྒྱུད་བལྟས་ཀྱང་ཉམས་སུ་ལེན་མི་ཤེས་ཏེ། བླ་མ་དམ་པ་དེས་བཀའ་ཐམས་ཅད་གདམས་ངག་ཏུ་དྲིལ་ནས་སྟོན། གདམས་ངག་དེ་ཡང་དབང་པོ་མཆོག་དམན་བར་གསུམ་དུ་འཚམས་པར་གང་ལ་གང་གིས་འདུལ་བར་སྟོན་པ་སྟེ། དཔེར་ན་བཀའ་འཁོར་ལོ་མཐའ་དག་འཕགས་པ་ཀླུ་སྒྲུབ་ཀྱིས་དང་པོར་བསོད་ནམས་མ་ཡིན་པ་བཟློག་པའི་འཁོར་ལོ། བར་དུ་བདག་ལྟ་བཟློག་པའི་འཁོར་ལོ། ཐ་མར་ལྟ་ཞིག་ཀུན་བཟློག་གི་འཁོར་ལོ་གསུམ་དུ་བསྡུས་ནས་བསྟན་པ་ལྟ་བུའོ། །

 སློབ་མ་ལའང་འཁོར་བ་ལ་ཡིད་འབྱུང་ཞིང་ཞེས་པ་ལ། དམྱལ་བ་མནར་མེད་ཀྱི་གནས་ནས་སྲིད་རྩེའི་བར་འདི་ཐམས་ཅད་ལྕགས་བསྲེགས་ཀྱི་ས་གཞི་ལ་གང་དུ་རྐང་པ་བཞག་ཀྱང་འཚིག་ཨང་སྙམ་པའི་བློ་སྐྱེ་བ་ལྟར་མཐོང་ནས་དམ་པའི་ཆོས་ལས་གཞན་མི་བསམ་པ་ཞིག་དགོས་ལ། ཚེ་འདིའི་ཟང་ཟིང་གིས་བསྡུས་པའི་དཔོན་སློབ་ཀྱིས་གོ་མི་ཆོད་གསུང༌། བླ་མའི་གསུང་ཇི་ལྟ་བ་སྒྲུབ་པའི་སྐབས་སུ། ངེད་ཀྱིས་མོས་གུས་ཀྱི་ཁྲིད་ཡིག་ན། བླ་མའི་གསུང་ནས་དགེ་སློང་གི་བསླབ་པ་ཐོང༌། མཛེ་མོའི་མཆིས་བྲང་དང་བཅས་ནས་གཡོག་བྱས་པའི་གླ་རྔན་གྱིས་འཚོ་བར་གྱིས་གསུང་ཡང་དེ་དག་སྒྲུབ་ནུས་པ་དགོས་ཞེས་བྲིས་ཡོད། དེང་སང་ཕལ་ཆེར་འདི་ལྟ་བུའི་ཚིག་རིས་ཁྱེར་ནས། བླ་མས་གང་གསུང་བསྒྲུབ་པར་རློམ་ནས་འདི་འདྲ་ཤ་སྟག་བྱེད་པ་ཡོད་ཀྱང་དེ་འདྲ་ཁོ་ནས་ཀྱང་མི་ཆོག་སྟེ། དེ་ལྟ་བུ་དེ་ཏཻ་ལོ་ནཱ་རོ་ལྟ་བུའི་དཔོན་སློབ་ཀྱི་དབང་དུ་བྱས་པ་ཡིན། འོ་ན་དེང་སང་སྒྲུབ་འོས་ཀྱི་བླ་མའི་བཀའ་གང་ཡིན་ན་སྡོམ་པ་གསུམ་ཕོག་པའི་བཀའ་དེ་ཡིན། དང་པོར་སོ་ཐར་གྱི་སྡོམ་པ་བླངས་པའི་དུས་སུ་བླ་མས་ཅི་གསུང་རང་གིས་ཇི་ལྟར་ཁས་བླངས། བྱང་སྡོམ་བླངས་པའི་དུས་སུ་བླ་མས་ཅི་གསུང་རང་གིས་ཇི་ལྟར་ཁས་བླངས། དབང་བསྐུར་གྱི་དུས་སུ་བླ་མས་ཅི་གསུང་རང་གིས་ཇི་ལྟར་ཁས་བླངས། དེ་དག་དང་མ་འགལ་བར་སྒྲུབ་པ་ལ་བླ་མས་ཅི་གསུང་སྒྲུབ་པ་ཡིན་གསུངས།

 གདམས་པ་དང་རྗེས་བསྟན་ཞེས་པ་ལ། སྤྱིར་བྱམས་ཆོས་སོགས་ལས་གདམས་པ་དང་རྗེས་བསྟན་གྱི་ངོས་འཛིན་ཐ་དད་པ་ཡོད་ཀྱང༌། ངེད་རང་སྒྲུབ་བརྒྱུད་པ་ལྟར་ན་མན་ངག་གི་དངོས་གཞི་ནི་གདམས་པ་དང༌། གེགས་སེལ་བོགས་འདོན་ནི་རྗེས་བསྟན་ཡིན་པ་གསུངས།

 བླ་མ་དེ་ལྟ་བུ་བཀུར་བ་ཞེས་པ་ལ། བསྙེན་པ་ནི་བླ་མ་དང་ཉེ་བ་ཡིན་ལ། བཀུར་བ་ནི་བླ་མའི་གོ་འཕང་དོན་དུ་གཉེར་བ་ཡིན་གསུངས།

 གནས་སྐབས་སུ་སྐྱོན་ཐམས་ཅད་འདག་ཅིང༌། ཞེས་སོགས་ལ། བླ་མ་མཉེས་པ་ལས་བསོད་ནམས་ཆེ་བ་མེད་དེ་པརྤུ་སཱ་བ་ན། ཡོངས་སུ་ཉེ་བར་ལེན་པ་སྟེ། གོང་དུ་ཁུར་ནས་དེ་ཉིད་ཀྱི་ངོ་བོར་བདག་ཉིད་ཀྱི་ངོ་བོར་བདག་ཉིད་འགྱུར་བར་བྱེད་པའོ་མཆན། བླ་མ་མཉེས་པར་འདུག་ན་རབ་ལ་མངོན་རྟོགས་ཀྱི་ཡོན་ཏན་འཆར། ཐ་མའང་ཆོས་ཚུལ་བཞིན་བྱེད་ཅིང་ཡོད་པའི་རྟགས་ཡིན། བླ་མ་མ་མཉེས་པ་འདི་ལས་ཉེས་པ་ཆེ་བ་མེད་དེ། རང་སྡིག་སྒྲིབ་ཆེས་པས་བླ་མས་རྗེས་སུ་བཟུང་བར་མ་ནུས་པས་ཐུགས་རྗེ་རྡུགས་པའི་རྟགས་ཡིན་གསུངས།

 དང་པོ་ཉམས་མྱོང་སྐྱེས་ན་ཡང༌། །ཞེས་སོགས་ལ། བླ་མ་དམ་པས་མ་ཟིན་པའི་ཡོན་ཏན་ཕྱོགས་རེ་སྐྱེས་པ། གཤེད་ཀྱི་ཁྲོམ་དུ་ཕྱིན་པས་ཤེས་པ་བུན་ལོང་གི་སོང༌། དེ་དུས་རྟོགས་པ་སྐྱེས་པ་འདྲ་ཟེར་བ་དང༌། ཁྱིས་དེད་པའི་ཚེ་ཤེས་པ་བུན་ལོང་གིས་སོང༌། དེ་དུས་སེམས་ཀྱི་ངོ་བོ་མཐོང་བ་ཡིན་བྱ་བ་སོགས་ནི། རྐྱེན་མེད་པ་ན་ཉམས་མྱོང་དེ་ཡལ་ནས་འགྲོ། ཡང་བླ་མ་དམ་པས་མ་ཟིན་པར་སྒྲུབ་པ་ཡུན་རིང་བྱས་པར་རློམ་པ་ཡང༌། མཐར་ཆོས་པ་གཞན་མཐོང་ཙ་ན་ཁྱོད་ཀྱི་འདི་ཙམ་ལས་ལྷག་པ་རེ་ངས་ཀྱང་བྱས་པ་ཡིན་ཏེ་ཟེར་ནས་ང་རྒྱལ་དང་ཁྱད་གསོད་བྱེད་པ་རེ་ལས་མི་འོང༌། དེས་ན་གསུང་འདི་ཤིན་ཏུ་གནད་ཆེ་བར་འདུག་གསུང༌། བླ་མེད་ཀྱི་རྒྱུད་དཀྲུགས་ལུང་གཅུས་མན་ངག་གབ་པ་ནི་གཞན་གྱིས་གོ་དྭོགས་པ་མ་ཡིན་མོད་ཀྱང༌། བླ་མ་མེད་པར་རང་དགར་འཇུག་པ་དགག་པའི་ཕྱིར་ཡིན། སྤྱིར་དབང་པོ་རྟུལ་འབྲིང་རྣོ་གསུམ་ལས་གསང་སྔགས་བླ་ན་མེད་པ་ནི་དབང་པོ་ཤིན་ཏུ་རྣོན་པོའི་ཆེད་དུ་གསུངས་ཤིང༌། ཇི་ལྟར་དཀྲུགས་ཀྱང་ཕྱིན་ཅི་མ་ལོག་པར་ཕྱེད་འགྲོ་བ་ནི་དབང་པོ་རྣོན་པོའི་ཁྱད་ཆོས་ཡིན་ལ། དེ་བླ་མ་དམ་པས་ཟིན་ན་ཡོན་ཏན་སྐྱེས་པ་ཐམས་ཅད་ཀྱང་བླ་མའི་བྱིན་རླབས་ཡིན་པར་གོ་ནས་ང་རྒྱལ་མི་འབྱུང་བ་ཡིན་གསུངས།

 ཞག་བདུན་ཕྲག་བཞི་པ་ལ་ཞེས་སོགས་ལ། དེ་བཞིན་གཤེགས་པ་སངས་རྒྱས་ནས་ཞག་བདུན་ཕྲག་བདུན་དུ་ཆོས་ཀྱི་འཁོར་ལོ་མ་བསྐོར་བ་ཡིན། དེ་ཡང་བདུན་ཕྲག་དང་པོ་ལ་འདི་མཛད་གཉིས་པ་ལ་འདི་མཛད་བྱ་བ་སོགས་ཡོད་པའི་བདུན་ཕྲག་བཞི་པ་ལ་ཤར་ནུབ་ཀྱི་རྒྱ་མཚོའི་བར་རྒྱང་མི་རིང་བར་འཆག་པའི་ཚེ་ན་བདུད་སྡིག་ཅན་ཏེ། དེ་ནི་སྤྱིར་འདོད་པའི་ཁམས་ཐམས་ཅད་ལ་བདུད་ཀྱི་སྒྲ་འཇུག །འདོད་ཁམས་ཀྱི་རྩེ་མོ་གཞན་འཕྲུལ་དབང་བྱེད་ཀྱི་གནས་ཡིན། དེ་ན་གཞན་འཕྲུལ་དབང་བྱེད་ཀྱི་རྒྱལ་པོ་དགའ་རབ་དབང་ཕྱུག་བདུད་སྡིག་ཅན་བྱ་བ་ཞིག་ཡོད་དེ། དོན་ལ་ཕྱི་རོལ་ན་བདུད་གྲུབ་པ་མེད་ཀྱང༌། ལས་དང་ཉོན་མོངས་པའི་དབང་གིས་ཕྱི་རོལ་ན་ཡང་བདུད་ཡོད་པ་ལྟར་སྣང་བའོ། །དེ་ལྟ་བུའི་བདུད་སྡིག་ཅན་དེས་མྱ་ངན་ལས་འདའ་བར་གསོལ་བའི་ཚེ། ངའི་དགེ་སློང་གནས་བརྟན་འདུལ་བ་གསལ་བ། འཕེལ་ཞིང་ཡངས་པ་དང་དར་ཞིང་རྒྱས་པར་མ་གྱུར་གྱི་བར་ཁོ་བོ་མྱ་ངན་ལས་མི་འདའོ། །ཞེས་སོགས་གསུངས་པའང༌། སངས་རྒྱས་འཁོར་སློབ་མེད་ཀྱིས་དྭོགས་པ་མ་ཡིན་ཀྱང་ཆོས་ལ་བརྒྱུད་པ་དགོས་པའི་དོན་ཡིན་གསུང༌། སོ་སྐྱེ་རྣམ་གྲོལ་སྡེ་ཞེས་པ་ལ། ད་ལྟ་ནི་སོ་སྐྱེ་ཡིན་⁽1763⁾སྐབས་ཤིག་ལ་ཁོ་བོའི་བླ་མ་རི་ནག་པོའི་ཁོང་གསེང་ན་བཞུགས་པའི་བྱེ་སྨྲའི་བླ་མ་དེར། སྙིང་རྗེ་ཆེ་ལུགས་ཀྱིས་ད་ལྟ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་ཡོད་ཀྱང་ཞེས་གསུངས། མཆན། པའི་ངེས་པ་མེད་གསུངས།

 ཡང་ན་ཆུ་བོ་ཆེན་པོ་གསུམ་འདྲེས་ཏེ་ཞེས་སོགས་ལ། ཇོ་བོ་རྗེ་ལ་འཕགས་པ་ཀླུ་སྒྲུབ་ནས་བརྒྱུད་པའི་ཟབ་མོ་ལྟ་བརྒྱུད། ཐོགས་མེད་ནས་རྒྱ་ཆེན་སྤྱོད་བརྒྱུད། ཏཻ་ལོ་ནཱ་རོ་ཌོམྦི་པ་སྟེ་མན་ངག་བྱིན་རླབས་བརྒྱུད་པ་སྟེ་ཆུ་བོ་གསུམ་འདྲེས་སུ་ཡོད་ལ། ཇོ་བོའི་བཀའ་བརྒྱུད་དེ་ནི་སྒྲུབ་བརྒྱུད་རིན་པོ་ཆེ་འདི་ལ་བརྒྱུད་པའི་བཀའ་བབས་གཅིག་ཏུ་རྩི། སྤྱིར་ཇོ་བོ་ལ་མཚན་ཉིད་ཀྱི་ཆོས་བཀའ་འབའ་ཞིག་དང༌། རྗེ་མར་པ་ལ་སྔགས་ཀྱི་རྒྱུད་སྡེ་ཁ་ཅིག་གི་བཀའ་བབས་ཁོ་ན་ལས་མེད་པ་མིན་ཏེ། ཇོ་བོ་ལའང་ཉན་ཐོས་ནས་སྔགས་བླ་མེད་ཀྱི་བར་གྱི་བསྟན་པ་ཡོངས་རྫོགས་སུ་བཞུགས། དེ་ཡང་བརྒྱུད་པ་འདི་ལ་བཀའ་བབས། རྗེ་མར་པ་ལའང་ཉན་ཐོས་ནས་སྔགས་བླ་མེད་ཀྱི་བར་གྱི་བསྟན་པ་ཡོངས་རྫོགས་སུ་བཞུགས། དེ་ཡང་བརྒྱུད་པ་འདི་ལ་བཀའ་བབས། ཡང་རྗེ་མར་པ་ཉིད་ལ་མཆོག་གི་དངོས་གྲུབ་རང་ལ་ཡང་ཏཻ་ལོ་ནཱ་རོ་ནས་བཀའ་བབས་དང༌། ས་ར་ཧ། ཀླུ་སྒྲུབ། ཤ་ཝ་རི། མཻ་ཏྲི་པ་ནས་བཀའ་བབས་གཉིས་འདྲེས་སུ་ཡོད། ཏཻ་ལོ་པ་ལའང་བཀའ་བབས་བཞི་འདྲེས་སུ་ཡོད། མདོར་ན་བཀའ་བབས་ཀྱི་ཆུ་བོ་གངྒའི་ཀླུང་གི་བྱེ་མ་སྙེད་ཡོད་ཀྱང་བརྒྱུད་པ་རིང་བས་བྱིན་རླབས་ཆུང་དུ་སོང་བ་མིན་ཏེ། བླ་མ་དེ་ཐམས་ཅད་མཆོག་གི་དངོས་གྲུབ་བརྙེས་པ་ཤ་སྟག་ཡིན་པས། མཆོག་ཏུ་བྱིན་རླབས་ཆེ་བ་ཡིན་གསུངས།

 ལྟ་བ་རྣམ་དག་དབུ་མ། སྒོམ་པ་རྣམ་དག་གསང་སྔགས། སྤྱོད་པ་རྣམ་དག་ཕར་ཕྱིན་ཞེས་པ་ལ། འདི་ནི་གཙོ་ཆེ་བ་ཙམ་གྱི་དབང་དུ་མཛད་ཀྱི། དོན་དུ་གསང་སྔགས་ཀྱི་ལྟ་སྒོམ་སྤྱོད་པའི་ཁོངས་སུ་དབུ་མའི་ལྟ་སྒོམ་སྤྱོད་པ་ཡང་ཡར་ལྡན་དུ་འདུ་གསུངས།

 འཇིག་རྟེན་པའི་ཏིང་ངེ་འཛིན་འབའ་ཞིག་ཏུ་འོང་བས། ཞེས་སོགས་ལ། འཇིག་རྟེན་པའི་ཏིང་ངེ་འཛིན་བསམ་གཏན་བཞི་དང༌། གཟུགས་མེད་བཞི་ཐོབ་པའང་ཡོད་ལ། དྲུག་པ་ཟག་ཟད་ཀྱི་མངོན་ཤེས་མ་གཏོགས་པ་གཞན་རྫུ་འཕྲུལ་གྱི་མངོན་ཤེས་དང་ལྷའི་མིག་གི་མངོན་ཤེས་དང་ལྷའི་རྣ་བའི་མངོན་ཤེས་དང་གཞན་སེམས་ཤེས་པའི་མངོན་ཤེས་དང་སྔོན་གནས་རྗེས་སུ་དྲན་པའི་མངོན་ཤེས་ལྔ་ཐོབ་པའང་ཡོད་དོ། །རྒྱལ་པོ་ཛའི་སྐབས་སུ་རྒྱལ་པོའི་ཁང་སྟེང་དུ་ཡོ་ག་རྣམ་གསུམ་གྱི་པོ་ཏི་བབས་པ་རྒྱལ་པོས་བལྟས་པས་རྡོ་རྗེ་སེམས་དཔའ་ཞལ་མཐོང་གི་ལེའུ་ཤེས་ནས། རྣལ་འབྱོར་རྒྱུད། དེ་ཉིད་བསྡུས་པ། རྩ་བའི་རྒྱུད། བཤད་རྒྱུད། ཆ་མཐུན་གྱི་རྒྱུད་མི་ཡུལ་དུ་འཕེལ་ཚུལ། ཚུལ་བརྒྱ་ལྔ་བཅུའི་འགྲེལ་པར། སརྦ་བུདྷ་ས་མ་ཡོ་ག་ལ་སོགས་པ་མདོ་སྡེ་ཆེན་པོ་བཅོ་བརྒྱད་ཕྱག་ན་རྡོ་རྗེའི་བྱིན་རླབས་ཀྱིས་ཟ་ཧོར་གྱི་ཡུལ་དུ་གཤེགས་པ་དང་ཟ་ཧོར་གྱི་རྒྱལ་པོ་ཨིནྡྲ་བྷུ་ཏིས། དེའི་དོན་ཨཱ་ཙརྻ་ཀུ་རྐུ་རི་པ་གདན་དྲངས་ཏེ་དབུས་སུ་རྒྱལ་པོ་ཉིད་དང༌། བཙུན་མོ་དམ་པ་བཞི་ཡུམ་གྱི་སར་བཀོད། བློན་པོ་བཞིའི་རིགས་བཞིའི་སར་བཀོད། སྲས་མོ་རྣམས་ནང་གི་ལྷ་མོའི་སར་བཀོད། བཙུན་མོ་ཕལ་པ་རྣམས་ཕྱིའི་ལྷ་མོའི་སར་བཀོད། བློན་པོ་ཕལ་པ་རྣམས་སྒོ་སྲུང་བཞི་དང༌། བསྐལ་བཟང་གི་བྱང་སེམས་ཀྱི་སར་བཀོད་ནས། རྒྱལ་པོ་འཁོར་བཅས་རིག་འཛིན་དུ་གྲུབ་ནས། དམ་པའི་ཆོས་མི་ནུབ་པའི་ཕྱིར། རྒྱལ་ཚབ་ཏུ་སྲས་ཤཱཀྱ་པུ་རི་དབང་བསྐུར་ལ། དེ་ཡང་འཁོར་བདུན་བརྒྱ་དང་བཅས་པ་རིག་འཛིན་དུ་གྲུབ། དེའི་སྲས་མོ་གོ་མི་དེ་ཝཱི་འཁོར་བཅས་ཀྱང་རིག་འཛིན་དུ་གྲུབ་པར་བཤད་དོ། །དེ་ནས་ཨིནྡྲ་བྷུ་ཏི་ཆེ་ཆུང་གསུམ་ནས་བརྒྱུད། ཀླུ་སྒྲུབ། ཀླུ་དབྱངས། ཡེ་ཤེས་རྡོ་རྗེ། ཀུན་སྙིང་ནས་བརྒྱུད་པ་ཁ་ཅིག་འཆད་དོ། །སྤྱིར་ལོ་རྒྱུས་འདི་བུ་སྟོན་རིན་པོ་ཆེས་ཡོ་གའི་ཆོས་འབྱུང་དུ་བཀོད་ནས་དག་པར་འཆད་ལ། རྒྱལ་པོ་ཛའམ་ཙའི་གཏམ་རྒྱུད་དཔལ་སྡོམ་པའི་རྒྱུད་ཕྱི་མ་ལས་ལུང་བསྟན་པ་དང༌། འཛམ་གླིང་ཤར་ལྷོའི་ཕྱོགས་ནས་པ་རི་ཀཱིརྟིའི་གྲོང་ན། སྟོན་པ་གཤེགས་ནས་ལོ་ཉེར་བརྒྱད་ན་རྒྱལ་པོ་རབ་གསལ་ཟླ་བ་བྱུང་ལ། དེ་རྒྱལ་པོ་ཛ་ཡིན་ཞེས་ཟེར་བའི་གཏམ་རྒྱུད་འདི་རང་བཟོ་མཁན་གྱི་རྫུན་གཏམ་ཡིན་ཞེས་སྔར་ནས་གྲགས། བུ་རིན་པོ་ཆེས་ལུང་དེ་དྲངས་པའི་རྒྱུད་དང་དེའི་འགྲེལ་པ་ཡང་དག་ཏུ་དྲངས་པ་མ་མཐོང་གསུང་བས། གཏམ་རྒྱུད་དེ་ཀུན་རྙིང་མ་བའི་རྫུན་ལུང་ཞིག་ཡིན་པ་འདྲ། མཆན། བསྒྲུབས་པས་ཞལ་མཐོང་སྟེ་གླེགས་བམ་འདི་ཤེས་པར་འཚལ་ལོ་ཞེས་གསོལ་པས། ཡུལ་དབུས་ནས་ཀུ་ཀུ་རི་པ་ཅན་དྲོངས་ཤིག་ཅེས་ལུང་བསྟན་ཏེ་སྤྱན་དྲངས། དེས་རྒྱུད་བསྟན་པས་རྒྱལ་པོ་འཁོར་བཅས་གྲོལ་བ་ནི་བླ་མ་བསྟེན་པའི་ཕན་ཡོན་ཡིན་ནོ།། །།

༈ རྡོ་རྗེའི་གསུང༌། **འཁོར་འདས་ཀྱིས་བསྡུས་པའི་ཆོས་ཐམས་ཅད་རང་གི་སེམས་ཡིན།** ཞེས་པའི་སྐབས་སུ། སྤྱིར་བཤད་པ་དང་གྲུབ་མཐའ་མི་གཙོ་འདིའང་ཉམས་སུ་ལེན་པ་ན་གྲུབ་མཐའི་བཤད་པ་དེ་གདམས་ངག་ཏུ་དྲིལ་ནས་སྟོན་རྒྱུ་ཡོད་མེད་ལ་དགོངས། མཆན། གདམས་ངག་གཙོ་བ་ཡིན། ལོ་ཆེན་རིན་ཆེན་བཟང་པོས་མདོ་རྒྱུད་མན་ངག་དང་བཅས་པ་ཐམས་ཅད་ལ་སྦྱངས། དགུང་ལོ་བརྒྱད་ཅུ་རྩ་བདུན་བཞེས་པའི་ཚེ། ལྷ་བཙུན་ཁུ་དབོན་གྱིས། ཇོ་བོ་རྗེ་སྤྱན་དྲངས་པ་ན། ད་ལྟ་རྒྱ་གར་ནའང་ཁོ་བོ་ལས་ལྷག་པའི་པཎྜི་ཏ་མེད། འོན་ཀྱང་རྒྱལ་པོས་སྤྱན་དྲངས་པའི་པཎྜི་ཏ་ཡིན་པས་མཇལ་བ་ཞིག་བྱེད་དགོས་གསུངས་ནས་མཇལ་ཏེ་ཆོས་ཀྱི་གླེང་མོ་མཛད་པའི་ཚེ། ལོ་ཙཱ་བ་སྔར་གྱི་ཆོས་ཐམས་ཅད་ཚིག་ཏུ་སོང་འདུག །མན་ངག་ཏུ་དྲིལ་རྒྱུ་མ་བྱུང་འདུག་དགོངས་ཏེ་ཇོ་བོ་ལ་ཆོས་གསན་པས། ཇོ་བོས་ཆོས་ཐམས་ཅད་གདམས་ངག་ཏུ་དྲིལ་ནས་བཏབ་པས། སྤྱིར་ཇོ་བོ་རྩ་བའི་བླ་མར་འཛིན་པ་ལྟ་བུ་ཡིན། འོན་ཀྱང་སྤྱིར་གྲུབ་མཐའི་ཕྱོགས་ཙམ་མཚོན་ན། རྡོ་རྗེ་སྙིང་འགྲེལ་ལས། སངས་རྒྱས་པ་ལ་བཞི་པ་དང༌། །ལྔ་པ་ཐུབ་པའི་དགོངས་པ་མིན། །ཞེས་འདུལ་བ་མདོ་སྡེ་མངོན་པ་སྟེ་སྡེ་སྣོད་གསུམ་ལས་མེད། བྱེ་བྲག་ཏུ་སྨྲ་བ་དང་མདོ་སྡེ་པ་དང་སེམས་ཙམ་པ་དང་དབུ་མ་པ་སྟེ་གྲུབ་མཐའ་སྨྲ་བ་བཞི་ཁོ་ན་ཡིན། སྡེ་སྣོད་བཞི་པ་དང་གྲུབ་མཐའ་སྨྲ་བ་ལྔ་པ་ནི་ཐུབ་པའི་དགོངས་པ་མིན་པར་གསུངས་ལ། དེ་ཡང་བྱེ་བྲག་ཏུ་སྨྲ་བས་ཤེས་བྱ་ཐམས་ཅད་རྫས་གྲུབ་ཏུ་ཁ་ཚོན་གཅོད། དངོས་པོ་ཡིན་ན་རྫས་སུ་གྲུབ་དགོས་ཤིང༌། དངོས་མེད་ཤེས་བྱ་ལ་གཞི་གྲུབ་ཏུ་མི་འདོད་ལ། ཤེས་པས་ཕྱི་དོན་ཐུག་ཕྲད་རྣམ་མེད་རྗེན་ཆར་དུ་མཐོང་ལ། དེའང་དབང་པོས་མཐོང་བ་ཡིན་གྱིས་རྣམ་ཤེས་ཀྱིས་མིན་ཏེ་རྩིག་པ་སོགས་ཀྱི་བར་དུ་ཆོད་པའི་གཟུགས་མི་མཐོང་བས། རྣམ་པར་ཤེས་པས་མཐོང་ན་རྣམ་ཤེས་ཐོགས་མེད་ཡིན་པས་གཟུགས་བསྒྲིབས་པའང་མཐོང་བར་འགྱུར་བའི་ཕྱིར་ཟེར།

 དེ་ལ་མདོ་སྡེ་པས་དོན་ཤེས་ཕྲད་ནས་འཛིན་ན་ཆ་ཤས་མེད་པར་ཕྲད་དེ་འཛིན་ནམ་ཆ་དང་བཅས་པར་ཕྲད་ནས་འཛིན། ཆ་མེད་པར་ཕྲད་ནས་འཛིན་ན་དོན་ཤེས་རྫས་གཅིག་ཏུ་འགྱུར་ལ། ཆ་དང་བཅས་པར་ཕྲད་ནས་འཛིན་ན་དུས་མཉམ་རྫས་གཞན་ལ་འབྲེལ་བ་མེད་པས་ཡུལ་འཛིན་མི་ནུས་པར་འགྱུར་རོ། །ཞེས་བཀག་ནས། མདོ་སྡེ་པ་རང་གིས་ཤེས་བྱ་ལ་དངོས་པོ་དང་དངོས་མེད་གཉིས་སུ་དབྱེ་གསལ་བྱས་ནས། རགས་པ་དང་རྒྱུན་ཐམས་ཅད་དོན་དམ་པར་དངོས་མེད་དང་ཀུན་རྫོབ་ཏུ་འཇོག །རྡུལ་ཕྲ་རབ་ཕྱོགས་ཀྱི་ཆ་མེད་དང་ཤེས་པ་སྐད་ཅིག་ཆ་མེད་པའི་དངོས་པོ་དོན་བྱེད་ནུས་པ་ཀུན་དོན་དམ་དུ་འདོད། ཡུལ་འཛིན་ཚུལ་དོན་སྣང་གི་ཤེས་པ་རྣམས་ལ་ཕྱི་དོན་གྱི་སྐྱེ་མཆེད་ཀྱི་ཚོགས་སྤྱིས་རྣམ་པ་གཏོད་དེ། རྣམ་པ་དེ་ཤེས་པ་ལ་འཆར་བས་ཤེས་པ་ཡུལ་དེའི་རྣམ་ལྡན་དུ་སྐྱེད་པ་ལ་ཡུལ་དེ་རྟོགས་པའི་ཐ་སྙད་བྱེད། དཔེར་ན་སྔོན་པོའི་རྡུལ་ཕྲ་རབ་སྐད་ཅིག་དང་པོས་མིག་ཤེས་སྐད་ཅིག་དང་པོ་ལ་རྣམ་པ་གཏོད་པས། སྐད་ཅིག་གཉིས་པར་མིག་ཤེས་དེ་སྔོན་པོའི་རྣམ་ལྡན་དུ་སྐྱེས་པ་ལ་སྔོན་པོ་མཐོང་བར་འཇོག་པ་ལྟ་བུའོ། །

 དེ་ལ་སེམས་ཙམ་པས་རྡུལ་ཕྲ་རབ་དེ་ཕྱོགས་དྲུག་ལ་བལྟ་བའི་ཆ་ཡོད་ན་ཆ་མེད་ཉམས་ཤིང༌། མེད་ན་ཕྱོགས་གཅིག་གི་གོ་སར་ཕྱོགས་གཞན་གྱི། དོན་ལྐོག་ན་མོའི་དོན་ཡང་འདི་ཡིན་ལ། ཁ་ཅིག་གོས་ཀྱི་ཕག་ན་ལག་པ་ཡོད་པ་ལྟར་འདོད་པ་མི་རིགས་སོ། །དེའང་བློ་ལའང་སྔོན་པོའི་རྣམ་ལྡན་དུ་སྐྱེས་པ་དང་རིགས་འདྲ་ཕྱི་མ་བསྐྱེད་པའི་ཚུལ་གཉིས་དང༌། དོན་ལའང་ཤེས་པ་རྣམ་ལྡན་བསྐྱེད་པ་དང༌། རང་གི་རིགས་འདྲ་ཕྱི་མའི་སྐྱེ་བའི་ཚུལ་གཉིས་འཇོག་གོ །མཆན། ངོས་ལ་བལྟ་བའི་རྡུལ་ཕྲ་རབ་རྣམས་ཐིམ་པར་འགྱུར་བ་སོགས་ཀྱི་རགས་པ་རྩོམ་མི་ནུས་པར་འགྱུར་ཞེས་བཀག་ནས། སེམས་ཙམ་རང་ལུགས་ལ་ཕྱི་རོལ་གྱི་དོན་མེད་པས་སྣང་ཙམ་སེམས་སུ་འདོད་ལ། ཁྱད་པར་དུ་རྣམ་བདེན་པས་སྣང་བ་སེམས་ཀྱི་བདག་ཉིད་དུ་བཞུགས་པ་བཻ་ཌཱུརྻའི་སྔོན་པོ་བཞིན་དུ་སྣང་སེམས་གྲུབ་བདེན་རྫས་གཅིག་ཏུ་འདོད་ཅིང་སྣང་བ་སྣང་བ་སེམས་སུ་སྒྲུབ་པའི་རིགས་ལ། ལྷན་ཅིག་དམིགས་པར་ངེས་པ་ནི། སྔོན་པོ་དང་སྔོ་འཛིན་གྱི་ཤེས་པ་ཆོས་ཅན། ཐ་དད་དུ་བདེན་པ་མེད་པའམ་གཅིག་ཉིད་དེ། བློའི་ངོ་བོ་གཅིག་གིས་ལྷན་ཅིག་དམིགས་པར་ངེས་པའི་ཕྱིར། དཔེར་ན་ཟླ་གཉིས་སམ་དབྱིབས་ཁ་དོག་བཞིན་ཞེས་པའོ། །གསལ་ཞིང་རིག་པའི་རྟགས་ནི། སྔོན་པོ་ལ་སོགས་པའི་དོན་རྣམས་ཆོས་ཅན། ཤེས་པ་དང་དོན་གཞན་དུ་མེད་པའམ་དེ་དང་གཅིག་ཡིན་ཏེ། གསལ་བར་རིག་པའི་ཕྱིར། བདེ་བར་གསལ་བ་བཞིན། ཞེས་སོ། །སྣང་དང་གོམས་པ་བཞིན་གྱི་རྟགས་ནི། རི་ལ་སོགས་པ་ཕྱི་རོལ་གྱི་དོན་ལྟར་གྲུབ་པ་ནི་སེམས་ཡིན་ཏེ། སེམས་ཀྱི་མཚན་ཉིད་སྣང་བ་ཡོད་པའི་ཕྱིར། དཔེར་ན་མེའི་མཚན་ཉིད་ཚ་བ་གང་ལ་ཡོད་པ་ལ་མེ་ཉིད་དུ་བརྗོད་པ་བཞིན་ནོ། །ཞེས་སོ། །ཡང་གཟུགས་ལ་སོགས་པར་སྣང་བ་འདི་དག་ནི་དོན་ལ་གྲུབ་པ་མེད་དེ། བློས་ཇི་ལྟར་བཀོད་པ་བཞིན་ཐ་དད་ཅིང་གོམས་པ་ལྟར་སྣང་བའི་ཕྱིར། གཅིག་དུ་བྲལ་གྱི་རིག་པ་ནི། འདི་ལྟར་བཟུང་བ་བདེན་པར་ནི་མི་རུང་སྟེ། གཟུགས་ལ་སོགས་པ་ནི་གཅིག་ཏུ་མེད་དེ། ཆ་དུ་མར་སྣང་བའི་ཕྱིར་ཞེས་དང༌། ཡང་དུ་མར་ཡང་མེད་དེ། གཅིག་མེད་པའི་ཕྱིར། གཉིས་ཀའི་དཔེ་ནི་རྨི་ལམ་གྱི་སྣང་བ་བཞིན་ཞེས་སོ། །གཅིག་དུ་བྲལ་གྱི་རིགས་པ་ནི་མདོ་སེམས་དབུ་མ་གསུམ་གར་གྱིས་རིགས་པ་ཡིན་ལ། དབུ་མའི་རིགས་པ་ཁོ་ནར་འདོད་པ་ནི་མ་སྦྱངས་པའོ། །སྒྲུབ་བྱེད་དེས་ཆོས་ཐམས་ཅད་རང་བཞིན་གྱིས་མ་གྲུབ་པར་སྒྲུབ་པ་ན་དབུ་མའི་རིགས་པར་སོང་བའོ། །མཆན། ལ་སོགས་པ་ཕྱི་རོལ་ན་ཡོད་པ་ལྟར་འཁྲུལ། རྣམ་རྫུན་པས་སྣང་བ་སེམས་ཀྱི་བདག་ཉིད་དུ་མ་ཞུགས་པ་ཤེལ་ལ་ཚོན་གྱིས་ཁ་བསྒྱུར་བ་ན་སོ་སོར་སྣང་ཡང་ཤེལ་ལ་ཁ་དོག་དེ་མ་གྲུབ་པ་ལྟར་སྣང་བ་སེམས་སུ་མི་བདེན་པ་སྟེ་རྫུན་སྣང་ཙམ་དུ་འདོད། གཉིས་ཀས་ཀྱང་སེམས་རང་རིག་རང་གསལ་སྐད་ཅིག་མ་དོན་དམ་དུ་གྲུབ་པར་ཁས་ལེན་ལ། སྔོན་པོ་ལ་སོགས་པའི་སྣང་བ་སེམས་ཀྱི་བདག་ཉིད་དུ་གྲུབ་པ་མེད་ཀྱང་ཐོག་མ་མེད་པ་ནས་མ་རིག་པའི་བག་ཆགས་སྣ་ཚོགས་པ་ཀུན་གཞི་ལ་ད་ལྟ་བོད་གངས་ཅན་འདི་ན། རིག་པ་ཁ་གང་མ་འདི་ག་བལྟ་བྱ་ཡུལ་གྱི་སྟོང༌། སྟོང་ཉིད་མཐར་ཐུག་ཏུ་འདོད་པ་ནི་སེམས་ཙམ་ཡན་ལ་མ་འཕགས་སོ། །མཆན། ཡོད་པའི་དབང་གིས་བསླད་པས་སྔོན་པོ་ལ་སོགས་པ་ཕྱི་རོལ་ན་ཡོད་པ་ལྟར་འཁྲུལ་ཞིང་ཞེན་པའོ་ཞེས་འདོད་དོ། །

 དབུ་མ་པས་ནི་སེམས་དོན་དམ་དུ་གྲུབ་པར་འདོད་པ་དེ་བཀག་ནས། བདེན་གཉིས་ཀྱི། ཤེས་བྱའི་གནས་ཚུལ་ལ་བདེན་པ་གཉིས་སུ་བདེན་པར་གྲུབ་ནས་བདེན་གཉིས་རྣམ་པར་བཞག་པ་མ་ཡིན་གྱི་ཤེས་བྱ་ལ་བདེན་གྲུབ་འགོག་པའི་སླད་དུ་བདེན་པར་གྲུབ་ན་དོན་དམ་བདེན་པར་གྲུབ་བམ་ཀུན་རྫོབ་ཏུ་བདེན་པར་གྲུབ་དཔྱད་པ་ན། གཉིས་ཀར་བདེན་པར་གྲུབ་པ་འགོག་པའི་ཆེད་དུ་ཡིན་ནོ། །མཆན། མཚན་གཞི་སོ་སོ་བ་རང་བཞིན་གྱིས་གྲུབ་པ་མེད་པས་ན་རང་གི་ངོས་བོས་གྲུབ་པའི་བདེན་གཉིས་བཞག་ཏུ་མེད་ཀྱང༌། ཐ་སྙད་ཙམ་དུ་ཆོས་ཐམས་ཅད་སྤྲོས་པ་གཟོད་མ་ནས་ཞི་བའི་རང་བཞིན་གྱིས་མ་གྲུབ་པའི་ཆ་ཙམ་ལ་དོན་དམ་བདེན་པ་དང༌། མ་བརྟགས་པར་གཅིག་པུར་ཉམས་དགའ་བ་སྒྱུ་མ་ཙམ་གྱིས་སྣང་བ་རྟེན་ཅིང་འབྲེལ་བར་འབྱུང་བ་ཙམ་ལ་ཀུན་རྫོབ་བདེན་པར་མིང་བཏགས་ཏེ་སྟོན་པར་བྱེད་དོ། །དེ་ལ་ཡང་སྒྱུ་མ་རིགས་སྒྲུབ་ཀྱི་དབུ་མ་པ་དང༌། ཟུང་འཇུག་རབ་ཏུ་མི་གནས་པའི་དབུ་མ་པ་གཉིས་སུ་ཡོད་དོ། །སྤྱིར་མུ་སྟེགས་བྱ་བ་རྟག་ཆད་ཀྱི་མཐའ་ལ་གནས་པའི་དོན་ཡིན་པས་ཕྱི་རོལ་པར་མ་ཟད་སེམས་ཙམ་པ་ཕྱིན་ལ་ནང་པའི་མུ་སྟེགས་པ་ཟེར་ལ། དབུ་མ་པའི་དབྱེ་བ་ལ་རྒྱ་གར་དུ་ནི། མདོ་སྡེ་སྤྱོད་པའི་དབུ་མ་པ་དང༌། རྣལ་འབྱོར་སྤྱོད་པའི་དབུ་མ་པ་དང༌། འཇིག་རྟེན་གྲགས་སྡེ་སྤྱོད་པའི་དབུ་མ་པ་ཞེས་གསུམ་ཡོད་ལ། འབྲོམ་སྟོན་གྱི་གསུང་རྒྱུན་ཟིན་བྲིས་སུ། བྱེ་བྲག་ཏུ་སྨྲ་བ་སྤྱོད་པའི་དབུ་མ་པ་ཞིག་ཀྱང་རྒྱ་གར་དུ་ཡོད་དེ། རྒྱ་གར་ན་རང་སྡེ་གཉིས་དང་སེམས་ཙམ་པའི་གྲུབ་མཐའ་གང་ལ་གནས་པ་གསུམ་སྟེ་དབུ་མ་པ་ལ་བཞུགས་པའི་ཚེ། ཐ་སྙད་ཀུན་རྫོབ་ཀྱི་བདེན་པ་ནི། སྔར་རང་གི་གྲུབ་མཐའ་ཐ་སྙད་ཇི་ལྟར་འཇོག་པ་དེ་ཉིད་ཕྱིས་ཀྱང་འཛིན་པ་ཡིན་ཞེས་གསུངས་ལ། དཔལ་ལྡན་ཟླ་བས་ནི། ཀུན་རྫོབ་ཀྱི་ཐ་སྙད་གྲུབ་མཐའ་ལྟར་ཞལ་གྱིས་མི་བཞེས་པར་འཇིག་རྟེན་གྱི་གྲགས་ཚོད་ཙམ་ཞིག་ཞལ་གྱིས་བཞེས་ལ། བོད་འདིར་ནི། སངས་རྒྱས་བསྐྱངས་དང་ཟླ་གྲགས་གཉིས་ཀྱི་ལུགས་ལ་ཐལ་འགྱུར་དང༌། ལེགས་ལྡན་འབྱེད་ཀྱི་ལུགས་ལ་རང་རྒྱུད་དུ་ཐ་སྙད་བྱེད་དོ། །དབུ་མའི་དབྱེ་བར་སྒྱུ་མ་རིགས་སྒྲུབ་དང་ཟུང་འཇུག་རབ་ཏུ་མི་གནས་པར་འབྱེད་པ་ནི་བདག་ཉིད་ཆེན་པོ་ལོ་ཙཱ་བ་ཡབ་སྲས་ཀྱིས་བཀག་པར་སྣང་སྟེ། གྲོ་ལུང་པ་ཆེན་པོའི་བསྟན་རིམ་དུ་ཡང་བླུན་པོ་ཁ་ཅིག་དབུ་མའི་ལུགས་ལ་གཉིས་ཏེ། རབ་ཏུ་མི་གནས་པ་དང༌། སྒྱུ་མ་ལྟ་བུར་སྣང་བའོ། །སློབ་དཔོན་ཞི་བ་འཚོ་ལ་སོགས་པ་ནི་སྒྱུ་མ་དོན་དམ་པར་བཞེད་པ་སྟེ། དངོས་སྨྲ་བས་བརྟགས་པ་བདེན་པ་བཀག་ནས་རྫུན་པ་ཡོངས་གཅོད་རིགས་པས་སྒྲུབ་པའོ། །ཞེས་ཟེར་བ་ནི་ཅི་ཡང་མ་ཡིན་ཏེ། དབུ་མའི་རྒྱན་ཉིད་ལས། དེ་ཕྱིར་དངོས་པོ་འདི་དག་ནི། །ཀུན་རྫོབ་པ་ལ་མཚན་ཉིད་འཛིན། །གལ་ཏེ་དོན་དམ་པ་འདོད་ན། །དེ་ལ་བདག་གིས་ཅི་བྱར་ཡོད། །ཅེས་རྫུན་པ་དེ་སྣང་བའི་ཡུལ་ཙམ་དུ་གསུངས་ལ། སྐྱེ་བ་བཀག་པ་དགག་གཞིས་བསྡུས་པའི་ཡོངས་གཅོད་ནི་ལོག་པའི་ཀུན་རྫོབ་ཉིད་དུ་གསུངས་པའི་ཕྱིར་དང༌། ཡོད་པའམ་མེད་པའང་རུང་འགའ་ཞིག་རིགས་པས་གནོད་པར་སྨྲ་ན་མཐར་ལྟ་བའི་གདོན་ཆེན་པོས་ཟིན་པས་དབུ་མའི་ལམ་ཡང་ཐག་རིང་བ་ཉིད་དེ། ཡོད་ན་ངེས་པར་རྟག་པར་ལྟ། །ཞེས་བྱ་བ་ལ་སོགས་པ་གསུངས་པའི་ཕྱིར་རོ། །ཞེས་གསུངས་སོ། །མཆན། དབུ་མ་པ་ནི་ལྟ་བ་དང་གྲུབ་མཐའ་འབྱིན་པའི་ཕྱིར་མུ་སྟེགས་ཀྱི་མིང་མི་འཐོབ་བོ། །

 དེ་ལྟར་གྲུབ་མཐའ་བཞི་ལས། མདོ་སྡེ་པ། སེམས་ཙམ་པ། དབུ་མ་པ། སྔགས་བླ་ན་མེད་པ། ཕྱག་རྒྱ་ཆེན་པོ་པའི་སྣང་བ་སེམས་སུ་འདོད་ཚུལ་ཏེ་ལྔ་ལས། དང་པོ་ནི་རྣམ་པ་གཏོད་བྱེད་ཀྱི་རྡུལ་ཕྲ་རབ་དེ་ཤེས་པ་མིན་མོད་ཀྱི་དོན་གྱི་རྣམ་པའམ་དོན་དང་འདྲ་བར་སྐྱེས་པའི་སྣང་བ་དེ་ཤེས་པ་ལས་གཞན་མིན་པས་སྣང་བ་སེམས་སུ་འདོད་དོ། །སེམས་ཙམ་པའི་ལུགས་ནི་གོང་དུ་བཤད་ཟིན་ལ། དབུ་མ་པས་སྒྱུ་མ་ཙམ་གྱི་སྣང་བ་རྟེན་ཅིང་འབྲེལ་བར་འབྱུང་བ་དེ་ཡང་སྣང་བ་པོ་ཉིད་ཀྱི་ཤེས་པས་བསྡུས་པར་འདོད། སྔགས་ལུགས་ལ་དགྱེས་པའི་རྡོ་རྗེ་ལྟ་བུའི་བསྐྱེད་རིམ་བསྒོམས་པ་ན་ཞལ་བརྒྱད་ཕྱག་བཅུ་དྲུག་བདེ་མཆོག་ཡབ་ཡུམ་སོགས། མཆན། པ་ལྟ་བུའི་གསལ་སྣང་ཐོབ་པ་དེ་ཡང་སྒོམ་པ་པོའི་སེམས་ཀྱི་རང་སྣང་ཡིན་ལ། དེ་བཞིན་གཤེགས་པའི་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོ་འཆར་བ་ཡང་དེ་བཞིན་གཤེགས་པ་ཉིད་ཀྱི་ཆོས་ཉིད་དམ་ཡེ་ཤེས་ཀྱི་སྣང་བ་ཡིན། ཕྱག་རྒྱ་ཆེན་པོ་པོས་ནི་ཆོས་ཐམས་ཅད་ཕྱག་རྒྱ་ཆེན་པོར་ལ་བཟླ་བའམ་རྒྱས་བཏབ་པར་གསུངས་ལ། དེར་ཡང་རང་ལ་སྣང་བའི་ཆོས་ཤིག་ལ་རྒྱས་གདབ་དགོས་པའི་ཕྱིར་ན་སྣང་བ་རང་གི་སེམས་སྣང་དུ་ཡོང༌། མདོར་ན་སྣང་བ་སེམས་སྣང་དུ་བཤད་པ་འདི་ཆོས་ཐམས་ཅད་རང་བཞིན་གྱིས་མ་གྲུབ་བྱ་བ་དང༌། ཆོས་ཐམས་ཅད་སྟོང་པ་ཉིད་ཡིན་བྱ་བའི་ཕྱོགས་ལ་འདི་འཐད་པ། བཀའ་བརྒྱུད་རིན་པོ་ཆེའི་ཐུགས་དགོངས་མཐར་ཐུག་ནི། རང་ལ་གང་སྣང་སེམས་ཡིན་བྱ་བ་ནི་མ་ཡིན་ཏེ། དེ་ལྟར་ན་ཤེས་བྱ་ལ་ཤེས་པ་རྒྱུད་ལྡན་གྱི་གང་ཟག་གཅིག་ལས་མི་རྙེད་པར་འགྱུར་བའི་ཕྱིར་ཏེ། གཞན་རྒྱུད་ཀྱིས་བསྡུས་པའི་ཤེས་རྒྱུད་དུ་སྣང་བ་ཐམས་ཅད་གང་ལ་སྣང་བའི་ཤེས་པ་དང་རྫས་གཅིག་ཡིན་པའི་ཕྱིར་དང༌། དེ་ལྟ་ན་སྲོག་གཅོད་སོགས་ཀྱི་ལས་ལམ་ལས་འབྲས་བུ་བདེ་སྡུག་འབྱུང་མི་རིགས་ཏེ། དོན་ལ་གཞན་རྒྱུད་དུ་གྲུབ་སྣང་གི་སྲོག་གཅོད་པ་སོགས་མེད་པའི་ཕྱིར། འོ་ན་སྣང་བ་ཐམས་ཅད་སེམས་སྣང་ཙམ་ཡིན་བྱ་བ་ནི་དགོངས་པའོ། །མཆན།

 སྤྱིར་སེམས་ལ་སྣང་བ་ཙམ་གྱི་རང་གི་གཟུང་རྣམ་སེམས་ལ་སྣང་བ་དང༌། རང་རྒྱུད་ཀྱིས་བསྡུས་པའི་སྣང་ཆ་དང་གཞན་རྒྱུད་ཀྱིས་བསྡུས་པ་ཕྱི་མ་ལ་གཉིས་ལ། རང་རྒྱུད་ཀྱིས་བསྡུས་པ་ལ་རང་གི་གཟུང་རྣམ་སེམས་ལ་སྣང་བ་དང་འཛིན་རྣམ་སེམས་ལ་སྣང་བ་གཉིས་ལས། ཕྱི་མ་ལ་བསམ་ནས་ཁ་ནང་ལྟ་རང་རིག་གི་ཤེས་པ་ཡུལ་མེད་དུ་འཇོག་པའང་འབྱུང་ངོ༌། །རང་རྒྱུད་ཀྱིས་བསྡུས་པའི་རང་སེམས་ལ་སྣང་བའམ་རང་གི་སེམས་སྣང་ནི་རང་སེམས་ལས་གཞན་མ་ཡིན་པ་དང༌། གཞན་རྒྱུད་ཀྱིས་བསྡུས་པའི་རང་སེམས་ལ་སྣང་བ་དང་རང་སེམས་ཀྱི་སྣང་བ་ནི་རང་གི་སེམས་ལས་གཞན་དུ་གྲུབ་དགོས་སོ། །གཞན་རྒྱུད་དུ་གྲུབ་སྣང་གི་གང་ཟག་ངན་པ་ལའང་དག་སྣང་བསྒོམ་ན་ཕན་ཡོན་ཆེ་སྟེ། རང་རྒྱུད་ཀྱིས་བསྡུས་པའི་རང་སྣང་ལ་གང་ཟག་དེ་བཟང་པོར་སྣང་བས་དེ་ལ་བརྟེན་པའི་ང་རྒྱལ་སོགས་ཉེས་པ་མི་སྐྱེ་བའི་ཕྱིར་རོ། །མཆན་གྱི་མཆན། ཡིན་གསུངས།

 སྣང་བ་རང་གི་སེམས་སྣང་ཡིན་པ་འདི་ལ་དཔྱད་པར་བྱ་བའི་ཟབ་གནད་དྲུག་ཡོད་པ་ལས། དང་པོ་ནི། འོ་ན་རང་རྒྱུད་ཀྱིས་བསྡུས་པའི་སེམས་སྣང་ཙམ། འདི་ལྟར་སྣང་བའི་ཆོས་ཐམས་ཅད་ཆོས་ཅན། རང་བཞིན་གྱིས་མ་གྲུབ་པའམ་སྟོང་པ་ཉིད་ཡིན་ཏེ། གང་ལ་སྣང་བའི་སེམས་རང་བཞིན་གྱིས་མ་གྲུབ་པའམ་སྟོང་པ་ཉིད་ཡིན་པའི་ཕྱིར། ཁྱབ་པ་ཡོད་དེ། སེམས་སྟོང་ཉིད་དུ་གྲུབ་ན་དེའི་སེམས་སྣང་ཡང་སྟོང་ཉིད་དུ་མི་འགྲུབ་ཀ་མེད་པའི་ཕྱིར། གྲུབ་སྟེ། རྒྱུ་ལྡོག་ན་འབྲས་བུ་མི་ལྡོག་ཀ་མེད་པའི་ཕྱིར། མཆན། གྱི་ཕྱི་རོལ་གྱི་ཡུལ་ལ་ཆོས་ཅན། ཆགས་སྡང་སྐྱེ་མི་རིགས་པར་ཐལ། དེ་སེམས་སྣང་ཙམ་ལས་གཞན་པའི་ཕྱི་དོན་ཡན་གར་བ་ཚུགས་ཐུབ་ཏུ་གྲུབ་པའི་ཕྱིར་ཞེ་ན། ཁྱེད་ཀྱི་ཐལ་འགྱུར་དེ་ནི་འགལ་ཁྱབ་ཏུ་སོང་ལ། ངེད་ལྟར་རང་རྒྱུད་ཀྱིས་བསྡུས་པའི་ཕྱི་རོལ་གྱི་ཡུལ་སེམས་སྣང་སེམས་ཡིན་པའི་ཚེ་ན་ཆོས་ཅན། ཆགས་སྡང་གི་བློ་སྐྱེ་བར་རིགས་པ་ཡིན་ཏེ། ཆགས་ལྡན་གྱིས་མཛེས་པར་སེམས་པ་དང༌། མི་སྡུག་པ་བསྒོམས་པའི་རྣལ་འབྱོར་པས་མི་མཛེས་པར་སེམས་པ་ལས། ཡུལ་ཡིད་དུ་འོང་མི་འོང་སོ་སོར་སྣང་བས་དེ་ལ་བརྟེན་པའི་ཆགས་སྡང་གི་བློ་སོ་སོར་སྐྱེ་བའི་ཕྱིར་རོ། །ཡང་རང་རྒྱུད་དུ་གཏོགས་པའི་ཕྱི་རོལ་གྱི་ཡུལ་སེམས་སྣང་ཙམ་མ་ཡིན་ན་ཆོས་ཅན། ཆགས་སྡང་གི་བློ་སྐྱེ་མི་རིགས་པར་ཐལ། སེམས་ཀྱི་དབང་གིས་ཡུལ་ཡིད་དུ་འོང་མི་འོང་སོ་སོ་སྣང་བ་མ་ཡིན་པ་གང་ཞིག །དེ་མ་ཡིན་ན་དེ་ལ་བརྟེན་པའི་ཆགས་སྡང་གི་བློ་མི་སྐྱེ་བའི་ཕྱིར། དེས་ན་སྣང་བ་སེམས་སྣང་ཡིན་པ་དང༌། ཇི་ལྟར་སྣང་བའི་ཆོས་ཐམས་ཅད་རང་བཞིན་སྟོང་པ་ཉིད་ཡིན་པའི་ཕྱིར། སེམས་སྣང་ཙམ་གྱི་ཕྱི་རོལ་གྱི་ཡུལ་ལ་ཆགས་སྡང་སྐྱེ་བར་གྲུབ་ལ། དེ་ལྟ་མ་ཡིན་ན་དེར་མི་འགྲུབ་པ་ཡིན་ནོ། །

 གཉིས་པ་ནི། འོ་ན་སེམས་ཙམ་གྱི་ངོ་བོར་རང་རྒྱུད་ཀྱིས་བསྡུས་པའི་སེམས་ཅན་དུ་སྣང་བ་རྣམས་ཀྱི་དོན་དུ་སེམས་བསྐྱེད་པ་ཆོས་ཅན། དོན་མེད་དུ་ཐལ། དེར་སྣང་གི་སེམས་ཅན་རྣམས་རང་གི་སེམས་སྣང་ཙམ་ལས་གཞན་རྒྱུད་དུ་མ་གྲུབ་པའི་ཕྱིར་ཞེ་ན། ཁྱེད་ཀྱི་ཐལ་འགྱུར་དེ་ནི་འགལ་ཁྱབ་ཏུ་སོང་ལ། ངེད་ལྟར་ན། སེམས་ཅན་དུ་སྣང་བ་རྣམས་རྫོགས་བྱང་དུ་སེམས་བསྐྱེད་པ་ཆོས་ཅན། སེམས་བསྐྱེད་པ་ལྟར་རྫོགས་བྱང་དུ་འགོད་ནུས་པ་ཡིན་ཏེ། རང་སེམས་ལ་སྣང་བའི་སེམས་ཅན་རྣམས། རང་སྣང་གི་འཁྲུལ་པ་དག་ན་སངས་རྒྱས་སུ་སྣང་བའི་ཕྱིར། ཁྱབ་སྟེ། སེམས་ཅན་དུ་སྣང་བ་དེ་གཞན་རྒྱུད་ཀྱི་རང་དབང་དུ་གྲུབ་ན་རང་སྣང་གི་འཁྲུལ་པ་དག་རྗེས་ཀྱང༌། སེམས་ཅན་རྣམས་འཚང་མི་རྒྱ་བར་རིགས་པ་གང་ཞིག །དེ་ལྟར་ཡང་མི་རིགས་པའི་ཕྱིར། ཕྱི་མ་གྲུབ་སྟེ། རང་སྣང་སངས་རྒྱས་སུ་རྣམ་པར་དག་ན། གཞན་སྣང་ཡང་སངས་རྒྱས་སུ་རྣམ་པར་དག་པ་རྟེན་འབྲེལ་གྱི་ཆོས་ཉིད་ཡིན་པའི་ཕྱིར་རོ། །སྤྱིར་དེར་སྣང་གི་སེམས་ཅན་རྣམས་རང་གི་སེམས་སྣང་ཙམ་ལས། གཞན་རྒྱུད་དུ་མ་གྲུབ་ན་གཞན་རྒྱུད་དུ་གྲུབ་པའི་སེམས་ཅན་མེད་དགོས་པར་ནི་ངེད་ཀྱང་མི་འདོད་དོ། །དེས་ན་སྣང་བ་སེམས་སྣང་ཡིན་པའི་ཕྱིར། བྱང་ཆུབ་ཏུ་སེམས་བསྐྱེད་པ་དོན་དང་ལྡན་པར་ཡང་གྲུབ་བོ། །

 གསུམ་པ་ནི། འོ་ན་གསང་སྔགས་ནས་རང་སྣང་གིས་བསྡུས་པའི་ལུས་ངག་ཡིད་གསུམ་སྐུ་གསུང་ཐུགས་རྡོ་རྗེ་གསུམ་དུ་སྣང་བའི་རྟེན་འབྲེལ་བསྒྲིག་པའི་ཚེ་ན་ཆོས་ཅན། རང་སྣང་གི་མ་དག་པའི་ལུས་ངག་ཡིད་གསུམ་གྱི་སྣང་བ་རང་སེམས་དག་པའི་དབྱིངས་ལ་ངང་གིས་ཞི་བ་ན། དེའི་རང་སྣང་ལ་སྐུ་གསུང་ཐུགས་རྡོ་རྗེ་གསུམ་གྱི་སྣང་བའི་རྣམ་དག་ལམ་གྱིས་འཆར་བ་ཡིན་ཏེ། དེ་ལས་གཞན་དུ་མ་དག་པའི་སྒོ་གསུམ་རྡོ་རྗེ་གསུམ་དུ་རིགས་འགྱུར་འགྲོ་བ་ཡང་མ་ཡིན། འདི་བསལ་བའི་ཤུལ་དུ་སྔར་མེད་གཞན་ཞིག་སྐྱེ་བ་ཡང་མ་ཡིན། འདི་ཉིད་ཚོས་བྱས་པ་ལྟ་བུའང་མ་ཡིན། ཡིན་ན་འདོད་ཆགས་སོར་རྟོག་ཡེ་ཤེས་ཀྱི་རིགས་རྒྱུན་ཡིན་དགོས་ཟེར་ན། དེའང་འདོད་མི་ནུས་ཏེ། འདོད་ཆགས་ཀྱི་སྒྲིབ་པ་སྤངས་པས་གནས་གྱུར་པའི་ཕྱིར་སོར་རྟོག་ཡེ་ཤེས་སུ་འཇོག་གོ །འདོད་ཆགས་ཀྱི་ངོ་བོ་གནས་གྱུར་གྱི་ཆ་ནས་སོར་རྟོག་ཡེ་ཤེས་སུ་འཇོག་ན། ཆོས་ཅན་གྱི་ངོ་བོའི་ཆ་ནས་སམ། ཆོས་ཉིད་ཀྱི་ངོ་བོའི་ཆ་ནས་འཇོག །དང་པོ་ལྟར་ན་སོར་རྟོག་ཡེ་ཤེས་ཀྱི་ཚེ་འདོད་ཆགས་གནས་གྱུར་པ་མི་འཐད་དེ། འདོད་ཆགས་ཀྱི་ངོ་བོ་འགགས་ཟིན་པའི་ཕྱིར། གཉིས་པ་ལྟར་ན་གནས་གྱུར་མི་རུང་སྟེ། ཆོས་ཉིད་འགྱུར་མེད་དུ་བཤད་པའི་ཕྱིར། མཆན།

 དཔྱད་པ་འདི་མདོ་ལུགས་དང་ཐུན་མོང་གི་དབང་དུ་བྱས་ཀྱི། སྔགས་ལུགས་ཐུན་མོང་མིན་པ་ལྟར་ན་འདོད་ཆགས་ཉིད་ལ་ཐབས་ཀྱིས་མ་ཟིན་ན་འཁོར་བའི་ཆ་བྱེད་པ་དང༌། དེས་ཟིན་ན་མྱང་འདས་ཀྱི་ཆ་བྱེད་པའི་རྟེན་འབྲེལ་གྱི་ནུས་པ་བསམ་གྱིས་མི་ཁྱབ་པ་སྒྱུ་མ་ལྟ་བུ་གཉིས་ཡོད་པས། དེའི་ཚེ་ན་འཁོར་འདས་ཀྱི་རྒྱུ་སོ་སོའི་ཆོས་ཅན་དང་ཆོས་ཉིད་ཐ་དད་པ་མ་ཡིན་པ་ཞིག་ལ་རྟེན་ཅིང་འབྲེལ་འབྱུང་གི་གནས་འཐད་པ་ནི་ལེའུ་འོག་མ་རྣམས་སུ་རྒྱ་ཆེར་བཤད་དོ། །མཆན་གྱི་མཆན། དེས་ན་སྣང་བ་སེམས་སྣང་ཡིན་པའི་ཕྱིར། སྒོ་གསུམ་གྱི་སྣང་བ་རྡོ་རྗེ་གསུམ་དུ་སྣང་བར་ཡང་གྲུབ་བོ། །

 བཞི་པ་ནི། འོ་ན་རང་གི་སེམས་སྣང་གིས་བསྡུས་པའི་བླ་མ་ལ་མོས་གུས་བྱས་པ་དོན་མེད་དུ་ཐལ། དེ་སེམས་ཙམ་ལས་ཕྱི་རོལ་དུ་གྲུབ་པའི་བླ་མ་མིན་པའི་ཕྱིར་ཞེ་ན། འདི་དང་གནད་གཅིག་པར། བུ་སྟོན་རིན་པོ་ཆེས། སམྦུ་ཊའི་འགྲེལ་པར། འོ་ན་ཉོན་མོངས་པ་རྣམ་པར་དག་པ་འདོད་པ་མིན་ནམ་ཞེ་ན། བདེན་ཏེ། གཟུང་འཛིན་གྱི་དངོས་པོ་ཁོ་ན་ལ་སྒྲིབ་པར་བཞག་གོ །འོ་ན་དེ་ཁོ་ན་སྒྲིབ་པར་འགྱུར་མོད་ཅེ་ན། མ་ཡིན་ཏེ། དེ་རྣམས་གཟུང་འཛིན་དེའི་ལྷན་ཅིག་འགྱུར་བ་ཉིད་ཀྱིས་སྒྲིབ་པར་བྱེད་པའི་ཕྱིར་རོ། །གང་གི་ཕྱིར་བྱམས་སོགས་ནི་སྒྲིབ་པའི་ཆེད་དུ་མི་འགྱུར་ལ། ཆགས་སོགས་ནི་འགྱུར་བའི་ཕྱིར་ཆགས་སོགས་ཐབས་ཉིད་དུ་བཤད་པ་ནི་ཡོངས་སུ་ཤེས་པའི་ཁྱད་པར་ལས་ཆ་ཤས་ཀྱིས་མ་བསྒྲིབས་པའི་ཕྱིར་དང༌། ཐབས་ཀྱི་ཁྱད་པར་གྱི་ཕྱིར་ཏེ། གཞན་དུ་ན་སྒྲིབ་པ་ཁོ་ནའོ། །འོ་ན་གཏི་མུག་དག་པར་མི་འགྱུར་ཏེ། གཏི་མུག་རྩ་བའི་སྒྲིབ་པའི་ངོ་བོ་ཡིན་པའི་ཕྱིར། འདོད་ན་གཏི་མུག་རྣམ་སྣང་དུ་བཤད་དོ་ཞེ་ན། གཏི་མུག་གི་ངོ་བོའི་ཤེས་སྒྲིབ་བམ་རང་བཞིན་དག་པ་ཡིན་གྱི། ཡང་དག་པ་མ་ཡིན་པའི་གློ་བུར་བའི་དྲི་མ་དེ་ནི། རྣམ་སྣང་དུ་དག་པ་མིན་ཏེ་མེད་པའི་ཕྱིར་རོ། །ཞེས་གསུངས་ལ། ངག་དོན་བསྡུ་ན། ངོ་བོ་གནས་འགྱུར་བ་དང་རིགས་འགྱུར་ན་ནི་སངས་རྒྱས་ལ་ཡང་ཐ་མལ་གྱི་སྒོ་གསུམ་ཡོད་པར་ཐལ་བའི་སྐྱོན། འདི་བསལ་ཤུལ་དུ་སྔར་མེད་གཞན་ཞིག་སྐྱེ་ན་ནི་རྒྱུ་ལྷན་ཅིག་སྐྱེས་པའི་འབྲས་བུ་མ་ཡིན་པར་ཐལ་བའི་སྐྱོན་དང༌། འདི་ཉིད་ཁྱད་ཆོས་གཞན་གྱིས་ཁྱད་པར་དུ་བྱས་པ་ཙམ་མ་གཏོགས། ངོ་བོ་ལ་སྔར་ལས་བཟང་དུ་མ་སོང་ན་ནི། རྣམ་པར་དག་པས་རྨད་དུ་བྱུང་ཡང་མཆོག་ཏུ་མ་གྱུར་པར་ཐལ་བའི་སྐྱོན་ཡོད་དེ། འོ་ན་ཇི་ལྟར་ཞེ་ན། སྒྲིབ་བྲལ་རྣམ་དག་གི་རྟེན་ཅིང་འབྲེལ་བ་ཙམ་ལ་སྐུ་དང་ཡེ་ཤེས་སུ་འདོགས་པ་འདི་ལྟ་བུའི་མཐུ་ནི་རྟོགས་པར་དཀའོ། །མཆན། ཁྱེད་ཀྱི་ཐལ་འགྱུར་དེ་ནི་འགལ་ཁྱབ་ཏུ་སོང་ལ། ངེད་ལྟར་ན་རང་རྒྱུད་དུ་གཏོགས་པའི་སེམས་སྣང་ཙམ་གྱི་བླ་མ་ལ་ཆོས་ཅན། མོས་གུས་བྱས་པ་དོན་དང་ལྡན་པ་ཡིན་ཏེ། བླ་མ་ཕྱི་རོལ་རྒྱང་ཆད་དུ་མ་གྲུབ་པས་རང་སེམས་དག་པ་ལ་བླ་མར་སྣང་བ་དེའི་ཐུགས་རྗེ་རང་སེམས་དང་དབྱེར་མེད་དུ་འཇུག་པའི་ཕྱིར་རོ། །རྒྱུ་མཚན་དེས་དེ་ལ་མོས་པ་བྱས་པ་དོན་ཡོད་པའི་ཁྱབ་པ་གྲུབ་པ་ན་ཆོས་ཅན། རང་སེམས་བླ་མར་ཤར་བ་ཞེས་བརྗོད་དེ། ལོག་ལྟ་གཏན་ཟད་ཀྱི་མོས་གུས་མཚན་ཉིད་པ་དུས་དེར་སྐྱེ་བས་བྱིན་རླབས་མཚན་ཉིད་པ་ཡང་དུས་དེར་འཇུག་པའི་ཕྱིར་རོ། །རང་སེམས་དག་པའི་སྣང་བ་བླ་མ་དང་དཀོན་མཆོག་འཆར་བྱ་བའི་གནད་འདི་མ་གོ་བར་འབའ་ར་བ་སོགས་དུས་ཕྱིས་ཀྱི་སྒོམ་ཆེན་རྣམས་རང་གི་སེམས་ཉིད་བླ་མ་ཡིན། བླ་མ་གཞན་ནས་འཚོལ་འདོད་སྙིང་རེ་རྗེ། །ཟེར་ནས་གླུ་ལེན་པ་སོགས་བྱེད་པ་ནི་ནོར་བའོ། །མཆན། དེས་ན་སྣང་བ་སེམས་སྣང་ཡིན་པའི་ཕྱིར། དོན་འདི་ལྟ་བུ་ལ་དགོངས་ཏེ། དྭགས་པོ་བཀའ་བརྒྱུད་ཀྱི་ཞལ་ནས། བླ་མ་འདི་རང་རྒྱུད་ཀྱི་མེ་ལོང་ཡིན། །སྐུ་འདས་གྲོངས་མངའམ་མི་མངའ་ལྟོས། །ཇི་སྲིད་དུ་འདས་གྲོངས་མངའ་བའི་བར། །ད་དུང་དད་པས་རང་རྒྱུད་སྦྱོངས། །ཞེས་བཀའ་སྩལ་པའི་ཕྱིར། རང་སེམས་དག་པའི་སྣང་བ་ལ་བླ་མ་དམ་པ་འདས་གྲོངས་མེད་པར་དུས་རྟག་ཏུ་བསྟེན་རྒྱུར་ཡོད་ཅིང༌། དེ་ལ་མོས་གུས་འདུ་འབྲལ་མེད་པ་དེ་ལ། བརྒྱུད་པ་འདིས་བླ་མ་ལ་ཆོས་སྐུའི་མོས་གུས་སྐྱེས་པ་ཞེས་ཐ་སྙད་མཛད་པའི་སྲོལ་ཡོད་དོ། །མཆན།

 བཀའ་བརྒྱུད་འདི་པའི་ལུགས་ལ། བླ་མ་ལ་ཆོས་སྐུའི་མོས་གུས་སྐྱེས་ན། སློབ་མས་ཆོས་སྐུ་རྟོགས་པས་ཁྱབ་པ་ནི་མ་ཡིན་ཏེ། དང་པོར་སློབ་མས་བླ་མ་ལ་ཆོས་སྐུའི་མོས་གུས་སྐྱེས། དེའི་རྗེས་ཐོག་ཏུ་སློབ་མས་ཆོས་སྐུ་རྟོགས་པའང་ཡོད་པའི་ཕྱིར། མཆན་གྱི་མཆན། བླ་མ་ལ་མོས་གུས་བྱས་པ་ཡང་དོན་ལྡན་དུ་གྲུབ་བོ། །

 ལྔ་པ་ནི་སྣང་བ་རང་གི་སེམས་ཡིན་པ་དང༌། འདི་ལྟར་སྣང་བའི་ཆོས་ཐམས་ཅད་རང་བཞིན་གྱིས་དག་པའི་ཕྱིར། འཆིང་གྲོལ་བྱེད་པོ་གཞན་དབང་ཅན་དུ་མ་གྲུབ་པས་རང་སེམས་ལ་ཕྱག་རྒྱ་ཆེན་པོར་རྟོགས་པ་སྐྱེར་རུང་བ་ཡིན་ནོ། །

 དྲུག་པ་ནི། འོ་ན་རང་སྣང་གིས་བསྡུས་པའི་དགེ་རྩ་ལ་བསྔོ་བ་སོགས་བྱས་པ་དོན་མེད་དུ་ཐལ། དེ་རང་གི་སེམས་སྣང་ཙམ་ཡིན་པའི་ཕྱིར་ཞེ་ན། དེ་ཡང་འགལ་ཁྱབ་ཏུ་སྨྲ་བ་ཡིན་མོད། ངེད་ལྟར་ན། རང་སྣང་གིས་བསྡུས་པའི་དགེ་རྩ་ཆོས་ཅན། བསྔོ་བས་འགྱུར་དུ་རུང་སྟེ། དངོས་པོ་ཆུང་ངུས་མེ་ཏོག་གཅིག་ཙམ་ཡང་བློས་དུང་ཕྱུར་ཕྲག་བརྒྱར་མོས་ནས་རང་སྣང་ཙམ་དུ་སངས་རྒྱས་ལ་ཕུལ་ནས་རྫོགས་བྱང་དུ་བསྔོས་པའི་རྒྱུ་ལས། བློས་ཇི་ཙམ་བཀོད་པར་སྣང་བ་དེ་ཙམ་གྱི་འབྲས་བུ་མཐའ་ཡས་པ་འབྱུང་བའི་ཕྱིར། དེས་ན་སྣང་བ་སེམས་ཡིན་པས་དགེ་རྩ་ལ་བསྔོ་བ་སོགས་བྱས་པས་དོན་ཡོད་དུ་འགྱུར་ལ། སེམས་སྣང་ཙམ་མ་ཡིན་ན་བསྔོས་པས་མི་འགྱུར་ཏེ། སེམས་དང་འབྲེལ་མེད་རྫས་གཞན་ཡིན་པའི་ཕྱིར། སྣང་བ་སེམས་སྣང་ཙམ་དུ་གོ་ན་གནད་དྲུག་པོ་འདི་ཡང་གོ་བར་འགྱུར་རོ། །

 སྣང་བ་སེམས་སུ་སྙིང་ནས་གོ་བ་དགོས་ཞེས་པ་ལ། སྤྱིར་སྣང་བ་སེམས་སུ་རྟོགས་པ་ནི་གཟུང་མེད་རྟོགས་པའི་རྣལ་འབྱོར་ཡིན་པས་དེ་སྦྱོར་ལམ་བཟོད་པ་ནས་ཡོད། སྤྱིར་སྣང་བ་སེམས་སུ་རྟོགས་པ་ཙམ་གྱིས་མཐོང་ལམ་ཐོབ་པ་ནི་མིན་གསུངས།

 འདི་གཤའ་མར་གོ་ན་ཞེས་པ་ལ། སྣང་བ་རང་གི་སེམས་སྣང་དུ་ཤེས་པ་ན་དེ་མ་རྟོགས་པའི་སེམས་ཅན་ལ་སྙིང་རྗེ་ཆེན་པོ་སྐྱེ་ཞིང༌། དེ་ལྟར་མ་རྟོགས་པའི་སྡུག་བསྔལ་དེ་ཡང་རང་བཞིན་གྱིས་མ་གྲུབ་པར་གོ་བས། གཞན་གྱི་སྡུག་བསྔལ་ཐམས་ཅད་བདག་ལ་ཇི་མི་སྙམ་པར་ལེན་ནུས་པའི་སྙིང་སྟོབས་ཆེན་པོ་འབྱུང་བ་ཡིན་གསུངས།

 ཀུན་ཏུ་བཟང་པོ་ཞེས་པ་ལ། ཀུན་ཏུ་བཟང་པོ་ནི་འབྲས་བུ་སངས་རྒྱས་དང་རྒྱུ་བྱང་སེམས་གཉིས་ཀའི་མཚན་ཡིན་ལ། ཀུན་ཏུ་བཟང་པོའི་སྨོན་ལམ་ནི་དགེ་བའི་རྩ་བ་ཕྲ་མོ་རེ་ཡང་སངས་རྒྱས་བྱང་སེམས་ཐམས་ཅད་ཀྱིས་སེམས་ཅན་གྱི་དོན་དུ་ཐུགས་བསྐྱེད་པའི་དགེ་བ་དག་བློས་བསྡོམས་ནས་རྫོགས་བྱང་གི་ཆེད་དུ་སྨོན་པའོ། །ཡང་ཁ་ཅིག་འདི་ལྟར་དྭོགས་ཏེ། རང་སྣང་ལ་གཞན་སྣང་བའི་མངོན་སུམ་ཆོས་ཅན། མངོན་སུམ་ཡང་དག་མ་ཡིན་པར་ཐལ། གཞན་སྣང་ཐམས་ཅད་རང་གི་སེམས་སྣང་ཙམ་ཡིན་པའི་ཕྱིར་ཞེ་ན། དེ་ལ་ཁྱབ་པ་ག་ལ་ཡོད། ཁོ་ན་རེ། འོ་ན་གཞན་གྱི་བདེ་སྡུག་རང་སེམས་ལ་སྣང་བ་དེའི་ཚེ་ན་ཆོས་ཅན། རང་གིས་གཞན་གྱི་བདེ་སྡུག་མྱོང་དགོས་པར་ཐལ། རང་སྣང་ལ་གཞན་གྱི་བདེ་སྡུག་སྣང་བ་དེ་མངོན་སུམ་ཡང་དག་ཡིན་པའི་ཕྱིར། དེ་བཞིན་དུ་རང་གི་བདེ་སྡུག་གཞན་སེམས་ལ་སྣང་བ་དེའི་ཚེ་ན་ཆོས་ཅན། གཞན་གྱིས་རང་གི་བདེ་སྡུག་མྱོང་དགོས་པར་ཐལ། གཞན་སྣང་ལ་རང་གི་བདེ་སྡུག་སྣང་བ་དེ་མངོན་སུམ་ཡང་དག་ཡིན་པའི་ཕྱིར་ཞེ་ན། ཁྱབ་པ་ག་ལ་ཡོད་དེ། གཞན་གྱི་བདེ་སྡུག་རང་ལ་སྣང་བ་དེའི་ཚེ་ན། གཞན་གྱི་བདེ་སྡུག་དེ་རང་རྒྱུད་ཀྱིས་མ་བསྡུས་པའི་ཕྱིར་དང༌། རང་གི་བདེ་སྡུག་གཞན་ལ་སྣང་བ་དེའི་ཚེ་ན། རང་གི་བདེ་སྡུག་གཞན་རྒྱུད་ཀྱིས་མ་བསྡུས་པའི་ཕྱིར། དེས་ན་རང་གི་སེམས་ལ་རང་རྒྱུད་ཀྱིས་བསྡུས་པའི་བདེ་སྡུག་སྣང་བ་ནི་རང་གིས་མྱོང་དགོས་ལ། རང་གི་སེམས་ལ་གཞན་རྒྱུད་ཀྱིས་བསྡུས་པའི་བདེ་སྡུག་གི་སྣང་བ་ནི་ཡུལ་དུ་བྱས་པ་ཙམ་ཡིན་གྱི། རང་གིས་མྱོང་ག་ལ་དགོས། སྤྱིར་རང་སེམས་ལ་རང་དང་གཞན་དུ་སྣང་བ་ཆོས་ཅན། རང་གིས་ཤེས་པ་ཙམ་གྱི་ཡུལ་ཡིན་དགོས་ཏེ། ས་སྐྱ་པཎྜི་ཏས་ཀྱང༌། རང་ལ་ཤར་ན་རང་ཡུལ་ཡིན། །མ་ཤར་ན་ནི་དེ་ཡུལ་མིན། །ཞེས་སྨྲས་པའི་ཕྱིར།

 མདོར་ན་རང་རྒྱུད་ཀྱིས་བསྡུས་པའི་སེམས་སྣང་ཡིན་ན། སེམས་ལས་རྫས་གཞན་མ་ཡིན་དགོས་པ་དང༌། གཞན་རྒྱུད་ཀྱིས་བསྡུས་པའི་སེམས་སྣང་ལ་སེམས་དེ་ལས་འབྲལ་མི་རུང་བའི་སྣང་ཆ་ཞིག་དང༌། འབྲལ་རུང་གི་སྣང་ཆ་ཞིག་དང་གཉིས་ལས། སྔ་མ་ནི་སེམས་ལས་རྫས་གཞན་མ་ཡིན་ཡང༌། ཕྱི་མ་ནི་སེམས་ལས་རྫས་གཞན་མ་ཡིན་པ་བརྗོད་མི་ནུས་སོ། །གཞན་རྒྱུད་ཀྱི་བསྡུས་པའི་སེམས་སྣང་ཙམ་ནི་སེམས་དེ་ལས་རྫས་གཞན་ཡིན་མིན་གཉིས་ཀར་བརྗོད་མི་ནུས་སོ། །

 གདུལ་བྱ་རང་དང་ཐ་དད་མེད་པ་རྣམས་སྨིན་པར་བྱེད། ཅེས་སོགས་ལ། ཚོགས་གཉིས་གོམས་པ་རབ་ཀྱིས་མཐར་སོན་པས་སངས་རྒྱས་པའི་ཚེ་སངས་རྒྱས་མིན་པའི་ཆོས་གང་ཡང་ཤུལ་དུ་མ་ལུས་པ་ཉིད། ཡང་ན་འདི་ལ་འདི་ལྟར་འཆད་ན་བདེ་སྟེ། རྒྱུའི་དུས་སུ་སེམས་ཅན་ཐམས་ཅད་ལ་རིགས་གཉིས་ཡོད་པ་ལ། བྱང་སེམས་བསྐྱེད་པ་པོ་རང་དང་སེམས་ཅན་ཐམས་ཅད་བྱེ་བྲག་མེད། ལམ་དུས་སུ་སེམས་ཅན་ཐམས་ཅད་ཚོགས་གཉིས་གསོག་པ་ལ་བྱང་སེམས་བསྐྱེད་པ་པོ་རང་དང་སེམས་ཅན་ཐམས་ཅད་བྱེ་བྲག་མེད། འབྲས་དུས་སུ་སེམས་ཅན་ཐམས་ཅད་སྐུ་གཉིས་ཐོབ་པར་འགྱུར་བ་ལ་བྱང་སེམས་བསྐྱེད་པ་པོ་རང་དང་སེམས་ཅན་ཐམས་ཅད་བྱེ་བྲག་གམ་ཐ་དད་མེད་པའི་ཕྱིར། སེམས་ཅན་རྣམས་སེམས་ཅན་རྣམས་ཀྱིས་དོན་དུ་ཕན་ཚུན་ཕན་གཤའ་མར་འདོགས་རེས་བྱས་ན་མཐར་སེམས་ཅན་ཐམས་ཅད་འཁོར་འདས་གཏན་གྲོལ་དུ་ནུས་པའི་མྱང་འདས་ཐོབ་པ་ལ་དགོངས་སོ། །མཆན། ཀྱིས་ཉིད་མཆོད། ཉིད་ཀྱིས་ཉིད་ལ་འཆད་པ་ལྟར་སོང་བའི་སྒོ་ནས་སྨིན་པར་བྱེད་པའོ། །ཞེས་གསུངས།།

༈ རྡོ་རྗེའི་གསུང༌། **ཆོས་ཐམས་ཅད་བསམ་པ་སྐད་ཅིག་མའི་རང་གཟུགས་ཡིན།** ཞེས་སོགས་ཀྱི་སྐབས་སུ། འདི་སྣང་བ་རང་སེམས་དང་རྒྱུ་འབྲས་ཀྱི་འཇོག་མཚམས་ཀྱི་གནད་སྤྱིར་གཅིག་ཀྱང༌། ཁྱད་པར་ཅུང་ཟད་ཡོད་དེ་སྔ་མ་སྣང་བ་རང་སེམས་ནི་འབྲས་བུ་རྒྱུ་ལ། ཇི་ལྟར་གནད་གཅིག་ན། འབྲས་བུ་སྣང་བ་ནི་རྒྱུ་རང་གིས་སེམས་ལ་ལྟོས་ནས་སྣང་བྱ་བའམ་རྒྱུ་བསམ་པ་སྐད་ཅིག་མ་ལས་འབྲས་བུ་ཆོས་ཐམས་ཅད་ཀྱི་རང་གཟུགས་སམ་རང་བཞིན་མ་འདྲེས་པ་སོ་སོར་སྣང་བྱ་བའི་ཚུལ་གྱིས་གནད་གཅིག་པར་མཚུངས་པའོ། །མཆན།

 སེམས་རྒྱུ། སྣང་བ་འབྲས་བུ། འབྲས་བུ་སྣང་བའི་རྒྱུ་སེམས་མེད་ན་མི་འབྱུང་ན་མི་འཁྲུལ་བའོ། །བསམ་པ་སྐད་ཅིག་མའི་འདུ་བྱེད་ཀྱི་དངོས་རྒྱུ་ནུས་པ་ཐོགས་མེད་ལས། འཁོར་འདས་ཀྱིས་བསྡུས་པའི་གནས་དོན་ལུས་སུ་སྣང་བའི་འབྲས་བུ་བསྐྱེད་ངེས་ལ་མི་འཁྲུལ་བའོ། །མཆན། མི་འཁྲུལ་བའི་དབང་དུ་བྱས་པ་དང༌། ཕྱི་མ་ནི་དངོས་རྒྱུ་ནུས་པ་ཐོགས་མེད་ཀྱི་འབྲས་བུ་བསྐྱེད་ངེས་ལ་མི་འཁྲུལ་བའི་དབང་དུ་བྱས་པའོ། །སྤྱིར་མཐོ་རིས་དང་ངན་སོང་གི་ལམ་རྒྱུད་ཀྱང་སེམས་བཟང་ངན་ལས་མེད་དེ། ངན་སོང་བ་རྣམས་རྒྱུ་བསམ་པ་ངན་པའི་འབྲས་བུ་སྣོད་བཅུད་ཐམས་ཅད་ཀྱང་སྡུག་བསྔལ་དུ་སྨིན། མཐོ་རིས་པ་རྣམས་རྒྱུ་བསམ་པ་བཟང་བའི་འབྲས་བུ་བདེ་བར་སྨིན། སངས་རྒྱས་དང་སེམས་ཅན་གྱི་འབྲས་བུ་ཡང་རྒྱུ་བསམ་པ་བཟང་ངན་ལས་མེད་དེ། བྱང་སེམས་རྣམས་རྒྱུ་བྱང་ཆུབ་ཀྱི་སེམས་གཉིས་ལ་གོམས་པ་རབ་ཀྱི་མཐར་ཕྱིན་པས་འབྲས་བུ་སངས་རྒྱས་ཀྱི་སར་བདེ་ཆེན་དག་པ་རབ་འབྱམས་སུ་གྲོལ་བ་ཡིན། དེས་ན་རང་སེམས་འདི་རྒྱུ་ཀུན་ནས་ཉོན་མོངས་པའི་ཆོས་ཀྱི་འདུ་བྱེད་ལས། འབྲས་བུ་ཁམས་གསུམ་གྱི་འཁོར་བར་སྣང་ལ། རྒྱུ་རྣམ་པར་བྱང་བའི་ཆོས་ཀྱི་འདུ་བྱེད་ལས། འབྲས་བུ་མྱ་ངན་ལས་འདས་པར་སྣང་བ་ཡིན་གསུངས།

 ཆོས་ཉིད་བསམ་པའི་རང་གཟུགས་ནི་ཕྱག་རྒྱ་ཆེན་པོ་ཡིན་བྱ་བ་ལ། སྤྱིར་སྔགས་བླ་མེད་ཀྱི་ཕྱག་ཆེན་མཚན་ཉིད་པ་ལ་བདེ་སྟོང་གཉིས་མེད་ཀྱི་ཡེ་ཤེས་མ་ཡིན་ན་ཕྱག་ཆེན་གོ་མི་ཆོད་ཀྱང༌། ཆོས་ཉིད་སྨྲ་བསམ་བརྗོད་མེད་ཡིན་པས་ཕྱག་ཆེན་གྱི་སྟོང་ཕྱོགས་ཀྱི་ཆ་ཙམ་དུ་འགྱུར་བ་ལ་དགོངས་པ་ཡིན། ཆོས་ཅན་བསམ་པའི་རང་གཟུགས་ཞེས་པའི་སྐབས་སུ། ཆོས་ཅན་རྣམ་སྨིན་དུ་གྲུབ་པའི་ཕུང་པོ་འདི་ཆོས་ཅན། འདི་ལྟར་སེམས་པ་དང་བསམ་པའི་ལས་ཉོན་གྱི་འདུ་བྱེད་ལས་གྲུབ་པའི་རང་སྣང་ངམ། རང་གཟུགས་སམ། རང་འབྲས་ཡིན་ཏེ། རྟེན་འབྲེལ་ཡན་ལག་བཅུ་གཉིས་ཀྱིས་མངོན་པར་འདུ་བྱས་པའི་ཕྱིར། དེ་ཡང་ཆོས་མངོན་པ་ལས་རྟེན་འབྲེལ་ཡན་ལག་བཅུ་གཉིས་ཚེ་གསུམ་ལ་རྫོགས་པ་དང༌། ཚེ་གཉིས་དང༌། སྐད་ཅིག་ལ་རྫོགས་པའི་ཚུལ་གསུམ་གསུངས་སོ། །ཡང་ལས་འབྲས་སྨིན་ཚུལ་ལ། རྟེན་འབྲེལ་ཡན་ལག་བཅུ་གཉིས་རྒྱུ་འབྲས་ཚར་གཉིས་ཚེ་གསུམ་ལ་རྫོགས་པ་ནི་བྱེ་སྨྲའི་ལུགས་ཏེ། རྒྱུ་མ་རིག་འདུ་བྱེད་ནི་ཚེ་སྔ་མ། འབྲས་བུ་རྣམ་ཤེས་མིང་གཟུགས་སྐྱེ་མཆེད་དྲུག་རེག་པ་ཚོར་བ་ལྔ། རྒྱུ་སྲེད་ལེན་སྲིད་པ་གསུམ་ནི་ད་ལྟ། འབྲས་བུ་སྐྱེ་བ་རྒ་ཤི་ནི་མ་འོངས་པ་སྟེ་ཚེ་གསུམ་ལ་རྫོགས་པ་ནི། མཛོད་ལས། སྔོན་དང་ཕྱི་མཐའ་གཉིས་གཉིས་དང༌། །བར་དུ་བརྒྱད་ཡོངས་རྫོགས་ལྡན་ལ། །ཞེས་སོ། །རྒྱུ་འབྲས་ཚར་གཅིག་ཚེ་གཉིས་ལ་རྫོགས་པ་ནི། སློབ་དཔོན་ཀླུ་སྒྲུབ། དང་པོ་བརྒྱད་པ་དགུ་ཉོན་མོངས། །གཉིས་དང་བཅུ་པ་ལས་ཡིན་ཏེ། །ལྷག་མ་བདུན་པོ་སྡུག་བསྔལ་ཡིན། །ཞེས་པ་རྒྱུ་ལྔ། འབྲས་བུ་བདུན། གསུངས་སོ། །མཆན། མཐོང་ཆོས་མྱོང་འགྱུར་ལས་འབྲས་ཚེ་འདིར་སྨིན་པ་དང༌། སྐྱེས་ནས་མྱོང་འགྱུར་ལས་འབྲས་ཚེ་ཕྱི་མར་སྨིན་པ་དང༌། ལན་གྲངས་གཞན་ལ་མྱོང་འགྱུར་ལས་འབྲས་ཚེ་གསུམ་དང་དེ་ཕན་ཆད་དུ་སྨིན་པར་གསུངས་པ་དང༌། མྱོང་བར་མ་ངེས་པའི་ལས་ནི་དགེ་མི་དགེའི་ལས་ཉམས་ཆུང་ཞིག་དགེ་མི་དགེའི་ལས་སྟོབས་ཆེན་གཞན་གྱིས་བཅོམ་ནས་འབྲས་བུ་འབྱིན་པར་མ་ངེས་པའི་ལས་ལ་ཟེར་རོ། །སྔ་མ་གཉིས་དང་གཞུང་འདིར་ཚེ་འདི་དང༌། ཚེ་འཕོས་པས་ལུས་འགྱུར་བའི་བསམ་པ་སྐད་ཅིག་མའི་རང་གཟུགས་གཉིས་གསུངས་པ་དང་གནད་གཅིག །ཡང་འདི་ལྟར་ཡང་ཐོབ་སྟེ། ཆོས་ཅན་སངས་རྒྱས་ཀྱི་སྐུ་དང་ཡེ་ཤེས་ཀྱི་ཚོགས་ལའང་ཆོས་ཅན། ཇི་ལྟར་བྱང་ཆུབ་ཏུ་སེམས་བསྐྱེད་པའི་སེམས་དཔའ་དང༌། གཞུང་འདིར་ཚེ་མ་འཕོས་ཀྱང་ལུས་འགྱུར་བའི་བསམ་པ་སྐད་ཅིག་མའི་རང་གཟུགས་བཤད་པ་འདི། ལན་གྲངས་གཞན་ལ་མྱོང་འགྱུར་གྱི་ལས་དང་སྦྱར་ན་མི་འགྲིག་པར་འདུག་ཅིང༌། མཐོང་ཆོས་མྱོང་འགྱུར་གྱི་ལས་དང་སྦྱར་བ་དེའི་ཚེ་ནའང་ཚེ་མ་འཕོས་པར་ལུས་འགྱུར་བར་མི་འགྲུབ་སྟེ། མིའི་སྲོག་དབང་མ་འགགས་པར་དམྱལ་བའི་སྲོག་དབང་མི་འགྲུབ་པའི་ཕྱིར། དགོངས་གཅིག་འགྲེལ་བྱེད་སྔ་མས་འབྲི་གུང་པའི་དགོངས་པ་མ་ལོན་པར་ཟད་དོ། །མཆན། བསམ་པའི་འདུ་བྱེད་ལས་གྲུབ་པའི་རང་སྣང་ངམ། རང་གཟུགས་སམ། རང་འབྲས་ཡིན་ཏེ་རྒྱུ་ཚོགས་གཉིས་བསགས་ཤིང་སྒྲིབ་གཉིས་སྤངས་པའི་རང་འབྲས་ཡིན་པའི་ཕྱིར། དེ་ལྟར་འཁོར་འདས་ཀྱི་ཆོས་ཐམས་ཅད་ལ་རིགས་བསྒྲེ་བར་བྱའོ། །སྭ་རཱུ་པ་གཟུགས་ལ་འཇུག་པར་མ་ཟད་རང་བཞིན་ལའང་འཇུག་པས། འདི་སྐབས་ཀྱི་རང་གཟུགས་ཞེས་པའང་གཟུགས་སུ་གྲུབ་པའི་དོན་མིན་ཏེ། ཡིན་ན་ཤེས་པ་བེམ་པོར་ཁས་ལེན་དགོས་ན་དེ་ལྟར་ཡང་མི་རིགས་པའི་ཕྱིར། དེས་ན་ཇི་ལྟར་སེམས་པ་དང་བསམ་པའི་ལས་ཀྱི་རང་བཞིན་དང་མཐུན་པའི་འབྲས་བུ་སྨིན་ཟེར་བའི་དོན་ཡིན་ཡང༌། དེ་དུས་ཀྱི་གདུལ་བྱའི་དབང་གིས་རང་གཟུགས་ཀྱི་ཐ་སྙད་སྦྱར་ནས་གསུངས་སོ། །མདོར་ན་བསམ་སྦྱོར་སྐད་ཅིག་མའི་ལས་རེས་ཀྱང་འབྲས་བུ་གཞལ་དུ་དཀའ་བ་དུ་མ་བསྐྱེད་དེ་ཡུལ་ཁྱད་པར་ཅན་⁽1763⁾ཡུལ་ཁྱད་པར་ཅན་ནི་དཀོན་མཆོག་གསུམ་མོ། །མཆན། ལ་གུས་པའི་ཕྱག་གནས་ལྔ་ས་ལ་གཏུགས་པ་གཅིག་གིས་ཀྱང་གསེར་གྱི་ས་གཞི་བར་གྱི་རྡུལ་ཕྲ་རབ་ཇི་སྙེད་པའི་གྲངས་མཉམ་གྱི་འཁོར་ལོས་བསྒྱུར་བའི་རྒྱལ་པོ་ཐོབ་པར་གསུངས་པ་ལྟ་བུའོ། །འཇིག་རྟེན་མགོན་པོ་ཉིད་ཀྱིས་ཆོས་ལྔ་ཐུགས་ལ་འཁྲུངས་བྱ་བའི་ཆོས་ལྔ་པོ་ནི་ལྔ་ལྡན་དེ་འཁྲུངས་པའི་སྟོབས་ཀྱིས། བྱང་ཆུབ་སེམས་ཀྱི་རང་གཟུགས་སམ་འབྲས་བུ་འགྲོ་བ་དབང་དུ་འདུས་པ་སོགས་སོ། །

 བྱང་ཆུབ་སེམས་ཀྱི་རང་བཞིན་སྐུ། །ཞེས་སོགས་ལ། རྒྱུ་བྱང་ཆུབ་ཀྱི་སེམས་གཉིས་མཐར་ཕྱིན་པའི་རང་འབྲས་སམ་རང་བཞིན་ནི་སྐུ་གཉིས་ཡིན་པས་ཞེས་སོ། །དགེ་སྡིག་བསམ་པ་སྐད་ཅིག་མའི་ལས་ཀྱི་འབྲས་བུ་དཔག་མེད་འབྱིན་ནུས་སུ་གྲུབ་པ་དེ་མཐོང་མཁན་གྱི་གང་ཟག་བཞི་སྟེ། རིགས་མཐུན་པ་ནི། བསྐྱེད་རིམ་ལ་བརྟན་པ་ཐོབ་པའི་རྣལ་འབྱོར་པ་གཅིག་གིས་དགྱེས་པའི་རྡོ་རྗེ་བསྒོམས། གཅིག་ཤོས་ཀྱི་འཁོར་ལོ་བདེ་མཆོག་ལྟ་བུ་བསྒོམས་ན་གྱ་ནོམ་ལྷར་འཛིན་གྱི་ཤེས་ངོ་ཙམ་དུ་གསལ་སྣང་རིས་མཐུན་པས་དེ་གཉིས་ཕན་ཚུན་མཐོང་རེས་འབྱུང་བ་ལྟ་བུ་ཡིན། རྒྱ་གར་དུ་གཤིན་རྗེ་གཤེད་ཀྱི་རྣལ་འབྱོར་པ་ཞིག་གིས། རྡོ་རྗེ་འཇིགས་བྱེད་ཀྱི་རྣལ་འབྱོར་པ་ཞིག་ལ་རྡོ་རྗེའི་རྭ་གུར་ཐམས་ཅད་མེས་བསྲེག་པའི་སྦྱོར་བ་བྱས་པས། རྡོ་རྗེ་འཇིགས་བྱེད་ཀྱི་རྣལ་འབྱོར་པ་དེས་རྡོ་རྗེའི་རྭ་གུར་གྱི་རྒྱབ་ཏུ་ཆུའི་དཀྱིལ་འཁོར་གྱི་བསྲུང་འཁོར་བསྒོམས་པས་མ་གནོད་ཟེར་བ་ལྟ་བུ་ཡིན། མཆན།

 འདི་ལའང་བསྐྱེད་རིམ་ལ་བརྟེན་ནས་རྫུ་འཕྲུལ་གྱི་མངོན་ཤེས་ཐོབ་པས། རྡོ་རྗེ་འཇིགས་བྱེད་དུ་སྤྲུལ་པ་ལྟ་བུའང་ཡོད་ལ། དེ་ནི་མིག་གིས་ཡུལ་ཡང་ཡིན་ལ། དེ་ལྟ་མ་ཡིན་པར་ཡིད་ངོའི་གསལ་སྣང་ཙམ་དེ་ཕ་རོལ་པོའི་གཞན་སེམས་ཤེས་པའི་མངོན་ཤེས་རྗེས་མཐུན་པས་དཔོག་པ་ཙམ་ལས་དངོས་སུ་རིགས་པར་བཞག་དཀའ་སྟེ། ཕ་རོལ་པོའི་བསྐྱེད་རིམ་གསལ་སྣང་དེའང་གཞན་སེམས་ཀྱི་སྣང་བ་ཙམ་ལས་རྫས་རང་དབང་བའི་ལྷ་སྐུར་མ་གྲུབ་པས། དེ་མངོན་སུམ་དུ་འཛིན་ན་གཞན་སེམས་ཤེས་པའི་མངོན་ཤེས་མ་ཐོབ་པར་མི་འཛིན་གཞན་སེམས་ཤེས་པའི་མངོན་ཤེས་ཐོབ་པའང་བསམ་གཏན་གྱི་སེམས་ཐོབ་པ་ཞིག་དགོས་པས་སོ། །མཆན་གྱི་མཆན། ཡིད་ཀྱི་གཟུགས་ཅན་ནི་གཞན་སེམས་ཤེས་པའི་མངོན་ཤེས་ཡོད་པ་ལ་ཟེར། གཞན་སེམས་ཤེས་པའི་མངོན་ཤེས་ལ་ཡིད་ཀྱི་གཟུགས་ཅན་བྱ་བའི་མིང་འདོགས་འདི་སྒོམ་ཆེན་སྦྱངས་པ་མ་བྱས་པའི་བརྡ་ཡིན་ལ། གསུང་རབ་ནས་དེ་ལྟར་མ་གྲགས་ཀྱང་སྔར་གྱི་ཡིག་རྙིང་ཐད་སོར་བཀོད་པའོ། །མཆན། ལྷའི་མིག་ནི་ལྷའི་མིག་གི་མངོན་ཤེས་ཡོད་པའོ་གསུངས། འདིར་གང་ཟག་འདི་བཞིས་ལས་དང་ལས་འབྲས་མངོན་སུམ་དུ་མཐོང་ཞེས་པའང་སྔོན་གྱི་ཡིག་རྙིང་ལྟར་བཀོད་པ་ཡིན་ཡང༌། འདིར་ནི་རྗེ་འབྲི་གུང་པའི་དགོངས་པར་ཅུང་མ་སོང་སྟེ། ལས་དང་རྣམ་སྨིན་གྱི་ནུས་པ་མངོན་སུམ་དུ་མཁྱེན་པའི་སྟོབས་རྫོགས་པའི་སངས་རྒྱས་མ་གཏོགས་གཞན་ལ་རྗེས་མཐུན་ལས་དཀའ་བའི་ཕྱིར་ཏེ། མཛོད་འགྲེལ་ལས། ཤེས་པ་རྣམ་པ་བཅུ་པོ་དེ་ཉིད་གཞན་གྱི་ནི་སྟོབས་ཞེས་མི་བྱ། སངས་རྒྱས་ཁོ་ནའི་སྟོབས་ཞེས་བྱའོ། །ཞེས་འབྱུང་ལ། ལྷའི་མིག་གི་མངོན་ཤེས་ཀྱི་ཡུལ་ནི། གཟུགས་ཀྱི་སྐྱེ་མཆེད་ཡིན་ལ། སེམས་སེམས་བྱུང་སོགས་ཆོས་ཀྱི་སྐྱེ་མཆེད་པ་དེའི་ཡུལ་མ་ཡིན་པའི་ཕྱིར་དཔྱད་པར་བྱའོ། །མཆན།

 འཆི་ཁར་མི་དགེ་བས་མཚམས་སྦྱར་ནས་ཞེས་སོགས་ལ། སྤྱིར་ལས་མཐུ་ཅན་སྟོབས་ཤིན་ཏུ་ཆེ་བའི་འབྲས་བུ་ནི་ལས་གཞན་གྱིས་འཇོམས་མི་ནུས་ལ། ལས་དགེ་སྡིག་ཉམ་ཆུང་བ་ནི་རྐྱེན་གྱིས་བསྒྱུར་བའང་ཡོད་གསུང༌། འདི་ཡང་ཐེག་དམན་གྱི་དབང་དུ་བྱས་པ་ཡིན་ལ། ཐེག་ཆེན་དུ་ནི་མི་དགེ་བའི་ལས་མཐུ་ཆེན་དགེ་བའི་ལས་ཀྱིས་འཇོམས་པ་ཡོད་ལ། མི་དགེ་བའི་ལས་མཐུ་ཆེན་གྱིས་ནི། དགེ་བའི་ལས་མཐུ་ཅན་འཇོམས་མི་སྲིད་པའོ། །མཆན།

 འོ་ན་བྱང་ཆུབ་སེམས་དཔའ་ལ་ཁོང་ཁྲོའི་སེམས་ཀྱིས་བསྐལ་པ་སྟོང་དུ་བསགས་པའི་སྦྱིན་སོགས་ཀྱིས་འབྲས་བུ་འཇོམས་པར་བཤད་པ་ཅི་ཞེ་ན། དེ་ནི་དེའི་འབྲས་བུ་བསྐལ་བ་དེ་ཙམ་དུ་རྒྱང་སྲིང་བར་བྱེད་པའི་དོན་ཡིན་ནོ། །མཆན་གྱི་མཆན། གོང་དུ་དགེ་སྡིག་ཚན་པོ་ཆེ་གང་ཡང་མ་སོང་ཡང་ཞེས་པ་ལ། སྐྱེ་བ་འདི་ལ་དགེ་སྡིག་མངོན་གྱུར་གྱི་ལས་ཚན་པོ་ཆེ་མ་བསགས་པ་ལ་དགོངས་པ་ཡིན། གཞན་འཁོར་བ་ཐོག་མ་མེད་པ་ནས་ལས་མཐའ་ཡས་པ་བསགས་པས་སེམས་ཅན་རེ་རེ་ལའང་ས་ཕྱོགས་འདི་ཉིད་དུའང་སྡིག་པ་རྭ་ཅན་དུ་སྐྱེ་བར་འགྱུར་བའི་ལས་ཀྱི་འབྲས་བུ་ཕྱུང་མ་ཟིན་པ་ཁོ་ན་ཡང་སེམས་ཅན་ཀུན་གྱིས་བགྲངས་ཀྱང་བགྲང་གིས་མི་ལང་ཙམ་ཡིན། དེ་བཞིན་དུ་ས་ཕྱོགས་འདིར་འཁོར་ལོས་བསྒྱུར་བའི་རྒྱལ་པོར་སྐྱེ་བའི་ལས་ཀྱི་འབྲས་བུ་ཕྱུང་མ་ཟིན་པ་ཁོ་ན་ཡང་གཟུགས་སུ་གྲུབ་ན་ནམ་མཁར་མི་ཤོང་བ་ཙམ་ཡོད་གསུངས།

 སེམས་དེས་ལུས་བྱིན་གྱིས་རློབ་པ། ཐ་སྙད་འདིའང་དགོངས་གཅིག་པ་སྔ་རབས་པའི་སྒྲོས་ཐད་སོར་བཞག་པ་ཡིན་ཡང༌། གསུང་རབས་ཀྱི་བརྡ་མིན། བླུན་པོའི་ཁ་ངག་ཡིན། མཆན། བྱ་བ་ཐ་སྙད་ཅུང་མི་མཛེས་པར་འདུག་ཀྱང་ལས་དགེ་མི་དགེའི་བསགས་པ་བཞིན་དུ་ལུས་ཀྱང་བཟང་ངན་སོ་སོར་འགྲུབ་པའི་དོན་ཡིན་གསུངས།

 ཚེའི་དུས་བྱེད་པའི་གང་ཟག་གཞན་ལ་ཞེས་སོགས་ལ། ཁམས་ན་ཕལ་པ་འཆི་ཁ་མ་ལ་འཕོ་བ་འདེབས་པ་དར་ཡང་ཕན་ཐོགས་པར་མ་གོ་སྟེ། སྔགས་བླ་མེད་ཀྱི་འཕོ་བ་ནི་རྣལ་འབྱོར་པ་ཚེ་དེར་མཆོག་གི་དངོས་གྲུབ་མ་ཐོབ་ན་འཕོ་བ་དང་གྲོང་འཇུག་གི་སྟོབས་ཀྱིས་དག་པའི་ཞིང་དུ་རིག་པ་འཛིན་པའི་ལུས་ལེན་པ་ཡིན་ལ། གང་ཟག་ཕལ་པས་དེ་མི་ནུས་པས་འཕོ་བའི་དམིགས་པ་འཛིན་པ་ལས་ཁོ་རང་གང་ལ་མོས་པའི་ཆོས་ཀྱིས་བློ་ཁྲིད་ནས། མཚན་དང་གཟུངས་སྔགས་བྱིན་རླབས་ཅན་ཀླག་ཏུ་འཇུག་པའམ་རྣ་བར་སྒྲོག་པ་དང༌། བྱང་ཆུབ་ཏུ་སེམས་བསྐྱེད་པ་དང༌། སྡིག་པ་ལ་འགྱོད་པ་བསྐྱེད་ནས་བཤགས་པ་བྱེད་དུ་འཇུག་པ་སོགས་ཕན་ཡོན་ཆེ་བས་དེ་ལྟར་བྱེད་རིགས་པའི་ཕྱིར། སྨོན་ལམ་ཁྱད་འཕགས་ཀུན་ཏུ་བཟང་པོའི་སྨོན་ལམ་བྱ་བ་བཟང་སྤྱོད་དང༌།⁽1763⁾བྱང་ཆུབ་སྤྱོད་པའི་སྨོན་ལམ་བྱེ་བྲག་རྣམས། །བཟང་པོར་སྤྱོད་པས་བྱང་ཆུབ་སངས་རྒྱས་ནས། །ཞེས་པ་ལྟར་རོ། །མཆན། བྱང་ཆུབ་སྤྱོད་པའི་སྨོན་ལམ་བྱ་བ་བྱམས་པའི་སྨོན་ལམ་འདེབས་སུ་འཇུག་པ་ལེགས་གསུང༌། ཚེ་མ་འཕོས་ཀྱང་ལུས་འགྱུར་བའི་སྐབས་སུ། མི་ལྟ་བུའི་རང་རྒྱུད་ལ་དུད་འགྲོར་སྐྱེ་བའི་རྒྱུ་ཚོགས་གྲངས་ཚང་གེགས་མེད་དུ་གྱུར་པའི་རྐྱེན་གྱིས་ལུས་སྔ་མའི་རིགས་རྒྱུན་མ་འགགས་པར་ལུས་ཕྱི་མ་དུད་འགྲོའི་ལུས་སུ་འགྱུར་བ་དང༌། མ་མཐའ་ལ་དགེ་སློང་ལྷས་བྱིན་མི་ལུས་མ་སྤངས་པར་མནར་མེད་དུ་ལྟུང་བ་ལྟ་བུ་ཡིན། འདི་ཡང་དཔྱད་ན་ཅུང་མི་འཐད་དེ། མིའི་ལུས་ཀྱི་གོ་སར་དུད་འགྲོའི་ལུས་ཀྱི་གོ་ས་གཉིས་པ་མི་འབྱུང་བས། མི་ལུས་ཀྱི་རིགས་རྒྱུན་སྔ་མ་བཏང་བ་དེ་རང་ངམ་གཞན་གྱིས་མ་མངོན་པ་སྟེ། དཔེར་ན་བརྒྱ་བྱིན་སྔ་མའི་གོ་སར་ཕྱི་མ་འབྱུང་བའི་ཚེ་སྔ་མ་འཆི་བ་མི་མངོན་པ་བཞིན་ནོ། །མཆན། ཡར་མཐའ་ལ་ལྟོས་ན་རྡོ་རྗེ་ཐེག་པར་ལུས་མ་སྤངས་པར་འཇའ་ལུས་རྡོ་རྗེའི་སྐུ་འགྲུབ་པའང་ཚེ་མ་འཕོས་ཀྱང་ལུས་འགྱུར་བ་ཡིན་གསུངས།

 སྤྲེའུའི་ཡན་ལག་ལྟར་ཞེས་པ་ནི། གཡོ་བའི་དཔེ་རགས་པ་ཙམ་ཡིན་ལ། བསམ་པ། འདི་ཡང་དགོངས་གཅིག་པ་སྔ་མའི་སྒྲོས་དང་བསྟུན་ནས་བཤད་པ་ཡིན་ཡང༌། དོན་ལ་ཅུང་མི་འབྱོར་ཏེ། མིའི་རྟེན་གྱི་རྡོ་རྗེ་འཆང་གི་སྐུ་གྲུབ་པ་ན། རྣམ་སྨིན་གྱི་ཕུང་པོར་གྱུར་པའི་མིའི་ལུས་རྟེན་གྱི་ཚེ་སྲོག་དྲོད་དབུགས་སོགས་འགགས་ཟིན་པའི་ཕྱིར་ཏེ། ཡེ་ཤེས་ཀྱི་སྐུར་གྱུར་པའི་གཟུགས་ཀྱི་སྐུ་བརྙེས་ཟིན་པའི་ཕྱིར། ཁྱབ་པ་མེད་དོ་སྙམ་ན། རྡོ་རྗེ་འཆང་གི་གོ་འཕང་ཐོབ་ནས་སེམས་ཅན་གྱི་རོ་གོག་སྐྱུར་མི་ཐུབ་ན་ནི། རྡོ་རྗེ་འཆང་གི་གོ་འཕང་ཡང་དེ་ཙམ་དུ་ཟད་དོ། །མཆན།

 མིའི་རྟེན་གྱིས་རྡོ་རྗེ་འཆང་གི་གོ་འཕང་ཐོབ་པ་ན། དེར་གྱུར་པའི་སྲོག་འགགས་དགོས་པར་གསལ་ཏེ། རྣམ་སྣང་མངོན་བྱང་གི་རྒྱུད་ཕྱི་མ་ལས། བྱང་ཆུབ་སེམས་དཔའ་གསང་སྔགས་ཀྱི་སྤྱོད་པ་སྤྱད་པ་རྣམས་ཀྱིས། ཚེ་འདི་ཉིད་ལ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འགྱུར་རོ། །དེ་ཅིའི་ཕྱིར་ཞེ་ན། ཚེ་ཞེས་བྱ་བ་ནི་དེ་བཞིན་གཤེགས་པས་སྐྱེ་བ་ལ་འདུ་ཤེས་སུ་བྱ་བར་གསུངས་ཏེ། བྱང་ཆུབ་སེམས་དཔའ་རྣམས་ཀྱི་འདུ་ཤེས་དེ་ཡང་ཆོས་ཉིད་ཀྱི་ངོ་བོ་ཉིད་ཀྱི་ཏིང་ངེ་འཛིན་ཐོབ་པའི་སྔོན་རོལ་ཉིད་དུ་འགགས་ཟིན་པའི་ཕྱིར་རོ། །ཞེས་གསུངས་སོ། །མཆན་གྱི་མཆན། སྐད་ཅིག་མས་རང་གཟུགས་བསྐྱེད་པའི་སྐད་ཅིག་མ་གཡོ་བའི་དཔེར་ཤིན་ཏུའང་རྩིང་བ་ཡིན་གསུངས།།

༈ རྡོ་རྗེའི་གསུང༌། **གཤིས་ལ་མི་གནས་ན་བལྟས་པས་མི་འགྱུར་**བྱ་བ་འདི་ལ། འདི་ལ་དགེ་ལྡན་པའི་བསྟན་འཛིན་ཆེན་པོ་ཞིག་གི །རྗེ་ཙོང་ཁ་པས་ཀུན་རྫོབ་ཚད་གྲུབ་ཏུ་བཞེད་པ་འདི། སྔོན་གྱི་བཀའ་བརྒྱུད་གོང་མའི་བཞེད་པ་ཡིན་ཏེ། དགོངས་གཅིག་ཏུ་གཤིས་ལ་མི་གནས་ན་བལྟས་པས་མི་འགྱུར་བྱ་བ་འདི་བཞུགས་ཞེས་པས་ཀྱང་གྲུབ་བོ་ཟེར་རོ། །མཆན། ཁ་ཅིག་འདི་ལྟར་དྭོགས་ཏེ། འོ་ན་གོང་དུ་བློ་སྐད་ཅིག་མའི་བསམ་པ་ཇི་ལྟར་འགྱུར་བ་དེའི་རང་བཞིན་ནམ་རང་གཟུགས་ཀྱི་ཡུལ་དང་ཡུལ་ཅན་གྱི་ཆོས་རྣམས་ཀྱི་མཚན་གཞི་མཚན་ཉིད་ཀྱང་འགྱུར་རུང་དུ་བཤད་པ་མི་འཐད་པར་ཐལ། ཡུལ་ཡུལ་ཅན་གྱི་ཆོས་རྣམས་ཀྱི་མཚན་གཞིའི་གཤིས་ལ་རང་གི་མཚན་གཞི་དང་མཐུན་པའི་མཚན་ཉིད་མི་གནས་ན། བློ་དེའི་མཚན་ཉིད་མ་ཡིན་པ་མཚན་ཉིད་དུ་སྒྲོ་བཏགས་ནས་བལྟས་ཀྱང༌། ཡུལ་ཡུལ་ཅན་གྱི་ཆོས་རྣམས་ཀྱི་མཚན་གཞིའི་གཤིས་ཀྱི་མཚན་ཉིད་འགྱུར་མི་རུང་བར་འདིར་བཤད་པའི་ཕྱིར་ཞེ་ན། དེ་ལ་ཁྱབ་པ་ག་ལ་ཡོད་དེ། སྤྱིར་ཆོས་ཐམས་ཅད་བསམ་པ་སྐད་ཅིག་མའི་རང་གཟུགས་སུ་འགྱུར་རུང་བར་བསྟན་པ་ནི། རང་རྒྱུད་ཀྱིས་བསྡུས་པའི་ཆོས་ཐམས་ཅད་རང་རྒྱུད་ཀྱི་བསམ་པ་སྐད་ཅིག་མའི་བྱེད་པ་ལ་བརྟེན་ནས། རང་གཟུགས་སམ་རང་སྣང་གི་ཆོས་ཙམ་དུ་འགྱུར་བའམ། ཆོས་ཐམས་ཅད་རྟོག་པས་ཕར་བཞག་གི་བག་ཆགས་དང་མཐུན་པའི་སྣང་བར་འགྱུར་རུང་ཙམ་ཡིན་པར་བསྟན་ལ། གཤིས་ལ་མི་གནས་ན་བལྟས་པས་མི་འགྱུར་བྱ་བ་འདིས་ནི་རང་རྒྱུད་ཀྱི་བློ་སྐད་ཅིག་མས་འགྱུར་བའི་རང་གཟུགས་སམ་རྟོག་པས་ཕར་བཞག་གིས་འགྱུར་བའི་ཆོས་དེའི་མཚན་གཞིའི་གཤིས་ལ། མཚན་གཞི་དེ་དང་མཐུན་པའི་མཚན་ཉིད་གནས་པ་དེ་ལས། ལོག་ཤེས་ཀྱི་དེའི་མཚན་ཉིད་མིན་པ་ཞིག་མཚན་ཉིད་དུ་བལྟས་ཀྱང༌། མཚན་གཞི་དེའི་མཚན་ཉིད་མི་འགྱུར་བར་བསྟན་པའི་ཕྱིར་རོ། །ཆོས་ཐམས་ཅད་བསམ་པ་སྐད་ཅིག་མས་འགྱུར་བའི་རང་གཟུགས་སུ་བསྟན་པ་དང༌། དེ་ལྟ་བུའི་རང་གཟུགས་ཀྱི་ཆོས་རྣམས་ཀྱི་མཚན་གཞིའི་གཤིས་ལ། དེ་མཐུན་གྱི་མཚན་ཉིད་གནས་པ་ལོག་ཤེས་ཀྱིས་མི་གནས་པར་བལྟས་ཀྱང་དེའི་མཚན་ཉིད་མི་འགྱུར་བར་གནས་པར་བཤད་པ་གཉིས་ལ་འགལ་བ་ཅི་ཡང་མ་མཐོང་ངོ༌། །དེ་ཡང་དཔེར་ན་སེམས་བསམ་པ་སྐད་ཅིག་མ་མ་རིག་པས་བསླད་པའི་འགྱུར་རུང་གི་རང་གཟུགས་སམ་འཁྲུལ་སྣང་གི་མཚན་གཞིའི་གཤིས་ལ་བདེན་པར་གྲུབ་པའི་མཚན་ཉིད་ཅན་གྱི་སྣང་བ་སྐྱེ་བ་ལའང༌། བདེན་གྲུབ་ཀྱི་མཚན་ཉིད་ཅན་གྱི་སྣང་བ་དེ་མ་རིག་པས་བསླད་པའི་འཁྲུལ་པར་རྟོགས་ན་བདེན་པར་གྲུབ་པའི་མཚན་ཉིད་ཅན་གྱི་སྣང་བ་ལྡོག་ལ། དེ་ལྟ་མ་ཡིན་པར་འཁྲུལ་སྣང་གི་ཆོས་ཀྱི་མཚན་གཞིའི་གཤིས་ལ། བདེན་གྲུབ་ཀྱི་མཚན་ཉིད་དུ་སྣང་བ་བློས་བདེན་པར་མི་སྣང་ངོ་སྙམ་དུ་བལྟས་ཤིང་བསྒོམས་ཀྱང༌། བདེན་གྲུབ་ཀྱི་མཚན་ཉིད་ཅན་གྱི་འཁྲུལ་སྣང་དེ་ལྡོག་མི་ནུས་པ་བཞིན་ནོ། །

 དེ་ཡང་སྔོན་འཕགས་པའི་ཡུལ་དུ་ཐེག་པ་ཆེན་པོའི་བསྟན་པ་གསལ་བར་བྱེད་པ་ལ། དཔལ་མགོན་ཆེན་པོ་ཀླུ་སྒྲུབ་བྱོན་ནས། ཆོས་ཐམས་ཅད་སྟོང་ཉིད་དོན་དམ་བདེན་པ་དང༌། རྟེན་ཅིང་འབྲེལ་བར་འབྱུང་བ་ཀུན་རྫོབ་བདེན་པའི་གནས་ལུགས་གཉིས་ཐར་པ་དང་ཐམས་ཅད་མཁྱེན་པ་འདོད་པ་རྣམས་ལ་གསལ་བར་མཛད་ལ། གངས་རིའི་ཁྲོད་འདིར་ནི། སྐྱོབ་པ་འབྲི་གུང་པ་དེ་ཉིད་ཀྱིས། ཐར་པ་དང་ཐམས་ཅད་མཁྱེན་པ་འདོད་པ་རྣམས་ལ། བདེན་གཉིས་ཀྱི་གནས་ཚུལ་ཕྱིན་ཅི་མ་ལོག་པར་གསལ་བར་མཛད་པ་ནི། སྤྱིར་བདེན་པ་གཉིས་ལས། ཀུན་རྫོབ་བདེན་པ་ལ་ཡང་དག་ཀུན་རྫོབ་དང༌། ལོག་པའི་ཀུན་རྫོབ་གཉིས། དོན་དམ་བདེན་པ་ལ་རྣམ་གྲངས་པའི་དོན་དམ་དང༌། རྣམ་གྲངས་མ་ཡིན་པའི་དོན་དམ་གཉིས་སུ་ཡོད་ལ། དེ་ལྟར་དབྱེ་གཞི་སོ་སོའི་སྟེང་དུ་བདེན་གཉིས་ཀྱི་མཚན་ཉིད་སོ་སོར་ཡོད་པས། ངོ་བོ་ཉིད་དམ་རང་བཞིན་གྱིས་གྲུབ་པའི་མཚན་ཉིད་ཐམས་ཅད་དང་བྲལ་བ་ནམ་མཁའ་ལྟ་བུའི་མཚན་ཉིད་ནི། རྣམ་གྲངས་མ་ཡིན་པའི་དོན་དམ་བདེན་པའི་མཚན་ཉིད་དང༌། དེ་ལྟར་འཇིག་རྟེན་པའི་ཐོས་བསམ་སྒོམ་བྱུང་གིས་རྟོགས་པའི་སྟོང་པ་ཉིད་ནི་རྣམ་གྲངས་པའི་དོན་དམ་བདེན་པ་ཡིན་ལ། མཚན་གཞི་དེ་ལའང་མཚན་ཉིད་འདི་ཞུགས་ལ། ཡང་དག་ཀུན་རྫོབ་བདེན་པའི་མཚན་ཉིད་ནི། ས་ཡི་མཚན་ཉིད་སྲ་བ་དང༌། མེའི་མཚན་ཉིད་ཚ་བ་ལྟ་བུ་རང་འཇོག་བྱེད་ཀྱི་ཁྱད་ཆོས་གང་ཡིན་པའི་དོན་བྱེད་པ་ལ་མི་བསླུ་བའོ། །ལོག་པའི་ཀུན་རྫོབ་ཀྱི་མཚན་ཉིད་ནི། ཡང་དག་པའི་ཀུན་རྫོབ་གྲུབ་བདེན་ལྟར་སྣང་བའི་དོན་བྱེད་པ་ལ་མི་བསླུ་བའོ་ཞེས་ཀྱང་རུང་ངོ༌། །མཆན། ལ་ལྟོས་ནས་འཁྲུལ་པའམ་བསླུ་བ་ཡིན་པས་ཡང་དག་ཀུན་རྫོབ་ལྟར་སྣང་ནས་དེ་དང་དེར་གྲུབ་བདེན་གྱི་དོན་བྱེད་མི་ནུས་པས་བསླུ་བའོ། །དེས་ན་བདེན་པ་གཉིས་ཀ་ལ་རང་རང་གི་མཚན་གཞིའི་གཤིས་ལ་མཚན་ཉིད་ཇི་ལྟར་གནས་པ་དེ་ལྟ་མ་ཡིན་པས་བལྟས་ཀྱང་མཚན་ཉིད་འདོར་སྲིད་པ་མ་ཡིན་ནོ། །

 འོ་ན་དེ་ལ་ཁ་ཅིག་འདི་ལྟར་དྭོགས་ཏེ། ཟླ་བ་གཉིས་སྣང་དང༌། གྲུར་ཞུགས་པས་ལྗོན་ཤིང་འགྲོར་སྣང་གི་རྟོག་མེད་ལོག་ཤེས་ཀྱི་ཡུལ་དེ་དང༌། སྒྲ་རྟག་པའི་རྟོག་པ་ལོག་ཤེས་ཀྱི་ཡུལ་དེའི་རང་རང་གི་མཚན་གཞི་ལ་ཆོས་ཅན། རང་རང་གི་མཚན་ཉིད་མི་འདོར་བར་ཞུགས་པ་མ་ཡིན་པར་ཐལ། ཟླ་བ་དང་ལྗོན་ཤིང་དང་སྒྲ་མི་རྟག་པའི་མཚན་ཉིད་རྣམས་དེ་དག་ལ་མ་ཞུགས་པའི་ཕྱིར་ཞེ་ན། ཁྱབ་པ་མེད་དེ། འཁྲུལ་སྣང་གི་ཟླ་བ་གཉིས་དང༌། ལྗོན་ཤིང་འགྲོ་བ་དང༌། སྒྲ་རྟག་པའི་རྟོག་པ་ལོག་ཤེས་ཀྱི་ཡུལ་སོ་སོ་བའི་ཀུན་རྫོབ་ཀྱི་མཚན་གཞི་ལ་ཆོས་ཅན། མ་འཁྲུལ་བའི་ཟླ་བ་གཅིག་དང༌། ལྗོན་ཤིང་མི་གཡོ་བ་དང༌། སྒྲ་མི་རྟག་པའི་མཚན་ཉིད་མ་ཞུགས་ཀྱང༌། འཁྲུལ་པས་སྐྱེད་པའི་ཟླ་གཉིས་དང༌། ལྗོན་ཤིང་འགྲོ་བ་དང༌། སྒྲ་རྟག་པའི་མཚན་ཉིད་མ་ཞུགས་པ་མ་ཡིན་ཏེ། འཁྲུལ་རྒྱུའི་འཁྲུལ་སྣང་གི་མཚན་གཞི་དམིགས་པའི་ཚེ། འཁྲུལ་པའི་མཚན་ཉིད་ཀྱང་བསྐྱེད་པ་གང་ཞིག །འཁྲུལ་རྒྱུས་བསྐྱེད་པའི་མཚན་ཉིད་དེས་འཁྲུལ་རྒྱུས་བསྐྱེད་པའི་མཚན་གཞི་དེ་མི་འདོར་བའི་ཕྱིར། རྟགས་དང་པོ་མ་གྲུབ་བོ་ཞེ་ན། གྲུབ་སྟེ། འཁྲུལ་སྣང་གི་མཚན་གཞི་དམིགས་པ་ན། དེ་ལ་ཡོད་པ་ལྟར་སྣང་བའི་མཚན་ཉིད་འཁྲུལ་པ་བ་བསྐྱེད་ནས། མཚན་གཞི་དང་མཚན་ཉིད་དུ་སྦྱོར་བ་མཐོང་བའི་ཕྱིར། དཔེར་ན་མཉན་བྱའི་མཚན་གཞི་ལ་རྟག་པའི་མཚན་ཉིད་དུ་སྦྱར་ནས་འཛིན་པ་བཞིན་ནོ། །དེ་ལྟ་ནའང་འཁྲུལ་སྣང་ལོག་ཤེས་ཀྱི་མཚན་གཞིའི་གཤིས་ལ་ཡོད་པའི་མཚན་ཉིད་ཀྱིས་ནི། མ་འཁྲུལ་བ་ཡང་དག་པའི་ཤེས་པའི་མཚན་གཞིའི་གཤིས་ལ་ཡོད་པའི་མཚན་ཉིད་དུ་འགྲོ་བ་མ་ཡིན་ཏེ། ལོག་ཤེས་ཀྱི་མཚན་གཞིའི་གཤིས་ལ། ཡང་དག་པའི་ཤེས་པ་ལ་ཡོད་པའི་མཚན་ཉིད་མི་གནས་པ་དང༌། ཡང་དག་པའི་ཤེས་པའི་མཚན་གཞིའི་གཤིས་ལ། ལོག་ཤེས་ལ་ཡོད་པའི་མཚན་ཉིད་མི་གནས་པའི་ཕྱིར། སྤྱིར་མ་འཁྲུལ་བའི་མཚན་གཞིའི་གཤིས་ལ་ལྟོས་ན། འཁྲུལ་པའི་མཚན་གཞིའི་གཤིས་ནི་བསླུ་བ་དང་ལོག་པ་ཡིན་ཏེ། བྱིས་པས་ཀྱང་ཡང་དག་མིན་རྟོག་གིས་བསླད་པའི་མཚན་གཞིའི་གཤིས་ངོར་ཁམས་གསུམ་པའི་འཁྲུལ་སྣང་ཐམས་ཅད་གྲུབ་བདེན་ལྟར་སྣང་ཡང༌། འཕགས་པ་མི་རྟོག་ཡེ་ཤེས་བསླད་པ་དང་བྲལ་བའི་མཚན་གཞིའི་ཤེས་ངོར་ཁམས་གསུམ་པོ་གྲུབ་བདེན་དུ་སྣང་བའི་འཁྲུལ་པ་ཐམས་ཅད་ལ་གཟིགས་པ་ལོག་པའི་ཕྱིར་རོ། །སངས་འཕགས་དང་བྱང་འཕགས་ཆོས་ཉིད་ལ་མཉམ་པར་བཞག་པ་ན། ཀུན་རྫོབ་པའི་འཁོར་བ་མ་གཟིགས་པ་དང༌། གཟིགས་པ་ནའང་དེ་དང་དེར་གྲུབ་པ་ལྟར་མ་གཟིགས་པར་སྒྱུ་མ་དང་རྨི་ལམ་ཙམ་དུ་གཟིགས་ཞེས་པ་སྔར་ནས་གྲགས་མོད། རྗེ་ཙོང་ཁ་པས་ནི། སངས་འཕགས་ཀྱི་གཟིགས་པ་ལོག་པའི་ཤེས་བྱ་མི་སྲིད་པས། ཀུན་རྫོབ་པའི་འཁོར་བ་མ་གཟིགས་ཞེས་པ་ནི་ཆོས་ཉིད་དོན་དམ་བདེན་པ་ལ་གཟིགས་ངོ་དེ་ཀུན་གྱི་འཁོར་བ་མ་གཟིགས་བྱ་བ་ཡིན་ཞེས་པ་དང༌། ཀུན་རྫོབ་ཀྱི་འཁོར་བ་སྒྱུ་མ་ལྟར་གཟིགས་པའི་དུས་ནི། རང་གི་ངོ་བོ་བདེན་གྲུབ་པར་མ་གཟིགས་བྱ་བ་ཡིན་གྱི། ཀུན་རྫོབ་ཀྱི་འཁོར་བ་དེ་དང་དེར་གྲུབ་པ་ལྟར་མ་གཟིགས་པ་ལ་སྒྱུ་མ་ལྟར་གཟིགས་པའི་དོན་དུ་བཤད་ན་ཀུན་རྫོབ་ལ་སྐུར་པ་བཏབ་པའི་ཆད་མཐའ་མི་རུང་བར་ལྟུང་ངོ༌། །ཞེས་འཛེར་ཏོ། །མཆན། དེ་ལ་ཁྱབ་པ་གྲུབ་པས་འཁྲུལ་བའི་མཚན་གཞིའི་གཤིས་ནི། གནས་ཚུལ་ལ་སྒྲིབ་པར་བྱེད་པ་ཡིན་པས་སྤང་བར་བྱ་བ་ཉིད་དུ་ཤེས་པར་བྱའོ། །དེ་ལ་ཁྱབ་པ་གྲུབ་པས་འཁྲུལ་པའི་མཚན་གཞིའི་གཤིས་ནི་གནས་ཚུལ་ལ་སྒྲིབ་པར་བྱེད་པ་ཡིན་པས་སྤང་བར་བྱ་བ་ཉིད་དུ་ཤེས་པར་བྱའོ། །དེ་ཡང་མ་འཁྲུལ་བའི་མཚན་ཉིད་འཛིན་པའི་མཚན་གཞིའི་གཤིས་ལ་འཁྲུལ་བའི་མཚན་ཉིད་འཛིན་པའི་མཚན་གཞིའི་གཤིས་མི་གནས་པས། དེ་ལ་དེ་གནས་པར་བལྟས་ཤིང་བསྒོམས་ཀྱང༌། མ་འཁྲུལ་བའི་མཚན་ཉིད་འཛིན་པའི་མཚན་གཞིའི་གཤིས་ལ་འགྱུར་བ་ཡོད་པ་མ་ཡིན་ནོ། །

 ཡང་ཁ་ཅིག་འདི་ལྟར་དྭོགས་ཏེ། ཡང་དག་ཀུན་རྫོབ་ཀྱི་བསྲེག་འཚེད་ཀྱི་བྱ་བ་བྱེད་ནུས་ཀྱི་དམར་འབར་བ་ལྟ་བུའི་མཚན་གཞིའི་གཤིས་ལ། བརླན་གཤེར་དུ་འགྱུར་བའི་ཆུའི་མཚན་ཉིད་གནས་མི་རུང་བ་མ་ཡིན་ཏེ། འཕགས་པ་རྣམས་ཟད་པར་ཆུའི་སྐྱེ་མཆེད་སྟོན་པའི་ཚེ། མེ་ཡང་ཆུར་ཟད་པའི་སྐྱེ་མཆེད་སྟོན་པའི་ཕྱིར་ཞེ་ན། ཁྱབ་པ་མེད་དེ། འཕགས་པ་རྣམས་དེ་ལྟར་སྟོན་ནུས་པའི་ཏིང་ངེ་འཛིན་ཐོབ་པ་ན། ཏིང་ངེ་འཛིན་གྱི་བྱེད་པས་རང་རྒྱུད་ཀྱིས་བསྡུས་པའི་མེ་ས་རླུང་གི་མཚན་གཞིའི་སྣང་བ་རྣམས་དམིགས་མེད་དུ་བྱས་ནས། རང་སྣང་དུ་ཆུ་ཁོ་ནའི་མཚན་གཞིའི་གཤིས་ལ་ཆུ་ཁོ་ནའི་མཚན་ཉིད་དུ་ཟད་པའི་སྐྱེ་མཆེད་བསྟན་པ་ཡིན་གྱི། ས་ཆུ་མེ་རླུང་གསུམ་གྱི་མཚན་གཞིའི་གཤིས་ལ་ཆུའི་མཚན་ཉིད་ཟད་པར་བྱས་པ་མ་ཡིན་པའི་ཕྱིར། མི་སྣང་བ་ལ་དམིགས་པར་བྱས་པ་ཡིན་གྱི། སྣང་རུང་མ་དམིགས་པར་བྱས་པ་མ་ཡིན་ཏེ། ཡིན་ན་དེར་མེ་རྒྱུན་ཆད་དགོས་པ་ལ། དེ་ལྟར་ཡང་མི་རིགས་པའི་ཕྱིར། དེས་ན་ཟད་པར་མེའི་སྐྱེ་མཆེད་ལ། ཟད་པར་ཆུའི་སྐྱེ་མཆེད་རང་གཞན་ལ་བསྟན་པའི་ཚེ། རང་གཞན་གྱི་སྣང་ངོར་མེ་བསྐལ་དོན་དུ་སོང་བ་ཡིན་གྱི། སྤྱིར་དེ་སྐབས་ཀྱི་མེ་དེ་ཡེ་མེད་དུ་སོང་བ་མ་ཡིན་ནོ། །མཆན། གཤིས་ལ་མི་གནས་ན་བལྟས་པས་མི་འགྱུར་བར་གྲུབ་བོ། །

 ཡང་ན་འདི་ལྟར་ཁས་བླངས་ཀྱང་མི་རུང་བ་མ་ཡིན་ཏེ། རྣལ་འབྱོར་དང་མི་ལྡན་པའི་རྒྱུད་ཀྱི་འབྱུང་བཞིའི་འབྱུང་བ་རེ་རེའི་མཚན་གཞིའི་གཤིས་ལ། འབྱུང་བ་བཞི་གའི་མཚན་ཉིད་ཡོད་པར་སྣང་མི་རུང་ཞིང༌། ཟད་པར་ལྟ་བུའི་སྐྱེ་མཆེད་ཐོབ་པའི་རྒྱུད་ཀྱི་འབྱུང་བཞིའི་འབྱུང་བ་རེ་རེའི་མཚན་གཞིའི་གཤིས་ལ། འབྱུང་བ་བཞི་གའི་མཚན་ཉིད་ཡོད་པར་སྣང་དུ་རུང་བའི་ཕྱིར་རོ། །དེས་ན་གང་ཟག་གཅིག་ལ་སྣང་བའི་དངོས་པོའི་མཚན་གཞིའི་གཤིས་མཚན་ཉིད་དང་བཅས་པ་དེ། གང་ཟག་ཐམས་ཅད་ལ་སྣང་བའི་དངོས་པོའི་མཚན་གཞིའི་གཤིས་མཚན་ཉིད་དང་བཅས་པ་ཡིན་མི་དགོས་ཏེ། སེམས་ཅན་ཐམས་ཅད་རྒྱུད་ཐ་དད་ཅིང་ལས་ཚུལ་ཐ་དད་པ་བསམ་གྱིས་མི་ཁྱབ་ལ། དེའི་དབང་གིས་མཚན་མཚོན་གཞི་གསུམ་གྱི་སྣང་ཚུལ་ཐ་དད་པའང་བསམ་གྱིས་མི་ཁྱབ་པའི་ཕྱིར། དཔེར་ན་ལ་ལའི་སྣང་བ་དེ་ལ་ལའི་མུན་པ་དང༌། ལ་ལའི་མུན་པ་དེ་ལ་ལའི་སྣང་བ་དང༌། ལ་ལའི་དུག་དེ་ལ་ལའི་སྨན་དང༌། ལ་ལའི་སྨན་དེ་ལ་ལའི་དུག་ཏུ་འགྱུར་བ་བཞིན་ནོ། །

 ཡང་ཁ་ཅིག །མཚན་གཞིའི་གཤིས་ལ་རང་གི་རིགས་མཐུན་གྱི་མཚན་ཉིད་ལས། མཚན་ཉིད་གཞན་དུ་བལྟས་ཀྱང་འགྱུར་བ་ཡིན་ཏེ། གནས་འཇོག་སྦྲང་རྩི་སྐྱེས་ཀྱིས་ཆུའི་མཚན་གཞིའི་གཤིས་ལ་ཆུའི་མཚན་ཉིད་ལས་གཞན་པའི་སྦྲང་རྩིའི་མཚན་ཉིད་མཐོང་བའི་ཕྱིར་ཞེ་ན། ཆུའི་མཚན་གཞིའི་གཤིས་ལ་སྦྲང་རྩིའི་མཚན་ཉིད་གནས་པའི་རིགས་མི་མཐུན་པ་མ་ཡིན་ཏེ། སྦྲང་རྩིའི་ཆུ་ཞེས་པ་དང་སྦྲང་རྩིའི་རྒྱ་མཚོ་ཞེས་པའང་མཐོང་བའི་ཕྱིར། ཆུའི་མཚན་ཉིད་ལས་སྦྲང་རྩིའི་མཚན་ཉིད་གཞན་ཡིན་པའི་རྟགས་ཀྱང་འགྲུབ་དཀའ་ལ། རྟགས་གྲུབ་ཏུ་ཆུག་ཀྱང༌། ཁྱབ་པ་མེད་དེ། སྦྲང་རྩི་སྐྱེས་ཀྱིས་ཚེ་སྔ་མར། སྟོན་པ་ལ་སྦྲང་རྩི་ཕུལ་བའི་ལས་དབང་གིས་ཆུ་རྐྱང་གི་མཚན་གཞིའི་གཤིས་ལ། ཆུ་རྐྱང་གི་མཚན་ཉིད་མ་མཐོང་བར་སྦྲང་རྩི་དང་བཅས་པའི་ཆུའི་མཚན་གཞིའི་གཤིས་ལ་སྦྲང་རྩིའི་མཚན་ཉིད་མཐོང་ལ། ལས་དེ་ལྟར་མ་བསགས་པའི་སྐྱེ་བོ་གཞན་གྱིས་ཆུ་རྐྱང་གི་མཚན་གཞིའི་གཤིས་ལ་སྦྲང་རྩིའི་མཚན་ཉིད་མ་མཐོང་བས། དེ་སྦྲང་རྩིའི་མཚན་ཉིད་ཡོད་པར་བལྟས་ཀྱང་དེར་མི་འགྱུར་བའི་ཕྱིར། གཤིས་ལ་མི་གནས་ན་བལྟས་པས་མི་འགྱུར་བར་གྲུབ་བོ། །

 ཡང་ཆོས་ཀུན་རྫོབ་བདེན་པའི་རྒྱུ་འབྲས་ཀྱི་མཚན་གཞིའི་གཤིས་ཀྱི། ལས་རྒྱུ་འབྲས་ལ་རྨོངས་པའི་མ་རིག་པའི་བསླད་པ་མ་སངས་པའི་བར། ལས་མི་དགེ་བ་བསགས་པས་ངན་སོང་གི་རྒྱུར་འགྱུར་བའི་མཚན་ཉིད་འཛིན་པ་དང༌། ཆོས་ཀུན་རྫོབ་བདེན་པའི་རྒྱུ་འབྲས་ཀྱི་མཚན་གཞིའི་གཤིས་ཀྱི་དེ་ཁོ་ནར་རྨོངས་པའི་མ་རིག་པའི་བསླད་པ་མ་སངས་བར། ལས་དགེ་བ་བསགས་ཀྱང་འཁོར་བའི་རྒྱུར་འགྱུར་བའི་མཚན་ཉིད་འཛིན་པ་དང༌། ཆོས་ཀུན་རྫོབ་བདེན་པའི་རྒྱུ་འབྲས་ཀྱི་མཚན་གཞིའི་གཤིས་ཀྱི། ལས་འབྲས་དང་དེ་ཉིད་ལ་རྨོངས་པའི་མ་རིག་པའི་བསླད་པ་སངས་པ་ན། ལས་དགེ་བ་རང་དོན་དུ་བསགས་ན་འཁོར་བ་ལས་ཐར་པའི་མྱང་འདས་ཐོབ་བྱེད་རྒྱུའི་མཚན་ཉིད་འཛིན་པ་དང༌། དགེ་བ་དེ་གཞན་དོན་དུ་བསགས་པ་ན་སྲིད་ཞི་གཉིས་ཀ་ལ་མི་གནས་པའི་བྱང་ཆུབ་ཐོབ་བྱེད་ཀྱི་རྒྱུའི་མཚན་ཉིད་འཛིན་པས་མཚན་ཉིད་དེ་ལས་བཟློག་སྟེ་བལྟས་ཀྱང༌། ལས་རྒྱུ་འབྲས་ཀྱི་མཚན་གཞིའི་མཚན་ཉིད་མི་འགྱུར་བས། གཤིས་ལ་མི་གནས་ན་བལྟས་པས་མི་འགྱུར་བར་གྲུབ་བོ། །

 ཡང་བདེན་གཉིས་ཀྱི་མཚན་གཞིའི་གཤིས་སོ་སོ་ལ་ཡོད་པའི་མཚན་ཉིད་སོ་སོ་བ་ཆོས་ཅན། དོན་བྱེད་ནུས་མི་ནུས་ཀྱི་གནས་སྐབས་སོ་སོར་ཡོད་དེ། ཆོས་ཅན་ཀུན་རྫོབ་ཀྱི་བདེན་པ་ལ་འཁྲུལ་པའི་མཚན་འཛིན་མ་དག་པའི་ཚེ། ཀུན་རྫོབ་བདེན་པའི་མཚན་ཉིད་ཀྱིས་དོན་བྱེད་ནུས་ལ། ཆོས་ཀུན་ཀུན་རྫོབ་ཀྱི་བདེན་པ་ལ་འཁྲུལ་པའི་མཚན་འཛིན་དག་པའི་ཚེ། ཀུན་རྫོབ་ཀྱི་མཚན་འཛིན་ཉིད་ཀྱིས་དོན་བྱེད་མི་ནུས་པར་ཡང་མཐོང་བའི་ཕྱིར། རྟགས་ཕྱི་མ་གྲུབ་སྟེ། ཆོས་ཅན་ཀུན་རྫོབ་བདེན་པའི་མེ་དང་ལག་པའི་ཆོས་ཉིད་སྟོང་པ་ཉིད་མངོན་དུ་བྱས་པའི་ཚེ་ཆོས་ཅན། ལག་པ་མེའི་མཚན་ཉིད་ཀྱིས་བསྲེག་པར་མི་ནུས་ཏེ། ལག་པ་དང་མེ་གཉིས་ཀའི་མཚན་ཉིད་འཛིན་པའི་མཚན་གཞི་དང་བཅས་པ་ཆོས་ཉིད་སྟོང་པ་ཉིད་དུ་གྲོལ་བའི་ཕྱིར་རོ། །དཔེར་ན་ནམ་མཁའ་ལ་བསྲེག་འཚེད་མི་ནུས་པ་བཞིན་ནོ། །དེ་ཡང་སྟོང་ཉིད་རྟོགས་པའི་རྣལ་འབྱོར་གྱི་མཚན་གཞིའི་གཤིས་ལ་རིགས་མཐུན་པའི་དོན་དམ་བདེན་པའི་མཚན་ཉིད། འདི་ལ་ཕྱིས་ཀྱི་དཔྱོད་པ་ཅན་ན་རེ། ཆོས་ཅན་ཀུན་རྫོབ་པའི་མེ་དང་ལག་པའི་ཆོས་ཉིད་སྟོང་པ་ཉིད་མངོན་དུ་བྱས་པའི་ཚེ། ཆོས་ཅན་ཀུན་རྫོབ་ཀྱི་ལག་པ་དང་མེ་གཉིས་ཀའི་མཚན་ཉིད་འཛིན་པའི་མཚན་གཞི་དང་བཅས་པ་ཆོས་ཉིད་སྟོང་པ་ཉིད་དུ་གྲོལ་བའི་རྟགས་མ་གྲུབ་སྟེ། དེའི་ཚེ་ཆོས་ཅན་ཀུན་རྫོབ་པའི་མེ་དང་ལག་པ་ལ་ཡོད་པའི་ཆོས་ཉིད་སྟོང་པ་ཉིད་དུ་རྟོགས་པའམ། ཆོས་ཉིད་སྟོང་པ་ཉིད་ཀྱི་ངོ་བོར་མཐོང་ནས་གྲོལ་བ་ཡིན་པ་གང་ཞིག །དེའི་ཚེ་ཆོས་ཅན་ཀུན་རྫོབ་པའི་ལག་པ་དང་མེའི་མཚན་ཉིད་མཚན་གཞི་དང་བཅས་པ་རྒྱུན་ཆད་ནས་སྟོང་པར་འགྲོ་བའམ་སྟོང་པ་གྲོལ་བ་མ་ཡིན་པའི་ཕྱིར། རྟགས་ཕྱི་མ་མ་གྲུབ་བོ་སྙམ་ན། ཆོས་ཅན་ཀུན་རྫོབ་པའི་མེ་དང་ལག་པ་ལ་ཡོད་པའི་ཆོས་ཉིད་སྟོང་པ་ཉིད་དང༌། དེ་རྟོགས་པའི་ཤེས་རབ་ཆོས་ཅན། ཆོས་ཅན་ཀུན་རྫོབ་པའི་མེ་དང་ལག་པ་སོགས་དངོས་པོ་འཇིག་པའི་རྒྱུར་ཐལ། དེའི་ཚེ་ཀུན་རྫོབ་པའི་ལག་པ་དང་མེའི་མཚན་གཞི་རྒྱུན་ཆད་ནས་སྟོང་པར་འགྲོ་བའམ་སྟོང་པར་གྲོལ་བའི་ཕྱིར་རོ། །འདོད་དོ་ཞེ་ན། སྟོང་ཉིད་དོན་དམ་བདེན་པ་དང༌། དེ་རྟོགས་པའི་ཤེས་རབ་ཀྱི་དངོས་པོ་འཇིག་རྒྱུར་ཁས་བླངས་པས། དོན་དམ་བདེན་པ་ལ་སྒྲོ་འདོགས་པ་དང༌། དེའི་ཀུན་རྫོབ་བདེན་པའི་མཚན་ཉིད་རྒྱུན་ཆད་པར་བྱས་པས། ཀུན་རྫོབ་བདེན་པ་ལ་སྐུར་པ་བཏབ་པ་དང༌། བདེན་པ་གཉིས་ལ་སྒྲོ་འདོགས་དང་སྐུར་འདེབས་ཀྱི་མཐའ་ཆེན་པོ་འདི་འདྲ་བར་ལྷུང་བའི་སྐྱེས་བུ་སྐལ་བ་ངན་པ་རྣམས་ཀྱིས། མེའི་ཆོས་ཉིད་སྟོང་པ་ཉིད་དུ་རྟོགས་ན། དེའི་གྲུབ་རྟགས་ལ་ལག་པ་མེས་མི་འཚིག་པ་ཞིག་འོང་ངོ་ཞེས་བླུན་རྟགས་མུ་མེད་པར་བསྟན་པ་ཡིན་ནོ། །འོ་ན་རང་ལུགས་ལ་ཆོས་ཅན་ཀུན་རྫོབ་པའི་མེ་དང་ལག་པའི་ཆོས་ཉིད་སྟོང་པ་ཉིད་རྟོགས་པའི་ཤེས་རབ་ལ་ངེས་པ་ཆེར་ཐོབ་ན་ལག་པ་མེར་བཅུག་པའི་ཚེ་མེས་ལག་པ་འཚིག་པ་ལ་ངེས་པ་གཞན་དང་མི་འདྲ་བ་བཟློག་ཏུ་མེད་པ་ཞིག་འདྲེན་ཏེ། དེའི་ཚེ་རིགས་ཤེས་ཚད་མས་དེའི་ཆོས་ཉིད་དོན་དམ་བདེན་པ་སྟོང་ཉིད་དུ་མི་བསླུ་བར་རྟོགས་ན་ཐ་སྙད་པའི་ཚད་མས་དེའི་ཆོས་ཅན་ཀུན་རྫོབ་པའི་བདེན་པའི་རྒྱུ་འབྲས་བསླུ་མེད་དུ་རྟོགས་པ་ཞིག་ངེས་པར་འདྲེན་པའི་ཕྱིར། ཞེས་ཟེར་རོ། །

 འདི་ལ་སྔ་རབས་པའི་རྗེས་སུ་འབྲང་བ་རྣམས་ན་རེ། ཆོས་ཅན་ཀུན་རྫོབ་པའི་མེ་དང་ལག་པའི་ཆོས་ཉིད་སྟོང་པ་ཉིད་མངོན་དུ་བྱས་པའི་ཚེ། ཆོས་ཅན་ཀུན་རྫོབ་པའི་མེ་དང་ལག་པ་གཉིས་ཀའི་མཚན་ཉིད་འཛིན་པའི་མཚན་གཞི་དང་བཅས་པའི་ཆོས་ཉིད་སྟོང་པ་ཉིད་དུ་གྲོལ་བའི་རྟགས་མ་གྲུབ་སྟེ། དེའི་ཚེ་ཆོས་ཅན་ཀུན་རྫོབ་པའི་མེ་དང་ལག་པ་ལ་ཡོད་པའི་ཆོས་ཉིད་སྟོང་པ་ཉིད་དུ་རྟོགས་པའམ་ཆོས་ཉིད་སྟོང་པ་ཉིད་ཀྱི་ངོ་བོར་མཐོང་ནས་གྲོལ་བ་ཡིན་པ་གང་ཞིག །དེའི་ཚེ་ཆོས་ཅན་ཀུན་རྫོབ་པའི་ལག་པ་དང་མེའི་མཚན་ཉིད་མཚན་གཞི་དང་བཅས་པ་རྒྱུན་ཆད་ནས་སྟོང་པར་འགྲོ་བའམ་སྟོང་པར་གྲོལ་བ་མ་ཡིན་པའི་ཕྱིར། ཞེས་པའི་ཐལ་འགྱུར་འདི་ལ་ཁྱབ་པ་ག་ལ་ཡོད་དེ། ཆོས་ཅན་ཀུན་རྫོབ་པའི་མེ་དང་ལག་པའི་མཚན་ཉིད་མཚན་གཞི་དང་བཅས་པ་དེའི་ཚེ། མ་བརྟགས་པར་གཅིག་པུར་ཉམས་དགའ་བའི་ཐ་སྙད་ཙམ་དུ་རྒྱུན་མ་ཆད་པར་ཡོད་པ་གང་ཞིག །དེའི་ཚེ་ཆོས་ཉིད་སྟོང་པ་ཉིད་ལ་དཔྱད་པའམ་ཆོས་ཉིད་སྟོང་པ་ཉིད་མངོན་དུ་བྱས་པ་ན། ཆོས་ཅན་ཀུན་རྫོབ་པའི་ལག་པ་རང་བདེན་པ་མེ་རང་བདེན་པས་བསྲེག་ཏུ་མ་བཏུབ་པར་རྟོགས་པའི་ངོ་ན། ཀུན་རྫོབ་པའི་ལག་པ་དང་མེ་ཆོས་ཉིད་སྟོང་པ་ཉིད་དུ་རྟོགས་པ་དང༌། གྲོལ་བར་གྲུབ་པའི་ཕྱིར། རྟགས་ཕྱི་མ་མ་གྲུབ་བོ་སྙམ་ན། འོ་ན་ཆོས་ཅན་ཀུན་རྫོབ་པའི་ཆོས་ཉིད་ལ་སྒྲིབ་པའི་སྒྲིབ་པ་ལས་གྲོལ་ན། ཆོས་ཅན་ཀུན་རྫོབ་པའི་བདེན་པ་ལ་སྒྲིབ་པའི་སྒྲིབ་པ་ལས་གྲོལ་བར་མདོ་སྡེ་དགོངས་པ་ངེས་འགྲེལ་སོགས་ནས་གསུངས་པ་དེ་མི་རིགས་པར་ཐལ། ཆོས་ཅན་ཀུན་རྫོབ་པའི་ལག་པ་རང་བདེན་པ་མེ་རང་བདེན་པས་ཆོས་ཉིད་དོན་དམ་པར་བསྲེག་ཏུ་མ་བཏུབ་པར་རྟོགས་ཤིང༌། བསྲེག་ཏུ་མི་བཏུབ་པའི་སྒྲིབ་པ་ལས་གྲོལ་བའི་ཚེ། ཆོས་ཅན་ཀུན་རྫོབ་པའི་ལག་པ་རང་བདེན་པ་མེ་རང་བདེན་པས་བསྲེག་ཏུ་བཏུབ་པའི་སྒྲིབ་པ་ལས་མ་གྲོལ་བའི་ཕྱིར། རྟགས་ཁས། ཁྱབ་པ་ཚད། འདོད་ན། སྟོན་པ་བདེ་བར་གཤེགས་པ་ལ་ཀླན་ཀ་འགོད་ན་སུ་ཞིག་གིས་ལན་འདེབས་པར་ནུས། ཁྱེད་ལྟར་ན། ཆོས་ཅན་ཀུན་རྫོབ་པའི་ལག་པ་དང་མེ་སྟོང་ཉིད་དུ་སངས་རྒྱས་ཀྱིས་གསུངས་པ་དེ་མི་རིགས་པར་ཐལ། མ་བརྟགས་གཅིག་པུར་ཉམས་དགའ་བའི་ཀུན་རྫོབ་ཀྱི་ལག་པ་དང་མེ་མངོན་གྱུར་ནི་སྟོང་ཉིད་མ་ཡིན་ཞིང༌། དེའི་ཆོས་ཉིད་བསྐལ་དོན་གྱི་སྟོང་པ་ཉིད་ནི་མངོན་གྱུར་གྱི་ཆོས་ཅན་དེའི་རང་ལྡོག་མ་ཡིན་པའི་ཕྱིར། རྟགས་ཁས། ཁྱབ་པ་ཚད། འདོད་མི་ནུས་པས། ཆོས་ཅན་ཀུན་རྫོབ་པའི་མེ་དང་ལག་པ་སོགས་སྟོང་པ་ཉིད་དུ་གསུངས་རིགས་ཀྱང༌། སྟོང་ཉིད་དུ་གསུངས་པའི་དོན་མེ་དང་ལག་པ་རང་རང་ངོ་བོས་སྟོང་པ་ལ་མི་བཞག་གི །མེ་དང་ལག་པ་རང་གི་ངོ་བོས་མ་གྲུབ་པས་སྟོང་པ་ལ་འཇོག་གོ་ཞེས་ཟེར་ན་ནི། ཁྱེད་ཅག་སངས་རྒྱས་ཀྱི་མདོའི་དགོངས་པ་འབྲེལ་པར་ཀླུ་སྒྲུབ་དང་ཐོགས་མེད་ལྟར་བདེ་བར་གཤེགས་པ་ཉིད་ཀྱིས་ལུང་མ་བསྟན་པས། དེ་ལྟར་སྨྲ་བ་ལ་སུ་ཞིག་ཡིད་ཆེས་པར་འགྱུར། མདོར་ན། ཁྱེད་ལྟར་ན་སྟོང་པ་ཉིད་དུ་གྱུར་པའི་ཆོས་ཤིག་གཞི་མ་གྲུབ་པར་ཐལ། ཆོས་ཅན་ཀུན་རྫོབ་ཏུ་གྱུར་པའི་ཆོས་ནི་སྟོང་པ་མ་ཡིན་པར། ཐ་སྙད་པའི་ཚད་མས་གྲུབ་པ་གང་ཞིག །དོན་དམ་པར་གྱུར་པའི་ཆོས་ཉིད་སྟོང་པ་ཉིད་ནི་རང་བཞིན་གྱིས་མ་གྲུབ་པའི་ཕྱིར། རྟགས་སྔ་ཕྱི་ཁས་བླངས། ཁྱབ་པ་མེད་དོ་ཞེ་ན། རང་བཞིན་གྱིས་མ་གྲུབ་པར་གཞི་གྲུབ་པའི་ཆོས་ཉིད་སྟོང་པ་ཉིད་ཆོས་ཅན། ཁྱོད་གཞི་མ་གྲུབ་པར་ཐལ། རང་བཞིན་གྱིས་མ་གྲུབ་པར་གཞི་གྲུབ་པའི་ཆོས་ཡིན་པའི་ཕྱིར། རྟགས་བསལ་དངོས་འགལ། ཁྱབ་པ་མེད་དོ་ཞེ་ན། རང་བཞིན་གྱིས་མ་གྲུབ་པར་གཞི་གྲུབ་པའི་ཆོས་ཡིན་ན། ཁྱོད་གཞི་མ་གྲུབ་པའི་ཁྱབ་པ་ཡོད་པར་ཐལ། ཁྱོད་གཞི་གྲུབ་ན་ཡོད་མེད་གང་རུང་དུ་གཞི་གྲུབ་དགོས་པ་གང་ཞིག །ཁྱོད་ཡོད་པའི་རང་བཞིན་གྱིས་གཞིར་ཡང་མ་གྲུབ། ཁྱོད་མེད་པའི་རང་བཞིན་གྱིས་གཞི་ཡང་མ་གྲུབ་པའི་ཕྱིར། རྟགས་ཕྱི་མ་མ་གྲུབ་བོ་ཞེ་ན། འོ་ན་སྟོང་ཉིད་དུ་གྱུར་པའི་ཆོས་ཆོས་ཅན། རང་བཞིན་གྱིས་མ་གྲུབ་པ་མ་ཡིན་པར་ཐལ། མེད་པའི་རང་བཞིན་གྱིས་གཞིར་གྲུབ་པའི་ཕྱིར། རྟགས་ཁྱབ་བསལ་པ་གསུམ་ག་དངོས་སུ་འགལ་བ་ཁོ་ནར་ཁས་བླངས་དགོས་བཞིན་དུ། ད་དུང་སྔོན་མེད་ཀྱི་ལམ་སྲོལ་རྨད་དུ་བྱུང་བ་དབྱེ་བར་ཞལ་གྱིས་བཞེས་པ་འདི་ནི་ལྷ་དང་བཅས་པའི་འཇིག་རྟེན་ཐམས་ཅད་ཀྱིས་རིགས་པ་དང་མི་རིགས་པ་ལ་ལེགས་པར་དཔང་པོ་མཛོད་ཅིག །

 ཁོ་བོ་ཅག་གི་དབུ་མའི་ཟབ་མོ་སྟོང་པ་ཉིད་དེ་ནི་གཞི་གྲུབ་པ་དང་གཞི་མ་གྲུབ་པའི་ཕྱོགས་གང་དུ་ཡང་བརྗོད་པར་ནུས་པ་མ་ཡིན་ལ། ཁྱེད་ཀྱིས་ནི་སྟོང་པ་ཉིད་གཞི་གྲུབ་ཏུ་ཁས་ལེན་པར་མཛད་པ། དངོས་མེད་ལ་ནི་ངོ་བོའམ་དེས་གཞི་གྲུབ་པ་མི་སྲིད་ལ། གཞི་གྲུབ་ན་ངོ་བོའམ་དངོས་པོའི་གཞིར་གྲུབ་དགོས་ལ། དེའི་ཚེ་ན་གཞི་གྲུབ་ཀྱི་སྟོང་ཉིད་ཁས་བླངས་པས། དོན་གྱི་དངོས་པོ་སྟོང་ཉིད་དུའང་ཁས་བླངས་པར་འགྱུར་ལ། དེ་ལྟ་ན་ཁྱེད་ལ་ཉེས་པ་ཆེན་པོར་འགྱུར་ཏེ། དངོས་པོ་ནི་དོན་བྱེད་ནུས་ཡིན་ལ། སྟོང་ཉིད་ནི་དོན་བྱེད་མི་ནུས་པས་སྟོང་ཉིད་དངོས་པོར་ཁས་བླངས་པའི་ཚེ། དངོས་པོའི་དོན་བྱེད་ནུས་འགགས་པས། སྟོང་ཉིད་དངོས་པོའི་འཇིག་རྒྱུར་ཐལ་བ་ནི། ཁྱེད་ཅག་ཉིད་ཀྱིས་མི་འདོད་བཞིན་དུ་ཁས་ལེན་དགོས་པར་འགྱུར་རོ། །ཡང་ཁྱེད་ཀྱིས་ཆོས་ཅན་ཀུན་རྫོབ་པའི་མེ་དང་ལག་པ་ལ་ཡོད་པའི་ཆོས་ཉིད་སྟོང་པ་ཉིད་དང༌། དེ་རྟོགས་པའི་ཤེས་རབ་ཆོས་ཅན། ཆོས་ཅན་ཀུན་རྫོབ་པའི་མེ་དང་ལག་པ་སོགས་དངོས་པོ་འཇིག་པའི་རྒྱུར་ཐལ། དེའི་ཚེ་ཀུན་རྫོབ་པའི་ལག་པ་དང་མེའི་མཚན་གཞི་རྒྱུན་ཆད་ནས་སྟོང་པར་འགྲོ་བའམ་སྟོང་པར་གྲོལ་བའི་ཕྱིར། ཞེས་པ་ལ། དེའི་ཚེ་ཀུན་རྫོབ་པའི་ལག་པ་དང་མེའི་མཚན་གཞི་སྟོང་པར་འགྲོ་བའམ་སྟོང་པར་གྲོལ་བ་ངེད་ཀྱིས་ཁས་བླངས་ཀྱང༌། དེའི་མཚན་གཞི་རྒྱུན་ཆད་ནས་སྟོང་པར་འགྲོ་བའམ་སྟོང་པར་གྲོལ་བ་ཁས་མ་བླངས་པའི་ཕྱིར། ཆོས་ཅན་ཀུན་རྫོབ་པའི་མེ་དང་ལག་པ་སོགས་ཀྱིས་དངོས་པོ་ཆོས་ཉིད་སྟོང་པ་ཉིད་དང༌། དེ་རྟོགས་པའི་ཤེས་རབ་ཀྱིས་འཇིག་པའི་རྒྱུར་ངེད་ཀྱི་ཕྱོགས་ལ་ག་ལ་ཐལ། དེ་ཡང་ཆོས་ཅན་ཀུན་རྫོབ་ལ་སྐྱེ་འགག་བསྲེག་འཚེད་སོགས་ཀྱི་དངོས་པོའི་དོན་བྱེད་ནུས་པ་ནི་གདོད་མ་ནས་བརྫུན་པ་བསླུ་བའི་ཕྱིར། སྟོང་ཉིད་ཡིན་ཡང་མ་རིག་པའི་དབང་གིས་ཀུན་རྫོབ་པའི་ཆོས་ལ་བྱིས་པས་སྐྱེ་འགག་དང་བསྲེག་འཚེད་སོགས་ཀྱི་དངོས་པོའི་དོན་བྱེད་པར་གློ་བུར་དུ་བདེན་པར་ཞེན་ནས་མི་བསླུ་བ་དང་མི་སྟོང་བར་འཛིན་ཡང༌། མ་རིག་པའི་རབ་རིབ་དང་བྲལ་བ་ན། ཆོས་ཅན་ཀུན་རྫོབ་པའི་ཆོས་ཐམས་ཅད་ཀྱི་སྐྱེ་འགག་གནས་གསུམ་དང་བསྲེག་འཚེད་ཀྱི་དོན་བྱེད་ཀྱི་གྲུབ་བདེན་ཐམས་ཅད་ལས་གྲོལ་བས། དོན་བྱེད་ནུས་པའི་དངོས་པོ་རང་བདེན་པ་ཞིག་དང་པོ་ནས་ཁས་མ་བླངས་པའི་རྗེས་ལ། ཕྱིས་དེ་འཇིག་པར་འགྱུར་མི་འགྱུར་གྱི་ལྟ་བ་ངན་པ་རྒྱུད་ལ་ག་ལ་ཤར། འོ་ན་ཁྱོད་དངོས་པོ་ཡེ་མེད་དུ་ཁས་ལེན་ནམ་ཞེ་ན། མ་ཡིན་ཏེ། ལྟོས་ནས་འབྱུང་བའི་ཐ་སྙད་ཙམ་དུ་མ་བརྟགས་དངོས་པོ་ཞིག་ཀྱང་སྣང་དུ་མི་རུང་བ་མ་ཡིན་པ་གྲུབ་པའི་ཕྱིར་རོ། །མཆན།

 ཆོས་ཅན་ཀུན་རྫོབ་ཀྱི་མེ་རྣལ་འབྱོར་པས་སྟོང་ཉིད་དུ་རྟོགས་པ་ན་རྣལ་འབྱོར་པ་ལ་མེས་གནོད་མི་ནུས་པ་འདི་ཡང༌། ཕྱིས་སུ་ཤེས་རབ་བཟོའི་རང་དྲན་མ་ཡིན་ཏེ། དགེ་བའི་བཤེས་གཉེན་སྣེའུ་ཟུར་པའི་བཀའ་གདམས་ལམ་རིམ་དུ། སྤྱིར་བདག་ཏུ་འཛིན་པ་ལས་གྲོལ་ན། མེས་མི་འཇིག་ཆུས་མི་འཇིག་པར་སོང་ཙ་ན་བདག་ཏུ་འཛིན་པ་སྤངས་པ་ཡིན། དེ་ཀུན་གྱིས་གནོད་རིང་ལ་བདག་ཏུ་འཛིན་པ་ཅུང་མ་སྤོང་བ་ཡིན། ཞེས་གསུངས་པས། ཕྱིས་ཀྱི་རྣམ་དཔྱོད་དང་ལྡན་པ་དག །སྔོན་གྱི་སྐྱེས་བུ་དམ་པ་ཡེ་ཤེས་ཀྱི་སྤྱན་ལྡན་དེ་ལྟ་བུ་ལ་ཚད་མར་འཛིན་པ་ནི་ལུགས་འདི་མ་གྲགས་པར་སྣང་བར་མི་རིགས་ལ། ལུགས་འདི་འཐད་པ་ནི། རྗེ་བཙུན་བོ་དོང་བས་ཀྱང་བཞེད་པར་སྣང་སྟེ། དེ་བས་སྦྱར་བའི་རྒྱུད་སྡེ་སྤྱི་རྣམས་ལས། སྙིང་པོ་བྱང་ཆུབ་འདིར་མངོན་དུ་བྱེད་པའི་བྱང་ཆུབ་སེམས་དཔའ་གྲགས་ཅན་རྣམས། འདུས་བྱས་ཀྱི་རྒྱུ་ཀུན་དམིགས་སུ་མེད་པའི་སྒོ་ནས་ཉོན་མོངས་ཆགས་སྡང་དང་བཅས་པའི་བདུད་ལས་རྒྱལ་ཞིང་དེས་ན་ཕུང་པོའི་བདུད་ལས་སོགས་པ་ལས་ཀྱང་རྒྱལ་བར་བྱེད་དེ། ནང་གི་དགྲ་བཅོམ་པས་ཕྱི་རོལ་གྱི་དགྲ་རྣམས་ཀྱང་བཅོམ་པ་རྟེན་འབྲེལ་གྱི་ཆེ་བ་ཡིན་པའི་ཕྱིར། ཞེས་སྨྲས་པ་ནི། ཨེ་མ་རིགས་ཀྱི་བུ། ལེགས་སོ་ལེགས་སོ། །ཕྱིས་ཀྱི་དཔྱོད་ལྡན་དག་གི་ལུགས་ལ། སྟོང་ཉིད་རྟོགས་ན་ལས་འབྲས་ལ་ངེས་པ་འདྲེན་པའི་དོན། ཀུན་རྫོབ་པའི་ལས་འབྲས་ཚད་གྲུབ་ལ་ངེས་པ་འདྲེན་པར་འདོད་པ་ནི། ཨ་ཏི་ཤའི་མན་ངག་དང་མི་མཐུན་ཏེ། དགེ་བའི་བཤེས་གཉེན་སྣེ་ཟུར་པའི་བཀའ་གདམས་མན་ངག་ལས། སྟོང་ཉིད་མ་ནོར་བར་རྟོགས་ན་རྒྱུ་འབྲས་ལ་ཤིན་ཏུ་འཛེམ་པ་ཞིག་ཡོང་བས། མི་དགེ་བ་སྒྱུ་མ་ཙམ་དུ་བསྐྱེད་པས་ངན་སོང་ཡང་སྒྱུ་མ་ཙམ་དུ་མྱོང༌། དགེ་བ་སྒྱུ་མ་ཙམ་དུ་བསྐྱེད་པས་མཐོ་རིས་ཀྱང་སྒྱུ་མ་ཙམ་དུ་མྱོང༌། སྒྱུ་མ་བྱ་བའི་དངོས་པོ་ཏ་མེད་དེ་སྒྱུ་མ་འགྲུབ་པའི་ལས་གང་བྱས་པ་མྱོང་སྟེ་ཡོང་ངོ༌། །ཞེས་གསུངས་པས། སྟོང་ཉིད་རྟོགས་ན་ཀུན་རྫོབ་པའི་ལས་དང་ལས་འབྲས་རྣམས་ཚད་མས་མ་གྲུབ་པར་སྒྱུ་མ་ལྟ་བུའི་ལས་དང་འབྲས་བུ་བསླུ་མེད་དུ་འབྱིན་པ་ལ་བཤད་པའི་ཕྱིར། འདི་ལྟར་བཤད་པ་ཕྱིས་ཀྱི་དཔྱོད་པ་ཅན་དག་གིས་ཁས་ལེན་པར་མ་འདོད་ནས། སྒྱུ་མ་ལྟ་བུའི་དོན་ཀུན་རྫོབ་ཀྱི་དངོས་པོ་དོན་བྱེད་ནུས་དོན་ལ་འཆད་པར་དོན་བྱེད་དང་བྲལ་བ་སྒྱུ་མ་ལྟར་སོང་བ་མ་ཡིན་གྱི་དེ་ལྟར་ན་ཆད་པ་ཆེན་པོར་ལྷུང་བའི་སྐྱོན་ཡོད་པས། ཀུན་རྫོབ་ཀྱི་དངོས་པོ་དོན་བྱེད་ནུས་རང་གི་ངོ་བོས་གྲུབ་པའམ། རང་གི་ངོ་བོ་བདེན་པར་གྲུབ་པ་དེ་སྒྱུ་མ་ལྟར་མི་བདེན་པའི་དོན་ལ་འཆད་པར་འདོད་དོ། །དེ་ལྟར་ཡིན་ན་ཀུན་རྫོབ་ཀྱི་ཆོས་ཐམས་ཅད་མ་བརྟགས་པའི་ངོར་ནི་རང་ཚོ་ཐུབ་པའམ། རང་གི་ངོ་བོ་ཡོད་པ་ལྟར་སྣང་ཡང་དཔྱད་པའམ་གནས་ལུགས་རྟོགས་པའི་ངོར། གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་བདེན་མེད་སྒྱུ་མ་ལྟར་རང་ཚོ་ཐུབ་པའི་སྡོད་ལུགས་མེད་པར་རང་གི་ངོ་བོ་ཉིད་ཀྱིས་མ་གྲུབ་པར་རྒྱུ་འབྲས་ཀྱི་ཐེག་པ་གཉིས་ཀར་བཤད་པ་འདི་དྲང་བའི་དོན་ཁོ་ནར་འཆད་དགོས་པས་ཟབ་མོ་སྟོང་པ་ཉིད་ཀྱི་དོན་ལ་སྐུར་པ་བཏབ་པར་མི་འགྱུར་གྲང༌། དེས་ན་བདག་ལེགས་སུ་འདོད་པ་དག་ཟབ་མོ་སྟོང་པ་ཉིད་ཀྱི་དོན་ལ་འཇིགས་པ་དང་བྲལ་བའི་སྐྱེས་བུ་དམ་པ་རྣམས་ཆད་མཐར་ལྷུང་བ་ལས་སྐྱོབ་པའི་སྐྱབས་གནས་མཛད་པ་ལས་རང་ཉིད་ཟབ་མོ་སྟོང་པ་ཉིད་དུ་ལྟ་བའི་ཆོས་སྤོང་བའི་གཡང་ས་ཆེན་པོ་ལས་ལྡོག་པར་མཛད་ན་ཅི་མ་རུང་ཞེས་སྔ་རབས་པའི་རྗེས་འབྲང་དག་ཟེར་རོ། །

 ཡང་ཁོ་བོ་ཅག་ཀུན་རྫོབ་པའི་ཆོས་དང་ཆོས་ཅན་གང་དང་གང་ཡིན་པའི་ཆོས་ཉིད་མངོན་དུ་བྱས་པ་ན། དེའི་ཆོས་ཅན་གྱིས་སྒྲིབ་པའི་སྒྲིབ་ཐོགས་ལས་གྲོལ་བར་འདོད་པ་འདི་ལ་འཐད་པ་ཡོད་དེ། དཔེར་མཚོན་ན། སོ་སོ་སྐྱེ་བོའི་མི་ཚངས་སྤྱོད་ཀྱི་ལས་ཀྱི་ངན་སོང་དུ་འགྲོ་ལ། ཁྱིམ་བདག་མགོན་མེད་ཟས་སྦྱིན་ལྟ་བུ་འཕགས་པས་མི་ཚངས་སྤྱོད་ཀྱི་ལས་ཀྱིས་ངན་སོང་དུ་མི་འགྲོ་བ་ནི་ཆོས་ཅན། འདོད་ཆགས་སྟོང་ཉིད་དུ་རྟོགས་པའི་ནུས་པས་ཡིན་ཏེ། དེའི་ཚེ་འདོད་ཆགས་རང་ཡང་མ་དམིགས་ན། དེས་བསྐྱེད་པའི་ལས་དང་ལས་འབྲས་ཀྱང་མི་འགྲུབ་པའི་ཕྱིར་ཞེས་སྨྲའོ། །དེ་ལ་ཁ་ཅིག་འདི་ལྟར་དུ་དྭོགས་སྲིད་པས། དེའི་ཚེ་འདོད་ཆགས་རང་མ་དམིགས་ན་ཞེས་པའི་རྟགས་མ་གྲུབ་སྟེ། འཕགས་པས་མི་ཚངས་སྤྱོད་ཀྱི་ལས་ཀྱིས་ངན་སོང་དུ་མི་འགྲོ་བ་ནི། དེ་ཀུན་ནས་སློང་བྱེད་ཀྱི་ཆགས་སོགས་སྒོམ་སྤང་ཡིན་པས། སྒོམ་སྤངས་ཀྱི་ཆགས་སོགས་ཀྱི་ལས་ལ་ངན་སོང་དུ་འགྲོ་བའི་རྣམ་སྨིན་གྱི་འབྲས་བུ་བསྐྱེད་པའི་ནུས་པ་མེད་པའི་ཆ་ནས་ཡིན་གྱི། ཆགས་སོགས་སྟོང་ཉིད་དུ་རྟོགས་པའི་ནུས་པས་མ་ཡིན་པའི་ཕྱིར་དང༌། འཕགས་པ་ལ་མཐོང་སྤངས་ཀྱི་འདོད་ཆགས་དམིགས་ཀྱང༌། དེ་ལ་བརྟེན་ནས་དེས་ངན་སོང་དུ་འགྲོ་བའི་ལས་བསོག་པ་དང༌། ངན་སོང་དུ་འགྲོ་བ་མི་འབྱུང་བ་ནི་མཐོང་སྤངས་ཀྱི་ཆགས་སོགས་ཕྱིན་ཅི་ལོག་བསླད་བྱེད་ཀྱི་འཁོར་རྩར་གྱུར་པའི་མ་རིག་པའི་བསླད་པ་སངས་པས་ཆགས་སོགས་མཐོང་སྤངས་དེས་ཀུན་ནས་ཟག་པ་རྒྱས་བྱེད་ཀྱི་ནུས་པ་ཡོད་པ་མ་ཡིན་པ་ལ་ཐུག་པའི་ཕྱིར་རོ། །ཞེས་སྙམ་ན། འོ་ན་འཕགས་པས་ཆགས་སོགས་མ་དམིགས་པའམ་ཆགས་སོགས་སྟོང་ཉིད་དུ་རྟོགས་པའི་ནུས་པས་ངན་སོང་དུ་མ་སྐྱེས་པ་ཡིན་པར་ཐལ། མཐོང་སྤངས་ཆགས་སོགས་ཕྱིན་ཅི་ལོག་གི་བློ་སྐྱེད་བྱེད་འཁོར་རྩར་གྱུར་པའི་མ་རིག་པ་ཡིན་པ་གང་ཞིག །མ་རིག་པ་དེ་ཉིད་མ་འཁྲུལ་བའི་ཡུལ་གྱི་གནས་ཚུལ་དུ་གྲུབ་པ་མིན་པར་འདོད་ནས་སངས་པ་དེ་ཉིད། འཕགས་པས་དེར་སངས་པའམ་སྟོང་ཉིད་དུ་རྟོགས་པའི་ཕྱིར། ཁྱབ་སྟེ། རྒྱུ་ཆགས་སོགས་སྐྱེད་བྱེད་མ་རིག་པ་ཡུལ་གྱི་གནས་ཚུལ་དུ་མ་གྲུབ་པར་སངས་པའམ་སྟོང་ཉིད་དུ་རྟོགས་ན། དེ་བསྐྱེད་པའི་འབྲས་བུ་ཆགས་སོགས་ཀྱང་ཡུལ་གྱི་གནས་ཚུལ་དུ་མ་གྲུབ་པར་སངས་པའམ་སྟོང་ཉིད་རྟོགས་དགོས་པའི་ཕྱིར་ཏེ། རྒྱུ་མ་གྲུབ་ན་འབྲས་བུའང་མི་འགྲུབ་པའི་ཕྱིར་རོ། །དེས་ན་འཕགས་པས་འཁོར་རྩར་གྱུར་པའི་མ་རིག་པ་སྟོང་ཉིད་དུ་རྟོགས་ན། དེས་ཀུན་ནས་བསླངས་པའི་ཆགས་སོགས་ཉོན་མོངས་པ་དང༌། དེའི་ལས་མི་ཚངས་སྤྱོད་སོགས་ཀྱང་སྟོང་ཉིད་དུ་རྟོགས་པས་ཁྱབ། དེའི་ཆགས་སོགས་ཉོན་མོངས་ཀྱང༌། དེའི་ལས་མི་ཚངས་སྤྱོད་སྟོང་ཉིད་དུ་རྟོགས་ན། དེས་ཀུན་ནས་བསླངས་པའི་ངན་སོང་དུ་འགྲོ་བའི་ཆགས་སོགས་ཀྱི་ཉོན་མོངས་དང༌། དེའི་ལས་མི་ཚངས་སྤྱོད་ཀྱི་ལས་མི་སོག་པ་དང༌། དེ་མི་སོག་པས་དེ་ངན་སོང་དུ་སྐྱེ་བ་མི་ལེན་པའི་ཁྱབ་པ་གྲུབ་བོ། །དེ་ལྟ་ནའང་འཕགས་པ་ལ་འཁོར་རྩའམ་ཉོན་མོངས་པ་ཅན་མ་ཡིན་པའི་མ་རིག་པ་སྟོང་ཉིད་དུ་མ་རྟོགས་པས་དེ་ཀུན་ནས་བསླངས་པའི་ཆགས་སོགས་ཉོན་མོངས་པ་དང༌། མི་ཚངས་པར་སྤྱོད་པའི་ལས་བྱེད་པ་ནི་མེད་དོ། །མཆན་གྱི་མཆན། དབང་བཙན་པ་དང༌། དེ་ལྟར་མ་རྟོགས་པའི་ཐ་མལ་གྱི་རྒྱུད་ཀྱི་མཚན་གཞིའི་གཤིས་ལ་རིགས་མཐུན་པའི་ཀུན་རྫོབ་བདེན་པའི་མཚན་ཉིད་དབང་བཙན་པ་འདི་ལ་ཡང་བདེན་གཉིས་སོ་སོའི་མཚན་གཞིའི་གཤིས་ལ་མཚན་ཉིད་གནས་པ་དེ། དེར་མི་གནས་པར་བལྟས་ཀྱང་མི་འགྱུར་བའི་དོན་ཏོ། །དེས་ན་འཕགས་པ་རྣམས་ཀྱིས་ཆོས་ཅན་ཀུན་རྫོབ་ཀྱི་ཆོས་ཐམས་ཅད་ལ་སྤྲུལ་པ་དང་སྒྱུ་མ་ལྟ་བུའི་མཚན་ཉིད་ཅན་གྱི་རྫུ་འཕྲུལ་གྱི་མངོན་ཤེས་རྒྱ་ཆེན་པོ་སྟོན་པ་དང༌། དེ་ལྟར་སྟོན་པའི་ཏིང་ངེ་འཛིན་ལ་དབང་ཐོབ་པ་ཡིན་ཏེ། དེས་ཆོས་ཐམས་ཅད་ཀྱི་ཆོས་ཉིད་འབྱུང་འཇིག་མེད་པའི་མཚན་ཉིད་ཅན་དུ་རྟོགས་པའི་ཕྱིར། དཔེར་ན་དཔལ་ལྡན་ཟླ་བས། ནོག་ལྐོག་ཤལ་དང་ལྡན་པའི་བ་དང༌། རི་མོར་བྲིས་པའི་བ་གཉིས་ཀ་ལ་དོན་དམ་པར་དེ་དང་དེར་གྲུབ་བདེན་དུ་གྱུར་པའི་འོ་མ་ནི་འཇོ་བར་མི་རུང་ལ། ཐ་སྙད་ཙམ་དུ་དེ་དང་དེར་གྲུབ་བདེན་དང་བྲལ་བའི་སྒྱུ་མ་ལྟ་བུའི་འོ་མ་ནི་ནོག་ལྐོག་ཤལ་དང་ལྡན་པའི་བ་ལ་བཞོར་རུང་ན། རི་མོར་བྲིས་པའི་བ་ལའང་ཅིས་འཇོར་མི་རུང་ཞེས། རི་མོར་བྲིས་པའི་བ་དྲུས་མ་བཞོས་པ་བཞིན་ནོ། །རྗེ་མར་པས། རྒྱ་གར་དུ་ནཱ་རོ་པ་འཚོལ་བའི་ལམ་ཞིག་ན། ནགས་ཆེན་པོ་ཞིག་གི་དབུས་སུ་མེ་དཔུང་འབར་བའི་དཀྱིལ་ན་རལ་གྲིའི་རྩེ་མོར་དགེ་སློང་སྐྱིལ་ཀྲུང་བཅས་པ་ཞིག་འདུག །ཁྱེད་ཅི་བྱ་བ་ཡིན་བྱས་པས། སློབ་དཔོན་ཀླུ་སྒྲུབ་ཀྱི་སློབ་མ་ཡིན་གསུངས། འོ་ན་ཟླ་བ་གྲགས་པ་ལགས་སམ་བྱས་པས། དེ་སྐད་ཟེར་གསུང༌། མེས་མི་གནོད་པ་ལགས་སམ་ཞུས་པས། རྩ་བ་ཤེས་རབ་ཀྱི་མེ་དང་བུད་ཤིང་བརྟག་པའི་དོན་སེམས་པས་མི་སྟོ་ཞེས་གསུངས་པ་ལྟ་བུའོ། །དེས་ན་ཀུན་རྫོབ་བདེན་པ་ལ་བདེན་འཛིན་ལ་སོགས་པའི་མཚན་འཛིན་དང་མ་བྲལ་བའི་རྒྱུད་ཀྱི་མཚན་གཞིའི་གཤིས་ལ་ཀུན་རྫོབ་ཀྱི་མཚན་མ། གཞན་ཡང༌། འཇིགས་པ་བརྒྱད་ལ་སོགས་པ་ཡང་འཇིགས་འཛིན་གྱི་བག་ཆགས་ཀྱི་རྒྱུ་འབྲས་ཙམ་ལས་མ་ཡིན་པར་འཇིགས་པ་ཚད་གྲུབ་པ་མེད་པས་འཇིགས་འཛིན་གྱི་བག་ཆགས་ཀྱི་ས་བོན་སྟོང་ཉིད་དུ་རྟོགས་པའི་སྒོ་ནས་དྲུངས་ཕྱུང་བ་ན་འཇིགས་པ་དེ་དག་གིས་རྣལ་འབྱོར་པ་དེ་ལ་འཇིགས་པ་བསྐྱེད་ནུས་པ་མིན་པ་ནི། འགྲེལ་ཆེན་དྲི་མེད་འོད་དུ། གང་གི་ཚེ་སེམས་དག་ན་དེའི་ཚེ་རྣལ་འབྱོར་པ་བྱ་བ་ཅིའི་ཕྱིར་བྱེད། འདིར་སེམས་དག་པའི་རྣལ་འབྱོར་པ་མེར་ཞུགས་ཀྱང་མེས་མི་འཚིག་པ་ནི། སྔགས་ཀྱི་རྒྱལ་པོས་མེ་རེངས་པར་བྱེད་ཅིང་སྔགས་ཀྱི་རྒྱལ་པོ་འཆི་བར་མི་འགྱུར་རོ། །གླང་པོ་སྨྱོན་པ་རེངས་པར་བྱེད་ཅིང་གླང་པོ་སྨྱོན་པས་གསོད་པར་མི་ནུས་པ་དང༌། སེང་གེ་དང་སྟག་ལ་སོགས་པ་རྣམས་ལ་ཞོན་ཡང༌། སེང་གེ་ལ་སོགས་པས་སྐྱུར་བར་མི་ནུས་སོ། །གང་ཆུ་བོ་ཆེན་པོར་ཞུགས་ནའང་ཆུས་མི་འཁྱེར་བ་དང༌། དུག་ཟོས་ནའང་དུག་གིས་བརྒྱལ་བར་མི་འགྱུར་བ་དང༌། རལ་གྲི་ལ་སོགས་པའི་མཚོན་ཆ་རྣམས་ཟོས་ཀྱང་མཚོན་གྱིས་ཁ་མི་ཆོད་དེ། དེ་བཞིན་དུ་བཟའ་བར་བྱ་བ་མ་ཡིན་པའི་བཟའ་བ་དང༌། རང་གི་གཟུགས་ཡོངས་སུ་སྒྱུར་བར་བྱེད་པ་དང༌། དེ་བཞིན་དུ་རྣལ་འབྱོར་པའི་བྱ་བ་རྣམ་གྲངས་དུ་མ་རྣམས་ལས་དང་པོ་པས་བྱ་བ་ནི་མ་ཡིན་ནོ། །ཞེས་འབྱུང་ངོ༌། །མཆན། རྣམས་ཀྱིས་འཆིང་བར་འགྱུར་བ་ནི་དེའི་མཚན་ཉིད་ཡིན་ལ། ཀུན་རྫོབ་པ་བདེན་པ་ལ་བདེན་འཛིན་སོགས་མཚན་མ་དང་བྲལ་བའི་རྒྱུད་ཀྱི་མཚན་གཞིའི་གཤིས་ལ་ཀུན་རྫོབ་ཀྱི་མཚན་མ་རྣམས་ཀྱིས་འཆིང་བར་མི་འགྱུར་བར་མ་ཟད། གྲོལ་བར་འགྱུར་བ་ནི་དེའི་མཚན་ཉིད་ཡིན་པ་དེ་དག་ལ་དེ་ལྟར་མིན་པར་བལྟས་པས་ཀྱང་མི་འགྱུར་བས། གཤིས་ལ་མི་གནས་ན་བལྟས་པར་མི་འགྱུར་བྱ་བ་འདི་གྲུབ་བོ། །

 དེས་ན་རྟེན་ཅིང་འབྲེལ་འབྱུང་གི་ཆོས་ཐམས་ཅད་ཐ་སྙད་ཙམ་དུ་རང་རང་གི་མཚན་གཞི་ལ་རང་རང་གི་མཚན་ཉིད་བསླུ་མེད་དུ་གནས་པར་བསྟན་ནས། ཐ་སྙད་ལས་འདས་པའི་རྣམ་གྲངས་མིན་པའི་དོན་དམ་བདེན་པའི་དབང་དུ་ན་ཆོས་ཅན། སྨྲ་བསམ་བརྗོད་མེད་ཀྱི་ངང་ལས་མཉམ་པར་གཞག་དགོས་པར་བསྟན་ཏེ། དེའི་ངོར་མཚན་གཞིའི་གཤིས་ལ་མཚན་ཉིད་མི་བསླུ་བར་གནས་མི་གནས་དང༌། བལྟས་པས་འགྱུར་མི་འགྱུར་བ་སོགས་གཞི་མེད་རྩ་བྲལ་དུ་གྲོལ་བའི་ཕྱིར། སྦྲུལ་མདུད་ནམ་མཁར་རང་སར་གྲོལ་བ་ལྟ་བུའོ་ཞེས་པ་ནི། རྒྱལ་བ་འབྲི་གུང་པའི་དགོངས་པ་ཡིན་ཞེས་གསུངས་སོ། །སྤྱིར་ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་མ་ཡིན་པའི་སངས་རྒྱས་དང་བྱང་ཆུབ་སེམས་དཔའ་ཆེན་པོ་རྣམས་སྤྲུལ་པས་འཁོར་བར་སྐྱེ་བ་ལེན་པའི་ལུས་ཆོས་ཅན། ཟག་བཅས་འཁོར་བའི་བདག་འབྲས་སུ་གྱུར་པའི་མེས་འཚིག་པ་མ་ཡིན་ཏེ། དེས་དེ་འཚིག་པའི་ལས་མ་བསགས་པའི་ཕྱིར། གྲུབ་སྟེ། དེ་ཁོ་ན་ཉིད་ལ་རྨོངས་པའི་མ་རིག་པས་ཀུན་ནས་བསླངས་པའི་ཟག་བཅས་དགེ་མི་དགེའི་ལས་ཀྱི་རྣམ་པར་སྨིན་པའི་འབྲས་བུ་འཁོར་བ་པའི་ལུས་ལ་དེའི་བདག་འབྲས་སུ་གྱུར་པའི་ཁམས་དང་སས་བསྡུས་ཀྱི་མེས་འཚིག་པ་གང་ཞིག །ཟག་མེད་ཀྱི་ལས་ཀྱི་འབྲས་བུར་གྱུར་པའི་རྣམ་པར་སྨིན་པ་མ་ཡིན་པའི་ལུས་ལ་ཟག་བཅས་ཀྱི་ལས་ཀྱི་བདག་འབྲས་སུ་གྱུར་པའི་མེས་མི་འཚིག་པའི་ཕྱིར། རྟགས་ཕྱི་མ་གྲུབ་སྟེ། ཟག་མེད་ཀྱི་ལས་བསགས་པའི་འབྲས་བུའི་ལུས་དང་སེམས་ཀྱི་རྟེན་ལ། ཟག་བཅས་ཀྱི་ལས་ཀྱི་འབྲས་བུའི་རྣམ་པར་སྨིན་པས་བརྫི་བར་མི་ནུས་པའི་ཕྱིར། དེས་ན་ཟག་མེད་ཀྱི་ལས་བསགས་པའི་འབྲས་བུའི་ལུས་རྟེན་གྱི་མཚན་གཞིའི་གཤིས་ལ་ཟག་བཅས་ལས་ཀྱི་བདག་འབྲས་ཀྱི་མེས་འཚིག་པར་མི་རུང་བའི་མཚན་ཉིད་གནས་པ་དེ་ནི། དེ་ལས་གཞན་དུ་བལྟས་ཀྱང་མི་འགྱུར་བས་གཤིས་ལ་མི་གནས་ན་བལྟས་པས་མི་འགྱུར་བར་གྲུབ་བོ། །དེ་ཡང་མ་རིག་པས་ཀུན་ནས་བསླངས་པའི་རྒྱུ་དགེ་མི་དགེའི་འབྲས་བུ་རྣམ་སྨིན་དང་བཅས་པའི་རྒྱུ་མ་རིག་པ་ཆོས་ཅན། ཁྱོད་འཁྲུལ་ཞིང་བསླུ་བའི་ཆོས་གདོད་མ་ནས་ཡོད་མ་མྱོང་བར་སྟོང་ཉིད་དུ་རྟོགས་པ་དེའི་ཚེ། མ་རིག་པས་ཀུན་ནས་བསླངས་པའི་ལས་ཀྱི་འབྲས་བུ་མྱོང་བ་མ་ཡིན་ཏེ། ལས་འབྲས་བསྐྱེད་པའི་རྒྱུ་དགེ་མི་དགེ་ཉིད་ཀྱི་རྒྱུ་མ་རིག་པ་དེ་ཉིད་ཀྱང་དམིགས་མེད་དུ་གྲོལ་བའི་ཕྱིར། དེས་ན་མ་རིག་པ་དམིགས་པ་མེད་པར་སྟོང་ཉིད་དུ་རྟོགས་པའི་མཚན་གཞིའི་གཤིས་ལ་མ་རིག་པས་བསྐྱེད་པའི་རྒྱུ་དགེ་མི་དགེའི་ལས་གསོག་པ་དང༌། དེའི་རྣམ་སྨིན་གྱི་འབྲས་བུས་བརྫི་བར་མི་ནུས་པའི་མཚན་ཉིད་གནས་པ་དེ་ནི། དེ་ལས་གཞན་དུ་བལྟས་ཀྱང་གཞན་དུ་མི་འགྱུར་བས་གཤིས་ལ་མི་གནས་ན་བལྟས་པས་མི་འགྱུར་བ་འདི་གྲུབ་བོ། །དེས་ན་སོ་སོ་སྐྱེ་བོས་ཆོས་རྣམས་ལ་མ་རིག་པའི་བསླད་པ་མ་སངས་པའི་དབང་གིས་ཆོས་ཉིད་སྟོང་པ་ཉིད་མ་རྟོགས་ཤིང༌། རྫུ་འཕྲུལ་གྱི་མངོན་ཤེས་ལྟ་བུ་དང༌། ལས་དབང་གིས་སེམས་མེས་མི་འཚིག་པའི་ནུས་པ་ཐོབ་པའི་ལུས་ཀྱི་མཚན་གཞིའི་གཤིས་ལ་མེས་གནོད་པར་མི་ནུས་པའི་མཚན་ཉིད་འཛིན་པ་ནི། མཚན་ཉིད་རེས་འགའ་བའམ་ཉི་ཚེ་བ་ཡིན་གྱི། འཕགས་པས་ཆོས་རྣམས་ལ་མ་རིག་པའི་བསླད་པ་དང་བྲལ་བའི་དབང་གིས་ཆོས་ཉིད་སྟོང་པ་ཉིད་རྟོགས་པས། མེས་མི་འཚིག་པའི་ནུས་པ་ཐོབ་པའི་ལུས་ཀྱི་མཚན་གཞིའི་གཤིས་ལ་མེས་མི་འཚིག་པའི་མཚན་ཉིད་འཛིན་པ་ནི་མཚན་ཉིད་གཏན་དུ་བ་སྟེ་ཕྱིར་མི་ལྡོག་པ་ཡིན་ནོ། །

 ཁོང་གིས་བཀོད་པའི་གཏན་ཚིགས་བཞི་པོ་ལ་ཞེས་སོགས་ལ། གོང་གི་གཞན་བཞེད་ཀྱི་གཏན་ཚིགས་བཞི་པོ་དེ་ལས་བཞི་པ་རྒྱུ་འབྲས་ཀྱི་རྟེན་འབྲེལ་ཁོ་ན་ལྟར་མ་ངེས་པ་ནི་འདིར་མི་བཞེད་དེ་ལས་ཀྱི་འབྲས་བུ་སོ་སོར་མི་བསླུ་བས་སོ། །རྒྱུ་མཚན་གཞན་གསུམ་ནི་གཤིས་ལ་མི་གནས་ན་བལྟས་པས་མི་འགྱུར་བའི་ཕྱོགས་ལ་འཐད་དེ། ཆོས་ཉིད་སྟོང་པ་ཉིད་ཀྱི་མཚན་གཞིའི་གཤིས་ལ་ཆོས་ཅན། རྟེན་འབྲེལ་སྣ་ཚོགས་ཀྱི་མཚན་ཉིད་འཐད་པ་ལ་མི་འཐད་པར་བལྟས་ཀྱང་རྒྱུ་འབྲས་ཀྱི་རྟེན་འབྲེལ་བསླུ་བ་མེད་པའི་མཚན་ཉིད་མི་འགྱུར་བར་གྲུབ་བོ། །སྤྱིར་ཁམས་གསུམ་དུ་སྐྱེ་བའི་རྒྱུ་ཞེས་སོགས་ལ། ཕུང་པོ་ལྔ་པོ་འདི་ལ་སེམས་ཅན་རྣམས་ཀྱིས་ཐོག་མ་མེད་པ་ནས་རྟག་པ་དང་གཙང་བ་དང་བདེ་བ་དང་བདག་ཏུ་འདུ་ཤེས་པའི་འཛིན་སྟངས་ཀྱིས་བལྟས་པ་ཡིན་ཡང་འཛིན་སྟངས་ཀྱིས་བཟུང་བ་ལྟར་ཕུང་པོ་ལྔ་པོའི་གཤིས་ལ་མཚན་ཉིད་དེ་ལྟར་མི་གནས་པས་རྟག་གཙང་བདེ་བདག་ཏུ་འགྱུར་མི་སྲིད་པའོ། །

 ལས་རྒྱུ་འབྲས་ལ་རྨོངས་ཞེས་སོགས་ལ། མངོན་མཐོའི་རྒྱུ་ལ། མངོན་མཐོའི་རྒྱུའམ་ལས་རྒྱུ་འབྲས་ལ་རྨོངས་པའི་མ་རིག་པ་ནི། ངན་སོང་དུ་སྐྱེ་བའི་སྲིད་རྩའི་མ་རིག་པ་ཡིན་ལ། དེ་ཁོ་ན་ཉིད་ལ་རྨོངས་པའི་མ་རིག་པ་ནི། བདེ་འགྲོར་སྐྱེ་བའི་སྲིད་རྩའི་མ་རིག་པ་ཡིན་ནོ། །མཆན། རྨོངས་པའི་མ་རིག་པ་ནི་ཚོགས་ལམ་ཆེན་པོ་ནས་ཟད་ལ། དེ་ཁོ་ན་ཉིད་ལ་རྨོངས་པའི་ཉོན་མོངས་པའི་མ་རིག་པ་ནི་མཐོང་ལམ་ནས་སྤངས་ཀྱང༌། སྒོམ་ལམ་རྣམས་སུ་ཉོན་མོངས་པ་ཅན་མིན་པའི་མ་རིག་པ་ཡོད་པ་རིམ་གྱིས་སྤངས་སོ། །རྒྱལ་པོ་ང་ལ་ནུ་ས་བཅུ་པ་བ་ཡིན་པ་ནི་དགོངས་གཅིག་པའི་འགྲེལ་བྱེད་སྔ་མ་འདིས་ཟེར་བ་མ་གཏོགས་གསུང་རབ་གཞན་དུ་བཤད་པ་མ་མཐོང་གསུངས།།

༈ རྡོ་རྗེའི་གསུང༌། **མཚན་ཉིད་དང་མི་ལྡན་པའི་བླ་མས་ཡོན་ཏན་བསྐྱེད་པར་མི་ནུས་**ཞེས་པ་ལ། སྤྱིར་ཐེག་དམན་ཉན་རང་གི་བཤེས། ཐེག་པ་ཆེན་པོའི་ལམ་གྱི་འབྲས་བུ་རང་རྒྱུད་ལ་བསྐྱེད་པ་ལ་བླ་མའི་བྱིན་རླབས་ཀྱི་སྟོབས་ལ་རག་པ་དང༌། ཐེག་དམན་གྱི་ལམ་འབྲས་རང་རྒྱུད་ལ་བསྐྱེད་པ་ལ་བླ་མའི་བྱིན་རླབས་ཀྱི་སྟོབས་ལ་རག་མ་ལས་པའི་གནད་ནི། ཐེག་དམན་གྱི་ལམ་འབྲས་ནི་འབྲས་བུ་མཆོག་གྱུར་མིན་པས་བསགས་སྦྱངས་ཡོངས་སུ་མ་རྫོགས་ཀྱང་འགྲུབ་ལ། ཐེག་ཆེན་གྱི་ལམ་འབྲས་ནི་འབྲས་བུ་མཆོག་གྱུར་ཡིན་པས་བསགས་སྦྱངས་ཡོངས་སུ་མ་རྫོགས་ན་མི་འགྲུབ་པས། དེའི་ཚེ་བསགས་སྦྱངས་ཀྱི་ཡུལ་བསགས་སྦྱངས་མཐར་ཕྱིན་པའི་ཐེག་ཆེན་གྱི་བླ་མ་དཀོན་མཆོག་ལ་གུས་པ་ཆེན་པོས་བསྟེན་ནས་འབྲལ་མེད་དུ་བསགས་སྦྱང་བྱས་པ་ན་ཆོས་ཅན། བསགས་སྦྱངས་བྱེད་པོའི་རྒྱུད་ལ་བསགས་སྦྱངས་ཡོངས་སུ་རྫོགས་པར་འགྱུར་ཞིང༌། དེའི་སྟོབས་ཀྱིས་ཐེག་ཆེན་གྱི་ལམ་འབྲས་མཆོག་ཏུ་གྱུར་པ་མངོན་དུ་བྱེད་ནུས་པ་ཡིན་ཏེ། བསགས་སྦྱང་གི་ཡུལ། བསགས་སྦྱངས་མཐར་ཕྱིན་པའི་བླ་མ་དང་དཀོན་མཆོག་གུས་པ་ཆེན་པོས་ཡོངས་འཛིན་དུ་བསྟེན་པའི་བྱིན་རླབས་ཀྱིས་བསགས་སྦྱངས་བྱེད་པོའི་རྒྱུད་ལ་དེ་འགྱུར་བ་ནི་རྟེན་འབྲེལ་གྱི་ཆོས་ཉིད་ཡིན་པའི་ཕྱིར། ཐེག་དམན་གྱི་ལམ་འབྲས་ནི་ཆོས་ཅན། བསགས་སྦྱངས་མཐར་ཕྱིན་པའི་བླ་མ་དང་དཀོན་མཆོག་གུས་པ་ཆེན་པོས་ཡོངས་འཛིན་དུ་བསྟེན་ནས་བསགས་སྦྱངས་མཐར་མ་ཕྱིན་ཀྱང་མངོན་དུ་བྱེད་ནུས་པ་ཡིན་ཏེ། དེ་ལྟར་མ་བྱས་ཀྱང་ཐེག་དམན་གྱི་འབྲས་བུ་མཆོག་མ་ཡིན་པས་ཐོབ་ནུས་པ་ནི། རྟེན་འབྲེལ་གྱི་ཆོས་ཉིད་ལ་གྲུབ་པའི་ཕྱིར། མདོར་ན་ཐེག་པ་ཆེན་པོའི་ལམ་འབྲས་དོན་དུ་གཉེར་བ་དག་གི་ཆོས་ཅན། རང་དང་མཉམ་པའམ་རང་ལས་དམན་པའི་ཐེག་ཆེན་གྱི་དགེ་བའི་བཤེས་གཉེན་ལ་བསྟེན་པས་མི་ཆོག་གི །རང་ལས་སྤངས་རྟོགས་མཐོ་བར་གྱུར་པའི་ཐེག་ཆེན་གྱི་དགེ་བའི་བཤེས་གཉེན་བསྟེན་དགོས་ཏེ། རང་ལས་སྤངས་རྟོགས་མཐོ་བའི་ཐེག་ཆེན་གྱི་དགེ་བཤེས་མ་བསྟེན་ན་བསགས་སྦྱངས་ཡོངས་སུ་མ་རྫོགས་པ་གང་ཞིག །བསགས་སྦྱངས་ཡོངས་སུ་མ་རྫོགས་ན་ཐེག་ཆེན་གྱི་ལམ་འབྲས་མངོན་དུ་མི་བྱེད་པའི་ཕྱིར། དེས་ན་བླ་མ་བྱིན་རླབས་དང་ལྡན་པ་བྱ་བ་ནི་རང་ལ་ལྟོས་ཏེ་སྤངས་རྟོགས་ཀྱི་ཡོན་ཏན་མཐོ་བ། བསགས་སྦྱངས་གི་ཞིང་དུ་ལྷག་པ་ཞིག་དགོས་ཀྱིས། ཡུལ་དེ་ལ་བརྟེན་ན་དེའི་བྱིན་རླབས་བཟང་པོ་འཇུག་པ་ཡིན་ལ། རང་ལས་དམན་པའི་བླ་མ་ལ་རང་ལ་མེད་པའི་ཡོན་ཏན་གྱི་བྱིན་རླབས་བཟང་པོ་འཇུག་ཏུ་མེད་པས་བླ་མ་བྱིན་རླབས་དང་མི་ལྡན་པ་བསྟེན་ཀྱང་ཕན་ཆེར་མི་བསྐྱེད་དོ། །མཆན། གཉེན་བསྟེན་ཚུལ་ནི། བསྐལ་པ་བརྒྱའམ་ལྔ་བཅུའམ་ཉི་ཤུར་ཚོགས་གསོག་པས་ཚོགས་ལམ་ནས་སྦྱོར་ལམ་ཆོས་མཆོག་གི་བར་དགེ་བའི་བཤེས་གཉེན་བསྟེན་ནས། རང་རྒྱལ་བསེ་རུ་ལྟ་བུ་ལ་བསྐལ་པ་བརྒྱ་དང༌། ཚོགས་སྦྱོར་ཆེན་པོས་བསྐལ་པ་ལྔ་བཅུ་དང༌། ཆུང་ངུས་ཉི་ཤུ་ཞེས་སྦྱོར། མཆན། དེ་ནས་སྲིད་པ་ཐ་མལ་དེ་ལ་སངས་རྒྱས་འཇིག་རྟེན་དུ་བྱོན་ན་ཉན་ཐོས་དགྲ་བཅོམ་དུ་འགྱུར་ཞིང༌། མ་བྱོན་ན། རང་སངས་རྒྱས་ཀྱི་ཡེ་ཤེས་ནི། བརྟེན་པ་མེད་པར་རབ་ཏུ་འབྱུང༌། །ཞེས་པ་ལྟར་སློབ་དཔོན་མེད་པར་རང་བྱང་ཆུབ་ཏུ་འགྱུར་ལ། ཉན་ཐོས་དགྲ་བཅོམ་དུ་འགྱུར་བ་རྣམས་སྲིད་པ་ཐ་མ་དེར་སློབ་དཔོན་མ་བསྟེན་ཀྱང༌། དགྲ་བཅོམ་པ་ཐོབ་པའི་རྐྱེན་ནི་རྣམ་དག་ཡོངས་སུ་སྨིན་པ་བརྟོལ་བ་ལྟ་བུ་སད་བྱེད་ཀྱི་རྐྱེན་ཙམ་དུ་ཟད་པས་དེའི་ཆེད་དུ་དགེ་བཤེས་ཚད་ལྡན་བསྟེན་མི་དགོས་ལ། དང་པོར་སངས་རྒྱས་ཀྱི་བསྟན་པ་ལ་འཇུག་པ་ན་ཉན་རང་རྣམས་ལ་མཚན་ལྡན་གྱི་དགེ་བཤེས་མ་བསྟེན་ན་བསྟན་པ་ལ་རང་འཇུག་མི་བཏུབ། འཕགས་པ་ཀུན་དགའ་བོས་དགྲ་བཅོམ་པ་ཐོབ་པའི་རྐྱེན་ནི། རང་གི་སློབ་མ་ལ་གདམས་ངག་བསྟན་པས་དགྲ་བཅོམ་པ་ཐོབ་པ་ནི། དེའི་རྐྱེན་གྱིས་རང་གིས་བརྩོན་པ་མཛད་པས་དགྲ་བཅོམ་ཐོབ་པ་ལྟ་བུའོ། །མཆན། ཕྱིས་ཐེག་ཆེན་གྱི་བླ་མ་མཚན་ལྡན་ལ་ཆོག་ཤེས་ཀྱིས་གུས་པར་མ་བསྟེན་པས་འབྲས་བུ་ཐེག་དམན་གྱི་འབྲས་བུ་ལས་མ་ཐོབ་པ་ཡིན།

 ཀུན་དགའ་བོ་དགེ་སློང་རྒྱུན་ཞུགས་ཡིན་ཡང་ཞེས་སོགས་ལ། སྤྱིར་ཐེག་ཆེན་དུ་སློབ་པའི་ས་བཅུ་མི་སློབ་པའི་ས་གཅིག་སྟེ་བཅུ་གཅིག་ཏུ་བཤད། ཐ་སྙད་འདི་ཡང་དགོངས་གཅིག་ཡིག་རྙིང་ལྟར་བྲིས་པ་ཡིན་ཡང༌། དགེ་སློང་གང་ཟག་དང་རྒྱུན་ཞུགས་ལམ་ཡིན་པས་ལམ་དང་གང་ཟག་མ་ཕྱེད་པས་ཚིག་འདོན་པ་མི་མཛེས་སོ། །ཐེག་དམན་དུ་དཀར་པོ་རྣམ་པར་མཐོང་བའི་ས་དང་རིགས་དང་བརྒྱད་པ་དང་མཐོང་བ་དང་བསྲབས་པ་དང་འདོད་ཆགས་དང་བྲལ་བ་དང་བྱས་པ་རྟོགས་པ་དང་རང་སངས་རྒྱས་ཏེ་དམན་པ་ས་བརྒྱད་དུ་བྱེད། ཐེག་དམན་གྱི་འབྲས་བུའི་རིགས་བསྡུ་ན་རྒྱུན་ཞུགས་ཕྱིར་འོང་ཕྱིར་མི་འོང་དགྲ་བཅོམ་པའི་འབྲས་བུ་བཞིའོ། །ཐེག་དམན་གྱི་གང་ཟག་ལ། སྐྱེས་བུ་ཟུང་བཞི་རེ་རེ་ལ་ཞུགས་པ་དང་འབྲས་གནས་གཉིས་སུ་ཕྱེ་བས་གང་ཟག་ཡ་བརྒྱད་དུ་འཇོག །སྤྱིར་ཉོན་སྒྲིབ་དང་ཤེས་སྒྲིབ་གཉིས་ལས་ཐེག་དམན་གྱིས་ཉོན་སྒྲིབ་ཙམ་ལས་མི་སྤོང༌། ཐེག་ཆེན་པས་སྒྲིབ་པ་གཉིས་ཀ་སྤོང་བ་ཡིན། ཉོན་སྒྲིབ་དེ་ཡང་ཀུན་བཏགས་ལྷན་སྐྱེས་གཉིས་ལས་ཀུན་བཏགས་ཀྱི་ཁམས་གསུམ་ས་དགུའི་ཉོན་སྒྲིབ་ཐམས་ཅད་རྒྱུན་ཞུགས་འབྲས་གནས་ནས་སྤངས། ལྷན་སྐྱེས་ཀྱི་ཆ་ལ་འདོད་ཁམས་ས་གཅིག །གཟུགས་ཁམས་ས་བཞི། གཟུགས་མེད་ས་བཞི་སྟེ་ཁམས་གསུམ་ས་དགུ་པོ་རེ་རེ་ལ་རང་སའི་ཉོན་མོངས་ཆེ་འབྲིང་ཆུང་གསུམ། དེ་རེ་རེ་ལ་ཆུང་འབྲིང་ཆེ་གསུམ་སྟེ་ས་རེ་རེ་ན་ཉོན་མོངས་དགུ་ཚན་རེ་ཡོད། དེ་ལས་བདེན་པ་མཐོང་བ་གཞིར་བྱས་ཏེ་འདོད་ཁམས་ཀྱི་ཉོན་མོངས་གསུམ་པ་མན་སྤངས་པས་རྒྱུན་ཞུགས། འདོད་ཉོན་དྲུག་པ་སྤངས་པས་ཕྱིར་འོང་སྟེ་ཁམས་གསུམ་དུ་སྐྱེ་སྲིད་གཅིག་ལེན་དགོས། འདོད་ཉོན་དགུ་སྤངས་པས་ཕྱིར་མི་འོང་བ་སྟེ་འདོད་ཁམས་སུ་སླར་མི་སྐྱེ་བ་ཡིན། སྲིད་རྩེའི་ཉོན་མོངས་དགུ་པ་སྤངས་པས་དགྲ་བཅོམ་པར་འཇོག་པ་ཡིན་གསུངས།

 སངས་རྒྱས་མྱ་ངན་ལས་འདས་པའི་འོག་ཏུ་འོད་སྲུངས་ཆེན་པོས་ཀུན་དགའ་བོ་འདོད་ཆགས་དང་བཅས་པར་རིག་ནས། བཀའ་བསྡུ་བར་བྱེད་པ་ལ་དགྲ་བཅོམ་ཤ་སྟག་དགོས་པས་དེ་གདུལ་བའི་ཕྱིར་ཉེས་པ་བརྒྱད་གླེངས་ཏེ་ཀུན་དགའ་བོ་གནས་ནས་ཕྱུང༌། དེས་དགེ་འདུན་ལ་ཆོས་བསྟན་པས་སློབ་མ་དགྲ་བཅོམ་པ་བྱུང་སྟེ་སློབ་དཔོན་གྱི་རྒྱུད་ལ་བརྟགས་པའི་རྐྱེན་གྱིས་སློབ་དཔོན་རང་གིས་གདམས་ངག་བསྒོམས་པས་ཀུན་དགའ་བོ་དགྲ་བཅོམ་པ་ཐོབ་ནས་སླར་ཀུན་དགའ་བོས་མདོ་སྡེ། འོད་བསྲུངས་ཆེན་པོས་མ་མོ། ཉེ་བ་འཁོར་གྱིས་འདུལ་བ་བསྡུས་པ་ལྟ་བུ་ཡིན། ཀུན་དགའ་བོ་སློབ་པ་རྒྱུན་ཞུགས་ཡིན་པས་འདོད་ཆགས་དང་བཅས་པ་ཞེས་གསུངས་པ་ནི། འཕགས་པ་རྒྱུན་དུ་ཞུགས་པས་མཐོང་སྤངས་འདོད་ཆགས་སྤངས་ཀྱང༌། འདོད་ཆགས་སྒོམ་སྤངས་ཡིན་པས་མ་སྤངས་པ་ལ་དགོངས་པ་ཡིན་གསུངས།

 ཐེག་ཆེན་གྱི་ལུགས་ལ་ནི་ཉན་ཐོས་ལྟར་འབྲས་བུ་ཉི་ཚེ་བ་དོན་དུ་མི་གཉེར་ཞིང་བསླབ་པར་བྱ་བའི་གནས་རྒྱ་ཆེན་པོ་ལ་སློབ་དགོས་པས་ཇི་སྲིད་སངས་རྒྱས་མ་ཐོབ་པ་དེ་སྲིད་དུ་དགེ་བའི་བཤེས་གཉེན་མཚན་ཉིད་དང་ལྡན་པ་རྒྱུན་མ་ཆད་པར་གུས་པ་ཆེན་པོས་བསྟེན་དགོས་ཤིང༌། ཁྱད་པར་དུའང་རྡོ་རྗེ་ཐེག་པ་བླ་མེད་ཀྱི་ལུགས་ལ་རྡོ་རྗེ་སློབ་དཔོན་སངས་རྒྱས་ནས་སངས་རྒྱས་སུ་བྱོན་པ་ཁོ་ན་བསྟེན་པ་མ་ཡིན་ན། ཕལ་པའི་བླ་མས་ཚེ་གཅིག་ལ་མཆོག་གི་དངོས་གྲུབ་སྦྱིན་མི་ནུས་གསུངས།

 རང་གི་བསོད་ནམས། འོ་ན་སོ་སྐྱེ་ནས་རྒྱུན་མཐའ་པ་ཕྱིན་གྱི་རྡོ་རྗེ་སློབ་དཔོན་མཚན་ལྡན་མི་སྲིད་པར་ཐལ། དེ་སངས་རྒྱས་མ་ཡིན་པའི་ཕྱིར། འདོད་ན་སྔགས་ལ་འཇུག་པའི་ལས་དང་པོ་པས་སྔགས་ལུགས་ཀྱི་རྡོ་རྗེ་སློབ་དཔོན་མཚན་ལྡན་མི་རྙེད་པར་ཐལ། རྡོ་རྗེ་སློབ་དཔོན་མཚན་ལྡན་ནི་སངས་རྒྱས་ཡིན་པ་གང་ཞིག །ལས་དང་པོ་པས་སངས་རྒྱས་སུ་གྱུར་པའི་རྡོ་རྗེ་སློབ་དཔོན་མཚན་ལྡན་ཐོག་མར་མི་རྙེད་པའི་ཕྱིར་སྙམ་ན། མི་ཉེས་ཏེ། སོ་སྐྱེའི་རྡོ་རྗེ་སློབ་དཔོན་མཚན་ལྡན་ཡིན་ལ། སངས་རྒྱས་མཚན་ཉིད་པ་ཡིན་པ་ཡང་ཡོད་དེ། སོ་སྐྱེའི་རྡོ་རྗེ་སློབ་དཔོན་རང་རྒྱུད་ཀྱི་བསྡུས་པའི་སྒྲུབ་གཞི་གཞི་དུས་ཀྱི་སངས་རྒྱས་དམ་ཚིག་སེམས་དཔའ་དེ་ལ། སྒྲུབ་བྱེད་ཀྱི་ལམ་དུས་ཀྱི་སངས་རྒྱས་ཀྱི་ངོ་བོའི་སྔགས་དང་ཕྱག་རྒྱ་དང་ཏིང་ངེ་འཛིན་གྱི་གྲུབ་པ་འབྲས་དུས་ཀྱི་སངས་རྒྱས་ཡེ་ཤེས་སེམས་དཔའ་སྤྱན་དྲངས་ནས་དབྱེར་མེད་དུ་བྱིན་གྱིས་བརླབས་པ་དེ་གཞི་ལམ་འབྲས་གསུམ་གྱི་སངས་རྒྱས་ཐམས་ཅད་འདུས་པའི་རང་བཞིན་ཡིན་པས། སོ་སྐྱེའི་རྡོ་རྗེ་སློབ་དཔོན་ཡང་ཡིན་པས། སངས་རྒྱས་ཐམས་ཅད་ཀྱི་ངོ་བོའི་རྡོ་རྗེ་སློབ་དཔོན་ཡང་ཡིན་པ་དེ། རྡོ་རྗེའི་སློབ་མ་ལས་དང་པོ་པ་ལ་མཆོག་གི་དངོས་གྲུབ་སྦྱིན་ནུས་ཀྱི་སངས་རྒྱས་གྲུབ་བོ། །དེའི་ཕྱིར་སོ་སོ་སྐྱེ་བོའི་རྡོ་རྗེ་སློབ་དཔོན་མཚན་ལྡན་གྱིས་སོ་སོ་སྐྱེ་བོའི་རྡོ་རྗེ་སློབ་མ་མཚན་ལྡན་ལ་དབང་བསྐུར་བ་ན། དེའི་ཚེ་ངེས་པར་གདོན་མི་ཟ་བར་སངས་རྒྱས་དངོས་ཡིན་པ་མ་གཏོགས། ཕར་ཕྱིན་ཐེག་པ་ལྟར་ན་བླ་མས་རང་རེ་ལ་སངས་རྒྱས་ཀྱི་བྱ་བ་མཛད་པའི་ཆ་ནས་ཀྱང་སངས་རྒྱས་ཡིན་ཟེར་བ་ལྟ་བུ་མ་ཡིན་པས། མདོ་སྔགས་ཀྱི་བླ་མ་ལ་སངས་རྒྱས་ཡིན་མིན་གྱི་ཁྱད་ཤིན་ཏུ་ཆེའོ། །མཆན།

 སོ་སྐྱེའི་རྡོ་རྗེ་སློབ་དཔོན་ཡང་ཡིན། སངས་རྒྱས་ཐམས་ཅད་ཀྱི་ངོ་བོའི་རྡོ་རྗེ་སློབ་དཔོན་ཡང་ཡིན་པ་མི་འགལ་བ་འདི་ལ་ནི། རྡོ་རྗེ་འཆང་ཉིད་ཀྱི་གསུང་ཚད་མར་གྱུར་པ་ཡིན་ཏེ། རྡོ་རྗེའི་གུར་ལས། གང་ཞིག་རྡོ་རྗེ་སེམས་དཔའ་ཞེས། །དེ་ཉིད་སློབ་དཔོན་གཟུགས་བཟུང་སྟེ། །སེམས་ཅན་ཕན་གདགས་དམིགས་ནས་ནི། །ཐ་མལ་པ་ཡི་གཟུགས་སུ་འོང༌། །ཞེས་འབྱུང་བའི་ཕྱིར་རོ། །ཡང་དཔལ་རྡོ་རྗེ་སེམས་དཔའ་དེ་ཉིད་ཐ་མལ་པའི་རྡོ་རྗེ་སློབ་དཔོན་གྱི་རྣམ་པར་སྣང་ནས། མ་འོངས་པ་སྙིགས་མ་ལྔ་བདོ་བའི་སེམས་ཅན་གྱི་དོན་བྱེད་པ་དེ། སྐལ་མེད་ཀྱིས་ཐ་མལ་དུ་འཛིན་ཀྱང༌། ཡང་དག་པར་སྐལ་མཆོག་གིས་རློམ་ཚོད་སོང་ཚོད་གཉིས་ཀ་ལ་སོ་སྐྱེའི་སྣང་འཛིན་སྐྱེ་སྲིད་པ་མ་ཡིན་ནོ། །འདི་ཡང་ཞིབ་ཏུ་དཔྱད་ན། སོ་སོ་སྐྱེ་བོའི་ཆ་དེ་སངས་རྒྱས་ཡིན་པར་བཞག་པ་མ་ཡིན་གྱི། སོ་སོ་སྐྱེ་བོ་དེའི་རྒྱུད་ལ། སངས་རྒྱས་མཚན་ཉིད་པར་གྱུར་པའི་སངས་རྒྱས་ཡིན་པ་ཞིག་སྐབས་དེར་ཡོད་པར་འདོད་པའོ། །མཆན་གྱི་མཆན། རབ་འབྲིང་ཐ་མ་གསུམ་གྱི་དབང་གིས་བླ་མ་རབ་འབྲིང་ཐ་མ་གསུམ་འོང་བས་ཞེས་པ་ལ། ཉན་ཐོས་རྣམས་བསོད་ནམས་ཀྱི་སྐལ་བ་དམན་པས་སངས་རྒྱས་ཀྱང་མཆོག་གི་སྤྲུལ་སྐུ་ཙམ་ལས་མི་སྣང༌། བྱང་སེམས་བསོད་ནམས་ཆེ་བས་སངས་རྒྱས་ལོངས་སྐུར་སྣང་སྟེ། ས་ཐོབ་པ་ཙམ་གྱིས་ལོངས་སྐུ་ཆུང་ངུ་མཐོང༌། ས་བཅུ་པ་ལ་གནས་པའི་བྱང་སེམས་ཀྱིས་ལོངས་སྐུ་ཆེན་པོ་མཐོང༌། ལོངས་སྐུ་ཆེ་ཆུང་གི་ཁྱད་པར་ནི། དམིགས་པ་དང་རྣམ་པ་དང་སྤྱོད་ཡུལ་རྒྱ་ཡོངས་སུ་ཆད་པའི་ཞིང་དང་སྐུ་ལ་ཆུང་ངུ་དང༌། དེའི་རྒྱ་ཡོངས་སུ་མ་ཆད་པའི་ཞིང་དང་སྐུ་དང་མཛད་ཕྲིན་སོགས་ལ་ཆེན་པོར་བཞག་གོ །མཆན། ཆོས་སྐུ་ཡོངས་སུ་རྫོགས་པ་ནི་སངས་རྒྱས་ནང་ཕན་ཚུན་ཁོ་ནའི་མངོན་སུམ་གྱི་སྤྱོད་ཡུལ་ཡིན། དེས་ན་སངས་རྒྱས་ཀྱི་སྐུ་ལ་བཟང་ངན་མེད་ཀྱང་སྣང་བ་པོ་གདུལ་བྱ་མཆོག་དམན་ལ་སངས་རྒྱས་ཀྱི་སྐུ་ལ་བཟང་ངན་གྱི་སྣང་བ་བྱུང་བ་ཡིན་གསུངས།

 བླ་མའི་མཚན་ཉིད་ལུས་ངག་ཡིད་གསུམ་ཆོས་དང་མཐུན་ཞེས་སོགས་ལ། ལུས་ངག་ཡིད་གསུམ་སྐུ་གསུང་ཐུགས་རྡོ་རྗེའི་རང་བཞིན་དུ་གྲུབ་པས་རྡོ་རྗེ་ཐེག་པའི་དངོས་གྲུབ་སྟེར་ནུས་པར་བསྟན་ཞིང༌། བྱམས་དང་སྙིང་རྗེའི་བསམ་པ་བརྟན་པས་ཀུན་རྫོབ་བྱང་སེམས་དང་སྐྱེ་མེད་སྤྲོས་བྲལ་ལ་ངེས་ཤེས་ཆེ་བ་ནི་དོན་དམ་བྱང་ཆུབ་ཀྱི་སེམས་དང་ལྡན་པར་བསྟན་གསུངས།

 གང་གི་དྲིན་གྱིས་བདེ་ཆེན་ཉིད། །ཅེས་སོགས་ལ། འཁོར་བའི་གནས་པ་མཐའ་དག་ལས་དྲུངས་འབྱིན་པའི་གནས་པ་ནི་བདེ་བ་ཆེན་པོ། དེ་བླ་མའི་བྱིན་རླབས་ཀྱི་སྟོབས་ཀྱིས་དུས་མྱུར་བ་སྐད་ཅིག་ཉིད་ལ་སློབ་མ་སྐལ་ལྡན་ལ་བསྐྱེད་ནུས་པའོ། །

 བླ་མ་ངན་པ་ལ་མོས་གུས་བྱས་པས་ཞེས་སོགས་ལ། བླ་མ་ངན་པ་ཚུལ་འཆལ་ལྟ་བུ་ལ་མོས་གུས་ཀྱིས་བསྟེན་པས་དེའི་རྐྱེན་གྱིས་རང་ཚུལ་འཆལ་དུ་འགྱུར་བ་སྲིད་ཀྱང༌། དེའི་སྐྱོན་ཚུལ་འཆལ་དེ་མི་ལེན་ཡོན་ཏན་གྱི་ཆ་རྣམས་བླང༌། རི་དྭགས་ཀྱི་ལྟེ་བ་ལས་གླ་རྩི་ལེན་པའམ། ངང་པས་ཆུ་ལས་འོ་མ་ལེན་པ་ལྟར་བྱེད་དགོས། བླ་མས་སྡིག་པ་སྤྱོད་པ་ལ་འདི་དགེ་བའི་མཛད་པ་ཡིན་སྙམ་དུ་བལྟས་ན་ལོག་ལྟ་ཡིན་པས། དེ་ལྟར་དུ་མི་ལྟ་བར། ཁོང་ལ་སྐྱོན་མི་མངའ་ང་རང་གི་སྣང་བ་འཁྲུལ་པ་ཡིན་སྙམ་པའམ། དགོས་པ་ཁྱད་པར་ཅན་ཡོད་ངེས་སྙམ་པ་དང༌། བླ་མའི་མཛད་པ་མི་ལེགས་པ་འདིས་བླ་མའི་ས་ལམ་གྱི་གེགས་སུ་མ་གྱུར་ཅིག །བདག་གིས་བླ་མའི་མཛད་པ་ཡང་དག་པ་མིན་པ་མཐོང་བར་མ་གྱུར་ཅིག་སྙམ་པ་དང༌། དེ་བཞིན་དུ་གྲོགས་ལ་སོགས་པ་ཚུལ་བཞིན་མིན་པ་སྤྱོད་པ་མཐོང་ཡང་དེ་ལྟ་བུས་རང་རྒྱུད་ལ་སྡིག་པ་མི་གསོག་པར་སྤྱོད་དགོས་གསུངས།།

༈ རྡོ་རྗེའི་གསུང༌། **རྟོགས་པ་བསྐྱེད་པའི་ཐབས་མོས་གུས་ཁོ་ནར་ངེས་**བྱ་བ་ལ། འདིར་གཞན་བཞེད་ཀྱང་མོས་གུས་མི་དགོས་བྱ་བའམ། རང་བཞེད་ལའང་མོས་གུས་ཁོ་ན་མ་གཏོགས་གཞན་གང་ཡང་མི་དགོས་བྱ་བ་ལྟ་བུ་ཡིན། རྗེ་ས་པཎ་གྱིས་དགོངས་གཅིག་པས་མོས་གུས་ཀྱི་སྐབས་སུ་མོས་གུས་ལས་གཞན་ཅི་ཡང་མི་དགོས་པ་དང༌། སྟོང་ཉིད་ཀྱི་སྐབས་སུ་དཀར་པོ་གཅིག་ཐུབ་དེ་ལས་གཞན་མི་དགོས་པ་ལྟར་ཕྱོགས་སྔ་བསླང་ནས་བཀག་འདུག་ཀྱང༌། དེ་ལྟ་བུ་ཕྱོགས་སྔ་མའི་བཞེད་པ་མིན། སངས་རྒྱས་ཀྱིས་བྱང་ཕྱོགས་སོ་བདུན་པོ་རེ་རེ་ཞིང་འདི་ཡོད་ན་བླ་ན་མེད་པའི་བྱང་ཆུབ་ཡོད་ཀྱི་མེད་ན་བྱང་ཆུབ་མེད་དོ། །ཞེས་གསུངས་པས། བྱང་ཕྱོགས་ཀྱི་ཆོས་གཞན་ལ་བྱང་ཆུབ་མེད་པར་སྟོན་པ་མ་ཡིན་པ་དང༌། དེ་ལྟར་སྟོན་པ་ལྟར་གསུངས་པ་ཡོད་ན། བྱང་ཕྱོགས་ཀྱིས་ཆོས་དེ་ལ་འཇུག་པའི་ཆེད་དུ་བྲོད་པ་བསྐྱེད་པ་ཡིན་ལ། ཚུལ་གནས་ཐོས་སྒོམ་སོགས་ཀྱང་མོས་གུས་བསྐྱེད་པའི་ཐབས་ཡིན་ཞིང༌། མོས་གུས་བསྐྱེད་པས་ཀྱང་དེ་དག་ལ་འཇུག་པའི་ཐབས་ཡིན། མོས་གུས་བྱ་བ་གདམས་ངག་པའི་སྐད་ཡིན། གསུང་རབ་ལས་དད་པ་ཞེས་གསུངས། དད་པ་ཡང་འདོད་པའི་དད་པ་མེད་ན་དད་པ་གཞན་གྱིས་གོ་མི་ཆོད། དེས་ན་བླ་མ་སངས་རྒྱས་ཀྱི་གོ་འཕང་ཐོབ་པར་འདོད་པའི། ཨ་དྷི་མུཀྟི་ནི་མོས་གུས་ཀྱི་སྐད་དོད་དེ། ལྷག་པར་ཐར་པའི་དོན་ཏོ། །མདོར་ན་མོས་པར་བྱས་པའི་ཡུལ་དེ་དེ་ཁོ་ནའི་གོ་འཕང་དོན་དུ་གཉེར་བ་ལ་གུས་པ་བསྐྱེད་ནས་བརྩོན་འགྲུས་རྩོམ་པའོ། །མཆན། བློ་མི་བཟོད་པ་ལ་མོས་པ་ཟེར། དེ་ལ་གལ་ཆེ་བས་ཟློག་པའི་ཚིག་གམ། སྲོག་དང་བསྡོས་ནས་ཀྱང་དེ་མི་འདོར་བའམ། རྙེད་དཀའ་བས་དེའི་གོ་འཕང་ཐོབ་པའི་ཐབས་གུས་པ་ཆེན་པོས་ཉམས་སུ་ལེན་པ་ལ་ཞེ་སའི་ཚིག་སྦྱར་བས་མོས་གུས་བྱ་བ་ཡིན། མོས་གུས་དེ་ཡང་ཐོས་པ་ལས་སྐྱེ་བ། བསམ་པ་ལས་སྐྱེ་བ། སྒོམ་བྱུང་ལས་སྐྱེ་བ་གསུམ་ཡོད་ཀྱང༌། སྔ་མ་གཉིས་ལས་སྐྱེ་བའི་མོས་གུས་ནི་བརྟན་པ་མ་ཡིན་ལ། མོས་གུས་ལྡོག་པ་མེད་པ་ནི་སྒོམ་བྱུང་ཁོ་ན་ལ་བརྟེན་ནས་སྐྱེ་དགོས། དེང་སང་བླ་མ་སངས་རྒྱས་ཡིན་སྙམ་པ་དེ་ལས་མོས་གུས་ཆེར་མི་གདའ་ཟེར་བ་གཏམ་བཟང་ཤོས་མིན། ཚོགས་ལམ་ལས་སྦྱོར་ལམ་དུ་མོས་གུས་ཆེ། དད་པའམ་མོས་པ་ལའང༌། དད་པ་ཆེན་པོ་སངས་རྒྱས་ཀྱི་གོ་འཕང་འདོད་པ་དང༌། འབྲིང་འཁོར་བ་བརྒལ་བར་འདོད་པ་དང༌། ཆུང་ངུ་ལྷ་མིའི་གོ་འཕང་འདོད་པ་ཡིན་ལ། དད་པ་ཆུང་ངུ་འགྱུར་མེད་དུ་བརྟན་པ་ཙམ་ཞིག་ལ། ཚེ་སྔ་ཕྱིའི་ལས་རྒྱུ་མངོན་སུམ་དུ་གྱུར་པའི་ངེས་པ་རྙེད་པ་ཞིག་དགོས་ལ། དེའི་ངེས་པ་རྙེད་པ་ལ་ནི་སྔོན་གྱི་གནས་རྗེས་སུ་དྲན་པའི་མངོན་ཤེས་ཞིག་དགོས། དེའི་རང་རྒྱུ་ནི་སྒོམ་པ་ལས་འབྱུང་བའི་བསམ་གཏན་གྱི་སེམས་ཐོབ་པ་ལ་རག་པ་ཡིན་ནོ། །མཆན། དེ་ལས་མཐོང་ལམ་དུ་ཆེ། དེ་ཡར་ས་ནས་སར་འཕར་བའི་མོས་གུས་གོང་དུ་འཕེལ་བ་མཐའ་གཏུགས་པའམ་ཚད་བཟུང་དུ་མེད་པ་ཞིག་དགོས་པ་ཡིན་གསུངས། མངོན་རྟོགས་བྱ་བ་སྒྲིབ་པ་དག་པར་འགྱུར་བའི་དམིགས་པ་མངོན་དུ་བྱས་པ་ལ་ཟེར་གསུངས། སེམས་རྟོགས་པ་བྱ་བ་ད་ལྟའི་སྒོམ་ཆེན་ཁ་ཅིག་གི་ལྟར། ཕར་ཕྱིན་ནས་བཤད་པའི་མོས་པ་སྒོམ་ལམ་ཡང་མོས་གུས་གོང་འཕེལ་དུ་གཏོང་བའི་དོན་ཡིན། མཆན། སེམས་རིག་ཙམ་གསལ་ཙམ་དུ་མྱོང་བ་ལ་སེམས་རྟོགས་པ་མི་ཟེར། ཤེས་པ་རིག་ཙམ་དུ་མི་མྱོང་བའི་སེམས་ཙམ་དུ་མི་འོང༌། དེས་ན་སྒྲིབ་བཅས་ཀྱི་སེམས་སྒྲིབ་བྲལ་ཆོས་དབྱིངས་ཡེ་ཤེས་སུ་མངོན་པར་རྫོགས་པར་འཚང་རྒྱ་བ་དང༌། ཐ་ནའང་ས་དང་པོའི་ཆོས་ཉིད་ཀྱི་བདེན་པ་མཐོང་བ་ཙམ་ལ་སེམས་རྟོགས་པའམ་སེམས་ངོ་མཐོང་བ་ཟེར་གསུངས།

 རང་བྱུང་རྣམས་ཀྱི་དོན་དམ་ནི། །ཞེས་སོགས་ལ། རྗེ་རྒོད་ཚང་པས་ངས་ཐར་པ་དང་ཐམས་ཅད་མཁྱེན་པའི་ཕྱོགས་ལ་ཁྱིས་ཁྲག་མཐོང་བ་ལྟ་བུའི་འདོད་པ་ཞིག་བྱས་པ་ཡིན་གསུངས་པ་ལྟར། འོ་སྐོལ་ཡང་དེ་འདྲའི་འདོད་པ་ཞིག་དགོས་གསུངས། མོས་གུས་ཀྱི་ཡུལ་དེ་ལ་ཆོས་སྐུའི་འདུ་ཤེས་ཁོ་ན་དགོས་ཏེ། དེ་ཡང་ཆོས་སྐུར་མོས་བྱ་བ་སྟོང་སྟོང་པའམ། མེད་མེད་པོར་རློམ་པ་ཞིག་ལ་མི་ཟེར། སངས་རྒྱས་ཀྱི་ནང་ནའང་དེ་བས་ཐུགས་རྗེ་དང་མཁྱེན་པ་དང་ནུས་པ་ཆེ་བའི་སངས་རྒྱས་མེད་པར་ཐག་ཆོད་དེ་སངས་རྒྱས་ཀྱི་མཆོག་སངས་རྒྱས་ཀྱི་དྲག་ཤོས་མཐར་ཐུག་པར་མོས་ཤིང་མཐོང་བ་ལ་བླ་མ་ཆོས་སྐུར་མོས་བྱ་བ་དང་མཐོང་བྱ་བ་ཡིན། བླ་མ་ཆོས་སྐུར་མ་མཐོང་ན་ཐ་མལ་གྱི་ཤེས་པ་མངོན་དུ་མི་འགྱུར་བས། རྗེ་རྒོད་ཚང་པས། སྐད་ཅིག་མ་དང་པོ་ལ་ཆོས་རྗེ་བླ་མ་རས་པ་འདི་ས་བཅུ་ལ་གནས་པའི་བྱང་ཆུབ་སེམས་དཔའ་ཆེན་པོ་ཞིག་ཡིན་ནམ་བསམ་པ་ལ། སྐད་ཅིག་གཉིས་པར་འདི་བདུད་ཀྱི་ལས་ཡིན། རང་སེམས་ཆོས་སྐུར་རྟོགས་ན་བླ་མ་ཆོས་སྐུར་མི་རྟོགས་པ་མི་འོང་སྙམ་པ་དུས་དེ་ནས་བླ་མ་ལ་ཆོས་སྐུའི་འདུ་ཤེས་ལས་གཞན་མ་སྐྱེས་པ་ལྟ་བུ་དང༌། རྗེ་བཙུན་མི་ལས་རྗེ་སྒམ་པོ་པ་ལ་ཁྱོད་ལ་དུས་ཅི་ཞིག་ན། ཆོས་ཀྱི་སྐུ་ཚོགས་ལམ་དུ་ནི་སྐུ་མེད་པ་དང༌། སྦྱོར་ལམ་དུ་སྐུ་དང་བཅས་པ་དང༌། མཐོང་ལམ་དུ་སྐུ་ཐོབ་པ་དང༌། དག་སར་སྐུ་ཡོངས་སུ་རྫོགས་པར་མཐོང་བས་ས་དང་པོ་ནས་ཆོས་ཀྱི་སྐུར་རྟོགས་པ་ཡིན་ཏེ། དེ་ལྟར་རྟོགས་པའི་ཚེ། བརྒྱུད་པ་འདིའི་ལུགས་ཀྱི་བླ་མ་སངས་རྒྱས་ཆོས་ཀྱི་སྐུར་ཤེས་པ་དང་རྣམ་རྟོག་ཆོས་སྐུར་རྟོགས་པ་རྣམས་ཅིག་ཅར་འབྱུང་བར་བཞེད་པའི་ཕྱིར། དེ་སྐད་དུའང༌། མ་ཕམ་པས། བྱང་ཆུབ་སེམས་དཔའ་རྣམས་ཀྱི་འཚོལ་བ་ནི། །སྐུ་མེད་པ་དང་སྐུ་བཅས་སྐུ་ཐོབ་དང༌། །སྐུ་ཡོངས་རྫོགས་དང་ང་རྒྱལ་མང་བ་དང༌། །ང་རྒྱལ་ཕྲ་དང་ང་རྒྱལ་མེད་པར་འདོད། །ཅེས་འབྱུང་ངོ༌། །མཆན། སེམས་ཀྱི་ངོ་བོ་བཅོས་མ་མིན་པ་མཐོང་བ་འབྱུང༌། དེའི་ཚེ་མི་རྒན་ང་ལའང་ད་ལྟའི་འདི་མིན་པའི་མོས་གུས་ཤིག་སྐྱེ་བ་ཡིན་ཞེས་གསུངས་པའང་དེའི་ཚེ་སྒམ་པོ་པས། རྗེ་མི་ལ་ལ་ཆོས་སྐུར་མཐོང་བའི་མོས་གུས་སྐྱེས་པ་ཡིན།

 བླ་མ་ཆོས་སྐུར་མཐོང་བའི་མོས་གུས་དེ་ལ་དུས་མཐའི་མོས་གུས་ཟེར་བ་གསུང་རབ་ཀྱི་བརྡ་ལ་དངོས་སུ་མེད་ཀྱང་གདམས་ངག་པའི་སྐད་ཡིན་པས་སྤང་བྱའི་ཚོགས་དཔག་ཏུ་མེད་པའི་བག་ཆགས་ཤིན་ཏུ་ཕྲ་བ་སྐད་ཅིག །སེམས་ཅན་གྱིས་རྒྱུན་གྱིས་དུས་ཐ་མ་ཡིན་པས་མོས་གུས་དེ་གནད་དུ་ཐེབས་པ་དང་རང་མངོན་པར་རྫོགས་པར་འཚང་རྒྱ་བར་དུས་མཉམ་པ་ཡིན། མཆན། གཅིག་གིས་དག་ནས་བླ་མའི་སྐུ་གསུང་ཐུགས་ཀྱི་རང་བཞིན་ཕྱག་རྒྱ་ཆེན་པོའི་ཡེ་ཤེས་དེ་རང་རྒྱུད་ལ་མྱུར་དུ་འདྲེན་པར་བྱེད་པའི་མོས་གུས་དེ་ལ་རྒྱུན་མཐའ་རྡོ་རྗེ་ལྟ་བུའི་ཏིང་ངེ་འཛིན་དང་འདྲ་བས་དུས་མཐའི་མོས་གུས་ཟེར། ནཱ་རོ་པས་ཏཻ་ལོ་པ་ལོ་བཅུ་གཉིས་སུ་དུས་མཐའི་མོས་གུས་དང་མ་བྲལ་བར་བསྟེན་པ་ན་ནཱ་རོ་པས་ཐ་མལ་གྱི་རྣམ་པར་རྟོག་པ་སྐད་ཅིག་གིས་ཀྱང་བར་མ་ཆོད་པར་གསོལ་བ་བཏབ། ཏཻ་ལོ་པས་ཀྱང་ཐ་མལ་གྱི་དམ་ཆོས་ཚིག་གཅིག་ཙམ་མ་བསྟན་ཏེ། ཞང་གི་ལམ་མཆོག་མཐར་ཐུག་ལས། ཏཻ་ལོས་ཀྱང་ནི་མ་གསུངས་ལ། །ནཱ་རོས་ཀྱང་ནི་མ་ཐོས་པ། །ལྷན་ཅིག་སྐྱེས་པ་བདུད་རྩིའི་རོ། །གང་ལ་སུ་ཡིས་བསྟན་པར་ནུས། །ཞེས་གསུངས་པ་ལྟར་སྨྲ་བསམ་བརྗོད་མེད་ཆོས་སྐུའི་ངོ་བོའི། ཁ་ཅིག་ཆོས་སྐུའི་ངོ་བོས་དམ་ཆོས་སྟོན། ཞེས་པ་བླུན་པོའི་བརྡའོ་སྙམ་ན་མ་ཡིན་ཏེ། ཆོས་སྐུ་ལ་རྟོགས་པ་ཡེ་ཤེས། ཆོས་སྐུ་དང་བསྟན་པ་ཆོས་སྐུ་གཉིས་ཡོད་པ་ལས། གཉིས་པ་ལ་ཟབ་མོ་སྟོང་པ་ཉིད་སྟོན་པའི་བསྟན་པ་ཆོས་སྐུ་དང༌། དེའི་རྒྱུ་མཐུན་སྣ་ཚོགས་ཚུལ་སྟོན་གྱི་བསྟན་པ་ཆོས་སྐུ་གཉིས་ཡོད་པར་གསུངས་ཏེ། རྒྱུད་བླ་མར། ཆོས་སྐུ་རྣམ་གཉིས་ཤེས་བྱ་སྟེ། །ཆོས་དབྱིངས་ཤིན་ཏུ་དྲི་མེད་དང༌། །དེ་ཡི་རྒྱུ་མཐུན་ཟབ་པ་དང༌། །སྣ་ཚོགས་ཚུལ་ནི་སྟོན་པའོ། །ཞེས་འབྱུང་བའི་ཕྱིར། མཆན། དམ་ཆོས་ཁོ་ནར་གསུངས་པ་ཡིན།

 སྒོམ་ཐ་མ་རི་ཐུབ་པ་ཙམ་པ་ལ། རི་ཁྲོད་དུ་ཟས་གོས་ཤ་ཆང་བུད་མེད་སོགས་ཆགས་སྡང་གི་ཡུལ་ཐམས་ཅད་ཚོགས་པར་བྱས་ནས་སྡོད་པ་ལྟ་བུ་ལ་མི་ཟེར་གསུང༌། དེས་ན་སྒོམ་ཆེན་རི་ཐུབ་ཙམ་གྱི་ཚད་ལ། རྗེ་སྒོམ་པོ་པས། བཀའ་གདམས་པའི་ཞལ་ནས། རི་ཁྲོད་འགྲིམས་པ་ལ་ཆོས་ལྔ་ཡིན་གསུངས། ཚུལ་ཁྲིམས་ལ་ངོ་ལྐོག་མེད་པ། གཉེན་པོས་རྐྱེན་ཐུབ་པ། གདམས་ངག་ལ་རང་བྱན་ཚུད་པ། དད་པ་ཁམས་སོས་པ། ནུས་པས་གནོད་པ་ཕྲ་མོ་སེལ་ནུས་པ་ཞིག་དགོས་གསུངས། རྗེ་བདེ་བར་གཤེགས་པ་བླ་མ་རིན་པོ་ཆེ་མི་ལའི་ཞལ་ནས། རི་ཁྲོད་བརྟེན་པ་ལ་ཆོས་བཞི་ཡིན་གསུངས། གདམས་ངག་གི་གདེངས་ཐོབ་པ། ནུས་པའི་གདེངས་ཐོབ་པ། ཉམས་མྱོང་གི་གདེངས་ཐོབ་པ། ལྟ་བའི་གདེངས་ཐོབ་པ་ཞིག་དགོས་སོ། །དེ་རྣམས་དང་ལྡན་པར་བྱེད་པ་ལ་བླ་མ་ལ་སངས་རྒྱས་ཀྱི་འདུ་ཤེས་ཉེ་བར་འཇོག་པ། གསོལ་བ་རྒྱུན་ཆད་མེད་པར་འདེབས་ཤིང་བླ་མའི་སྤྱན་སྔར་ཡུན་རིང་དུ་སྡོད་དགོས། བྱ་མོས་ལུད་པ་ཐོབ་པ་བཞིན་སོང་བས་མི་ཆོག །དེ་ཡང་དགེ་བའི་བཤེས་གཉེན་ལ་གོ་དྲེད་དུ་མ་སོང་བ། གདམས་ངག་ལ་རྣ་དྲེད་དུ་མ་སོང་བ། དད་པ་སྣོད་རྙིང་དུ་མ་སོང་བ་གལ་ཆེ། མི་ལུས་རིན་པོ་ཆེ་ཐོབ། བསྟན་པ་རིན་པོ་ཆེའི་སྒོར་ཞུགས། ཆོས་རིན་པོ་ཆེ་ཐོབ། ཡང་དག་པའི་དགེ་བའི་བཤེས་གཉེན་རིན་པོ་ཆེ་དང་མཇལ། གདམས་ངག་རིན་པོ་ཆེ་ཞུས། སྒྲུབ་པ་ཉམས་སུ་ལེན་པའི་རང་དབང་ཡོད་པའི་རྟེན་འབྲེལ་འདི་རྣམས་འཛོམས་ཏིང་འཛིན་སྒོམས་དགོས། དེའི་དུས་སུ་བསྒོམས་ན་སྒོམ་མི་ཡོང་མི་སྲིད། མ་བྱུང་ན་རང་གིས་མ་བསྒོམས་པ་ཡིན་ཞེས་གསུངས་སོ། །མཆན།

 མི་བརྗེད་གཟུང་ཐོབ་ནཱ་རོ་པས། ཞེས་སོགས་ལ། ཏཻ་ལོ་པ་ནི་འཁོར་ལོ་སྡོམ་པའི་རྣམ་འཕྲུལ་ཡིན་པས་རྡོ་རྗེ་འཆང་ལས་རྒྱུད་ཐ་མི་དད་ཀྱང༌། མིའི་ཚུལ་བཟུང་ནས་གསང་སྔགས་བླ་ན་མེད་པ་མི་ཡུལ་དུ་དར་བའི་ཆེད་དུ་སངས་རྒྱས་རྡོ་རྗེ་འཆང་ཆེན་པོས་ཁྱེའུ་ལོ་བཅུ་གསུམ་པའི་རྣམ་པར་སྤྲུལ་ནས་ཏཻ་ལོ་པ་དངོས་སུ་རྗེས་སུ་བཟུང་སྐད། ནཱ་རོ་པ་ནི་དཔལ་རྡོ་རྗེ་སེམས་དཔའ། རྗེ་མར་པ་དགྱེས་པའི་རྡོ་རྗེ། རྗེ་མི་ལ་འཇམ་དཔལ་བཤེས་གཉེན། སྒམ་པོ་པ་ས་བཅུ་པའི་བྱང་ཆུབ་སེམས་དཔའ་ཟེར་ཡང་དོན་དུ་སངས་རྒྱས་ཤཱཀྱ་ཐུབ་པ་ཉིད་ཡིན། རྗེ་དུས་མཁྱེན་སངས་རྒྱས་སེང་གེ་སྒྲ། ཕག་གྲུ་པ་སངས་རྒྱས་འཁོར་བ་འཇིག །མདོར་ན་སངས་རྒྱས་ནས་སངས་རྒྱས་སུ་བྱོན་པ་འབའ་ཞིག་ཡིན། ཉམས་སུ་བླང་རྒྱུའི་ཆོས་ལ་བརྒྱུད་པ་གཞན་རྣམས་དང་ཁྱད་པར་ཆེར་མེད་ཀྱང༌། བྱིན་གྱིས་རློབ་བྱེད་གང་ཟག་གི་ཁྱད་པར་ཡོད་པ་ཡིན་པ། བརྒྱུད་པ་གཞན་ལ་འབྲོག་མི་ལོ་ཙཱ་བ་གཤེགས་ཀར་ངས་མཆོག་གི་དངོས་གྲུབ་མ་ཐོབ་པས་བར་དོར་མཆོག་གི་དངོས་གྲུབ་ཐོབ་པར་བྱས་ནས་སླར་ལུས་འདི་ལ་འཇུག་གི །ཞག་བདུན་དུ་པུར་ལ་མ་རེག་ཅིག་གསུངས་པ་ལ། ཡུམ་སྲས་དང་སློབ་མས་མ་ཉན་པར་པུར་གྱི་ཐུགས་ཀ་ན་དྲོད་མ་ཡལ་བ་ཞིག་བསྲེགས་པར་གྲགས་པ་ཡང་དམ་ཚིག་གི་སེལ་དུ་འགྲོ། འགྲོ་མགོན་འཕགས་པའང་ནང་འཁོར་གྱིས་ས་སྐྱ་པའི་བསྟན་པའི་དོན་དུ་བླ་མའི་དབུ་བླངས་པར་གྲགས་པ་དང༌། ལོ་རྒྱུས་འདི་མི་བདེན་སྙམ་ན་ལམ་འབྲས་ཀྱི་བླ་བརྒྱུད་རྣམ་ཐར་ན་ཡོད། མཆན། རྗེ་ཙོང་ཁ་པས་ཀྱང་བླ་མ་དབུ་མ་པ་མ་གཏོགས་མིར་གྱུར་པའི་རྩ་བའི་བླ་མ་ཐམས་ཅད་ཀྱི་ལྟ་གྲུབ་ནོར་རོ་ཞེས་རྗེ་རེ་མདའ་པ་སོགས་སུན་ཅི་ཕྱིན་དུ་མཛད་ཅིང༌། སློབ་དཔོན་སྣང་ཚུལ་དུ། ཐར་པ་སྒྲུབ་པའི་ཐབས་ཤེས་ཀྱི་གནད་ཕྲ་གསང་གི་ལྟ་གྲུབ་མི་མཐུན་པ་ཡོད་པ་ལྟར་བསྟན་ནས་སྔོན་རྒྱ་བོད་དུ་ཚད་མར་གྲགས་པའི་ལུགས་ཐམས་ཅད་ནོར་བ་བླ་ན་མེད་པར་འཆད་པ་དང༌། རྗེ་ངོར་པས་ཀྱང་རྗེ་ཙོང་ཁ་པ་ལ་དབང་རྒྱུན་མན་ངག་ཕལ་ཆེར་གསན་ནས། རྗེ་ཙོང་ཁ་པའི་ལུགས་འདི་ནག་པོའི་བསྟན་པ་ཡིན་པར་གསུང་བ་སོགས་རྗེ་བཙུན་དམ་པ་དེ་ལྟ་བུ་རྣམས་ལའང་གདུལ་བྱ་མ་དག་པའི་སྣང་ངོར་འོས་མི་ཐང་བའི་འགྱུར་བ་ཅུང་ཟད་སྲིད་མོད། བརྒྱུད་པ་རིན་པོ་ཆེ་འདི་ལ་ནི་ཆོས་དང་ཟང་ཟིང་ལ་བརྟེན་ནས་དཔོན་སློབ་ལྟ་གྲུབ་མི་མཐུན་པ་དང༌། སློབ་མས་བླ་མའི་སྐུ་གསུང་ཐུགས་ལ་དོ་བསྡོས་ནས་ཇི་མི་སྙམ་དུ་བཞག་པ་སོགས་མི་སྲིད་པ་ཡིན་གསུངས།

 དགེ་བའི་བཤེས་གཉེན་གྱི་ཆོས་གསུམ་ལས་ཤེས་རབ་ཆེན་པོའི་སྒོ་ནས་གཞན་གྱི་ལམ་སྣ་འཁྲིད་ནུས་པ་སོགས་ལ། རང་ཉིད་རྟོགས་པའི། རྗེ་འབྲི་གུང་པས་ལྷ་སའི་ཇོ་བོ་ལ་བསྐོར་བ་མཛད་པས་ཐུགས་མ་ཚིམ་པར། བཅོམ་ལྡན་འདས་ཤཱཀྱ་ཐུབ་པ་ཉིད་མགོན་པོ་ཕག་མོ་གྲུ་པར་བསྒོམས་ནས་བསྐོར་བ་མཛད་པས་ཐུགས་ཚིམ་པ་བྱུང་སྐད། མཆན། གདེངས་ཚད་ཐོབ་ནས་སློབ་མ་དེ་ལྟར་རྟོགས་པའི་གོ་འཕང་ལ་འགོད་ནུས་པ་དང༌། སེམས་ཅན་གྱི་སྡུག་བསྔལ་གྱི་སྡུག་བསྔལ་ལས། རང་གི་སྡུག་བསྔལ་ལ་ཇི་མི་སྙམ་པར་ལྟ་བ་དང༌། ཚེ་འདི་ཕྱིའི་རང་བདེའི་འདོད་པ་སྐད་ཅིག་ཀྱང་མི་སེམས་པའོ། །སློབ་མའི་ཆོས་གསུམ་ནི། ང་རྒྱལ་མེད་པར་རབ་ཏུ་འདུད་པ་ནི་བླ་མ་ལ་སྲིད་ཞི་ལ་མི་གནས་པའི་བྱང་ཆུབ་ཆེན་པོ་ཐོབ་པའི་སངས་རྒྱས་སུ་འདུ་ཤེས་ཤིང༌། རང་ཉིད་སྦུར་པ་བལ་གསེབ་ཏུ་ཚུད་པའམ་སྦུར་པ་འདམ་དུ་བྱིང་བ་ལྟ་བུའི་བློ་སྐྱེ་བ་དང༌། བཀའ་བློ་བདེ་བས་མཐུན་པར་འཛིན་པ་ནི་དྲེགས་པ་མེད་ཅིང་རང་གཞན་གྱི་རྒྱུད་འདུལ་བའི་བྱ་བ་བླ་མས་ཇི་ལྟར་གསུངས་པ་ལྟར་དུས་ལས་མི་ཡོལ་བར་སྒྲུབ་པའོ། །མཉེས་པའི་བྱ་བ་སྲོག་ཏུ་སོང་བ་ནི། བླ་མའི་བཀའ་ཕྱིར་ལུས་སྲོག་གི་འཚོ་བ་གཏོང་ནུས་པའོ། །

 བྱིན་རླབས་ཀྱི་སྙིང་པོ་གསུམ་ཞེས་སོགས་ལ། འདི་ནི་སྐྱེས་བུ་གསུམ་གྱི་ལམ་གྱི་རིམ་པས་བྱིན་རླབས་འཇུག་ཚུལ་བསྟན་པ་ཡིན་ཏེ། འཆི་བ་མི་རྟག་པ་སྙིང་ནས་གོ་བ་ཚེ་འདིའི་བྱ་བ་སྐད་ཅིག་ཀྱང་བྱེད་ལོང་མེད་པའི་བློ་དང༌། ཤི་བ་ཙམ་དུ་མ་ཟད་སླར་ཡང་སྲིད་པར་སྐྱེ་བ་ལེན་དགོས་ཤིང༌། དེ་ཡང་མི་དགེ་བས་ངན་འགྲོ་དང་དགེ་བས་བདེ་འགྲོ་འགྲུབ་པ་ལ་ཡིད་ཆེས་ནས་ལས་འབྲས་ཀྱི་བླང་དོར་ཚུལ་བཞིན་བྱེད་པ་ནི་བྱིན་རླབས་ཀྱི་སྙིང་པོ་དང་པོ་ཡིན་ཞིང༌། འཁོར་བ་མཐའ་དག་ཤ་བཙོན་གྱི་དོང་ལྟར་མཐོང་ནས་དེར་སྐྱེ་བའི་རྒྱུ་ཉོན་མོངས་མངོན་གྱུར་བ་བསམ་གཏན་གྱི་སྤོང་བ་བག་ལ་ཉལ་ཤེས་རབ་ཀྱིས་སྤོང་བ་ལ་བརྩོན་པ་ནི་བྱིན་རླབས་ཀྱི་སྙིང་པོ་གཉིས་པ་ཡིན་ལ། འཁོར་བ་ལས་ཐར་བའི་ཉན་རང་གི་ཞི་བ་ཙམ་ཐོབ་ཀྱང་རང་གི་སྡུག་བསྔལ་རྒྱུན་ཆད་པ་ཙམ་ལས་འཁོར་བ་མཐའ་དག་གཏན་གྲོལ་དུ་བྱེད་མི་ནུས་པས་དགོས་པ་ཆུང༌། དེས་ན་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་མ་ཐོབ་ན་གཞན་གང་གིས་ཀྱང་མི་ཕན་སྙམ་ནས་ཐེག་པ་ཆེན་པོའི་ལམ་གྱི་ཐབས་ཤེས་ཟབ་རྒྱས་ལ་འཇུག་པ་ནི་བྱིན་རླབས་ཀྱི་སྙིང་པོ་གསུམ་པའོ།། །།

༈ རྡོ་རྗེའི་གསུང༌། **ལྟ་བ་རྟོགས་པ་དང་ལྡན་**ཞེས་པ་ལ། ཐ་མལ་པ་རྣམས་ལ་ལྟ་བ་མེད་བྱ་བ་ནི། སེམས་ཅན་གྱི་རིགས་ན་གྲུབ་མཐས་བློ་བསྒྱུར་མ་བསྒྱུར་གཉིས་ཡོད་པ་ལས། ཚེ་འདིར་གྲུབ་མཐས་བློ་མ་བསྒྱུར་རྣམས་ལ་རིགས་པས་དྲངས་ཤིང་གྲུབ་མཐས་བཞག་པའི་ལྟ་བ་མེད་པ་ལ་དགོངས་པ་ཡིན། གཞན་འཇིག་ཚོགས་སུ་ལྟ་བ། མཐར་འཛིན་པར་ལྟ་བ། ལོག་པར་ལྟ་བ། ཚུལ་ཁྲིམས་བརྟུལ་ཞུགས་མཆོག་འཛིན་གྱི་ལྟ་བ། ལྟ་བ་མཆོག་ཏུ་འཛིན་པའི་ལྟ་བའི་ལྟ་བ་ལྔ་པོ་ནི་དེ་རྣམས་ལ་ཡང་ཡོད། དང་པོར་གྲུབ་མཐས་བློ་བསྒྱུར་ཡང་ཐེག་ཆེན་གྱི་འཕགས་པ་རྣམས་ཆོས་ཉིད་ལ་མཉམ་པར་བཞག་པ་ན་གྲུབ་མཐའ་དང་ལྟ་བ་ལས་གྲོལ་གསུངས། ཕྱི་རོལ་པའི་རྡུལ་མུན་སྙིང་སྟོབས་བྱ་བ་བེམ་པོའི་ཁྱད་པར་ལ་འདོད་སྐད། མུ་སྟེགས་གྲངས་ཅན་པས། ཤེས་བྱ་ཐམས་ཅད་བདག་དང་གཙོ་བོ་གཉིས་སུ་འདུས་པ་ལས། གཙོ་བོ་ནི་བདེ་སྡུག་བཏང་སྙོམས་སུ་འདུས་པ་དང༌། བེམ་པོ་དང་ངོ་བོ་རྟག་པ་དང༌། ཟ་བ་པོ་མ་ཡིན་པ། བྱེད་པ་པོ་མ་ཡིན་པའི་མཚན་ཉིད་ཅན་ཉི་ཤུ་རྩ་བཞི་སྟེ། དེ་ཡང་རང་བཞིན་རྒྱུའི་གཙོ་བོ་དང༌། རྣམ་འགྱུར་འབྲས་བུའི་གཙོ་བོ་གཉིས་ལས། དང་པོ་ནི་རྡུལ་མུན་སྙིང་སྟོབས་གསུམ་ལས། བདེ་སྡུག་བཏང་སྙོམས་གསུམ་ཆ་མཉམ་པ་རྟག་ཅིང་བེམ་པོས་འགྲོ་བའི་རང་བཞིན་ཆེན་པོ་ལ་སོགས་པའི་རྣམ་འགྱུར་ཐམས་ཅད་བྱེད་ནུས་པ་ཅན་དྲང་སྲོང་སེར་སྐྱའི་སྤྱོད་ཡུལ་མིན་པའོ། །གཉིས་པ་ལ། དེ་ཆ་མི་མཉམ་པས་རྣམ་འགྱུར་འབྲས་བུའི་གཙོ་བོ་ཆེན་པོ་འབྱུང་ལ། དེ་ལས་བདག་ཏུ་རློམ་པའི་ང་རྒྱལ་སྐྱེ། དེ་ལ་སྙིང་སྟོབས་ཀྱི་རྣམ་འགྱུར་ལས་དང་པོ་དང༌། ལས་དབང་ལྔ་ཡིད་ཀྱི་དབང་པོ་སྟེ་བཅུ་གཅིག་སྐྱེ་ལ། བདུན་པ་ཤས་ཆེ་བའི་རྣམ་འགྱུར་ལ་དེ་ཙམ་ལྔ་སྐྱེ་ཞིང༌། དེ་ལས་འབྱུང་བ་ལྔ་སྐྱེ། རྡུལ་ལས་གྱུར་པའི་ང་རྒྱལ་གྱིས་སྙིང་སྟོབས་དང་མུན་པས་འབྲས་བུ་བསྐྱེད་པའི་གྲོགས་བྱེད་ཀྱི། འབྲས་བུ་གུད་པ་མི་བསྐྱེད་དོ། །དེ་དག་ནི་ལོངས་སྤྱོད་པའི་ཤེས་བྱ་ཉི་ཤུ་རྩ་བཞི་ཡིན་ལ། དེ་དག་ལ་ལོངས་སྤྱོད་པའི་བདག་ཤེས་རིག་གི་སྐྱེས་བུ་ནི་ཤེས་བྱ་ཉི་ཤུ་རྩ་ལྔ་པ་དེའོ། །མཆན། ཡེ་ཤེས་སྙིང་པོ་སོགས་ཡིན། རྣལ་འབྱོར་སྤྱོད་པའི་དབུ་མ་པ་ནི་ལ་ལས་སེམས་ཙམ་རྣམ་རྫུན་པ་ལ་འདོད་པ་ལྟར་ན། རྒྱ་གར་དུ་ཕྱོགས་གླང་སོགས་དང༌། བོད་དུ་དོལ་པོ་པ་དང་ཟི་ལུང་པ་སོགས་ཡིན་ཡང་དབུ་མ་པའི་ནང་དུ་མི་ཚུད་ཟེར། ཇོ་ནང་པའི་གཞན་སྟོང་སྨྲ་བའི་དབུ་མའི་ལུགས་དེ་རྣམས་རྫུན་ལུགས་སུ་ཡང་མེད་ཟེར། ཡང་དབུ་མ་ཉིད་ལ་འཇོག་ན་ཞི་འཚོ་ཡབ་སྲས་དང་ཀ་མ་ལ་ཤཱི་ལ་སོགས་ཡིན། མདོར་ན་གྲུབ་མཐའི་དྲྭ་བར་ཚུད་པའི་ལྟ་བ་དེ་ཐམས་ཅད་བལྟ་བྱའི་ཡུལ་གཞི་གྲུབ་པ་ལ་ལྟ་བྱེད་ཀྱི་ཤེས་པ་མཚན་ཉིད་པ་ཞིག་གིས་བལྟ་བར་འདོད་པས་རྟོགས་པ་དང་མི་ལྡན་པ་ཡིན་གསུངས། ལྟ་བ་རྟོགས་པ་དང་ལྡན་པ་ནི་བལྟ་བྱ་དང་ལྟ་བྱེད་ཀྱི་ཡུལ་ཅན་གཞི་མེད་རྩ་བྲལ་དུ་གྲོལ་བས་ནམ་མཁའ་ལྟར་རྣམ་པར་དག་པ་ཞིག་ལ་བྱེད་དོ། །མཆན། དབུ་མའི་ལུགས་སྔ་མ་གཉིས་ཀྱི་ལྟ་བ་རྟོགས་པས་ཁམས་གསུམ་གྱི་འཁོར་བ་ལས་མི་འདའ་སྟེ་ཞེས་པ་ཅུང་ཟད་རྒྱ་ཆུང་བས་ལུགས་སྔ་མ་གཉིས་ཀྱི་ལྟ་བ་རྟོགས་པས་སྲིད་ཞི་ལས་འདས་པའི་ཡང་དག་མཐའ་མངོན་དུ་མི་བྱེད་ཅེས་གསུངས། འདི་ཡང་དགོངས་གཅིག་ཡིག་རྙིང་ལྟར་བྲིས་པ་ཡིན་ཡང༌། འབྲི་གུང་པའི་དགོངས་པར་མ་སོང་སྟེ། དབུ་མ་པ་ལུགས་གསུམ་བྱུང་བ་ཐ་སྙད་ཁས་ལེན་ཚུལ་མི་འདྲ་བ་གསུམ་བྱུང་བས་དེ་བཞག་པ་ཡིན་གྱི། དོན་དམ་པའི་འཇོག་མཚམས་ལ་ལུགས་གསུམ་བྱུང་བ་མ་ཡིན་པའི་ཕྱིར། དེ་མ་བྱུང་ན་ལུགས་གསུམ་གས་འདོད་པའི་གནས་ལུགས་སྟོང་ཉིད་ཀྱི་ལྟ་བ་ལ་ཁྱད་པར་མེད་པ་དང༌། དེ་རྟོགས་པའི་བློ་ལ་མཆོག་དམན་མེད་པ་འདི་གྲུབ་བོ། །མཆན། དེས་ན་སྐྱེ་མེད་དང་སྟོང་ཉིད་དང་དེ་རྟོགས་པའི་ཤེས་རབ་སོགས་བཞག་བྱ་འཇོག་བྱེད་བསྒོམ་བྱ་སྒོམ་བྱེད་ཀྱི་བློའི་ཇི་ཙམ་དུ་མཚན་མར་བལྟ་ཞིང་བཟུང་བ་དེ་སྲིད་དུ་ལྟ་བ་ཕྱིན་ཅི་མ་ལོག་པ་མི་འབྱུང་བས། ལྟ་བ་ཁས་ལེན་ཐམས་ཅད་དང་བྲལ་བ་འདི་ཤིན་ཏུ་བཟང་སྟེ། རྒྱ་གར་ན་ལུགས་འདི་པ་ལ་འཇིག་རྟེན་གྲགས་སྡེ་སྤྱོད་པའི་དབུ་མ་པ་ཟེར་ཏེ་སློབ་དཔོན་སངས་རྒྱས་བསྐྱངས་དང་ཟླ་བ་གྲགས་པ་རྣམས་སོ། །ལུགས་དེར་སློབ་དཔོན་ཆེན་པོ་ཀླུ་སྒྲུབ་ཀྱིས། ང་ལ་དམ་བཅའ་མེད་པས་ན། །ང་ནི་སྐྱོན་མེད་ཁོ་ན་ཡིན། །གསུངས་པ་ཡིན། རྟོགས་དང་ལྡན་པ་བྱ་བ་ལ། རྟོགས་པ་དེ་རྟོགས་པ་པོ་ལ་ལྡན་དགོས། རྟོགས་པ་པོ་དེ་ནལ་འབྱོར་པའི་རྒྱུད་ལ་འཇོག་དགོས། དེའི་ཚེ་རྣལ་འབྱོར་པའི་རྒྱུད་རང་བཞིན་གྱིས་མ་གྲུབ་པར་མཐོང་བས་རྟོགས་པ་པོའང་མིང་ཙམ་བརྡ་ཙམ་བཏགས་པ་ཙམ་དུ་སོང་བ་ཡིན་གསུངས། ཡང་ན་གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་བལྟ་བྱ་ཡུལ་གྱི་སྟོང་ཉིད་ཡིན་ཡང༌། དེ་ལྟར་རྟོགས་པའི་ཤེས་རབ་ཀྱིས་སྟོང་ཉིད་མངོན་སུམ་དུ་མ་རྟོགས་ན་སྒྲིབ་པའི་ས་བོན་མི་སྤོང་བས། ཆོས་ཐམས་ཅད་བལྟ་བྱ་ཡུལ་གྱི་སྟོང་ཉིད་ཡིན་པ་ཙམ་གྱིས་ནི་གྲོལ་བ་མ་ཡིན་ནོ། །དེ་ལྟར་རྟོགས་པའི་ཤེས་རབ་ཀྱིས་སྟོང་ཉིད་མངོན་སུམ་དུ་རྟོགས་པ་ན། ཚུར་མཐོང་གི་རྒྱུད་ཀྱི་མངོན་སུམ་བཞིན་བལྟ་བྱ་བལྟ་བྱེད་རྟོགས་བྱ་རྟོགས་བྱེད་མཚན་ཉིད་པ་ཡོད་པ་མིན་ནོ། །སེམས་ཀྱི་རང་བཞིན་འོད་གསལ་བའོ། །ཞེས་པ་ནི། གདོད་མ་ནས་དག་པའི་དོན་ཡིན་གསུངས། མདོར་ན་བཀའ་བརྒྱུད་ཀྱི་ཞལ་ནས། ལྟ་བ་ཞིག །གྲུབ་མཐའ་གྲོལ་བྱ་བ་དང༌། སློབ་དཔོན་གྱིས། རྒྱལ་བ་ཀུན་གྱིས་སྟོང་པ་ཉིད། །ལྟ་ཀུན་ངེས་པར་འབྱིན་པར་གསུངས། །དེ་ཙ་ན་ལྟ་བས་མ་བཅིང༌། གྲུབ་མཐས་མ་བསྡམས། དངོས་པོས་སྒྲོག་ཁྲོལ། འཁྲུལ་པའི་མཚང་རིག །རྟོག་དཔྱོད་ཀྱི་ཐེ་ཚོམ་དང་བྲལ། སངས་རྒྱས་སྟོང་བྱོན་ཡང་བསྒྱུར་མི་བཏུབ། མུ་སྟེགས་སྟོང་གིས་བརྒལ་ཡང་ཀླན་ཀས་མི་ཚུགས་པ་ཡིན། མཆན། ཞེས་པས་བློས་རྣམ་དཔྱོད་ཡོངས་གཅོད་དུ་གང་བཟུང་བ་ཀུན་རྫོབ་ཕྱིན་ཅི་ལོག་གི་བལྟ་བྱར་སོང་བས། ང་ཆོས་གང་ཞིག་ཡོད་པར་མ་གྲུབ་པར་རྟོགས་པའི་ཤེས་རབ་དེ་ཉིད་མེད་པ་དང་གཉིས་ཀ་མིན་པར་མ་གྲུབ་པར་རྟོགས་པར་གྱུར་བས་ཕྱོགས་གང་ཡང་མི་འཛིན། རྗེ་ཙོང་ཁ་པས་མཐའ་བཞི་བཀག་ཟིན་ནས་མཐའ་གང་དུའང་མི་འཛིན་པའི་ལུང་མ་བསྟན་ལ་མཉམ་པར་བཞག་པ་འདི་ནི། དབུ་མའི་ལྟ་སྒོམ་རྣམ་དག་དེ་མ་ཡིན་པས། ཞང་ཐང་སག་པའི་རིང་ལུགས་ལ་ངོ་ཚ་སྙམ་གསུང༌། མཆན། པའི་རྟོགས་པ་སྐྱེ་ལ། མཐར་དེ་ལྟར་རྟོགས་པའི་རྟོགས་པ་ཡང་སྤྲོས་བྲལ་མི་གནས་པ་ཞི་བ་ཆེན་པོའི་ངང་དུ་གྱུར་ཏེ། སོར་རྟོག་ཤེས་རབ་ཀྱི་མེས་དངོས་འཛིན་གྱི་བུད་ཤིང་བསྲེགས་ནས་མཐར་སོར་རྟོག་ཤེས་རབ་ཀྱི་མེ་ཉིད་ཀྱང་སྤྲོས་བྲལ་གྱི་ངང་དུ་ཞི་བར་འགྱུར་བའི་ཕྱིར། དེས་ན་སངས་རྒྱས་ལ་ཡེ་ཤེས་མེད་ཅེས་འཆད་པ་ཡང་ཡུལ་སྤྲོས་བྲལ་སྟོང་ཉིད་དང༌། ཡུལ་ཅན་དེ་ལྟར་རྟོགས་པའི་ཡེ་ཤེས་གཉིས་མཚན་མེད་ཀྱི་ངང་དུ་རོ་གཅིག་པར་ནམ་མཁའ་ལ་ནམ་མཁའ་བཞག་པ་ལྟར་གྱུར་པ་ལ་དགོངས་པ་ཡིན་ཏེ། དེའི་ཚེ་ལྟ་བོ་བལྟ་ཡུལ་ལྟ་བ་དེ་འཁོར་གསུམ་རྣམ་དག་ཏུ་གྱུར་པའི་ཕྱིར། དེས་ན་བལྟ་ཡུལ་ལ་འཁོར་བའི་དྲི་མ་གློ་བུར་བ་གདོད་མ་ནས་གྲུབ་མ་མྱོང་བས། དེ་ལྟར་རྟོགས་པས་འཁོར་བའི་འཁྲུལ་སྣང་ལྡོག་ཏུ་རུང་བས་འཁོར་བ་ལོག་པ་དེ་ག་ཆོས་ཅན། མྱ་ངན་ལས་འདས་པ་ཞེས་བརྗོད་པ་ཡིན་ཏེ། བལྟ་ཡུལ་རང་བཞིན་གྱིས་དག་པ་དེ་ཉིད་ཀྱིས་ལྟ་བྱེད་རང་བཞིན་གྱིས་རྣམ་དག་ཏུ་མི་འགྱུར་ཀ་མེད་པའི་ཕྱིར། དེ་སྐད་དུ། འདི་ཉིད་འཁོར་བ་ཞེས་བྱ་སྟེ། །འདི་ནི་མྱ་ངན་འདས་པ་ཡིན། །འཁོར་བ་སྤངས་ནས་གཞན་དུ་ནི། །མྱ་ངན་ལས་འདས་པ་བཙལ་དུ་མེད། །ཅེས་སོ། །

 འོ་ན་འཁོར་བ་དང་འཁོར་བ་འཁྱམས་པའི་རྣམ་བཞག་མི་འགྲུབ་པར་ཐལ། འཁྲུལ་པར་སྣང་བའི་འཁོར་བ་དང་འཁོར་བར་འཁྱམས་པ་འཁྲུལ་པ་ཉིད་ཀྱི་ཕྱིར་དོན་ལ་མ་གྲུབ་པའི་ཕྱིར་ཞེ་ན། ཡིན་ཚུལ་ལ་འཁོར་བ་དང་འཁོར་བར་འཁྱམས་པ་དང༌། འཁྲུལ་སྣང་དང་འཁྲུལ་སྣང་སེལ་བའི་རྣམ་བཞག་མི་འགྲུབ་པ་འདོད་ཀྱང༌། འཁྲུལ་ངོར་ཁྱབ་པ་མེད་དེ། འཁྲུལ་ངོར་འཁོར་བ་དང་འཁོར་བ་འཁྱམས་པ་དང༌། འཁྲུལ་སྣང་དེའི་འཁྲུལ་པ་སེལ་བ་སོགས་ཀྱི་རྣམ་བཞག་བྱེད་པ་མི་འགལ་བའི་ཕྱིར། དཔེར་ན་ཐག་ཁྲ་ལ་སྦྲུལ་དུ་མ་གྲུབ་ཀྱང༌། འཁྲུལ་ངོར་ཐག་ཁྲ་ལ་སྦྲུལ་དུ་སྣང་བའི་རྣམ་གཞག་མི་འགལ་བ་བཞིན་ནོ། །དེས་ན་འཁོར་འདས་ཀྱི་ཆོས་ཐམས་ཅད་ཀྱི་གནས་ལུགས་འདི་ནི་ཆོས་ཀྱི་དབྱིངས་རྣམ་པར་དག་པ་སྟེ། འབྲས་དུས་སུ་གྲུབ་པའི་སངས་རྒྱས་ཆོས་ཀྱི་སྐུའི་གནས་ལུགས་དང་ཁྱད་པར་ཅུང་ཟད་ཀྱང་མེད་པས། གྲུབ་ཐོབ་གླིང་རྗེ་རས་པའི་ཞལ་ནས་ཀྱང༌། ཚོགས་དྲུག་ཡུལ་གྱི་སྣང་བ་འདི། །ཆོས་སྐུ་ཡིན་པར་ད་གདོད་ཤེས། །བརྟགས་ཤིང་དཔྱད་པ་མ་ལགས་ཏེ། །གདོད་ནས་དག་པའི་ཞིང་དུ་གདའ། །ཞེས་པ་དང༌། རྒྱལ་བ་དུས་གསུམ་མཁྱེན་པས། སྣང་སེམས་གཉིས་སུ་མེད་པར་འདུག །གཟུང་འཛིན་གཉིས་དང་བྲལ་ལམ་སེམས། །བདག་དང་ཕ་རོལ་འདྲེས་ནས་འདུག །ཆགས་སྡང་གཉིས་དང་བྲལ་ལམ་སེམས། །ཞེས་དང༌། རྒྱལ་བ་སྤོམ་བྲག་པ་ཆེན་པོས། གྲུབ་པ་མེད་པའི་རྐྱེན་སྣང་འདི། །སྣང་ཙམ་ཉིད་ནས་རང་བཞིན་བྲལ། །སྒྱུ་མ་མཁན་གྱིས་སྒྱུ་མཐོང་འདྲ། །དགག་སྒྲུབ་མེད་པ་ངོ་མཚར་ཆེ། །ཞེས་དང༌། སངས་རྒྱས་མཉན་པ་གྲུབ་ཐོབ་ཀྱིས། འཁྲུལ་པ་རྩ་བྲལ་ཡིད་ལ་ཤར། །རྣམ་པར་རྟོག་པའི་སྐུ་མཚམས་བཅད། །ཡེ་ཤེས་ཟང་ཐལ་གྱི་རི་ཁྲོད་པས། །ཕྱག་ཆེན་མཐར་ཕྱིན་གྱི་གསོལ་འདེབས་བྱེད། །ཅེས་གསུངས་པས། དཔལ་ལྡན་དྭགས་པོ་བཀའ་བརྒྱུད་པ་དག་གིས། རྣམ་པར་རྟོག་པ་ཆོས་ཀྱི་སྐུའོ་ཞེས་པའི་དགོངས་གཞི་ཕྱོགས་གཅིག་གནད་འདི་ལ་སྙེག་པ་ཡིན་ནོ།། །།

༈ རྡོ་རྗེའི་གསུང༌། **ཆེན་པོ་གསུམ་གྱི་མ་རེག་པའི་རྟོགས་པ་**བྱ་བ་ལ། ལྟ་བ་རྟོགས་པ་དང་འབྲེལ་བའི་རྟོགས་པ་དེ་གང་ཡིན་ན་ཆེན་པོ་གསུམ་གྱིས་མ་རེག་པའི་རྟོགས་པའོ། །སྔགས་མཚན་ཉིད་ཅེས་སོགས་ལ། སངས་རྒྱས་ཀྱི་ཆོས་ཐམས་ཅད་ཐེག་པ་གསུམ་གྱི་ལམ་དུ་འདུ། ཐེག་ཆེན་ལ་ཡང་བྱང་ཆུབ་ཀྱི་རྒྱུ་སྟོང་ཉིད་རྟོགས་པའི་ཡེ་ཤེས་ལམ་དུ་བྱེད་པ་ཕར་ཕྱིན་ཐེག་པ་དང༌། བྱང་ཆུབ་ཀྱི་འབྲས་བུ་བདེ་ཆེན་གྱི་ཡེ་ཤེས་ལམ་དུ་བྱེད་པ་སྔགས་ཀྱི་ཐེག་པ་གཉིས། སངས་རྒྱས་ཐོབ་པར་བྱེད་པ་ལ་ཚོགས་གསོག་དགོས་པའི་ཡེ་ཤེས་ཀྱི་ཚོགས་ཀྱི་ཆ་ནས་རྒྱུ་འབྲས་ཀྱི་ཐེག་པ་གཉིས་སུ་འཇོག་ཚུལ་ནི་དེ་ལྟར་ཡིན་ལ། བསོད་ནམས་ཀྱི་ཆ་ནས་རྒྱུ་འབྲས་ཀྱི་ཐེག་པ་གཉིས་སུ་འཇོག་ཚུལ་ནི། རྒྱུའི་ཐེག་པར་ཕྱིན་དྲུག་སོགས་སངས་རྒྱས་ཀྱི་རྒྱུའི་ཆ་ནས་བསོད་ནམས་ཀྱི་ཚོགས་གསོག་པ་ཡིན་ཅིང་འབྲས་བུའི་ཐེག་པར་ཕྱིན་དྲུག་སོགས་འབྲས་བུའི་ལྷ་སྔགས་བདེ་བ་ཆེན་པོར་བྱིན་གྱིས་བརླབས་ཏེ། བསོད་ནམས་ཀྱི་ཚོགས་བསགས་པ་ནི་ཁྱད་པར་རོ། །མཆན། ཐེག་པ་རེ་རེ་ལའང་རང་རང་གི་སྡེ་སྣོད་གསུམ་སོ་སོར་ཡོད། དེ་ལ་མངོན་པའི་སྡེ་སྣོད་ཀྱི་ཆོས་རྣམས་ཀྱིས་རང་སྤྱིའི་མཚན་ཉིད་སྟོན་པས་ན་ཆོས་མངོན་པ་ལ་མཚན་ཉིད་ཀྱི་ཆོས་ཟེར། ཐེག་པ་ནི་བཞོན་པའི་དོན་ཡིན་པས་དེ་ལ་བརྟེན་ཏེ་རང་རང་གི་འབྲས་བུ་མངོན་དུ་བྱེད་པས་ཐེག་པ་ཞེས་བྱ་བ་ཡིན། དེས་ན་ཉན་རང་ཕར་ཕྱིན་ཐེག་པའི་ཕྱོགས་ལ་གྲུབ་མཐའ་སྨྲ་བ་བཞི་ཡོད་པའི་ཡང་རྩེ་དབུ་མའི་གྲུབ་པ་ཡིན། སྔགས་གསར་མ་ལ་སྤྱིར་རྒྱུད་སྡེ་དབྱེ་སྒོ་དྲུག་དང་བཅུ་གཉིས་སོགས་མང་དུ་ཡོད་ཀྱང༌། གཙོ་ཆེར་བྱ་བ་སྤྱོད་པ་རྣལ་འབྱོར་བླ་མེད་ཀྱི་རྒྱུད་དེ་རྒྱུད་སྡེ་བཞིར་འདུ། དེའི་ཡང་རྩེ་རྣལ་འབྱོར་བླ་མེད་ཀྱི་རྒྱུད་ཡིན། དབྱེ་ན་ཕ་རྒྱུད་མ་རྒྱུད་གཉིས། ལམ་དུ་སྒྲུབ་ཚེ་བསྐྱེད་རིམ་དང་རྫོགས་རིམ་གཉིས། དེ་རེ་རེ་ལའང་ཟབ་པའི་མཚན་མེད་ཀྱི་བསྐྱེད་རྫོགས་དང༌། མི་ཟབ་པའི་མཚན་བཅས་ཀྱི་བསྐྱེད་རྫོགས་གཉིས་སུ་ཡོད་པའི་མཚན་མེད་ཀྱི་རྫོགས་རིམ་མཐར་ཐུག་ཕྱག་རྒྱ་ཆེན་པོ་ཡིན། སྔགས་གསར་རྙིང་གི་ཐ་སྙད་རྒྱ་གར་ན་མེད། བསྟན་པ་སྔ་དར་གྱི་དུས་ཡོ་ག་མ་གཏོགས་བླ་མེད་བོད་དུ་བསྒྱུར་དུ་མ་བཅུག་ཀྱང་ཟེར། རྫོགས་པ་ཆེན་པོའི་སྐད་དོད་དག་མ་དག་ལ་ངེད་ཀརྨ་པའི་གྲུབ་ཆེན་རྒྱལ་བ་གཡུང་གིས་གསང་སྙིང་རྒྱ་ཡིག་ཏུ་ཏ་ལའི་ལོ་མར་བྲི་བར་བལ་པོར་བཏང༌། རྒྱ་དཔེ་འཁོར་ནས་སླར་བུ་སྟོན་རིན་པོ་ཆེ་ལ་གསེར་སྲང་གང་གནང་ནས་བསྒྱུར་བར་གསོལ་བས། རྒྱ་དཔེ་དེའི་ཤོག་ལོགས་གཅིག་ལ་ཚིག་དོན་ལ་དཀར་བཅོ་ལྔ་ཕོག །ཉིད་ཀྱིས་མ་བསྒྱུར་བར་སློབ་མ་གཉིས་ལ་བསྒྱུར་བཅུག་བྱ་བ་སོགས་ལོ་རྒྱུས་དུ་མ་འདུག །རྙིང་མའི་ལུགས་ལ་ཐེག་པ་རིམ་པ་དགུའི་རྫོགས་ཆེན་ཨ་ཏི་ཡོ་ག་སྟེ་ཤིན་ཏུ་རྣལ་འབྱོར་བྱ་བ་སྟེ་མཐར་ཐུག་ཏུ་འདོད། དེ་རྣམས་ལས་དབུ་མ་པས་སྤྲོས་པ་བཀག་ཙམ་གྱི་སྟོང་ཉིད་ལ་བལྟ་བྱའི་ཡུལ་དུ་རློམ། ཕྱག་ཆེན་པས་རྣམ་ཀུན་མཆོག་ལྡན་གྱི་སྟོང་ཉིད་ལ་བལྟ་བྱའི་ཡུལ་དུ་བྱེད། རྫོགས་ཆེན་པས་སྙིང་གི་དབུས་རྩ་ཡང་ཏིག་ཤེལ་གྱི་བུ་གུ་ན་འགྱུར་མེད་རྟག་བརྟན་ཆོས་སྐུ་ཀུན་བཟང་འོད་ལྔས་འཁྱུད་པའི་ཏིལ་འབྲུ་ཙམ་ཞིག་ལ་བལྟ་བྱའི་ཡུལ་དུ་བྱེད་ཀྱང༌། ལྟ་ཡུལ་དེ་དག་རང་གི་ཚུགས་ཐུག་ཏུ་གྲུབ་པ་མེད་ལ། ལྟ་བྱེད་ཀྱི་ཡུལ་ཅན་རང་གི་ངོ་བོས་མ་གྲུབ་པས་དེ་ལ་གྲུབ་བདེན་དུ་བཟུང་ནས་ཇི་ཙམ་གྱིས་མྱོང་རྟོགས་གོ་བར་རློམ་པ་ཐམས་ཅད་ཀྱང་དམིགས་རྣམ་འཛིན་པའི་ཤེས་པ་ཞིག་ལས་མ་འདས་ལ། བལྟ་བ་ཙམ་གྱིས་དམིགས་རྣམ་འཛིན་པའི་ཤེས་པ་ཡང༌། ཁ་ཅིག་དམིགས་རྣམ་འཛིན་པའི་སྟོང་ཉིད་རྟོགས་པའི་ཡེ་ཤེས་དེ་ཤེས་པ་ཡིན་ནམ་མིན། ཤེས་པ་མ་ཡིན་ན་ཡེ་ཤེས་ཡིན་པ་འགལ། ཡིན་ན་དམིགས་རྣམ་མི་འཛིན་པར་འགལ་ཞེ་ན། དོན་དམ་པར་དེ་ལྟར་རྟོགས་པའི་ཡེ་ཤེས་དེ་ཤེས་པ་མ་ཡིན་པར་འདོད་དེ། དེ་ལྟར་རྟོགས་པའི་ཡེ་ཤེས་དེ་རྣམ་པར་ཤེས་པའི་ཆོས་ཉིད་ལས་འདས་དགོས་པའི་ཕྱིར། གྲུབ་སྟེ། རྣམ་པར་ཤེས་པའི་ཆོས་ཉིད་འདས། །ཡེ་ཤེས་གཉིས་མེད་ཚུལ་འཆང་བ། །ཞེས་གསུངས་པའི་ཕྱིར་རོ། །ཀུན་རྫོབ་ཐ་སྙད་ཙམ་དུ་ནི། ཤེས་པ་ཡིན་ན་དམིགས་རྣམ་འཛིན་དགོས་པའི་ཁྱབ་པ་ག་ལ་ཡོད་དེ། འདི་ལྟར་སྟོང་ཉིད་ཀྱི་ལྟ་བ་རྟོགས་པའི་ཡེ་ཤེས་ཆོས་ཅན། ཁྱོད་ཀྱི་དམིགས་རྣམ་མི་འཛིན་ཀྱང་ཤེས་པར་འཇོག་པ་ཡིན་ཏེ། སྟོང་པ་ཉིད་ནི་དམིགས་རྣམ་སྤྲོས་མཚན་གྱིས་དབེན་པར་གྱུར་པ་གང་ཞིག །དེ་ལྟར་དབེན་པར་ཁོང་དུ་ཆུད་པ་ཙམ་ལ་དེ་ལྟར་རྟོགས་པའི་ཡེ་ཤེས་སུ་བཞག་པའི་ཕྱིར། ཁྱེད་ཀྱི་དེ་ནི་གཞི་ལ་སྦྱར་ན་འགལ་ཁྱབ་ཡིན་ཏེ། འདི་ལྟར་སྟོང་ཉིད་ཀྱི་ལྟ་བ་རྟོགས་པའི་རྟོགས་པ་ཆོས་ཅན། ཁྱོད་ཀྱིས་སྟོང་པ་ཉིད་ཀྱི་ལྟ་བ་རྟོགས་པ་མ་ཡིན་པར་ཐལ། དེ་ལྟར་རྟོགས་པའི་རྟོགས་པས་དམིགས་རྣམ་སྟོང་པ་ཉིད་དུ་མ་རྟོགས་པའི་ཕྱིར། མ་གྲུབ་བོ་ཞེ་ན། གྲུབ་པར་ཐལ། དེ་ལྟར་རྟོགས་པའི་རྟོགས་པས་དམིགས་རྣམ་འཛིན་པའི་ཕྱིར། ཁྱབ་པ་མེད་དོ་སྙམ་ན། སྟོང་པ་ཉིད་ཀྱི་ལྟ་བ་རྟོགས་པ་ན་ཆོས་ཅན། ཆོས་ཐམས་ཅད་ལ་གཟུང་འཛིན་དང་བྲལ་བའི་སྟོང་པ་ཉིད་རྟོགས་པ་མ་ཡིན་པར་ཐལ། དམིགས་པ་དང་རྣམ་པ་ནི་ཆོས་མ་ཡིན་པ་གང་ཞིག །དེ་ལྟར་རྟོགས་པའི་རྟོགས་པ་ནི་དམིགས་རྣམ་གྱི་འཛིན་པ་དང་བྲལ་བ་མ་ཡིན་པའི་ཕྱིར། འཁོར་གསུམ། སྨྲས་པ། ལར་རྒྱུས་མེད་ཀྱི་རྒྱུས་གཏམ་བཤད་པ་ལ། །གཡོ་ཅན་གྱི་དྲང་པོར་ལྡང་བ་ལ། །རྒྱུས་མེད་ཀྱི་རྒྱུས་བཤད་བྱས་པ་ནས། །གཡོ་རྒྱུའི་རྫུན་ཁུང་དྲིས་པའི་ཚེ། །ཅལ་ཅོལ་གྱི་ཧམ་ལབ་བྱེད་པ་ལ། །འཐད་ལྡན་གྱི་རིག་པ་ག་ལ་ཡོད། །ཅེས་སོ། །མཆན། རང་བཞིན་གྱིས་ཞི་བའི་རྟོགས་པ་ནི་ཆེན་པོ་གསུམ་གྱིས་མ་རེག་པའི་རྟོགས་པ་སྟེ། སྤྱོད་འཇུག་ལས། གང་ཚེ་དངོས་དང་དངོས་མེད་དག བློ་ཡི་མདུན་ན་མི་གནས་པ། །དེ་ཚེ་རྣམ་པ་གཞན་མེད་པས། །དམིགས་པ་མེད་པར་རབ་ཏུ་ཞི། །ཞེས་དང༌། ཆོས་ཉིད་ཡེ་ཤེས་མ་ཡིན་ཏེ། །དེ་ཤེས་པར་ནི་ནུས་མ་ཡིན། །ཞེས་དང༌། རྗེ་ཞྭ་དམར་པ་མཁའ་སྤྱོད་དབང་པོས། གཞུང་ལུགས་ཀྱི་ལྟ་བ་ཅི་བཟང་ཡང༌། །གནས་ལུགས་ཀྱི་དོན་ལ་ཕྱིན་ཅི་ལོག །ཅེས་པ་ལྟར་རོ། །དེའི་ཚེ་ན་གང་ཡང་མཐོང་བའམ་རྟོགས་པའི་མཚན་མ་འཇུག་པའི་གོ་སྐབས་ཡེ་མ་རྙེད་པ་ལ་རྟོགས་པའི་ཐ་སྙད་བྱས་པ་ཙམ་ཡིན་གྱི། རྟོགས་པར་བྱ་བའི་རྒྱུ་ནི། བདག་མེད་དང་བདེན་མེད་སྟོང་ཉིད་ཀྱི་མཐོང་རྟོགས་ཐམས་ཅད་དང་བྲལ་བའི་ནམ་མཁའ་རྣམ་པར་དག་པ་ལྟ་བུའི་དབྱིངས་དེ་ནི་བདག་མེད་དང་བདེན་མེད་དང་སྟོང་ཉིད་མངོན་དུ་བྱས་པའི་ལྟ་སྒོམ་མ་ཡིན་ན། སྤྱན་སྔ་ཚུལ་ཁྲིམས་འབར་གྱི་བཀའ་གདམས་མན་ངག་ཏུ། རྣལ་འབྱོར་པའི་ཞལ་ནས། སྒྲོ་སྐུར་བྲལ་བའི་ཡུལ་ལ། །བླང་དོར་མེད་པའི་སེམས་ཀྱིས། །བཏང་སྙོམས་ཙམ་དུ་བཞག་ལ། །དེ་ལས་སྒོམ་ཞེས་ཅི་ཞིག་མཆི། །ཞེས་ཁུངས་སུ་མཛད་ནས་མཐོང་རྟོགས་ཐམས་ཅད་དང་བྲལ་བའི་ངང་ལ་མཉམ་པར་བཞག་པ་ནི་སྟོང་པ་ཉིད་ཀྱི་ལྟ་སྒོམ་རྣམ་དག་ཏུ་གསུང་འདུག་པས། ཁྱེད་ཅག་ཨ་ཏི་ཤ་ཡབ་སྲས་ཀྱི་ལུགས་འདིའང་ནོར་བར་འཆད་ཕོད་དམ། དེར་མ་ཟད་སྟོང་པ་ཉིད་དང་བདག་མེད་པ་ལ་ལྟ་སྒོམ་དུ་བྱེད་པའི་ཚེ། དེར་འཛིན་དང་བྲལ་དགོས་པ་ནི། བདག་ཉིད་ཆེན་པོ་རྔོག་ལོས། དེ་ལྟར་སྟོང་ཉིད་གོམས་པ་ལས། །དངོས་འཛིན་རབ་ཏུ་ཞི་བ་དང༌། །བདག་མེད་ཉིད་ཀྱང་འཛིན་མེད་པས། །དེ་ཚེ་ཡང་དག་མཐོང་ཞེས་བྱ། །ཞེས་གསུངས་པས། ཁྱེད་ཅག་རྔོག་ལོ་ཆེན་པོ་ལའང་ནོར་བའི་ཁུངས་སུ་འཇུག་གམ། མཆན། གཞར་ཡང་ཡོད་པ་མིན་ནོ། །དེ་ལྟར་འཁོར་གསུམ་ཡོངས་དག་གི་སྟོང་ཉིད་རྟོགས་པའི་ལྟ་བ་དེ་ནི། རྡུལ་ཕྲ་རབ་ལ་སོགས་པ་རང་མཚན་མངོན་སུམ་དུ་སྣང་བ་དེ། རྗོད་བྱེད་སྒྲས་དངོས་སུ་སྨྲར་མེད། འདི་ལ་རྗེ་ཙོང་ཁ་པ་ན་རེ། བདག་ཡོད་པར་མི་རྟོག་པ་ཙམ་གྱིས་བདག་མེད་རྟོགས་པ་མ་ཡིན་པས། དེ་བསྒོམས་པས་བདག་འཛིན་ལ་ཅི་ཡང་མི་གནོད་པ་དང༌། དེས་ན་བདེན་ཡོད་དང་བདག་ཡོད་གཉིས་སུ་མི་རྟོག་པ་དང་བདེན་མེད་དང་བདག་མེད་གཉིས་རྟོགས་པའི་ཁྱད་པར་བྱེད་དགོས། ཞེས་གསུང་བ་དང༌། ཡང་ཕྱི་ནང་གི་ཡུལ་སྣང་རྣམས་ཡིད་ངོ་ན་འཇའ་ཚོན་ལྟ་བུ་བན་བུན་དུ་སོང་བའང་སྒྱུ་མ་ལྟ་བུའི་དོན་རྟོགས་པ་མིན་ཏེ། ན་བུན་ལ་ཐོགས་པའི་རེག་བྱ་དང་བྲལ་བར་རྟོགས་པ་ཙམ་གྱིས་བདེན་མེད་སྒྱུ་མ་ལྟར་རྟོགས་པའི་གོ་མི་ཆོད་པའི་ཕྱིར་དང༌། ཡང་ཡུལ་ཡུལ་ཅན་གྱི་གཉིས་སྣང་རགས་པ་རྣམས་འགགས་ནས། ནམ་མཁའ་གཡའ་དག་པ་ལྟ་བུའི་སེམས་རིག་གསལ་དྭངས་པའང་དེ་ཁོ་ན་ཉིད་རྟོགས་པའི་ལྟ་བ་རྙེད་པ་མ་ཡིན་ཏེ། དེ་ཙམ་གྱིས་སེམས་བདེན་པས་སྟོང་པའི་སྟོང་ཉིད་ཀྱི་ལྟ་བ་མ་རྙེད་པའི་ཕྱིར། ཞེས་པ་དང༌། ཡང་དགག་བྱའི་ཚད་ལེགས་པར་མ་ཟིན་པར་གཅིག་ཐ་དད་སོགས་ལ་རིག་པས་བརྟགས་པ་ན། དེ་དག་ལ་གནོད་པ་མཐོང་བའི་ཚེ་གང་ཟག་ལ་སོགས་པ་ཡང་མི་འདུག་གོ་སྙམ་པ་དང༌། གང་ཟག་ལ་སོགས་པའི་དངོས་པོ་རྣམས་རི་བོང་གི་རྭ་ལ་སོགས་པ་ལྟར་དོན་བྱེད་པ་ཐམས་ཅད་ཀྱིས་སྟོང་པའི་དངོས་པོ་མེད་པའོ་སྙམ་པ་བྱུང་ན་ནི་ཆད་ལྟ་ཆེན་པོ་ཡིན་པས་ཡང་དག་པའི་ལྟ་བའི་གོལ་སར་ཤེས་པར་བྱའོ། །ཞེས་གསུངས་ནས། རྒྱ་བོད་སྔ་རབས་པའི་ལུགས་འདི་ལ་གཡང་ས་ལྟ་བུར་ཤིན་ཏུ་ཡ་ང་བར་འཛིན་ལ། བོད་སྔ་རབས་པའི་རྗེས་འཇུག་རྣམས་ཀྱང་ཕྱོགས་འདི་ལའང་གཡང་ས་ལྟར་འཛེམ་ཞིང་འདུག་གོ །མཆན། བརྗོད་པས་མངོན་སུམ་དུ་གཏན་ལ་མི་ཕེབས་པ་ལྟ་བུའི་སྒྲ་བརྗོད་ཀྱི་ཡུལ་དུ་མི་རུང་བ་ལྟར་མ་ཡིན་ཏེ། ཐ་སྙད་ཀུན་རྫོབ་ལ་བརྟེན་ནས་དམ་པ་དོན་དམ་པའི་བདེན་པ་རྟོགས་རུང་བའི་ཕྱིར་དང༌། ཟབ་མོ་སྟོང་པ་ཉིད་དེ་ཡང་བློས་བརྟགས་ཤིང་དཔྱད་པས་མངོན་སུམ་དུ་མི་འགྱུར་བ་ཡང་རྟོགས་པས། མཐོང་རྟོགས་མེད་པ་ལྟ་བུ་མ་ཡིན་ཏེ། དེ་ནི་སྒྲ་རྟོགས་མེད་པ་ལྟ་བུ་མིན་ཏེ། དབང་ཡིད་ཀྱི་མངོན་སུམ་ཚད་མས་གྲུབ་པའི་ཕྱིར། འདི་ནི་དབང་ཡིད་ཀྱི་ཚད་མས་མི་འགྲུབ་པའི་ཕྱིར་རོ། །ཡང་སྟོང་ཉིད་རྟོགས་པའི་ལྟ་བ་དེ་ནི་བརྗོད་བྱ་རི་བོང་གི་རྭ་ཤེས་བྱ་ལ་མེད་པས་ཚིག་གིས་སྨྲས་ཀྱང་སྐྱེས་བུ་ལ་ཉེ་བར་མི་མཁོ་བས་དངོས་ཀྱི་འཇུག་ཡུལ་དུ་མི་རུང་བས་མཐོང་རྟོགས་མེད་པ་ལྟར་ཡང་མིན་ཏེ། འཕགས་པའི་རྣལ་འབྱོར་པ་རྣམས་ལ་ཉེ་བར་མཁོ་བའི་འཇུག་ཡུལ་དམ་པ་ཡིན་པའི་ཕྱིར། ཤིན་ཏུ་ཟབ་ཅིང་ཕྲ་བ་ཡུལ་ཡུལ་ཅན་གྱི་སྤྲོས་པ་དང་བྲལ་བ་ཆེན་པོ་གསུམ་གྱིས་མ་རེག་པའི་ལྟ་བ་མཆོག་གི་རྟོགས་པའི་གོ་འཕང་འདི་ནི། ཚོགས་གཉིས་མ་རྫོགས་པར་རྟོགས་ནུས་པ་མིན་ཏེ། ཇི་སྲིད་དགེ་བའི་རྩ་བ་ཡོངས་སུ་མ་རྫོགས་པར། །དེ་སྲིད་སྟོང་ཉིད་དམ་པ་དེ་ནི་ཐོབ་མི་བྱེད། །ཅེས་སོ། །དེས་ན་ཆེན་པོ་གསུམ་གྱིས་མ་རེག་པའི་ལྟ་བ་མཆོག་གི་རྟོགས་པ་ནི། ལྷག་མ་ལུས་པའི་སྤྲོས་ཆོས་གང་དུ་ཡང་མ་མཐོང་བས་རྒྱ་གར་ཡང་མ་ཆད། རྒྱུ་འབྲས་སམ་ཡོད་མེད་ཀྱི་ཕྱོགས་གང་ཡང་མི་འཛིན་པས་རིགས་གར་ཡང་མ་ལྷུང༌། དེ་ལྟ་ནའང་བདེན་གཉིས་ཀྱི་རྟེན་ཅིང་འབྲེལ་འབྱུང་བསླུ་བ་མེད་པར་རུང་བས་སྒོ་གར་ཡང་མ་འགགས། སྐྱེ་འཕགས་གང་གི་ཡང་རྒྱུད་དམིགས་མེད་དུ་གྲོལ་བས་རྟེན་གར་ཡང་མ་བཅས། ཐོག་མ་དང་ཐ་མ་མེད་པས་ཕུགས་གར་ཡང་མ་གཏད། འཁྲུལ་པ་པོ་དང་གྲོལ་བ་པོ་མི་དམིགས་པས་སྲིད་ཞིའི་ཕྱོགས་གར་ཡང་མ་གཏོགས། ཡིད་ཀྱིས་ཡུལ་དུ་མི་རུང་བས་དཔེ་གང་གིས་ཀྱང་མཚོན་པར་མི་ནུས། ཚོགས་གཉིས་མ་རྫོགས་པར་མངོན་དུ་མི་བྱེད་པས་བརྗོད་པ་གང་གིས་ཀྱང་ཐོག་ཏུ་མི་ཕེབས། འོ་ན་དེ་ཡུལ་ཅན་གྱི་བློ་ཇི་ལྟ་བུ་ཞིག་གིས་མངོན་དུ་བྱེད་ཅེ་ན། སྒོམ་པ་ལས་བྱུང་བའི་ཤེས་རབ་ཟག་པ་མེད་པ་ས་དང་སར་མཐོང་བ་མེད་བཞིན་དུ་ཆོས་ཉིད་གསར་མཐོང་གི་ཚུལ་གྱིས་མངོན་དུ་བྱེད་པ་ཞིག་ཡིན་གསུངས། འདི་ལ་དགོངས་ཏེ་རྗེ་བཙུན་གྲགས་པས། སེམས་ལ་ངོ་བོ་མེད་པས་ན། །ས་སྐྱ་པ་ལ་ལྟ་བ་མེད། །ལྟ་བ་མེད་པའི་ལྟ་བ་དེ། །ས་སྐྱ་པ་ཡི་ལྟ་བ་ཡིན། །ཞེས་གསུངས། མཆན།

 ཐོས་བསམ་སྟོང་ཉིད་མཁའ་ལྟར་རྟོགས་ན་ཡང༌། ཞེས་སོགས་ལ། ཐོས་བསམ་དང་འཇིག་རྟེན་པའི་སྒོམ་བྱུང་གི་སྟོང་ཉིད་ཀྱི་ལྟ་བ་རྟོགས་པ་ནི་བྱང་ཆུབ་ཀྱི་རིང་རྒྱུ་ཙམ་ཡིན་པས། ལས་དང་པོ་པ་ལ་མེད་དུ་མི་རུང་ལ། ལུང་འདི་ལྟ་བུ་རྣམས་ནི་དངོས་སུ་ཐོབ་བྱེད་མིན་པ་ལ་དགོངས་པ་ཡིན་པས། དེང་སང་ཕལ་ཆེར་གྱིས་ཟེར་བ་འདི་ཡང་སྤྱི་ཙམ་ནས་བཟུང་བ་ཡིན་གྱི། འཇིག་རྟེན་ཆོས་མཆོག་གི་ཡེ་ཤེས་ལྟ་བུ་བྱང་ཆུབ་ཀྱི་ཉེ་རྒྱུར་གྱུར་པ་ཡང་ཡོད་དོ། །མཆན། ལྟར་བློས་བྱས་ཀྱི་སྟོང་ཉིད་རྣམས་ཀྱང་མཐར་ཐུག་གི་སྟོང་ཉིད་རྟོགས་པའི་རྒྱུར་མི་འགྲོ་ཟེར་བ་ལྟར་ཁྱད་དུ་བསད་མི་རུང་གསུངས།

 ཕྱག་རྒྱ་ཆེན་པོ་ཡིན་རྒྱུ་མེད་དེ་ཞེས་སོགས་ལ། ཕྱག་རྒྱ་ཆེན་པོར་གྱུར་པའི་སྟོང་པ་ཉིད་ཀྱི་ཆ་དེ་ནི་རྟག་མི་རྟག་གང་ཡང་མིན་ཏེ། དཔྱད་པའི་ངོར་ཐ་མལ་པ་རྣམས་གཟུགས་རྟག་པར་ལྟ་བ་དེ་མཐའ་གཅིག་ཡིན། སངས་རྒྱས་ཀྱི་གཟུགས་འདུས་བྱས་སུ་གསུངས་པས་ཐེག་ཆེན་པ་རྣམས་ཀྱི་གཟུགས་སྟོང་ཉིད་དུ་གོ །ཉན་ཐོས་པ་རྣམས་ཀྱིས་གཟུགས་མི་རྟག་པར་གོ །མི་རྟག་པར་ལྟ་བ་དེ་ཀ་མཐའ་གཅིག་ཡིན་པས་རབ་མ་ཐར་བ་འདོམ་གང་གིས་ཆོག་པར་སོང་བ་ཡིན། སྟོང་ཉིད་རྟོགས་པ་དེ་སྨན་དཀར་པོ་ཆིག་ཐུབ་དང་འདྲ་བར་དངོས་འཛིན་གྱི་ནད་ཐམས་ཅད་སེལ་བ་ཡིན། དངོས་འཛིན་སེལ་བྱེད་ཀྱི་སྟོང་ཉིད་ཀྱི་རྟོགས་པ་དེ་ལ་བསྔོ་བ་དང་སེམས་བསྐྱེད་སོགས་དགོས་སམ། དགོས་ན་ཆིག་ཐུབ་ཏུ་མི་འགྱུར་ལ། མི་དགོས་ན་ལམ་གྱི་ཡན་ལག་མ་ཚང་བར་འགྱུར་རོ་ཞེས། ས་པཎ་གྱིས་སྡོམ་གསུམ་རབ་དབྱེར་བཀག་ཀྱང་འགོག་ག་ལ་ནུས། ཡང་དངོས་འཛིན་སེལ་བ་ལ་སྟོང་ཉིད་གཅིག་པུས་ཐུབ་པ་མ་ཡིན་པར་ཐལ། ཀུན་མཁྱེན་ཐོབ་པར་བྱེད་པ་ལ་བསྔོ་བ་དང་སེམས་བསྐྱེད་སོགས་དགོས་པའི་ཕྱིར། ཞེས་འཕེན་ན་ནི། ཁྱབ་པ་ཉིད་ཀྱི་ཞལ་གྱིས་བཞེས་པ་ཡིན་ཞིང༌། ངེད་ཀྱིས་ཁས་མ་བླངས་ལ། དེའི་ཚེ་དེ་དེར་ཐལ། དེའི་ཕྱིར་ཞེས་བརྗོད་ན། རྟགས་ཁྱབ་ཁས་བླངས། འདོད་མི་ནུས་ཏེ། ཉིད་ཀྱིས། ཐུབ་པས་སྟོང་ཉིད་བསྔགས་པ་ནི། །དངོས་པོར་འཛིན་པ་བཟློག་ཕྱིར་ཡིན། །ཞེས་གསུངས་པས། མགོན་པོ་ཉིད་ཀྱིས་ཉིད་ལ་འཁོར་གསུམ་བླ་ན་མེད་པ་ཞིག་བཀོད་པ་ཡིན་ནོ། །མཆན། ནུས་ན་སྟོང་ཉིད་ཀྱི་ལྟ་བ་རྟོགས་པ་དེ་སྨན་དཀར་པོ་ཆིག་ཐུབ་ཀྱི་དཔེ་དོན་དང་སྦྱར་བ་འདི་མདོ་རྒྱུད་མང་པོར་གསུངས་པས་དེ་བཞིན་གཤེགས་པ་ཉིད་ལ་དགག་པ་བྱེད་རིགས་པར་འགྱུར་རོ། །དེས་ན་སྟོང་ཉིད་ཀྱི་ཕྱོགས་གཅིག་གང་ཟག་གི་བདག་མེད་ཉི་ཚེ་བ་ཙམ་རྟོགས་པས་ཀྱང་འཁོར་བའི་དངོས་འཛིན་གྱི་རྩ་བ་ཆད་པས། སྲིད་པ་ལས་བརྒལ་ནུས་པ་ཡིན་ཞིང༌། སྟོང་ཉིད་མ་རྟོགས་ན་གཞན་གྱིས་བརྒལ་མི་ནུས། ཁོང་རང་རྣམས་ཀྱང༌། སྟོང་ཉིད་ལྟ་བས་གྲོལ་འགྱུར་གྱི། །སྒོམ་པ་ལྷག་མ་དེ་དོན་ཡིན། །ཞེས་མ་ཎི་འདོན་འདོན་བྱེད་པ་ལྟར་སྲིད་རྩ་གཅོད་བྱེད་སྟོང་ཉིད་ཁོ་ན་ཡིན་པ་ལ་དགོངས་ནས་དཀར་པོ་ཆིག་ཐུབ་ཀྱི་དཔེ་གསུངས་སོ། །བླ་མེད་ཀྱི་བྱང་ཆུབ་འཐོབ་པ་ལ་སྟོང་པ་ཉིད་དང་ཡང་དག་མཐའ་མངོན་དུ་བྱེད་པ་ཙམ་གྱིས་ཆོག་པ་མ་ཡིན་ཏེ། རྫོགས་སྨིན་སྦྱངས་གསུམ་མ་བྱས་པར་ཁྱབ་པའི་སྟོང་ཉིད་དང་ཡང་དག་མཐའ་མངོན་དུ་བྱས་ནས་དངོས་འཛིན་མ་ལུས་པ་སྤངས་པ་ཙམ་གྱིས་ཀྱང་ཆོག་པ་མིན་པའི་ཕྱིར། ཡང་ན་ཚིག་ཙམ་ལ་རྩོད་ན་རྣམ་རྫོགས་སྦྱོར་བ་གཅིག་པུ་བསྒོམས་པ་ན་ཆོས་ཅན། དེས་མཁྱེན་གསུམ་གྱི་རྣམ་པ་ཐམས་ཅད་བསྡུས་ཏེ་བསྒོམ་པ་མ་ཡིན་པར་ཐལ། རྣམ་རྫོགས་སྦྱོར་བ་གཅིག་པུ་ལས་མ་བསྒོམས་པའི་ཕྱིར། འདོད་མི་ནུས་ཏེ། རྣམ་རྫོགས་སྦྱོར་བའི་ནང་དུ་མཁྱེན་གསུམ་གྱི་རྣམ་པར་ཐམས་ཅད་བསྡུས་སྒོམ་དུ་བྱེད་པར་བཤད་པ་དང་འགལ། རྟགས་ཁྱབ་མཚུངས། སྤྱིར་དངོས་འཛིན་གྱི་གཉེན་པོར་སྟོང་ཉིད་རྟོགས་པ་གཅིག་པུས་ཐུབ་པར་ཁས་བླངས་ཀྱི་རྫོགས་བྱང་ཐོབ་པའི་རྒྱུ་སྟོང་ཉིད་རྟོགས་པ་གཅིག་པུས་ཐུབ་པའམ་ཆོག་པར་ཁས་མ་བླངས་པས། སྟོང་ཉིད་རྟོགས་པ་གཅིག་པུས་རྫོགས་བྱང་ཐོབ་ཐུབ་པའི་ཁྱབ་པ་སུས་ཁས་བླངས་པའི་འོག་ཏུ་ཀླན་ཀ་འདི་འཇུག་སྲིད། རྒྱལ་བ་འབྲི་གུང་པ་ལ་ག་ལ་འཇུག་ཅེས་བཀའ་སྩལ་ཏོ།། །།

༈ རྡོ་རྗེའི་གསུང༌། **ཐོས་བསམ་སྒོམ་གསུམ་གྱི་སྟོང་ཉིད་ཤོར་གོལ་ཡིན་**བྱ་བ་ལ། སྤྱིར་སངས་རྒྱས་ཀྱི་ཆོས་ཐམས་ཅད་ཉན་རང་བྱང་སེམས་ཀྱི་ཐེག་པ་གསུམ་གྱི་ཆོས་སུ་འདུ་ལ། ཉན་རང་གི་ཐེག་པ་ནི། རྡོ་རྗེའི་གསུང་འདི་དག་པར་བཏོན་ན། ཐོས་བསམ་དང་འཇིག་རྟེན་པའི་སྒོམ་བྱུང་གི་ཤེས་རབ་ཀྱི་སྟོང་ཉིད་ཡུལ་དུ་བྱས་པའི་སྟོང་པ་ཉིད་དེ། ཡུལ་ཡུལ་ཅན། རྟོགས་བྱ་རྟོགས་བྱེད་ཀྱི་སྤྲོས་པ་ལས་མ་གྲོལ་བའི་སྟོང་ཉིད་པས་སྟོང་པ་ཉིད་རྣལ་མ་དེ་མིན་ནོ། །ཞེས་བཏོན་ན་ལེགས་པར་འགྱུར་ལ། སྤྱིར་འཇིག་རྟེན་པའི་སྦྱོར་ལམ་ཆོས་མཆོག་ལྟ་བུ་སྒོམ་བྱུང་གི་ཤེས་རབ་ལ་བརྟེན་ནས་འཇིག་རྟེན་ལས་འདས་པའི་མཐོང་ལམ་གྱི་ཡེ་ཤེས་ཀྱིས་སྟོང་པ་ཉིད་རྣལ་མ་མངོན་དུ་བྱེད་པ་ཡོད་ཀྱང༌། སྦྱོར་ལམ་ཆོས་མཆོག་གི་ཡེ་ཤེས་དེ་ཉིད་ཀྱིས་མཐོང་ལམ་གྱི་ཡེ་ཤེས་ཀྱི་ཡུལ་དུ་གྱུར་པའི་སྟོང་ཉིད་རྣལ་མ་མངོན་དུ་བྱེད་མི་ནུས་པ་ཡིན་ནོ། །མཆན། གནས་སྐབས་ངལ་བསོའི་ཐེག་པ་ཙམ་སྟེ། རྒྱ་མཚོར་འཇུག་པའི་ཚོང་པ་དག་ངལ་བ་ན་དེད་དཔོན་གྱིས་ལམ་དུ་གྲོང་ཁྱེར་སྤྲུལ་པ་ལྟ་བུ་ཡིན་པར་གསུངས་པས་མཐར་ཐུག་བླ་མེད་རྫོགས་པའི་སངས་རྒྱས་ཀྱི་ཐེག་པ་ཁོ་ནར་འདུ་བས། འཇིག་རྟེན་ཁམས་ནི་སྟོང་དག་ཏུ། །ཞེས་སོགས་ཀྱི་ཁུངས་དྲངས་པ་ཡིན་གསུངས།

 ཐོས་པ་ལས་བྱུང་བའི་སྟོང་ཉིད་ཅེས་སོགས་ལ། སངས་རྒྱས་ཀྱི་ཆོས་ཐམས་ཅད་སྟོང་ཉིད་དུ་གསུངས་པ་ལ་ཡིད་ཆེས་ཀྱི་ཚད་མ་སྐྱེས་པ་ནི་ཐོས་བྱུང་གི་ཤེས་རབ། དེ་བསམ་པ་ལས་བྱུང་བའི་ངེས་ཤེས་བརྟན་པོར་སྐྱེས་པ་བསམ་བྱུང་གི་ཤེས་རབ། ཞི་གནས་ཀྱི་རྣལ་འབྱོར་བསྒོམས་པས་དེ་ལ་ངེས་པ་ཁྱད་པར་འདྲེན་པ་ནི་སྒོམ་བྱུང་གི་ཤེས་རབ་ཡིན། ཕར་ཕྱིན་ཐེག་པར་སྒོམ་བྱུང་གི་སྒོ་ནས་སྟོང་ཉིད་རྟོགས་པ་ལ་སྒྲོ་འདོགས་བཅད་པའི་ངེས་ཤེས་རྟོགས་པའི་ངོ་བོར་སྐྱེ་བ་ཞིག་ཀྱང་འདོད་དོ། །རྡོ་རྗེ་ཐེག་པ་བླ་མེད་ཀྱི་སྒོམ་པ་ལས་བྱུང་བའི་བདེ་བ་ཆེན་པོའི་ཡེ་ཤེས་ཀྱིས་ཟབ་མོ་སྟོང་པ་ཉིད་རྟོགས་པ་དང་བྲལ་ཞིང་མ་འཁྲུལ་བར་མངོན་སུམ་དུ་ཉམས་སུ་མྱོང་བ་ཁོ་ནར་གསུངས་པས་རྟོག་པའི་ངོ་བོར་སྐྱེས་པ་མི་འདོད་དོ། །

 རི་བོ་དགེ་ལྡན་པ་ནི། སྔགས་བླ་མེད་ཀྱི་ལུགས་ཀྱི་བདེ་ཆེན་ཡེ་ཤེས་ཀྱི་ཡུལ་གྱི་སྟོང་ཉིད་དེ་ནི་དབུ་མ་ཐལ་འགྱུར་བའི་ལུགས་ཀྱི་རིགས་ལམ་ནས་དྲངས་པའི་བདེན་པར་མ་གྲུབ་པའི་སྟོང་ཉིད་ཅིག་དགོས་ལ། དེ་རྟོགས་པར་བྱེད་པ་ལ་བདེན་གྲུབ་ཀྱི་སྒྲོ་འདོགས་གཅོད་པའི་བདེན་མེད་ཀྱི་ངེས་ཤེས་ཤུགས་དྲག་དགོས་པ་དང༌། དེའི་ངེས་པ་དང་མ་བྲལ་བའི་བློ་ནི་སྟོང་ཉིད་རྟོགས་པའི་བློ་ཡིན་པ་འཆད་དོ། །

 སྔ་རབས་པའི་རྗེས་སུ་འབྲང་བ་དག་ནི། མདོར་ན་ཐོས་བསམ་ལས་བྱུང་བའི་སྟོང་ཉིད་ཀྱི་སྤྱི་མཚན་ཡུལ་དུ་བྱས་ནས། དེ་ལྟར་རྟོགས་པའི་རིག་ཤེས་ཚད་མ་དེ་ནི་ཆོས་ཅན། ཁྱོད་ཀྱིས་སྟོང་པ་ཉིད་ཤིན་ཏུ་མཐར་ཐུག་པར་མངོན་སུམ་དུ་བྱས་པ་མ་ཡིན་ཏེ། ཁྱོད་ཀྱིས་སྟོང་པ་ཉིད་མངོན་སུམ་དུ་མ་བྱས་པར་སྟོང་ཉིད་ཀྱི་སྤྱི་མཚན་ཞིག་ཡུལ་དུ་བྱས་པའི་ཕྱིར། ཁྱབ་སྟེ། སྟོང་པ་ཉིད་ལ་རང་གི་མཚན་ཉིད་དང་སྤྱིའི་མཚན་ཉིད་ཀྱི་སྟོང་པ་ཉིད་ཡིན་པའི་ཕྱིར། དེས་ན་ཐོས་བསམ་ལས་བྱུང་བའི་སྟོང་ཉིད་རྟོགས་པའི་རིགས་ཤེས་ཚད་མ་ནི། དགག་གཞིའི་ས་ཕྱོགས་སྐྱ་ཐེར་བ་ཙམ་དམིགས་པ་ལ། ཆུ་མེད་པར་མངོན་སུམ་དུ་མཐོང་ཞེས་བརྗོད་པ་བཞིན་ནོ། །སྟོང་པ་ཉིད་ཀྱི་སྤྱི་མཚན་རྟོགས་པའི་རིག་ཤེས་ཚད་མ་ཆོས་ཅན། ཁྱོད་ཀྱི་སྟོང་པ་ཉིད་ཀྱི་དོན་སྤྱི་ལ་རིག་ཤེས་ཚད་མ་མ་ཡིན་ཏེ། སྟོང་པ་ཉིད་ལ་དོན་བྱེད་པ་ཐམས་ཅད་དང་བྲལ་བས། དེའི་སྤྱི་བློ་རྟོག་པ་ལ་རང་དབང་དུ་འཆར་མི་རུང་བའི་རི་རྭ་སོགས་དངོས་མེད་ཀྱང་རྟོགས་ཡུལ་ན་ཡོད་པས། དངོས་མེད་ལའང་དོན་སྤྱི་ཡོད་པར་འདོད་པ་བོད་ཀྱི་མཚན་ཉིད་པ་ལ་གྲགས་ཀྱང༌། མདོ་སེམས་ཀྱི་གཞུང་ལུགས་ཆེན་པོ་རྣམས་ནས་དོན་བྱེད་ནུས་ཀྱི་དངོས་པོ་རང་མཚན་དུ་ཡོད་པ་ལས། དེའི་དོན་གྱི་འཆར་རུང་གི་རི་རྭ་ལ་སོགས་ལ་དོན་རང་མཚན་ལ་ལྟོས་པའི་སྤྱི་མཚན་འཆར་རུང་བ་མ་ཡིན་ནོ། །སྤྱིར་སྤྱི་མཚན་གྱི་འཇོག་མཚམས་ལ། ཚོགས་སྤྱི་དང༌། རིགས་སྤྱི་གཉིས་ལས་ཕྱི་དོན་དུ་མ་འདྲེས་པ་གཅིག་ཏུ་དབང་ཤེས་ལ་སྣང་བ་ནི་ཚོགས་སྤྱི་དེ་དྲུག་ཡིད་རྟོག་པས་མང་པོ་གཅིག་ཏུ་འཛིན་པ་ནི་རིགས་སྤྱི་ཞེས་འབྱུང་ལ། སྟོང་པ་ཉིད་ལ་ནི་རང་མཚན་དུ་མ་ཚོགས་ནས་སྤྱི་མཚན་འཁྲུལ་པ་མ་བསྐྱེད་དེ། ཤེས་པ་ལ་སྣང་བ་དང་དེར་འཛིན་པ་མ་ཡིན་ལ། བློས་བཏགས་ནས་སྟོང་པའོ་ཞེས་རྟོགས་ཡུལ་དེ་ནི་སྟོང་ཉིད་ཟབ་མོའི་དོན་སྤྱི་མ་ཡིན་གྱི། རྟོག་པས་སྒྲོ་ཕར་བཏགས་ཀྱི་སྤྱི་ཞིག་གོ །མཆན།

 ཇི་ལྟར་མེད་ན། དངོས་པོ་གཞན་སེལ་ནི། དངོས་པོ་འཛིན་པའི་རྟོག་པས། རིགས་མི་མཐུན་དངོས་པོ་མ་ཡིན་པ་བསལ་ནས་རྟོག་ངོར་རེས་མི་མཐུན་དངོས་པོར་སྣང་བ་སྒྲོ་འདོགས་པ་དང༌། དངོས་མེད་ཀྱི་གཞན་སེལ་ནི། དངོས་མེད་དུ་འཛིན་པའི་རྟོག་པས། མི་མཐུན་དངོས་མེད་མ་ཡིན་པ་རྣམ་པར་བཅད་ནས། རིས་མཐུན་དངོས་མེད་དུ་སྒྲོ་འདོགས་པ་ཡིན་ཏེ། ས་ལོས། དངོས་པོའི་གཞན་སེལ་དངོས་མེད་གཅོད་ཡོད་པ་གཞན་སེལ་མེད་པ་གཅོད། ཅེས་སྨྲས་པ་དང༌། དཔལ་ཆོས་ཀྱི་གྲགས་པས། ཆ་ཤས་སྒྲོ་འདོགས་ཇི་སྙེད་པ། །དེ་བསལ་ཕྱིར་ན་ངེས་པ་དང༌། །སྨྲ་ཡང་དེ་ཉིད་ཁོ་ནར་ངེས། །ཞེས་འབྱུང་བའི་ཕྱིར། མཆན་གྱི་མཆན།

 སྤྱིར་ཡིད་ཀྱི་ཡུལ་དུ་གྱུར་པའི་ཆོས་ལ་སྤྲོས་པ་དང་བྲལ་བའི་དེ་བཞིན་ཉིད་ཀྱིས་ནི། སོ་སོ་སྐྱེ་བོའི་རང་འཛིན་ཡིད་ཀྱི་རྣམ་པར་ཤེས་པ་རང་དབང་དུ་མི་བསྐྱེད་དེ། དེ་བསྐྱེད་ནས་སོ་སོ་སྐྱེ་བོས་སྟོང་ཉིད་མངོན་སུམ་དུ་བྱས་པར་ཐལ་བས། སེམས་ཅན་ཐམས་ཅད་འབད་མེད་དུ་གྲོལ་བར་འགྱུར་བའི་ཕྱིར། དེ་བཞིན་དུ་སྤྲོས་པ་དང་བྲལ་བའི་དོན་དམ་ཉིད་ཀྱི་ནི་འཕགས་པའི་ཡེ་ཤེས་རང་དབང་དུ་མི་བསྐྱེད་དེ། བསྐྱེད་ན་གཟུང་འཛིན་དང་བཅས་ནས་བསྐྱེད་དགོས་པ་གང་ཞིག །དེ་ལྟར་ན་རྣམ་པར་རྟོག་པར་ཐལ་བས་གཟུང་འཛིན་དང་བྲལ་བའི་མི་རྟོག་ཡེ་ཤེས་སུ་མི་འགྱུར་བའི་ཕྱིར། དེས་ན་འཕགས་པས་ཆོས་ཉིད་ལ་མཉམ་པར་བཞག་པའི་ཡེ་ཤེས་ཀྱི་ཡུལ་དུ་གྱུར་པའི་སྟོང་པ་ཉིད་དེས་ནི་སྤྲོས་མཚན་ཐམས་ཅད་འཇོམས་པར་བྱེད་ཀྱི་སྐྱེད་པར་བྱེད་པ་མ་ཡིན་ནོ། །མཆན་གྱི་མཆན། ཕྱིར། འདོད་ན་བློ་རྟོག་པ་མེད་པར་དགག་པའི་མིང་ཅན་གྱི་སྟོང་པ་ཉིད་ཀྱི་སྤྱི་མཚན་ཞིག་ཡུལ་དུ་བྱས་པ་དེའི་ཚེ་ན་ཆོས་ཅན། སྟོང་པ་ཉིད་ལ་སྒྲིབ་པ་ཐམས་ཅད་དང་བྲལ་བར་མ་འཁྲུལ་བར་ཁོང་དུ་ཆུད་པར་བྱས་པ་མ་ཡིན་ཏེ། རྟོག་པས་རྗེས་སུ་དཔག་པའི་གཞལ་བྱ་སྟོང་པ་ཉིད་ཀྱི་སྤྱི་མཚན་ཞིག་ཡོངས་གཅོད་དུ་བྱས་པའི་ཕྱིར་རོ། །ཁྱབ་པ་ཡོད་དེ། སྦྱོར་ལམ་གྱི་ཡེ་ཤེས་ཀྱིས་ཀྱང་སྟོང་པ་ཉིད་སྒྲིབ་བྲལ་དུ་ཁོང་དུ་ཆུད་མི་ནུས་པ་ནི་རྗེས་དཔག་ཚད་མར་གྱུར་པའི་བློ་རྟོག་པས། སྟོང་མིན་གྱི་སྒྲོ་འདོགས་བཅད་པའི་སྟོང་ཉིད་ཀྱི་སྤྱི་མཚན་ངེས་ཤེས་ཀྱི་ཡུལ་དུ་བྱས་པའི་ཚད་མ་ལས་སྟོང་པ་ཉིད་ལ་རྟོག་པ་དང་བྲལ་བའི་མངོན་སུམ་གྱི་ཚད་མས་ཁོང་དུ་ཆུབ་པར་བྱར་མི་ནུས་པའི་ཕྱིར། འོ་ན་སྦྱོར་ལམ་གྱི་ཡེ་ཤེས་ཆོས་ཅན། སྟོང་ཉིད་སྤྱི་མཚན་ལ་རྟོག་པ་མ་ཡིན་ཏེ། སྟོང་པ་ཉིད་ལ་གསལ་སྣང་ཅན་དུ་ཤེས་པའི་ཕྱིར། ཁྱབ་པ་ཡོད་དེ། རྣམ་པར་རྟོག་དང་རྗེས་འབྲེལ་ནི། །དོན་གསལ་སྣང་བ་ཅན་མ་ཡིན། །ཞེས་པའི་ཕྱིར་ཞེ་ན། ཁྱབ་པ་ག་ལ་ཡོད་དེ། འདི་ལྟར་ལུང་སྟོན་ཆོས་ཅན། རང་མཚན་རྟོགས་པ་ལ་གསལ་བར་མི་སྣང་བའི་དོན་ཡིན་གྱི། རྗེས་དཔག་ཚད་མས་སྟོང་ཉིད་བསྒོམ་པ་ལ་སྟོང་ཉིད་ཀྱི་སྤྱི་མཚན་ལ་གསལ་སྣང་སྐྱེར་མི་རུང་བའི་ཕྱིར། བསྐྱེད་རིམ་བསྒོམས་པས་ལྷར་གསལ་བ་བཞིན་ནོ། །དེ་སྐད་དུ། དཔལ་ཆོས་ཀྱི་གྲགས་པས། གོམས་ལས་འདོད་ཆགས་སོགས་གསལ་བ། །མཐོང་ཕྱིར། ཞེས་འབྱུང་བའི་ཕྱིར་རོ། །དེས་ན་ཐོས་བསམ་དང་འཇིག་རྟེན་པའི་སྒོམ་བྱུང་གིས་རྟོགས་པའི་སྟོང་ཉིད་ཐམས་ཅད་ལྟ་སྒོམ་ཉེས་ན་ཤོར་གོལ་དུ་འགྲོ། རྗེ་བཙུན་མི་ལས། སྒམ་པོ་པ་ལ་ཐེག་པ་ཆེན་པོའི་སྟོང་པ་ཉིད་ཀྱི་ལྟ་སྒོམ་ལ་ཤོར་ས་བཞི་དང་གོལ་ས་གསུམ་དུ་ཤོར་གོལ་དུ་མ་སོང་བ་དགོས་ཞེས་ཞལ་གདམས་སུ་གསུངས་པས་ཆོས་ཐམས་ཅད་སྟོང་པར་མོས་པ་ཙམ་དུ་བཞག་ནས་ཐོས་བསམ་གྱིས་སྒྲོ་འདོགས་མི་གཅོད། སྒོམ་བྱུང་གིས་ཉམས་སུ་མི་ལེན་པར་ཁ་ལྟར་ལུས་པ་ནི། སྟོང་པ་ཉིད་སྟོན་པའི་ལུང་ཙམ་ལ་ཚིམ་ནས་གང་སྟོང༌། གང་གིས་སྟོང། གང་ལ་སྟོང་མི་ཤེས་པར་ཆོས་ཐམས་ཅད་མེད་དོ་སྒོམ་པ་ལྟ་བུའོ། །མཆན། ཕར་ཕྱིན་ཐེག་པར་ནི་སྒོམ་བྱུང་གིས་སྟོང་ཉིད་རྟོགས་པའི་ཤེས་རབ་སྐྱེ་བ་ནི། དེའི་སྔ་རོལ་དུ་ཐོས་བསམ་ལས་བྱུང་བའི་སྟོང་ཉིད་རྟོགས་པའི་ཤེས་རབ་ཀྱིས་མི་སྟོང་བའི་སྒྲོ་འདོགས་ངེས་པར་བཅད་པ་ལ་ལྟོས་དགོས་ཤིང༌། སྔགས་བླ་མེད་དུ་ནི་སྒོམ་པ་ལས་བྱུང་བའི་དཔེ་དོན་གྱི་ཡེ་ཤེས་ཀྱིས་སྟོང་ཉིད་རྟོགས་པའི་ཤེས་རབ་སྐྱེ་བ་ལ་ནི། དེའི་སྔ་རོལ་དུ་ཐོས་བསམ་ལས་བྱུང་བའི་སྟོང་ཉིད་རྟོགས་པའི་ཤེས་རབ་ཀྱིས་སྟོང་མིན་གྱི་སྒྲོ་འདོགས་ངེས་པར་བཅད་པ་ལ་ལྟོས་དགོས་པ་མ་ཡིན་ནོ། །མཆན། སྟོང་ཉིད་ཤེས་བྱའི་གཤིས་ལ་ཤོར་བ་ཡིན། ཆོས་ཅན་གཅིག་གིས་རང་བཞིན་རྣམ་དག་གི་ཆོས་ཉིད་དམ་སྟོང་ཉིད་རྟོགས་པས་ཆོས་ཅན་ཐམས་ཅད་ཀྱི་གློ་བུར་རྣམ་དག་གི་སྟོང་ཉིད་རྟོགས་པར་རློམ་པ་ནི་སྟོང་ཉིད་རྒྱས་འདེབས་སུ་ཤོར་བ་བྱ་བ་ཡིན། སྟོང་ཉིད་རྟོགས་པའི་ཡེ་ཤེས་ནི་མི་སྟོང་བའི་ཆོས་ཐམས་ཅད་ཀྱི་གཉེན་པོ་ཡིན་པ་ལ། ཡུལ་ཅན་སྟོང་པ་ཉིད་རྟོགས་པའི་ཡེ་ཤེས་གྲུབ་བདེན་དུ་ཞེན་པ་ནི། དེ་ཡང་དཔེར་ན་ས་དང་པོར་ཆོས་ཅན་སེམས་ཀྱི་ཆོས་ཉིད་རང་བཞིན་རྣམ་དག་གི་སྟོང་ཉིད་མངོན་དུ་བྱས་པ་ཙམ་གྱིས་ས་ལྷག་མ་རྣམས་ཀྱིས་ཆོས་ཅན་སེམས་ཀྱི་གློ་བུར་དྲི་བྲལ་གྱི་ཆོས་ཉིད་དམ་སྟོང་ཉིད་རྟོགས་པ་མ་ཡིན་ཀྱང༌། རང་བཞིན་རྣམ་དག་གི་ཆོས་ཉིད་རྟོགས་པས་གློ་བུར་རྣམ་དག་གི་སྟོང་ཉིད་རྟོགས་པར་རློམ་ནས་ས་ལྷག་མའི་གློ་བུར་གྱི་དྲི་མ་རྣམས་སྦྱོང་བར་མི་བྱེད་པའོ། །མཆན།

 འདི་ལྟ་བུའི་ཤོར་གོལ་ས་ཐུབ་པ་ལ་མི་འབྱུང་ཡང༌། སོ་སོ་སྐྱེ་བོ་ལ་སྟོང་པ་ཉིད་ལ་ཕྱིན་ཅི་ལོག་ཏུ་རྟོགས་པའི་ཤོར་གོལ་འབྱུང་སྲིད་པས་དེས་ན་གཞན་འགོག་པའི་དབང་དུ་བྱས་པ་ཡིན་པས་སོ། །མཆན་གྱི་མཆན། སྟོང་པ་ཉིད་གཉེན་པོར་ཤོར་བར་བྱ་བ་ཡིན། སྟོང་ཉིད་གཉེན་པོར་ཤོར་བ་བྱ་བ་ནི། སྟོང་ཉིད་རྟོགས་པའི་གཉེན་པོ་ཡེ་ཤེས་བདེན་སྒྲུབ་ཡིན་པས་མི་སྟོང་བའི་ཆོས་བདེན་པར་མ་གྲུབ་པ་དེ་སྤངས་ནུས་པར་འདོད་པའོ། །མཆན། བལྟ་བྱ་ཡུལ་གྱི་སྟོང་ཉིད་ལ་མཉམ་པར་བཞག་པས་འཁྲུལ་པའི་དྲི་མ་དྲུངས་འབྱིན་པར་བསམ་ནས་ཡུལ་གྱི་སྟོང་ཉིད་བདེན་གྲུབ་ཏུ་ཞེན་པ་ནི་སྟོང་ཉིད་ལམ་དུ་ཤོར་བ་བྱ་བ་ཡིན། གོལ་ས་གསུམ་ནི། འཁོར་བའི་འཛག་བདེ་ནི་མཆོག་ཏུ་མི་འགྱུར་བའི་བདེ་བའི་གོལ་ས་ཡིན། རྣམ་ཤེས་ཀྱི་སྣང་གསུམ་བསྡུས་སྟོབས་ཀྱི་མཐར། སྟོང་ཉིད་ལམ་ཤོར་ཀྱང་འཕགས་པ་རྣམས་ཀྱི་འགོག་ལམ་ལ་མཉམ་པར་བཞག་ཡུལ་གྱི་སྟོང་ཉིད་ཁོ་ན་བདེན་པར་གྲུབ་ཀྱི་གཞན་པའི་ཆོས་ཐམས་ཅད་བདེན་མེད་ཡིན་པ་དང་སྟོང་ཉིད་མཆོག་མ་ཡིན་པར་འདོད་པའོ། །འདོད་པ་འདི་རྣམས་རྗེ་མི་ལས་མ་འོངས་ལུང་བསྟན་དུ་གསལ་ཏེ། དུས་ཕྱིས་ཇོ་ཤག་དག་གི་ཤོར་ས་ཕྱི་མ་འདི་གཉིས་སྒྲ་ཇི་བཞིན་དུ་སྨྲ་བར་མཐོང་བའི་ཕྱིར་རོ། །མཆན། མྱོང་བའི་རྣམ་ཤེས་ཀྱིས་བསྡུས་པའི་འོད་གསལ་ནི་གསལ་བའི་གོལ་ས། རྣམ་ཤེས་ཀྱི་སྟོང་བཞིའི་མཐར་སྐྱེས་པའི་སྟོང་པའམ་མི་རྟོག་པ་ནི་སྟོང་པའམ་མི་རྟོག་པའི་གོལ་ས་ཡིན་གསུངས། གོལ་ས་གསུམ་དུ་མ་གོལ་བའི་དེ་གསུམ་ནི། བདེ་ཆེན་གྱི་རིགས་སམ་ལྷན་སྐྱེས་ཡེ་ཤེས་ཀྱི་རྒྱུ་ལས་བསྒྲུབས་པའི་འོད་གསལ་དང་ལྷན་ཅིག་སྐྱེས་པའི་དགའ་བ་དང་ཐམས་ཅད་སྟོང་པ་རྣམས་སོ། །རང་སེམས་མི་སྒོམ་སེམས་ཀྱི་ཡུལ་མི་སྒོམ། །ཞེས་སོགས་ལ་འདི་ནི་སྒོམ་གྱི་གནད་གནད་ཇི་ལྟར་ཆེ་ན་མུ་བཞིར་སྤྱོད་པའི་སྟོང་ཉིད་རྟོགས་པའི་ཤེས་རབ་བམ། བླ་མའི་བྱིན་བརླབས་ཀྱི་སྟོབས་ཀྱིས་སྟོང་ཉིད་རྟོགས་ནས་སྟོང་ཉིད་བསྒོམས་པ་དེ་ནི། བསྒོམ་བྱ་སྒོམ་བྱེད་སྒོམས་པ་དང་བྲལ་བ་ཙམ་ལ་སྟོང་ཉིད་བསྒོམ་ཞེས་བརྗོད་པར་ཟད་ཀྱི། སེམས་དང་དེའི་ཡུལ་དུ་གྱུར་པའི་བསྒོམ་པར་བྱ་བ་ནི་ཅི་ཡང་མེད་དོ། །མཆན། ཤིན་ཏུ་ཆེ་བ་ཡིན་གསུངས།།

༈ རྡོ་རྗེའི་གསུང༌། **རྟོགས་པ་གོམས་པར་**འཁོར་བ་ལས་བརྒལ་བར་ནུས་པའི་སྒོམ་ནི་སྟོང་པ་ཉིད་རྟོགས་པའི་སྒོམ་ཡིན་ཞེས་བྱ་བར་བཏོན་ན་མགོན་པོ་འབྲི་གུང་པའི་དགོངས་པར་འགྱུར་རོ། །མཆན། **བྱེད་པ་སྒོམ་པ་ཡིན་**ཞེས་པ་ལ། རྗེ་བཙུན་མི་ལའི་དྲུང་དུ་རས་ཆུང་པ་དང་སེ་བན་གཉིས་ཆོས་གཏམ་གྱིས་གསུང་པས་གཅིག་གིས་ལྟ་ཐོག་ནས་སྒོམ་པ་འཚོལ་བ་ལེགས་ཟེར། ཅིག་ཤོས་ཀྱིས་སྒོམ་ཐོག་ནས་ལྟ་བ་འཚོལ་བའི་ལུགས་ལེགས་ཟེར་བ་ལ། རྗེ་བཙུན་གྱིས། དཔལ་ནཱ་རོ་པ་སྒོམ་ཐོག་ནས་ལྟ་བ་འཚོལ་བར་མཛད། མཻ་ཏྲི་པ་ལྟ་ཐོག་ནས་སྒོམ་པ་འཚོལ་བར་མཛད་པས་དེ་གཉིས་འགལ་བར་མི་འོང་གསུངས། དེས་ན་དང་པོར་རྒྱུ་བསམ་གཏན་གྱི་ཏིང་ངེ་འཛིན་སྔོན་དུ་མ་སོང་བར་རང་འབྲས་ཤེས་རབ་ཀྱི་ཕ་རོལ་ཏུ་ཕྱིན་པ་མི་སྐྱེ་བ་ལ་དགོངས་ནས་སྒོམ་ཐོག་ནས་ལྟ་བ་འཚོལ་བར་གསུངས། །བརྟན་པ་ཐོབ་པ་ལ་ལྟ་སྒོམ་ཟུང་འཇུག་ཏུ་འགྱུར་བས་དེ་བཞིན་ཉིད་རྟོགས་པའི་ལྟ་བ་དེ་གང་ལ་རྩེ་གཅིག་པར་འཇོག་པ་སྒོམ་ཡིན་པས་ལྟ་ཐོག་ནས་སངས་རྒྱས་ཀྱི་ཡོན་ཏན་མཐའ་ཡས་སྒྲུབ་པའི་ཏིང་ངེ་འཛིན་གྱི་སྒོ་ལ་སྙོམས་པར་འཇུག་པའི་སྒོམ་པ་འཚོལ་བར་གསུངས་པས་འདི་གཉིས་ལ་ལུགས་བཟང་ངན་ནམ་ལུགས་ཐ་དད་པར་འདོད་པ་རྣམས་མི་འཐད་གསུངས། སྤྱིར་སྒོམ་ལ་ཞི་གནས་སྒོམ་པ་དང༌། ལྷག་མཐོང་སྒོམ་པ་དང༌། ལྟ་བ་སྒོམ་པ་དང༌། ཏིང་ངེ་འཛིན་སྒོམ་པ་ཞེས་སོགས་ལ་སྒོམ་པའི་དོན་ནི། དེ་ཉིད་ཀྱི་ཡུལ་དུ་བཞག་ནས་དེ་ལས་གཞན་དུ་མི་གཡེང་བར་མཉམ་པར་འཇོག་པའི་དོན་ཡིན། ལྟ་བ་དེ་དག་སྒོམ་པར་བྱེད་པ་དང༌། བསྒོམས་པ་དེ་ཀ་ལྟ་བ་ཡིན་པའི་གཞི་མཐུན་ཡོད་པས། དེང་སང་འདི་བཀའ་བརྒྱུད་པ་རྣམས་ལྟ་བ་རྟོགས་རྗེས་སྒོམ་པར་མི་རུང་ཟེར་བ་རྣམས་ཚེ་ལ། རྐང་དྲངས་འདུག །མཆན།

 བདེ་བའི་ཉམས་ཡིད་ཞེས་སོགས་ལ། སྔགས་བླ་མེད་ཀྱི་བསྐྱེད་རྫོགས་ཀྱི་རིམ་པས་བདེ་སྟོང་གི་ཏིང་ངེ་འཛིན་སྐྱེས་པས་ཕྱིའི་རྟགས་ལ་ཆོས་ཅན། ཉམས་ཞེས་ཐ་སྙད་བྱེད་དེ། ཉམས་དང་ལྡན་པ་ཞེས་པ་སྟོབས་སམ་བདེ་བ་ཆེན་པོ་ལྡན་པ་ལ་བྱེད་རིགས་པ་གང་ཞིག །ནང་དུ་བདེ་ཆེན་གྱི་ཏིང་ངེ་འཛིན་མཆོག་ཏུ་གྱུར་པ་སྐྱེས་པ་དེའི་ཚེ། ཕྱི་རོལ་དུ་དེའི་མཚན་མ་དང་ལྡན་པ་ལ་ཉམས་དང་ལྡན་པ་ཞེས་བརྗོད་རིགས་པའི་ཕྱིར། དེ་ལྟར་མིན་པའི་རྒྱུའི་ཐེག་པའི་བྱང་ཆུབ་ཀྱི་སེམས་གཉིས་ཀྱི་ཏིང་ངེ་འཛིན་སྐྱེས་པའི་རྟགས་ལའང་ཆོས་ཅན། ཉམས་ཞེས་ཐ་སྙད་མི་བྱེད་དེ། དེའི་རྟགས་ནི་ནང་དུ་བདེ་ཆེན་གྱི་ཏིང་ངེ་འཛིན་སྐྱེས་པའི་སྟོབས་ཀྱིས་བྱུང་བ་མ་ཡིན་པའི་ཕྱིར། འོ་ན་བསྐྱེད་རྫོགས་ཀྱི་རིམ་པས་བདེ་ཆེན་གྱི་ཏིང་ངེ་འཛིན་སྐྱེས་པའི་རྟགས་ལའང་ཆོས་ཅན། དམྱལ་སོགས་ཀྱི་ཉམས་འབྱུང་མི་རིགས་པར་ཐལ། ཉམས་ཡིན་ན་བདེ་ཆེན་གྱི་ཉམས་ཡིན་དགོས་པ་གང་ཞིག །དམྱལ་སོགས་ཀྱི་ཉམས་ནི་ནང་དུ་སྡུག་བསྔལ་གྱི་སྟོབས་ལས་སྐྱེས་པའི་ཕྱིར་ཞེ་ན། རྟགས་ཕྱི་མ་མ་གྲུབ་སྟེ། ནང་དུ་བདེ་ཆེན་གྱི་ཏིང་ངེ་འཛིན་སྐྱེས་པས་ཐོག་མེད་ནས་དམྱལ་སོགས་སུ་སྐྱེ་འགྱུར་གྱི་ལས་སྒྲིབ་མཐའ་མེད་ཡོད་པ་དེ་ཕྱི་རོལ་དུ་དམྱལ་སོགས་ཀྱི་སྣང་བ་བཞད་གད་ཀྱི་ཚུལ་དུ་བདེ་སྟོང་གི་ཉམས་ཁྱད་པར་ཅན་དུ་ཤར་ནས། ཕྱིས་དམྱལ་སོགས་ཀྱི་སྡུག་བསྔལ་མྱོང་མི་དགོས་པར་འགྱུར་བའི་ཕྱིར་རོ། །དེས་ན་རྗེ་བཙུན་མཐུ་སྟོབས་དབང་ཕྱུག་གིས། སྔགས་བླ་མེད་ཀྱི་ལམ་བསྒོམ་པའི་སྣང་བ་ཐམས་ཅད་ཉམས་ཀྱི་སྣང་བར་འཆད་དེ། དེ་ཡང་སེམས་ཟིན་པ་ནས། ས་ཕྱེད་དང་བཅུ་གསུམ་གྱི་བར་ཉམས་ཀྱི་སྣང་བ་ཁོ་ནར་འཇོག་སྟེ། དེ་ལ་ཉམས་བཅོ་ལྔ་ཡོད་པས། དེ་ཡང་ཐམས་ཅད་ཏིང་ངེ་འཛིན་གྱི་རྒྱུ་དང༌། དེ་ལས་བྱུང་བའི་འབྲས་བུ་དང༌། དེའི་རང་བཞིན་དུ་ཤེས་པར་བྱས་ལ་བྱུང་རྒྱལ་དུ་གཏོང་བ་རྡོ་རྗེ་འཆང་ཆེན་པོའི་སྒྲུབ་བྱེད་བླ་ན་མེད་པ་ཡིན་པར་གསུངས། ཉམས་བཅོ་ལྔ་ནི། འཇུག་པ་སེལ་བའི་ལམ། ཆགས་པ་གཅོད་པའི་ལམ། བྱང་ཆུབ་ཆེན་པོའི་ལམ། ཡང༌། ལུས་ཉམས། སེམས་ཉམས། རྨི་ཉམས། ཡང༌། རླུང་ལོག །མཐོང་སྣང༌། རྨི་ལམ་གྱི་རྟེན་འབྲེལ། ཡང༌། རྣམ་རྟོག་མངོན་སུམ་གྱི་དྲོད། ཁམས་དགུ་འདུས་ཀྱི་དྲོད། ཐེག་ལེ་འབར་ཞིང་འདུས་པའི་དྲོད། ཡང༌། མཚན་ཉིད་སྣ་ཚོགས་ཀྱི་ཏིང་ངེ་འཛིན། རང་བཞིན་སྟོང་ཉིད་ཀྱི་ཏིང་ངེ་འཛིན། ངོ་བོ་ཟུང་འཇུག་གི་ཏིང་ངེ་འཛིན་ཏེ་བཅོ་ལྔའོ། །དེས་ན་དེང་སང་ཕྱག་ཆེན་གྱི་རྟོགས་པ་སྐྱེས་པ་ན། ཉམས་ཐམས་ཅད་ན་བུན་ལྟར་ཡལ་བར་འགྱུར་རོ། །ཞེས་པ་ནི་ཨོཾ་བཟང་མ་ཎི་པད་མེ་ཧཱུྃ་འདུག་གོ །མཆན། ད་ལྟ་ཁ་ཅིག་བདེ་ཕྱམ་པའམ་གསལ་སིང་བ་བྱུང༌། ཟེར་བ་ཙམ་དེ་འདྲ་མིན། བདེ་བས་ཁམས་དྭངས་པའི་ལུས་མེད་པ་ལྟ་བུའམ་ཡོད་དུ་མི་ཚོར་བའམ་ཡང་ན་བདེ་བ་ཆེས་ནས་ཚོར་བས་བརྒྱལ་ཏེ་ལུས་སེམས་ལ་བཟོད་མེད་དུ་འཇིག་པ་ལྟ་བུའི་ཏིང་ངེ་འཛིན་གྱི་ཕན་ཡོན་གྱི་བདེ་བ་དང༌། ད་ལྟའི་ལས་སྣང་འདི་མིན་པར་ཏིང་ངེ་འཛིན་གྱི་སྤྱོད་ཡུལ་གྱི་གཟུགས་བརྙན་གསལ་བའི་གསལ་སྣང་དང༌། མི་རྟོག་པའང༌། མི་རྟོག་པ་ནག་ཐམ་ཐམ་པ་བྱ་བ་འདི་དེང་སང་སྒོམ་ཆེན་པའི་ཁ་དངགས་ལྟར་བྲིས་པ་ཡིན་ལ། ངོ་བོ་སེམས་རྨུགས་པས་ཤེས་པ་གསལ་དྭངས་སུ་མ་གྱུར་པ་ཡིན་པས་འདི་ལ་ཏིང་ངེ་འཛིན་ཡིན་ནམ་ཞི་གནས་ཡིན་སྙམ་པ་ཐོས་པ་མ་སོང་བ་ཀུན་ལ་འོང་བ་བདེན་ཡང༌། ཐོས་པ་སོང་བ་རྣམས་ལ་ནི། སེམས་དགུ་རིམ་པར་བསྐྱེད་དེ། བྱིང་རྒོད་ཕྲ་མོ་དང་བྲལ་བའི་དྲན་ཤེས་བཞིན་རྒྱུན་དུ་བརྟེན་པས་འབད་རྩོལ་ལ་མི་ལྟོས་སེམས་ངང་གིས་རྩེ་གཅིག་ཏུ་གནས་པ་ལྷུན་གྲུབ་ཏུ་འབྱུང་ཡང༌། ཞི་གནས་མཚན་ཉིད་པ་ཐོབ་པ་མ་ཡིན་ཏེ། ལུས་སེམས་ཤིན་ཏུ་སྦྱངས་པ་མ་ཐོབ་པའི་ཕྱིར། དགོངས་འགྲེལ་ལས། བཅོམ་ལྡན་འདས་བྱང་ཆུབ་སེམས་དཔའ་དེ་ཇི་སྲིད་དུ་སེམས་ལ་དམིགས་པའི་སེམས་ནང་དུ་ཡིད་ལ་བགྱིད་པ་ན་ལུས་ཤིན་ཏུ་སྦྱངས་པ་དང༌། སེམས་ཤིན་ཏུ་སྦྱངས་པ་མ་ཐོབ་པ་དེའི་བར་དུ་ཡིད་ལ་བགྱིད་པ་དེ་ལ་ཅི་ཞེས་བགྱི། བྱམས་པ་ཞི་གནས་ནི་མ་ཡིན་ཏེ། ཞི་གནས་ཀྱི་རྗེས་སུ་མཐུན་པའི་མོས་པ་དང་མཚུངས་པར་ལྡན་པ་ཡིན་པར་བརྗོད་པར་བྱའོ། །ཞེས་གསུངས་སོ། །འོ་ན་ལུས་སེམས་ཤིན་སྦྱངས་ཀྱི་ཞི་གནས་ཐོབ་པ་ཙམ་གྱིས་བསམ་གཏན་སས་བསྡུས་ཀྱི་སེམས་ཐོབ་པ་མ་ཡིན་ཏེ། དེ་ལྟ་བུ་ཤིན་སྦྱང་གི་ཞི་གནས་ཐོབ་པ་དེ་ཞི་རགས་སུ་བལྟ་བའི་ཉེར་བསྡོགས་མ་བསྐྱེད་པའི་བར་དུ་ནི་འདོད་སེམས་རྩེ་གཅིག་པར་འཇོག་དགོས་པའི་ཕྱིར། ཉེར་བསྡོགས་ཡིད་བྱེད་དྲུག་ལས། མཚན་ཉིད་དང་རང་རིག་ཡིད་བྱེད་ལ་དེས་བསྡུས་ཀྱི་ཞི་གནས་དང༌། དེ་ལ་བརྟེན་ནས་ཡིད་བྱེད་དང་པོ་མཚན་ཉིད་རང་རིག་དང་ཡིད་བྱེད་གཉིས་པ་མོས་པ་ལས་བྱུང་བ་གཉིས་ཀྱི་འདོད་པའི་ཉོན་མོངས་པ་སུན་འབྱིན་པར་བྱེད་པ་ཙམ་ནས་འདོད་སེམས་རྩེ་གཅིག་ལས་འདས་ཏེ་བསམ་གཏན་གྱི་ཉེར་བསྡོགས་ཀྱི་སས་བསྡུས་པའི་སེམས་ཐོབ་པ་ཡིན་ནོ། །ཡིད་བྱེད་བདུན་པ་ཐོབ་པ་ན་བསམ་གཏན་གྱི་དངོས་གཞི་ཐོབ་པ་ཡིན་ཀྱང༌། དེ་མ་ཐོབ་པར་ཡིད་བྱེད་དྲུག་པ་བདེན་པའི་རྣམ་པ་ཙམ་དུ་སྐྱེས་པའི་སེམས་རྟེན་ལ་རྒྱུན་ཞུགས་དང་ཕྱིར་འོང་དང་ཅིག་ཅར་བའི་དགྲ་བཅོམ་པའི་འབྲས་བུ་ཐོབ་པ་ཡང་གསུངས་ལ། ལྷག་པར་ཅིག་ཅར་བའི་དགྲ་བཅོམ་པའི་སེམས་རྟེན་གྱི་ཉེར་བསྡོགས་ལ་ཉེར་བསྡོགས་མི་ལྕོགས་མེད་པར་ཡང་གསུངས་སོ། །སྔ་རབས་པ་རྣམས་བསམ་གཏན་གྱི་དངོས་གཞི་སྒྲུབ་པ་ལ་སེམས་གནས་ཐབས་དགུ། ཞི་གནས་ཀྱི་ལམ་དང་ཡིད་བྱེད་དྲུག་ལྷག་མཐོང་གི་ལམ་སྤེལ་ནས་བསྒོམ་པས་ཤིན་སྦྱངས་ཐོབ་པ་ན་བསམ་གཏན་གྱི་དངོས་གཞི་དང་ཞི་གནས་ཀྱི་སེམས་དུས་གཅིག་ཏུ་ཐོབ་པར་བཞེད་པ་ནི་ཉན་རང་སོགས་ཀྱི་དགོངས་པ་དང་འགལ་བར་འདུག་པས་ཞིབ་མོའི་བློས་དཔྱོད་ཅིག །མཆན། ནག་ཐམ་ཐམ་ལ་ཡུན་རིང་པོར་འགྲོ་བ་ལྟ་བུ་ལ་མི་ཟེར། བསམ་གཏན་གྱི་སྐྱོན་རྟོག་དཔྱོད་དགའ་བདེ་དང་བྲལ་བའི་ཏིང་ངེ་འཛིན་གྱི་ངོ་བོ་རང་རིག་ཙམ་ལས་གཞན་དུ་མི་རྟོག་པ་རླུང་མེད་པའི་མར་མེ་མི་གཡོ་བར་འབར་བ་ལྟ་བུ་སྟེ། དེ་རྣམས་ཀྱང་ཟབ་མོ་སྟོང་པ་ཉིད་ཀྱི་ལྟ་བ་རྟོགས་པ་འདྲེན་བྱེད་ཀྱི་རྒྱུ་ཙམ་ཡིན་ཡང༌། དེ་ཟབ་མོ་སྟོང་པ་ཉིད་ཀྱི་ལྟ་བ་རྟོགས་པ་དངོས་མིན། སྤྱིར་བདེ་སྟོང་གི་ཡེ་ཤེས་ཁྱད་པར་ཅན་མ་ཡིན་ན། རྒྱུའི་ཐེག་པའི་ས་དང་པོའི་རྟོགས་པའང་སྔགས་བླ་མེད་ཀྱི་ཕྱག་རྒྱ་ཆེན་པོ་མ་ཡིན་གསུངས།

 གོམས་པ་དེ་བདག་ལ་རག་ལས་པས། ཞེས་སོགས་ལ། སློབ་དཔོན་ལ་བ་པ་དང༌། བི་རཱུ་པ་ལ་སོགས་པ་ལོ་བཅུ་གཉིས་བསྒོམས་པས་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་ཅིང༌། སྔགས་བླ་མེད་དུ་ལོ་བཅུ་གཉིས་དང་ལོ་གསུམ་ཕྱོགས་གསུམ་ལ་སོགས་པར་གཡེལ་མེད་དུ་བསྒྲུབས་པས་མཆོག་གི་དངོས་གྲུབ་ཐོབ་པར་གསུངས། དེ་ཡང་ད་ལྟའི་ལུགས་ལྟར་ཐུན་བཞི་མ་ཆག་ཙམ་བྱེད་ཡོད་ཟེར་བ་འདིས་མི་ཡོང༌། མར་མེའི་རྩེ་མོ་རབ་བཅིངས་དང༌། །ཆུ་བོའི་རྒྱུན་ནི་རབ་འབབ་ལྟར། །ཞེས་པས་སྐད་ཅིག་ཀྱང་གཡེལ་བ་མེད་པར་མཉམ་བཞག་ཏུ་གཏུམ་མོ། །དེའི་རྗེས་ཐོབ་ཏུ་སྒྱུ་ལུས། མཉམ་བཞག་གཉིད་སྟུག་འོད་གསལ། དེའི་རྗེས་ཐོབ་ཏུ་རྨི་ལམ་གྱི་རྣལ་འབྱོར་ཏེ། རྫོགས་རིམ་རྩ་བའི་གདམས་ངག་བཞི་བར་མ་ཆོད་དུ་སྒོམ་པ་ཞིག་གི་དབང་དུ་བྱས་པ་ཡིན་ཏེ། དཔེར་ན་ཇོ་བོ་རིན་ཆེན་བཟང་པོས། སྒྲུབ་ཁང་གི་སྒོ་ཕྱི་མ་ལ་འདིའི་ནང་དུ་བདག་ལ་ཚེ་འདིའི་རྣམ་རྟོག་སྐྱེས་ན་ཆོས་སྐྱོང་རྣམས་ཀྱིས་མགོ་བོ་ཨརྫ་⁽1763⁾སོམ་ཤིང་གི་མེ་ཏོག །མཆན། ཀའི་དོག་པ་ལྟར་ཁོས་ཤིག་བྱ་བ་བྲིས། སྒོ་ཡིག་འདིས་སྐྱེས་བུ་ཆུང་ངུའི་ལམ་བསྟན། མཆན། བར་མ་ལ་འདིའི་ནང་དུ་བདག་ལ་རང་དོན་མཚན་འཛིན་གྱི་རྟོག་པ་སྐྱེས་ན་ཞེས་དང༌།⁽1763⁾སྒོ་ཡིག་འདིས་སྐྱེས་བུ་འབྲིང་དང་ཆེན་པོའི་ལམ་བསྟན། ནང་མ་ལ་འདིའི་ནང་དུ་བདག་ལ་ཐ་མལ་དུ་འཛིན་པའི་རྟོག་⁽1763⁾སྒོ་ཡིག་འདིས་འབྲས་བུ་རྡོ་རྗེ་ཐེག་པའི་ལམ་བསྟན། མཆན། པ་སྐྱེས་ན་ཞེས་བྱ་བ་བྲིས་ཏེ་ལོ་བཅུ་གཉིས་བསྒྲུབས་པས་ལུས་རྟེན་འདི་ལ། མཆོག་གི་དངོས་གྲུབ་བརྙེས་པ་ལྟ་བུ་ཡིན། གཞུང་ལུགས་སྣ་རེ་མཁས་པར་བྱེད་པ་ལ་ཡང་ལོ་བདུན་བརྒྱད་དུ་ཉིན་མི་དལ་མཚན་མི་གཉིད་པར་འབད་དགོས་འདུག །བུ་སྟོན་རིན་པོ་ཆེ་མི་མཁས་ཀ་མེད་མི་ཚེ་རིལ་པོ་སློབ་གཉེར་བྱས་པ་ཡིན་ཟེར་བ་ལྟར། མི་ལ་རས་པ་མཆོག་གི་དངོས་གྲུབ་མི་ཐོབ་ཀ་མེད་མི་ཚེ་རིལ་པོ་སྒྲུབ་པ་བྱས་པ་ཡིན། རྗེ་དུས་མཁྱེན་གྱི་ཟླ་བ་བཅོ་བརྒྱད་ཕྱག་རྔུལ་དང་མ་བྲལ་བར་གཏུམ་མོ་བསྒོམས། གྲུབ་ཆེན་པཀྴིས་ལོ་བཅུ་གཉིས་ཟླ་བ་བཅུ་གཉིས་ཞག་བཅུ་གཉིས་ཟ་མ་བཅུ་གཉིས་ཏེ་བཅུ་གཉིས་ཆ་བཞིར་རྡོ་རྗེ་སྐྱིལ་ཀྲུང་མ་བཤིག་པར་བསྒོམས་པས་མལ་འོག་གི་རྡོ་ཐམས་ཅད་ཞུ་ནས་གོང་བུར་འདྲིལ་བ་བྱུང་འདུག །ཁོང་མཆོག་གི་སྤྲུལ་པའི་སྐུ་རྣམས་ལའང་སྣང་ཚུལ་ལ་གདུལ་བྱའི་ངོར་དེ་ཙམ་བསྟན་དགོས་ན་གཞན་ཐ་མལ་ལ་ལྟ་སྨོས་ཀྱང་ཅི་དགོས།

 ཐར་པ་འདོད་ཀྱང་ཐར་པའི་ཐབས་མ་ཡིན་པ་ལ་ཐབས་སུ་རློམ་ནས་མུ་སྟེགས་པས་བརྩོན་པ་བསྐྱེད་པ་ལྟར་སོང་ན་མ་གཏོགས་གཞན་བསྒྲུབ་བྱ་དེ་གང་ཡིན་གྱི་སྒྲུབ་བྱེད་ལ་འཁྲུལ་བའི་བསྒྲུབ་བྱ་དེ་འབད་རྩོལ་གྱིས་བསྒྲུབས་ན་མི་འགྲུབ་མི་སྲིད། བླ་མེད་ཀྱི་བྱང་ཆུབ་ཀྱི་རྒྱུ་ཚོགས་གཞན་དང་མ་འབྲེལ་ན་འཇིག་རྟེན་པའི་བསམ་གཏན་ལྟ་བུ་བསྐལ་པ་དཔག་མེད་དུ་བསྒོམས་ཀྱང་སངས་རྒྱས་ཐོབ་པའི་རྒྱུར་མི་འགྲོ། འགྲོ་ན་ལྟ། རང་ཅག་རྣམས་འཁོར་བ་ཐོག་མེད་ནས་འཇིག་རྟེན་པའི་བསམ་གཏན་གྲངས་མེད་པ་བསྒོམས། སྲིད་རྩེའི་བར་ལན་གྲངས་མེད་ཕྱིན་ཡང་སངས་རྒྱས་པ་ལ་ཉེར་མ་སོང༌། དེས་ན་སངས་རྒྱས་པ་ལ་འཇིག་རྟེན་པའི་བསམ་གཏན་གྲངས་མེད་བསྒོམ་པ་བས། སྟོང་ཉིད་སྟོན་པའི་སྡེ་སྣོད་ལ་ཐོས་བསམ་ཅུང་ཟད་བྱས་པ་ཡང་སངས་རྒྱས་ཐོབ་པའི་རྒྱུར་འགྱུར་ཞིང༌། འཁོར་བ་ལས་རིང་དུ་བྱེད་པའི་ཐབས་བླ་ན་མེད་པ་ཡིན་ཏེ། དེ་ལྟར་བྱས་པས་མྱུར་དུ་ཚོགས་རྫོགས་ཤིང་སྒྲིབ་གཉིས་བྱང་བའི་ཕྱིར། དེས་ན་རང་རེས་སྔོན་ཕན་ཆད་བཅོམ་ལྡན་འདས་བཞེད་པའི་ཟབ་མོ་སྟོང་པ་ཉིད་ཀྱི་དོན་ཐོས་ཐོས་འདྲ་མོ་མི་གདའ། སྤྱིར་ཞི་གནས་སྔོན་དུ་མ་སོང་བར་སྒྲིབ་གཉིས་ཀྱི་ས་བོན་སྤོང་བྱེད་ཀྱི་ལྷག་མཐོང་སྐྱེ་མི་སྲིད་དེ། སྒྲིབ་གཉིས་ཀྱི་ས་བོན་སྤོང་བྱེད་ཀྱི་ལྷག་མཐོང་གི་ཤེས་རབ་དེ་ངེས་པར་སྒོམ་བྱུང་ལས་བསྐྱེད་པ་ཞིག་དགོས་པའི་ཕྱིར། ཡང་ཆོས་ནས་ཞི་ལྷག་གི་རྣལ་འབྱོར་བསྒོམས་པས་རྗེས་མཐུན་ཙམ་རྒྱུད་ལ་སྐྱེས་ཀྱང་ལུས་སེམས་ལ་འགྱུར་བ་དཔག་ཏུ་མེད་པ་ཡོང་བར་བཤད་གདའ། དེང་སང་གི་སྒོམ་ཆེན་རྟོགས་པ་རབ་ཏུ་གྱུར་པ་ཡིན་ཟེར་བ་འདི་རྣམས་ལ་ནི་སྔར་གྱི་གཤིས་ངན་གྱོང་ཀྱུར་རེ་བ་དེ་ཀ་མ་གཏོགས་པ་ལེགས་པའི་ཡོན་ཏན་གྱིས་ལུས་སེམས་ལ་འགྱུར་བ་ཅི་ཡང་མི་འདུག །རང་ཕྱོགས་ལ་ཕོག་ཐུག་ཅུང་ཟད་ཙམ་མམ། ཆང་ཕོར་རི་འཐུངས་ན་ལུས་སེམས་ཀྱི་ཐོག་ཏུ་འགྱུར་བ་དཔག་མེད་ཡོང་གི་འདུག་པས། འདི་རྣམས་ཀྱི་རྟོགས་པ་མཆོག་ཏུ་གྱུར་པའི་སྒོམ་དེ་ལས། རང་ཕྱོགས་ལ་ཕོག་པའི་ཚིག་ངན་རེ་དང་ཆང་ཕོར་རེ་ནུས་པ་ཆེ་བར་གོ །ཡང་ཁ་ཅིག་ཞི་གནས་ཀྱི་སྒོམ་འཇོག་སྒོམ་ཁོ་ན་ཡིན། ལྷག་མཐོང་གི་སྒོམ་དཔྱད་སྒོམ་ཁོ་ན་ཡིན་ཟེར་བ་དང༌། ཕར་ཕྱིན་ཐེག་པའི་ལུགས་ཀྱི་སྒོམ་དཔྱད་སྒོམ་ཁོ་ན་དང༌། རྡོ་རྗེ་ཐེག་པའི་ལུགས་ཀྱི་སྒོམ་འཇོག་སྒོམ་ཁོ་ན་ཡིན་ཟེར་བ་མ་ཡིན་ཏེ། མདོ་སྔགས་གཉིས་ཀའི་ལུགས་ལའང་བསྒྲུབ་བྱ་ཞི་ལྷག་གི་རྣལ་འབྱོར་རེ་རེ་ལ། སྒྲུབ་བྱེད་དཔྱད་འཇོག་གི་སྒོམ་གཉིས་ཀའི་རྣལ་འབྱོར་ཡོད་པའི་ཕྱིར་ཞེས་གསུངས།

 དྲན་པ་མ་ཡེངས་པར་བསྟེན་པ་ཡིན་ཏེ་ཞེས་སོགས་ལ། སྤྱིར་བརྩོན་འགྲུས་མཐར་ཕྱིན་བྱེད་དྲན་པ་ལ་རག །བརྩོན་འགྲུས་དེ་ཡང་ཉ་པས་ཉ་གསོད་རེམ་པ་ལྟ་བུ་ལ་བརྩོན་འགྲུས་མི་ཟེར་ཏེ། བརྩོན་འགྲུས་ཀྱི་མི་མཐུན་ཕྱོགས་བྱ་བ་ངན་ཞེན་གྱི་ལེ་ལོ་ཡིན་པས་དེ་སྤོང་བའི་བརྩོན་པ་ཞིག་ལ་བྱེད་དགོས་པའི་ཕྱིར། དེས་ན། བརྩོན་གང་དགེ་ལ་སྤྲོ་བའོ། །ཞེས་པ་མཐར་ཐུག་གི་འབྲས་བུ་གྱ་ནོམ་པ་འགྲུབ་ངེས་ཀྱི་བྱ་བ་ལ་རེ་ཞིག་པའི་ལུས་སྲོག་ལ་མི་བལྟ་བར་སྤྲོ་བས་ནན་ཏན་བྱེད་པ་ལ་བརྩོན་འགྲུས་ཟེར། དེས་ན་དྲན་པ་ཡང་སྟོང་ཉིད་ཀྱི་ལྟ་བ་པྲ་ཎི་ཏ། རབ་ཏུ་ཐོབ་པ་དང༌། གྱ་ནོམ་པ་དང་ཕུན་སུམ་ཚོགས་པ་དང༌། བདའ་བ་དང༌། ཞིམ་པ་རྣམས་ལ་འཇུག །མཆན། ཁོ་ན་ལ་དགོས་པར་མ་ཟད་བྱང་ཕྱོགས་ཀྱི་ཆོས་དང་སྦྱིན་སོགས་ཀྱི་ཕར་ཕྱིན་གང་དང་གང་ལ་དཔྱད་པ་ལ་དེ་དང་དེའི་དྲན་པ་མ་བརྗེད་པ་དགོས། དེང་སང་རྐུན་མ་རྐུ་ཞིང་དྲན་པ་མ་ཡེངས་པར་ཡོད་བྱ་བ་དང༌། ཁ་ཆང་གི་སྐྱུགས་པ་ལྷུད་ལྷུད་པ་ལ་འདི་འདྲ་ངོ་མི་ཚའམ་བྱས་ན་ང་དྲན་པ་མ་ཡེངས་པར་ཡོད་ང་ཞེ་སྡང་ལངས་པ་ན་དྲན་པ་བརྟན་པའམ་གསལ་དུ་རང་འགྲོ་ཟེར་བ་སོགས་ཀྱི་གཏམ་མ་བརྗེད་པར་ལྟ་བུས་དྲན་པ་ཉམས་མེད་ཀྱི་གོ་མི་ཆོད། རིགས་མི་མཐུན་གྱི་རྟོག་པ་གཉིས་ཅིག་ཅར་འཇུག་པ་མེད་པས་དགེ་བའི་དམིགས་རྣམ་གྱིས་དྲན་པ་མ་བརྗེད་པར་འདི་ནི་དེང་སང་བོད་གངས་ཅན་གྱི་མན་ངག་པ་རྟོགས་ལྡན་ཆེན་པོར་རློམ་པ་རྣམས་ངེད་རང་ཐུགས་རྒྱལ་བཞེངས་ཆེས་པའི་དུས་སུ། ཐུགས་དམ་ཕྱག་རྒྱ་ཆེན་པོ་དེ་རྩལ་ཇེ་ཆེར་འགྲོ་བས་དགེ་སྦྱོར་གྱི་བགོས་ལ་དེ་ལས་ཆེ་བ་མ་བྱུང་ཟེར་ཏེ། ཐེག་པ་ཆེན་པོ་ཞིག་ཡིན་ན། སྡང་སེམས་ཀྱིས་བྱང་ཆུབ་ཀྱི་སེམས་ཀྱི་དགེ་བའི་རྩ་བ་བཅད་ནས། ཆོས་སྤོང་གི་ལས་ཀྱིས་མནར་མེད་པའི་དམྱལ་བར་སྐྱེ་བ་དང༌། བྱང་ཆུབ་ཆེན་པོའི་གོ་འཕང་ལས་རྒྱང་རིང་དུ་འགྲོ་བར་བཤད་པས། ཆོས་སྤོང་གི་ལས་ཀྱིས་ཕྱག་རྒྱ་ཆེན་པོའི་བོགས་འདོན་དེ་ཅི་འདྲས་ཀ་བདོག་གམ། །མཆན། ངན་འགྲོའི་རྒྱུར་གྱི་ཞེ་སྡང་སྐྱེ་ག་ལ་རུང༌། དེས་ན་དྲན་པ་བསྟེན་པའི་དོན་ནི་འདོད་ཆགས་ཀྱི་རྣམ་རྟོག་ལ་འདོད་ཆགས་མེད་པའི་དགེ་བ། བསད་པའི་ལས་སོགས་ལ་སྙིང་རྗེ་ཆེན་པོས་དྲངས་པའི་སྡང་སེམས་བསྐྱེད་པར་གསུངས་པ་ནི་གནོད་སེམས་ཀྱི་བདག་ཉིད་མིན་པས་རིས་མི་མཐུན་པའི་རྟོགས་པ་མེད་དོ། །མཆན། ཞེ་སྡང་ལ་ཞེ་སྡང་མེད་པའི་དགེ་བ། ལོག་ལྟ་ལ་མོས་གུས། རྣམ་འཚེ་ལ་བྱམས་པའི་དྲན་ཤེས་བཞིན་གྱི་གཉེན་པོ་མ་བརྗེད་པའི་དོན་ཡིན། འཇིག་རྟེན་པའི་བྱ་བ་རྣམས་ལའང་བྱ་བ་དེ་དང་དེའི་དྲན་ཤེས་ཀྱི་མ་བརྗེད་པ་དགོས་ན་གཞན་ལྟ་ཅི་སྨོས།

 ཚོགས་དང་དབེན་པ་ཞེས་སོགས་ལ། སྤྱིར་ཚོགས་སུ་ཚོགས་ཐུབ་པ་དང༌། དབེན་པར་རི་ཐུབ་པ་ལ་དཀའ་སླ་མེད། ཚོགས་ཐུབ་པ་ཡང་རང་ཉིད་ལ་བརྟེན་པའི་གཞན་རྒྱུད་ལ་ཉོན་མོངས་སོགས་སྒྲིབ་པ་འཕེལ་བའི་དམིགས་རྐྱེན་དུ་མི་འགྱུར་ཞིང༌། བདག་ཉིད་ཀྱིས་ཀྱང་གཞན་ལ་ཆགས་སྡང་སོགས་སྒྲིབ་པ་འཕེལ་བའི་བདག་རྐྱེན་དུ་མ་གྱུར་ཅིང་རང་གཞན་གྱི་རྒྱུད་ལ་དགེ་ཚོགས་འཕེལ་བའི་རྟེན་དུ་གྱུར་པ་ཞིག་བྱུང་ན། ཚོགས་ཀྱི་ནང་ན་ཚོགས་ཐུབ་པ་ཡིན་པས་དམག་གི་ནང་ན་འདུག་ཀྱང་དབེན་པ་ལ་གནས་པ་ཡིན། སྤྱིར་ཡང་ལུས་ལུས་ཀྱི་མི་དགེ་བ་གསུམ་གྱིས་དབེན། ངག་ངག་གི་མི་དགེ་བ་བཞིས་དབེན། སེམས་སེམས་ཀྱི་མི་དགེ་བ་གསུམ་གྱིས་དབེན་པ་ཞིག་ཡོད་ན་སྐྱེས་བུ་ཆུང་འབྲིང་གི་དབེན་པ་བསྟེན་ཚུལ་ཡིན། དེའི་སྟེང་དུ་རང་ཞི་བདེའི་འདོད་པས་དབེན་ན་བྱང་ཆུབ་སེམས་དཔའི་དབེན་པ་བསྟེན་ཚུལ་ཡིན་ནོ། །དེའི་སྟེང་དུ་ཐ་མལ་མཚན་རྟོག་གིས་དབེན་ན་རྡོ་རྗེ་ཐེག་པ་ས་ཡི་དབེན་པ་བསྟེན་ཚུལ་ཡིན། གཞན་རི་སུལ་ན་རི་དྭགས་དང་གཅན་གཟན་ཡང་མང་དུ་ཡོད་པ་ཡིན་གསུངས།

 རུས་སྦལ་རང་གི་ཞེས་སོགས་ལ། རུས་སྦལ་ནི་རང་གི་ཁོག་པར་ཡན་ལག་བསྐུམས་ནས་སྡོད་པ་བཞིན་དུ་དགེ་སློང་ནི་མི་དགེ་བ་སྤོང་བའི་ལམ་ཞུགས་ལ་མཚོན་པ་ཡིན་གྱི། གཞན་མངོན་མཐོ་དང་ངེས་ལེགས་འདོད་དོ་ཅོག་གི་བསྒྲུབ་བྱའོ། །མཆན། དགེ་སློང་ཡང་རྣམ་ཤེས་དགེ་བའི་དམིགས་པ་ལ་ནང་དུ་རྩེ་གཅིག་ཏུ་བསྡུ་དགོས་པ་ཡིན། མདོར་ན་རྗེ་རྒོད་ཚང་པས། ཆོས་གཤའ་མར་བྱེད་ན་སྡུག་ཐུབ་པ་ཡུགས་ས་མོ་དྭ་ཕྲུག་བསྲེལ་བ་འདྲ་བ་ཞིག་དགོས་གསུང་བ་ལྟར། ཡུགས་ས་མོ་དྭ་ཕྲུག་བསྲེལ་བ་དེ་ཤིན་ཏུ་སྡུག་ཐུབ་ཀྱང་བུ་དེ་སྐྱོང་བ་ལས་བྱ་རྒྱུ་མེད་པ་བཞིན་དུ་འཁོར་བའི་སྡུག་བསྔལ་གྱིས་སྡུག་ཐུབ་ཀྱང་བྱ་རྒྱུ་དམ་པའི་ཆོས་ལས་མེད་པ་ཞིག་དགོས་པ་ཡིན་གསུངས།

 དྲན་པ་ཉེར་བཞག་བཞི་སོགས་ལ། ལུས་སེམས་གཉིས་ངན་སོང་དང་འཁོར་བ་དང་ཉན་རང་གི་བྱང་ཆུབ་མངོན་དུ་བྱེད་པའི་རྟེན་དུ་མི་འགྱུར་བའི་ཕྱིར་ལུས་སེམས་ཀྱི་དྲན་པ་ཉེར་བཞག་དང་ཚོར་བ་བདེ་སྡུག་བཏང་སྙོམས་དང་ཆོས་གང་ཡིད་ཀྱི་ཡུལ་དུ་བྱེད་ཀྱང་ངན་སོང་དང་འཁོར་བ་དང་ཉན་རང་གི་བྱང་ཆུབ་མངོན་དུ་བྱེད་པའི་རྟེན་དུ་མི་འགྱུར་བའི་ཕྱིར་ཚོར་ཆོས་ཀྱི་དྲན་པ་ཉེར་དེ་ལ་ཉན་ཐོས་པས་ལུས་མི་གཙང༌། ཚོར་བ་སྡུག་བསྔལ། སེམས་མི་རྟག །ཆོས་བདག་མེད་དུ་དམིགས་ལ། བྱང་སེམས་ཀྱིས་དེ་དག་མི་དམིགས་པའི་ཚུལ་གྱི་སྒོ་ནས་དྲན་ཉེ་བཞི་བསྒོམས་པའོ། །མཆན། བཞག་དང༌། དེ་ལ་སྡིག་པ་མི་དགེ་བའི་ཆོས་མ་སྐྱེས་པ་མི་བསྐྱེད་ཅིང་སྐྱེས་པ་སྤོང༌། དགེ་བའི་ཆོས་མ་སྐྱེས་པ་བསྐྱེད་ཅིང་སྐྱེས་པ་གོང་འཕེལ་དུ་བྱེད་པ་ཡང་དག་སྤོང་བ་བཞི་དང༌། རྫུ་འཕྲུལ་གྱི་རྐང་པ་བཞི་དང༌། དབང་པོ་ལྔ་དང་སྟོབས་ལྔ་རིམ་པར་ཉམས་སུ་བླངས་པས་བྱང་ཆུབ་ཡན་ལག་བདུན་དང་ལྡན་པའི་མཐོང་འདིའི་མཐོང་ལམ་ནི་རྒྱུའི་ཐེག་པའི་ཐུན་མོང་གི་མཐོང་ལམ་གྱི་ཁར་འབྲས་བུའི་ཐེག་པ་ཐུན་མོང་མ་ཡིན་པའི་མཐོང་ལམ་གྱི་དབང་དུ་བྱས་པའོ། །མཆན། བའི་ལམ་བགྲོད་པས་དེར་ཆེན་པོ་གསུམ་གྱིས་མ་རེག་པའི་རྟོགས་པ་མངོན་དུ་འགྱུར་གསུངས།

 མངོན་ཤེས་རྫུ་འཕྲུལ་ལ་སོགས་ལ་ཞེས་སོགས་ལ། མར་མེ་བྱིན་པས་ལྷའི་མིག་ཐོབ་པ་སོགས་བཤད་པ་ནི། སྤྱན་དང་མངོན་ཤེས་འགྲུབ་པའི་རིང་རྒྱུའི་བསོད་ནམས་ཀྱི་ཚོགས་སུ་འགྱུར་བ་ཙམ་ལ་དགོངས་པ་ཡིན། ཕྱག་རྒྱ་ཆེན་པོར་གྱུར་པའི་མངོན་ཤེས་སོགས་དངོས་སུ་ཐོབ་བྱེད་ཀྱི་རྒྱུ་ནི། མི་དགེ་བ་དང་ཉོན་མོངས་དང་རང་འདོད་དང་མཚན་འཛིན་དང་འཛག་སྒྲིབ་ཀྱི་རྟོག་པ་སྤོང་ནུས་ཀྱི་ཡེ་ཤེས་ཀྱི། རྟག་ཏུ་མཉམ་པར་འཇོག་པ་ཞིག་གིས་དེར་གྱུར་པའི་མངོན་པར་ཤེས་པ་སོགས་འགྲུབ་པ་ཡིན་གསུངས།

 བར་དོ་དང་པོར་འོང་བར་ངེས་ཞེས་སོགས་ལ། དེ་ལྟ་བུ་ཞིག་ཚེ་འདིར་དངོས་གྲུབ་མ་ཐོབ་ཀྱང་སྔགས་སུ་ལེ་ལོ་ཅན་བར་དོར་འཚང་རྒྱ་བར་གསུངས་པ་ལྟར་འགྲུབ་གསུངས།

 མེ་ཆུང་ངུ་རིམ་གྱིས་གསོ་བ་ལྟར་ཞེས་སོགས་ལ། སྤྱོད་པའང་ལས་དང་པོ་པ་ལ་བདག་གཞན་བརྗེ་བ་དང༌། རང་ལུས་ཀྱི་ཤ་དུམ་བུར་ཆོད་ལ་སུ་འདོད་ལ་བྱིན་བྱ་བ་སོགས་འདོམས་པར་མི་རིགས། མེ་ཆུང་ངུ་ལ་སྦུད་པ་ཆེར་བུས་ན་འཆི་བའམ། བུ་ཆུང་སྐྱེས་མ་ཐག་ལ་ཤ་གཟུགས་ལྟ་བུ་སྦྱིན་མི་རུང་བ་དང་འདྲ་བས། དང་པོར་བླ་མ་དང་དཀོན་མཆོག་ལ་དད་པ་བསྐྱེད་དུ་གཞུག་སྟེ། བླ་མ་དང་དཀོན་མཆོག་ནི་བདེ་བའི་བཙན་ས་ཟིན། ཡོན་ཏན་ཐམས་ཅད་དང་ལྡན་ཞིང༌། རང་ཉིད་དང་སེམས་ཅན་ཐམས་ཅད་ནི་སྦུར་པ་བལ་དུ་འཐུམས་པ་ལྟར་ཅི་བྱས་མ་བདེ། སྐྱེ་རྒ་ན་འཆིའི་སྡུག་བསྔལ་གཅིག་ཐོག་ན་གཅིག་བརྩེགས་པས་འོ་སྐོལ་སེམས་ཅན་ཐམས་ཅད་སྙིང་རྗེའི་གནས་སུ་གོ་བ་ཞིག་དགོས། དེས་རིམ་པར་ཁྲིད་ནས་ཕྱིས་མཐའ་མེད་མ་རྒན་གྱི་དོན་དུ་གཏོང་བ་དང་གཏོང་བ་ཆེན་པོ་ཤིན་ཏུ་གཏོང་བ་ལ་ཡང་ཚམ་ཚོམ་མེད་པར་གཏོང་བ་ཞིག་འབྱུང་གསུངས།།

༈ རྡོ་རྗེའི་གསུང༌། **སྤྱོད་པ་བླང་དོར་བྲལ་བ་ཚུལ་ཁྲིམས་རིན་པོ་ཆེ་ཡིན་**ཞེས་པ་ལ། ཕལ་ཆེར་ཞལ་མཐུན་ཞེས་པ་ནི། སངས་རྒྱས་པའི་ལུགས་སུ་སྨྲ་བ་ལ་ཕལ་ཆེར་ཞལ་མཐུན་པའི་དོན་ཡིན། འོན་ཀྱང་ཚིག་ཙམ་མཐུན་པ་ཡིན་གྱི། སྟོང་པ་ཉིད་ཀྱི་ལྟ་བ། བདེ་གསལ་མི་རྟོག་པའི་སྒོམ་པ། བླང་དོར་མེད་པའི་སྤྱོད་པ་རྣམས་ངོས་བཟུང་ལུགས་ནི་མི་གཅིག་གསུངས།

 རྫོགས་ཆེན་པ་རེ་ཞིག་ཞོག་བྱ་བ་ནི། རྗེ་མི་ལ། དྭགས་པོ། དུས་མཁྱེན། ཕག་གྲུ་སོགས་ཀྱིས་དང་པོར་རྫོགས་ཆེན་གསན་པ་ཤ་སྟག་བྱུང་ཡང༌། མཐར་དེ་དག་ལས་འཕེལ་བའི་རྫོགས་ཆེན་གྱི་ཡི་གེ་ན་གཅིག་ཀྱང་མེད། དེ་ཡང་དེང་སང་རྫོགས་ཆེན་པ་གྲགས་པ་ཕལ་མོ་ཆེས། སོ་སྐྱེའི་ལས་སྣང་རང་ག་མ་འདི་ག་སྐུ་གསུམ་གྱི་སྣང་བར་འདོད། རྣམ་ཤེས་ཀྱི་མྱོང་བའི་འཛག་བདེ་ལྟ་བུ་ལ་བདེ་བ་ཆེན་པོའི་ཡེ་ཤེས། སྒོ་ལྔའི་ཡུལ་གྱི་གསལ་ཆ་དང་ཁྱད་པར་ཤེལ་དང་ཉི་ཟེར་གྱི་འོད་དང་མིག་བཙིར་བ་སོགས་ཀྱི་གསལ་ཆ་ལ་འོད་གསལ་དང༌། གཉིད་ལོག་པ་ལྟ་བུའི་དྲན་མེད་ལ་རྣམ་པར་མི་རྟོག་པའི་ཡེ་ཤེས་སུ་འཆད། ཕྲེང་རྡོག་བཅད་པ་དང་སྲོག་ཆགས་ཀྱི་མགོ་བཅད་པ་ཁྱད་མེད། ར་རོག་པོའི་ཁོག་པ་ཕྱེ་བ་དང་ཕད་རྩེ་རོག་པོའི་ནང་དུ་ལག་པ་བཅུག་པ་ལ་ཁྱད་མེད་ཟེར་བ་དང༌། མི་དགེ་བའི་ལས་ཐམས་ཅད་དགེ་བའི་ལས་ཡིན་ཟེར་བ་མང་དུ་བྱུང༌། དེ་ལྟ་ན་རྒྱ་ནག་ཧྭ་ཤང་གི་ལྟ་སྤྱོད་ལས་ཀྱང་ལོད་པར་འགྱུར་ཏེ། ཧྭ་ཤང་གིས་ལས་སྣང་སྐུ་གསུམ་གྱི་རང་སྣང་དུ་བལྟ་བ་དང༌། ལུས་ངག་གི་མི་དགེ་བ་རྨི་ལམ་དུའང་འགོག་པར་བྱེད་ལ་ཅིག་ཤོས་ཀྱིས་དེ་ལྟར་མི་བྱེད་པའི་ཕྱིར་རོ། །དེ་ལྟར་སྨྲ་བ་ནི་ཆོས་འདི་པ་ལས་ཕྱི་རོལ་དུ་གྱུར་པ་ནི་རྟོགས་སླ་བས་འདིར་མ་སྨོས་པ་ཡིན་གསུངས།

 བུ་ཆུང་གདོལ་པའི་སྤྱོད་པ་ལྟོས་ཞེས་སོགས་ལ། སྤྱིར་དུས་ཀྱི་འཁོར་ལོའི་འགྲེལ་ཆེན་ལས། ལས་དང་པོ་པས་རྣལ་འབྱོར་པའི་སྤྱོད་པ་མི་བྱ། རྣལ་འབྱོར་པས་གྲུབ་པའི་སྤྱོད་པ་མི་བྱ། གྲུབ་པས་སངས་རྒྱས་ཀྱི་སྤྱོད་པ་མི་བྱ་བར་གསུངས་པས། ལས་དང་པོ་པ་ནི་ཚོགས་ལམ་པ། རྣལ་འབྱོར་པ་ནི་སྦྱོར་ལམ་པ། གྲུབ་པ་ཐོབ་པ་ནི་མཐོང་སྒོམ་གྱི་ལམ་པ་ལ་ཟེར། དེས་ན་སྔགས་བླ་མེད་ཀྱི་སྤྲོས་བཅས་ཀྱི་སྤྱོད་པའི་སྐབས་སུ་བུ་ཆུང་དང་གདོལ་པ་ལྟར་གཙང་སྨེར་མི་འཛིན་པ་དང༌། སྤྲོས་མེད་ཀྱི་སྤྱོད་པའི་སྐབས་སུ་ཤ་ཟ་དང་སྨྱོན་པ་ལྟར་དངོས་པོ་ལ་ཆེད་འཛིན་གྱི་གཟའ་གཏད་མེད་པ་སྟེ། སྔགས་ཀྱི་སྤྱོད་པ་ལ་འཇིག་རྟེན་དུ་གྲགས་པའི་ངོ་ཚ་བས་འཛེམ་པ་མེད་པ་དང༌། ཤིན་ཏུ་སྤྲོས་མེད་ཀྱི་སྤྱོད་པའི་སྐབས་རྨོངས་པ་དང་བྲལ་བས་སེང་གེ་ལྟར་འཇིགས་པ་མེད་པ་དང༌། བུང་བ་མེ་ཏོག་ཏུ་རྒྱུ་བ་ལྟར་ཞེན་པ་མེད་པར་གཞན་དོན་བྱེད་པའི་དོན་ཡིན་གྱི། དེང་སང་ཧེ་རུ་ཀར་ཞལ་བཞེས་པ་དག་གི་སྤྱད་པ་ལྟར་སྤྱོད་པ་ནི། བླང་དོར་མེད་པའི་སྤྱོད་པ་ནི་མིན་ཏེ། བླང་རྒྱུའི་དགེ་བ་སོགས་ནི་དོར། དོར་རྒྱུའི་མི་དགེ་བ་ནི་བླངས་པས་བླང་དོར་ལོག་པར་སྤྱོད་པ་ཡིན། འཁོར་བ་ཐོག་མེད་ཀྱི་སྤྱོད་པ་བླང་དོར་གོ་ལོག་པོ་དང་བྲལ་ནས། དགྲ་གཉེན། བདེ་སྡུག་ཐམས་ཅད་ཀྱི་སྟེང་དུ་ཆགས་སྡང་རྨོངས་གསུམ་གྱི་ལས་མི་གསོག་པ་ཞིག་དགོས། འོ་སྐོལ་རྣམས་ཐོག་མ་མེད་པ་ནས་ལས་མི་དགེ་བ་ལ་ནི་གོམས། སྡོམ་པའི་ཚུལ་ཁྲིམས་སོགས་དགེ་བ་ལ་ནི་མ་གོམས་པས་མི་དགེ་བ་བཅུའི་སྟེང་དུ་བླང་དོར་མེད་ཟེར་ནས་སྤྱོད་ཅིང༌། དགེ་བ་མི་སྒྲུབ་པའི་སྤྱོད་པ་ལ་བླང་དོར་དང་བྲལ་བའི་སྤྱོད་པ་མི་འོང་གསུངས།

 དེས་ན་སྤྱོད་པ་བླང་དོར་དང་བྲལ་བ་ལ། དོན་དམ་གྱི་དབང་དུ་བྱས་ནས་སྤྱོད་པ་དང༌། ཀུན་རྫོབ་ཀྱི་དབང་དུ་བྱས་ནས་སྤྱོད་པ་གཉིས། དང་པོ་ནི་འཕགས་པའི་དབང་དུ་བྱས་ནས་བླང་དོར་གྱི་མཚན་མ་ཙམ་ཡང་མ་དམིགས་པས་མཚན་རྟོག་གི་ཕྱོགས་ལས་རྣམ་པར་རྒྱལ་བའི་སྤྱོད་པ་དེ་འོག་ཏུ། ཡིད་འོང་མི་འོང་རྣམ་རྟོག་ཕྱིར། །ཞེན་པ་ཙམ་དུའང་མི་བྱའོ། །དེ་ཡང་མཚན་མར་འཛིན་པ་མེད་བཞིན་དུ་དགེ་བ་མི་འདོར། སྡིག་པ་མི་བླང་བའི་སྤྱོད་པ་ཡིན། མཆན། ཞེས་གསུངས་པའི་དོན་ཡིན། གཉིས་པ་ནི་སོ་སྐྱེའི་དབང་དུ་བྱས་ནས་མངོན་མཐོ་དང་ངེས་ལེགས་ལ་གེགས་བྱེད་པ་མི་དགེ་བའི་སྤྱོད་པ་སོགས་མི་ལེན། མངོན་མཐོ་དང་ངེས་ལེགས་ཀྱི་རྒྱུ་དང་དེའི་མཐུན་ཕྱོགས་ཀྱི་སྤྱོད་པ་རྣམས་མི་འདོར། མདོར་ན་བླང་བར་འོས་པ་མི་སྤང་བར་བླང༌། འདོར་བར་འོས་པ་རྣམས་མི་ལེན་པར་སྤང་བ་ནི་བླང་དོར་མེད་པའི་བླང་དོར་མ་འཛོལ་བའི་སྤྱོད་པ་ཡང་དག་པ་ཡིན་གསུངས།

 ཚུལ་ཁྲིམས་རིན་པོ་ཆེར་བཞེད་པ་ཡིན་ཏེ་ཞེས་པ་ལ། མི་དགེ་བ་བཅུ་སྤོང་བའི་སྤྱོད་པ་དེ་ནི་ཐེག་པ་གསུམ་ཐུན་མོང་བའི་ཚུལ་ཁྲིམས་སུ་འགྱུར་ཏེ། རང་དོན་ཁོ་ན་ཙམ་དུ་སྤྱོད་པས་ཉན་ཐོས་ཀྱི་ཚུལ་ཁྲིམས། གཞན་དོན་སྤྱོད་པས་བྱང་སེམས་ཀྱི་ཚུལ་ཁྲིམས། བདེ་སྟོང་ཡེ་ཤེས་ཀྱི་རྟོགས་པ་དང་འབྲེལ་ཏེ་སྤྱོད་ན་རྡོ་རྗེ་ཐེག་པ། སྐྱོབ་པ་འཇིག་རྟེན་གསུམ་གྱི་མགོན་པོ་དེ་ཉིད་མི་དགེ་བ་བཅུ་སྤོང་བའི་དགེ་བཅུའི་སྡོམ་པ་ལེགས་པར་བསྲུང་བ་འདི་ཁོ་ན་ལ་བསྔགས་པ་ཆེ་བ་ཡིན་ཏེ། འདི་མེད་ན་ངེས་ལེགས་ལྟ་ཅི་སྨོས། མངོན་མཐོའི་རྨང་ཡང་འཆུག་པའི་ཕྱིར། རྒྱ་མཚོས་ཞུས་པ་ལས། དགེ་བ་ཆོས་རྣམས་ཞེས་བྱ་བ་ནི་ལྷ་དང་མིའི་སྐྱེ་དགུའི་ཕུན་སུམ་ཚོགས་པའི་རྩ་བའི་རྟེན་ནོ། །ཉན་ཐོས་དང་རང་སངས་རྒྱས་ཀྱི་བྱང་ཆུབ་ཀྱི་རྩ་བའི་རྟེན་ནོ། །བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་རྩ་བའི་རྟེན་ནོ། །རྩ་བའི་རྟེན་ཡང་གང་ཞེ་ན། འདི་ལྟ་སྟེ། དགེ་བ་བཅུའི་ལས་རྣམས་ཏེ། ཞེས་པའོ། །མཆན། བླ་མེད་ཀྱི་ཚུལ་ཁྲིམས་སུ་འགྱུར་བ་ཡིན་གསུངས།

 དགག་བཅས་སྒྲུབ་བཅས་ཞེས་པ་ལ། འདུལ་བ་ལས་རང་བཞིན་གྱི་ཁ་ན་མ་ཐོ་བ་ཐམས་ཅད་དང་དེའི་མཐུན་ཕྱོགས་རྣམས་མི་བྱ་བར་དགག་བཅས་སུ་གསུངས། དགེ་བ་དང་དེའི་མཐུན་ཕྱོགས་རྣམས་བྱ་དགོས་པར་སྒྲུབ་བཅས་སུ་གསུངས། རྡོ་རྗེ་ཐེག་པ་བླ་མེད་དུ་དེ་ལ་དགོངས་པའི་སྐད་གཞན་གྱིས་གསུངས་ཏེ། དཔེར་ན་ལོག་གཡེམ་གྱི་མི་དགེ་བ་སྤོང་དགོས་པར་བསྟན་པའི་ཆེད་དུ། མ་དང་སྲིང་མོ་ལ་བགྲོད་པར་བསྟན་པ་ལྟ་བུའོ། །དེ་ཡང་མ་དེ་གང་ཡིན་ན་ཤེས་རབ་ཀྱི་ཕ་རོལ་ཏུ་ཕྱིན་མ་བདེ་སྟོང་གཉིས་མེད་ཀྱི་ཡེ་ཤེས་དེ་ཡིན། སུའི་མ་ཡིན་ན། སངས་རྒྱས་ཐམས་ཅད་བསྐྱེད་པར་བྱེད་པས་སངས་རྒྱས་ཐམས་ཅད་ཀྱི་མ་ཡིན། དེ་མངོན་དུ་བྱེད་དགོས་པས་མ་ལ་བགྲོད་དགོས་པར་གསུངས་ཤིང༌། དེ་ཉིད་རྟག་ཏུ་བསྟེན་དགོས་པ་ལ་སྲིང་མོ་བགྲོད་བྱར་གསུངས་པ་ལྟ་བུ་ཡིན། དེས་ན་སྤང་བླང་དང་བྲལ་བའི་སྤྱོད་པའི་འདོམས་ཚུལ་དོན་གཅིག་པས་སྡོམ་པ་གསུམ་གར་ཡང་མི་དགེ་བཅུ་སྤང་ཚུལ་ལ་ཟབ་མི་ཟབ་ཙམ་མ་གཏོགས་སྤང་བྱ་མི་དགེ་བ། ཀྱེའི་རྡོ་རྗེའི་རྒྱུད་ལས། གང་ཕྱིར་སྐྱེ་འགྲོ་བསྐྱེད་པ་ནི། །ཤེས་རབ་མ་ཞེས་བརྗོད་པར་བྱ། །གང་ཕྱིར་སྐལ་བ་སྟོན་པ་ཡི། །ཤེས་རབ་སྲིང་མོ་ཞེས་བྱ་ཉིད། །ཡོན་ཏན་འཇོ་ཕྱིར་ཤེས་རབ་ནི། །བུ་མོ་ཞེས་ནི་བརྗོད་པར་བྱ། །གང་ཕྱིར་བཅོམ་ལྡན་མི་རེག་པས། །དེ་ཕྱིར་གཡུང་མོར་བརྗོད་པར་བྱ། །ཞེས་སོ། །མཆན། བཅུ་རང་གི་ངོ་བོ་ནས་སྤོང་དགོས་པ་ལ་ཁྱད་པར་ཡེ་མེད་གསུངས།

 ཟས་གཅིག་པུ་ལ་མཚོན་ན་ཡང་ཞེས་སོགས་ལ། ཉན་ཐོས་སུ་བྲུ་བའི་ནད་དེ་བཀྲེས་པ་སེལ་བའི་ཆེད་དུ་བཟའ་བ་ཡིན་ལ། ལུས་བརྒྱགས་པའམ་ཟས་ཞིམ་པ་ལ་ཆགས་པ་མེད་ཅིང༌། ལུས་རིད་པ་དང་ཟས་མི་ཞིམ་པ་ལ་སྡང་བ་མེད་པར་སྤྱོད། ཕར་ཕྱིན་ཐེག་པར་ཡང་ཟས་དང་ལུས་ལ་ཆགས་སྡང་མེད་པར་སྲིན་བུ་གསོ་བའི་གྲུ་ཆེན་པོ་ཚགས་ཀྱིས་གླན་ནས་ཆུ་བོའི་ཕ་རོལ་དུ་བགྲོད་པ་བཞིན། ལུས་འདི་བཟའ་བཏུང་གིས་བརྟས་པར་བྱས་ནས། མཁའ་མཉམ་སེམས་ཅན་རྫོགས་བྱང་ལ་འགོད་པའི་བསམ་པས་སྤྱོད། སྔགས་བླ་མེད་དུ་ཤ་ཁྲག་གི་ལུས་ཕལ་པ་འདི་དཀྱིལ་འཁོར་གྱི་ལྷ་མིན། སྦྱང་བྱའི་དྲི་མ་ཡིན་པས། སྔགས་ཀྱི་ནུས་པས་རྣམ་སྨིན་གྱི་ལུས་སྦྱངས་ནས། ལྷན་ཅིག་སྐྱེས་པའི་ཡེ་ཤེས་ཀྱི་རྒྱུ་ལས་གྲུབ་པའི་རྟེན་དང་བརྟེན་པའི་དཀྱིལ་འཁོར་པ་མཆོད་པའི་བསམ་པས་ཐ་མལ་དུ་འཛིན་པ་སྤངས་ནས་ཟས་ལ་ལོངས་སྤྱོད་གསུངས།

 ཁ་ཟས་བཟང་པོ་དང་ཞེས་སོགས་ལ། ཟས་བཟང་པོ་ལྷའི་བདུད་རྩིའམ་ཁ་ཟས་རོ་བརྒྱ་ལྟ་བུ་དང༌། ངན་པ་བཤང་གཅི་ལྟ་བུའང་ཟས་ཀྱི་རང་ངོ་ནས་བཟང་ངན་དུ་གྲུབ་པ་མེད་ལ། རྟོག་པས་བཟང་ངན་དུ་བཏགས་པ་གོམས་པའི་སྣང་བ་ཙམ་དུ་ཟད་པས། ཟས་རོ་བརྒྱ་པ་དང་གཤང་གཅི་ཡང་ཞིམ་མི་ཞིམ་དང་ཡིད་དུ་འོང་མི་འོང་སྟོང་པར་སྦྱངས་ནས། རྫས་དེ་ཉིད་སྟོང་ཉིད་རྟོགས་པའི་ཡེ་ཤེས་ཀྱི་བདུད་རྩིའི་དྲི་རོར་བརླབས་ཏེ་ལོངས་སྤྱོད་གསུངས།

 འཚགས་ཕྱིར་མ་ལགས་ཞེས་པ་ནི། ལུས་མཁྲེགས་པ་ཁོ་ནའི་ཕྱིར་མི་ཟ་བའི་དོན་ཡིན་གསུངས།

 ཟྭ་ཚྭ་མེད་གསོལ་བས་བདུད་རྩིར་འབར་ཞེས་པ་ལ། ཟྭ་ཚྭ་མེད་གསོལ་ཀྱང་ཟས་ངན་པར་རང་བཞིན་གྱིས་མ་གྲུབ་ལ། བདུད་རྩི་ཟས་བཟང་པོར་ཡང་རང་བཞིན་གྱིས་མ་གྲུབ་པས། ལྷའི་བདུད་རྩིར་སྣང་བ་དེ་ཡང་ཡི་དྭགས་ལ་རྣག་ཁྲག་ཏུ་སྣང་ཞིང་མི་ལ་ཆུར་སྣང་བ་ལྟར། ཐ་མལ་པ་ལ་གཤང་གཅི་སོགས་སུ་སྣང་བ་དེ། རྣལ་འབྱོར་པ་ནུས་ལྡན་གྱི་སྦྱངས་རྟོགས་སྦར་གསུམ་བྱས་པས་རྣལ་འབྱོར་པ་ལ་བདུད་རྩིར་སྣང་བས། གཞན་ལ་ཟས་ངན་པར་སྣང་བའི་ཟྭ་ཚྭ་མེད་དེ་ཡང༌། རྗེ་བཙུན་མི་ལ་ལ་བདུད་རྩིར་སྣང་བ་ཡིན་གསུངས་སྤྱིར་ཤ་ལྔ་བདུད་རྩི་ལྔ་བསྟེན་པའི་དམ་ཚིག་ནི། གསང་བའི་དབང་གིས་རྒྱུད་སྨིན་པར་བྱས་པ་ཞིག་གིས་བསྟེན་བྱ་ཡིན་ལ། དེ་ཡང་རྫོགས་རིམ་གཏུམ་མོ་དང༌། སྒྱུ་ལུས་དང་འོད་གསལ་བསྒོམས་པའི་བདེ་སྟོང་གི་རྟོགས་པས། ཤ་ལྔ་དང་བདུད་རྩི་ལྔ་ལ་བདེ་སྟོང་གི་རྟོགས་པ་སྐྱེད་བྱེད་ཀྱི་གེགས་སྐྱོན་རྣམས་སྦྱངས། དེ་ལྟར་བསྐྱེད་ནུས་ཀྱི་ཡོན་ཏན་ཅན་དུ་སྦར་བ་དང་རྟོགས་པར་བྱིན་གྱིས་བརླབས་ནས། སྣ་ལྕེ་ལུས་གསུམ་གྱིས་མྱོང་བ་ན་བདེ་སྟོང་དབྱེར་མེད་ཀྱི་ཉམས་རྟོགས་སྐྱེ་བ་དང༌། དེའི་སྟོབས་ལས་སྙིང་གའི་རྩ་འདབ་བཅུ་ལ་བརྟེན་པའི་ཤ་ལྔ་དང་བདུད་རྩི་ལྔའི་ཁམས་ཐམས་ཅད་བྱང་ཆུབ་ཀྱི་སེམས་སུ་ཞུ་ནས་སྙིང་གའི་མི་ཤིགས་པའི་ཐིག་ལེ་ལ་ཐིམ་པས་བདེ་སྟོང་ཕྱག་རྒྱ་ཆེན་པོ་ཕྱིར་མི་ལྡོག་པའི་རྟོགས་པ་འཕེལ་བའི་ཐབས་སུ་འགྱུར་བ་ཡིན་ནོ། །དེས་ན་དབང་གོང་མས་སྨིན་ཀྱང༌། རྫོགས་རིམ་ཟབ་མོའི་ཉམས་རྟོགས་མེད་ཅིང་བསྐྱེད་རིམ་ལ་བརྟན་པ་ཐོབ་པ་ཙམ་གྱིས་ཤ་ལྔ་བདུད་རྩི་ལྔ་ལ་མོས་པའམ་མངོན་སུམ་གྱིས་སྦྱངས་རྟོགས་སྦར་གསུམ་བྱས་ཏེ་བསྟེན་པས་བསྐྱེད་རིམ་རང་ལ་བརྟེན་པའི་བདེ་སྟོང་གི་རྟོགས་པ་གོང་འཕེལ་དུ་བྱེད་ཅིང་བརྒྱུད་ནས་རྫོགས་རིམ་གྱི་དགེ་རྩ་གོང་འཕེལ་དུ་འགྱུར་རོ། །མཆན།

༈ རྡོ་རྗེའི་གསུང༌། **ལྟ་སྒོམ་སྤྱོད་གསུམ་གཅིག་པ་ཡིན་**ཞེས་པ་ལ། སྤྱིར་ལྟ་བ་གང་ཡིན་དེ་སྒོམ་པ་དང་སྤྱོད་པ་ཡིན་པའམ། སྤྱོད་པ་གང་ཡིན་དེ་ལྟ་སྒོམ་ཡིན་པའི་དོན་མིན་ལ། ལྟ་སྒོམ་སྤྱོད་གསུམ་ཀར་བྱང་ཆེན་ཐོབ་པའི་རྒྱུར་གནད་གཅིག་པའམ། ཐེག་པ་གོང་འོག་གི་ལྟ་སྒོམ་སྤྱོད་གསུམ་འཁྲུག་པའི་ཡ་མ་ཟུང་མ་འབྲེལ་ཞིང་འགལ་བ་ཅན་མ་ཡིན་པའི་དོན་ཡིན། དེ་ཡང་བདེ་སྟོང་གཉིས་མེད་ཀྱི་ལྟ་བ་ཞིག་ཡོད་ན་སྒོམ་པ་ཡང་དེའི་སྒོམ་པ་འབྱུང༌། སྤྱོད་པ་ཡང་དེ་དང་འབྲེལ་བའི་སྤྱོད་པ་འབྱུང་ལ། སྟོང་ཉིད་ཀྱི་ལྟ་བ་ཡོད་ན་དེའི་སྒོམ་པ་དང་དེ་དང་འབྲེལ་བའི་སྤྱོད་པ་འབྱུང༌། ལྟ་བ་ཡང་སྟོང་སྟོང་པོ་ཞིག་ཁོ་ན་ལ་ཟེར་བ་མིན་ཏེ། དད་པའི་ལྟ་བ་ཡོད་ན་དད་པའི་སྒོམ་པ་དང་སྤྱོད་པ་འབྱུང༌། བྱང་ཆུབ་ཀྱི་སེམས་ཀྱི་ལྟ་བ་ཡོད་ན་བྱང་ཆུབ་ཀྱི་སེམས་ཀྱི་སྒོམ་པ་དང་སྤྱོད་པ་འབྱུང༌། མི་རྟག་པ་ལ་ལྟ་བ་ཡོད་ན་མི་རྟག་པའི་སྒོམ་པ་དང་སྤྱོད་པ་འབྱུང༌། རྒྱལ་⁽1763⁾ལམ་མ་ཞུགས་ཀྱི་ཕལ་པ་ལའང་ཐར་པར་མཁོ་བའི་ལྟ་སྒོམ་མེད་ཀྱང༌། ཡུལ་ལ་དམིགས་པའི་ལྟ་བ་དང༌། དེར་སེམས་པའི་སྒོམ་པ་དང༌། རང་གི་ལས་ཚུལ་ལ་སྤྱོད་པ་ལ་དགོངས་སོ། །མཆན། རིགས་ལ་སོགས་པ་རྣམས་ཆེན་པོར་ལྟ་ཞིང་སྒོམ་པ་དེ་ལྟར་ལྟ་སྤྱོད་དམན་པ་དང་འབྲིང་དག་ཀྱང་དམན་འབྲིང་དུ་བལྟ་ཞིང་དེ་དང་མཐུན་པའི་སྒོམ་པ་དང་སྤྱོད་པའང་ཤུགས་ལས་འབྱུང༌། །དེས་ན་རང་ཅག་རྣམས་ཀྱང་རང་ཉིད་རབ་ཏུ་བྱུང་བ་དང་དགེ་སློང་སོགས་ཀྱི་རྟེན་གང་ཡིན་དེའི་འདུ་ཤེས་ཀྱིས། རང་ལ་རབ་ཏུ་བྱུང་བ་དང་དགེ་སློང་སོགས་ཡིན་པར་ཡང་ནས་ཡང་དུ་བལྟ་ཞིང་དེའི་དྲན་ཤེས་བཞིན་མ་བརྗེད་པར་དགོས་པ་ཡིན། དེ་ལྟར་ལྟ་ན་སྒོ་གསུམ་གྱིས་མི་དགེ་བ་སྤྱོད་པ་ལ་རང་ཕྱོགས་ནས་ངོ་ཚ་དང་གཞན་ཕྱོགས་ནས་ཁྲེལ་ཡོད་སྙམ་ནས། ལས་དེ་ལས་བཟློག་པའི་སྤྱོད་པ་འབྱུང༌། བདག་ཉིད་བྱང་སེམས་ཡིན་ན་སེམས་ཅན་ཐམས་ཅད་ཕ་མ་ཤ་སྟག་ཏུ་ལྟ་བ་ཡོད་པས་དེ་རྣམས་བྱང་ཆེན་གྱི་གོ་འཕང་ལ་འགོད་པའི་སྤྱོད་པ་འབྱུང༌། བདག་ཉིད་རིག་པ་འཛིན་པ་ཡིན་ན་སྣོད་བཅུད་དཀྱིལ་འཁོར་པར་བལྟས་པས་ལྷ་ལ་རྗེས་སུ་ཆགས་པའི་བདེ་བ་ཆེན་པོའི་སྤྱོད་པ་འབྱུང་ངོ༌། །དེས་ན་བདག་ཉིད་ལ་སྡིག་པ་མི་དགེ་བས་ཅི་ཙམ་གནོད་པ་དེ་ཙམ་དུ་སེམས་ཅན་ཐམས་ཅད་ལ་དེས་གནོད་པར་བལྟས་ནས་ལས་དེ་ལས་ཆོས་འདི་པའི་ལུགས་ཀྱི་ཟློག་པའི་སྤྱོད་པ་ནི། ཐེག་དམན་སོ་ཐར་གྱི་སྡོམ་པར་འཇོག་ལ། རང་ཉིད་གཅིག་པུ་ཞི་བདེ་དོན་གཉེར་གྱི་འདོད་པས་སེམས་ཅན་ཐམས་ཅད་སྲིད་ཞི་གཉིས་ལས་འདའ་བའི་བྱང་ཆེན་ལ་འགོད་མི་ནུས་པར་བལྟས་ནས། འདོད་པ་དེས་དྲངས་པའི་སྤྱད་པ་ལས་ཟློག་པའི་སྤྱོད་པ་ནི་ཐེག་ཆེན་བྱང་ཆུབ་སེམས་དཔའི་སྡོམ་པར་འཇོག་ཅིང༌། སྣོད་བཅུད་ཐམས་ཅད་རྣམ་པར་དག་པའི་ལྷ་དང་ཡེ་ཤེས་སུ་གྲུབ་པ་ལ། དེར་ལྟ་བས་དྲངས་པའི་སྤྱད་པ་སྤྱོད་པ་ནི་རིག་པ་འཛིན་པའི་སྡོམ་པའོ། །དེ་ཡང་ཉན་ཐོས་ཀྱི་ལུགས་སུ་ནི་བདག་ཉིད་དང་ཚུལ་མཚུངས་པའི་ལས་ཉོན་གྱིས་མནར་བའི་སེམས་ཅན་ནང་ཕན་ཚུན་ལ་མི་དགེ་བའི་ལས་བསགས་པའི་ཆ་ནས་སྡིག་པར་འཇོག་ལ། བྱང་སེམས་ཀྱི་ལུགས་སུ་ནི་སེམས་ཅན་ཐམས་ཅད་ཕ་མར་གྱུར་པ་ལ་མི་དགེ་བའི་ལས་བསགས་པའི་ཆ་ནས་སྡིག་པར་འཇོག །རིག་པ་འཛིན་པ་བླ་མེད་ཀྱི་ལུགས་སུ་ནི་སེམས་ཅན་ཐམས་ཅད་རང་བཞིན་ལྷུན་གྱིས་གྲུབ་པའི་ལྷ་ལ་མི་དགེ་བའི་ལས་བསགས་པས་སྡིག་པར་འཇོག་གོ །དེས་ན་སྡོམ་པ་སྔ་མ་སྔ་མ་རྒྱུད་ལྡན་ལས་ཕྱི་མ་ཕྱི་མའི་སྡོམ་པ་རྒྱུད་ལྡན་གྱི་སེམས་ཅན་ལ་མི་དགེ་བའི་ལས་བསགས་པ་སྡིག་པ་ཆེ་བ་ཡིན་ཏེ། སྡོམ་པ་སྔ་མ་སྔ་མ་རྒྱུད་ལྡན་ལ་སྡོམ་པ་ཕྱི་མ་ཕྱི་མ་རྒྱུད་ལྡན་གྱི་ལས་བསགས་ཡུལ་གྱི་སེམས་ཅན་རྣམས་ཡུལ་ཇེ་གཉན་དུ་སོང་བའི་ཕྱིར་རོ། །

 ལྟ་བ་རྟོགས་པ་དང་ལྡན་པ་དེ། ཞེས་སོགས་ལ། གཡོས་ལེགས་པའི་ཁ་ཟས་ཀྱི་ལུས་ཀྱི་འབྱུང་བ་རྒྱས་པར་བྱེད་པ་ལྟར། སྟོང་ཉིད་རྟོགས་པའི་ལྟ་བ་དོན་དམ་བྱང་ཆུབ་ཀྱི་སེམས་རྣམ་པར་དག་པ་ཡོད་ན། དེས་དྲངས་པའི་ཀུན་རྫོབ་བྱང་ཆུབ་སེམས་ཀྱི་སྤྱོད་པ་བླ་ན་མེད་པ་འབྱུང་བ་ཡིན། ལྷའི་བདུད་རྩི་སྣ་ལྕེ་ལུས་གསུམ་གྱི་མྱོང་བས་འཆི་མེད་འགྲུབ་པ་བཞིན། ཡོན་ཏན་ཁྱད་པར་ཅན་འགྲུབ་ནུས་ཀྱི་ཏིང་ངེ་འཛིན་གང་ཡིན་པ་དེའི་ཉམས་མྱོང་ལ་བརྟན་པ་ཐོབ་ན། ཡོན་ཏན་དེ་འགྲུབ་པའི་ཆེད་དུ་བསྒོམས་པས་འབྲས་བུའི་ཡོན་ཏན་དེ་མྱུར་དུ་འགྲུབ་པ་ཡིན། སྤང་བྱ་སྤོང་བ་དང༌། གཉེན་པོ་རྒྱུད་ལ་བརྟན་པ་ཐམས་ཅད་ལ་བྱ་དཀའ་བར་འདུ་ཤེས་དང་བྲལ་ནས་འཇུག་པ་བདེ་བའི་སྤྱོད་པར་རོ་སྤྱིར་རོ་སྙོམས་ཀྱི་གོ་དོན་ནི། རྣལ་འབྱོར་དང་མི་ལྡན་པ་ལམ་གྱི་འགལ་རྐྱེན་དུ་འགྱུར་བའི་རིགས་གནས་དེ། རྣལ་འབྱོར་དང་ལྡན་པས་ཐབས་ཤེས་ཀྱི་ནུས་པས་ལམ་གྱི་མཐུན་རྐྱེན་དུ་འགྱུར་བས་རོ་མཉམ་པའམ། རྣལ་འབྱོར་དང་མི་ལྡན་པ་ལ་ཟག་པ་རྒྱས་པའི་ཡུལ་དེ། རྣལ་འབྱོར་དང་ལྡན་པ་ལ་ཟག་པ་དང་བྲལ་བའི་ཡུལ་དུ་རོ་སྙོམས་པའོ། །དེ་ཡང་ཡིད་དུ་འོང་བའི་ཡུལ་ལ་ཆགས་པ་མེད་པར་རོ་སྙོམས། ཡིད་དུ་མི་འོང་བའི་ཡུལ་ལ་སྡང་བ་མེད་པར་རོ་སྙོམས། རང་གི་ཡོན་ཏན་གྱི་ཡུལ་ལ་ང་མི་རྒྱལ་བར་རོ་སྙོམས། གཞན་ཕུན་སུམ་ཚོགས་པའི་ཡུལ་ལ་ཕྲག་མི་དོག་པར་རོ་སྙོམས། བདག་གི་ལུས་ལོངས་སྤྱོད་ཀྱི་ཡུལ་ལ་སེར་སྣ་མི་བསྐྱེད་པ་རོ་སྙོམས་པའོ། །མཆན། སྙོམས་པས་བྱང་ཆུབ་ཀྱི་ལམ་ཐམས་ཅད་བདེ་བླག་བགྲོད་ནུས་པ་ནི། ཁང་བཟང་འཇུག་ལྡོག་བདེ་བའི་དཔེས་གསུངས་སོ། །

 འདིར་ཀྭ་ཡེ་ཞེས་པ་ནི། བོད་ཚིག་གི་བརྡ་རྙིང་སྟེ་ཁོ་དེ་ཞེས་པའི་དོན་ནོ། །བླ་མ་དམ་པའི་གདུང་བརྒྱུད་ཀྱང་ཞེས་པ་ནི། བླ་མ་དམ་པ་ཉིད་དང་སྤངས་རྟོགས་མཉམ་པའི་སློབ་མ་དེ་བླ་མ་དམ་པའི་གདུང་བརྒྱུད་ཡིན་ལ། དེ་ལྟ་བུ་ཟམ་མ་ཆད་པར་འབྱོན་པ་ནི་བླ་མའི་གདུང་བརྒྱུད་མ་ཆད་པའོ། །འཇིག་རྟེན་མི་ཆོས་པ་ཡིན། སྔགས་རྙིང་མ་བ་ནི། བསྒྲལ་བའི་ཞིང་བཅུའི་རྣམ་གྲངས་སུ། རིག་འཛིན་གྱི་བརྒྱུད་པ་བཅད་པ་ཞེས་པའི་ཞིང་དེ། བླ་མའི་ཆུང་མ་ལ་བྱི་བྱས་པའི་གང་ཟག་ལ་འཆད་དོ། །དེས་ན་ཆོས་དང་རིགས་གཉིས་ཀའི་གདུང་བརྒྱུད་ཀྱང་ཡོད་དོ། །མཆན། ཀྱང་ལྟ་སྒོམ་སྤྱོད་གསུམ་གཅིག་ཏུ་ཤེས་པ་ལ་མི་རབ་ཏུ་བྱེད་ཅེས་པ་ལ་རང་གི་སྟོབས་ནུས་ལ་དཔགས་པའི་ཁ་ཞེ་མཐུན་ཞིང་གཡོ་སྒྱུ་དང་བྲལ་བའི་ལྟ་སྤྱོད་སྐྱོང་བ་ལ་འཇིག་རྟེན་གྱི་ལུགས་བཟང་པོ་དང་མཐུན་པའི་ཡ་ཚུལ་ཅན་ཞེས་བརྗོད་པ་ཡིན་གསུངས།།

༈ རྡོ་རྗེའི་གསུང༌། **ཕྱག་རྒྱ་ཆེན་པོ་དང་ཚུལ་ཁྲིམས་གཅིག་པ་འཇིག་རྟེན་མགོན་པོའི་ཁྱད་ཆོས་བླ་ན་མེད་པ་ཡིན་**ཞེས་པ་ལ། ཞར་བྱུང་བརྗོད་པ་དང་སྒྲུབ་བྱེད་དངོས་ལས། དང་པོ་ལ། སེམས་ཅན་ཐམས་ཅད་ལ་སངས་རྒྱས་ཀྱི་སྙིང་པོ་ཡོད་པའི་རྟགས་སུ། མགོན་པོ་བྱམས་པས། རྒྱུད་བླར། རྫོགས་སངས་སྐུ་ནི་འཕྲོ་ཕྱིར་དང༌། །དེ་བཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པའི། སེམས་ཅན་ལ་ཡོད་པའི་དེ་བཞིན་ཉིད་དང༌། སངས་རྒྱས་ཀྱི་ཆོས་སྐུ་ལ་ཡོད་པའི་དེ་བཞིན་ཉིད་སྟོང་པ་ཉིད་ལ་བཟང་ངན་མེད་པ་ལ་བསམས་ནས། རྒྱ་བོད་ཀྱི་བླ་མ་ཁ་ཅིག་སེམས་ཅན་ཐམས་ཅད་ལ་གཞི་དུས་ཀྱི་ཆོས་སྐུ་ཡོད་པར་འདོད་ཀྱང་སྤྱིར་གཞི་དུས་ཀྱི་ཆོས་སྐུ་ཞེས་བྱ་བའི་རྣམ་གཞག་ཀྱང་བདེ་བར་གཤེགས་པའི་གསུང་རབ་ཉིད་ཀྱི་བརྡ་དང་སྦྱར་ན་འགྲུབ་པར་དཀའ་མོད། དེ་ལྟ་ནའང་གཞི་དུས་ཀྱི་ཆོས་སྐུ་ཞེས་པའི་ཐ་སྙད་ཅིག་བྱེད་ནའང༌། དེ་⁽1763⁾སྤྱིར་ཆོས་སྐུའི་འཇོག་མཚམས་ལ། ཐེག་པ་གོང་འོག་གི་དབང་དུ་གྱུར་པའི་གཞུང་ལུགས་སོ་སོ་ནས་འཇོག་མཚམས་མི་འདྲ་བའི་འདོད་ཚུལ་དུ་མ་བྱུང་བར་སྣང་སྟེ། བྱེ་སྨྲས་ནི། ཟད་མི་སྐྱེ་ཤེས་པའི་མི་སློབ་ལམ་ལ་ཆོས་སྐུར་འཇོག །སློབ་དཔོན་ཟླ་བ་གྲགས་པས་ནི། ཆོས་ཅན་ལོངས་སྤྱོད་རྫོགས་སྐུའི་ཆོས་ཉིད་སྤྲོས་པ་ཐམས་ཅད་དང་བྲལ་བའི་དབྱིངས་ལ་ཆོས་སྐུར་འཇོག །ལུང་ཆོས་སྐུ་བཞིར་འདོད་པའི་ལུགས་ཀྱིས། ལོངས་སྤྱོད་རྫོགས་སྐུ་དང་ངོ་བོ་ཉིད་སྐུའི་ཚོགས་དོན་ལ་ཆོས་སྐུར་འཇོག གསུམ་དུ་འདོད་པའི་ལུགས་ཀྱི། ཕྲིན་ལས་ལ་ཆོས་སྐུར་འཇོག་པ་དང༌། སྐུ་དང་ཡེ་ཤེས་ཀྱི་ཚོགས་དོན་ལ་ཆོས་སྐུར་འཇོག་པའི་ལུགས་གཉིས་ཡོད་ལ། ཡང་རྟོགས་པ་ཡེ་ཤེས་ལ་ཆོས་སྐུར་འཇོག་པའི་བརྡ་ཆད་ཅིག་ཀྱང་ཡོད་དོ། །རྒྱུད་བླ་མར་ནི། རང་དོན་བྲལ་བའི་ཡོན་ཏན་སོ་གཉིས་སུ་བྱེད་པའི་སྐུ་གང་ཡིན་པ་དེ་ཆོས་སྐུ་མཚན་ཉིད་པ་ཡིན་པར་གསུངས་ལ། ལུགས་འདི་ལྟ་ན། སེམས་ཅན་ལ་གཞི་དུས་ཀྱི་ཆོས་སྐུ་ཡོད་བྱ་བ་འོང་དོན་མེད་ཀྱང༌། དགོངས་གཅིག་འགྲེལ་བྱེད་སྔ་རབས་པས་གཞི་དུས་ཀྱི་ཆོས་སྐུ་ཁས་ལེན་པར་བྱེད་པ་ནི་ལེགས་པར་མ་སྦྱངས་པའི་དབང་གིས་ཡིན་ལ། མདོར་ན་མདོ་ལུགས་ཀྱི་ཆོས་སྐད་དང་བསྟུན་ན་སེམས་ཅན་ལ་གཞི་དུས་ཀྱི་སྐུ་བཞི་ཡོད་པར་འདོད་པ་སོགས་མི་འགྲུབ་བོ། །མཆན། ཆོས་སྐུ་མཚན་ཉིད་པ་ནི་མ་ཡིན་ཏེ། སྟོབས་སོགས་ནི་ཁྱད་པར་དུ་བྱས་པའི་སྐུ་མ་ཡིན་པའི་ཕྱིར། འབྲས་བུའི་ཆོས་སྐུ་མཚན་དཔེ་དང་བཅས་པ་སེམས་ཅན་ཐམས་ཅད་ལ་ཡོད་པར་འདོད་པ་ནི། དོལ་བུ་པ་ཆེན་པོས་སྨྲ་བར་སྣང་ངོ༌། །

 གཉིས་པ་སྒྲུབ་བྱེད་དངོས་ལ། ཚུལ་ཁྲིམས་དང་ཕྱག་ཆེན་གནད་གཅིག་ཚུལ་མཚུངས་པར་གཅིག་པ་ནི། ཐེག་ཆེན་འཕགས་པས་སེམས་ཅན་ཐམས་ཅད་ཀྱི་གནས་ཚུལ་བདག་གཉིས་དང་བྲལ་བ་ལ། དེ་ལས་ཕྱིན་ཅི་ལོག་བདག་ཏུ་འཛིན་ནས་འཁོར་བར་འཁྱམས་པའི་ཕ་མ་སེམས་ཅན་ལ་བརྩེ་བས་མ་བཟོད་ནས་སེམས་ཅན་ཐམས་ཅད་བྱང་ཆེན་ལ་འགོད་པའི་ཆེད་དུ། བྱང་ཆུབ་སེམས་དཔའ་བདག་ཉིད་ཀྱིས་ཀྱང་ཚུལ་ཁྲིམས་བསྲུང་ཞིང༌། སེམས་ཅན་ཐམས་ཅད་ཀྱང་ཚུལ་ཁྲིམས་བླ་ན་མེད་པ་ལ་འགོད་པར་བྱེད་པའི་ཚུལ་ཁྲིམས་དེ་ནི་ཕྱག་ཆེན་གྱི་ཟབ་མོ་སྟོང་པ་ཉིད་རྟོགས་པའི་ཡེ་ཤེས་ཀྱིས་ཀུན་ནས་ཟིན་པའི་ཚུལ་ཁྲིམས་ཡིན་པས། སྟོང་ཉིད་རྟོགས་པའི་ཡེ་ཤེས་དེ་ཉིད་ཀྱིས་འཆལ་ཚུལ་སྤོང་བའི་སེམས་དཔར་ཡང་དོན་གྱིས་གྲུབ་པ་ཡིན་ནོ། །ཡང་དག་པར་རྫོགས་པའི་སངས་རྒྱས་ཀྱི་སའི་ཕྱག་རྒྱ་ཆེན་པོ་མངོན་པར་བྱང་ཆུབ་པའི་ཡེ་ཤེས་ལའང༌། ཡེ་ཤེས་ལས་གཞན་དུ་དབྱེར་མི་རུང་བའི་ཟག་པ་མེད་པའི་ཚུལ་ཁྲིམས་ཀྱི་ཕུང་པོ་མངའ་བ་ཡིན་ནོ། །ཕྱག་རྒྱ་ཆེན་པོའི་རིགས་སམ་ལྷན་སྐྱེས་ཀྱི་རིགས་སམ་བདེ་ཆེན་གྱི་རིགས་ཀྱི་སེམས་ཅན་ཐམས་ཅད་ཀྱི་རང་བཞིན་ལ་ཁྱབ་པའི་ཆོས་ཉིད་ཀྱི་སྟོབས་ཀྱིས་སོ་སོ་སྐྱེ་བོས་ཚུལ་ཁྲིམས་བསྲུངས་པས་ཕྱག་རྒྱ་ཆེན་པོའི་དངོས་གྲུབ་ཐོབ་པའི་རྒྱུར་འགྱུར་བ་ནི་འབྲས་བུ་དང་རྗེས་སུ་མཐུན་པའི་ཚུལ་མཚུངས་པར་གཅིག་པ་ཡིན་ནོ། །

 ཡང་ཚུལ་ཁྲིམས་བསྲུངས་པའི་བྱེད་ལས་ཀྱིས་ནི། གདུང་བ་དང་བྲལ་ནས་བསིལ་བ་ཐོབ་པ་བྱེད་པ་ཡིན་ལ། སོ་སོ་སྐྱེ་བོ་ཆོས་ཅན། ཁྱོད་ཀྱིས་ཚུལ་ཁྲིམས་བསྲུངས་པས་ཕྱག་རྒྱ་ཆེན་པོ་མཆོག་གི་དངོས་གྲུབ་ཀྱི་འབྲས་བུ་ཐོབ་བྱེད་ཀྱི་རྒྱུའམ་རྡོ་རྗེའི་རྣལ་འབྱོར་བསྒོམས་པ་དང་རྗེས་སུ་མཐུན་པའི་མཚུངས་རྒྱུར་འགྲོ་བ་ཡིན་ཏེ། སེམས་ཅན་ཐམས་ཅད་ལ་ཕྱག་རྒྱ་ཆེན་པོའི་རིགས་ཡོད་པའི་ཕྱིར། ཁྱབ་པ་ཡོད་དེ། སེམས་ཅན་ཐམས་ཅད་ལ་ཕྱག་རྒྱ་ཆེན་པོའི་རིགས་སམ་རྒྱུས་ཁྱབ་པ་དེ། འཕགས་པའི་ལམ་རྡོ་རྗེའི་རྣལ་འབྱོར་བསྒོམས་པས། དེ་ལ་མ་དག་པའི་དྲི་མ་སྦྱངས་ནས། འབྲས་བུ་ཕྱག་ཆེན་གྱི་དངོས་གྲུབ་ཐོབ་པའི་ཉེར་རྒྱུར་རིགས་པ་གང་ཞིག །དེ་རིགས་ན་སེམས་ཅན་ཐམས་ཅད་ལ་ཕྱག་རྒྱ་ཆེན་པོའི་རིགས་སམ་རྒྱུ་ཡོད་པ་དེ། སོ་སོ་སྐྱེ་བོས་བྱང་ཆུབ་ཀྱི་ལམ་དུ་འགྲོ་བའི་ཚུལ་ཁྲིམས་བསྲུངས་པས། དེ་ལ་མ་དག་པའི་ཚུལ་འཆལ་སྦྱངས་ནས་འབྲས་བུ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པའི་རིང་རྒྱུན་ཡང་རིགས་པའི་ཕྱིར། མཆན། ཕྱག་རྒྱ་ཆེན་པོའི་རྟོགས་པས་ཀྱང་སྡུག་བསྔལ་དང་བྲལ་ནས་བདེ་བ་ཐོབ་པར་བྱེད་པའི་ཕྱིར། ཚུལ་ཁྲིམས་ཀྱི་བྱེད་ལས་དང༌། ཕྱག་ཆེན་གྱི་བྱེད་ལས་གཉིས་ཀྱང་སྡུག་བསྔལ་གྱི་འཆིང་བ་ལས་གྲོལ་ཞིང་གྲུབ་བདེའི་གོ་འཕང་ཐོབ་བྱེད་དུ་མཚུངས་པར་སྤྱོད་པའོ། །ཚུལ་ཁྲིམས་དང་ཕྱག་རྒྱ་ཆེན་པོ་ཕན་ཚུན་གཅིག་པར་འབྲེལ་བར་གཅིག་ཚུལ་ནི། རྒྱུ་ཟག་བཅས་ཀྱི་ཚུལ་ཁྲིམས་རྣམ་དག་བསྲུངས་པའི་སྟོབས་ཀྱིས། འབྲས་བུ་ཟག་མེད་ཕྱག་རྒྱ་ཆེན་པོའི་དངོས་གྲུབ་ཐོབ་པའི་རྟེན་བྱེད་པའི་ཁམས་དྲུག་ལྡན་གྱི་མི་ལུས་ཐོབ་པར་འགྱུར་བའི་ཕན་ཚུན་རྒྱུ་འབྲས་སུ་འབྲེལ་བ་གྲུབ་པའི་རྒྱུན་གཅིག་པ་ལ་དགོངས་པའོ། །

 སྤྱིར་དུག་གསུམ་གྱིས་ཀུན་ནས་བསླངས་པའི་ལས་ཀྱིས་ངན་སོང་གསུམ་དུ་འཕེན་པར་བྱེད་ལ། ངན་སོང་དུ་ནི་སྡུག་བསྔལ་གྱིས་མནར་བས་མངོན་མཐོ་དང་ངེས་ལེགས་ཀྱི་འབྲས་བུ་ཁྱད་པར་ཅན་སྒྲུབ་པར་མི་ནུས། དེས་ན་ཆོས་འདི་པའི་ལུགས་ཀྱི་ཡང་དག་པར་བླངས་པའི་སྡོམ་པས་ངན་སོང་དུ་སྐྱེ་བའི་རྒྱུ་མི་དགེ་བ་སྤོང་བར་བྱེད་པའི་རྒྱུ་ཚུལ་ཁྲིམས་བསྲུངས་པའི་རྒྱུ་ལས་འབྲས་བུ་སངས་རྒྱས་ཀྱི་བསྟན་པ་སྒྲུབ་པར་ནུས་པའི་མངོན་པར་མཐོ་བ་མཐོ་རིས་ཀྱི་ལུས་རྣམ་དག་ཐོབ་ནས། བརྒྱུད་ནས་ངེས་པར་ལེགས་པའི་གོ་འཕང་ཡང་ཐོབ་པར་བྱེད་དོ། །

 འདིར་དཔལ་ལྡན་ཨ་ཏི་ཤའི་མན་ངག་ལུགས་ཀྱིས། ཆོས་འདི་པ་ལས་ཕྱི་རོལ་དུ་གྱུར་པའི་ལུགས་ཀྱི་མི་དགེ་བ་བཅུ་སྤངས་ཤིང་དགེ་བ་བཅུ་བསྒྲུབས་པའི་བར་ལ་དགེ་བའི་འབྲས་བུ་ནི། བདེ་བར་གཤེགས་པའི་བསྟན་པ་རིན་པོ་ཆེ་བསྒྲུབ་པར་མི་ནུས་པའི་ལྷ་མིའི་ལུས་ཙམ་པོ་ཐོབ་ལ། ཆོས་འདི་པ་དང་ཆོས་འདི་པ་ལས་ཕྱི་རོལ་དུ་གྱུར་པའི་ལུགས་གང་ལ་ཞུགས་ཀྱང༌། ཚེ་འདིར་བདག་བཟང་པོའོ། །བཙུན་པོའོ་ཞེས་པའི་སྙན་གྲགས་ཙམ་ལ་ཆགས་པ་དང༌། གཞན་གྱི་བཟང་པོའོ་ཞེས་སྨ་འབེབས་པ་དང་ཕྲག་དོག་གི་ཀུན་ནས་བསླངས་ཏེ་ལུས་ངག་གི་མི་དགེ་བ་སྤངས། ལུས་ངག་གི་དགེ་བ་སྒྲུབ་པ་དེ་འབྲས་བུ་ལྷ་མིའི་ལུས་ཙམ་པོ་བ་ཡང་མི་ཐོབ་སྟེ། དེས་ཚུལ་ཁྲིམས་བསྲུངས་པའི་ཀུན་སློང་ཆགས་སོགས་ཀྱིས་བྱས་པ་གང་ཞིག །ལོག་ལྟ་དང་མཚུངས་ལྡན་གྱིས་ཀུན་ནས་བསླངས་པའི་ལས་ཡིན་པའི་ཕྱིར། རྟགས་ཕྱི་མ་གྲུབ་སྟེ། མི་དགེ་བའི་ལས་ཀྱི་ངན་སོང་དུ་སྐྱེ་བར་ཡིད་ཆེས་པའི་དད་པའི་སྒོ་ནས། ལུས་ངག་གི་མི་དགེ་བ་སྤངས་པ་མ་ཡིན་པའི་ཕྱིར་དང༌། ཆགས་སོགས་ཀྱི་ལས་བསགས་པ་ཡང་ལོག་པའི་ལྟ་བ་དང་ལྡན་པ་ལ་འབྱུང་གི །དེ་དང་མི་ལྡན་པ་ལ་མི་འབྱུང་བའི་ཕྱིར། དེས་ན་ཐེག་པ་ཆེན་པོའི་ལུགས་ཀྱི། ཡིད་ཀྱི་མི་དགེ་བས་ཀུན་ནས་བསླངས་པའི་ལུས་ངག་གི་དགེ་བས་ནི་འབྲས་བུ་བདེ་བ་མི་འབྱིན་པ་ཡང་ཡིད་ཀྱི་མི་དགེ་བའི་ལས་སྟོབས་ལྡན་གྱིས། ལུས་ངག་གི་དགེ་བ་སྟོབས་ཆུང་དེ་འབྲས་བུ་འབྱིན་པའི་ནུས་པ་ཉམས་པར་བྱེད་པ་ལ་དགོངས་པའོ། །ཡིད་ཀྱི་མི་དགེ་བས་ཀུན་ནས་བསླངས་པའི་ལུས་ངག་གི་དགེ་བ་ལེགས་པར་སྤྱད་ཀྱང༌། ལས་དེས་ངན་སོང་དུ་འགྲོ་ན། འོག་ཏུ་ལས་དཀར་ནག་གི་འབྲས་བུ་བདེ་སྡུག་ཟང་ཐལ་དུ་ངེས་པར་བཤད་པ་དང་འགལ་ཞེ་ན། ཅི་ལ་འགལ་ཏེ། ཡིད་ཀྱི་མི་དགེ་བའི་ལས་སྟོབས་ལྡན་གྱིས་ལུས་ངག་གི་དགེ་བ་ལྟར་སྣང་གི་ནུས་པ་བསྐྱེད་པའི་འབྲས་བུ་བཅོམ་པས། ལུས་ངག་གི་དགེ་བའི་ཆ་དེས་འབྲས་བུ་བསྐྱེད་མ་ནུས་ལ། ཡིད་ཀྱི་མི་དགེ་བ་སྟོབས་ལྡན་གྱི་འབྲས་བུས་ངན་སོང་དུ་སྐྱེ་བར་འདོད་ཀྱིས་ལུས་ངག་གི་དགེ་བའི་འབྲས་བུས་ངན་སོང་དུ་སོང་བར་མི་འདོད་པའི་ཕྱིར། མི་འགལ་བ་གྲུབ་བོ། །མཆན། དོན་གྱི་དབང་འདི་གཟིགས་ནས་བྱང་ཆུབ་སེམས་དཔའ་ལུས་ངག་གི་མི་དགེ་བ་བདུན་གཞན་དོན་དུ་གནང་བའི་སྐབས་ཀྱང་ཡོད་པས། དེའི་ཚེ་ན་བྱང་ཆུབ་ཀྱི་སེམས་ཀྱི་དགེ་བ་སྟོབས་ཆེ་བས། ལུས་ངག་གི་མི་དགེ་བ་སྟོབས་ཆུང་དེ་འབྲས་བུ་འབྱིན་པའི་ནུས་པ་ཉམས་པར་བྱེད་པས། ལུས་ངག་གི་མི་དགེ་བ་ཡང་མི་དགེ་བའི་མིང་ཙམ་དུ་འགྱུར་གྱི། དོན་ལ་མི་དགེ་བ་ཡིན་པ་ཡང་འགྲུབ་པར་དཀའོ། །འདི་ལྟ་བུ་ལ་སྔ་ཕྱིར་བྱོན་པའི་སྐྱེས་བུ་དག་གིས་གསུང་གིས་མི་དགེ་བ་ལྟར་སྣང་དང༌། དགེ་བ་མཚན་ཉིད་པ་དང༌། ལྟུང་བའི་གཟུགས་བརྙན་དང་ལྟུང་མེད་ཡང་དག་པར་འཆད་དོ། །སོ་སོ་སྐྱེ་བོའི་འཁོར་རྩར་གྱུར་པའི་ཉན་ཐོས་ཀྱི་སློབ་པ་འཕགས་པ་ཟག་བཅས་ཀྱི་དགེ་བའི་ལས་གསོག་པ་ཡོད་ལ། མི་དགེ་བའི་ལས་ཀྱང་རྒྱུན་ཞུགས་དང་ཕྱིར་འོང་གིས་སོག་པ་ཡོད་ཀྱང༌། ལས་དེས་ངན་འགྲོ་དང་བདེ་འགྲོ་འཁོར་བར་རྣམ་སྨིན་གྱི་འབྲས་བུ་འབྱིན་པ་མི་སྲིད་དེ། གང་ཟག་གིས་བདག་ཏུ་ལྟ་བ་དང་དེ་དང་མཚུངས་ལྡན་གྱི་མ་རིག་པས་བདག་མེད་རྟོགས་པའི་ཤེས་རབ་ཀྱིས་སྤངས་ཟིན་པའི་རྗེས་སུ་བདག་ལྟ་ལ་བརྟེན་ནས་འཁོར་བར་འཕེན་བྱེད་ཀྱི་ལས་གསར་པ་མི་གསོག་པའི་ཕྱིར། འོ་ན་རྒྱུན་ཞུགས་སྲིད་པ་ལན་བདུན་པ་ལྟ་བུ་ལས་ཉོན་གྱི་དབང་གིས་འཁོར་བར་སྐྱེ་བ་དེ་ཅི་ལྟ་བུ་ཞེ་ན། སྔར་བདེན་པ་མ་མཐོང་གོང་གི་མ་རིག་པ་དང་འདུ་བྱེད་ཀྱིས་འཁོར་བར་སྐྱེ་བ་ལེན་བྱེད་ཀྱི་འཕེན་པ་ཡོད་པ་དེ། སླར་འཕགས་པས་སྒོམ་སྤངས་ཕྱི་མ་རྣམས་སྤོང་བའི་སླད་དུ་སྐྱེ་བ་ལེན་པ་ན། སྐྱེ་བ་ལེན་འདོད་ཀྱི་སྲེད་ལེན་སྒོམ་སྤང་དུ་གྱུར་པའི་ཆགས་པས་གསོས་བཏབ་ནས་སྐྱེ་བ་བླངས་པ་ཡིན་གྱི། ཉན་ཐོས་གསར་དུ་འདུ་བྱས་ནས་སྐྱེ་བ་བླངས་པ་མ་ཡིན་ནོ། །དེས་ན་སྲེད་ལེན་མེད་ན་ས་དེར་མི་སྐྱེ་བ་ནི། ཕྱིར་མི་འོང་འདོད་པ་ལ་སྲེད་ལེན་མེད་པས་འདོད་པར་མི་སྐྱེ་བ་བཞིན་ནོ། །དེའི་ཕྱིར། བདེན་པ་མཐོང་ལ་འཕེན་པ་མེད། །སྲེད་དང་བྲལ་ལ་ཡང་སྲིད་མེད། །ཅེས་སོ། །ཐེག་ཆེན་འཕགས་པ་ནི་འཁོར་བར་འཕེན་བྱེད་ཀྱི་ལས་གསོག་པ་མེད་ལ། སེམས་ཅན་གྱི་དོན་དུ་ཆེད་དུ་གཉེར་ནས་མི་སྤོང་བའི་ཆགས་སོགས་ཀྱི་སྲེད་ལེན་འཁོར་བར་སྐྱེ་བའི་གསོས་འདེབས་སུ་གྱུར་པའི་ཟག་བཅས་ཀྱི་དགེ་བའི་ལས་གསོག་པར་ཡང་གསུང་རབ་ནས་བཤད་ཅིང༌། ཡང་བྱང་འཕགས་འཁོར་བར་སྐྱེ་བ་ལེན་པ་ནི་སྨོན་ལམ་དང་སྤྲུལ་པས་སྐྱེ་བ་ལེན་པའང་ཡོད་པར་གསུང་རབ་ནས་བཤད་པ་ལ། སྔ་མའི་དགོངས་པ་ནི་དམན་ལམ་སྔོན་དུ་མ་སོང་བའི་འཕགས་པ་ས་བདུན་པ་མན་ཆད་དུ་ཉོན་སྒྲིབ་ཀྱི་བག་ཆགས་མ་སྤངས་པས། ཉོན་སྒྲིབ་ཀྱི་བག་ལ་ཉལ་དུ་གྱུར་པའི་འདོད་སྲེད་ཀྱི་སྲེད་ལེན་གྱིས་གསོས་བཏབ་ནས་འཁོར་བར་སྐྱེ་བ་ལེན་པ་ཡིན་ལ། དགོངས་པ་ཕྱི་མ་ནི་དམན་ལམ་སྔོན་དུ་སོང་བའི་འཕགས་པ་དང་ས་བདུན་པ་ནས་ཉོན་སྒྲིབ་ཀྱི་བག་ཉལ་ཟད་པར་སྤངས་པས། དེ་ཡན་གྱིས་འཁོར་བར་སྐྱེ་བ་ལེན་པའི་དབང་དུ་བྱས་པའོ། །མཆན། མ་རིག་པས་ཀུན་ནས་བསླངས་པའི་ཟག་བཅས་ཀྱི་ཚུལ་ཁྲིམས་བསྲུངས་པའི་འབྲས་བུ་ནི། ལས་ཉོན་གྱི་དབང་འབྲས་མངོན་པ་གོང་འོག་ནས་བཤད་པའི་དབང་འབྲས་ནི། ཟག་པ་དང་བཅས་པའི་ལས་མི་དགེ་བ་དང་དགེ་བ་བསགས་པའི་དབང་ངམ་རྒྱུས། ཡུལ་ཡིད་དུ་འོང་དང་མི་འོང་བར་སྐྱེ་བ་ནི་དབང་གིས་འབྲས་བུ་ཡིན་ལ། སྐྱེས་བུ་བྱེད་པའི་འབྲས་བུ་ཕྱི་རོལ་གྱི་ཡུལ་ལ་སྨིན་པའི་དོན་ནི་མ་ཡིན། མངོན་པ་འོག་མ་ནས་སྐྱེས་བུ་བྱེད་པའི་འབྲས་བུ་ཞེས་འབྱུང་བ་ནི། བདག་པོའི་འབྲས་བུ་དང་མི་གཅིག་ཏེ། བྱེད་རྒྱུ་ལ་ནུས་བཅས་དང་ནུས་མེད་གཉིས་ཡོད་པའི། བྱེད་རྒྱུ་ནུས་བཅས་ཀྱི་བསྐྱེད་པའི་འབྲས་བུ་ལ་བྱེད་འབྲས་ཟེར་ལ། དེའི་སྒྲ་བཤད་པ་ལའང༌། བྱེད་རྒྱུ་ནུས་མེད་ལས་ནུས་བཅས་ལྷག་པས། ལྷག་པའི་འབྲས་བུ་ཞེས་དོན་འགྱུར་དང༌། བྱེད་པའི་འབྲས་བུ་ཞེས་ཚིག་འགྱུར་བྱས་པ་ཡིན་པར་སྔོན་གྱི་ལོ་པཎ་རྣམས་ཀྱིས་མཛད་འདུག །མཆན། སུ་གྱུར་པའི་མ་དག་པའི་ཞིང་དུ་རྣམ་སྨིན་གྱི་འབྲས་བུར་གྱུར་པའི་ལུས་ལེན་པར་བྱེད་ཅིང༌། རྒྱུ་མཐུན་གྱི་འབྲས་བུར་གྱུར་པའི་ལོངས་སྤྱོད་ལ་ལོངས་སྤྱོད་པར་བྱེད་དོ། །ཐེག་ཆེན་འཕགས་པས་ཟག་མེད་ཀྱི་ཚུལ་ཁྲིམས་བསྲུངས་པའི་རྒྱུས། ལས་ཉོན་གྱིས་འདུས་མ་བྱས་པའི་ཞིང་དག་པར་སྐྱེ་བ་ལེན་པར་བྱེད་དོ། །དེ་ལྟར་སྐྱེས་པའི་ལུས་ཕུན་སུམ་ཚོགས་པ་དེ་ཁམས་དང་སས་བསྡུས་ཀྱི་མ་དག་པའི་ཞིང་རྣམས་སུ་སྣང་བ་ཆེན་པོས་འགེངས་པར་བྱེད་ནས་བྱང་འཕགས་དེ་མཐོང་ཐོས་དྲན་རེག་ཐམས་ཅད་ལས་སྒྲིབ་ཟད་པར་འགྱུར་བ་དང༌། སྡུག་བསྔལ་གྱི་རྒྱུན་གཅོད་པར་བྱེད་པ་ནི། དཔེར་ན་འཕགས་པ་སྤྱན་རས་གཟིགས་དབང་ཕྱུག་གི་རྣམ་ཐར་བཞིན་ནོ། །

 སྤྱིར་ཐེག་པ་ཆེན་པོའི་ཚུལ་ཁྲིམས་ལ་གསུམ་ལས། རང་དང་གཞན་གྱིས་སེམས་ཅན་དམན་པ་ཞིག་གི་སྲོག་གཅོད་སྤང་དུ་འཇུག་པ་ནས། མཐར་སྲུང་མེད་གསུམ་གྱི་བར་དུ་འགོད་པ་ནི་ཉེས་སྤྱོད་སྡོམ་པའི་ཚུལ་ཁྲིམས་ཡིན། རང་དང་གཞན་ལ་བདེ་བར་གཤེགས་པའི་གསུང་ཤོ་ལོ་ཀ་གཅིག་འཛིན་དུ་འཇུག་པ་ནས་བཟུང༌། རྣམ་པ་ཐམས་ཅད་མཁྱེན་པའི་ཡེ་ཤེས་ལ་སློབ་ཏུ་འཇུག་པའི་བར་ཐམས་ཅད་དགེ་བ་ཆོས་སྡུད་ཀྱི་ཚུལ་ཁྲིམས་ཡིན། རང་དང་གཞན་ལ་ཟས་གོས་ཙམ་གྱིས་ཕན་འདོགས་པ་ནས་བཟུང༌། བླ་མེད་བྱང་ཆུབ་ཆེན་པོའི་གོ་འཕང་ལ་འགོད་པའི་ཕན་འདོགས་པའི་བར་ནི་སེམས་ཅན་དོན་བྱེད་ཀྱི་ཚུལ་ཁྲིམས་ཡིན། དེ་ཡང་དང་པོར་རང་གི་ཉེས་སྤྱོད་སྡོམ་པར་མ་བྱས་པར་གཞན་ཉེས་སྤྱོད་ལས་སྡོམ་པར་བྱེད་པ་དང༌། རང་གཞན་གྱི་རྒྱུད་ལ་དགེ་བའི་ཆོས་སྡུད་མི་ནུས་ཤིང༌། རང་རྒྱུད་ལ་བྱང་ཆེན་གྱི་དགེ་ཆོས་མེད་ན་གཞན་དོན་བྱེད་མི་ནུས་པས་ཉེས་སྤྱོད་སྤོང་བའི་ཚུལ་ཁྲིམས་བསྲུང་བ་འདི་གལ་ཆེ། བླ་ན་མེད་པ་ཡང་དག་པར་རྫོགས་པར་སངས་རྒྱས་ནས་ཀྱང་ཉེས་སྤྱོད་སྡོམ་པའི་ཚུལ་ཁྲིམས་སྤོང་བ་མ་ཡིན་ཏེ། སྐུ་གསུང་ཐུགས་བསྲུང་བ་མེད་པའི་ཚུལ་ཁྲིམས་དང་མི་འབྲལ་བར་བཞུགས་པ་ཡིན་པའི་ཕྱིར་ཞེས་གསུངས། སྐྱོན་སྤང་བར་བྱེད་ལས་གཅིག་ཚུལ་ནི། ལམ་རྡོ་རྗེའི་རྣལ་འབྱོར་དུ་གྱུར་པའི་ཕྱག་རྒྱ་ཆེན་པོས་ནི་ལས་སུ་བྱ་བ་སྒྲིབ་གཉིས་དངོས་སུ་སྤོང་བར་བྱེད་ལ། ཤཱི་ལས་ཀྱང་ལས་སུ་བྱ་བ་དེ་བརྒྱུད་ནས་བྱེད་པ་ལ་དགོངས་སོ། །དེང་སང་ཁ་ཅིག ཕྱག་རྒྱ་ཆེན་པོའི་རྟོགས་པ་ལྡན་ན། ཚུལ་ཁྲིམས་མ་བསྲུངས་ཀྱང་ཆོག་ཟེར་ནས་རང་གཞན་གྱི་རྒྱུད་ལ་དགེ་བའི་སྤྱད་པ་རྣམས་ནི་འདོར་དུ་འཇུག །མི་དགེ་བའི་སྤྱད་པ་རྣམས་ལེན་དུ་འཇུག་པ་ནི་དགའ་རབ་དབང་ཕྱུག་གིས་བྱིན་རླབས་ཡང་དག་པར་ཞུགས་པའོ། །

 མཐོང་སྤང་བརྒྱད་ཅུ་རྩ་བརྒྱད་སྤང་ཞེས་དང༌། སྒོམ་སྤང་བཞི་བརྒྱ་དང་བཅུ་བཞི་སྤང་ཞེས་སོགས་ལ། སྤྱིར་སྒྲིབ་པ་ལ་ཕུང་པོ་ལ་བདག་ཏུ་ལྟ་བས་བསྐྱེད་ནས་ཆགས་སྡང་རྨོངས་གསུམ་གྱིས་ཀུན་ནས་བསླངས་པའི་དགེ་མི་དགེ་མི་གཡོ་བའི་ལས་གསུམ་གྱི་ཁམས་གསུམ་དུ་འཁོར་བར་བྱེད་པ་ཉོན་སྒྲིབ་ཕུང་པོ་ལྔ་ལ་ཆོས་ཀྱི་བདག་ཏུ་བཟུང་བ་ལ་བརྟེན་ནས། འཁོར་གསུམ་དུ་སྤྲོས་མཚན་དུ་ཕྱེ་ནས་བདེན་འཛིན་དང་བདེན་མེད་དུ་འཛིན་པའི་ལས་བསགས་པས་སྲིད་ཞི་ལས་མི་རྒལ་བར་བྱེད་པ་ཤེས་སྒྲིབ་གཉིས་ལས། དང་པོ་ཉོན་སྒྲིབ་ལ་ལོག་པའི་བསྟན་བཅོས་ཉན་པ་སོགས་ལས་རྙེད་པའི་ཀུན་བཏགས་ཀྱི་ཆ་ནི་མཐོང་སྤང༌། ལྷན་སྐྱེས་ཀྱི་ཆ་ནི་སྒོམ་སྤང་ཡིན་ལ། སྤྱིར་འདོད་ཆགས། མ་རིག་པ། ང་རྒྱལ། ཁོང་ཁྲོ། ཐེ་ཚོམ། ལྟ་བ་སྟེ་རྩ་བའི་ཉོན་མོངས་པ་དྲུག །དེ་ལྟ་བ་ལ་འཇིག་ཚོགས་སུ་ལྟ་བ། མཐར་འཛིན་པར་ལྟ་བ། ལོག་པར་ལྟ་བ། ལྟ་བ་མཆོག་འཛིན། ཚུལ་ཁྲིམས་དང་བརྟུལ་ཞུགས་མཆོག་འཛིན་ཏེ་ལྔར་ཕྱེ་བས་ལོག་ཞུགས་བཅུར་འཇོག་གོ །དེས་གང་ལ་ལོག་པར་འཇུག་ན་སྡུག་བསྔལ། ཀུན་འབྱུང༌། འགོག་པ། ལམ་བདེན་ཏེ་བདེན་པ་བཞི་ལ་ལོག་པར་འཇུག་སྟེ། ཐེག་ཆེན་པས་ནི་འདོད་ཁམས་ན་བདེ་བ་བཞི་རེ་རེ་ལ་ལོག་ཞུགས་བཅུར་ཕྱེ་བས་བཞི་བཅུ། གཟུགས་ཁམས་ས་བཞི་དང་གཟུགས་མེད་ས་བཞི་སྟེ། ཁམས་གོང་མའི་ས་བརྒྱད་ན་ཁོང་ཁྲོ་མེད་པས་ལོག་ཞུགས་དགུ་རེ་ཡོད་པས་དགུ་བརྒྱད་དོན་གཉིས་ཏེ་མཐོང་སྤང་བརྒྱ་དང་བཅུ་གཉིས་སུ་འཆད། ཉན་ཐོས་པས་ནི་མཛོད་ལས། དེ་དག་བཅུ་དང་བདུན་བདུན་བརྒྱད། །ལྟ་བ་གསུམ་གཉིས་མ་གཏོགས་པ། །འདོད་ན་སྡུག་བསྔལ་ལ་སོགས་པ། །མཐོང་བས་རིམ་བཞིན་སྤོང་བར་བྱེད། །ཅེས་དང༌། ཁོང་ཁྲོ་མ་གཏོགས་དེ་དག་ནི། །གཟུགས་ཁམས་གཟུགས་མེད་དེ་དང་འདྲ། །ཞེས་པས། འདོད་ཁམས་སུ་སྡུག་བསྔལ་བདེན་པ་ལ་དམིགས་པའི་ལོག་ཞུགས་བཅུ། ཀུན་འབྱུང་དང་འགོག་པ་ལ་ལྟ་བ་དང་པོ་འཇིག་མཐའ་གཉིས་དང་ཚུལ་ཁྲིམས་བརྟུལ་ཞུགས་མཆོག་འཛིན་མི་འཇུག་པས། ལོག་ཞུགས་བདུན་རེ། ལམ་ལ་ལྟ་བ་དང་པོ་གཉིས་ཁོ་ན་མི་འཇུག་པས་ལོག་ཞུགས་བརྒྱད་དེ། དྲིལ་བས་སོ་གཉིས། ཁམས་གོང་རྣམས་གཟུགས་གཟུགས་མེད་ཀྱི་ས་གཉིས་སུ་བསྡུས་ཏེ་ཁོང་ཁྲོ་བརྒྱད་པོ་དོར། གཞན་འདོད་པ་བཞིས་བརྩིས་པས་ཉེར་བརྒྱད་རེ་འབྱུང༌། དེ་རྣམས་བསྡོམས་པས་མཐོང་སྤང་བརྒྱད་ཅུ་རྩ་བརྒྱད་དུ་འདོད་དོ། །

 སྒོམ་སྤངས་ནི། ཐེག་ཆེན་པས་ལྟ་བ་ལྔ་ལས་ལྟ་བ་ཕྱི་མ་གསུམ་དང་ལྟ་མིན་ལྔ་ལས་ཐེ་ཚོམ་སྟེ་བཞི་ནི་མཐོང་སྤང་ཁོ་ན་ཡིན་པས་དོར་ཏེ་ལྷག་མ་འདོད་པར། འཇིག་ལྟ། མཐར་ལྟ། འདོད་ཆགས། ཁོང་ཁྲོ། ང་རྒྱལ། མ་རིག་པ་སྟེ་ལོག་ཞུགས་དྲུག །དེ་ཆེ་ཆུང་འབྲིང་པོ་ནང་ཚན་དང་བཅས་པ་དགུས་བསྒྱུར་བས་ལྔ་བཅུ་རྩ་བཞི། གོང་མའི་ས་བརྒྱད་དུ་དེ་ལས་ཁོང་ཁྲོ་ཕྲི་བས་ལོག་ཞུགས་ལྔ་ཚན་བརྒྱད། དེ་ཆུང་འབྲིང་ཆེན་པོ་དགུས་བསྒྱུར་བས་སུམ་བརྒྱ་དྲུག་ཅུ་རྣམས་བསྡོམས་པས་སྒོམ་སྤང་གི་ལོག་ཞུགས་བཞི་བརྒྱ་དང་བཅུ་བཞི་ཡོད་དོ། །ཉན་ཐོས་པས་ནི། བརྒྱད་ཅུ་རྩ་གཅིག་དང༌། དགུ་བཅུ་ཐམ་པ་དང༌། ཉིས་བརྒྱ་དང་བདུན་ཅུ་ཐམ་པའི་ལུགས་དང༌། དགུ་བཅུ་རྩ་བརྒྱད་པ་དང༌། ཉིས་བརྒྱ་དང་ལྔ་བཅུ་རྩ་བཞི་སྟེ་ལུགས་ལྔ་ལས། དང་པོ་ནི། ཁམས་གསུམ་ས་དགུ་རེ་རེ་ལ་སྤང་བྱ་ཆེན་པོའི་ཆེ་འབྲིང་ཆུང་གསུམ། འབྲིང་གི་ཆེ་འབྲིང་ཆུང་གསུམ། ཆུང་ངུའི་ཆེ་འབྲིང་ཆུང་གསུམ་སྟེ་དགུ་དགུར་ཕྱེ་བས་བརྒྱད་ཅུ་རྩ་གཅིག་གོ །གཉིས་པ་ནི། ལོག་ཞུགས་བཅུ་པོ་ལ་ཁམས་གསུམ་དུ་ཕྱེ་བས་སུམ་ཅུ། དེ་ཆེ་འབྲིང་ཆུང་གསུམ་གྱི་བསྒྱུར་བས་དགུ་བཅུ་ཐམ་པའོ། །གསུམ་པ་ནི། ལོག་ཞུགས་བཅུ་པོ་ས་དགུས་བསྒྱུར་བས་དགུ་བཅུ་ཐམ་པ། དེ་ཆེ་འབྲིང་ཆུང་གསུམ་གྱི་བསྒྱུར་བས་ཉིས་བརྒྱ་བདུན་ཅུ་ཐམ་པའོ། །བཞི་པ་ནི། མཛོད་ལས། བཞི་ནི་སྒོམ་པས་སྤང་བྱ་ཡིན། །ཁོང་ཁྲོ་མ་གཏོགས་དེ་དག་ནི། །གཟུགས་ཁམས་གཟུགས་མེད་དེ་དང་འདྲ། །དེ་ལྟར་དགུ་བཅུ་བརྒྱད་དུ་འདོད། །ཅེས་པས། མཐོང་སྤང་གྱ་བརྒྱད་ཀྱི་སྟེང་དུ་འདོད་ཆགས་ཁོང་ཁྲོ་ང་རྒྱལ་མ་རིག་པ་སྟེ་བཞི་དང༌། ཁམས་གོང་གཉིས་སུ་ཁོང་ཁྲོ་དོར་བའི་གསུམ་རེ་སྟེ་བཅུ་པོ་བསྣན་པས་གོ་བརྒྱད་དེ། ཉན་ཐོས་པས་ལྟ་བ་ལྔ་དང་ཐེ་ཚོམ་མཐོང་སྤང་ཁོ་ནར་འདོད་པའོ། །ལྔ་པ་ནི་སྔར་གྱི་ཉིས་བརྒྱ་དང་བདུན་ཅུ་པའི་སྟེང་ནས་འདོད་པའི་ཀུན་འབྱུང་ལ་འཇིག་ལྟ་མཐར་ལྟ་ཚུལ་ཁྲིམས་བརྟུལ་ཞུགས་མཆོག་འཛིན་ཏེ་གསུམ། འགོག་པ་ལ་དེ་གསུམ་སྟེ་དྲུག །ལམ་བདེན་ལ་འཇིག་མཐའ་གཉིས་ཏེ་བརྒྱད་ཕྲི། ཁམས་གོང་མ་བརྒྱད་ནས་ཁོང་ཁྲོ་བརྒྱད་ཕྲི་བས་ཉིས་བརྒྱ་ང་བཞིའོ། །ཡང་ཐམས་ཅད་བསྡོམས་ན། དབྱེ་སྒོ་འདི་ལྟ་བུ་ཡང་འགྱུར་ཏེ། མཐོང་སྒོམ་གྱི་ལོག་ཞུགས་བཅུ་ལ་འདོད་པར་ཆེ་འབྲིང་ཆུང་ངུ་དབྱེ་བས་སུམ་ཅུ། ཁམས་གོང་མ་གཉིས་ན་ཁོང་ཁྲོ་མེད་པས་བརྒྱད་པོར་ཉོན་མོངས་དགུ་དགུར་ཕྱེ་བས་དོན་གཉིས། དེ་ལ་ཆེ་འབྲིང་ཆུང་ངུས་དབྱེ་བས་ཉིས་བརྒྱ་དང་བཅུ་དྲུག །དེའི་སྟེང་དུ་འདོད་པའི་གསུམ་བསྣན་པས་ཉིས་བརྒྱ་ཞེ་དྲུག་ཏུ་ཡང་འགྱུར་རོ། །

 གཉིས་པ་ཤེས་སྒྲིབ་ལ་ཀུན་ནས་ཉོན་མོངས་པ་དང་རྣམ་བྱང་གི་ཆོས་རྣམས་ལ་དོར་བྱ་དང་བླང་བྱར་རྟོགས་པའི་ཤེས་སྒྲིབ་བཟུང་རྟོག་དང༌། དེ་དག་ལ་དངོས་པོ་རྫས་ཡོད་ཀྱི་བྱེད་པོ་དང་བཏགས་པ་ཙམ་གྱིས་བྱེད་པོར་རྟོགས་པའི་ཤེས་སྒྲིབ་འཛིན་རྟོག་སྟེ་གཉིས། དང་པོ་ལ་འཇུག་པའི་ཕྱོགས་ཀྱི་རྟེན་ཅན་དགུ་དང༌། ལྡོག་པའི་ཕྱོགས་ཀྱི་རྟེན་ཅན་དགུ། གཉིས་པ་ལ་གང་ཟག་རྫས་ཡོད་དུ་འཛིན་པའི་རྟོག་པ་དགུ་དང༌། སྐྱེས་བུ་བཏགས་ཡོད་དུ་འཛིན་པའི་རྟོག་པ་དགུ་སྟེ་སོ་དྲུག །དེ་ཁམས་གསུམ་གྱིས་བསྒྱུར་བས་བརྒྱ་དང་བརྒྱད་ཡོད་དོ། །

 བཅོམ་ལྡན་འདས་བྱང་ཆུབ་ཤིང་དྲུང་དུ་ཞེས་སོགས་ལ། སྡེ་པའི་ལུགས་ཀྱིས་རང་རེའི་སྟོན་པ་འདི་ཉིད་སྔོན་བྱང་ཆུབ་སེམས་དཔའི་དུས་སུ་བསྐལ་པ་གྲངས་མེད་གསུམ་དུ་ཚོགས་ཀྱི་ལམ་ལ་ནན་ཏན་དུ་བྱས་ནས་བྲམ་ཟེའི་ཁྱེའུ་བླ་མར་སྐྱེས། དེ་ནས་དགའ་ལྡན་དུ་དམ་པ་ཏོག་དཀར་པོར་འཁྲུངས། དེ་ནས་ཟས་གཙང་གི་སྲས་སུ་འཁྲུངས་ཏེ་བྱང་ཆུབ་ཀྱི་ཤིང་དྲུང་དུ་རྩྭ་འཚོང་བཀྲ་ཤིས་ལས་རྩྭ་བླངས་ཏེ། རྩྭའི་གདིང་བ་ལ་འདུག་པ་ཡན་ཆད་སོ་སོ་སྐྱེ་བོ་ཚོགས་ལམ་ཡིན་ལ། རྩྭའི་གདིང་བ་ལ་འདུག་ནས་བསམ་གཏན་བཞི་པའི་དངོས་གཞི་ལ་བརྟེན་ནས་སྦྱོར་ལམ་བཞི། མཐོང་ལམ་སྐད་ཅིག་མ་བཅུ་དྲུག །སྒོམ་ལམ་དུ་རྣམ་ཐར་བརྒྱད་ལ་བརྟེན་ནས་ཟད་མི་སྐྱེ་ཤེས་པའི་ཡེ་ཤེས་མངོན་དུ་བྱས་ཏེ་འགོག་སྙོམས་དངོས་སུ་མངོན་དུ་མ་བྱས་ཀྱང༌། དེའི་ཐོབ་པ་མངོན་དུ་བྱས་ནས་སངས་རྒྱས་པར་འདོད་ལ། སངས་རྒྱས་ཁར་བདུད་སྦྲོན་པའི་འོད་ཟེར་བཀྱེ་བས་བདུད་ཀྱི་གནས་ན་རེ་བའི་རྒྱལ་མཚན་དང་དྭོགས་པའི་རྒྱལ་མཚན་གཉིས་ཡོད་པའི། སངས་རྒྱས་ཀྱི་བསྟན་པ་ཉམས་པའི་མཚན་མར་རེ་བའི་རྒྱལ་མཚན་གཡོ་ཞིང༌། བྱང་ཆུབ་སེམས་དཔའི་མངོན་པར་རྫོགས་པར་སངས་རྒྱས་པའི་མཚན་མར་དྭོགས་པའི་རྒྱལ་མཚན་གཡོ་བས། དེའི་ཚེ་འོད་ཟེར་དེས་དྭོགས་པའི་རྒྱལ་མཚན་གཡོ་བར་བྱས་པས་བདུད་ཡིད་མ་བདེ་ནས་བར་ཆད་བྱ་བའི་ཕྱིར། ཕོ་ཉ་བ་ཤ་ནའི་རས་ཀྱིས་སྨད་དཀྲིས་པ། སྐྲ་གཟིངས་པ། རྟབ་རྟབ་པོ་འདྲ་བར་སྤྲུལ་ཏེ་གྲོང་ཁྱེར་སེར་སྐྱའི་གཞི་ནི་ལྷས་བྱིན་གྱིས་མནན། དེས་ས་མཚོ་མ་ལ་སོགས་པའི་བུད་མེད་དྲུག་ཁྲི་ནི་དབང་དུ་བྱས། ཡབ་རྒྱལ་པོ་ཟས་གཙང་མ་ཡང་སེམས་ཁོང་དུ་ཆུད་ཀྱིན་འདུག་ན། ཁྱོད་ཅིའི་ཕྱིར་བདེ་བར་འདུག་ཅེས་འཕྲིན་ཡིག་སྤྲིངས་པས། བྱང་ཆུབ་སེམས་དཔའ་སངས་རྒྱ་ཁ་མ་དེ་བཙུན་མོ་དང་ཡབ་ལ་འདོད་པ་དང༌། ལྷས་བྱིན་ལ་གནོད་སེམས་དང་རྣམ་འཚེའི་རྟོག་པ་སྐྱེ་བར་འཆད་པ་ནི། དེ་དུས་སོ་སྐྱེ་ཡིན་པའི་དབང་དུ་བྱས་པ་ཡིན་ལ། དེ་ཡང་གདུལ་བྱ་ཉན་ཐོས་པའི་ལུགས་དང་མཐུན་པའི་རྣམ་པར་ཐར་པ་ཡིན་ནོ། །ཐེག་ཆེན་དུ་ནི་རྣམ་ཐར་འདི་རང་རྒྱུད་པ་མ་ཡིན་པར་སྤྲུལ་པའི་མཛད་པར་འདོད་དོ། །བྱང་ཆུབ་སེམས་དཔའ་རང་ཉིད་ཀྱིས་ཕྱི་ནང་གི་ཞིང་དག་པ་བསྒོམས་པའི་སྟོབས་ཀྱིས། གཙང་མའི་གནས་འོག་མིན་ཆེན་པོར་ལོངས་སྤྱོད་རྫོགས་སྐུར་སངས་རྒྱས་ནས། འཛམ་བུ་གླིང་དུ་སྤྲུལ་པ་ཙམ་དུ་འཚང་རྒྱ་བར་སྟོན་པ་ཡིན་པས། དེ་ལ་གནོད་སེམས་རང་རྒྱུད་པ་སོགས་ག་ལ་ཡོད་པས་སྤྲུལ་པའོ། །

 སྤྱིར་གཙང་མའི་གནས་ཀྱི་འོག་མིན་ལ་ཡང༌། ཉན་ཐོས་དང་ཐུན་མོང་བར་གྲགས་པ་འཕགས་པ་སྐྱེ་བའི་གནས་ཀྱི་འོག་མིན་དང༌། རྒྱུའི་ཐེག་པའི་ཐུན་མོང་བར་ལྷ་དང་ཀླུ་ལ་སོགས་པའི་འཁོར་འདུ་བར་རུང་བའི་འོག་མིན་དང༌། ཐུན་མོང་མ་ཡིན་པའི་མདོ་སྔགས་ཀྱི་ལུགས་ལྟར་ན། སློབ་པ་བྱང་སེམས་ས་བཅུ་པ་དང༌། མི་སློབ་པ་ལོངས་སྤྱོད་རྫོགས་སྐུ་ཁོ་ནའི་སྤྱོད་ཡུལ་གྱི་གནས་ཏེ་རྣམ་པར་བཞག་པ་གསུམ་དུ་སྣང་ངོ༌། །འོག་ཏུ་བདག་ཉིད་མངོན་པར་རྫོགས་པར་སངས་རྒྱས་པ་ན། སེམས་ཅན་གཅིག་ཀྱང་ལུས་པ་མེད་དོ། །ཅེས་པ་དང༌། འདིར་བདག་ཉིད་མངོན་པར་རྫོགས་པར་སངས་རྒྱས་པའི་གནས་ཐུན་མོང་མིན་པའི་འོག་མིན་དེར་ནི། བྱང་སེམས་ས་བཅུ་པ་ཁོ་ནས་བསྐོར་ཞེས་པ་འགལ་ལོ་སྙམ་ན། ཅི་ལ་འགལ་ཏེ། སེམས་ཅན་གཅིག་ཀྱང་མ་ལུས་པ་སངས་རྒྱས་པ་དེ་ནི། རང་གི་སློབ་ལམ་དུ་མཁའ་མཉམ་གྱི་སེམས་ཅན་སློབ་མར་བཟུང་བ་རྣམས་ཡིན་ལ། སླར་མི་སློབ་པའི་སྐུ་གསུམ་གྱི་ཕྲིན་ལས་ཀྱིས་མཁའ་མཉམ་གྱི་སེམས་ཅན་སློབ་མར་བཟུང་བ་རྣམས་ལས། ལོངས་སྤྱོད་རྫོགས་པའི་སྐུ་ལ་ཆོས་མཉན་པར་ནུས་པའི་ས་བཅུ་པ་རྣམས། དེར་དེ་བཞིན་གཤེགས་པའི་སྤྱོད་ཡུལ་དུ་ཞུགས་ནས་དེ་དེར་མངོན་པར་རྫོགས་པར་འཚང་རྒྱ་བའི་གནས་ཚོགས་དང་སྨོན་ལམ་གྱིས་འོག་མིན་གྱི་ཞིང་དང་ལོངས་སྤྱོད་རྫོགས་པའི་སྐུ་སྦྱངས་པ་དང་སྒྲུབ་པར་བྱེད་པའི་ཕྱིར་རོ། །འོ་ན་འོག་མིན་སྔ་མའི་གནས་དེར་འོག་མིན་ཕྱི་མའི་ཞིང་ཞིག་སྒྲུབ་པ་ཡིན་ནམ། དེ་ལས་གནས་ཐ་དད་པར་ཞིང་ཐ་དད་དུ་སྒྲུབ་ཅེ་ན། དེ་ནི་དབང་ཐོབ་པའི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་སྤྱོད་ཡུལ་ཡིན་པས། དེ་ཉིད་དང་གཞན་དུ་རང་ཅག་ཚུར་མཐོང་རྣམས་ཀྱིས་བསམ་བརྗོད་དུ་ག་ལ་ནུས་ཏེ། དཔེར་ན་དེ་བཞིན་གཤེགས་པའི་བ་སྤུའི་རྩེ་མོ་རེས་ཀྱང༌། མཁའ་ཁྱབ་ཀྱི་ཞིང་ཐམས་ཅད་ནོན་པར་བཤད་པ་ལྟ་བུའོ། །མཆན།

 མི་དགེ་བ་སྤོང་བ་ལ་ཚུལ་ཁྲིམས་ཟེར། ཞེས་སོགས་ལ། སྤྱིར་མི་དགེ་བ་ཞེས་པའི་སྒྲ་མངོན་མཐོ་དང་ངེས་ལེགས་ཀྱི་བར་ཆད་ཐམས་ཅད་ལ་སྦྱར་ན། ཕྱི་ནང་གསང་བའི་མི་དགེ་བ་བཅུར་རྣམ་པར་བཞག་སྟེ། ཕྱིའི་སྲོག་གཅོད་སོགས་བཅུ་པོ་དེ་ཉན་ཐོས་ཀྱི་སོ་ཐར་གྱིས་སྡོམ་པར་བྱེད་ལ། ནང་གི་དེ་ནི་ཕྱིན་བཅུའི་ལོག་ཕྱོགས་བཅུ་ཡིན་ཏེ། དེ་ཐེག་ཆེན་ལུགས་ཀྱི་བྱང་སྡོམ་གྱིས་སྡོམ་པར་བྱེད། གསང་བའི་དེ་ནི། རྩ་ལག་གི་རླུང་བཅུས་སྙིགས་མའི་ཁམས་འཛག་པར་འཁྲིད་པ་ཡིན་ལ། དེ་རིག་པ་འཛིན་པའི་ལུགས་ཀྱི་སྡོམ་པས་སྡོམ་པར་བྱེད་དོ། །རིག་པ་འཛིན་པ་སྔགས་ཀྱི་སྡོམ་པར་གྱུར་པའི་ཚུལ་ཁྲིམས་འདི་ནི། བདེ་སྟོང་གཉིས་སུ་མེད་པའི་ཡེ་ཤེས་ཡིན་པའི་ཕྱིར། འདི་དང་ཕྱག་རྒྱ་ཆེན་པོ་གཉིས་ནི། རང་གི་ངོ་བོ་གྲུབ་པ་དང་བདེ་བ་ཐ་མི་དད་པའོ། །

 གླིང་བཞིའི་མི་ཐམས་ཅད་དགེ་བ་བཅུ་ལ་འགོད་པ་ཞེས་སོགས་ལ། བྱང་ཆུབ་སེམས་པ་རང་ཉིད་ཚོགས་ལམ་ཆེན་པོ་ཐོབ་པ་ཙམ་ན། རང་སེམས་ལ་སྣང་བའི་སེམས་ཅན་མཁའ་མཉམ་སློབ་མར་བཟུང་བ་ཐམས་ཅད་ཚོགས་ལམ་ཙམ་དུ་འགོད་པར་བྱེད་ཅིང༌། སྦྱོར་མཐོང་སྒོམ་གསུམ་དུའང་དེས་མཚོན་ལ། བདག་ཉིད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་བརྙེས་པ་ན། དེའི་ཡེ་ཤེས་ལ་སྣང་བའི་སློབ་མར་བཟུང་བའི་མཁའ་མཉམ་སེམས་ཅན་ཐམས་ཅད་ཀྱང་བླ་མེད་ཀྱི་བྱང་ཆུབ་ཐོབ་པར་འགྱུར་བས། དུས་དེར་སེམས་ཅན་ཐམས་ཅད་སངས་རྒྱས་པའི་སྨོན་ལམ་ཡང་ཡོངས་སུ་འགྲུབ་པས། བདག་ཉིད་ཆོས་ཐམས་ཅད་ལ་རྣམ་པ་ཐམས་ཅད་མཁྱེན་པ་ཉིད་དུ་མངོན་པར་རྫོགས་པར་སངས་རྒྱས་པ་ན། རང་གིས་བསྒྲལ་བར་མི་ནུས་པའི་སེམས་ཅན་གཅིག་ཀྱང་ལུས་པ་མ་ཡིན་ནོ། །ས་གཉིས་པར་ཁྱད་པར་དུ་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་ཐོབ་པས་དུས་དེ་ནས་རང་སེམས་ལ་སྣང་བའི་སློབ་མར་གྱུར་པའི་སེམས་ཅན་ཐམས་ཅད་གནད་འདི་ལ་ནི་དཔལ་ལྡན་དྭགས་པོ་བཀའ་བརྒྱུད་པས་རྣམ་རྟོག་ཆོས་སྐུར་གསུངས་པའི་དགོངས་གཞི་བླ་ན་མེད་པ་ཞིག་ཡིན་པར་སྣང་སྟེ། དུས་དེར་ཆོས་སྐུ་དང་ཡེ་ཤེས་དང་མྱང་འདས་དང་སངས་རྒྱས་མ་གཏོགས། རྣམ་རྟོག་དང་ཉོན་མོངས་འཁོར་བ་དང་སེམས་ཅན་ལ་སོགས་པར་སྣང་བ་ཐམས་ཅད་དང་བྲལ་བར་གྲུབ་པ་ལ་དགོངས་སོ། །དེ་ལྟར་གསུངས་པའི་དགོས་པ་ནི། ཆོས་ཐམས་ཅད་ཀྱི་རང་བཞིན་རྣམ་པར་དག་པའི་མྱང་འདས་དེ་སེམས་ཅན་ཐམས་ཅད་ཀྱི་གློ་བུར་རྣམ་དག་གི་སྒོ་ནས་མངོན་དུ་བྱེད་དགོས་པའི་དོན་དུའོ། །དངོས་ལ་གནོད་བྱེད་ནི། རྣམ་ཀུན་མངོན་པར་རྫོགས་པར་སངས་རྒྱས་པ་ན་རྣམ་རྟོག་ཆོས་ཀྱི་སྐུའི་ངོ་བོར་འགྲོ་བའམ། ཉོན་མོངས་ཡེ་ཤེས་ཀྱི་ངོ་བོར་གནས་མི་སྲིད་པའི་ཕྱིར་རོ། །མཆན།

 འོ་ན་འདི་ལ་རྟོགས་པ་དང་ལྡན་པ་དག་ན་རེ། སློབ་པ་བྱང་སེམས་མངོན་པར་རྫོགས་པར་འཚང་རྒྱ་བ་ན། དེ་རྒྱུད་ཀྱི་མཁྱེན་པའི་ཡེ་ཤེས་ཆོས་ཅན། ཁྱོད་ཀྱིས་གདུལ་བྱར་གྱུར་པའི་སེམས་ཅན་འགའ་ཞིག་མ་གཟིགས་པར་སྐལ་དོན་དུ་སོང་བར་ཐལ། སློབ་པ་བྱང་སེམས་རང་ལ་སྣང་བའི་མཁའ་མཉམ་སེམས་ཅན་ཐམས་ཅད་ནི་སློབ་པ་བྱང་སེམས་རང་ཉིད་འཚང་རྒྱ་བ་ན། དེ་ཀུན་སངས་རྒྱས་པར་བྱེད་ཀྱང༌། དེའི་དུས་སློབ་པ་བྱང་སེམས་མི་སློབ་པའི་སངས་རྒྱས་སུ་འགྱུར་ནས། དེའི་གདུལ་བྱ་མཁའ་མཉམ་གྱི་སེམས་ཅན་དུས་དེར་མ་གཟིགས་པས་ཕྱིར་ཞེ་ན། འདོད་པ་ལ་ཉེས་པར་འགྱུར་བ་མ་ཡིན་ཏེ། དེའི་མཁྱེན་པའི་ཡེ་ཤེས་རྣམ་པ་ཐམས་ཅད་མཁྱེན་པའི་ཡེ་ཤེས་མ་ཡིན་པའི་ཕྱིར། གྲུབ་སྟེ། སློབ་པ་འཕགས་པ་འཚང་རྒྱ་བའི་ཚེ། མི་སློབ་པའི་སངས་འཕགས་སུ་མ་གྱུར་པའི་ཕྱིར། ཁྱབ་པ་མེད་ན། ཁྱོད་འཚང་རྒྱ་བཞིན་པ་ཡིན་ན་ཁྱོད་སངས་རྒྱས་ཟིན་པ་བུད། ཡང་སློབ་པ་བྱང་འཕགས་མངོན་པར་རྫོགས་པར་སངས་རྒྱས་ན་དེའི་རྒྱུད་ཀྱི་རྣམ་མཁྱེན་ཆོས་ཅན། ཁྱོད་གདུལ་བྱ་སེམས་ཅན་འགའ་ཞིག་མ་གཟིགས་པར་སྐལ་དོན་དུ་སོང་བར་ཐལ། སློབ་པ་བྱང་འཕགས་དུས་ཀྱི་མཁའ་མཉམ་གྱི་སེམས་ཅན་རང་སྣང་གིས་བསྡུས་པ་ཐམས་ཅད་གཅིག་ཀྱང་ཤུལ་དུ་མ་ལུས་པར་སངས་རྒྱས་པར་བྱས་ཟིན་པའི་ཕྱིར་དང༌། མི་སློབ་པའི་སངས་འཕགས་ཀྱི་ས་ན་གདུལ་བྱར་གྱུར་པའི་ཕྱིར་ཞེ་ན། རྟགས་ཕྱི་མ་མ་གྲུབ་པར་ཐལ། མི་སློབ་པའི་སངས་འཕགས་ཀྱི་གདུལ་བྱར་གྱུར་པའི་སེམས་ཅན་གྱི་ཕྱི་མཐའ་སྟོང་མི་སྲིད་པའི་ཕྱིར། རྟགས་དང་པོ་ལྟར་ན་ཁྱབ་པ་མེད་དེ། མི་སློབ་པའི་སངས་འཕགས་ཀྱི་རྒྱུད་ཀྱི་རྣམ་མཁྱེན་ལ་མཁའ་ཁྱབ་ཀྱི་སེམས་ཅན་མ་བསྐལ་བར་སྣང་ན། རང་རྒྱུད་དང་གཞན་རྒྱུད་ཀྱིས་བསྡུས་ནས་སྣང་དགོས་པས་མ་ཁྱབ་པའི་ཕྱིར། གྲུབ་སྟེ། རང་གཞན་གྱི་རྒྱུད་ཀྱིས་བསྡུས་པའི་སྣང་བ་ཐམས་ཅད་ཟབ་མོ་སྟོང་པ་ཆེན་པོ་མཉམ་ཉིད་དུ་རྟོགས་པའི་ཡེ་ཤེས་ལས་གཡོ་བ་མེད་བཞིན་དུ། སོ་སོར་རྟོགས་པའི་ཡེ་ཤེས་ལ་སེམས་ཅན་ཐམས་ཅད་མ་བསྐལ་བར་སྣང་དུ་རུང་བའི་ཕྱིར། འདི་ཡང་མཆན་གྱི་རྣམ་གྲངས་གཉིས་པའོ། །

 ཡང་སློབ་པ་འཕགས་པ་རང་ཉིད་མངོན་པར་རྫོགས་པར་འཚང་རྒྱ་བ་དེའི་ཚེ་ཆོས་ཅན་མཁའ་མཉམ་གྱི་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་མི་ནུས་པར་ཐལ། མཁའ་མཉམ་གྱི་སེམས་ཅན་རང་སྣང་གིས་བསྡུས་པ་ཐམས་ཅད་སངས་རྒྱས་ཀྱི་གོ་འཕང་ལ་བཀོད་ཀྱང༌། དེ་ལས་གཞན་པའི་མཁའ་མཉམ་གྱི་སེམས་ཅན་ཐམས་ཅད་ཀྱི་སངས་རྒྱས་ཀྱི་སར་འགོད་མི་ནུས་པའི་ཕྱིར། འཁོར་གསུམ་ཞེས་པའི་ཐལ་གྱུར་འདི་ལ། དེ་སྐབས་ཀྱི་ནམ་མཁའ་དང་མཉམ་པའི་རང་སྣང་གི་བསྡུས་པའི་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་མ་ནུས་པར་ཐལ་བ་འཕེན་པ་ཡིན་ནམ། སྤྱིར་མཁའ་དང་མཉམ་པའི་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་མ་ནུས་པར་ཐལ་བ་འཕེན་པ་གང་ཡིན། དང་པོ་ལྟར་ན་ཁྱབ་པ་མེད་དེ། རྫོགས་སྨིན་སྦྱངས་གསུམ་གྱི་སྐབས་འདིར་རང་སྣང་གིས་བསྡུས་པའི་མཁའ་མཉམ་གྱི་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་བཀོད་པ་ཙམ་གྱིས། མཁའ་མཉམ་གྱི་སེམས་ཅན་ཐམས་ཅད་ཀྱི་གོ་འཕང་ལ་བཀོད་དོ་ཞེས་རྒྱལ་བ་སྲས་བཅས་དགོངས་པ་འགྲེལ་བྱེད་དང་བཅས་པས་ཐ་སྙད་མཛད་པའི་ཕྱིར། གཉིས་པ་ལྟར་ན་འདོད་པ་ཡིན། སློབ་པ་ནས་བཟུང་འཚང་རྒྱ་བཞིན་པའི་བར་གྱི་རང་བློས་ནམ་མཁའི་མཐའ་དང༌། དེ་མཉམ་གྱི་སེམས་ཅན་གྱི་ཚད་བཟུང་ནས་དེ་ཙམ་གྱི་སེམས་ཅན་བསྒྲལ་བར་བྱས་ཀྱང༌། ནམ་མཁའི་མཐའ་དང་མཉམ་པའི་སེམས་ཅན་གྱི་ཁམས་ཡོངས་སུ་རྫོགས་པ་དཔོགས་པ་མ་ཡིན་ཞིང༌། ནམ་མཁའི་མཐའ་དང་ཆོས་ཀྱི་དབྱིངས་དང༌། སེམས་ཅན་གྱི་ཁམས་རྣམས་ནི་སངས་རྒྱས་ཟིན་ནས་ཡོངས་སུ་རྫོགས་པར་མངོན་དུ་བྱས་ནས་མཁའ་མཉམ་གྱི་སེམས་ཅན་མ་ལུས་པ་གཏན་སྒྲོལ་དུ་བྱེད་དགོས་པའི་ཕྱིར། མཆན་གྱི་རྣམ་གྲངས་གཉིས་པའི་མཆན། ཀྱི་རྒྱུད་ལའང་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་འགོད་ནུས་པ་ཡིན་ནོ། །སྤྱིར་སྲོག་གཅོད་ལྟ་བུ་སྤོང་བའི་ལེགས་སྤྱད་སྣ་རེ་ལ་གཞན་དག་འགོད་པ་ན། རང་རྒྱུད་ལ་སྲོག་གཅོད་སྤོང་བའི་ལེགས་སྤྱད་ལ་མི་གནས་ན་གཞན་དེ་ལ་འགོད་ནུས་པ་མ་ཡིན་ཏེ། བདག་ཉིད་ལས་དེ་ལ་ལེགས་པའི་གནས་སུ་དད་པ་མ་སྐྱེས་བཞིན་དུ་གཞན་དེ་ལ་ལེགས་པའི་གནས་སུ་དད་པ་སྐྱེར་གཞུག་ཀྱང་དད་པ་སྐྱེ་དཀའ་བའི་ཕྱིར། མཛེ་ནད་ཅན་གྱིས་མཁའ་ལྡིང་གི་སྒྲུབས་ཐབས་གཞན་ལ་བསྟན་པ་བཞིན་འགྲོའོ། །

 ང་ལ་ཉེ་བ་གཞན་མེད་པས་ཞེས་པ་ལ། སངས་རྒྱས་ལ་བདག་གཞན་རིས་སུ་ལྷུང་བའི་ཉེ་རིང་མི་མངའ་ཡང༌། འདི་ལྟར་བཀའ་སྩལ་པ་སྒྲུབ་པའི་སློབ་མ་མཆོག་རྣམས། བླ་མ་སངས་རྒྱས་ཀྱི་སྐུ་གསུང་ཐུགས་གསལ་བའི་སྤྱོད་ཡུལ་ལ་འཇུག་ནུས་པ་ནི་ཉེ་བར་བསྙེན་པ་ཡིན། དེ་ལྟར་མི་ནུས་པ་ནི་དེ་ལས་རིང་བར་འཇོག་པ་ཡིན་གསུངས།

 གཤིས་སྟོང་ཉིད་དུ་གཅིག་པ་ཞེས་པ་ལ། ཕྱག་ཆེན་དང་ཚུལ་ཁྲིམས་ཀྱི་ཆོས་ཉིད་དུ་གཅིག་པ་ཙམ་གྱིས། ཆོས་ཅན་དུ་གྱུར་པའི་ཚུལ་ཁྲིམས་དང་ཕྱག་ཆེན་གཅིག་པར་མི་འགྲུབ་ཀྱང་འབྲས་བུ་རྣམ་པ་ཐམས་ཅད་མཁྱེན་པའི་ཕྱག་རྒྱ་ཆེན་པོའི་ཡེ་ཤེས་ཀྱི་རྒྱུར་ནི། ཉེས་སྤྱོད་སྡོམ་དགེ་བའི་ཆོས་བསྡུད། སེམས་ཅན་གྱི་དོན་བྱེད་པའི་ཚུལ་ཁྲིམས་གསུམ་དང་རྒྱུད་གཅིག་ཏུ་འབྲེལ་དགོས་པའི་དོན་ཡིན་གསུངས།

 དགག་སྒྲུབ་ཀྱི་ཚུལ་ཁྲིམས་ཞེས་སོགས་ལ། ཉན་ཐོས་ལུགས་ཀྱི་སོ་ཐར་སྡོམ་པའི་ཚུལ་ཁྲིམས་ནི་ཕྱག་རྒྱ་ཆེན་པོ་མ་ཡིན་ཡང༌། སྔགས་བླ་མེད་ལུགས་ཀྱིས་གནས་སྐབས་བཞིའི་གློ་བུར་གྱི་དྲི་མ་སྡོམ་བྱེད་ཀྱི་ཚུལ་ཁྲིམས་ནི། ཕྱག་རྒྱ་ཆེན་པོ་དངོས་ཡིན་ལ། དེ་ཡང་རྡོ་རྗེ་ཐེག་པའི་རྣལ་འབྱོར་པ་འཕགས་པའི་རྒྱུད་ལ་ཡོད་པའི་ཚུལ་ཁྲིམས་དེ་ལྟ་བུ་ལ་འཕགས་པ་དགྱེས་པའི་ཚུལ་ཁྲིམས་ཟེར། ཐེག་པ་ཐུན་མོང་དུ་ནི་འཕགས་ལམ་ཡན་ལག་བརྒྱད་ཀྱི་ཚུལ་ཁྲིམས་ཀྱི་ཡན་ལག་ལ་འཕགས་པ་དགྱེས་པའི་ཚུལ་ཁྲིམས་ཟེར།

 ཚུལ་ཁྲིམས་དེ་ཉོན་མོངས་སྤྲོས་པ་དང་བྲལ་བས་ཆོས་སྐུ་ཟེར། ཞེས་སོགས་ལ། ཆོས་སྐུའི་རྒྱུད་ཀྱི་ཚུལ་ཁྲིམས་དེ་ཉོན་སྒྲིབ་དང་བྲལ་བ་ལ་དགོངས་པ་ཡིན་ཞེས་གསུངས།། །།

༈ རྡོ་རྗེའི་གསུང༌། **ཕྱག་རྒྱ་ཆེན་པོ་ཡོན་ཏན་གྱི་བདག་ཉིད་ཡིན།** ཞེས་པའི་སྐབས་སུ། རྒྱལ་བའི་དབང་པོས་འཕྲོས་དོན་དང་བཅས་ནས་བཀའ་སྩལ་པ་ནི་འདི་ལྟ་སྟེ། བོད་ན་དེང་སང་ཕྱོགས་འཛིན་གྱི་གྲུབ་མཐའ་འཆད་པའི་ལུགས་ཚན་པ་བཞིར་སྣང་སྟེ། །ས་ཇོ་བོ་དགེ་བཞིའི་སྲོལ་མི་འདྲ་བ་བཞིར་སྣང་བའི་ཕྱིར། རྗེ་བཙུན་མར་མི་དྭགས་གསུམ་གྱི་བཀའ་བརྒྱུད་འདི་ལ་ནི་ལུང་གི་གྲུབ་མཐའ་སྨྲ་བ་ལས། ལུང་གི་མན་ངག་གི་དོན་སྒྲུབ་པ་ལ་ནན་ཏན་བྱེད་པ་ཡིན་པས་གྲུབ་མཐའ་གཙོ་བོར་མི་སྨྲ་བར་མན་ངག་གཙོ་བོར་འཛིན་པ་ཡིན། དེ་ལ་རྗེ་རེ་མདའ་པ་དང༌། རྗེ་ཙོང་ཁ་པ་དཔོན་སློབ་དང༌། ས་སྐྱ་པའི་རྟ་ནག་ཐུབ་བསྟན་པ་རྣམས་ཀྱིས་ནི། ཕྱག་རྒྱ་ཆེན་པོའི་སྟོང་ཉིད་ཀྱི་ཆ་དེ་དངོས་པོ་མེད་པའི། འཕགས་པའི་ཡུལ་ན་ཐེག་པ་ཆེན་པོའི་པཎྜི་ཏ་རྣམས་ཀྱི་རིགས་པས་སྒྲུབ་པའི་དོན་ཇི་ལྟར་བཤད་པ་དེ་རྣལ་འབྱོར་པ་རྣམས་ཀྱིས་རྩེ་གཅིག་ཏུ་སྒྲུབ་ལ། རྣལ་འབྱོར་པ་རྣམས་ཀྱིས་ཀྱང་རིགས་པ་དང་མི་མཐུན་པར་བསྒོམས་ན། ཐེག་པ་ཆེན་པོའི་པཎྜི་ཏ་རྣམས་ཀྱིས་ཚར་གཅོད། ཐེག་པ་ཆེན་པོའི་སྒྲུབ་བརྒྱུད་ལ་ཕྱི་རོལ་པ་དང་རང་སྡེས་རྒོལ་ནའང༌། ཐེག་པ་ཆེན་པོའི་པཎྜི་ཏས་ཚར་གཅོད་པ་ཡིན་ལ། ཐེག་པ་ཆེན་པོའི་པཎྜི་ཏས་རྫུ་འཕྲུལ་མ་ཐོབ་པ་ལ། རྒྱལ་པོ་ངན་པ་ལྟ་བུས་མཐོ་མཚམས་པ་ན། ཐེག་པ་ཆེན་པོའི་རྣལ་འབྱོར་པས་རྫུ་འཕྲུལ་གྱིས་ཚར་གཅོད་པ་ཡིན། དེས་ན་ཐེག་ཆེན་གྱི་བསྟན་པ་ལ་བཤད་སྒྲུབ་གཅིག་གི་བྱ་བ་གཅིག་གིས་སྐྱོང་བ་ཡིན། བོད་འདི་ན་ལུགས་གཉིས་ཀྱི་ཁྲིམས་ཞིག་པས། ཐེག་ཆེན་གྱི་བཤད་བརྒྱུད་པ་རྣམས་ཀྱིས་ཐེག་ཆེན་གྱི་སྒྲུབ་བརྒྱུད་བྱང་ཆེན་གྱི་གེགས་སུ་བཟུང་ནས་འགོག །ཐེག་ཆེན་གྱི་སྒྲུབ་བརྒྱུད་པ་རྣམས་ཀྱིས། ཐེག་ཆེན་གྱི་བཤད་བརྒྱུད་པ་རྣམས་ཀྱི་གེགས་སུ་བཟུང་ནས་འགོག་པ་ནི། ཐེག་ཆེན་གྱི་བཤད་སྒྲུབ་གཉིས་ཀའི་བསྟན་པ་གནོད་པར་གྱུར་ཀྱང༌། དཔལ་ལྡན་དྭགས་པོའི་གསང་སྔགས་ཀྱི་སྒྲུབ་བརྒྱུད་འདི་ལ་ནི། ཐེག་ཆེན་དུ་ཁས་འཆེ་བའི་བཤད་བརྒྱུད་པ་འདི་དག་གིས་འགོག་པར་རློམ་པ་ཡང་གནོད་པའི་གླགས་རྙེད་པ་མ་ཡིན་ཏེ། དེང་སང་གི་བཤད་བརྒྱུད་པར་ཁས་འཆེ་བའི་ཐེག་པ་ཆེན་པོ་པ་དེ་དག་གིས་ཐེག་པ་ཆེན་པོའི་ཚུལ་ཁྲིམས་མི་ཤེས་ཤིང༌། ཐེག་པ་ཆེན་པོའི་ལུགས་ལས་ཕྱི་རོལ་དུ་གྱུར་པའི་ཕྱིར་དང༌། ཐེག་པ་ཆེན་པོའི་ལྟ་བ་ལ་བསྙད་ནས་ལྟ་བའི་སྙིགས་པ་འབའ་ཞིག་འཛིན་པའི་ཕྱིར་རོ། །མཆན། སྟོང་པ་ཉིད་ཡིན་ཏེ། མྱུག་སོགས་ལ་རིགས་པས་དཔྱད་པ་ན་དེའི་ངོར་བདེན་པར་གྲུབ་པའི་ཆོས་མ་ལུས་པའི་ཕྱིར། ཞེས་ཟེར་ནས་ཟབ་མོ་སྟོང་པ་ཉིད་དེ་ནི་བདེན་པས་སྟོང་པའི་སྟོང་པ་ཉིད་དགག་པའི་རྣམ་པ་ཅན་དུ་ཁས་ལེན་པར་བྱེད་དོ། །ཀུན་མཁྱེན་དོལ་བུ་པ་དང༌། རྗེ་བོ་དོང་བ་དང༌། ས་སྐྱ་པའི་ཟི་ལུང་པ་རྣམས་ཀྱིས་ནི། ཕྱག་རྒྱ་ཆེན་པོའི་སྟོང་པ་ཉིད་ཀྱི་ཆ་དེ་དངོས་པོར་གྱུར་པའི་སྟོང་པ་ཉིད་དུ་འདོད་དེ། སེམས་རང་བཞིན་འོད་གསལ་བའི་དངོས་པོ་དེ་ཉིད་རྒྱུན་ཆད་པ་མེད་པའི་རྟག །ཇོ་ནང་པས་ནི། སེམས་རང་བཞིན་འོད་གསལ་བའི་དོན་དམ་པའི་བདེན་པ་ནི་ཀུན་རྫོབ་བདེན་པའི་དངོས་པོ་དངོས་མེད། རྟག་མི་རྟག །འདུས་བྱས་འདུས་མ་བྱས་ལས་འདས་པའི་དངོས་པོ་དང༌། རྟག་པ་དང༌། འདུས་མ་བྱས་སུ་འདོད་དོ། །བོ་དོང་པས། དེ་ལྟ་བུ་དེ་ཐོག་མ་མེད་པའི་དཔལ་མཆོག་དང་པོའི་བྱང་ཆུབ་ཀྱི་སེམས་དྭངས་མ་མི་ཤིགས་པ་ཁྱད་པར་གསུམ་དང་ལྡན་པ་རང་བཞིན་ལྷུན་གྱིས་གྲུབ་པའི་དོན་དམ་པའི་བདེན་པ་ཡང་ཡིན། རྣལ་འབྱོར་པའི་ཡང་དག་པའི་ཀུན་རྫོབ་ཀྱང་ཡིན། དེ་ལྟ་བུའི་ཆོས་ཅན་དེ་རྣམ་གྲངས་པའི་དོན་དམ་བདེན་པ་ཡིན་ལ། དེའི་ཆ་ནས་མི་རྟག་པ་ཡང་ཡིན། དེའི་ཆོས་ཉིད་རྣམ་གྲངས་མ་ཡིན་པའི་དོན་དམ་བདེན་པ་ནི། རྟག་མི་རྟག་སོགས་བསམ་བརྗོད་ཐམས་ཅད་དང་བྲལ་ལ། གློ་བུར་གྱི་དྲི་མ་ནི་ལོག་པའི་ཀུན་རྫོབ་ཡིན་པས་དུང་གི་སྟེང་གི་སེར་པོ་བཞིན་གཏན་མེད་དུ་འདོད་དོ། །ཟི་ལུང་པས། གཟུང་འཛིན་གཉིས་ཀྱིས་སྟོང་པའི་རང་བཞིན་འོད་གསལ་གྱི་སེམས་གསལ་རིག་གི་དངོས་པོ་རྒྱུན་མི་འཆད་པའི་རྟག་པ་ཡིན་ཡང༌། སྐད་ཅིག་མི་རྟག་པའི་བདག་ཉིད་ཅན། ཡུལ་གྱི་ཁ་མ་བསྒྱུར་བ། དེ་ཉིད་དོན་དམ་བདེན་པ་གོ་ཆོད་པོ། རྒྱུ་དུས་ན་དོན་དམ་པའི་སེམས་ཅན་ཞེས་བྱ་བ་དང༌། ལམ་དུས་སུ་ཡེ་ཤེས་ཀྱི་ཚོགས་གསོག་པའི་རྒྱུར་གྱུར་གྱི་དངོས་པོ་དང༌། འབྲས་བུའི་དུས་ན་དྲི་བྲལ་གྱི་ཆོས་སྐུ་གཙང་རྟག་བདེ་བདག་གི་ཕ་རོལ་དུ་ཕྱིན་པར་འདོད་ལ། གཟུང་འཛིན་གྱི་ཆོས་ཐམས་ཅད་ནི་ཀུན་རྫོབ་ཀྱི་བདེན་པ་སྟེ། ཀུན་རྫོབ་ཀྱི་ངོར་བདེན་པ་ལྟར་སྣང་ཡང༌། གཞན་ནས་བདེན་པར་མ་གྲུབ་པར་འདོད་དོ། །མཆན། པ་དམ་པ་ཡིན་པས་སེམས་ཀྱི་རྡོ་རྗེ་ཞེས་བརྗོད་ལ། དེའི་གནས་ལུགས་རྟོགས་པ་ན་སྤྲོས་མཚན་ཐམས་ཅད་འཇོམས་པར་བྱེད་པའི་ཕྱིར་སྟོང་པ་ཉིད་དངོས་པོ་བསྒྲུབ་པའི་རྣམ་པ་ཅན་དུ་ཁས་ལེན་པར་བྱེད་དོ། །ལྷག་པར་ཤར་ཙོང་ཁ་པ་ཆེན་པོས་ནི། སྤྱིར་བསྟན་པ་འདི་ལ་ཟླ་གྲགས་ལུགས་ཀྱི་དབུ་མའི་ལུགས་ལས་གོང་རོལ་དུ་གྱུར་པའི་དབུ་མའི་ལུགས་མེད་པར་སྔོན་གྱི་བཀའ་གདམས་པ་ལ་གྲགས་པ་ལྟར་ཁས་བླངས་ནས། ལུགས་དེ་ནས་འབྱུང་བ་སྟོང་ཉིད་ཀྱི་ལྟ་བ་དེ་དང༌། སྔགས་བླ་མེད་ཀྱི་བདེ་བ་ཆེན་པོའི་ཡེ་ཤེས་སུ་གྱུར་པའི་ཕྱག་ཆེན་གཉིས་མ་སྦྲེལ་ན། བདེ་ཆེན་ཡེ་ཤེས་སུ་གྱུར་པའི་ཕྱག་ཆེན་མངོན་དུ་བྱས་ཀྱང་འཁོར་བའི་རྩ་བར་གྱུར་པའི་བདག་འཛིན་སྤོང་མི་ནུས་པར་འདོད། དེས་ན་དབུ་མ་ཐལ་འགྱུར་བའི་ལུགས་ཀྱི་སྟོང་ཉིད་ཀྱི་ལྟ་བའི་དངོས་འཛིན་ལའང༌། རྒྱ་བོད་དུ་སྔར་གྲགས་པའི་ཐལ་འགྱུར་བའི་ལུགས་གང་དང་ཡང་མི་མཐུན་ཏེ། སྔར་བྱོན་པའི་དབུ་མ་ཐལ་འགྱུར་བ་དག་གིས་ནི། སྣང་ཙམ་གྱི་ཀུན་རྫོབ་བདེན་པ་འདི་ལ་མ་བརྟགས་གཅིག་པུར་ཉམས་དགའ་བ་ཙམ་ཡིན་པས། སྣང་ཙམ་རྟགས་ཀྱི་དགག་བྱ་མ་ཡིན་པས་འགོག་མི་དགོས་ལ། མེད་བཞིན་དུ་སྣང་བའི་ཀུན་རྫོབ་དེའི་རྒྱུར་གྱུར་གྱི་སྣང་ཙམ་དོན་བྱེད་ནུས་ཀྱི་དངོས་པོ་གྲུབ་བདེན་དང་དེ་འཛིན་གྱི་ཤེས་པ་རྟགས་ཀྱི་དགག་བྱ་ཡིན་པས། དགག་བྱ་དེ་ཟློག་པ་ན་ཆོས་ཅན་ཀུན་རྫོབ་ཀྱི་སྣང་བ་ཡང་དམིགས་པ་མེད་པར་གྱུར་པའི་ཚེ། ཟབ་མོ་སྟོང་པ་ཉིད་དོན་དམ་པའི་བདེན་པ་མངོན་དུ་བྱས་ཞེས་བརྗོད་ལ། ཡང་དག་པར་ན་དོན་དམ་པའི་བདེན་པ་སྟོང་ཉིད་ཅེས་པའི་ཆོས་ཤིག་མངོན་དུ་བྱ་རྒྱུར་ཡང་མ་གྲུབ་སྟེ། ཇི་སྐད་དུ། འཁོར་བ་མ་དམིགས་པ་ཉིད་ལ། །ཁྱོད་ཀྱིས་མྱ་ངན་འདས་པར་གསུངས། །ཞེས་དང༌། ཡང༌། འཁོར་བར་སྤངས་པར་གྱུར་པ་ཡིས། །མྱ་ངན་འདའ་ཁྱོད་མི་བཞེད་ཀྱི། །འཁོར་བ་མི་དམིགས་པ་ཡིས་ནི། །ཞི་ཉིད་མགོན་པོ་ཁྱོད་ཀྱིས་བསྟན། །ཞེས་པ་ལྟར། དེས་ན་རྒྱུ་དངོས་འཛིན་ལྡོག་ན་འབྲས་བུ་དངོས་སྣང་ལོག་པ་ནི། རབ་རིབ་ལྡོག་ན་སྐྲ་ཤད་ལོག་པ་བཞིན་ནོ་ཞེས་བཞེད་ལ། ཤར་ཙོང་ཁ་པ་ཆེན་པོས་ནི། ཀུན་རྫོབ་ཀྱི་བདེན་པ་བཏགས་ཡོད་མིང་རྐྱང་ཙམ་གྱི་སྟོང་ན་དོན་བྱེད་ནུས་ཀྱི་དངོས་པོ་ཐ་སྙད་པའི་ཚད་མས་གྲུབ་པར་འདོད་ལ། དེའི་ཆོས་ཉིད་དོན་དམ་བདེན་པར་གྱུར་པའི་སྟོང་པ་ཉིད་འདི་ནི། ཆོས་ཅན་ཀུན་རྫོབ་ཐ་སྙད་པའི་ཚད་མས་གྲུབ་པ་དེ་ལ། གཅིག་དུ་བྲལ་ལ་སོགས་པའི་རྟགས་ཀྱིས། དགག་བྱ་རྟོག་པས་ཕར་བཞག་ཙམ་མིན་པའི་ཡུལ་རང་ངོ་ནས་གྲུབ་པ་དགག་པས་དྲངས་པའི་རིག་ཤེས་ཚད་མས་ངེས་ཡུལ་གྱི་བདེན་པས་སྟོང་བའི་སྟོང་ཉིད་ནི། ཐར་འདོད་རྣམས་ཀྱི་བལྟ་བྱ་ཡུལ་གྱི་སྟོང་པ་ཉིད་འཁྲུལ་པ་མེད་པ་དེ་ཡིན་ལ། སྔགས་བླ་མེད་ཀྱི་ཡུལ་ཅན་བདེ་བ་ཆེན་པོར་གྱུར་པའི་ཕྱག་རྒྱ་ཆེན་པོ་དེའི་ཡུལ་དུ་ཟུང་འཇུག་རྒྱུའི་བལྟ་བྱ་ཡུལ་གྱི་སྟོང་ཉིད་དེ་ཡང་འདི་ཁོ་ན་ལ་འཆད་དོ། །དེ་ཡང་བདེན་པས་སྟོང་བའི་དོན་དམ་བདེན་པ་རིག་ཤེས་ཚད་མས་དངོས་སུ་རྟོགས་ན་བཏགས་ཡོད་མིང་རྐྱང་ཙམ་གྱི་སྟེང་དུ། ཀུན་རྫོབ་ཏུ་དོན་བྱེད་ནུས་ཀྱི་དངོས་པོ་བསླུ་བ་མེད་པར་ཐ་སྙད་ཚད་མས་ཤུགས་ལ་རྟོགས་ཤིང༌། ཐ་སྙད་པའི་ཚད་མས་ཀུན་རྫོབ་ལ་དངོས་སུ་ངེས་པ་དེ་ལྟར་འདྲེན་པ་ན། རིག་ཤེས་ཚད་མས་དོན་དམ་ལ་ངེས་ཤེས་འདི་ལྟ་བུ་ཤུགས་ལ་འདྲེན་པར་བྱེད་པ་འདི་ལ། སྟོང་ཉིད་རྟོགས་པས་རྟེན་འབྱུང་ལ་ངེས་པ་འདྲེན་པ་དང༌། རྟེན་འབྱུང་རྟོགས་ན་སྟོང་ཉིད་ལ་ངེས་པ་འདྲེན་པའི་དོན་ཡིན་གྱི། ཁ་ཅིག་ལྟར་མཉམ་བཞག་ལ་ཀུན་རྫོབ་ཅི་ཡང་མ་དམིགས་པའི་སྟོང་ཉིད་ལས་ལངས་པ་ན། རྗེས་ཐོབ་ཏུ་རྟེན་ཅིང་འབྲེལ་བར་འབྱུང་བའི་ཀུན་རྫོབ་པའི་སྣང་བ་སྣ་ཚོགས་འཆར་བའི་ཚེ། སྟོང་པ་ལས་རྟེན་འབྱུང་བྱུང་བའི་ངེས་པ་འདྲེན་པར་རློམ་པ་ནི་ངེས་ཤེས་ཕྱིན་ཅི་ལོག་ཡིན་ཏེ། གཞི་གཅིག་གི་སྟེང་ན་སྟོང་པ་གྲུབ་པས་རྟེན་འབྱུང་གྲུབ་པ་དང༌། རྟེན་འབྱུང་གྲུབ་པས་སྟོང་པ་གྲུབ་པ་ལ་ངེས་ཤེས་འདྲེན་དགོས་པ་ཡིན་གྱི། ཕན་ཚུན་རྒྱང་ཆད་ཀྱི་སྟོང་པ་ལས་དངོས་པོ་ལྟོས་བྱུང་དུ་ངེས་པ་ནི་རྟག་ཆད་དུ་འཛིན་པའི་བློ་ཕྱིན་ཅི་ལོག་ཡིན་པའི་ཕྱིར། ཟབ་མོ་སྟོང་པ་ཉིད་རྟོགས་པར་འདོད་པ་རྣམས་ཀྱིས་དུག་བཞིན་དུ་དོར་བར་བྱའོ་ཞེས་དང༌། ཡང་སྣང་ཙམ་གྱི་ཆོས་འདི་ལ་གདོད་ནས་སྟོང་པ་ཉིད་དང༌། རང་བཞིན་གྱིས་མ་གྲུབ་པ་དང༌། བདེན་པར་མེད་པར་སྨྲ་བ་ཀུན་རྫོབ་བདེན་པ་ལ་སྐུར་པ་བཏབ་པའི་ཕྱིར་ཆད་མཐའ་བླ་ན་མེད་པར་ལྷུང་བ་ཡིན་ཏེ། དཔེར་ན། འཇིག་རྟེན་རྒྱང་འཕེན་སྨྲ་བ་བཞིན། དེ་ལྟ་ན་ནི་ཉེས་པ་ཤིན་ཏུ་ཆེ་སྟེ། མགོན་པོ་ཀླུས། ཡོད་པ་པོ་ནི་བདེ་འགྲོར་འགྲོ། །མེད་པ་པོ་ནི་ངན་འགྲོར་འགྲོ། །ཞེས་གསུངས་པའི་ཕྱིར་ཞེས་གསུངས་སོ། །དེ་ལྟར་ཕྱིས་བྱུང་བའི་གྲུབ་མཐའ་སྔོན་ཆད་རྒྱ་བོད་དུ་མ་གྲགས་པའི་ཁྱད་ཆོས་བླ་ན་མེད་པ་འབའ་ཞིག་ཏུ་གསལ་མོད། ཕྱོགས་དེ་དག་ལ་རིགས་སད་པའི་སྐྱེས་བུ་དམ་པ་དག་འཇུག་པར་རིགས་ཀྱི། མ་ངེས་པའི་རིགས་ཅན་རྣམས་ཀྱིས་ནི་བརྟག་པར་བྱ་བའི་འོས་སུ་བས་ཏེ། གྲུབ་ཐོབ་སྙེ་མོ་མཛེ་རྒན་གྱི་གསུང་མགུར་ལས། སངས་རྒྱས་ཀྱི་དགོངས་པ་ཟབ་མོ་དང༌། །རྟོག་གེའི་གསང་ཚིག་ཕྲ་མོ་གཉིས། འདྲ་འདྲ་འདྲ་སྟེ་ག་ལ་ནོར། །སངས་རྒྱས་ཀྱིས་མི་ལྤགས་གྱོན་པ་དང༌། །ཟོག་པོས་སངས་རྒྱས་སུ་ཁས་ལེན་གཉིས། །འདྲ་འདྲ་འདྲ་སྟེ་ག་ལ་ནོར། །ཞེས་འབྱུང་བའི་ཕྱིར་རོ། །

 ཡང༌། ཆོས་རྗེ་ས་སྐྱ་པཎྜི་ཏས། སྤྱིར་དེ་བཞིན་གཤེགས་པའི་ཡེ་ཤེས་ཀྱི་ཕྱག་རྒྱ་ལ་སོགས་པ་གཟུངས་དང་ཏིང་ངེ་འཛིན་གྱི་སྒོའི་མིང་ལ་ཡང་ཕྱག་རྒྱས་མིང་འདོགས་བྱས་པ་ཕར་ཕྱིན་ཐེག་པར་ཡང་ཡོད། བྱ་སྤྱོད་རྣམས་སུ་ཡང་ལྷ་ལ་སྔགས་དང་ཕྱག་རྒྱས་ཕྱག་རྒྱ་འཆིང་བ་ཞེས་དང༌། རྣལ་འབྱོར་རྒྱུད་ལས་ཀྱང་ཕྱག་རྒྱ་བཞིས་རྒྱས་འདེབས་པར་བྱེད་པས་ཕྱག་རྒྱའི་མིང་ཙམ་ཡང་དེར་བཤད་པས། སྔགས་བླ་མེད་ཀྱི་ལུགས་ཀྱི་ཕྱག་ཆེན་མིན་ལ། བླ་མེད་ཀྱི་ལུགས་ཀྱི་ཕྱག་ཆེན་ནི་དབང་བཞིས་སྨིན་ཅིང་རིམ་གཉིས་བསྒོམས་པ་ལས་བྱུང་བ། ཕྱག་རྒྱ་བཞིའི་རིམ་ཅན་དུ་བསྐྱེད་པ་ལས་བྱུང་བ་ཡིན་པས། དེ་ནི་ངེད་ས་སྐྱ་པའི་ལུགས་ཁོ་ན་ལ་ཡོད། དེའི་ཕྱག་ཆེན་གྱི་སྟོང་ཉིད་ཀྱི་ཆ་དེ་ནི། ཕར་ཕྱིན་ཐེག་པའི་སྟོང་ཉིད་ཀྱི་ཆ་དེ་ལས་ཁྱད་པར་འཕགས་སུ་ཡང་མེད། དྭགས་པོ་པ་ལ་གྲགས་པའི་ཕྱག་ཆེན་གྱི་མིང་ཅན་དེ་ནི་གསང་སྔགས་བླ་མེད་ནས་བཤད་པའི་ཕྱག་རྒྱ་ཆེན་པོ་མ་ཡིན་ཏེ། དབང་བཞི་དང་རིམ་པ་གཉིས་ལས་བྱུང་བ་མ་ཡིན་པའི་ཕྱིར། ཞེས་ཟེར་བར་གྲགས་པ་ལ། ཁྱེད་ཅག་གི་ལུགས་ལ་ཕྱག་རྒྱ་ཆེན་པོ་ནོར་བ་མེད་པར་ཡོད་པ་ནི། བདག་སོགས་སེམས་ཅན་ཐམས་ཅད་ལ་བཀའ་དྲིན་ཡང་དག་པར་ཆེ་བས། མཁའ་མཉམ་སེམས་ཅན་ཐམས་ཅད་ཀྱི་རྒྱུད་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་བྱིན་གྱིས་བརླབ་ཏུ་གསོལ། དྭགས་པོ་པ་ལ་དབང་དང་རིམ་གཉིས་ལས་བྱུང་བའི་ཕྱག་ཆེན་མེད་པའི་སྒྲུབ་བྱེད་ནི། བསྒྲུབ་བྱ་དང་མཚུངས་པས་མ་གྲུབ་པ་ཡིན་ཏེ། དྭགས་པོ་པས་ནི་གསང་སྔགས་སྐལ་བ་དང་ལྡན་པའི་སྣོད་ལ་བཤད་ཅིང༌། སྣོད་མི་ལྡན་པ་ལ་མི་བསྟན་པས་གསང་སྔགས་གསང་བའི་གནད་ཀྱིས་ཀྱང་འགྲུབ་པའི་ཕྱིར། དྭགས་པོ་པས་ནི་ཁྱེད་ཀྱི་རྗེས་འབྲངས་རྣམས་ཀྱི་ལུགས་ལྟར་སྣོད་དང་མི་ལྡན་པ་ལ་སྔགས་ཀྱི་སྡོམ་པ་དང་དམ་ཚིག་བྱིན་ནས་དཔོན་སློབ་ཐམས་ཅད་རྡོ་རྗེ་དམྱལ་བར་སྐྱེ་འཇུག་པ་ནི་མ་ཡིན་ཏེ། རྡོ་རྗེ་འཆང་ཉིད་ལ་ཚད་མར་བྱེད་པའི་ཕྱིར་རོ། །དེང་སང་ས་སྐྱ་པའི་བསྟན་པ་འཛིན་པའི་རྡོ་རྗེ་སློབ་དཔོན་ཉིད་ཀྱི་དབང་བསྐུར་བའི་ཕྱག་ལེན་ལ། ངེད་མ་དག་པ་རྣམས་ཀྱི་མཐོང་ཚུལ་ལ་ནི། ཐེག་དམན་གྱི་ཉིན་ཞག་གཅིག་པའི་སྡོམ་པ་ཙམ་འཛིན་མི་ནུས་ཤིང༌། སྡིག་པའི་བསམ་པ་ལས་མ་ལོག་པ་ཞིག །རང་ཕྱོགས་ལ་གཡབ་པའི་ཆེད་དམ། དེའི་ན་ཚ་ལ་སོགས་པ་ཞི་བའི་ཆེད་དམ། སློབ་དཔོན་རང་ཉིད་རྫས་ལ་མངོན་པར་བརྐམ་པའི་བསམ་པས་སྦྱོར་བ་མངོན་དཀྱིལ་ཤུར་ཙམ་རེ་བྱས་ནས། ཞལ་ཞལ་གཅིག་ཏུ་ཐལ་བ་ཁྲ་བོ་མིག་ཏུ་སྟུག་པོར་བཀོད་ནས། ཀཎྜ་ཀཱ་རི་སོགས་ཆུས་ཁྲུས་བྱེད་པ་དང༌། དབུ་རྒྱན་དང་རྡོ་དྲིལ་གཏད་ནས་བུམ་དབང་བསྐུར་བར་རློམ་པ་དང༌། དབང་གོང་མ་མཚན་ཉིད་པ་བསྐུར་དུ་མི་བཏུབ་པས་ཚིག་ཙམ་ཡིན་ཟེར་ནས། དབང་གོང་མ་ཚིག་ཙམ་ཞིག་གིས་བསྐུར་བར་རློམ་པ་དང༌། དབང་གོང་མ་མཚན་ཉིད་པ་བསྐུར་མི་རུང་ཟེར་བཞིན་དུ། སླར་རྫོགས་རིམ་ཟབ་མོའི་ཁྲིད་བྱེད་པ་ཡིན་ཟེར་ཞིང་གཏུམ་མོ་དང་སྒྱུ་ལུས་ཀྱི་ཁྲིད་འདེབས་པར་ཡང་བྱེད་ལ། དེ་ལྟར་ན་དབང་གོང་མ་ཚིག་ཙམ་ལས་བསྐུར་མི་རུང་ན། རྫོགས་རིམ་གྱི་ཁྲིད་ཀྱང་ཚིག་ཙམ་ལས་བསྒོམ་པར་མི་རུང་བར་ཐལ་བ་དང༌། རུང་ན་དབང་གོང་མ་མཚན་ཉིད་པས་མ་སྨིན་ཡང་རྫོགས་རིམ་གྱི་སྣོད་དུ་འགྱུར་བ་སོགས་རྡོ་རྗེ་འཆང་ལ་ཚད་མར་མི་བྱེད་ཀྱང༌། དམ་ཚིག་དང་འགལ་བའི་ཉེས་པ་དུ་མ་བསྐྱེད་པར་མཐོང་ངོ༌། །དེ་ཡང་ཁྱེད་ཀྱི་ཁྲིད་འདེབས་པའི་ཕྱག་སྲོལ། ཁྲིད་འདེབས་པ་ལ་མུན་མཚམས་དགོས། མུན་མཚམས་ལའང་ཡུན་རིང་པོ་བྱེད་པའི་ལོང་མེད། ངེད་ག་གེ་མོ་ཞིག་ཤ་འཁོན་སྦྱང་རེས་ལ་འགྲོ་དགོས་ཡོད་པས། ཞག་བདུན་གསུམ་ཉེར་གཅིག་ལ་མཚམས་ལ་སྡོད་ཟེར། མཚམས་གྲོལ་བ་ན་སློབ་དཔོན་གྱིས་སློབ་མ་ལ་ཅི་བྱུང་དྲིས་པས། སློབ་མས། གཞན་ཅི་ཡང་མ་བྱུང་ཡི་གེ་བརྒྱ་པ་འདྲ་བཟླས་ཟེར། དེ་ལ་ཇོ་བོ་དང་ཆོས་པ་གཉིས་ཀ་བཟང་བའི་ཚད་དུ་འཇོག་སྙིང་གཏད་པའི་སློབ་མ་བྱུང་ན་དེང་སང་གསང་སྔགས་བཤད་པའི་སྐབས་ཡིན་གྱི། ལག་ལེན་དུ་མི་བཏུབ་ཟེར། དེ་ལས་གཞན་དག་གི་ངོར་ཟང་ཟིང་གི་ཆེད་དུ། ཁོ་བོ་དཔལ་ལྡན་ས་སྐྱ་པའི་ལུགས་འདི་ལ་ཚེ་གཅིག་ལུས་གཅིག་ལ་སངས་རྒྱ་བར་བྱེད་པའི་ལམ་རྣལ་མ་ཡོད་པས། ཀྱེ་རིགས་ཀྱི་བུ་སྐལ་བ་དང་ལྡན་པ་དག་ཚུར་ཤོག །ཕྱག་རྒྱ་ཆེན་པོ་མཆོག་གི་དངོས་གྲུབ་སྟེར་བར་བྱེད་དོ། །ཞེས་གཟེངས་བསྟོད་དེ་ཚོགས་ཀྱི་དབུས་སུ་འཛེམས་པ་མེད་པར་སྨྲ་བའང་ཐོས་སོ། །འདི་ལྟ་བུ་གསང་སྔགས་བླ་མེད་ཀྱི་ལུགས་འཁྲུལ་མེད་དེ་ཡིན་ཞིང༌། དྭགས་པོ་པས་ཕག་མོ་གྲུ་པ་ལྟ་བུ་ལ་མཚོན་ན། འདིར་རིག་པ་དང་ཞིང་དང་སྔགས་ལས་སྐྱེས་བྱ་བ་དང༌། གཞན་དུ། ལྷན་སྐྱེས་ཞིང་སྐྱེས་སྔགས་སྐྱེས་ཀྱི་རིག་མ་ཞེས་པའི་རིགས་སམ་ལྷན་སྐྱེས་ཀྱི་ཕྱག་རྒྱ་ནི་རང་གི་ལུས་ལ་གནས་པའི་གཏུམ་མོ་རྡོ་རྗེ་རྣལ་འབྱོར་མར་གནས་པ་སོགས་རྩ་རླུང་ཐིག་ལེ་སེམས་དག་པ་ལ་ཡོད་པའི་ལྷ་མོར་འཆར་རུང་ངམ་ཤར་བ་རྣམས་ཡིན་ལ། སྔགས་སྐྱེས་ནི། ལྷན་སྐྱེས་སམ་རིགས་སྐྱེས་ཀྱི་རིག་མ་དེ་བསྐྱེད་རྫོགས་ཀྱི་གསང་སྔགས་ཀྱི་ལམ་གྱི་ལྷ་མོར་བསྐྱེད་པའི་རིག་མ་རྣམས་ཡིན་ལ། དེ་ལྟར་བསྐྱེད་པའི་རྣལ་འབྱོར་མ་རྣམས་གནས་སོ་བདུན་སོགས་སུ་སྐལ་བ་དང་ལྡན་པ་རྣམས་རྗེས་སུ་འཛིན་ཅིང་རིག་པ་འཛིན་པ་ཐབས་ཤེས་ཕན་ཚུན་རྟོགས་པ་སྤེལ་བའི་ཕྱིར་བཞུགས་པ་ནི་ཞིང་སྐྱེས་ཀྱི་རིག་མ་ཡིན་ལ། ཞིང་སྐྱེས་ཀྱི་རིག་མ་བླ་ན་མེད་པ་ནི་འབྲས་དུས་ཀྱི་རྡོ་རྗེ་བདེ་མ་ལ་སོགས་པའང་ཡིན་ལ། དེས་ནི་སེམས་ཅན་ཐམས་ཅད་ཀྱི་རྒྱུད་ལ་ཡོད་པའི་ལྷན་སྐྱེས་ཀྱི་རིག་མ་ཐམས་ཅད་སྔགས་སྐྱེས་ཀྱི་རིག་མར་བྱིན་གྱིས་བརླབས་ནས་མཐར་ཐུག་ཞིང་སྐྱེས་མཆོག་གི་རིག་མར་སྒྲུབ་པར་བྱེད་དོ། །ཡང་རིགས་སྐྱེས་ནི་སྐྱེ་བས་ཐོབ་པའི་རྡོ་རྗེ་མཁའ་འགྲོ་མ་སོགས་རིགས་ལྔའི་རིགས་སྐྱེས་སོ་སོ་བ་ཡང་ཡོད་ལ། སྐྱེ་བས་ཐོབ་པའི་རིགས་དག་པ་མེད་ན། སྦྱངས་པ་ལས་བྱུང་བའི་རིགས་སྔགས་ཀྱི་སྡོམ་པ་དང་དམ་ཚིག་གིས་རྒྱུད་དག་པར་སྦྱངས་པའི་སྔགས་སྐྱེས་ཀྱང་ཡོད་ལ། བསྐྱེད་རིམ་རྗེས་ཆགས་ཀྱི་སྐབས་སུ་རང་གི་རིག་མ་རྡོ་རྗེ་ཕག་མོར་བསྐྱེད་པ་སྔགས་སྐྱེས་སུ་བཞག་པ་དང༌། རྫོགས་རིམ་གྱི་སྐབས་སུ་ས་བོན་ལས་ཡེ་ཤེས་ཀྱི་ཕྱག་རྒྱ་བསྐྱེད་པའི་ཕྱག་རྒྱ་ལ་སྔགས་སྐྱེས་སུ་བཞག་པའང་ཡོད་དོ། །མཆན། རིགས་དང་ཞིང་དང་སྔགས་ལས་སྐྱེས་པའི་མིར་གྱུར་པའི་ཡེ་ཤེས་ཀྱི་མཁའ་འགྲོ་མ་གནང་ནས། སྐུ་ཚེ་དེ་ཉིད་ལ་ཨཽ་རྒྱན་ལ་སོགས་པའི་ཡུལ་ཆེན་པོ་བདུན་གྱི་དཀྱིལ་འཁོར་གྱི་གཙོ་བོར་ཧེ་རུ་ཀ་ཡབ་ཡུམ་དུ་མངོན་པར་རྫོགས་པར་སངས་རྒྱས་པ་འདིས་ཕྱག་རྒྱ་ཆེན་པོ་མཆོག་གི་དངོས་གྲུབ་མ་ཐོབ་བོ་ཞེས་ས་གསུམ་དུ་དྲིལ་ཆེན་པོ་བསྒྲགས་པ་འདི་ནི། བདེ་བར་གཤེགས་པའི་བསྟན་པ་ལ་རིས་མེད་པའི་བཀུར་བསྟི་ཕུན་སུམ་ཚོགས་པ་ཡིན་པ་དང་མ་ཡིན་པ་ནི། ལྷ་དང་བཅས་པའི་འཇིག་རྟེན་ཐམས་ཅད་དཔང་པོར་བཞུགས་ཤིག །ཁོ་བོས་དེ་ཙམ་ལས་གཞན་དུ་མི་སྨྲའོ། །

 དུས་ཕྱིས་ཡིད་བཟང་རྩེ་པའི་གསུང་གིས། རྗེ་ནཱ་རོ་པ་བཞེད་པའི་ཕྱག་ཆེན་དེ་བདེ་སྟོང་ཕྱག་ཆེན་ཡིན་ལ། ཇོ་བོ་མཻ་ཏྲི་པས་བཞེད་པའི་ཕྱག་ཆེན་དེ་གནས་ལུགས་ཕྱག་ཆེན་ཡིན་ཞིང༌། བདེ་སྟོང་ཕྱག་ཆེན་ནི་ཕྱག་ཆེན་བཟང་པོ་ཡིན། གནས་ལུགས་ཕྱག་ཆེན་ནི་དེ་ལ་ལྟོས་ཏེ་ཅུང་ཟད་དམན་པའོ་ཞེས་འཆད་ལ། ངེད་ཀྱི་ཞྭ་དམར་བ་ཆོས་ཀྱི་གྲགས་པས་ཀྱང་རང་ཚོ་མ་ཟིན་ནས་དེའི་རྗེས་ཟློས་བྱེད། ར་ལུང་ནས་རིན་པོ་ཆེ་ཀུན་དགའ་དཔལ་འབྱོར་བས་ཀྱང་ཆ་མེད་ཀྱི་རྒྱུས་གཏམ་དེ་ལ་བདེན་འཛིན་བྱས་ནས། ཕྱིས་ཀྱི་འབྲུག་ཆོས་རྣམས་སུ་ཡང་ཐ་སྙད་འདི་སྒྲ་ཇི་བཞིན་པར་ཁས་ལེན་པ་མང་དག་བྱུང་བ་ལས། དེ་སྐབས་ཀྱི་དྭགས་བརྒྱུད་པ་དག་གི་འཇིགས་བྲལ་གྱི་སློབ་དཔོན་ཀརྨ་པ་ཆོས་གྲགས་རྒྱ་མཚོའི་དྲུང་དུ། རྣམ་དབྱེ་དེ་འཐད་མི་འཐད་ཞུས་པས། སྤྱིར་རྒྱ་གར་ན་ཤེས་ཕྱིན་གྱི་ཉམས་ལེན་ལ་ཕྱག་ཆེན་དུ་མིང་བཏགས་པ་བྱུང་འདུག་ཀྱང༌། ཇོ་བོ་མཻ་ཏྲི་པས་ཉམས་སུ་ལེན་བྱ་དང་དེའི་ལུགས་དེ་ལ་བདེ་སྟོང་གཉིས་སུ་མེད་པའི་ཡེ་ཤེས་སུ་གྱུར་པའི་ཕྱག་རྒྱ་ཆེན་པོ་མེད་ན། ཇོ་བོ་མཻ་ཏྲི་པས་དཔལ་ཤ་ཝ་རི་པ་བསྟེན་ནས་སྔགས་བླ་མེད་ཀྱི་རང་ལམ་ནས་སངས་རྒྱས་པར་བཤད་པ་ཡང་རྫུན་དུ་འགྱུར་བས། གཏམ་དེ་ནི་རྡོ་རྗེ་ཐེག་པའི་མི་སློབ་པའི་འཕགས་པ་ལ་སྐུར་པ་བཏབ་པའི་སྡིག་པ་ཆེན་པོར་འགྱུར་བས་རྣ་བ་ཙམ་ཡང་གཏད་པར་མི་བྱའོ། །ཞེས་བཀའ་སྩལ་ཏོ། །

 ཡང་གསང་ཕུ་ནས་དྲུང་ཆེན་པོ་ཤཱཀ་མཆོག་ཆོས་གསུང་དུས་སྒམ་པོ་པས་སློབ་མ་རྣམས་ལ་ཆོས་ཕར་ཕྱིན་གྱི་དབུ་མ་ལྟ་ཁྲིད་བསྟན་ཀྱང༌། སློབ་མ་རྣམས་མོས་གུས་ཆེ་བའི་དབང་གིས་སྔགས་ཀྱི་ཕྱག་ཆེན་གྱི་ཉམས་རྟོགས་སྐྱེས་པ་ཡང་ཨེ་སྲིད་ཡིན་ཟེར་བའི་ས་པཎ་གྱི་གསུང་ལ་དཔགས་ནས་གཟུ་ཆུང་ཞིག་གནང་འདུག་པ། ཁྱེད་ས་སྐྱ་པའི་མན་ངག་སྦྱང་ལ་བྱོན་པས་གཟུ་ཡོན་པོ་ཞིག་ལས་རེ་བ་མེད་པས། ཉིད་ཀྱི་ཕོ་ཁྱེར་ལ་ལྟོས་ནས་ས་ཞེན་མཛད་པ་རྗེས་སུ་ཡི་རང༌། འོན་ཀྱང་གཟུར་གནས་ཀྱི་ལྷ་མིས་བལྟས་ན་གཏམ་དེ་ནི་འཛེམ་པ་མེད་པའི་མུ་ཅོར་སྨྲ་བ་ཁོ་ནར་བས་ཏེ། འོ་ན་བླ་མས་མུ་སྟེགས་པའི་ཆོས་བསྟན་ཡང་སློབ་མ་མོས་གུས་ཆེ་བས་ཉན་ཐོས་ཀྱི་མཐོང་ལམ་སྐྱེ་བ་ཡང་སྲིད་པ་ཞིག་ཁས་ལེན་པར་རིགས་ཏེ། སྔ་མ་དེ་ཉིད་དང་མཚུངས་པའི་ཕྱིར། སྤྱིར་ཕར་ཕྱིན་ཐེག་པར་ས་བཅུ་གཅིག་བཤད་པའི་བཅུ་གཅིག་པ་དེ་སངས་རྒྱས་ཀྱི་སར་འཇོག །རྫོགས་ཆེན་པས་ས་ཉི་ཤུ་དང༌། ས་ཉི་ཤུ་རྩ་ལྔ་པ་དང༌། མགོན་པོ་འོད་མི་འགྱུར་བའི་ས་སོགས་འདོད་པར་སྣང་ཡང༌། ལུགས་དེ་ལ་ཁོ་བོས་སྦྱངས་པ་ཆུང་བས་རྣམ་བཞག་ཇི་ལྟ་བ་བཞིན་རྟོགས་པར་མ་གྱུར་ལ། རྡོ་རྗེ་ཐེག་པ་བླ་ན་མེད་པར་ནི། དུས་འཁོར་ལས་ས་བཅུ་གཉིས་པ་སངས་རྒྱས་ཀྱི་སར་བཞག་པ་དང༌། བདེ་དགྱེས་ལས་ས་བཅུ་གསུམ་པ་སངས་རྒྱས་ཀྱི་སར་བཞག་ལ། དེའི་ཚེ་སངས་རྒྱས་ཐོབ་པའི་རྟེན་ཡང་ངེས་པར་མིའི་རྟེན་ལ་འཚང་རྒྱ་དགོས་པ་དང༌། འཚང་རྒྱ་བའི་ལམ་ཡང་མིའི་རྟེན་དུ་གྱུར་པའི་ཕྱག་རྒྱའི་ལམ་གྱི་སྒོ་ནས་ས་ལམ་བགྲོད་དགོས་པར་གསུངས་ཏེ། གུར་ལས། པད་མ་རྡོ་རྗེ་ཅན་བཅུག་ནས། །རང་གི་རིག་མ་བདག་མར་བྱས། །དེ་དང་ལྷན་ཅིག་འགྲུབ་པར་འགྱུར། །འདི་ནི་ཕྱག་རྒྱ་ཆེན་པོར་བརྗོད། །མི་ཡི་ཕྱག་རྒྱ་བླངས་ནས་ནི། །དེ་ལ་ཆོས་ནི་རབ་ཏུ་དབྱེ། །ཞེས་པས་མིའི་ཕྱག་རྒྱ་ནི་གྲོལ་བའི་རྐྱེན་དུ་འགྱུར་ལ། རིག་པ་འཛིན་པའི་བུ་མོའི་ཕྱག་རྒྱ་སོགས་ཀྱི་ལོངས་སྤྱོད་པའི་རྐྱེན་དུ་བཤད་དོ། །

 འོ་ན་སྤྲུལ་སྐུ་ཤཱཀ་ཐུབ་སྔགས་ལམ་ལ་བརྟེན་ནས་འཚང་རྒྱ་བའི་ཚེ་མིའི་བུ་མོའི་ཕྱག་རྒྱ་ལ་བརྟེན་ནས་སངས་མ་རྒྱས་པར། ལྷ་མོ་ཐིག་ལེ་མཆོག་མ་བཀུག་ནས་སངས་རྒྱས་པར་གསུངས་ཏེ། དགྱེས་པའི་རྡོ་རྗེར། འབར་བའི་ཕྲེང་བ་འཁྲུགས་པ་ཡི། །དཀྱིལ་འཁོར་རབ་ཏུ་བཞེངས་ནས་ནི། །རྡོ་རྗེ་སྙིང་པོ་དབང་སྦྱིན་ཕྱིར། །ཐིག་ལེ་མཆོག་ནི་བཀུག་པ་དང༌། །ཞེས་པ་དང༌། མན་ངག་སྙེ་མར། མཆོག་ཏུ་མཐར་ཐུག་པ་ན་ངེས་པར་ཐབས་འདི་ལ་ལྟོས་སོ། །ཞེས་བརྗོད་པར་བྱ་སྟེ། དཔེར་ན་ནམ་མཁར་བཞུགས་པའི་རྫོགས་པའི་སངས་རྒྱས་རྣམས་ཀྱིས་གནང་བའི་ཤེས་རབ་ཀྱི་དབང་ལས། ཤཱཀྱའི་མགོན་པོ་བྱང་ཆུབ་ཀྱི་ཤིང་དྲུང་དུ་བཞུགས་པ་བྱང་ཆུབ་འཐོབ་པའི་ཆེད་དུ་མཚན་ཕྱེད་ན་ལྟོས་པ་བཞིན་དང༌། ཇི་ལྟར་ཡང་བཅོམ་ལྡན་འདི་ཁོ་ནས་རྡོ་རྗེ་སྙིང་པོ་ལ་ཐིག་ལེ། ཐིག་ལེ་མཆོག་མ་ནི། སྔོན་ལྷ་དང་ལྷ་མིན་གྱིས་རྒྱ་མཚོ་བསྲུབས་པ་ན། ལྷ་མོ་ཨསྟ་ར་སྟེ་ཆུ་སྐྱེས་པ་བྱུང་བ་བཞིན། ལྷ་རྣམས་ཀྱིས་ཆ་ཤས་བཟང་པོ་བསྡུས་པ་ལས་བྱུང་ངོ་ཞེས། རིག་བྱེད་ཀྱི་གཞུང་ལས་འབྱུང་ངོ༌། །མཆན། མཆོག་མ་ལས་དབང་བསྐུར་བ་བྱིན་པ་བཞིན་ནོ། །ཞེས་པ་ཤིན་ཏུ་རྒྱས་པས་ཆོག་སྟེ། མན་ངག་རིག་པ་རྣམས་ཀྱིས་ཁྱད་པར་འདི་ཡོངས་སུ་གསལ་བར་རྣམ་པར་ཤེས་པར་འགྱུར་རོ། །ཞེས་གསུངས་པ་དང་འགལ་བ་མ་ཡིན་ནམ་ཞེ་ན། མི་འགལ་ཏེ། མིའི་རྟེན་ཅན་སྔགས་བླ་མེད་ཀྱི་ལམ་ལས་མངོན་པར་རྫོགས་པར་འཚང་རྒྱ་བའི་ཚེ། ཉེ་རྒྱུའི་སྤྱོད་པ་མི་མོར་གྱུར་པའི་ཕྱག་རྒྱ་བསྟེན་པའི་སྟོབས་དང༌། ཕྱི་ནང་གི་རྟེན་འབྲེལ་གྱིས་ཞིང་བསྒོམས་པའི་སྦྱོར་བའི་མཐུ་ལས། མཁའ་ཁྱབ་ཀྱི་འོག་མིན་གྱི་གནས་སུ་ལོངས་སྤྱོད་རྫོགས་པའི་སྐུར་སངས་རྒྱས་པའི་སྐད་ཅིག་དེ་ལ་གདུལ་བྱ་གཞན་ངོར། དག་པ་དང་མ་དག་པའི་འཇིག་རྟེན་གྱི་ཁམས་སྣ་ཚོགས་པར་མཆོག་གི་སྤྲུལ་པའི་སྐུར་ཡང་སངས་རྒྱས་པ་ཡིན་ནོ། །དེ་ལྟར་སྐུ་གསུམ་དུ་སངས་རྒྱས་པའི་སྐད་ཅིག་དེ་ནས་བཟུང༌། འཁོར་བ་མ་སྟོངས་ཀྱི་བར་དུ་སྐུ་དང་ཡེ་ཤེས་ཀྱི་ཕྲིན་ལས་རྒྱུན་མི་འཆད་པས་སླར་མ་དག་པའི་ཞིང་དུ་མཆོག་གི་སྤྲུལ་སྐུར་འཚང་རྒྱ་བའི་ཚུལ་བསྟན་པའི་ཚེ། སྔགས་ཀྱི་རིགས་ཅན་གྱི་གདུལ་བྱ་རྗེས་སུ་བཟུང་བའི་ཆེད་དུ། སླར་སྔགས་ལམ་ལ་བརྟེན་ནས་འཚང་རྒྱ་ཚུལ་སྟོན་པའི་ཚེ་ཕྱག་རྒྱར་ལྷ་མོ་ཐིག་ལེ་མཆོག་མ་སོགས་འགུགས་པ་ནི། སྤྲུལ་པའི་མཛད་པ་ཡིན་གྱི་དེ་ལ་བརྟེན་ནས་འཚང་རྒྱ་བ་རང་རྒྱུད་པ་མ་ཡིན་པའི་ཕྱིར་འགལ་མེད་དུ་གྲུབ་བོ། །དེ་བཞིན་དུ་རྣལ་འབྱོར་གྱི་རྒྱུད་དེ་ཉིད་འདུས་པ་སོགས་སུ་ཡང༌། དེ་བཞིན་གཤེགས་པས་དཀའ་བ་ལོ་དྲུག་སྤྱད་ཚེ། ལུས་དཀའ་ཐུབ་ཀྱི་ཁོག་པ་མི་ཡུལ་དུ་བཞག་ནས། འོག་མིན་དུ་རྣམ་པར་སྣང་མཛད་ལ་གསང་སྔགས་ཞུས་ཏེ་ལོངས་སྤྱོད་རྫོགས་སྐུར་སངས་རྒྱས་ནས། སླར་དཀའ་ཐུབ་ཀྱི་ཁོག་པར་ཞུགས་ནས་རྡོ་རྗེ་གདན་དུ་སངས་རྒྱས་པ་ཡིན་ཞེས་གསུངས་པའང་སྤྲུལ་པ་ཡིན་གྱི། རང་རྒྱུད་པ་མ་ཡིན་པར་གྲུབ་བོ། །

 འོ་ན་ཕར་ཕྱིན་ཐེག་པ་པའི་སློབ་པའི་ས་བཅུ་བགྲོད་ནས་ཁམས་གསུམ་ལས་ཡང་དག་པར་འདས་པའི་དག་པའི་འཇིག་རྟེན་གྱི་ཁམས། འོག་མིན་གྱི་གནས་སུ་མངོན་པར་རྫོགས་པར་སངས་རྒྱས་ནས་མི་སློབ་པའི་ས་བཅུ་གཅིག་ལ་གནས་པ་དེ། སླར་སྔགས་ལམ་ནས་འཇུག་པ་ན་སྔགས་ཀྱི་ལམ་ལྔའི་དང་པོར་གང་ནས་འཇུག་པ་དང༌། སྔགས་རང་ལམ་ནས་བཤད་པའི་སློབ་པའི་ས་རྣམས་བགྲོད་པར་བྱར་ཡོད་མེད་དང༌། དེ་འཚང་རྒྱ་བའི་ལུས་རྟེན་ཁམས་དྲུག་ལྡན་གྱི་མིའི་རྟེན་དང༌། དེ་གྲོལ་བྱེད་ཀྱི་ཕྱག་རྒྱ་མིའི་རྟེན་ཅན་ལ་སོགས་པ་བསྟེན་པའི་སྒོ་ནས་གསང་སྔགས་རང་ལམ་གྱི་མི་སློབ་པའི་རྫོགས་བྱང་མངོན་དུ་བྱེད་དགོས་སམ་མི་དགོས་ཤེ་ན། འདི་ལ་གྲུབ་ཆེན་ཏཻ་ལོ་ནཱ་རོའི་མན་ངག་སྙན་ནས་སྙན་དུ་བརྒྱུད་པ། རྗེ་བཙུན་སངས་རྒྱས་མཉན་པ་རས་ཆེན་གྱི་ཞལ་སྔ་ནས་བྱུང་བ་བཞིན་བརྗོད་ན། རྗེ་བཙུན་གསང་བའི་བདག་པོ་དང༌། ཆོས་སྐུ་ཡེ་ཤེས་ཀྱི་མཁའ་འགྲོ་མ་ལ་སོགས་ཆོས་འདིའི་བདག་པོར་གྱུར་པ་རྣམས་ཀྱིས་སྐལ་བ་དང་ལྡན་པའི་གདུལ་བྱ་རྣམས་ཀྱི་དོན་དུ་དགྱེས་བཞིན་དུ་བཀས་གནང་བ་མཛོད་ཅིག །དེ་ཡང་ཕར་ཕྱིན་ཐེག་པའི་སངས་རྒྱས་དེ་སྔགས་ལམ་ནས་འཇུག་པ་ན། སྔགས་རང་ལམ་གྱི་ཚོགས་ཀྱི་ལམ་ནས་འཇུག་དགོས་པ་ཡིན་ཏེ། སྔགས་ཀྱི་ཆོས་སྒོ་དབང་གིས་སྨིན་པར་བྱས་ནས་དམ་ཚིག་དང་སྡོམ་པ་ལ་ཚུལ་བཞིན་དུ་གནས་ཏེ། རང་གི་འབྲས་བུ་སྒྲུབ་པའི་རྒྱུའི་ཚོགས་མཐའ་ཡས་པ་ལ་ནན་ཏན་དུ་བྱེད་དགོས་པའི་ཕྱིར་རོ། །ཕར་ཕྱིན་ཐེག་པ་དང་ཐུན་མོང་བའི་སློབ་པའི་ས་རབ་དགའ་ལ་སོགས་པ་བཅུ་དང༌། མི་སློབ་པའི་ས་བཅུ་གཅིག་ཀུན་ཏུ་འོད་ཀྱི་ས་ནི་སྔོན་ནས་བགྲོད་ཟིན་ལ། ཐུན་མོང་མ་ཡིན་པའི་གནས་དང་ཉེ་གནས་ལ་སོགས་པའི་མིང་ཅན་གྱི་སློབ་མའི་ས་བཅུ་གཅིག་དང༌། ཐུན་མོང་མ་ཡིན་པ་ཡེ་ཤེས་ལྡན་ཏེ་ས་བཅུ་གཉིས་པ་ནི་སླར་བགྲོད་དགོས་པ་ཡིན་ཏེ། ཕར་ཕྱིན་ཐེག་པའི་སྒོ་ནས་སངས་རྒྱས་པས། རྒྱུ་དུས་ཀྱི་བདེ་གཤེགས་སྙིང་པོ་ཚོགས་གཉིས་ཀྱི་ལས་སུ་བྱས་པས་སྒྲིབ་གཉིས་ཀྱིས་བསྡུས་པའི་ལུས་སེམས་རགས་པ་ལས་གྲོལ་ཀྱང༌། ལྷན་སྐྱེས་ཀྱི་རིགས་ལ་ཡོད་པའི་རྡོ་རྗེ་བཞིའི་རྒྱུད་ལ་རིམ་གཉིས་ཀྱིས་ལས་སུ་མ་བྱས་པས་མཆོག་གི་དབུ་མ་ལ་ཉེ་བར་འཁྱུད་པའི་ཤིན་ཏུ་ཕྲ་བའི་འཛག་སྒྲིབ་བཅུ་གཉིས་ལས་མ་གྲོལ་བས། དེ་གྲོལ་བའི་ཆེད་དུ་མཆོག་གི་དབུ་མའི་དེ་བཞིན་གཤེགས་པའི་འཁོར་ལོ་དྲུག་གི་གནས་སུ་ཐིག་རླུང་སེམས་གསུམ་གྱི་ངོ་བོའི་འཛག་སྒྲིབ་སྣང་མཆེད་ཀྱི་རྟོགས་པའི་ཆ་གཉིས་དབུ་མར་གཤེགས་པའི་ཚུལ་གྱིས་ཐུན་མོང་མ་ཡིན་པའི་ས་བཅུ་གཉིས་བགྲོད་དགོས་པའི་ཕྱིར་རོ། །འོ་ན་ཐུན་མོང་མིན་པའི་སྔགས་རང་ལམ་གྱིས་སྤོང་བར་ནུས་ལ། ཕར་ཕྱིན་ཐེག་པའི་སངས་རྒྱས་ཀྱིས་སྤོང་བར་མི་ནུས་པའི་སྒྲིབ་པ་ཞིག་ཁས་ལེན་ནམ་ཞེ་ན། དེ་ནི་ཤིན་ཏུ་ནས་ཀྱང་འདོད་ལ། དེ་ལྟར་གྱི་ཚེ་དེ་སྒྲིབ་གཉིས་གང་དུ་བཞག་ཅེ་ན། ཕར་ཕྱིན་ཐེག་པའི་མྱང་འདས་སྔོན་དུ་མ་སོང་བའི་འཛག་སྒྲིབ་དེ་ལ་ནི་སྒྲིབ་པ་གཉིས་ཀའི་ཆ་ཡོད་ལ། དེ་སྔོན་དུ་སོང་བའི་འཛག་སྒྲིབ་ལ་ནི་ཉོན་སྒྲིབ་ཀྱི་ཆས་མ་བསྡུས་ཤིང་ཤེས་སྒྲིབ་རགས་པས་བསྡུས་པ་མ་ཡིན་ཏེ། ཚུ་རོལ་ཁམས་གསུམ་དུ་འཁོར་བར་བྱེད་པའི་ཉོན་མོངས་པའི་སྒྲིབ་པ་དང༌། ཕ་རོལ་ཞི་བ་དང་མྱང་འདས་སུ་ལྷུང་བར་བྱེད་པའི་ཤེས་བྱའི་སྒྲིབ་པ་རགས་པ་ཕར་ཕྱིན་པའི་སངས་རྒྱས་ཀྱིས་སྤོང་བའི་སྒྲིབ་པ་དེ་མ་ཡིན་པའི་ཕྱིར། འོ་ན། ལུགས་འདིར་བཤད་པའི་འཛག་སྒྲིབ་དེ་ནི། ཐོག་མ་མེད་པའི་ལྷན་ཅིག་སྐྱེས་པ་རིགས་རྡོ་རྗེ་བཞིའི་རྒྱུ་མི་ཤིགས་པའི་ཐིག་རླུང་སེམས་གསུམ་ལ་ཡོད་པའི་གློ་བུར་གྱི་དྲི་མ་ཤིན་ཏུ་ཕྲ་བ་སྟེ། འདི་ངོས་འཛིན་པ་ན། བླ་མེད་ཀྱི་རྒྱུད་སྡེ་ཆེན་པོ་རྣམས་སུ་སྤང་བྱ་འཕོ་བའི་བག་ཆགས་ཞེས་རྣམ་བཞག་མཛད་དེ། འཕོ་བའི་དོན་ཡང་ཤིན་ཏུ་ཕྲ་བའི་མི་ཤིགས་པའི་ཐིག་རླུང་སེམས་གསུམ་དྲི་བྲལ་མཐར་ཐུག་པའི་འཕོ་མེད་ཀྱི་གོ་འཕང་ཐོབ་པ་ལ་སྒྲིབ་པའི་དོན་ཡིན་པའི་ཕྱིར་ཏེ། དུས་ཀྱི་འཁོར་ལོའི་འགྲེལ་ཆེན་ལས། སྤང་བྱ་འཕོ་བའི་བག་ཆགས་ངོས་འཛིན་པ་ན། ཇི་སྐད་དུ། མ་རིག་པ་ནི་འདིར་སེམས་ཅན་རྣམས་ཀྱི་ཐོག་མ་མེད་པའི་འདོད་ཆགས་ཀྱི་བག་ཆགས་སོ། །ཞེས་གསུངས་པའི་ཕྱིར་རོ། །

 ཡང༌། ཕར་ཕྱིན་ཐེག་པའི་སངས་རྒྱས་དེ་སྔགས་རང་ལམ་ནས་འཚང་རྒྱ་བའི་ལུས་རྟེན་ཁམས་དྲུག་ལྡན་གྱི་མིའི་ལུས་རྟེན་དང༌། དེ་གྲོལ་བྱེད་ཀྱི་ཕྱག་རྒྱ་ཡང་མིའི་རྟེན་ཅན་ཁོ་ན་ལ་རྟེན་ཅིང་འབྲེལ་བར་འབྱུང་བའི་དབང་གིས་བསྟེན་དགོས་པ་ཡིན་ཏེ། ལྷན་སྐྱེས་ཀྱི་རིགས་ལ་ཡོད་པའི་རྡོ་རྗེ་བཞིའི་རྒྱུའི་ནུས་པ་ཁམས་དྲུག་ལྡན་གྱི་མིའི་རྟེན་ཁོ་ན་ལ་རིགས་གསལ་བར་སད་རུང་གི་སེམས་ཅན་གཞན་གྱི་ལུས་རྟེན་ལ་དེ་ལྟར་མི་རུང་བའི་ཕྱིར་རོ། །འོ་ན་ཕར་ཕྱིན་ཐེག་པའི་སངས་རྒྱས་དེ་འཛམ་བུའི་གླིང་དུ་རྒྱལ་པོ་ཟས་གཙང་མའི་སྲས་སུ་ཤཱཀ་ཐུབ་འཁྲུངས་པ་ལྟར་བྱས་ནས། རྟེན་དེས་སྔགས་ལམ་གྱི་སངས་རྒྱས་སྒྲུབ་པར་བྱ་བ་ནི་མ་ཡིན་ཏེ། རྡོ་རྗེ་ཐེག་པའི་ཞིང་སྦྱངས་ཀྱི་མཐུ་ལས་གྲུབ་པའི་མཁའ་ཁྱབ་ལོངས་སྐུའི་ཞིང་ཁམས་ན་ཡོད་པའི་མིའི་ཡུལ་དང་རྟེན་གྱི་བཟུང་བའི་གནས་སྤྱིར་ཁམས་དྲུག་ལྡན་གྱི་མི་ལུས་ཞེས་པ་འདི་ལ། ཁོ་བོའི་བླ་མ་སངས་རྒྱས་རས་པ་ཆེན་པོའི་ཞལ་སྔ་ནས། མ་དག་པའི་འཇིག་རྟེན་གྱི་ཁམས་ཀྱི་མིའི་ཡུལ་དང་མིའི་ལུས་རྟེན་ཁོ་ན་ནི་འཛིན་པ་མ་ཡིན་ཏེ། དག་པའི་འཁོར་ལོ་གསུམ་ན་བཞུགས་པའི་མིའི་ཡུལ་དང་ལུས་རྟེན་གྱི་ཚུལ་འཛིན་པའི་གནས་དང༌། དཔའ་བོ་དང་རྣལ་འབྱོར་མ་ཞིག་ཀྱང་ཡོད་པས། ཕར་ཕྱིན་ཐེག་པའི་སངས་རྒྱས་དེ་དག་པའི་འཁོར་ལོ་གསུམ་གྱི་གནས་ན་བཞུགས་པའི་ཁམས་དྲུག་ལྡན་གྱི་མིའི་རྟེན་ཅན་གྱི་ལུས་སུ་མཛད་ནས། སྐྱེ་བ་དེ་ཉིད་ལ་སྔགས་ལམ་གྱི་སྒོ་ནས་མངོན་པར་རྫོགས་པར་སངས་རྒྱས་པ་ཡིན་ཏེ། ཁམས་དྲུག་ལྡན་གྱི་དོན་ཡང༌། ས་ཆུ་མེ་རླུང་ནམ་མཁའ་རྣམ་ཤེས་དྲུག་པོ་ལ་ཡོད་པའི་རྣམ་སྣང་མི་བསྐྱོད་འོད་དཔག་མེད་རིན་འབྱུང་དོན་ཡོད་གྲུབ་པ། རྡོ་རྗེ་སེམས་དཔའ་ལྷན་ཅིག་སྐྱེས་པའི་རིགས་ཡོད་པའི་རིགས་དེ། སྐྱེ་བ་དེ་ཉིད་ལ་སྒྲིབ་བྲལ་འབྲས་བུ་རྣམ་སྣང་ལ་སོགས་པའི་སངས་རྒྱས་སུ་བྱེད་ནུས་ཀྱི་ལུས་རྟེན་ལ་ཁམས་དྲུག་དང་ལྡན་པའི་རྡོ་རྗེའི་ལུས་མངོན་གྱུར་བ་ཞེས་བརྗོད་པ་ཡིན་ལ། གཞན་དུ་སེམས་ཅན་ཐམས་ཅད་ཀྱང་ཁམས་དྲུག་ལྡན་གྱི་རྡོ་རྗེའི་ལུས་བག་ལ་ཞ་བའི་ཚུལ་གྱིས་མི་ལྡན་པ་ནི་འགར་ཡང་མེད་པ་ཡིན་ཏེ། སངས་རྒྱས་དྲུག་གི་ལྷན་ཅིག་སྐྱེས་པའི་རིགས་ཀྱིས་མ་ཁྱབ་པའི་སེམས་ཅན་གཅིག་ཀྱང་མེད་པའི་ཕྱིར། དག་པའི་གནས་གསུམ་པ་དེ་ལའང༌། ཆོས་སྐུའི་དབང་དུ་བྱས་པ་དང༌། ལོངས་སྐུའི་དབང་དུ་བྱས་པ་གཉིས་ལས། དང་པོ་ནི། སྲིད་ཞིའི་རྩ་རླུང་གི་ཁམས་དག་པ་ཉེར་བཞི་འཁོར་ལོ་གསུམ་གྱི་ངོ་བོར་གནས་པ་ལ་ཁྱབ་པའི་དཔའ་བོ་དང་རྣལ་འབྱོར་མའི་རྟེན་བརྟེན་པའི་དཀྱིལ་འཁོར་དང་དབྱེར་མེད་ཆུ་ལ་ཆུ་བཞག་པ་ལྟ་བུ་དེའོ། །གཉིས་པ་ནི། ཕར་ཕྱིན་ཐེག་པའི་སངས་རྒྱས་སྔགས་ལམ་དུ་འཇུག་པ་ན་མིའི་རྟེན་ཅན་གྱི་ཚུལ་འཛིན་པའི་གནས་གསུམ་གྱི་མིའི་ཡུལ་དང་མིའི་ལུས་རྟེན་ལྟ་བུ་ཡིན་ཏེ། སྲིན་པོ་བཞིའི་བརྟེན་པར་གྱུར་པའི་བསྲུང་འཁོར་གྱི་གནས་དང་ལུས་ནི། མིའི་གནས་དང་མིའི་ཚུལ་འཛིན་པོར་འཇོག་དགོས་ཏེ། སྲིན་པོ་མིའི་བྱེ་བྲག་ཡིན་པའི་ཕྱིར། མ་དག་པའི་གནས་གསུམ་པོ་ལ་ཡང༌། ཚངས་པ་སོགས་འཇིག་རྟེན་སྐྱོང་བ་རྣམས་ཀྱིས་རང་གིར་བྱེད་པའི་གནས་དང༌། དེ་ཉིད་སྤྲུལ་སྐུ་ཤཱཀ་ཐུབ་ཀྱིས་བདེ་མཆོག་ལ་སོགས་པར་སྤྲུལ་ནས། སྤྲུལ་སྐུའི་གནས་སུ་ཉེ་བར་བཟུང་བའི་ཡུལ་ཉེར་བཞི་ལ་སོགས་ཀྱང་ཡོད་ལ། དེའི་ཚེ་ནམ་མཁའ་ནས་བྱུང་བའི་ལྷ་དང་དྲི་ཟས་བཟུང་བའི་མིའི་གནས་ལ་མཁའ་སྤྱོད་ཀྱི་གནས་དང༌། གནོད་སྦྱིན་དང་སྲིན་པོས་བཟུང་བའི་གནས་ལ་ས་སྤྱོད་དང༌། ཀླུ་དང་ལྷ་མིན་གྱིས་བཟུང་བའི་གནས་ས་འོག་སྤྱོད་པ་ཞེས་གྲགས་པས། ཕྱི་ནང་གཞན་གསུམ་གནད་གཅིག་པའི་ཕྱིར། དག་པ་ལོངས་སྤྱོད་རྫོགས་སྐུའི་གནས་ཉེར་བཞི་ལ་ཡང༌། སེམས་ཅན་གྱི་ཁམས་སྦྱོང་བའི་ཕྱིར་རྟེན་ཅིང་འབྲེལ་འབྱུང་དུ་མིའི་ཡུལ་དང་མིའི་ལུས་ཤིག་ཡོད་པར་གྲུབ་བོ། །མི་ཡིན་ན་སྒྲིབ་བཅས་ཀྱི་མི་ཡིན་པའི་ཁྱབ་པ་མེད་དེ། མིའི་སྐད་དོད་ལ། མ་ནུ་ཥྱ་ཤེས་ལྡན་ལ་འཇུག་པས། ཤེས་པའི་མཆོག་ལྡན་ལ་མིར་འཇོག་པའི་སྐབས་གཅིག་དང༌། ན་ར་ནྲྀ་དག་མིའི་སྐད་དོད་དུ་འཇོག་པ་ན། ཚུལ་འཆོས་པའི་དོན་ཡིན་པས་སྒྲིབ་གསུམ་གྱི་ཚུལ་འཆོས་པ་ལ། མིར་འཇོག་པའི་སྐབས་གཅིག་དང༌། ཡང༌། པུ་རུ་ཥ་མིའི་སྐད་དོད་དུ་འཇོག་པ་ན་སྐྱེས་བུ་སྟེ། སྐྱེས་བུ་ཆེན་པོ་ནི་སངས་རྒྱས་ཉིད་དེ། སངས་རྒྱས་ཉིད་ཐོབ་པར་བྱེད་པའི་འགྲོ་བ་པ་ནི། མིའི་མཆོག་ཉིད་དུ་འཇོག་པའི་གནས་སྐབས་གཅིག་ཀྱང་ཡོད་པའི་ཕྱིར་རོ། །ཡང་གནས་ཆེན་སོ་བདུན་བྱེད་པ་ན། གནས་ཉེར་བཞིའི་ཐོག་ཏུ་དུར་ཁྲོད་བརྒྱད་དང༌། དེའི་ཁར་རི་རབ་ཀྱི་རྩེ་དང་ཕྱོགས་བཞི་ལྔའམ། རྡོ་རྗེ་གདན་དང་དེའི་ཕྱོགས་བཞི་བསྣན་པ་གཉིས་བྱེད་པའི་ལུགས་ལ། ཕྱི་མ་ལྟར་ན་རྡོ་རྗེ་གདན་མིའི་ཡུལ་ཡིན་པས་དག་པ་ལོངས་སྐུའི་གནས་ཆེན་སོ་བདུན་གྱི་རྡོ་རྗེའི་གདན་དེ་ཡང༌། མིའི་ཡུལ་དང་དེར་གནས་ཀྱི་དཔའ་བོ་དང་རྣལ་འབྱོར་མའང་མིའི་ལུས་ཅན་ལྟར་འཛིན་པ་གྲུབ་པ་ཡིན། ཞེས་གསུངས་སོ། །མཆན། ཉི་ཤུ་རྩ་བཞི་དང་ཡུལ་སུམ་ཅུ་རྩ་བདུན་གྱི་སྣོད་བཅུད་རྣམ་དག་སྔགས་ཀྱི་སྐལ་ལྡན་ལ་མངོན་དུ་འགྱུར་ཞིང༌། སྐལ་མེད་ལ་མི་སྣང་བའི་གནས་དང་རྟེན་དེར་འཚང་རྒྱ་བའི་ཕྱིར། དེ་ལྟ་བུའི་གནས་ཉེར་བཞི་དང་ཡུལ་སོ་བདུན་པོ་དེ་ནི། མ་དག་པའི་འཛམ་གླིང་གསར་དུ་ཆགས་པའི་གནས་ཉེར་བཞི་དང༌། ཡུལ་སོ་བདུན་པོ་འདིར་ཡང་སྔགས་ཀྱི་གདུལ་བྱ་རྗེས་སུ་འཛིན་པའི་ཕྱིར། རང་གནས་ནས་གཡོ་བ་མེད་བཞིན་དུ་རྫུ་འཕྲུལ་གྱིས་འོང་བ་ཡོད་དེ། དཔེར་ན། གྲུབ་ཆེན་ཏཻ་ལོས་མ་དག་པ་འཛམ་བུའི་གླིང་གི་ཨཽ་རྒྱན་གྱི་གནས་སུ་བྱོན་པ་ན་དག་པའི་འོག་མིན་གྱི་གནས་ཀྱང་དུས་དེར་སྤྱོད་ཡུལ་དུ་གྱུར་པ་ལྟ་བུའོ། །འདི་ལྟ་བུའི་ཟབ་གསང་ཕར་ཕྱིན་ཐེག་པའི་སངས་རྒྱས་ཀྱིས་ཀྱང་སྤྱོད་ཡུལ་དུ་མ་གྱུར་པ་འདི་ནི། ཁོ་བོའི་ཡབ་རྗེ་སངས་རྒྱས་མཉན་པ་གྲུབ་ཐོབ་དང༌། བཅོམ་ལྡན་འདས་ཡེ་ཤེས་ཀྱི་མཁའ་འགྲོ་དཔལ་རྡོ་རྗེ་ཕག་མོ་དང༌། རྗེ་བཙུན་གསང་བའི་བདག་པོ་ལ་སོགས་པ་ལུགས་འདིའི་ས་ཆེན་པོ་ལ་བཞུགས་པའི་དཔའ་བོ་དང་རྣལ་འབྱོར་མ་རྣམས་ཀྱི་ཡེ་ཤེས་ཉི་མའི་དཀྱིལ་འཁོར་བྱེ་བ་ཕྲག་བརྒྱ་པ་ཟིལ་གྱིས་གནོན་པར་བྱེད་པའི་སྣང་བ་ཆེན་པོ་ལྟ་བུས་མཁྱེན་གྱི། གསང་སྔགས་ཀྱི་སྣོད་ཙམ་དུ་ཡང་མ་གྱུར་ཀྱང༌། རྟོག་གེའི་འཇུག་པས་སྔགས་ཀྱི་ལམ་ལ་གླགས་ལྟ་བ་རྣམས་ཀྱིས་ནི་ཤེས་པར་ག་ལ་ནུས། འོ་ན་ཕར་ཕྱིན་ཐེག་པའི་རང་ལམ་གྱིས་བགྲོད་པའི་སངས་རྒྱས་ཀྱིས་ཀྱང༌། སླར་སྔགས་ལུགས་ཀྱི་ས་ལམ་བགྲོད་ནས། སྔགས་ལུགས་ཀྱིས་འཚང་རྒྱ་དགོས་པར་བསྟན་པ་ཡིན་གྱི། སྔགས་ལུགས་ཀྱི་སངས་རྒྱས་མངོན་དུ་བྱེད་པ་ལ་མདོ་ལུགས་ཀྱི་སངས་རྒྱས་སྔོན་དུ་འགྲོ་དགོས་པ་མ་ཡིན་པས། རྒྱུའི་ཐེག་པའི་དབང་རྣོན་སྔགས་ཀྱི་སྐལ་བ་ཅན་མདོའི་རང་ལམ་ནས། སྔགས་ལམ་ལ་ཡང་འཇུག་པ་ཡོད་དེ། དེའི་ཚེ་ཐུན་མོང་མ་ཡིན་པའི་སྔགས་ཀྱིས་ས་ལམ་བགྲོད་པ་ན། ཐུན་མོང་བའི་མདོའི་ས་ལམ་ཞར་ལ་མི་བགྲོད་པ་མ་ཡིན་ནོ། །ཁ་ཅིག་གི་ལུགས་ལྟར་ན་ཕར་ཕྱིན་ཐེག་པའི་རང་ལམ་གྱིས། རང་འབྲས་ཀྱི་ས་བཅུ་གཅིག་ཐོབ་པ་ལ། སྔགས་ལམ་གྱི་བསྣན་པ་མ་བཏབ་ན་འཚང་རྒྱ་བར་མི་ནུས་ཟེར་བ་ནི། རྟོག་པས་བཏགས་པ་སྟེ། དེ་ལྟ་ན་ཕར་ཕྱིན་ཐེག་པའི་ས་ལམ་ལ་ནན་ཏན་དུ་བྱས་པའང་ངལ་བ་དོན་མེད་དུ་ཐལ་ཏེ། དེས་རང་གི་འབྲས་བུ་མི་འགྲུབ་པའི་ཕྱིར་རོ། །ཁོ་བོ་ཅག་ལྟར་ན། ཕར་ཕྱིན་ཐེག་པའི་རང་ལམ་གྱི་སངས་རྒྱས་དེས་ཀྱང༌། སྔགས་ལམ་དུ་རིགས་མ་སད་པ་དང་སད་པའི་རིགས་གཉིས་ཡོད་ལ། མ་སད་པ་སད་པར་བྱ་བ་ལ་དགོངས་ཏེ། དཔལ་སམྦུ་ཊིར། དེ་ནས་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཟིལ་གྱིས་གནོན་པ་རྡུལ་དང་བྲལ་བའི་ཏིང་ངེ་འཛིན་ལ་སྙོམས་པར་ཞུགས་ནས་བྱང་ཆུབ་ཀྱི་སེམས་འདི་གསུངས་སོ། །ཞེས་པའི་ཟིལ་གྱིས་གནོན་རྒྱུའི་དེ་བཞིན་གཤེགས་པ་དེ་མདོ་ལུགས་ཀྱི་སངས་རྒྱས་ལ་མི་འཆད་ན། སྔགས་ལུགས་ཀྱི་སངས་རྒྱས་རང་གིས་རང་ཟིལ་གྱིས་གནོན་མི་རུང་བའི་ཕྱིར། རིགས་སད་པ་འཁོར་དུ་སྡུད་པའི་དབང་དུ་མཛད་ནས། གསང་བ་འདུས་པ་སོགས་ནས། སྟོན་པས་གསང་སྔགས་གསུངས་པའི་ཚེ། དེ་བཞིན་གཤེགས་པ་ཐམས་ཅད་བརྒྱལ་བར་གྱུར་པ་དང༌། དེ་བཞིན་གཤེགས་པ་ཐམས་ཅད་ཐེ་ཚོམ་སྐྱེས་པར་གྱུར་པ་དང༌། ཁྱད་པར་མདོ་ལུགས་ཀྱི་སངས་རྒྱས་རྣམས་སྔགས་ལམ་ལ་བརྟེན་ནས་སྐད་ཅིག་ཡུད་ཙམ་གྱིས་སྔགས་ལུགས་ཀྱི་བྱང་ཆུབ་རྫོགས་པར་བཤད་དེ། འདུས་པའི་རྩ་རྒྱུད་དུ། འོན་ཀྱང་བཅོམ་ལྡན་འདས་དེ་བཞིན་གཤེགས་པ་ཐམས་ཅད་ཀྱི་གསང་བ་འདུས་པ་འདི་ལ། སྐད་ཅིག་ཐང་ཅིག་ཡུད་ཙམ་གྱིས་སངས་རྒྱས་བྱང་ཆུབ་རྫོགས་པར་བྱེད་དོ། །གངྒའི་ཀླུང་འདི་ལ་གངྒའི་བྱེ་མ་སྙེད་ནི་ཆུ་དེའི་རྡུལ་ཕྲ་རབ་ལ་བཤད་གདའོ། །མཆན། གི་བྱེ་མ་སྙེད་ཀྱི་བསྐལ་པར་བྱང་ཆུབ་སེམས་དཔའ་རྣམས་ཀྱིས་འབད་ཅིང་བཙལ་ཀྱང་བྱང་ཆུབ་ཐོབ་པར་མི་འགྱུར་བ་གང་ཡིན་པ་དེ་གསང་བ་འདུས་པ་ལ་མངོན་པར་དགའ་བའི་བྱང་ཆུབ་སེམས་དཔའ་ཚེ་འདི་ཉིད་ལ་དེ་བཞིན་གཤེགས་པ་ཐམས་ཅད་ཀྱི་སངས་རྒྱས་ཞེས་བྱ་བའི་གྲངས་སུ་འགྲོ་ཞིང༌། སངས་རྒྱས་ཀྱི་བྱང་ཆུབ་སྐད་ཅིག་ཐང་ཅིག་ཡུད་ཙམ་གྱིས་རྫོགས་པར་བྱེད་དོ་ཞེས་འདུས་པར། སངས་རྒྱས་བརླག་བྱ་བ་དང་སངས་རྒྱས་སྐྲག་འཇིགས་བྱ་བ་དང༌། སངས་རྒྱས་བརྒྱལ་བྱ་བ་སོགས་ལ། སངས་རྒྱས་ཀྱི་མིང་གིས་རེས་སངས་རྒྱས་པའི་པཎྜི་ཏ་དང༌། རེས་འགའ་ནི་ཚངས་པ་ལ་སོགས་པ་དང༌། རེས་འགའ་ནི་ཉན་རང་སོགས་ལ་བྱས་པ་ཡོད་ཀྱང༌། སྒྲ་ཇི་བཞིན་མིན་པའི་ངེས་དོན་ཕལ་མོའི་ཆེའི་དབང་དུ་བྱས་ན་མདོ་ལུགས་ཀྱི་སངས་རྒྱས་ལ་ངོས་འཛིན་པ་ཤས་ཆེའོ། །མཆན། གསུངས་པ་དང༌། འདུས་པ་རྒྱུད་ཕྱི་མར། དེ་ལྟའི་རྣམ་དབྱེ་ཤེས་བྱས་ནས། །དངོས་གྲུབ་མཆོག་ནི་བསྒྲུབ་པར་བྱ། །གཞན་དུ་བསྐལ་པ་བྱེ་བར་ནི། །སངས་རྒྱས་སྐྱོབ་པ་རྣམས་ཀྱིས་ཀྱང༌། །དངོས་གྲུབ་མཆོག་ནི་ཞི་བ་དག །ངེས་པར་འབྱུང་བར་མི་འགྱུར་རོ། །ཞེས་དང༌། གསང་བ་མཛོད་ཀྱི་མདོ་ལས། རྡོ་རྗེ་སེམས་དཔའ་ཉོན་ཅིག །གསང་སྔགས་ཀྱི་ཐེག་པ་མཆོག་གི་དབང་ཕྱུག་གསང་བ་ཆེན་པོ་འདིས་སངས་རྒྱས་ཐོབ་པར་ནུས་ཀྱི། ཐེག་པ་གཞན་ནི་བསྐལ་པ་བྱེ་བས་ཀྱང་ཐོབ་པར་མི་འགྱུར་རོ། །ཞེས་དང༌། མཉམ་སྦྱོར་ལས། བསྐལ་པ་བྱེ་བ་གྲངས་མེད་ཀྱིས། །སངས་རྒྱས་ཀུན་དངོས་མི་ཐོབ་པ། །ཕྱག་རྒྱ་འདི་ཡི་ཆོ་ག་ཡིས། །ཚེ་འདི་ཉིད་ལ་ཐོབ་པར་འགྱུར། །ཞེས་འབྱུང་བས། བསྐལ་པ་བྱེ་བ་གྲངས་མེད་སོགས་བྱས་པས་གྲངས་མེད་ཀྱི་གནས་གཞན་གྱི་གྲངས་མེད་ཀྱིས་སངས་རྒྱས་འགྲུབ་པ་ལྟ་ཅི་སྨོས། སྤྱིར་རྒྱུའི་ཐེག་པར་བསྐལ་པ་གྲངས་མེད་དུ་འབད་ཀྱང༌། སངས་རྒྱས་ཡོངས་སུ་རྫོགས་པ་མི་ཐོབ་པར་བསྟན་ཏོ། །ལམ་འབྲས་རྡོ་རྗེའི་ཚིག་རྐང་རྣལ་འབྱོར་དབང་ཕྱུག་གིས་གསུངས་པ་བདེན་ན། དེ་ཉིད་ལས་ཀྱང༌། ལྔ་བཅུ་ལ་གསང་ཞེས། ཕར་ཕྱིན་ཐེག་པའི་མི་སློབ་པའི་ལམ་ལྔ་པ་ལ་གནས་པའི་སངས་རྒྱས། སྔགས་ལ་རིགས་མ་སད་པ་ལ་གསང་དགོས་པར་ཡང་གྲུབ་བོ། །དེར་མ་ཟད་ཕར་ཕྱིན་ཐེག་པ་རང་ལུགས་ཀྱི་སངས་རྒྱས་མེད་ན་ནི་གྲངས་མེད་སོ་བདུན་ལ་སོགས་པར་ཚོགས་གཉིས་བསགས་སྒྲིབ་གཉིས་སྦྱངས་ནས་སྐུ་གསུམ་ཡེ་ཤེས་བཞི་ལྡན་གྱི་སངས་རྒྱས་ཐོབ་པ་མི་སྲིད་ཅེས་སྨྲ་ན་ནི། རྒྱུའི་ཐེག་པའི་སངས་རྒྱས་ལ་སྐུར་པ་བཏབ་པར་འགྱུར་བས་ཧ་ཅང་སྡིག་མི་ཆེའམ། དེས་ན་རྒྱུའི་ཐེག་པའི་སངས་རྒྱས་སངས་རྒྱས་ཙམ་ཡིན་ཡང༌། ལུགས་འདི་པའི་རྫོགས་སངས་མིན་པ་ནི། དེ་བ་ཨ་ཀ་ར་ཙནྡྲས་མཛད་པའི་ཡེ་ཤེས་གསལ་བར། ཐབས་གཞན་གང་གིས་ཀྱང་སངས་རྒྱས་ཙམ་ལས་ཡང་དག་པར་རྫོགས་པའི་སངས་རྒྱས་ཐོབ་པ་མིན་ཏེ། ཕྱག་རྒྱ་ཆེན་པོ་བདེ་བའི་ངོ་བོ་ཉིད་ཀྱི་ཁ་སྦྱོར་བ་མེད་པའི་ཕྱིར་ཏེ། འཇམ་དཔལ་ལ་སོགས་པའི་བྱང་ཆུབ་སེམས་དཔའ་ཆེན་པོ་རྣམས་ཀྱི་ཡེ་ཤེས་ཀྱི་རོས་ལོངས་སྤྱོད་པར་གྱུར་པའི་ལོངས་སྤྱོད་རྫོགས་པའི་སྐུ་མ་སྐྱེས་པའི་ཕྱིར། ཞེས་དང༌། ཡང་དེས་རྒྱུ་ལམ་བྱེད་པའི་ས་བཅུ་པ་ཙམ་ནས་སྔགས་ལ་འཇུག་སྟེ། སྔགས་ལུགས་ཀྱིས་ལམ་རྣམས་སྐད་ཅིག་ལ་རྫོགས་པར་བྱེད་པའི་མཐུ་ཅན་ཡང་བཤད་ལ། ཁུངས་རྒྱས་པར་ནི་མ་དྲངས་ཏེ་ཡི་གེས་འཇིགས་སོ། །

 ཁ་ཅིག་རྒྱུ་འབྲས་ཀྱི་ཐེག་པའི་འབྲས་བུ་སངས་རྒྱས་གཉིས་ཀའང་ལམ་མྱུར་བུལ་ཙམ་ཡིན་གྱི་ཐོབ་པའི་ཚེ་ན་བཟང་ངན་མེད་དོ་ཞེ་ན། དེ་ཡང་མི་འཐད་དེ། ཐོབ་བྱེད་ཀྱི་ལམ་ལ་དམན་མཆོག་ཡོད་པས། འཐོབ་བྱའི་འབྲས་བུ་ལ་ཡང་དམན་མཆོག་ཡོད་པར་གྲུབ་པའི་ཕྱིར། ཐོབ་བྱེད་ཀྱི་ལམ་ལ་དམན་མཆོག་ཡོད་པར་ཡང་གྲུབ་སྟེ། རྒྱུའི་ཐེག་པར་ཆགས་བྲལ་བཏང་སྙོམས་ཀྱི་ལམ་ཙམ་གྱིས་འགྲུབ་ལ། འབྲས་བུའི་ཐེག་པར་ནི་ཆགས་བཅས་བདེ་བའི་ལམ་མ་བསྟེན་པར་སངས་རྒྱས་ཐོབ་མི་སྲིད་དེ། ཇི་སྐད་དུ་རྒྱུད་ལས། རིག་པ་འདི་ནི་དོར་བྱས་ནས། །ཐབས་གཞན་གྱིས་ནི་འཚང་མི་རྒྱ། །བརྟུལ་ཞུགས་རྣམས་ཀྱི་མཆོག་གི་མཆོག །རིག་མའི་བརྟུལ་ཞུགས་བུ་ཡིས་སྤྱོད། །ཅེས་དང༌། དཀའ་ཐུབ་སྡོམ་པ་མི་ཟད་པ། །བསྟེན་ན་འགྲུབ་པར་མི་འགྱུར་གྱི། །འདོད་པ་ཀུན་ལ་ལོངས་སྤྱོད་པས། །བསྟེན་ན་མྱུར་དུ་འགྲུབ་པར་འགྱུར། །ཞེས་གསུངས་སོ། །

 སྤྱིར་གནས་སྐབས་ཉན་རང་གི་ཐེག་པར་རིགས་ངེས་ཀྱང༌། མཐར་ཐུག་ཐེག་པ་ཆེན་པོར་རིགས་གཅིག་པ་བཞིན་དུ། གནས་སྐབས་ཕར་ཕྱིན་ཐེག་པའི་རང་ལམ་ནས་འཚང་རྒྱ་བའང་མཐར་ཐུག་སྔགས་ལམ་ནས་འཚང་རྒྱ་དགོས་པར་གྲུབ་ལ། ཁ་ཅིག་ཕར་ཕྱིན་ཐེག་པའི་འཕགས་པས་སྔགས་ལམ་ནས་འཚང་རྒྱ་བ་དེའི་ཚེ། འཇུག་པ་བདེ་ཞིང་ལམ་མྱུར་བའི་སྔགས་ལམ་པ་གཉིས་སོ་སྐྱེ་དེ་འཚང་རྒྱ་བ་ལ་སྐལ་བ་མཆོག་ཏུ་ཐལ་བ་དང༌། འདོད་ན་ཧ་ཅང་བཞད་གད་ཀྱི་གནས་ཡིན་ནོ་ཟེར་རོ། །དེ་ལ་མགོ་མཚུངས་དང་རྣལ་མའི་ལན་གཉིས་ལས། དང་པོ་ནི། འོ་ན་དམན་ལམ་སྔོན་དུ་སོང་བའི་འཕགས་པ་རྒྱུའི་ཐེག་པའི་ཚོགས་ལམ་ནས་འཇུག་པ་དང༌། སོ་སྐྱེ་འཆིང་བ་ཀུན་ལྡན་རྒྱུའི་ཐེག་པ་ལ་ཞུགས་པ་གཉིས་ལས། རྒྱུའི་ཐེག་པར་འཚང་རྒྱ་བ་ལ་སོ་སྐྱེ་དེ་སྐལ་བ་མཆོག་ཏུ་ཐལ། དམན་ལམ་སྔོན་སོང་གི་འཕགས་པ་ཚོགས་ལམ་པ་དེ་རང་ལམ་གྱི་རིང་ལམ་བརྒྱུད་ནས་སླར་རྒྱུའི་ཐེག་པ་ལ་ཞུགས་པའི་ཕྱིར། གཉིས་པ་ནི། ཕར་ཕྱིན་ཐེག་པའི་འཕགས་པས་རིང་ལམ་བརྒྱུད་ནས་སྔགས་ལམ་ལ་འཇུག་ན། ཐེག་ཆེན་འཕགས་པ་དབང་རྣོན་ལས་སོ་སྐྱེ་འཆིང་བ་ཀུན་ལྡན་སྔགས་ལམ་ལ་འཇུག་པའི་སོ་སྐྱེ་དེ་འཚང་རྒྱ་བ་ལ་སྐལ་བ་མཆོག་ཏུ་གྱུར་པའི་ཁྱབ་པ་མ་ངེས་ཏེ། དེ་གཉིས་སྔགས་ལམ་ནས་འཚང་རྒྱ་བ་ལ་སྐལ་བ་མཆོག་དམན་མེད་ལ། གནས་སྐབས་རྒྱུའི་ཐེག་པར་རིགས་ངེས་པ་དེ་ལ་སྔགས་ལམ་ནས་འཚང་རྒྱ་བའི་སྐལ་བ་དང་རིགས་མཆོག་ཏུ་གྱུར་ཀྱང༌། སྐབས་དེར་རིགས་དང་སྐལ་བ་མཆོག་དེ་མ་སད་པ་ཅིག་སྲིད་པའི་ཕྱིར། རྣམ་པ་གཅིག་ཏུ་ན། རྒྱུའི་ཐེག་ཆེན་འཕགས་པ་ལས། སོ་སྐྱེ་འཆིང་བ་ཀུན་ལྡན་པ་སངས་རྒྱས་ཡོངས་རྫོགས་ཐོབ་པ་ལ་སྐལ་བ་མཆོག་ཏུ་ཐལ་བ་འདོད་ནའང་ཁྱོད་ལ་ཅི་བྱར་ཡོད་དེ། ཕར་ཕྱིན་ཐེག་པའི་རང་ལམ་ནས་རང་ལུགས་ཀྱི་སངས་རྒྱས་ཐོབ་པ་ལའང་ཕྱིར་མི་ལྡོག་པར་ས་བརྒྱད་པ་ཙམ་ནས་སངས་རྒྱས་མཆོག་གི་སྤྲུལ་པའི་སྐུས་ལུང་བསྟན་པར་ནུས་ཀྱི། དེ་ལས་གོང་དུ་མི་ནུས་ན། འདིར་སོ་སོ་སྐྱེ་བོའི་དུས་ནའང་སོ་སོ་སྐྱེ་བོའི་རྡོ་རྗེ་སློབ་དཔོན་གྱིས་རྡོ་རྗེ་འཆང་གི་ལུང་དཔང་པོར་བྱས་ནས་དབང་བསྐུར་བའི་རྗེས་ཐོགས་ཁོ་ནར་རབ་ཚེ་འདི་དང་བར་དོ། ཐ་མ་དམ་ཚིག་མ་ཉམས་ན་སྐྱེ་བ་བདུན་ནམ་བཅུ་དྲུག་ལ་འཚང་རྒྱ་བར་ལུང་སྟོན་པར་ནུས་པ་ཉིད་ཀྱི་ཕྱིར། དེ་མ་གྲུབ་པ་མ་ཡིན་ནོ། །

 ཡང་ཁ་ཅིག །ཕར་ཕྱིན་ཐེག་པའི་རང་ལམ་གྱི་ཚོགས་ལམ་ཆེན་པོ་ཙམ་ནས་གསང་སྔགས་ཀྱི་ལམ་ལ་མི་འཇུག་པ་མི་སྲིད་དེ། དེར་མངོན་ཤེས་ཀྱི་མཐུ་དང༌། སངས་རྒྱས་ལ་གདམས་ངག་མཉན་ཆོག་པས་རང་ལམ་རིང་བར་ཤེས་ཤིང༌། སྔགས་ལམ་ཉེ་བར་མི་ཤེས་པ་མི་སྲིད་པས། དེ་ནས་སྔགས་ལམ་ལ་མི་འཇུག་ཀ་མེད་པའི་ཕྱིར་ཞེས་ཟེར་རོ། །དེ་ཡང་རྟགས་ཁྱབ་མ་གྲུབ་པ་ཡིན་ཏེ། མཐར་ཐུག་སྔགས་ལམ་གྱིས་སངས་རྒྱས་འཐོབ་ཀྱང༌། གནས་སྐབས་རྒྱུའི་ཐེག་པ་སངས་རྒྱས་དང་པོར་མངོན་དུ་བྱེད་པའི་རིགས་ངེས་ཤིག་སྲིད་ལ། དེ་འདྲའི་རིགས་དེ་རང་གི་མངོན་ཤེས་ཀྱིས་བརྟགས་ཀྱང༌། རང་ལམ་གྱི་སངས་རྒྱས་ལས་དེའི་གོང་དུ་སྔགས་ལམ་གྱི་སངས་རྒྱས་ཡོད་པར་མི་ཤེས་པ་དང༌། སངས་རྒྱས་རྣམས་ཀྱིས་ཀྱང་སེམས་ཅན་ལ་རང་བློ་དང་འཚམས་པར་ཆོས་སྟོན་གྱི། དེ་ལས་གཞན་དུ་མི་སྟོན་ཏེ། གདུལ་བྱ་དུས་ལ་མ་བབས་པའི་ཕྱིར། དཔེར་ན་ཉན་ཐོས་ལ་གཏན་དུ་བའི་མྱང་འདས་མེད་ཀྱང༌། ཉན་ཐོས་འཕགས་པས་ཡོད་པར་བལྟ་ཞིང༌། སངས་རྒྱས་ཀྱིས་ཀྱང་ཡོད་པར་བསྟན་ནས་གནས་སྐབས་ཉན་ཐོས་ཀྱི་མྱང་འདས་མངོན་དུ་བྱེད་པ་ལྟ་བུའོ། །

 ཡང་ཁ་ཅིག །རྒྱུའི་ཐེག་པའི་སངས་རྒྱས་ཆོས་ཅན། ཁྱོད་ཐམས་ཅད་མཁྱེན་པ་མ་ཡིན་པར་ཐལ། ཁྱོད་ཀྱི་གོང་དུ་གྱུར་པའི་སྔགས་ལམ་གྱི་སངས་རྒྱས་ཀྱིས་གནས་ལུགས་ཐམས་ཅད་མངོན་དུ་བྱས་ཤིང་མཁྱེན་པ་མ་ཡིན་པའི་ཕྱིར་ཞེ་ན། ཁྱབ་པ་མེད་དེ། རང་ལམ་གྱི་ཚོགས་གཉིས་བསགས་པ་ལས་བྱུང་བའི་རྒྱུའི་སྟོབས་ཀྱིས་ཤེས་བྱ་ཅི་ཙམ་པ་དེ་ཙམ་དུ་མཁྱེན་པ་ལ་ཐམས་ཅད་མཁྱེན་པར་སྐབས་འདིར་འཇོག་པའི་ཕྱིར། དཔེར་ན་རང་སངས་རྒྱས་ཡང་དག་པར་རྫོགས་པའི་སངས་རྒྱས་ལ་ལྟོས་ན་སངས་རྒྱས་མ་ཡིན་ཀྱང༌། རང་སངས་རྒྱས་ལ་ལྟོས་ནས་སངས་རྒྱས་སུ་འཇོག་པ་བཞིན་ནོ། །

 འོ་ན་མཐར་ཐུག་སྔགས་ལམ་ལ་བརྟེན་ནས་འཚང་རྒྱ་དགོས་ཀྱང༌། གནས་སྐབས་རྒྱུའི་ཐེག་པས་འཚང་རྒྱ་དགོས་པར་རིགས་ངེས་ཚུལ་ཇི་ལྟ་བུ་ཞེ་ན། དེ་ལྟ་བུའི་གང་ཟག་དེ་མདོ་སྔགས་གཉིས་ཀྱི་འབྲས་བུ་ལ་མཆོག་དམན་མེད་པར་བལྟ་ཞིང༌། ལམ་མྱུར་བུལ་གྱི་ཁྱད་པར་ཙམ་དུ་རིག་ནས། སྔགས་ལམ་མྱུར་བ་དེ་ཁེ་ཆེ་ཡང༌། དམ་ཚིག་དང་སྡོམ་པ་ཅུང་ཟད་ཉམས་ཀྱང་རྡོ་རྗེ་དམྱལ་བ་ལ་སོགས་པར་སྐྱེ་བའི་ལམ་གྱི་གེགས་ཉེན་ཆེ་བར་མཐོང་ནས། མདོའི་ལམ་ཅུང་བུལ་བའི་ཆ་ནས་ཁེ་ཆུང་ཡང་དེ་ལྟ་བུའི་ཉེན་མེད་པས་ཕར་ཕྱིན་ཐེག་པའི་རང་ལམ་བརྟན་པར་གོ་སྟེ་ལམ་དེ་ཉིད་ཀྱི་ལམ་ནས་འཇུག་པར་བྱེད་དེ། དེ་ལྟ་བུའི་གདུལ་བྱ་རྗེས་སུ་འཛིན་པའི་ཆེད་དུ། དཔལ་ལྡན་མར་མེ་བྱེད་པས་ཕར་ཕྱིན་ཐེག་པའི་གདམས་ངག་རྣམས་སུ་ཚུལ་འདི་ལན་ཅིག་མིན་པར་ནན་ཏན་དུ་གསུངས་སོ། །རྒྱུའི་ཐེག་པའི་འཁོར་ལོ་ཐ་མ་དང༌། དེའི་དགོངས་འགྲེལ་རྒྱུད་བླ་མ་སོགས་ལས། སངས་རྒྱས་ཆོས་ཀྱི་སྐུ་ལ་གཙང་རྟག་བདེ་བདག་དམ་པའི་ཕ་རོལ་ཏུ་ཕྱིན་པ་ཡོད་པར་གསུངས་ཤིང༌། རྒྱུའི་ཐེག་པའི་སངས་རྒྱས་ལ་དེའི་ཆ་ཤས་ཙམ་ཡོད་ཀྱང༌། མཚན་ཉིད་པ་ནི་སྔགས་ཀྱི་སངས་རྒྱས་ཆོས་སྐུར་གྱུར་པ་ལ་ཡོད་པ་མིན་ནོ། །དེས་ན་བླ་ན་མེད་ཅིང་གོང་ན་མེད་པའི་སངས་རྒྱས་ཐོབ་པར་བྱེད་པ་ལ་ནི། སྔགས་ལ་མ་ཞུགས་པར་འབྱུང་བ་མ་ཡིན་ཏེ། སློབ་དཔོན་ཨཱརྻ་དེ་ཝས་སྤྱོད་བསྡུས་ལས། འདུས་པ་ལ་སོགས་པ་རྣལ་འབྱོར་ཆེན་པོའི་རྒྱུད་ལ་མ་ཞུགས་པར་བསྐལ་པ་གངྒཱའི་ཀླུང་གི་བྱེ་མ་སྙེད་དང་མཉམ་པ་སྙེད་ཀྱི་བསྐལ་པ་ཐམས་ཅད་ཀྱིས་ཀྱང༌། རང་གིས་སེམས་ཀྱིས་ཡང་དག་པ་ཇི་ལྟ་བ་ཤེས་པར་མི་ནུས་ཤིང༌། ཀུན་རྫོབ་ཀྱི་བདེན་པ་མཐོང་བར་མི་འགྱུར་ཞེས་གསུངས་ལ། རང་གི་སེམས་ཀྱི་ཡང་དག་པ་ཇི་ལྟ་བ་ཉིད་ནི་སེམས་དབེན་གྱི་རིམ་པ་དང༌། ཀུན་རྫོབ་ཀྱི་བདེན་པ་ནི་སྒྱུ་ལུས་ཀྱི་རིམ་པ་ལ་དགོངས་པའོ། །དེ་ཡང་ཕྱི་ནང་གི་ཕྱག་རྒྱ་ལ་མ་བརྟེན་པར་སྔགས་ལུགས་ཀྱི་སངས་རྒྱས་མི་འགྲུབ་པ་འདི་ནི། རིམ་ལྔ་ལས། གང་ཞིག་ཆུ་སྐྱེས་རྡོ་རྗེ་སྦྱོར། །ཀུན་རྫོབ་ཏུ་ཡང་མེད་གྱུར་ན། །ལན་ཅིག་ཙམ་ཞིག་མྱོང་ནས་ཀྱང༌། །རྣལ་འབྱོར་སྟོབས་ཀྱིས་འགྲུབ་པར་འགྱུར། །ཡེ་ཤེས་འཇུག་པའི་ངོ་བོ་ཡིས། །དབྱེ་བ་ཇི་བཞིན་ཤེས་བྱས་ལ། །རང་བཞིན་དེ་ཉིད་སླར་ཡང་ནི། །རྟག་ཏུ་རྣལ་འབྱོར་པས་མཚོན་བྱ། །ཞེས་དང༌། དཔལ་གསང་བ་གྲུབ་པ་ལས། ལས་ཀྱི་ཕྱག་རྒྱ་མཉམ་ལྡན་པས། །རྡོ་རྗེ་པདྨ་མཉམ་སྦྱོར་བ། །བདེན་པ་གསུང་བས་མངོན་སུམ་དུ། །འདི་འདྲའི་སྒོམ་པ་གང་གསུངས་པ། །དང་པོའི་ལས་ཅན་སེམས་ཅན་ལ། །ལས་ཀྱི་ཕྱག་རྒྱ་གང་སྤངས་ནས། །བྱང་ཆུབ་སེམས་ནི་རབ་སྟོན་པ། །གཞན་གྱིས་མཚོན་པས་མི་མཐོང་སྟེ། །དང་པོའི་ལས་པས་རིག་པར་བྱ། །ཞེས་ཕྱག་རྒྱ་ཆེན་པོའི་དཔེ་དོན་གྱི་ཡེ་ཤེས་བསྐྱེད་པ་ལ་དང་པོར་བསྟེན་དགོས་པ་དང༌། དང་པོར་བསྟེན་པ་ལ་མཚོན་ནས་རྗེས་སུ་བདེ་སྟོང་གི་ཡེ་ཤེས་ཡང་ནས་ཡང་དུ་དྲན་པར་བྱས་ནས་སྒྲིབ་གཉིས་འཛག་སྒྲིབ་དང་བཅས་པ་སྤོང་བར་བྱེད་དོ། །

 འོ་ན་སྔགས་ལམ་ལ་མ་བརྟེན་པར་མཐར་ཐུག་གི་སངས་རྒྱས་མི་ཐོབ་ན། གསང་འདུས་སུ། སངས་རྒྱས་མར་མེ་མཛད་ནས་སངས་རྒྱས་འོད་སྲུངས་ཀྱི་བར་དུ་གསང་སྔགས་མ་གསུངས་པར་བཤད་པས། སངས་རྒྱས་ཀྱི་ལམ་གྱི་མཆོག་དེ་དཔེ་མཁྱུད་བྱས་པར་མི་འགྱུར་རམ་ཞེ་ན། ག་ལ་འགྱུར་ཏེ། གནས་སྐབས་དེར་དེའི་སྐལ་བ་དང་མི་ལྡན་པའི་གདུལ་བྱ་ལ་བསྟན་ཡང་ཕན་པར་མི་འགྱུར་ཏེ། སྒྲོན་གསལ་ལས། དུས་དེ་སྲིད་ཀྱི་བར་དུ་སེམས་ཅན་དམན་པ་ལ་ལྷག་པར་མོས་ཤིང་སྦྱིན་པ་དང་ཚུལ་ཁྲིམས་ལ་སོགས་པ་འདོད་ཆགས་དང་བྲལ་བའི་ཆོས་ཀྱི་འདུལ་བ། ཟབ་མོ་བསྟན་པས་སྐྲག་པའི་ཡིད་དང་ལྡན་པ་ཡིན་ཏེ། དེ་བས་ན་སྐལ་བ་མེད་པས་དེའི་ཚེ་གསང་བ་ཆེན་པོའི་དོན་བཤད་པ་མ་གསུངས་སོ། །དུས་འདིར་ནི་སེམས་ཅན་འདོད་ཆགས་ལ་སྤྱོད་ཅིང་སྙིགས་མ་ལྔ་བདོ་བའི་འགྲོ་བ་རྣམས་ཀྱི་མོས་པ་མཁྱེན་ནས་བྱོན་ཏེ། དེ་བཞིན་གཤེགས་པ་འབའ་ཞིག་གིས་གསུངས་པ་ཡིན་ནོ། །ཞེས་གསུངས་ལ། སྤྱིར་སྔགས་ཀྱི་གདུལ་བྱ་ཆགས་སོགས་ཉོན་མོངས་པ་ཇི་ལྟར་ཆེ་བ་དེ་ཡང༌། དབང་རྣོན་གྱི་སྐལ་བ་མཆོག་ཏུ་གྱུར་པའི་རྒྱུ་མཚན་ནི་ཆགས་སོགས་ཉོན་མོངས་པའི་སྟོབས་ཇི་ལྟར་ཆེ་བ་བཞིན། དེའི་བག་ཉལ་ཕྲ་མོ་ཚུན་གཞར་ནས་དྲུངས་འབྱིན་བྱེད་ཀྱི་བདེ་ཆེན་གྱི་ཡེ་ཤེས་འདྲེན་པའི་ནུས་པའམ་སྐལ་བ་ལ་ཡོད་པ་ལ་དགོངས་པ་ཡིན་གྱི། ཆགས་སོགས་ཉོན་མོངས་པ་ཁ་རྒྱལ་ཏེ་སེམས་རྒྱུད་མ་རུངས་པར་བྱེད་པ་ག་ལ་ཡིན། དེ་བཞིན་དུ་དུས་འཁོར་འགྲེལ་ཆེན་དུ་འདིར་འདུས་པ་ལས། དེ་བཞིན་གཤེགས་པ་མར་མེ་མཛད་ནས་ཤཱཀྱ་ཐུབ་པའི་བར་དུ་དེ་བཞིན་གཤེགས་པ་གང་གིས་ཀྱང་སྔགས་ཀྱི་ཐེག་པ་མ་གསུངས་སོ་ཞེས་པ་གང་ཡིན་པ་དེ་ནི། དེའི་ཚེ་དེའི་དུས་ན་ཞེས་པ་སྟེ། འཕགས་པའི་ཡུལ་དུ་ཆོས་སྟོན་པའི་དུས་ན་རིགས་བཞིའི་མངོན་པའི་ང་རྒྱལ་དང་ལྡན་ཞིང་སྐལ་བ་མེད་པའི་སེམས་ཅན་རྣམས་ཀྱི་བསམ་པའི་དབང་གིས། འཕགས་པའི་ཡུལ་དུ་འཁོར་རྣམས་ལ་མ་བསྟན་ཏེ། དུས་གཞན་དུ་ཡུལ་གཞན་གྱི་འཇིག་རྟེན་གྱི་ཁམས་ཀྱི་འཁོར་ལ་ཡང་མ་བསྟན་པ་ཡང་མ་ཡིན་ནོ། །དེ་བཞིན་གཤེགས་པའི་གསུངས་འདིའི་ཕྱིར་དེ་བཞིན་གཤེགས་པ་ཐམས་ཅད་ཐེག་པ་གསུམ་སྟོན་པར་བྱེད་པ་པོ་ཡིན་ནོ། །རྣམ་པ་གཞན་དུ་ན་ཐམས་ཅད་མཁྱེན་པ་ཉིད་དུ་མི་འགྱུར་ཏེ། རྡོ་རྗེ་ཐེག་པ་སྟོན་པར་བྱེད་པ་པོ་ཉིད་མ་ཡིན་པའི་ཕྱིར། ཞེས་གསུངས་སོ། །

 དེས་ན་སྔགས་ཀྱི་ལམ་དང་ཐེག་པ་འདི་ནི། ལམ་དང་ཐེག་པ་ཐམས་ཅད་ལས་ཕུལ་དུ་དབྱུང་དུ་མེད་པའི་ལམ་དང་ཐེག་པ་ཡིན་པས། དེའི་མི་སློབ་ལམ་གྱི་འབྲས་བུ་རྡོ་རྗེ་ཐེག་པ་དེའི་ཡོན་ཏན་ནི། ཤེས་བྱ་ལ་སྲིད་ཚད་ཀྱི་ཡོན་ཏན་ཐམས་ཅད་དེའི་ཡོན་ཏན་དུ་འགྱུར་བ་ཡིན་ཏེ། ཡོན་ཏན་འདིའི་མིང་གི་རྣམ་གྲངས་སུ་དཔལ་ཆེན་རྣམས་ཀྱི་མཆོག་ཏུ་འགྱུར་བ་མེད་པའི་བདེ་ཆེན་ཡེ་ཤེས་ཀྱི་ཡོན་ཏན་ཞེས་པའི་འབྲས་བུ་ལྷན་ཅིག་སྐྱེས་པའི་ཡེ་ཤེས་འོད་གསལ་བའི་ཡོན་ཏན་ཞེས་པའི་རྦ་རླབས་ཐམས་ཅད་རྣམ་པར་ཞིག་པ་མཆོག་གི་བདེ་བ་མི་ཟད་པའི་ཡོན་ཏན་ཞེས་ཀྱང་བརྗོད་དོ། །དེས་ན་འབྲས་བུ་འདི་སྒྲུབ་པར་བྱེད་པའི་ལམ་འདི་རབ་ཏུ་གཅེས་པས་ལམ་འདི་གོང་ན་མེད་ཅིང་བླ་ན་མེད་པའི་ཁམས་གསུམ་དུ་འཁོར་ལོས་བསྒྱུར་བའི་དུས་གསུམ་གྱི་སངས་རྒྱས་ཐམས་ཅད་ཀྱིས་དབྱངས་གཅིག་གིས་གསུངས་པ་ཡིན་ཏེ། ཇི་སྐད་དུ། འདས་པའི་སངས་རྒྱས་རྣམས་ཀྱིས་གསུངས། །མ་འོངས་རྣམས་ཀྱང་གསུང་འགྱུར་ལ། །ད་ལྟར་བྱུང་བའི་རྫོགས་སངས་རྒྱས། །ཡང་ནས་ཡང་དུ་གསུངས་བ་གང༌། །ཞེས་འབྱུང་བའི་ཕྱིར་རོ། །

 མདོར་ན་སྔགས་བླ་མེད་པའི་ལུགས་ཀྱི་ཕྱག་རྒྱ་ཆེན་པོའི་རྟོགས་པའི་ཡེ་ཤེས་ནི། ཁམས་དྲུག་ལྡན་གྱི་རྡོ་རྗེའི་ལུས་ལ་ཉེ་རྒྱུ་ལྷན་སྐྱེས་ཀྱི་རིགས་ལ་ཡོད་པའི་ནང་གི་རྩ་དབུ་མ་གཞན་མཆོག་ཕ་རོལ་ཏུ་ཕྱིན་པའི་རྩ་དབུ་མར་གནས་གྱུར་པའི་ནང་དུ། རྡོ་རྗེ་སྒྲ་གཅན་གྱི་རླུང་འོད་གསལ་གྱི་བཞོན་པར་གྱུར་པ་སྟོབས་སུ་སོང་ནས་སྣང་མཆེད་ཐོབ་གསུམ་གྱི་བཞོན་པར་གྱུར་པའི་མུན་པ་ཆེན་པོའི་རླུང་རྒྱུན་གཅོད་པའི་ཟ་བའི་ནུས་པ་རྙེད་པ་ན། ལྷན་ཅིག་བྱེད་རྐྱེན། ཕྱི་ནང་གི་པདྨ་ལས་བྱུང་བའི་ཡེ་ཤེས་ཀྱི་གཏུམ་མོ་འབར་བའི་རེག་པས་གཞན་མཆོག་གི་རྩ་དབུ་མ་ལ་ཡོད་པའི་དེ་བཞིན་གཤེགས་པ་ཡབ་ཡུམ་དྲུག་གི་ངོ་བོའི་མི་ཤིགས་པའི་བྱང་ཆུབ་ཀྱི་སེམས་དཀར་དམར་ཞུ་བས། དེའི་ཆོས་ཅན་དགའ་བ་དང་བདེ་བ་ཆེན་པོ་བཅུ་དྲུག་དང༌། དེའི་ཆོས་ཉིད་སྟོང་པ་ཉིད་བཅུ་དྲུག་མངོན་དུ་བྱས་པས་རྣམ་སྨིན་གྱི་རྩ་དང༌། ལས་ཀྱི་རླུང་དང༌། འཛག་བཅས་ཀྱི་ཐིག་ལེ་བསྐྱེད་པའི་འཕོ་བའི་སྒྲིབ་པ་ཐམས་ཅད་བཅོམ་པར་བྱེད་པའི་བར་ཆད་མེད་ལམ་དང༌། བཅོམ་ཟིན་ནས་ཕྱིར་ལྡོག་པ་མེད་པའི་འགོག་པའི་ཡེ་ཤེས་ཤིག་ལ་ཕྱག་རྒྱ་ཆེན་པོའི་ཡེ་ཤེས་སམ་ཕྱག་རྒྱ་ཆེན་པོ་རྟོགས་པའི་ཡེ་ཤེས་ཞེས་བརྗོད་ཀྱི། དེང་སང་ཁ་ཅིག་གི་ལུགས་ལྟར་རིག་ཤེས་ཚད་མའི་རྟོག་ངོ་ན། ཆོས་ཐམས་ཅད་ཅིར་ཡང་རུང་བར་མ་གྲུབ་པའི་སྟོང་ཉིད་དེ་བློ་ཡུལ་དུ་བྱར་མི་རུང་བའོ། །ཞེས་པ་ཙམ་དུ་རྟོགས་པའི་རྟོགས་པ་ལ་བློ་འདས་ཡིད་ལ་མི་བྱེད་པ་ཕྱག་རྒྱ་ཆེན་པོའི་རྟོགས་པར་འདོད་པ་དང༌། ཡང༌། ལུས་སེམས་ཀྱི་བྱེད་བཅིང་འགའ་ཞིག་གིས། སེམས་ཡུལ་གང་ལ་ཡང་དམིགས་པར་མ་ནུས་ཤིང༌། དེའི་དབང་གིས་ཕྱི་ནང་གི་ཡུལ་གང་ཡང་གསལ་བ་ཉམས་སུ་མ་མྱོང་བ་ཙམ་ལ་ཡུལ་དང་ཡུལ་ཅན་ཐམས་ཅད་ཀྱི་སྤྲོས་པ་ཐལ་བྱུང་དུ་ཆད་པའི་སྟོང་པ་ཉིད་ཕྱག་རྒྱ་ཆེན་པོར་གྱུར་པའི་མི་རྟོག་ཡེ་ཤེས་མངོན་དུ་བྱས་པར་རློམ་པ་དེ་དག་གི་ཕྱག་ཆེན་གྱི་ཡེ་ཤེས་དེ། ཕྱག་ཆེན་གྱི་ཡེ་ཤེས་ཡིན་པ་ལྟ་ག་ལ་ཞིག །དེ་ལྟ་བུའི་ལྟ་སྒོམ་རྟོགས་པ་དེ་ནི་ཕྱག་ཆེན་གྱི་ཡེ་ཤེས་སྐྱེ་བའི་མི་མཐུན་ཕྱོགས་ཡིན་ཏེ། རང་གི་ལྟ་བའི་འདོད་པ་མདོར་བསྟན་ལས། ཕུང་པོ་རྣམ་དཔྱད་སྟོང་པ་ཉིད། །ཆུ་ཤིང་བཞིན་དུ་སྙིང་པོ་མེད། །རྣམ་པ་ཀུན་ཏུ་མཆོག་ལྡན་པའི། །སྟོང་ཉིད་དེ་ལྟར་འགྱུར་མ་ཡིན། །ཞེས་དང༌། འགྲེལ་ཆེན་དྲི་མེད་འོད་ལས། རྡུལ་ཕྲ་རབ་ཚོགས་པའི་བདག་ཉིད་ཀྱིས་ཆོས་རྣམ་པར་དཔྱད་པའི་སྟོང་པ་ཆད་པའི་སྟོང་པ་ལས་རིང་དུ་བྱས་པ་དང༌། ཞེས་དང༌། གྲོལ་བའི་ཐིག་ལེ་ལས་ཀྱང༌། ཅི་ཕྱིར་ཤཱཀྱ་ཐུབ་པ་ཡིས། །གྲངས་མེད་བར་དུ་ཚོགས་བསགས་ཀྱང༌། །འདི་དོན་མ་རྟོགས་ནཻ་རཉྫར། །ཅི་ཡང་མ་ཡིན་ཏིང་འཛིན་གནས། །དེ་ཚེ་བདེར་གཤེགས་ཀུན་གྱིས་ཀྱང༌། །ཐལ་བྱུང་བློ་ཅན་དེ་བཟློག་སྟེ། །ནམ་མཁའི་དཀྱིལ་ལྟར་རྣམ་དག་པའི། །ཟབ་གསལ་དྲི་མེད་རབ་བསྟན་ཏོ། །ནམ་ཕྱེད་དུས་སུ་བརྒྱལ་བ་ལྟར། །དེ་ཉིད་བསྒོམས་པས་ཐོ་རངས་དུས། །སྐད་ཅིག་གིས་ནི་ཡང་དག་རྟོགས། །ཞེས་འབྱུང་བའི་ཕྱིར་རོ། །

 གཞི་ལམ་འབྲས་བུ་ཐམས་ཅད་ལ། ཞེས་སོགས་ལ། སེམས་ཅན་ཐམས་ཅད་ལ་ཐོག་མ་མེད་པ་གཞིའི་དུས་ནས། ཕྱག་རྒྱ་ཆེན་པོ་དང་བདེ་བ་ཆེན་པོ་ལྷན་སྐྱེས་ཀྱི་རིགས་ཡོད་པས། དེ་ལམ་རྡོ་རྗེའི་རྣལ་འབྱོར་གྱིས་སྦྱངས་ནས། འབྲས་བུ་ཕྱག་རྒྱ་ཆེན་པོ་མཆོག་གི་དངོས་གྲུབ་མངོན་དུ་བྱེད་པ་ཡིན་ནོ། །

 གཞིའི་དུས་སུ་ཡོན་ཏན་གྱི་བདག་ཉིད་ཡིན་སོགས་ལ། གཞི་དུས་ལྷན་སྐྱེས་ཀྱི་རིགས་ལའང་འབྲས་བུ་ཕྱག་རྒྱ་ཆེན་པོ་འབྱུང་རུང་གི་ཡོན་ཏན་ཡོད་པ་ཡིན་ཏེ། འབྲས་བུ་རྒྱུ་དང་འདྲ་བར་སྐྱེ་བའི་ཕྱིར། དོན་འདི་ལ་དགོངས་ཏེ་རྗེ་བཙུན་གྲགས་པས། རང་བཞིན་རྒྱུ་ལ་བསམས་ན་ལྷུན་གྲུབ་སྟེ། །མཐའ་ཡས་ཡོན་ཏན་ཚོགས་རྣམས་གནས་འགྱུར་ཡིན། །དེས་ན་ལྷུན་གྲུབ་གནས་གྱུར་མི་འགལ་ཏེ། །བརྩི་བ་འདི་ནི་འབྲས་བུའི་ལྷན་སྐྱེས་ཡིན། །ཞེས་གསུངས་གདའ་བ་ལེགས་པར་མ་གསུངས་པ་མ་ཡིན་ནོ། །ཁ་ཅིག་གི་ལུགས་ལྟར། སྔགས་བླ་མེད་ཀྱི་ཕྱག་ཆེན་དེ་ཁམས་རང་བཞིན་རྣམ་དག་དང་རང་བཞིན་ཤེར་ཕྱིན་དང་དོན་གཅིག་པར་འདོད་པ་ཡོད་ཀྱང་བདེ་བ་ཆེན་པོའི་ཁམས་སམ་རིགས་རང་བཞིན་གྱིས་རྣམ་པར་དག་པའི་རིགས་དང༌། རྣམ་ཀུན་མཆོག་ལྡན་གྱི་རང་བཞིན་ཤེར་ཕྱིན་བདེ་ཆེན་གྱི་ཡེ་ཤེས་བསྐྱེད་ནུས་ལ་བསམས་ནས་དེ་སྐད་འདོད་ན་ནི། ཕྱག་རྒྱ་ཆེན་པོ་དངོས་མ་ཡིན་ཀྱང་ཕྱག་ཆེན་གྱི་རྒྱུ་ཙམ་དུ་འགྱུར་མོད། མདོ་ལུགས་ཀྱི་རང་བཞིན་རྣམ་དག་དང་རང་བཞིན་ཤེར་ཕྱིན་ཙམ་དང་ནི། སྔགས་ལུགས་ཀྱི་ཕྱག་ཆེན་དོན་གཅིག་པ་ག་ལ་ཞིག །དེའི་རྒྱུ་ཐུན་མོང་མ་ཡིན་པར་ཡང་མི་རིགས་ཏེ་མདོ་ལུགས་ནས་ཐུན་མོང་བའི་སངས་རྒྱས་ཀྱི་རྒྱུ་བདེ་གཤེགས་སྙིང་པོའི་མིང་ཅན་རང་བཞིན་རྣམ་དག་ལ་བཤད་ཀྱང༌། ཐུན་མོང་མིན་པའི་སངས་རྒྱས་ཀྱི་རྒྱུ་ལྷན་སྐྱེས་ཀྱི་རིགས་ལ་བཤད་པས་ལུགས་དེ་ལ་མ་གྲགས་པའི་ཕྱིར་དང༌། སྔགས་སུ་ནི་ཐུན་མོང་མིན་པའི་སངས་རྒྱས་ཀྱི་རྒྱུ་ལྷན་སྐྱེས་ཀྱི་རིགས་དེ་རང་བཞིན་རྣམ་དག་དང་རང་བཞིན་ཤེར་ཕྱིན་སྟོང་རྐྱང་གིས་ཆོག་པར་མ་བཤད་པའི་ཕྱིར།

 སྤྱིར་མདོ་ལུགས་ཀྱི་སེམས་རང་བཞིན་འོད་གསལ་མངོན་དུ་བྱས་ཞེས་པ་དང༌། ལམ་ཤེས་རབ་ཀྱི་ཕ་རོལ་ཏུ་ཕྱིན་པ་མངོན་དུ་བྱས་ཞེས་པའི་འོད་གསལ་དང༌། ཤེར་ཕྱིན་དང༌། སྔགས་བླ་མེད་ནས་སེམས་རང་བཞིན་འོད་གསལ་མངོན་དུ་བྱས་པ་དང༌། ལམ་ཤེས་རབ་ཀྱི་ཕ་རོལ་ཏུ་ཕྱིན་མ་མངོན་དུ་བྱས་པའི་འོད་གསལ་དང༌། ཤེར་ཕྱིན་དག་མིང་ཙམ་དུ་མཐུན་ཡང་དོན་གཅིག་པ་མ་ཡིན་ཏེ། ཕར་ཕྱིན་ཐེག་པར་ཡུལ་སྣང་ཕྱོགས་ལ་ཁ་ཕྱིར་ལྟའི་གློ་བུར་གྱི་དྲི་མར་གྱུར་པའི་ཚོགས་དྲུག་གི་སེམས་སེམས་བྱུང་དང་བཅས་པའི་གཟུང་འཛིན་དང་སྤྲོས་མཚན་གྱི་མུན་པའི་ངོ་བོ་ཉིད་བྲལ་བའི་ཁྱད་པར་དུ་བྱས་པའི་སོ་སོ་རང་རིག་པའི་ཡེ་ཤེས་དེ་ཉིད་གདོད་ནས་རྣམ་པར་དག་པའི་རང་བཞིན་སྟོང་པ་ཉིད་འོད་གསལ་བ་ཡིན་པར་འདོད་པས། དེ་མངོན་དུ་བྱས་པ་ལ་སེམས་རང་བཞིན་འོད་གསལ་མངོན་དུ་བྱས་པར་འཇོག་ཀྱང༌། སྔགས་བླ་མེད་པར་ནི་དེ་ཙམ་གྱིས་མ་ཆོག་པར། ཡུལ་སྟོང་ཕྱོགས་ལ་ཁ་ནང་ལྟའི་གློ་བུར་གྱི་དྲི་མར་གྱུར་པའི་སྣང་མཆེད་ཐོབ་པའི་སྣང་བ་གསུམ་གྱི་གཙོ་སེམས་ལ་རང་བཞིན་བརྒྱད་ཅུའི་སེམས་བྱུང་དང་བཅས་པའི་གཟུང་འཛིན་གྱི་སྤྲོས་མཚན་གྱི་མུན་པའི་ངོ་བོ་ཉིད་དང་བྲལ་བས་ཁྱད་པར་དུ་བྱས་པའི་བདེ་ཆེན་ཕྱག་ཆེན་གྱི་ཡེ་ཤེས་དེ་ཉིད། གདོད་ནས་རྣམ་པར་དག་པའི་རང་བཞིན་སྟོང་པ་ཉིད་འོད་གསལ་བ་ཡིན་པས་དེ་མངོན་དུ་བྱས་པ་ལ་སེམས་རང་བཞིན་གྱིས་འོད་གསལ་བ་མངོན་དུ་བྱས་པར་འཇོག་པ་ཡིན་ནོ། །ཕར་ཕྱིན་ཐེག་པ་ནི། ཟབ་མོ་སྟོང་པ་ཉིད་རྟོགས་པའི་ཡེ་ཤེས་ཀྱི་ཚོགས་མཐོང་བ་དང་སྒོམ་པའི་ལམ་དུ་ཤེས་རབ་ཀྱི་ཕར་ཕྱིན་དུ་གྱུར་པ་དང༌། རྒྱ་ཆེན་བྱང་ཆུབ་ཀྱི་སེམས་ཀྱིས་ཟིན་པའི་བསོད་ནམས་ཀྱི་ཚོགས་ཟུང་དུ་འཇུག་པས། འབྲས་བུ་རྣམ་མཁྱེན་ཐོབ་པའི་ཆ་ནས་མོ་རྟགས་སྦྱར་བ་ལ། ལམ་ཤེས་རབ་ཀྱི་ཕ་རོལ་ཏུ་ཕྱིན་མ་ཡིན་པས་དེ་མངོན་དུ་བྱས་པ་ལ་ལམ་ཤེས་རབ་ཀྱི་ཕ་རོལ་ཏུ་ཕྱིན་མ་མངོན་དུ་བྱས་པར་འཇོག་ཀྱང༌། སྔགས་བླ་ན་མེད་པར་ནི་དེ་ཙམ་གྱིས་མ་ཆོག་པར་ཕྱི་ནང་གི་ཕྱག་རྒྱ་བསྟེན་པའི་ཚོར་མྱོང་གི་སྡུག་བསྔལ་རྒྱུ་དང་བཅས་པའི་སྤྲོས་པ་ཕྲ་བའི་ཕྲ་བ་བཅད་པའི་སྟོང་པ་ཉིད་དེས་བདེ་ཆེན་གྱི་རྣམ་མཁྱེན་བསྐྱེད་ནུས་ཀྱི་ཆ་ནས་དེ་ལམ་ཤེས་རབ་ཀྱི་ཕ་རོལ་ཏུ་ཕྱིན་མ་ཡིན་པས། དེ་མངོན་དུ་བྱས་པས་ལམ་ཤེས་རབ་ཀྱི་ཕ་རོལ་ཏུ་ཕྱིན་མ་མངོན་དུ་བྱས་པར་འཇོག་པ་ཡིན་ནོ། །འདིར་རིན་པོ་ཆེ་ཏོག་གི་ལུང་དྲངས་པ་ནི། ཐུན་མོང་མ་ཡིན་པའི་སྟོང་ཉིད་རྟོགས་པ་ན་ཕན་ཡོན་ཆེན་པོ་འབྱུང་བ་སྨོས་ཅི་དགོས་ཏེ། ཐུན་མོང་བའི་སྟོང་ཉིད་ཙམ་རྟོགས་པ་ན་ཡང་ཕན་ཡོན་ཆེ་བར་བསྔགས་པ་བརྗོད་པའོ།། །།

༈ རྡོ་རྗེའི་གསུང༌། **མཉམ་བཞག་ལས་ཡོན་ཏན་ཐམས་ཅད་འབྱུང༌།** ཞེས་པ་འདིའི་གཞན་འདོད། རང་དོན་ཆོས་ཀྱི་སྐུ་ནི་མཉམ་བཞག་ཁོ་ནར་སྒྲུབ་དགོས་ཏེ། ཡེ་ཤེས་ཀྱི་ཚོགས་ཀྱིས་སྒྲུབ་དགོས་པའི་ཕྱིར་དང༌། ཐར་པ་དང་ཐམས་ཅད་མཁྱེན་པ་བསྒྲུབ་པའི་བསོད་ནམས་དང་ཡེ་ཤེས་ཀྱི་ཚོགས་ལ་མཉམ་པར་བཞག་པས། ཐར་པ་དང་ཐམས་ཅད་མཁྱེན་པའི་ཡོན་ཏན་ཐམས་ཅད་འབྱུང་ཞེས་སྐྱོབ་པ་འབྲི་གུང་པའི་གསུང་ལྷད་དང་བྲལ་བའོ། །མཆན། གཞན་དོན་གཟུགས་ཀྱི་སྐུ་ནི་རྗེས་ཐོབ་ཁོ་ནར་སྒྲུབ་དགོས་ཏེ། བསོད་ནམས་ཀྱི་ཚོགས་ཀྱིས་སྒྲུབ་དགོས་པའི་ཕྱིར། ངོ་བོ་ཉིད་ཀྱི་སྐུ་ནི་མཉམ་རྗེས་གཉིས་ཀར་ཚོགས་གཉིས་ཀྱིས་སྒྲུབ་དགོས་པ་མ་ཡིན་ཏེ། དེ་ནི་སྤྲོས་པ་ཉེ་བར་ཞི་བ་ཙམ་ལས། འབྲས་བུའི་ཡོན་ཏན་གང་ཡང་མེད་པའི་ཕྱིར་ཞེས་སྨྲའོ། །

 སྦྱོར་བ་དང་པོ་གཉིས་ཀྱི་ཁྱབ་པ་མི་འགྲུབ་སྟེ། ཡེ་ཤེས་ཀྱི་ཚོགས་ཀྱིས་ཀྱང་ཆོས་ཀྱི་སྐུ་མཉམ་རྗེས་གཉིས་ཀར་སྒྲུབ་པར་བྱེད་པའི་ཕྱིར་དང༌། བསོད་ནམས་ཀྱི་ཚོགས་ཀྱིས་ཀྱང་གཟུགས་ཀྱི་སྐུ་མཉམ་རྗེས་གཉིས་ཀར་སྒྲུབ་པར་བྱེད་པའི་ཕྱིར་ཞེས་སྨྲའོ། །སྦྱོར་བ་གསུམ་པའི་རྟགས་ཕྱི་མ་མ་གྲུབ་སྟེ། ཇི་སྐད་དུ། ཐུབ་པའི་ངོ་བོ་ཉིད་སྐུ་ནི། །ཟག་པ་མེད་པའི་ཆོས་གང་དག །ཐོབ་གྱུར་རྣམ་ཀུན་རྣམ་དག་པ། །དེ་དག་རང་བཞིན་མཚན་ཉིད་ཅན། །ཞེས་འབྱུང་བའི་ཕྱིར། ཟག་མེད་ཀྱི་ཆོས་སུ་གྱུར་པའི་ཡོན་ཏན་ཐམས་ཅད་དང་ལྡན་པར་གྲུབ་བོ། །

 འཁོར་བའི་གཞི་རྩ་བདག་འཛིན་ཡིན་པས་ཞེས་སོགས་ལ། འཇིག་ཚོགས་ལ་བདག་ཏུ་ལྟ་བ་དང་མཚུངས་ལྡན་གྱི་མ་རིག་པ་ནི། ཡང་སྲིད་དུ་འཕེན་པར་བྱེད་པའི་ཉོན་མོངས་པ་ཡིན་པས། དེ་སྤངས་པས་གདོད་འཁོར་བར་སྐྱེ་བ་ལེན་མི་ནུས་པ་ཡིན་གསུངས།

 ཉོན་མོངས་པ་དང་རྣམ་རྟོག་སྐྱེ་བ་རྗེས་ཤེས་ཡིན་པས་ཞེས་སོགས་ལ། རྒོད་ཚང་པ་དང་ཨཽ་རྒྱན་པའི་མན་ངག་རྣམས་དང༌། ལྷག་པར་ཡང་དགོན་པའི་ཁྲིད་ཡིག་ཏུ། མཉམ་བཞག་རྗེས་ཐོབ་རྗེས་ཤེས་གསུམ་དུ་ཕྱེ་ནས། མཉམ་གཞག་གི་འབྲས་བུ་ནི་མཉམ་བཞག་གི་རྗེས་ལས་ཐོབ་པས་རྗེས་ཐོབ་ཏུ་བཞག་ལ། རྗེས་ཤེས་ནི་མཉམ་གཞག་ལས་ལངས་པའི་ཤེས་པ་ཐ་མལ་པ་ལ་འཆད་འདུག་ཀྱང༌། གསུང་རབ་ཀྱི་བརྡ་ལ་མཉམ་གཞག་དང་རྗེས་ཐོབ་ཀྱི་ཟླར་རྗེས་འདི་པས་འདོད་པའི་རྗེས་ཤེས་ནི། མཐོང་ལམ་གྱི་ཤེས་བཟོད་བཅུ་དྲུག་གི་རྗེས་ཤེས་ལ་དགོངས་པ་མ་ཡིན་ནོ། །མཆན། ཤེས་ཀྱི་ཐ་སྙད་འབྱུང་བ་དཀོན་ནོ། །མཉམ་གཞག་དང་རྗེས་ཐོབ་ཀྱི་ཆོས་རྒྱུད་ལ་ལྡན་པའི་ཚུལ་ལ། ས་བོན་དང་ལྡན་པ་དང༌། དབང་རྣོན་དང་ལྡན་པ་དང༌། ཀུན་ཏུ་སྤྱོད་པ་དང་ལྡན་པའི་ཚུལ་གསུམ་ལས། དཔེར་ན་ཁམས་གསུམ་གྱི་ཉོན་མོངས་པ་ལྟ་བུའི་ཆེད་དུ་སྦྱོར་བ་མ་བྱས་ཀྱང་རྐྱེན་གཞན་ཚང་ན་མཐོང་བའི་ཆོས་ཀྱི་ཚེ་ལ་འབྲས་བུ་མངོན་གྱུར་བསྐྱེད་དུ་རུང་བའི་ནུས་པའི་ངོ་བོར་གནས་པ་ནི་ས་བོན་དང་ལྡན་པའོ། །ཁམས་གསུམ་གྱི་དགེ་བ་ལྟ་བུའི་ཆེད་དུ་སྦྱོར་བ་བྱས་ན་ནི་འབྲས་བུ་མངོན་གྱུར་བསྐྱེད་དུ་རུང་ལ། དེའི་ཆེད་དུ་སྦྱོར་བ་མ་བྱས་ན་འབྲས་བུ་མངོན་གྱུར་བསྐྱེད་མི་ནུས་པའི་ས་བོན་གྱི་རིགས་ལ་དབང་དང་ལྡན་པར་འཇོག་ཅིང༌། ས་བོན་དབང་དུ་བཞག་པའི་ཆོས་དེ་རྣམས་ལས་གང་དང་གང་མངོན་དུ་གྱུར་པ་དེ་དང་ལྡན་པས་ན་ཀུན་ཏུ་སྤྱོད་པ་དང་ལྡན་པའོ། །ས་བོན་དང་ལྡན་པར་འཇོག་པ་ནི། རང་གི་ས་པའི་རྗེས་ཐོབ་དང་ཉོན་མོངས་པ་ལ་བརྩི་ལ། དབང་དང་ལྡན་པར་འཇོག་པ་ཐམས་ཅད་ནི་སྦྱོར་བྱུང་དང་ཟག་མེད་ལ་བརྩི་བར་བྱ་བས། ས་བོན་དང་ལྡན་པ་ལ། ས་བོན་ནི་ཆོས་དགུ་སྟེ། ཁམས་གསུམ་གྱི་དགེ་བ་སྐྱེས་ཐོབ་གསུམ་དང༌། ལུང་མ་བསྟན་སྐྱེས་ཐོབ་གསུམ་དང༌། ཉོན་མོངས་པ་གསུམ་སྟེ་དགུ་དབང་དང་ལྡན་པ་ལ། ཆོས་བཅུ་གཅིག་གིས་དབང་ལྡན་དུ་བཞག་སྟེ། ཁམས་གསུམ་གྱི་དགེ་བ་སྦྱོར་བྱུང་གསུམ་དང༌། འདོད་ཁམས་དང་གཟུགས་ཀྱི་ལུང་མ་བསྟན་སྦྱོར་བྱུང་གཉིས་དང་ཟག་མེད་སློབ་པའི་ཆོས་གསུམ་དང༌། ཟག་མེད་མི་སློབ་པའི་ཆོས་གསུམ་སྟེ་བཅུ་གཅིག་གོ །ཉན་ཐོས་དགྲ་བཅོམ་པ་སྔོན་གོམས་པའི་དབང་གིས་མ་བརྟགས་པའི་ལས་ལུས་ཀྱིས་སྤྲེའུ་ལྟར་མཆོང་བ་དང༌། ངག་གིས་རྟ་མཆོག་ལྟར་འཚེར་བ་དང༌། ཡུལ་བཟང་མོ་མཐོང་བ་ན་བཞིན་བཟང་མ་ཞེས་བརྗོད་པར་འདོད་པའི་རྟོག་པ་སྐྱེ་བ་ལྟ་བུ་ནི། ཉོན་མོངས་པ་མངོན་གྱུར་པ་ས་བོན་བག་ལ་ཉལ་གང་གིས་ཀྱང་བསྐྱེད་པ་མ་ཡིན་པས། སྒོ་གསུམ་གྱི་ལས་དེ་དག་ནི་ལུང་མ་བསྟན་ཡིན་ནོ། །འདི་ལ་བྱེ་སྨྲས། དགྲ་བཅོམ་པས་ཕྲ་རྒྱས་སྤངས་ཤིང༌། ཚུལ་མིན་ཡིད་བྱེད་མེད་ཀྱང༌། ཡུལ་གཅིག་པུ་ཉེ་བར་གནས་པས་ཕྲ་རྒྱས་བསྐྱེད་ལ། དེའི་དབང་གིས་ལུས་ངག་ཡིད་ཀྱི་ལས་དེ་ལྟར་དུ་བྱེད་པ་ཡོད་དེ། དགྲ་བཅོམ་པ་ཉམས་པའི་ཆོས་ཅན་ཡོད་པའི་ཕྱིར་ཞེས་ཟེར་བ་ལ། མདོ་སྡེ་པས་ནི། དགྲ་བཅོམ་ཉམས་པ་མི་འདོད་པས། རྒྱུ་མ་ཚང་བ་ལས་འབྲས་བུ་སྐྱེ་བའི་ག་ལ་རིགས་པར་འདོད་དོ། །བྱང་འཕགས་ལ་ནི་མ་བརྟགས་པའི་ལས་མེད་དེ། བསྐལ་པ་གྲངས་མེད་པར་མ་བརྟགས་པའི་ལས་སྤོང་བ་ལ་ཤིན་ཏུ་གོམས་པ་ཅན་ཡིན་པའི་ཕྱིར།

 སོ་སོ་སྐྱེ་བོ་རྣམས་དུས་རྟག་པར་རྗེས་ཤེས་ཁོ་ན་ཡིན་པས་ཞེས་སོགས་ལ། སྤྱིར་རྗེས་ཐོབ་ལ་ཡང་ཐར་པ་དང་ཐམས་ཅད་མཁྱེན་པའི་རྒྱུར་འགྱུར་གྱི་དགེ་བ་དང༌། དེའི་གེགས་བྱེད་ཀྱི་མི་དགེ་བ་དང༌། དེ་གཉིས་ཀའི་རྒྱུར་མི་འགྱུར་བའི་ལུང་མ་བསྟན་པའི་རྗེས་ཐོབ་ཀྱང་ཡོད་དེ། མི་ཁོམ་པའི་གནས་སུ་སྐྱེས་པའི་སོ་སོ་སྐྱེ་བོ་རྣམས་ལ་ནི་རྟག་པར་མི་དགེ་བ་ཁོ་ན་ལ་འཇུག་པ་ཤས་ཆེའོ། །སྤྱིར་ཐར་པ་དང་ཐམས་ཅད་མཁྱེན་པ་སྒྲུབ་པ་ལ་མཉམ་རྗེས་གཉིས་ལ་ལྷུར་བྱ་བ་གང་ལ་གཅེས་ཤེ་ན། ཐར་པ་ཙམ་གྱི་གོ་འཕང་ལ་ནི་ཚོགས་མཐའ་ཡས་པ་སོགས་མི་དགོས་པས་རྗེས་ཐོབ་ཀྱི་དགེ་བ་ལ་ལྷུར་མ་བྱས་ཀྱང་མཉམ་བཞག་ལ་ལྷུར་བྱས་པ་གཅེས་པ་ཡིན་ཏེ། དེ་ཙམ་གྱིས་དེ་འགྲུབ་པའི་ཕྱིར། ཇི་སྐད་དུ། མྱུར་བ་སྲིད་པ་ལན་གསུམ་སྟེ། །རྒྱུན་ཞུགས་འགོར་ན་ལན་བདུན་ཡིན། །ཞེས་པ་ལྟ་བུའོ། །ཐམས་ཅད་མཁྱེན་པའི་གོ་འཕང་སྒྲུབ་པ་ལ་ནི། མཉམ་རྗེས་གཉིས་ལ་ལྷུར་བྱ་བ་ལ་གཅིག་གཅེས་ལ་གཅིག་ཤོས་མི་གཅེས་པ་མ་ཡིན་ཏེ། མཉམ་རྗེས་གཉིས་ཀར་ཐབས་ཤེས་ཟབ་རྒྱས་ཀྱི་ཚོགས་གཉིས་ལྷུར་མ་བྱས་པར་ཐམས་ཅད་མཁྱེན་པར་མི་འགྱུར་བའི་ཕྱིར་རོ། །

 འཇིག་རྟེན་པའི་ཏིང་ངེ་འཛིན་ལ་གནས་པ་ཡོན་ཏན་ཆེ་ཞེས་སོགས་ལ། འདོད་སེམས་རྩེ་གཅིག་པ་ལས་བསམ་གཏན་གྱི་ཉེར་བསྡོགས་ཕན་ཡོན་ཆེ། དེ་ལས་བསམ་གཏན་གྱི་དངོས་གཞི་རྣམས་ཕན་ཡོན་ཆེ། དེ་ལས་འཇིག་རྟེན་ལས་འདས་པའི་ཏིང་ངེ་འཛིན་བདེན་བཞིའི་དོན་ལ་མཉམ་པར་བཞག་པའི་འཕགས་པ་ཉན་ཐོས་པའི་རྒྱུད་ཀྱི་ཏིང་ངེ་འཛིན་ཕན་ཡོན་ཆེ། དེ་ལས་རང་རྒྱལ་གྱི་ཏིང་ངེ་འཛིན་རྟེན་འབྲེལ་ལ་མཉམ་པར་བཞག་པ་ཕན་ཡོན་ཆེ། དེ་ལས་བྱང་འཕགས་ས་དང་པོ་ནས་བཅུ་པའི་བར་གྱི་ཏིང་ངེ་འཛིན་རྣམས་འོག་མ་འོག་མ་ལས་གོང་མ་གོང་མ་རྣམས་ཕན་ཡོན་ཆེ། སངས་རྒྱས་ཀྱི་ཏིང་ངེ་འཛིན་གྱི་ཕན་ཡོན་ལ་ལྟོས་ན། ས་བཅུ་པའི་ཏིང་ངེ་འཛིན་གྱི་ཕན་ཡོན་ཀྱང་རྒྱ་མཚོ་ཆེན་པོ་ལ་ལྟོས་ན་བ་ལང་གི་རྨིག་རྗེས་ཀྱི་ཆུ་ལྟ་བུའོ། །སངས་རྒྱས་ཀྱི་ཏིང་ངེ་འཛིན་གྱི་ཕན་ཡོན་ནི་གཞལ་དུ་མེད་ཅིང༌། སངས་རྒྱས་ཀྱི་ཏིང་ངེ་འཛིན་ལ་རྟག་ཏུ་མཉམ་པར་བཞག་པ་ལས་བཞེངས་པ་ཡང་མེད་དོ། །

 དེ་ཡང༌། དབུ་མ་ཐལ་འགྱུར་བས་ནི། སངས་རྒྱས་ཀྱི་ཏིང་ངེ་འཛིན་ལ་མཉམ་པར་བཞག་པ་ལས་བཞེངས་པ་མེད་པའི་དོན་ནི། ཡུལ་ཅིར་ཡང་མ་གྲུབ་པའི་སྟོང་ཉིད་ཀྱི་ཏིང་ངེ་འཛིན་ལ་ཡུལ་ཅན་གྱི་ཡེ་ཤེས་ཀྱང་དེའི་ངང་དུ་ནུབ་པ་ལས་བཞེངས་པ་མེད་པ་ཡིན་ཏེ། དེར་སེམས་ཀྱི་རྒྱུ་བ་ཙམ་ཡང་ཞི་བའི་ཕྱིར། མཉམ་བཞག་གི་ངོ་བོ་ཡེ་ཤེས་སུ་མི་འདོད་དོ། །དབུ་མ་རང་རྒྱུད་པས་ནི། ཆོས་ཅན་ཀུན་རྫོབ་ལ་རྗེས་ཐོབ་ཀྱི་ཡུལ་ལ། ཡུལ་ཅན་ཇི་སྙེད་མཁྱེན་པའི་ཡེ་ཤེས་འཇུག་པ་ན། ཆོས་ཉིད་དོན་དམ་བདེན་པ་མཉམ་བཞག་གི་ཡུལ་ལ་ཡུལ་ཅན་ཇི་ལྟ་བ་མཁྱེན་པའི་ཡེ་ཤེས་རྟག་ཏུ་བཞེངས་པ་མེད་པའི་ཚུལ་གྱིས་འཇུག་པས། སངས་རྒྱས་ཀྱི་ཡེ་ཤེས་ཀྱིས་མཉམ་རྗེས་གཉིས་ཀ་ཅིག་ཅར་ཡུལ་དུ་བྱེད་པ་མི་འགལ་བ་དང༌། ཇི་ལྟ་བ་མཁྱེན་པའི་ཡེ་ཤེས་ཀྱི་ངོ་ན་མཉམ་བཞག་གི་ཆོས་ཉིད་དོན་དམ་བདེན་པའང་གྲུབ་པས་མཉམ་བཞག་ངོ་བོའང་ཡེ་ཤེས་སུ་འཆད་དོ། །

 མ་མཛངས་མས་བུ་གསོ་བ་ཞེས་སོགས་ལ། སྤྱིར་མཉམ་བཞག་ཏུ་སྟོང་ཉིད་རྟོགས་པའི་ཡེ་ཤེས་སྐྱེ་བའི་སྔ་རོལ་གྱི་རྗེས་ཐོབ་ཏུ་བསོད་ནམས་ཀྱི་ཚོགས་གསོག་པ་སྔོན་དུ་འགྲོ་དགོས་ཤིང༌། མཉམ་བཞག་ཏུ་སྟོང་ཉིད་རྟོགས་པའི་ཡེ་ཤེས་ཀྱི་མཐུས། དེའི་རྗེས་ཐོབ་ཏུ་བསོད་ནམས་ཀྱི་ཚོགས་བསག་པ་ཡང་རྫོགས་ཕུལ་ཆེར་འགྲོ་བ་ཡིན་ནོ། །བརྟན་པ་ཆེར་ཐོབ་པ་ན་ཡིད་སྟོང་ཉིད་རྟོགས་པའི་མཉམ་བཞག་ཡེ་ཤེས་ལས་མི་གཡོ་བར་ལུས་ངག་སྦྱིན་སོགས་ཀྱི་བསོད་ནམས་ལ་འཇུག་པའང་ཡོད་དོ།། །།

༈ རྡོ་རྗེའི་གསུང༌། **རྒྱུ་མ་བསྒྲུབས་ན་ནི་ཐམས་ཅད་མི་འབྱུང་**ཞེས་པ་ལ། འབྲས་བུའི་གཙོ་བོ་དོན་དུ་གཉེར་རྡོ་རྗེའི་གསུང་འདི་ལ་སྤྱིར་བཏང་དང་དམིགས་བསལ་གཉིས་ཡོད་པར་གོ་སྟེ། སྤྱིར་བཏང་ནི། དངོས་པོ་ཐམས་ཅད་རྒྱུ་མེད་ལ་མི་འབྱུང་ཞེས་པའོ། །དམིགས་བསལ་ནི། འབྲས་བུ་ཤེས་བྱ་ཐམས་ཅད་མཁྱེན་པ་ནི་དེའང་རྒྱུ་མ་བསྒྲུབས་པ་ལས་མི་འབྱུང་ཞེས་རྗེ་འབྲི་གུང་པའི་གསུང་ལྷད་དང་བྲལ་བའོ། །མཆན། བྱ་ཐར་པ་དང་ཐམས་ཅད་མཁྱེན་པ་ཡིན་པས་རྒྱུ་མེད་ལས་བྱུང་བ་འགོག་པའི་སླད་དུ། རྗེ་འབྲི་གུང་པས་དུས་གསུམ་སྒྲིབ་པ་མེད་པར་མཁྱེན་པས་རྫོགས་ཆེན་པ་ཅི་རིགས་དང༌། ཕྱིས་ཀྱང་དོལ་བུ་བ་ཕྱོགས་སྔར་མཛད་པ་ཡིན་ལ། དེས་ན། ཇོ་ནང་པ་ན་རེ། གཞི་དུས་ན་མཚན་དཔེ་གསལ་རྫོགས་ཀྱི་སངས་རྒྱས་སྒྲིབ་པས་བསྒྲིབས་པ་བུམ་ནང་གི་མར་མེ་ལྟ་བུའི་ཚུལ་གྱིས་དང་པོ་ནས་ཡོད་པ་ཡིན་གྱི། འདུས་བྱས་ཀྱི་རྒྱུས་བསྒྲུབས་ནས་གསར་དུ་འཚང་རྒྱ་དགོས་པ་མ་ཡིན་ཏེ། དང་པོའི་སངས་རྒྱས་རྒྱུ་མེད་པ་ལ་སོགས་པའི་ངེས་དོན་སྟོན་པའི་མདོ་སྔགས་ཀྱི་ལུང་མང་པོ་འདྲེན་པར་བྱེད་དོ། །རྫོགས་ཆེན་པ་ན་རེ། སངས་རྒྱས་དང་སེམས་ཅན་གང་ཡང་མེད་ཅིང་འདས་མ་འོངས་པའི་དུས་གང་ཡང་མ་ཤར་བའི་སྔོན་བསྐལ་པ་དཔག་ཏུ་མེད་པའི་གོང་རོལ་ན་མགོན་པོ་འོད་མི་འགྱུར་བའམ་ཀུན་ཏུ་བཟང་པོས་དགེ་བའི་རྩ་བ་རྩྭའི་རྩེ་མོ་ཙམ་ཡང་མ་བསགས། མི་དགེ་བ་རྩྭའི་རྩེ་མོ་ཙམ་ཡང་མ་སྤངས་པར་རྡོ་རྗེ་རྒྱལ་པོ་རང་ས་ཟིན་པས་སངས་རྒྱས་དང་དེའི་རང་འོད་དང་རང་མདངས་ལ་རིགས་ལྔ་པོ་ཤར་ཏེ་སངས་རྒྱས། དེ་ནི་སྔོན་བྱུང་རིག་པ་རང་ཤར་རྒྱུ་མེད་ཀྱི་སངས་རྒྱས་ཡིན་ལ། རྒྱལ་བ་རིགས་ལྔས་དགོངས་པ་གཏད་པས་རྡོ་རྗེ་སེམས་དཔའ་དང་རྡོ་རྗེ་ཆོས་གཉིས་སངས་རྒྱས། དེ་ནི་རྒྱལ་བ་དགོངས་པའི་བརྒྱུད་པ་ཡིན། རྡོ་རྗེ་སེམས་དཔས་རྫོགས་ཆེན་ནམ་མཁའི་མཐོངས་ནས་བཤད་ཅིང༌། དགའ་རབ་རྡོ་རྗེས་རི་རབ་རྩེ་ནས་ཉན་ལ། ཡང་དགའ་རབ་རྡོ་རྗེས་རི་རབ་རྩེ་ནས་བཤད། ཤྲཱི་སིངྷས་རྒྱ་མཚོའི་ཀློང་ནས་ཉན་པ་ནས་བཟུང་རིག་འཛིན་བརྡ་བརྒྱུད་དང༌། སློབ་དཔོན་ཆེན་པོ་པདྨས་ལྷ་བཙན་པོ་ཁྲི་སྲོང་ལྡེ་བཙན་ལ་བསྟན་པ་སོགས་གང་ཟག་སྙན་བརྒྱུད་དང༌། ཆོས་ཟབ་ཆེས་པས་དུས་དེར་བསྟན་མ་ཕོད་པས་གཏེར་དུ་སྦས་ནས་མ་འོངས་པར་སྐལ་ལྡན་གྱི་ལག་ཏུ་ཡོང་བར་སྨོན་ལམ་བཏབ་པ་དེ་རིག་འཛིན་སྤྲུལ་སྐུ་རྣམས་ཀྱིས་གཏེར་ནས་བཏོན་ཏེ་བརྒྱུད་པ་ནི་སྨོན་ལམ་བཀའ་རྒྱའི་བརྒྱུད་པའོ། །ཞེས་ཟེར་རོ། །

 བརྒྱུད་པ་རིན་པོ་ཆེ་འདི་དང་ལྷག་པར་རྒྱལ་བ་འབྲི་གུང་པ་ཆེན་པོའི་ཞབས་ཀྱིས། ལས་དང་པོ་པ་སངས་རྒྱས་ཀྱི་བསྟན་པར་འཇུག་པ་ལ་དཔོན་སློབ་ཏུ་འབྲེལ་བ་ལ་གང་ཟག་སྙན་དུ་བརྒྱུད་པ་འབའ་ཞིག་དགོས་ཏེ། སངས་རྒྱས་ཀྱི་བསྟན་པ་ལ་དང་པོར་ཐོས་པ་དང་བསམ་པ་རྣམ་པར་རྟོག་པས་བསྒོམས་པ་ལ་འཇུག་དགོས་པའི་ཕྱིར། ལས་དང་པོ་པ་ལ་བླ་མ་སངས་རྒྱས་ཐུགས་རྗེ་ཇི་ལྟར་ཆེ་ཡང༌། ཆོས་བསྟན་པར་དགོངས་པ་ཙམ་གྱིས་སྨྲ་བསམ་བརྗོད་མེད་ཀྱི་ཡེ་ཤེས་སྐྱེ་བ་དང༌། སངས་རྒྱས་པ་མི་སྲིད་པའི་ཕྱིར། སངས་རྒྱས་འདུས་བྱས་ཀྱི་རྒྱུས་བསྒྲུབ་པ་མ་ཡིན་ན། མཚན་དཔེ་རེ་རེ་ལའང་རྒྱུ་མཐའ་ཡས་པས་སྒྲུབ་དགོས་པར་གསུངས་པ་ཐམས་ཅད་རྫུན་དུ་འགྱུར་བ་དང༌། གདོད་མ་ནས་གྲུབ་པའི་སངས་རྒྱས་རྟག་བརྟན་ཡོད་ན། ཕྱི་རོལ་པས་གདོད་ནས་གྲོལ་བའི་བདག་ཤེས་བྱ་ཐམས་ཅད་ཀྱི་གནས་ལུགས་ཐར་པ་རང་དབང་ཅན་དུ་འདོད་པ་དང་མཚུངས་པར་འགྱུར་རོ། །

 འོ་ན་མཉམ་བཞག་ལས་ཡོན་ཏན་ཐམས་ཅད་འབྱུང་ཞེས་པ་དང་འགལ་ཞེས་སོགས་ལ། དགོངས་གཅིག་འགྲེལ་བྱེད་སྔ་མ་འདི་པས་འགལ་བའི་དྭོགས་པ་མེད་པར་འགལ་སྤོང་བྱེད་པ་ཞིག་འདུག་པའི་དོན་གྱི་བསམ་པ་བླངས་ནས་བརྗོད་ན། འབྲས་བུ་སངས་རྒྱས་ཀྱི་ཡོན་ཏན་ཐམས་ཅད་རྒྱུ་མཉམ་གཞག་སྟོང་པ་ཉིད་ལ་གདོད་མ་ནས་གནས་པ་ཞིག་མགོན་པོ་འབྲི་གུང་པའི་དགོངས་པར་དགོས་པ་ལ། དེ་ལྟ་བུ་མགོན་པོ་འབྲི་གུང་པ་བཞེད་པ་མ་ཡིན་ཏེ། ཆོས་སྐུའི་རྒྱུ་སྟོང་པ་ཉིད་ལྟ་བུ་ལ་མཉམ་པར་བཞག་པའི་ཡེ་ཤེས་ཀྱི་ཚོགས་ལས་འབྲས་བུ་ཆོས་སྐུ་འབྱུང་བ་ཡིན་གྱི། ཆོས་སྐུའི་རྒྱུར་གྱུར་པའི་སྟོང་ཉིད་ལ་མཉམ་བཞག་ཡེ་ཤེས་དེ་འབྲས་བུ་ཆོས་སྐུ་ཡིན་པར་སུས་ཀྱང་མི་འདོད་པའི་ཕྱིར་རོ། །སྤྱིར་འབྲས་བུ་གང་ཡིན་པ་དེའི་རྒྱུ་ལ་མཉམ་པར་བཞག་པས་རྒྱུ་དེས་དྲངས་པའི་འབྲས་བུ་འབྱུང་བ་མི་བསླུ་བ་ཡིན་ཏེ། མཉམ་བཞག་ཏུ་དམིགས་པ་མེད་པའི་སྙིང་རྗེ་ཆེན་པོའི་རྒྱུ་ལས། དེའི་འབྲས་བུ་གཞན་དོན་མཁའ་ཁྱབ་ཏུ་འབྱུང་བ་ལ་མི་བསླུ་བ་ལྟ་བུའོ། །ཡང་རྒྱུའི་ཐེག་པའི་ལུགས་ཀྱི་མཉམ་བཞག་ནམ་མཁའ་ལྟ་བུ་ལ་ཐུན་མཚམས་སམ་རྗེས་ཐོབ་སྒྱུ་མ་ལྟ་བུར་འཆར་བྱ་བ་དང༌། སྔགས་བླ་ན་མེད་པར་མཉམ་བཞག་བསྐྱེད་རིམ་གྱི་རྣལ་འབྱོར་དང༌། རྗེས་ཐོབ་བམ་ཐུན་མཚམས་ཀྱི་རྣལ་འབྱོར་ལ་ནི་གཏོར་མ་དང༌། སྦྱིན་བསྲེག་བྱ་བར་གསུངས་པ་དང༌། མཉམ་བཞག་ཏུ་རྫོགས་རིམ་ལ་གནས་ནས། མཐུན་མཚམས་སམ་རྗེས་ཐོབ་ཏུ་ཡུལ་སྣ་ཚོགས་ཀྱི་བདུད་རྩི་བསྟེན་པའི་སྒོ་ནས་བདེ་སྟོང་གི་ཡེ་ཤེས་བསྐྱེད་པའོ། །སྤྱིར་མཉམ་རྗེས་རོ་གཅིག་ཏུ་འདྲེས་ནས་བྱེད་པ་གཅིག་གིས་ཚོགས་གཉིས་ཀྱི་བྱ་བ་སོ་སོར་སྒྲུབ་པ་ནི། དག་པ་ལ་གནས་པ་ལ་འབྱུང་བ་ཡིན་ཞིང༌། མ་དག་པར་ཡང་རྗེས་ཐོབ་ཏུ་བསོད་ནམས་ཀྱི་ཚོགས་གསོག་པ་ན་ཡེ་ཤེས་ཀྱི་ཚོགས་དང་ཟུང་འབྲེལ་དུ་གསོག་པ་ཡིན་ཏེ། དེ་བཞིན་གཤེགས་པ་ལ་མེ་ཏོག་ཅིག་མཆོད་ན། དེ་འཁོར་གསུམ་མི་རྟོག་པའི་ཤེས་རབ་ཀྱིས་ཟིན་པའི་ཆ་ནས་ཡེ་ཤེས་ཀྱི་ཚོགས་དང༌། མི་རྟོག་བཞིན་དུ་མཆོད་པའི་དགེ་བའི་རྩ་བ་བྱང་ཆུབ་ཏུ་བསྔོ་བས་བསོད་ནམས་ཀྱི་ཚོགས་སོག་པ་དང་ཟུང་དུ་འབྲེལ་བའི་ཕྱིར་རོ། །

 ནོར་བུ་རིན་པོ་ཆེ་ཕྱི་བ་རྣམ་པ་གསུམ་དང་ཞེས་སོགས་ལ། དཔེ་དོན་འདི་སེམས་ཙམ་པས་དེ་བཞིན་གཤེགས་པའི་སྙིང་པོ་སངས་རྒྱས་ཀྱི་རིགས་དངོས་པོ་རྫས་གྲུབ་པ་རང་རྒྱུད་པ་ཞིག་སེམས་ཅན་གྱི་རྒྱུད་ལ་ཡོད་པ་ལ་གློ་བུར་གྱི་དྲི་མས་བསྒྲིབས་པའི་དཔེ་དོན་དང་སྦྱར་ལ། དབུ་མ་པས། སངས་རྒྱས་ཀྱི་རྒྱུ་རྫས་གྲུབ་རང་རྒྱུད་པ་ཞིག་སེམས་ཅན་རང་བདེན་པའི་རྒྱུད་ལ་ཡོད་པར་མི་འདོད་པས། སེམས་ཅན་གདོད་མ་ནས་མ་གྲུབ་པས་སེམས་ཅན་འཚང་རྒྱ་རུང་གི །རྒྱུའི་སྟོང་ཉིད་ཀྱི་ཆ་དེ་བདེ་གཤེགས་སྙིང་པོའི་རང་བཞིན་གནས་རིགས་དང༌། དེ་རྒྱུད་ཀྱི་བརྩེ་སོགས་སྦྱངས་པས་བྱང་ཆུབ་ཀྱི་ལམ་དུ་འཇུག་པའི་རྒྱུ་ནི་བདེར་གཤེགས་སྙིང་པོའི་ཐོས་པའི་བག་ཆགས་སམ་རྒྱས་འགྱུར་གྱི་རིགས་དེ་ནོར་བུ་ལྟ་བུ་དང༌། ཡིན་ལུགས་ལ་སྤྲོས་པ་གང་གིས་ཀྱང་སྤྲོ་རུང་བ་མ་ཡིན་པ་ལ་མེད་བཞིན་དུ་ལྟོས་ནས་བཞག་པའི་འཁྲུལ་སྣང་དྲི་མ་གློ་བུར་བ་ནི་ཤུན་པ་ལྟ་བུ་དང༌། མེད་བཞིན་དུ་འཁྲུལ་པར་སྣང་བ་དེ་གནས་ཚུལ་དུ་མ་གཤིས་པས་བཀྲུ་བ་དང་ཕྱི་བའི་དཔེ་དང༌། གནས་ཚུལ་དང་མི་མཐུན་པའི་འཁྲུལ་པ་ཐམས་ཅད་དག་པ་ན། གནས་ཚུལ་ལ་ཡོད་པའི་ཡོན་ཏན་ཐམས་ཅད་ཐོགས་མེད་དུ་འབྱུང་བ་ནི་བཀྲུ་བ་དང་ཕྱི་བ་བྱས་ཟིན་ནས་དགོས་འདོད་འབྱུང་བའི་དཔེའོ། །

 རྗེས་ཤེས་ལ་མི་འབྱུང་བའི་དངོས་ནས་ཞེས་པ་ལ། ས་ཐོབ་ནས་ཐ་མལ་གྱི་རྗེས་ཤེས་མི་འབྱུང་བ་ལ་དགོངས་པའོ། །འོ་ན་བྱང་འཕགས་ལ་རྗེས་ཐོབ་དག་པ་འཇིག་རྟེན་པ་འབྱུང་བར་བཤད་པ་མ་ཡིན་ནམ་ཞེ་ན། དེ་ནི་བྱང་འཕགས་བྱང་ཆུབ་ཆེན་པོ་ཐོབ་པའི་ཐབས་ལ་མཁས་པས་འཇིག་རྟེན་པའི་བསམ་གཏན་དག་པ་བ་ལ་འཇུག་ཀྱང༌། དེ་ནི་བྱང་ཆུབ་ཀྱི་ལམ་དང་མ་འབྲེལ་བའི་འཁོར་བའི་རྒྱུར་འགྱུར་གྱི་ཐ་མལ་པ་མ་ཡིན་ནོ།། །།

༈ རྡོ་རྗེའི་གསུང༌། **སྟོང་ཉིད་རྟོགས་ན་སྟོང་ཉིད་རྒྱུ་འབྲས་སུ་འབྱུང་**བྱ་བ་འདིའི་དགོངས་པ་ནི། སྟོང་ཉིད་རྟོགས་པའི་སྟོབས་ཀྱིས་སྟོང་ཉིད་རྒྱུ་འབྲས་སུ་འགྱུར་དུ་རུང་བ་དང༌། རྡོར་གསུང་འདི་དག་པར་བཏོན་ན། ཆོས་ཐམས་ཅད་ཀྱི་ཆོས་ཉིད་སྟོང་པ་ཉིད་དུ་རྟོགས་ན་སྣང་ཙམ་དུ་ཆོས་ཅན་རྒྱུ་འབྲས་ཀྱི་ཆོས་བསླུ་བ་མེད་པ་ལ་ངེས་པ་ཟློག་མེད་དུ་འདྲེན་པའོ། །ཞེས་པ་ནི་མགོན་པོ་འབྲི་གུང་པའི་གསུང་དང་ལྷད་དང་བྲལ་བའོ། །མཆན། སྤྱིར་སྟོང་ཉིད་ཀྱི་རང་ལྡོག་ནས་རྒྱུ་འབྲས་ཡིན་པའམ། སྟོང་ཉིད་ཀྱི་རང་ལྡོག་ནས་རྒྱུ་འབྲས་སུ་འགྱུར་བའི་དོན་མིན་ལ། ཡིན་ན། སྟོང་པ་ཉིད་དེ་སྟོང་པ་ཉིད་མིན་པར་ཐལ། སྟོང་པ་ཉིད་དེ་རྒྱུ་འབྲས་ཡིན་པའམ་དེ་རྒྱུ་འབྲས་སུ་འགྱུར་བས་མི་སྟོང་བའི་ཕྱིར། ཡང་སྟོང་པ་ཉིད་ལ་སྐྱེ་འགག་དང་བྲལ་བ་མིན་པར་ཐལ། སྟོང་པ་ཉིད་དེ་རྒྱུ་འབྲས་སུ་འགྱུར་བའི་ཕྱིར། མདོར་ན་སྟོང་ཉིད་ལ་རྒྱུ་འབྲས་སུ་བྱས་པས་སྟོང་ཉིད་རྒྱུ་འབྲས་ཡིན་མི་དགོས་པ་དང༌། སྟོང་ཉིད་ལ་སྐྱེ་འགག་རུང་བྱས་པས་སྟོང་ཉིད་སྐྱེ་འགག་བྱེད་མི་དགོས་པའི་གནད་འདི་ནི་བོད་པའི་རྟོགས་ལྡན་བཟང་དགུར་བྱེད་པ་ཕལ་ཆེར་གྱིས་མ་ཤེས་པས་འཁྲུལ་གཏམ་ཟད་མི་ཤེས་པ་ཅིག་བྱུང་བར་སྣང་ངོ༌། །འོ་ན་སྟོང་ཉིད་ལ་རྒྱུ་འབྲས་ཀྱི་རྟེན་འབྱུང་འཐད་པའི་རྒྱུ་མཚན་ཅི་ཞེ་ན། མགོན་པོ་ཀླུས་ཆོས་ཐམས་ཅད་ལ་རང་གི་ངོ་བོ་ཉིད་ཀྱིས་གྲུབ་པའི་རྒྱུ་རྐྱེན་ལས་མ་སྐྱེས་པར་གཏན་ལ་ཕབ་པ་ན། ཕྱི་ནང་གི་མུ་སྟེགས་བྱེད་པ་དག་ན་རེ། འོ་ན་ཐ་སྙད་དུ་ཡང་རྒྱུ་འབྲས་ཀྱི་ཆོས་རྣམས་རྒྱུན་ཆད་པར་ཐལ། རྒྱུ་འབྲས་ཀྱི་ཆོས་རྣམས་རྒྱུ་རྐྱེན་རང་གི་ངོ་བོ་ཉིད་ཀྱིས་མ་སྐྱེས་པའི་ཕྱིར་ཞེ་ན། དེ་ལ་ཁྱབ་པ་ཡོད་པ་མ་ཡིན་ཏེ། རང་གི་ངོ་བོ་ཉིད་ཀྱིས་གྲུབ་པའི་རྒྱུ་རྐྱེན་གྱིས་མ་བསྐྱེད་ཀྱང་ཐ་སྙད་དུ་ལྟོས་ནས་བཞག་པའི་རྒྱུ་རྐྱེན་གྱིས་རྒྱུ་འབྲས་ཀྱི་ཆོས་རྣམས་བསྐྱེད་པའི་ཕྱིར་ཐ་སྙད་དུ་རྒྱུན་ཆད་པར་ག་ལ་འགྱུར། དེས་ན་སྐྱེ་བ་དང་མི་སྐྱེ་བ་ཐམས་ཅད་སྟོང་པ་ཉིད་ཡིན་པས་མི་སྐྱེ་བར་ཡང་རང་བཞིན་སྟོང་པ་ཉིད་ཡིན་པའི་ཕྱིར། སྐྱེ་བའི་གོ་འགེགས་བྱེད་མེད་པས་སྐྱེ་བར་རུང༌། སྐྱེ་བ་ཡང་རང་བཞིན་སྟོང་པ་ཉིད་ཡིན་པའི་ཕྱིར་སྐྱེ་བ་མེད་པའི་སྒོ་འགེགས་བྱེད་མེད་པས་སྐྱེ་བ་མེད་པར་ཡང་རུང་ལ། དེས་ན་སྐྱེས་པ་འདི་ཉིད་ཀྱིས་སམ། སྐྱེས་ཙམ་ནས་སྐྱེ་བ་མེད་པར་རིག་པ་དང༌། སྐྱེ་བ་མེད་པ་ལས་སྐྱེ་བར་སྣང་ཙམ་དུ་རིགས་པར་གྲུབ་བོ། །དེ་སྐད་དུ། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །ཞེས་དང༌། བཀའ་བརྒྱུད་གོང་མའི་མགུར་ལས། སྐྱེ་བ་མེད་ལས་ཐམས་ཅད་སྐྱེ། །སྐྱེས་ཙམ་ཉིད་ནས་སྐྱེ་བ་མེད། །ཞེས་འབྱུང་བ་ཡིན་ནོ། །དེ་ཡང་དཔལ་ཇོ་ཤཱཀ་མཆེད་གཉིས་ཀྱི་བཞེད་པ་ལྟར་ན། དོན་དམ་སྟོང་ཉིད་རྟག་བརྟན་མི་འགྱུར་བ་རང་གི་ངོ་བོས་མི་སྟོང་བའི་ཆོས་ཉིད་དེ་ནི་གདོད་ནས་སངས་རྒྱས་ཡིན་པ་དང༌། གཞན་ཀུན་རྫོབ་གློ་བུར་བའི་སེམས་ཅན་ལ་སོགས་པའི་ཆོས་ནི་རང་གི་ངོ་བོས་སྟོང་བས། དེ་གཏན་འཚང་རྒྱ་བར་མི་རིགས་པར་བཞེད་པ་ལྟར་ན། སྟོང་ཉིད་ལས་འཁོར་འདས་ཀྱི་རྣམ་བཞག་ཐམས་ཅད་ལྟོས་ནས་འབྱུང་བ་མི་རིགས་པར་ཐལ། སྟོང་ཉིད་གོ་ཆོད་པོ་དོན་དམ་དུ་ཡེ་སངས་རྒྱས་སུ་འདོད་ཅིང༌། དེ་ནི་གཞན་པའི་ཆོས་གང་ལ་ཡང་ལྟོས་པར་མི་འདོད་པའི་ཕྱིར་དང༌། ཀུན་རྫོབ་ཏུ་ཚོགས་གཉིས་བསགས་པ་ལས་སངས་རྒྱས་སུ་མི་འབྱུང་བར་ཐལ། དེ་ལ་མ་ལྟོས་པར་དོན་དམ་ཡེ་སངས་རྒྱས་ཟིན་པའི་ཕྱིར་དང༌། ཡང་ཚོགས་གཉིས་བསགས་ནས་གོམས་པ་རབ་ཀྱི་མཐར་ཕྱིན་པ་དེ་ཆོས་ཅན། ཁྱོད་ཀྱི་སངས་རྒྱས་ཐོབ་པ་དེ་མི་སྲིད་པར་ཐལ། སངས་རྒྱས་ནི་དོན་དམ་རྟག་དངོས་ཡིན་པ་གང་ཞིག །ཚོགས་བསགས་པོ་མི་རྟག་པ་རྟག་པར་འགྱུར་བའམ། རྟག་པའི་རང་བཞིན་དུ་འདྲེ་མི་སྲིད་པའི་ཕྱིར། ཐ་སྙད་དུ་ཀུན་རྫོབ་པའི་རྒྱུ་འབྲས་ལྟོས་ནས་འཇོག་ཚུལ་ནི། རྒྱུ་རང་མཚན་དུ་གྲུབ་པས་འབྲས་བུ་རང་མཚན་དུ་གྲུབ་པ་བསྐྱེད་དུ་མེད་ལ། རྒྱུ་བཏགས་པ་བས་འབྲས་བུ་བཏགས་པ་བ་བསྐྱེད་པ་ལ་རྟོག་ངོར་མ་རིག་པའི་དབང་གིས་རྒྱུ་འབྲས་རང་གི་མཚན་ཉིད་དུ་གྲུབ་པར་སྣང་བདེན་དུ་འཛིན་པ་ནི། མཐོང་བ་རྫུན་པའི་རྙེད་དོན་ཏེ། ཀུན་རྫོབ་ཀྱི་ཆོས་ཞེས་སྟོན་པ་བདེ་བར་གཤེགས་པས་མིང་འདོགས་མཛད་དོ། །དེ་ཡང་ཀུན་རྫོབ་ཀྱི་སྒྲ་དོན་ནི། སསྦྲྀཏྟཱ་སྟེ་ཡང་དག་པར་སྒྲིབ་པ་ལ་འཇུག་པས། ཇི་སྐད་དུ། གང་ཞིག་གིས་སམ་རང་བཞིན་ལ། །ཡང་དག་སྒྲིབ་བྱེད་དེ་ཀུན་རྫོབ། །ཅེས་དང༌། གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །དེ་གང་བཅོས་མ་བདེན་པར་སྣང་དེ་ནི། །ཀུན་རྫོབ་བདེན་ཞེས་ཐུབ་པ་གསུངས་ཏེ །ཞེས་གསུངས་པ་ལྟར་རོ། །བོད་ཁ་ཅིག །ཀུན་ནི་མང་ཚིག་དང༌། རྫོབ་ནི་རྫུན་ཚིག་ཡིན་པས་ཐམས་ཅད་རྫུན་པའི་དོན་ལ་སྒྲ་བཤད་བྱེད་པ་ཡོད་ཀྱང༌། སྒྲ་བཤད་སམ་སྐྲྀ་ཏ་ལ་བྱེད་དགོས་ཀྱི། བོད་སྐད་ལ་བྱས་པས་སྒྲ་བཤད་འཁྲུལ་མེད་མི་ཡོང་བས་གྱི་ནར་བས་སོ། །ཐ་སྙད་ཀུན་རྫོབ་ཀྱི་ཆོས་རྒྱུ་འབྲས་བསླུ་བ་མེད་ཅེས་པ་དེ་ཡང་མ་དཔྱད་པའི་འཇིག་རྟེན་གྲགས་ངོ་ཙམ་ཡིན་གྱི། རྣལ་འབྱོར་ལ་འཇུག་པའི་ཕྱིར་དཔྱད་ངོའི་རྣལ་འབྱོར་གྱི་གཟིགས་ངོ་ན་ཀུན་རྫོབ་ཀྱི་ཆོས་རྒྱུ་འབྲས་ཐམས་ཅད་མི་བསླུ་བ་དང་བསླུ་བ་ཐམས་ཅད་དང་བྲལ་བ་ཡིན་ཏེ། བསླུ་བ་མེད་པའི་རྒྱུ་འབྲས་ཤིག་ཡོད་ན་བདག་དང་གཞན་དང་གཉིས་ཀ་དང་རྒྱུ་མེད་ལས་མ་ཡིན་པར་བསྐྱེད་པའི་རྒྱུ་འབྲས་བསླུ་མེད་ཅིག་ཡོད་དགོས་པས་དེར་ཡང་མ་གྲུབ་པའི་ཕྱིར། བདག་གིས་བསྐྱེད་པའི་རྒྱུ་འབྲས་བསླུ་མེད་མི་འཐད་དེ། འཐད་ན་གྲུབ་ཟིན་སྒྲུབ་པར་ཐལ་བའི་ཕྱིར་དང༌། གཞན་གྱིས་བསྐྱེད་པའི་རྒྱུ་འབྲས་མི་བསླུ་བ་མི་འཐད་དེ། འཐད་ན་འབྲེལ་མེད་གཞན་ལ་སྐྱེས་པའི་རྒྱུ་འབྲས་མི་བསླུ་བས་རྒྱུ་འབྲས་རང་ཉིད་མི་བསླུ་བར་མི་གྲུབ་པའི་ཕྱིར་དང༌། གཉིས་ཀས་རྒྱུ་འབྲས་བསླུ་མེད་བསྐྱེད་ན་གཉིས་ཀ་ལ་བརྗོད་པའི་སྐྱོན་འཇུག་པའི་ཕྱིར་དང༌། རྒྱུ་མེད་ལས་རྒྱུ་འབྲས་བསླུ་མེད་སྐྱེ་བ་ཡང་མ་ཡིན་ཏེ། རྒྱུ་མེད་པ་ལ་སྐྱེ་བ་འགལ་བའི་ཕྱིར། འོ་ན་རྒྱུ་འབྲས་བསླུ་བ་ཡང་མ་ཡིན་ཏེ། བསླུ་བ་ནི་མི་བསླུ་བ་ལ་ལྟོས་ནས་འཇོག་དགོས་ན་མི་བསླུ་བ་མ་གྲུབ་པའི་ཕྱིར་བསླུ་བ་ཡང་མི་འགྲུབ་པའི་ཕྱིར། དཔེར་ན་ཀུན་རྫོབ་ལ་རྫུན་པར་ཡང་མ་གྲུབ་ན་དོན་དམ་ལ་བདེན་པར་ཡང་མི་འགྲུབ་པ་བཞིན་ནོ། །དེས་ན་སྐྱེ་འགག་བྱེད་པའི་ཆོས་ཅན་ཀུན་རྫོབ་པའི་སྣང་བ་འདིའི་གནས་ཚུལ་མངོན་དུ་བྱས་པ་ན་འཁྲུལ་པ་སྣང་ཚུལ་རྣམ་པར་དག་ནས། གནས་སྣང་ཐམས་ཅད་ནམ་མཁའ་ལ་ནམ་མཁའ་བཞག་པ་ལྟར་དམིགས་པ་མེད་པ་ངང་དུ་ནུབ་པ་ན་བདེན་པ་གཉིས་ཀྱི་རྒྱ་ལས་གྲོལ། སྣང་སྟོང་གི་མཚན་མ་ཞིག །སྤང་བླང་གི་མདུད་པ་གྲོལ། འཁོར་འདས་ཀྱི་རེ་དྭོགས་བུད། དགག་སྒྲུབ་ཀྱི་སྤྲོས་པ་ཞི། སྣང་མྱོང་གི་ཐ་སྙད་ཟད། དེ་ལྟར་མ་རྟོགས་པའི་སེམས་ཅན་ལ་དམིགས་མེད་ཀྱི་སྙིང་རྗེ་མཁའ་ཁྱབ་ཏུ་སྐྱེ་བ་ཡིན་ནོ། །དུས་དེ་ཙ་ན་ཆོས་ཀྱི་རྒྱལ་པོ་རྒོད་ཚང་པས། སྣང་དུས་ཉིད་ནས་སྟོང་པར་ཝལ་གྱིས་སོང་མི་འདུག་གམ། ཞེས་གསུངས་པ་ལྟར། སྣང་ཙམ་ནི་མི་བརྟན་ཞིང་མི་རྟག་པར་སྣང་བ་ཡིན་ལ། མི་རྟག་པའི་དོན་ནི་སྐྱེ་བ་ཉིད་སྐྱེ་གནས་མ་ཁོམ་པར་ངང་གིས་འཇིག་པའི་ངོ་བོར་གྲུབ་ལ། འཇིག་བཞིན་པ་ནི་སྐྱེ་བའི་བདག་ཉིད་མ་ཡིན་པས། འདི་ལྟར་སྣང་བ་ཆོས་ཐམས་ཅད་སྐྱེ་མེད་སྟོང་པ་ཉིད་ཀྱིས་བདེན་གཉིས་ཟང་ཐལ་དུ་གྲོལ་བ་ཆེན་པོར་བྱས་མི་འདུག་གམ། མདོར་ན་ཀུན་རྫོབ་པའི་ཆོས་སྐྱེ་འགག་ལྟར་སྣང་བ་འདི་ནི། ཡོད་པ་ལས་སྐྱེ་བ་མ་ཡིན་ཏེ། ཡིན་ན་ཀུན་རྫོབ་པའི་ཆོས་ཐམས་ཅད་རྟག་པར་འགྱུར་བའི་ཕྱིར་དང༌། མེད་པ་ལས་སྐྱེ་བ་མ་ཡིན་ཏེ། ཡིན་ན་ཀུན་རྫོབ་པའི་ཆོས་རྣམས་གཏན་ཆད་པར་འགྱུར་བའི་ཕྱིར་དང༌། གཉིས་རྗེ་ཙོང་ཁ་པས་གཉིས་མིན་གྱི་དོན་ཡོད་མེད་གཉིས་པོ་ལས་གང་ཡང་རུང་བ་མ་ཡིན་པ་མ་ཡིན་པའི་དོན་དུ་འཆད་དོ། །དེ་ལྟ་ན། དང་པོར་སྤྲོས་མཐའ་བཞི་འགོག་པར་རློམ་ཡང་ཕྱིས་སྤྲོས་མཐའ་གང་རུང་ཞིག་རང་ཕྱོགས་སུ་བསྒྲུབས་ནས་ཁས་ལེན་པར་སོང་འདུག་གོ །མཆན། ཀ་ལས་སྐྱེ་བ་མ་ཡིན་ཏེ། ཡིན་ན་གཉིས་ཀ་ལ་བརྗོད་པའི་སྐྱོན་འཇུག་པའི་ཕྱིར་དང༌། གཉིས་མིན་ལས་སྐྱེས་པ་མིན་ཏེ། གཉིས་མིན་གཞི་མ་གྲུབ་པས་སྐྱེས་ཙམ་གྱི་གཞི་ཡང་མི་འགྲུབ་པའི་ཕྱིར་རོ། །དེས་ན་ཀུན་རྫོབ་པའི་ཆོས་སྐྱེ་འགག་ལྟར་སྣང་བའི་སྐྱེ་འགག་ནི་ལྟོས་བྱུང་ཙམ་དུ་སྐྱེ་བས་ཆད་པའི་གཏན་མེད་པ་མ་ཡིན་པས་དཔལ་ཇོ་ཤཱཀ་གཉིས་ཀྱི་ལུགས་ལས་ཁྱད་པར་དུ་བྱས། སྐྱེ་འགག་ལྟར་སྣང་གི་ལྟོས་འབྱུང་གི་སྐྱེ་བ་ཐ་སྙད་པ་དེ་བློ་ཕྱིན་ཅི་མ་ལོག་པའི་ཚད་མས་མི་འགྲུབ་པར་འདོད་པའི་ཕྱིར། རྗེ་ཙོང་ཁ་པའི་ལུགས་ལས་ཁྱད་པར་དུ་བྱས་པའོ། །མདོར་ན་འཁོར་འདས་ཀྱི་ཆོས་ཐམས་ཅད་རང་གི་ངོ་བོ་ཉིད་ཀྱིས་འབྱུང་བས། སྟོང་པའི་སྟོང་པ་ཉིད་ལ་འཁོར་འདས་ཀྱི་ཆོས་ཐམས་ཅད་ཐ་སྙད་དུ་ལྟོས་ནས་འབྱུང་དུ་རུང་བས་ཤེས་བྱ་ལ་སྔ་མས་རྟག་པའི་མཐས་སྒྲོ་འདོགས་པ་དང༌། ཕྱི་མས་ཆད་པའི་མཐའ་སྟེ་སྐུར་འདེབས་ཀྱི་མཐའ་སྤོང་བར་བྱེད་དོ། །དེས་ན་སྟོང་ཉིད་རྟོག་པར་འདོད་པ་དང༌། ཀུན་རྫོབ་ཡེ་ཆད་དུ་འདོད་པ་ཐམས་ཅད་མགོན་པོ་འདིས་མི་བཞེད་དོ། །

 སེམས་ཉིད་ཅེས་བྱ་བ་ཞེས་སོགས་ལ། སེམས་ཉིད་ནི་ཆོས་ཅན་བརྗོད་པའི་སྒྲ་དང༌། དེའི་ཆོས་ཉིད་ནི་ཁྱད་པར་གྱི་ཆོས་བརྗོད་པའི་སྒྲ་ཡིན་པས་འདིར་ཆོས་ཅན་བརྗོད་པའི་སྒྲས་ཁྱད་ཆོས་མི་སྤོང་བར་དོན་ལ་བརྗོད་པ་ཡིན་ནོ། །སྤྱིར་སེམས་ཀྱི་གནས་ལུགས་འདི་ལ་ཀུན་རྫོབ་ཀྱི་གནས་ལུགས་སམ་མཚན་ཉིད་དང༌། དོན་དམ་གྱི་གནས་ལུགས་སམ་མཚན་ཉིད་གཉིས་ཡོད་པ་ལས། རིག་ཙམ་གསལ་ཙམ་ནི་ཀུན་རྫོབ་ཀྱི་གནས་ལུགས་ཡིན་པས་དེ་དོན་གྱི་གནས་ལུགས་ཡིན་པར་བོད་འདིར་ལྟ་སྒོམ་བྱེད་པ་མང་དུ་ཡོད་ཀྱང་ནོར་བ་བླ་ན་མེད་པ་ཡིན་ནོ། །

 གདམས་ངག་ཏུ་ཕོག །དེས་ཀྱང་ཉམས་སུ་བླངས་པས་ཞེས་པ་ནས། སྣང་བ་མེད་པར་སྟོང་པ་ཉིད་དུ་རྟོགས་པས་ཞེས་པའི་བར་ནི་རང་བཞེད་གཞན་བཞེད་ཐུན་མོང་དང༌། ཏིང་ངེ་འཛིན་དེ་ཡང་སྐྱོན་མེད་ཡིན་ལ། དེ་ཙམ་གྱིས་ཆོག་པར་བཟུང་ནས་ཚོགས་གཉིས་ཀྱི་སྤྱོད་པ་རླབས་ཆེན་ལ་མི་སློབ་ན་ལམ་གོལ་བར་འགྱུར་བས། དེ་ཕྱིན་ཆད་དགེ་བ་སྒྲུབ་ཏུ་མེད་ཅེས་པ་ནས། མི་འཇུག་པར་འདོད་པ་ཡོད་དོ་ཞེས་པའི་བར་གཞན་འདོད་ཁོ་ནའོ། །

 རྗེ་ཕག་མོ་གྲུ་པ་ལོ་གཉིས་བསྟེན་པ་ཞེས་སོགས་ལ། བདེ་བར་གཤེགས་པས་ཆོས་ཀྱི་འཁོར་ལོ་བར་པ་བསྐོར་བའི་སྐབས་སུ་གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་སྣང་དུས་ཉིད་ནས་སྒྱུ་མ་དང་རྨི་ལམ་ལྟར་རང་གི་ངོ་བོས་སྟོང་པ་ཉིད་ཁོ་ནར་གཏན་ལ་ཕབ་ནས། སླར་འཁོར་ལོ་ཐ་མ་བསྐོར་བའི་སྐབས་སུ་སྟོང་ཉིད་ཀྱི་དོན་ཡེ་ཆད་ཀྱི་སྟོང་ཉིད་མ་ཡིན་པས། སྤྱིར་འཁོར་འདས་ཀྱི་རྣམ་བཞག་དང༌། ལྷག་པར་བདེ་བར་གཤེགས་པའི་སྙིང་པོའི་རྒྱུ་འབྲས་ཀྱི་རང་བཞིན་རྣམས་ལེགས་པར་ཕྱེས་ཏེ་བསྟན་པས་ཆོས་འཁོར་གསུམ་པ་འདི་ལ་ལེགས་པ་རྣམ་པར་ཕྱེ་བའི་ཆོས་ཀྱི་འཁོར་ལོ་ཞེས་ཐ་སྙད་བྱེད་པ་ཡིན་ནོ། །དཔལ་ཇོ་ཤཱཀ་མཆེད་དག་འཁོར་ལོ་བར་མཐའི་རང་བཞིན་གྱི་སྟོང་ཚུལ་ལ་མཆོག་དམན་ཡོད་པར་འདོད་ཀྱང༌། མི་འཐད་དེ། མགོན་པོ་ཀླུས་ཞི་སྒོ་གཉིས་པ་མེད་པར་གསུངས་པའི་ཕྱིར་རོ། །ཆོས་འཁོར་གྱི་རིམ་པ་དེ་ཁོ་ན་བཞིན་དུ་རྗེ་ཕག་མོ་གྲུ་པས་ཀྱང༌། འཇིག་རྟེན་མགོན་པོ་མ་བྱོན་གྱི་བར་ལ་ཁོ་བོའི་འཁོར་མ་འདུས་པ་ཡིན་ཞེས་པ་དང༌། རྟོགས་ལྡན་ཐོད་པ་བོར་ཆོག་ཅེས་སོགས་གསུངས་ནས། ཆོས་ཅན་གྱི་ཆོས་ཐམས་ཅད་ཆོས་ཉིད་སྟོང་པ་ཉིད་ཁོ་ནར་གཏན་ལ་ཕབ་ནས། འཇིག་རྟེན་མགོན་པོ་བྱོན་ཕྱིན། ད་ནི་ཁོ་བོའི་འཁོར་ཚང་བ་ཡིན་ཞེས་གསུངས་ནས། རྟོགས་ལྡན་གྱི་སྐྱེ་བའི་འཁོར་ལོ་རྒྱུན་མི་འཆད་པར་བསྐོར་ཞེས་ཆོས་ཉིད་སྟོང་པ་ཉིད་ཆོས་ཅན་འཁོར་འདས་སྣ་ཚོགས་པ་ལྟོས་འབྱུང་དུ་བསྟན་ཏོ། །བརྒྱུད་པ་རིན་པོ་ཆེ་འདི་པ་འཁོར་ལོ་བར་བའི་བསྟན་བྱ་ལ་དགོངས་ནས་རྒྱུ་འབྲས་སྟོང་ཉིད་དུ་རྟོགས་པ་དང༌། ཐ་མའི་བསྟན་བྱ་ལ་དགོངས་ནས་སྟོང་ཉིད་རྒྱུ་འབྲས་སུ་ཤར་བ་ཞེས་ཐ་སྙད་མཛད་དོ། །སྤྱིར་འཁོར་ལོ་གསུམ་དུ་སྟོང་པ་ཉིད་དུ་གཏན་ལ་དབབ་རྒྱུའི་ཆོས་རྒྱ་ཆེ་ཆུང་ཡོད་ཀྱང་སྟོང་པ་ཉིད་རང་གི་འདོད་ཚུལ་མཐུན་པ་ཡིན་ཏེ། ཆོས་གང་དང་གང་སྟོང་ཉིད་དུ་སོང་བ་དེ་རང་གི་ངོ་བོ་ཉིད་ཀྱིས་མ་གྲུབ་ཀྱང༌། རྟོག་པས་བཏགས་མི་རུང་བ་རྣམ་པར་བསལ་ཙམ་ཞིག་ལ་འཇོག་པའི་ཕྱིར། ས་སྐྱ་པཎྜི་ཏས། ཐགས་ཀྱི་རྒྱུ་རྣམས་ཕལ་ཆེར་མཐུན། །སྤུན་གྱི་དབྱེ་བས་བཟང་ངན་བྱེད། །དེ་བཞིན་སྟོང་ཉིད་ཕལ་ཆེར་མཐུན། །འབྲས་བུའི་བཟང་ངན་ཐབས་ཀྱིས་འབྱེད། །ཅེས་པས་དོན་འདི་ལ་དགོངས་ནས་གསུངས་ན་ལེགས་པར་འགྱུར་རོ། །ཡང༌། སངས་རྒྱས་ཀྱི་བསྟན་པ་ལ་འབྲས་བུ་དང༌། སྒྲུབ་པ་དང༌། ལུང་དང་གཟུགས་བརྙན་གྱི་དུས་བཞིར་ཡོད་པར་གྲགས་པ་བཞིན། བཀའ་བརྒྱུད་ཀྱི་བླ་མ་སངས་རྒྱས་རིན་པོ་ཆེ་འདི་རྣམས་ཀྱི་བསྟན་པ་ཡང་དུས་བཞིར་འགྱུར་བ་ཡིན་ཏེ། འཇིག་རྟེན་མགོན་པོ་ཡབ་སྲས་ཀྱི་དུས་སློབ་མ་གྲུབ་ཐོབ་ཤ་སྟག་ཏུ་བྱོན་པས་འབྲས་བུ་དང་སྒྲུབ་པའི་དུས། བསྟན་དགོངས་སོགས་བརྩམས་ནས་རྒྱ་ཆེར་གཏན་ལ་འབེབས་པ་ལུང་གི་དུས། ས་འབྲིའི་སྡེ་འཁྲུག་བྱུང་བ་ནས་ཞྭ་དམར་སེར་རྩོད་པ་གཟུགས་བརྙན་གྱི་དུས་དང༌། རྗེ་དུས་མཁྱེན་ཡབ་སྲས་ཀྱི་དུས་སློབ་མ་གྲུབ་ཐོབ་ཤ་སྟག་ཏུ་བྱོན་པ་འབྲས་བུ་དང་སྒྲུབ་པའི་དུས། གྲུབ་ཆེན་པཀྴི་དང་རྗེ་རང་བྱུང་བ་སོགས་ཀྱིས་བསྟན་བཅོས་ཆེན་པོ་བརྩམས་ནས་དར་བ་ལུང་གི་དུས། རྗེ་དེ་བཞིན་གཤེགས་པའི་སྐུ་ཚེའི་སྨད་ཕྱིན་གཟུགས་བརྙན་ལ་སྤྱོད་པ་ཤས་ཆེ་བ་གྱུར་ཅེས། རྒྱལ་བའི་དབང་པོ་ཆོས་གྲགས་རྒྱ་མཚོ་གསུངས།

 བྱང་ཆུབ་སེམས་དཔའི་སྐྱེས་རབས་དཔག་ཏུ་མེད་པའང༌། ཞེས་སོགས་ལ། ཐེག་དམན་རྣམས་མྱང་འདས་ཐོབ་ནས་མར་མེ་ཤི་བ་ལྟར་རྒྱུན་ཆད་པར་འདོད་ཀྱང་དོན་ལ་མི་གནས་ཏེ་མཐར་ཐུག་སེམས་ཅན་ཐམས་ཅད་འཚང་རྒྱ་བའི་ཕྱིར། ཁྱབ་པ་ཡོད་དེ། སངས་རྒྱས་ཀྱི་སྐུ་གསུང་ཐུགས་མཁའ་ཁྱབ་ཀྱི་བར་དུ་རྟག་པའི་ཕྱིར་རོ། །

 སྐུ་རབ་ཏུ་གཤེགས་པ་ཞེས་པ་ནི། སྐྱུ་ར་རིན་པོ་ཆེ་ཉིད་དང་པོ་དགེ་བསྙེན་ཡོངས་རྫོགས་ཡིན་ཡང༌། གཞན་དོན་ནམ་མཁའ་དང་མཉམ་པ་ལ་དགོངས་ནས། ཕྱིས་རབ་ཏུ་བྱུང་བ་བསྙེན་རྫོགས་ཀྱི་སྡོམ་པ་བཞེས་པ་ནི། རྒྱུ་འབྲས་ཀྱི་ཐེག་པ་མཆོག་ལ་འཇུག་པའི་རྟེན་དུ་དགོངས་པ་ཡིན་ཏེ། མདོ་སྡེ་རྒྱན་ལས། དེ་ལྟར་སྡོམ་བརྩོན་ཁྱིམ་པ་ཡི། །བྱང་ཆུབ་སེམས་ལས་ཁྱད་པར་འཕགས། །ཞེས་དང༌། དུས་ཀྱི་འཁོར་ལོ་ལས། གསུམ་ལ་དགེ་སློང་མཆོག་ཡིན་ཏེ། །འབྲིང་ལ་དགེ་ཚུལ་ཉིད་དུ་བཤད། །ཁྱིམ་ན་གནས་པ་ཐ་མ་ཡིན། །ཞེས་གསུངས་པའི་ཕྱིར་རོ། །

 རྒྱུ་འབྲས་ཀྱི་རྟེན་འབྲེལ་རྟོགས་པ་མིག་གིས་མཐོང་ཞིང༌། ཞེས་པ་ནི། བདེན་པ་བཞིའི་རྒྱུ་འབྲས་ཐམས་ཅད་སྟོང་ཉིད་རྟེན་འབྱུང་མི་འགལ་བའི་སྟོབས་ཀྱིས་འབྱུང་བར་འཐད་པའི་རྟོག་པ་ནི་ཆོས་ཀྱི་སྤྱན་ཡིན་ནོ། །འོ་ན་སྟོང་ཉིད་ཙམ་ཐེག་པ་གསུམ་གར་གསུངས་ཤིང༌། སྟོང་ཉིད་སོགས་ལ་རྣམ་ཐར་སྒོ་གསུམ་འཇོག་ཚུལ་ལ་ཐེག་དམན་པས། སྡུག་བདེན་གྱི་རྣམ་པའི་སྟོང་བདག་མེད་གཉིས་སྟོང་པའི་རྣམ་ཐར་གྱི་རྣམ་པར་འཇོག །ཀུན་ལམ་གྱི་རྣམ་པ་བརྒྱད། སྡུག་བདེན་གྱི་རྣམ་པ་སྔ་མ་གཉིས་རྣམས་སྨོན་མེད་ཀྱི་རྣམ་ཐར་གྱི་རྣམ་པར་འཇོག །འགོག་པའི་གཞི་མངོན་དུ་བྱས་པ་མཚན་མེད་ཀྱི་རྣམ་ཐར་གྱི་རྣམ་པར་འཇོག །དེ་ལྟར་མཐོང་ལམ་དུ་བདེན་པ་བཞིའི་རྒྱུ་འབྲས་ཀྱི་རྣམ་པ་བཅུ་དྲུག་པོ་ལ། ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་ཐོབ་པ་ཡིན་ནོ། །ཐེག་ཆེན་པས་ནི། བདེན་པ་བཞི་རྒྱུ་འབྲས་ཀྱི་རྣམ་པ་བཅུ་དྲུག་པོ་ལ། ཆོས་ཀྱི་སྤྱན་གྱིས་རྒྱུ་རང་བཞིན་འབྲས་བུ་གསུམ་མ་གྲུབ་པའམ་མཐོང་བ་ལ་རྣམ་ཐར་སྒོ་གསུམ་དང་འཇོག །གཏན་ལ་དབབ་པ་བསྡུ་བ་ལས། གཞུང་གང་དུ་སྟོང་པ་ཉིད་དང་མཚན་མ་མེད་པ་དང༌། སྨོན་པ་མེད་པ་ཞེས་འབྱུང་བ་ལ་ནི། ཐོས་བསམ་སྒོམ་གསུམ་གྱི་ཤེས་རབ་གསུམ་ག་ཡོངས་སུ་བཟུང་བ་ཡིན་ལ། ཏིང་ངེ་འཛིན་གྱི་སྒྲས་གསུངས་པ་ནི། འཇིག་རྟེན་དང་འཇིག་རྟེན་ལས་འདས་པའི་སྒོམ་བྱུང་ཐུན་མོང་དུ་འཛིན་པ་ཡིན་ནོ། །རྣམ་པར་ཐར་པའི་སྒོ་ཞེས་འབྱུང་བ་ནི། འཇིག་རྟེན་ལས་འདས་པའི་ཡེ་ཤེས་ཁོ་ནའོ། །ཞེས་འབྱུང་ངོ༌། །མཆན།

 ངེད་ཅག་གི་རྒྱུད་ལ་རྟོག་པ་རགས་པ་དང་ཞེས་སོགས་ལ། སོ་སོ་སྐྱེ་བོ་ཚེ་འདི་པ་ཙམ་དོན་དུ་གཉེར་བ་རྣམས་ཀྱི་སྡུག་བསྔལ་གྱིས་སྡུག་བསྔལ་མཚོན་གྱིས་ཕུག་པ་ལྟ་བུ་ལ་སྡུག་བསྔལ་དུ་འདུ་ཤེས་པ་འབྱུང་གི །ཁྱབ་པ་འདུ་བྱེད་ཀྱི་སྡུག་བསྔལ། སྡུག་བསྔལ་དུ་མི་མཐོང་བ་ནི། འཁོར་བ་ལ་བདེ་བ་ཡོད་པར་ལྟ་བས་ལན་པ་ཡིན་ཏེ། བརྡ་མི་འཕྲོད་པའི་མི་ལ་མཛེ་ནད་བྱུང་བ་ཇི་མི་སྙམ་པ་ལྟ་བུའོ། །འཁོར་བ་སྡུག་བསྔལ་དུ་ཤེས་ན་འཁྲིག་སྤྱིར་འཁོར་བ་པ་འདི་དག་ནི་ཚོར་བ་བདེ་བ་དང་བཏང་སྙོམས་ཀྱི་ཕྱིར་ལས་སོག་པ་ཡིན་ལ། ཚོར་བར་འདོད་པ་དང་འདོད་པའི་ཡོན་ཏན་སྤྱད་པ་ལས་བྱུང་བའི་བདེ་བ་དང༌། ཁ་ཕྱིར་ལྟའི་བདེ་བ་དེ་ལ་ཆགས་པ་སོགས་ནས། ཏིང་ངེ་འཛིན་ལས་སྐྱེས་པའི་ཚོར་བ་བདེ་བའི་དོན་དུ་ལས་སོག་པའོ། །དང་པོ་ལའང༌། མ་ཤི་ཚུན་གྱི་བདེ་བའི་ཆེད་དུ་དམིགས་ན་ནི་སྡིག་པའི་ལས་སོག་པ་ལ་འཇིག་རྟེན་ཕྱི་མའི་བདེ་བ་འདོད་པའི་དོན་དུ་དམིགས་ན་ནི་དགེ་བའི་ལས་སོག་པར་བྱེད་དོ། །གཉིས་པ་ཏིང་ངེ་འཛིན་ལས་སྐྱེས་པའི་ཚོར་བ་བདེ་བ་འདོད་པ་ལ་དམིགས་ན་ནི་བསམ་གཏན་དང་པོ་ནས་གསུམ་པའི་བར་གྱི་མི་གཡོ་བའི་ལས་སོག་ལ། འདོད་པ་ལ་ཡང་ཆགས་པ་ལོག་ཅིང་བསམ་གཏན་གྱི་ཚོར་བ་བདེ་བས་ཀྱང་ཡིད་སུན་ནས་ཚོར་བ་བཏང་སྙོམས་པའི་དོན་དུ་ལས་འདུ་བྱེད་ན་ནི། བསམ་གཏན་བཞི་པ་ནས་སྲིད་རྩེའི་བར་གྱི་མི་གཡོ་བའི་ལས་སོག་པར་བྱེད་དོ། །དགྲ་བཅོམ་པ་ཁམས་གསུམ་པའི་ཚོར་བ་བདེ་བ་དང་བཏང་སྙོམས་པ་ཐམས་ཅད་ཁྱབ་པ་འདུ་བྱེད་ཀྱི་སྡུག་བསྔལ་དུ་གཟིགས་ན། འཁྲིག་པའི་ཚོར་བདེ་སྡུག་བསྔལ་དུ་མི་གཟིགས་ཀ་མེད་མོད། འོན་ཀྱང༌། འདོད་པའི་རྟེན་ཅན་གྱི་དགྲ་བཅོམ་ལ་ལུས་ཤེས་འཁོར་དུ་འདོད་པའི་ཚོར་བདེ་ཡོད་ཀྱང༌། དེ་ཡིད་ཤེས་འཁོར་གྱི་ཚོར་བ་སྡུག་བསྔལ་འདྲེན་པ་ནི་སྙིང་ལ་ལྕགས་བསྲེགས་བཞག་པའི་དཔེས་བསྟན་པའོ། །མཆན། པའི་ཚོར་བ་དེའང་དགྲ་བཅོམ་པས་མྱོང་བ་ན་སྙིང་ལ་ལྕགས་བསྲེགས་བཞག་པ་ལྟ་བུའི་ཚོར་བ་གདུང་བ་སྐྱེ་བ་ཡིན། འོ་ན་བྱང་ཆུབ་སེམས་དཔའ་རྣམས་འཁོར་བ་ཆེད་དུ་མི་སྤོང་བས་དེ་ལ་སྡུག་བསྔལ་མེད་པའམ། དེའི་སྡུག་བསྔལ་མི་ཤེས་པ་ཡིན་ནམ་ཞེ་ན། ག་ལ་ཡིན་ཏེ། རང་གཞན་མཁའ་མཉམ་གྱི་སེམས་ཅན་ཐམས་ཅད་སྡུག་བསྔལ་དྲུང་འབྱིན་པའི་ཆེད་དུ་སྐྱེ་བ་ལེན་པའི་ཕྱིར། དེ་ཡང་བྱང་སེམས་སོ་སྐྱེ་ནི་མ་རྒན་ལ་བརྩེ་སོགས་ཀྱིས་དྲངས་པས་གཞན་ཕན་གྱི་ཆེད་དུ་དམྱལ་བར་སྐྱེ་བ་ན་ལུས་ཚོར་སྡུག་བསྔལ་མྱོང་ཡང༌། དེའི་བག་ལ་ཞར་ཟིལ་གྱིས་གནོན་ནུས་ཀྱི་སེམས་ཅན་ལ་ཕན་པར་འགྱུར་བའི་སེམས་ཚོར་གྱི་བདེ་བ་ནི་བསམ་གཏན་དང་པོའི་དགའ་བདེས་ཀྱང་བསྐྲུན་དུ་ཡོད་པ་མ་ཡིན་ནོ། །བྱང་འཕགས་ནི་འཁོར་བར་སྐྱེ་ཡང་ལས་ཉོན་གྱི་དབང་གིས་མི་སྐྱེ་བས། རྒྱུ་ཀུན་འབྱུང་ལོག་ན་འབྲས་བུ་སྡུག་བསྔལ་མྱོང་དགོས་པ་མ་ཡིན་ནོ། །འོ་ན་བྱང་འཕགས་འཁོར་བའི་སྐྱེ་རྒ་སོགས་ཀྱི་སྡུག་བསྔལ་མྱོང་བར་སྣང་བ་ནི། དེའི་གདུལ་བྱ་རྣམས་བསོད་ནམས་མིན་པའི་ལས་ཀྱི་བདག་འབྲས་ཀྱི་རྣམ་པར་སྨིན་པས་བྱང་འཕགས་ཀྱི་ཡོན་ཏན་མཐོང་བ་ལ་གེགས་བྱས་པ་ཡིན་ནོ། །དེ་ཡང་དཔེར་ན། སྐྱུ་ར་རིན་པོ་ཆེས་དོན་ལ་གློ་བ་སྐམ་པོ་གསོལ་བས་སངས་རྒྱས་ཀྱི་བསྟན་པ་ལ་རྨ་ག་ལ་འབྱིན་ཀྱང༌། གདུལ་བྱ་མ་དག་པའི་ངོར་དེ་གསོལ་བས་བསྟན་པ་ལ་རྨ་འབྱིན་པ་ཞིག་ཡོད་པས། དེའི་ངོར་གཤེགས་པའི་བསྙུན་རྐྱེན་གྱི་གལ་ལ་ཐུག་པ་ན། སྨན་པས་བྱང་གཡག་གི་གློ་བ་སྐམ་པོ་སྨན་ལ་གཏོང་དགོས་ཞུས་པས། ཁོ་བོ་སངས་རྒྱས་ཀྱི་བསྟན་པ་ལ་རྨ་མི་འབྱིན་གསུངས་ནས་མ་གནང་བར་གཤེགས་སྐད། རྗེ་བཙུན་མི་ལས། བླ་མའི་བཀས་སེར་བ་ཕབ་པའི་ལས་ཀྱི་འབྲས་བུ་མཐོང་ཆོས་མྱོང་གྱུར་དུ་སྨིན་ཞེས་པ་ལ། སོ་སྐྱེ་རང་རྒྱུད་པའི་དབང་དུ་བྱས་པ་དང༌། དེས་གདུལ་བའི་སྐྱེ་བོ་ལ་དགོངས་ནས་ཚུལ་བསྟན་པའི་མཛད་པ་གཉིས་ལས། དང་པོ་ལྟར་ན། སྔགས་བླ་ན་མེད་པའི་ལམ་དུ་ཚེ་གཅིག་གིས་འཚང་རྒྱ་བའི་རིགས་ཅན་གྱི་སོ་སོ་སྐྱེ་བོས། དང་པོར་མཚམས་མེད་པའི་ལས་བྱས་ཀྱང༌། དེ་ལ་འགྱོད་པ་བསྐྲུན་དུ་མེད་པ་སྐྱེས་ནས་གཉེན་པོ་སྟོབས་བཞིའི་སྒོ་ནས་བཤགས་པ་དྲག་ཏུ་བྱས་པས། འཁོར་བ་ཐོག་མེད་ནས་བསགས་པའི་ལས་སྒྲིབ་ཕལ་ཆེར་མཐོང་བའི་ཆོས་ལ་རྨི་ལམ་ཙམ་དུ་སྨིན་ནས་ཟད། དེའི་སྟོབས་ཀྱིས་བསོད་ནམས་ཀྱི་ཚོགས་དཔག་ཏུ་མེད་པ་རྫོགས་པས། སྔགས་ལམ་ལ་འཇུག་མི་ནུས་པའི་དབང་པོ་རྟུལ་པོ་སྦྱངས་ནས་དབང་རྣོན་སྔགས་ཀྱི་སྐལ་བ་ཅན་དུ་བྱས་པ་ནི། རྐྱེན་ངན་བྱང་ཆུབ་ཀྱི་ལམ་དུ་བསྒྱུར་ནུས་ཀྱི་རིགས་སད་པའི་སྐྱེས་བུ་དམ་པའོ། །གཉིས་པ་ལྟར་ན་ལས་རྒྱུ་འབྲས་ལ་རྨོངས་པའི་མ་རིག་པས་བསྒྲིབས་པའི་གདུལ་བྱའི་ངོར། འཕགས་ཆེན་གྱིས་ལས་ངན་བསགས་པ་སྐད་དང་དེའི་འབྲས་བུ་ཡིད་མི་འོང་བ་མྱོང་བ་སྐད་ཀྱི་ཚུལ་བསྟན་ཏེ་གདུལ་བྱ་དེ་དག་ལས་འབྲས་ལ་ཡིད་ཆེས་བསྐྱེད་དུ་གཞུག་པའི་སྒོ་ནས་ལས་འབྲས་ལ་རྨོངས་པའི་མ་རིག་པ་དེ་སྤོང་དུ་འཇུག་པའི་ཆེད་ཡིན་ནོ། །དེའི་ཚེ་སེར་བ་ཕབ་ནས་བྱ་བྱི་བསད་པ་དེ། རྗེ་རྔོག་གིས་སེ་གོལ་བརྡབས་པས་ནམ་མཁར་འཕུར་བའི་བྱ་བྱི་ཀུན་རང་རྒྱུད་པ་ཡིན་ན་བསད་པ་གསོ་བར་མཛད་པ་ཡིན། ཡང་ན་བྱ་བྱི་ཀུན་སྤྲུལ་པའི་སྣང་བ་ཙམ་ཡིན་གྱི། སེམས་ཅན་རང་རྒྱུད་པ་ཞིག་བསད་པ་མ་ཡིན་ནོ། །

 མི་སྐྱེ་བའི་ཆོས་ལ་བཟོད་པ་ཐོབ་པ་ཞེས་པ་ལ། ཉི་ཁྲི་སྣང་བར། ཆུང་ངུ་ནི་སྦྱོར་ལམ་བཟོད་པ་དང༌། འབྲིང་མཐོང་ལམ། ཆེན་པོ་ས་བརྒྱད་གསུང་རབ་འགའ་ཞིག་ཏུ། ཆུང་ངུ་ས་དང་པོ་དང༌། འབྲིང་ས་བརྒྱད་པ་དང༌། ཆེན་པོ་སངས་རྒྱས་སར་འདོད་དོ། །མཆན། པའི་ཡེ་ཤེས་ཐོབ་པ་ན་བཤད་ལ། བཟོད་པ་ཆུང་འབྲིང་ཐོབ་པའི་སྐབས་འདིར་རྫོགས་སྨིན་སྦྱངས་གསུམ་གྱི་མཐར་ཕྱིན་གྱི་གཟུགས་སྐུ་མི་སྒྲུབ་ཅིང༌། ཤེས་སྒྲིབ་མ་ལུས་པ་ཡོངས་སུ་རྫོགས་པར་མི་སྤོང་བར་ཡང་དག་མཐའི་ཞི་བ་ཙམ་འདོད་ན་ཞག་བདུན་གྱིས་མངོན་དུ་བྱེད་ནུས་ནའང༌། བྱང་ཆུབ་སེམས་དཔའ་སྙིང་རྗེའི་མཐུ་ཅན་རྣམས་དེ་ལྟ་བུ་ལ་འཇོག་པའི་སྐབས་སྲིད་པ་མ་ཡིན་ནོ། །

 རྟེན་འབྲེལ་ཐམས་ཅད་རང་ཉིད་ཀྱིས་བསྒྲིགས་པས་ཆོག་སྟེ་ཞེས་པ་ལ། འཁོར་བར་འཁྱམས་པའི་རྟེན་འབྲེལ་ཡང་ཚོགས་བསགས་མི་ཤེས་ཤིང་ཚོགས་མ་བསགས་པ་དང༌། དེའི་སྟོབས་ཀྱིས་སྒྲིབ་པ་སྤོང་མི་ནུས་ཤིང་མ་སྤང་པའང་རང་གི་ཉེས་བྱས་སུ་ཟད་པ་དང༌། མི་གནས་པའི་མྱང་འདས་ཐོབ་པའི་རྟེན་འབྲེལ་ཡང་རང་ཉིད་ཀྱིས་ཚོགས་བསགས་ཤེས་ཤིང་བསགས་པ་དང༌། དེའི་སྟོབས་ཀྱིས་སྒྲིབ་པ་སྤོང་བར་ནུས་ཤིང་སྤོང་བ་ཡང་རང་གི་ལེགས་བྱས་སུ་གྱུར་པ་ཡིན་ནོ། །དེ་ལྟ་མ་ཡིན་པར་བོད་པའི་བླ་མ་ཁ་ཅིག་གིས་ཟོག་བྱེད་པའི་རྒྱབ་རྟེན་དུ། ལས་རྒྱུ་འབྲས་ལས་གང་ཟག་དབང་བཙན་པ་སྐད་ཀྱི། ཁོ་བོ་རྟེན་འབྲེལ་ལ་མངའ་བརྙེས་པ་ཡིན་ཟེར་ནས་ནམ་ཕུགས་ཀྱི་གཏན་འདུན་འཕྲལ་གྱི་ཁའི་ལ་ཉེ་ལེགས་ཉེས་ལ་གཏོང་ནུས་པའི་བླུན་ཕོད་ཅན་གྱི་སྤྱོད་པ་འདི་ལྟ་བུ་ནི་མ་ཡིན་གསུངས།

 ནམ་མཁའ་ལྟ་བུའི་རྒྱུ་འབྲས་ཞེས་པ་ནི། འདི་ལྟར་སྣང་བའི་རྒྱུ་འབྲས་ཀྱི་ཆོས་ཐམས་ཅད་མ་རིག་པས་བསླད་པའི་དབང་གིས་རྒྱུ་འབྲས་ཀྱི་རང་ས་ན་གྲུབ་བདེན་དུ་སྣང་ཞིང་འཛིན་ཀྱང༌། དེ་ཉིད་འཁྲུལ་པ་ཉིད་ཀྱི་ཕྱིར། རྒྱུ་ནི་རྒྱུ་ཉིད་ཀྱིས་སྟོང་ལ། འབྲས་བུ་ནི་འབྲས་བུ་ཉིད་ཀྱིས་སྟོང་པས་རྒྱུ་ལ་ལྟོས་པའི་འབྲས་བུ་ཡང་ནམ་མཁའ་ལྟར་རྣམ་པར་དག་ཅིང༌། འབྲས་བུ་ལ་ལྟོས་པའི་རྒྱུ་ཡང་ནམ་མཁའ་ལྟར་རྣམ་པར་དག་པས་མེད་བཞིན་དུ་སྣང་བའི་ཀུན་རྫོབ་ཀྱི་ཆོས་ཀྱི་རྒྱུ་མཚན་ནི་གཞི་མེད་རྩ་བྲལ་དུ་གྲོལ་བ་ཡིན་པས། སངས་རྒྱས་ཀྱིས་གཟིགས་པ་ལོག་པར་དཔལ་ལྡན་ཟླ་བས་བཞེད་དོ། །འཕགས་པའི་རྗེས་ཐོབ་ཡེ་ཤེས་ཀྱི་ངོར་ནི་མེད་བཞིན་དུ་ཀུན་རྫོབ་ཀྱི་རྒྱུ་འབྲས་སྒྱུ་མ་ལྟར་སྣང་ཡང་རྒྱུན་ཆད་པ་ནི་མ་ཡིན་ནོ། །

 དཔལ་འབྲི་གུང་པ་ཆེན་པོས་རྟེན་འབྲེལ་མངོན་དུ་མཛད་པའང་དེ་ཡིན་ཏེ། ཞེས་པ་ལ། ཆོས་ཅན་ཀུན་རྫོབ་ཀྱི་བདེན་པ་འདི་ཐམས་ཅད་ནི། ལྟོས་ནས་བྱུང་བའམ་རྟེན་ཅིང་འབྲེལ་བར་འབྱུང་བ་ཙམ་ཡིན་པ་དེ་ཉིད་ཀྱི་ཕྱིར། དེའི་ཆོས་ཉིད་དོན་དམ་བདེན་པའང་སྟོང་པ་ཉིད་འབའ་ཞིག་ཏུ་གནས་པས། བདེན་གཉིས་ཀྱི་གནས་ལུགས་གསལ་བར་རབ་ཀྱི་མཐར་ཐུག་པར་མངོན་དུ་མཛད་པའི་རྗེ་འབྲི་གུང་པ་དེ་རྫོགས་པའི་སངས་རྒྱས་ཉིད་ཡིན་པས། སྟོང་པ་དང་རྟེན་འབྱུང་གི་གནས་ཚུལ་མ་ནོར་བ་གཞན་ལ་འདོམས་པའང་ཡིན་ཏེ། འཇིག་རྟེན་ལས་འདས་པར་བསྟོད་པ་ལས། རྟེན་ཅིང་འབྲེལ་བར་འབྱུང་བ་གང༌། །དེ་ཉིད་ཁྱོད་ཀྱིས་སྟོང་པར་བཞེད། །དངོས་པོ་རང་དབང་ཡོད་མིན་ཞེས། །མཉམ་མེད་ཁྱོད་ཀྱིས་སེང་གེའི་སྒྲས། །ཀུན་རྟོག་ཐམས་ཅད་སྤང་བའི་ཕྱིར། །སྟོང་ཉིད་བདུད་རྩི་སྟེར་མཛད་ན། །གང་ཞིག་དེ་ལ་ཞེན་གྱུར་པ། །དེ་ཉིད་ཁྱེད་ཀྱིས་ཤིན་ཏུ་སྨད། །ཅེས་པ་དང༌། བསམ་གྱིས་མི་ཁྱབ་པར་བསྟོད་པ་ལས། ཡོད་མིན་མེད་མིན་གང་ལགས་པ། །གང་ཡང་གཅིག་མིན་དུ་མ་མིན། །གཉིས་ཀ་མ་ཡིན་ཅི་ཡང་མིན། །གཞི་མེད་པ་དང་མི་གསལ་དང༌། །བསམ་མི་ཁྱབ་དང་དཔེ་མེད་དང༌། །གང་ཡང་མི་སྐྱེ་མི་འཇིག་དང༌། །ཆད་པ་མེད་པ་རྟག་མེད་པ། །དེ་ནི་ནམ་མཁའ་འདྲ་བ་ལགས། །ཡི་གེ་ཡེ་ཤེས་སྤྱོད་ཡུལ་མེད། །དེ་ནི་རྟེན་ཅིང་འབྲེལ་བར་འབྱུང༌། །དེ་ཉིད་སྟོང་པར་ཁྱོད་བཞེད་ལགས། །ཞེས་འབྱུང་བའི་ཕྱིར་རོ། །དེས་ན་སྟོང་ཉིད་རྟེན་འབྱུང་གི་ཕྲ་གསང་འདི་ནི། འཕགས་ཡུལ་དུ་བྱོན་པའི་ཤིང་རྟ་ཆེན་པོ་འགའ་ཞིག་གིས་ཀྱང་དཔྱིས་མི་ཕྱིན་པར་གྲགས་ན་གཞན་རྣམས་ཀྱིས་ཤེས་པར་ག་ལ་འཚལ་ཏེ། དཔལ་ལྡན་ཟླ་བས། གལ་ཏེ་གནས་བརྟན་དབྱིག་གཉེན་དང༌། ཕྱོགས་ཀྱི་གླང་པོ་དང༌། ཆོས་སྐྱོང་ལ་སོགས་པ་བསྟན་བཅོས་རྣམས་ཀྱི་མཛད་པ་པོ་བྱོན་ཟིན་པར་གྱུར་པ་དེ་དག་གིས་ཀྱང་ཡི་གེ་ཙམ་ཐོས་པས་འཇིགས་ཏེ། རྟེན་ཅིང་འབྲེལ་བར་འབྱུང་བའི་དོན་ཕྱིན་ཅི་མ་ལོག་པ་འདི་ཡོངས་སུ་སྤངས་སམ་ཞེ་ན། དེ་སྐད་ཅེས་སྨྲའོ། །ཞེས་དང༌། དེ་དག་གིས་ཀྱང་མང་དུ་མ་གསན་པ་རྣམ་པ་དེ་ལྟ་བུ་མངའ་བར་ཟིན་ཀྱང༌། སྟོང་པ་ཉིད་ལ་ལྷག་པར་མོས་པའི་ས་བོན་དང་བྲལ་བ་སྟོང་པ་ཉིད་ཐུགས་སུ་ཆུད་པར་མི་དཔྱོད་དོ། །ཞེས་བྱ་བར་ཤེས་པར་བྱའོ། །ཞེས་གསུངས་པའི་ཕྱིར་རོ།། །།

༈ རྡོ་རྗེའི་གསུང༌། **རྟོགས་**ཕྱག་རྒྱ་ཆེན་པོའི་རྟོགས་པ་རྒྱུད་ལ་ལྡན་པར་བྱ་བ་ལ་ནི། ལྷག་པར་སྔགས་བླ་མེད་ཀྱི་ཐབས་ལམ་ལ་བརྟེན་ན་ཡེ་མི་འབྱུང་བར་བཏོན་ན་རྡོ་རྗེའི་གསུང་ལྷད་དང་བྲལ་བར་འགྱུར་རོ། །མཆན། **ལྡན་ལ་ཐབས་ལམ་སོགས་ལྷག་པར་དགོས།** ཞེས་པ་ལ། སྤྱིར་ཕར་ཕྱིན་ཐེག་པའི་རང་ལམ་ལ་བརྟེན་ནས་འཚང་རྒྱ་བ་ན། ཇི་ལྟར་མྱུར་ཡང་བསྐལ་པ་གྲངས་མེད་གསུམ་དུ་འགོར་ལ། སྔགས་བླ་མེད་དུ་ནི་ཚེ་གཅིག་ལུས་གཅིག་ཏུ་བཅུ་གསུམ་རྡོ་རྗེ་འཛིན་པའི་སངས་རྒྱས་ཀྱི་གོ་འཕང་ཐོབ་པ་ཡིན་ཏེ། མདོ་སྔགས་ཀྱི་སངས་རྒྱས་ལ་རྒྱུ་འབྲས་ཀྱི་མཆོག་དམན་ཁྱད་ཞུགས་པའི་ཕྱིར་དང༌། སྔགས་ནུས་ཀྱི་ཐབས་ཀྱིས་ཟིན་པས་འཚང་རྒྱ་བའི་ལམ་མྱུར་བའི་ཕྱིར། རྟགས་དང་པོའི་དཔེར། འབྲས་ཀོ་ཊ་ཝ་དང༌། ས་ལིའི་ས་བོན་ལས་འབྲས་བུ་བཟང་ངན་འབྱུང་བ་བཞིན་ནོ། །རྟགས་གཉིས་པའི་དཔེར། སྔགས་ཀྱིས་བཏབ་པའི་མེ་ཏོག་ཉི་མ་གཅིག་གིས་སྨིན་པ་བཞིན་ནོ། །དེ་ཡང་ཉན་ཐོས་ལྷག་བཅས་ཀྱི་དགྲ་བཅོམ་པ་རྣམས་ཀྱིས། རང་རང་གིས་འདུལ་སྐལ་གྱི་སེམས་ཅན་ག་ན་ཡོད་ཉིན་མཚན་ལན་དྲུག་ཏུ་རྟོག་ཅིང༌། འདུལ་སྐལ་གང་ཡིན་ཡལ་བར་མི་འདོར་བ་དང༌། བྱང་ཆུབ་སེམས་དཔའ་ས་ཐོབ་ནས་བསམ་སྦྱོར་གཉིས་ཀས་རང་གི་ངོ་སྐལ་གྱི་གདུལ་བྱ་དུས་བབ་འདུལ་བ་ལ་ཉིན་དང་མཚན་དུ་སྐད་ཅིག་གིས་ཀྱང་བར་མ་ཆོད་པར་གདུལ་བྱའི་རྒྱུད་ལ་རྟོག་ཅིང་འཇུག་པ་རྒྱུན་མི་འཆད། ལྷག་པར་གསང་སྔགས་ཀྱི་རྡོ་རྗེ་སློབ་དཔོན་མཚན་ཉིད་དང་ལྡན་པ་མངོན་པར་ཤེས་པ་ལ་མངའ་བས། རང་གི་ངོ་སྐལ་གྱི་གདུལ་བྱའི་རྡོ་རྗེ་སློབ་མ་མཚན་ཉིད་དང་ལྡན་པ་འདུལ་བ་དུས་ལས་ཡོལ་བ་སྲིད་པ་མ་ཡིན་པས། དཔེར་ན་རྗེ་ཏཻ་ལོ་པ་ཆེན་པོ་ཤར་ཕྱོགས་བྷཾ་ག་ལར་སྐུ་འཁྲུངས་པ་དེ་ཉིད། དཀྱིལ་འཁོར་ཐམས་ཅད་ཀྱི་གཙོ་བོ་རིགས་ཐམས་ཅད་ཀྱི་རྒྱས་འདེབས་ཆེན་པོར་གྱུར་ནས། ཁ་ཆེར་འཁྲུངས་པའི་དཔལ་ནཱ་རོ་པ་ཆེན་པོ་འདུལ་བའི་ཕྱིར་སྤྲུལ་པ་དུ་མ་བསྟན་ནས་ཕྱག་རྒྱ་ཆེན་པོ་མཆོག་གི་གོ་འཕང་ལ་བཀོད། རྗེ་མར་པ་ལྷོ་ཆུ་ཁྱེར་དུ་འཁྲུངས་པ་དེ། རྗེ་ནཱ་རོ་པའི་ཡོན་ཏན་གྱི་སྙན་གྲགས་ཀྱིས་ཐུགས་ཕྲོགས་ཏེ་འཕགས་པའི་ཡུལ་དུ་ལམ་གྱི་དཀའ་བ་ཁྱད་དུ་བསད་ནས་བྱོན་ཏེ། རྡོ་རྗེའི་སློབ་དཔོན་དུ་འགྱུར། རྗེ་མི་ལ་ལ་སྟོད་མངའ་རིས་སུ་བྱོན་པ་དེ། རྗེ་མར་པ་ལྷོ་མོན་དང་ཉེ་བ་ཐག་རིང་པོར་བཞུགས་པའི་སར་བྱོན། རྗེ་དྭགས་པོས་ཉི་མ་དབུས་ཀྱི་ཕྱོགས་ནས། རྟག་ངུས་ཀྱིས་ཆོས་འཕགས་སྙེགས་པ་ལྟར། ཉི་མ་ལ་སྟོད་དུ་རྗེ་མི་ལའི་དྲུང་དུ་གཤེགས་པ་དང་རྗེ་དུས་མཁྱེན་གྱིས་ཡུལ་མདོ་སྨད་ནས་དབུས་སུ་བསྙེགས། དང་པོར་སྟོད་ལུང་རྒྱ་དམར་བའི་དྲུང་དུ་རྟ་སྒ་ཕོག །ཕྱྭ་པ་ཆོས་ཀྱི་སེང་གེ་དང་པ་ཚབ་ལོ་ཙཱ་བ་ཉི་མ་གྲགས་ལ་སོགས་པ་ལ་མདོ་ཕྱོགས་ཀྱི་གསན་པ་ཡོངས་སུ་རྫོགས་པར་མཛད། དྲང་སྲོང་ཆེན་པོ་ཤ་ར་བའི་སྤྱན་སྔར་བྱང་ཆུབ་ཀྱི་སེམས་བཀའ་གདམས་ལུགས་སུ་ལོ་དྲུག་སྒོམས། དེ་ནས་དཔལ་ཆེན་རྒ་ལོ་ཙཱ་དང༌། ས་སྐྱ་པ་ལ་གྲུབ་ཐོབ་ཏུ་གྲགས་པའི་ཨ་སེང་ལ་སོགས་པའི་མདུན་དུ་སྔགས་ཕྱོགས་ཀྱི་དབང་རྒྱུད་མན་ངག་གི་མཐའ་ཆོད་པར་མཛད། ཕྱིས་དྭགས་ལྷ་སྒམ་པོར་བྱོན་ནས་དང་པོར་རྗེ་སྒོམ་ཚུལ་དང་མཇལ་བས་སྒྲོལ་དཀར་དུ་གཟིགས། དབོན་པོ་ལ་ཡོན་ཏན་འདི་ལྟ་བུ་མངའ་ན། བླ་མ་ལ་ལྟ་ཅི་འཚལ་སྙམ་ནས། རྗེ་སྒམ་པོ་པ་ཁུ་དབོན་ཡུན་རིང་དུ་བསྟེན། དེ་དུས་སྒམ་པོ་ན་རྗེ་དུས་མཁྱེན། འབབ་རོམ་པ། ཡ་ཟི་སྔོན་པོ། ཟིམ་ཞི་རྒྱལ་བ་བཞི་ལ་སྒོམ་ཆེན་བཟང་བའི་ཚད་འཛུགས་པ་ཡིན་སྐད། དེ་ལ་རྗེ་འགྲོ་མགོན་རས་པས་བསྙེན་ཚུལ་ནི། རྗེ་རས་ཆེན་དང་པོར་ཟངས་རི་རས་པ་ལ་བསྟེན་ཀྱང་ཡུན་མི་རིང་བར་མྱ་ངན་ལས་འདས། དེ་ནས་ཕག་མོ་གྲུ་པའི་དྲུང་དུ་བྱོན་པས་ཐུགས་མ་ཁེངས་ཏེ། གདམས་ངག་དང་རྟོགས་པ་ཁོ་བོ་རང་ཆེ་བའི་ང་རྒྱལ་གྱིས་ཁམས་སུ་འགྲོ་དོན་ལ་བྱོན་པས་ཆོས་ཞུ་བའི་འདོད་པ་མེད་ཀྱང༌། ཀམ་པོའི་གངས་གཟིགས་ཞོར་ལ་རྗེ་དུས་མཁྱེན་རང་དང་མཇལ་བས། ཁྱོད་སྔགས་ཆུང་ཤེས་རབ་ཅན་གྱི་རིས་སུ་གདའ། ངའི་སློབ་མའི་སློབ་མ་བྱས་ན་འོང་བར་འདུག་པ་ལ་གསུངས། ཁྱེད་ལ་སློབ་མ་ཇི་སྐད་བྱ་བ་ཡོད་ཞུས་པས། འབལ་ཚ་སྟག་དེའུ་པ་ལ་སོགས་པ་གྲུབ་པ་ཐོབ་པའི་དཔའ་བོ་དང༌། སྐྱིན་ཐང་དགའ་ཡན་མ་ལ་སོགས་པའི་རྣལ་འབྱོར་མ་རི་རབ་ཀྱི་རྡུལ་ཙམ་ཡོད་གསུངས་པས། ཁོང་འཇིགས་འུབས་ཀྱིས་སོང་ནས། འབལ་ཚ་སྟག་དེའུ་པའི་སར་ཕྱིན་པས། ཕུག་པ་ན་སྟག་ཆེན་པོ་ཞིག་ངར་ཞིང་འདུག་པ་མཐོང༌། ཡང་ལོག་ནས་བལྟས་པས་སྒོམ་ཆེན་བསམ་གཏན་གྱི་སྐྱིལ་ཀྲུང་ལམ་མེ་འདུག་པ་སོགས་སློབ་མ་བཅོ་བརྒྱད་ཀྱི་རྫུ་འཕྲུལ་མི་འདྲ་བ་བཅོ་བརྒྱད་མཐོང་བས། སློབ་མ་ལ་ཡོན་ཏན་འདི་ལྟར་མངའ་ན། བླ་མ་ལ་ལྟ་ཅི་འཚལ་སྙམ་ནས་རྗེ་དུས་མཁྱེན་གྱི་ཞབས་ལ་གཏུགས། རྒྱལ་སྲས་སྤོམ་བྲག་པ་ནི་སྐྱེས་ཐོབ་ཀྱི་བག་ཆགས་སད་པས་སྐུ་ཚེ་དེར་མ་སྦྱངས་ཀྱང༌། རྒྱལ་བའི་བཀའ་རབ་འབྱམས་ཀྱི་ཚིག་གི་ཆ་ལ་མི་མཁྱེན་བྱ་བ་མེད་པ་དེ། རྗེ་སངས་རྒྱས་རས་ཆེན་དང་མཇལ་བ་ཙམ་གྱི་དོན་ཐམས་ཅད་སྐྱུ་རུ་ར་རློན་པ་ལག་མཐིལ་དུ་བཞག་པ་ལྟར་མངོན་དུ་གྱུར་སྐད། དེ་ལ་གྲུབ་ཆེན་ཀརྨ་པཀྴིས་གཏུགས། དེའི་སློབ་མ་གྲུབ་ཐོབ་ཨོ་རྒྱན་པར་གྲགས་པ། རྗེ་རྒོད་ཚང་པའི་བཀའ་དྲིན་གྱིས་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ། ནུབ་ཕྱོགས་ཨོ་རྒྱན་དུ་བྱོན། རྗེ་བཙུན་རྡོ་རྗེ་རྣལ་འབྱོར་མས་བྱིན་གྱིས་བརླབས། དཔའ་བོ་དང་རྣལ་འབྱོར་མ་རྣམས་ཚོགས་ཀྱི་འཁོར་ལོ་བསྐོར་བའི་སར་བྱོན་པས་སྒོ་བསྲུངས་པ་རྣམས་ཀྱིས་ཁྱོད་ཚོགས་ཀྱི་འཁོར་ལོ་མ་འདུ་བར་དབང་མི་དབང་རྡོ་རྗེ་སློབ་དཔོན་ཡབ་ཡུམ་ལ་ཞུ་དགོས་ཟེར་བ་ལ། རྡོ་རྗེ་སློབ་དཔོན་ཅི་སྐད་བྱ་བ་ཡོད་དྲིས་པས། རྣལ་འབྱོར་གྱི་དབང་ཕྱུག་ཀརྨ་པཀྴི་བྱ་བ་ཞིག་ཡོད་དེ་ད་དུང་བྱོན་མ་ཟིན། ཅུང་ཞིག་ནས་འབྱོན་པར་ཡོད་ཟེར་བ་ལས། ཇི་ཞིག་ན་མི་རྐང་གི་གླིང་བུ་དང་ཐོད་ཆེན་གྱི་རྔ་སྒྲ་ལ་སོགས་པ་ནམ་མཁའ་འགས་སྙམ་བྱེད་པ་བྱུང་བ་ན། ཅི་ཡིན་སྙམ་སྟེ་བལྟས་པས་དཔའ་བོ་དང་རྣལ་འབྱོར་མ་ཁྲོ་བོ་དང་ཁྲོ་མོའི་ཚོགས་ཀྱི་དབུས་ན། ཞྭ་ནག་གསེར་གྱི་མདོངས་ཅན་ཅོད་པན་དུ་བཅིངས་ཏེ། ཉི་མའི་དཀྱིལ་འཁོར་དུང་ཕྱུར་ཕྲག་བརྒྱ་པ་ཟིལ་གྱིས་གནོན་པའི་འོད་ཟེར་གྱི་གཟི་བརྗིད་མཐོང་བས་ནུབ་ཕྱོགས་ཨོ་རྒྱན་གྱི་ས་གཞིར་འཁོད་པའི་དཔའ་བོ་དང་རྣལ་འབྱོར་མ་ཀུན་བྱིན་པ་ཤིང་རེངས་པ་ལྟར་རྒྱལ་བར་གྱུར་སྐད། དེ་ལྟ་བུའི་རྣམ་པར་ཐར་པ་མཐོང་ནས་ཕྱིས་སྟོད་ལུང་མཚུར་ཕུར་བྱོན་ནས་རྗེའི་ཞབས་ལ་གཏུགས། བརྒྱུད་པ་འཛིན་པའི་རྒྱལ་ཚབ་མཆོག་ཏུ་གྱུར་པའོ། །དེ་ལ་རྗེ་རང་བྱུང་རྡོ་རྗེས་གཏུགས། དེའི་སློབ་མ་རྒྱལ་བ་གཡུང་སྟོན་པ་ཆེན་པོ་ནི། རོ་ལངས་གྲུབ་པས་ཐུན་མོང་གི་དངོས་གྲུབ་བརྒྱད་ཐོབ། གསང་སྔགས་གསར་རྙིང་གི་བླ་མ་བཟང་དགུ་ཅོག་བསྟེན་ནས་མཆོག་གི་དངོས་གྲུབ་བརྙེས་པ་དེ། རྗེ་རང་བྱུང་ཞབས་ཀྱི་མཚན་གསན་པ་ཙམ་གྱིས་བཅོས་མིན་གྱི་དད་པ་སྐྱེས་ནས་རྗེ་དྲུང་དུ་གཏུགས། མཆོག་གི་དངོས་གྲུབ་ཡོངས་སུ་རྫོགས། མི་ཡུལ་དུ་ལོ་ཉིས་བརྒྱ་བཞུགས་ཏེ། མཐར་སྐུ་ལུས་དེ་ཉིད་མིའམ་ཅིའི་རྒྱལ་པོའི་མཆོད་གནས་སུ་བྱོན་སྐད། དེ་ལ་རྗེ་རོལ་པའི་རྡོ་རྗེས་གཏུགས། དེའི་སློབ་མ་དཔལ་མཁའ་སྤྱོད་པ་ནི་རྗེ་ཀརྨ་པ་དང་སྟོན་འཁོར་ཐ་མི་དད་ཀྱི་རྡོ་རྗེའི་སློབ་དཔོན་དུ་གྱུར་ནས། དེང་སང་སངས་རྒྱས་སྤྲུལ་པའི་སྐུ་ཞྭ་དམར་ནག་ཅེས་ཉི་མ་དང་ཟླ་བ་ལྟར་གྲགས་སོ། །དེ་ལ་རྗེ་དེ་བཞིན་གཤེགས་པས་གཏུགས། དེའི་སློབ་མ་སོག་དབོན་ཐམས་ཅད་མཁྱེན་པ་རིག་པའི་རལ་གྲི་ནི། འཇམ་དབྱངས་ཤཱཀྱ་གཞོན་ནུ་ལ་སོགས་པའི་སྐུ་མདུན་དུ། སྡེ་སྣོད་དང་རྒྱུད་སྡེའི་གསན་པ་མཐར་ཕྱིན་པར་མཛད། གསང་ཕུའི་རྒྱ་མོ་ནག་རིར་རྒྱལ་བ་མ་ཕམ་པ་བསྒྲུབས་ཏེ་རྗེ་བཙུན་ལ་དངོས་སུ་ཆོས་ཞུར་ཡོད་པ་དེས། རྗེ་དེ་བཞིན་གཤེགས་པ་དང་མཇལ་བས། འཕགས་པ་སྤྱན་རས་གཟིགས་དབང་ཕྱུག་ཏུ་གཟིགས་པས་བརྒྱུད་པ་འཛིན་པའི་སློབ་མ་མཆོག་ཏུ་གྱུར་པའོ། །དེ་ལ་རྗེ་མཐོང་བ་དོན་ལྡན་གྱིས་གཏུགས། དེའི་སློབ་མ་ཀུན་མཁྱེན་འཇམ་དཔལ་བཟང་པོ་ནི། ཆོས་རྗེ་རོང་པོ། སྙག་དབོན་ཐམས་ཅད་མཁྱེན་པ་སོགས་ཀྱི་སྤྱན་སྔར་མདོ་སྔགས་ཀྱི་སྦྱངས་པ་མཐའ་ཆོད་པར་མཛད་ནས། རྗེ་མཐོང་བ་དོན་ལྡན་གྱི་དྲུང་དུ་བྱོན་ཏེ་མར་མེ་གཅིག་ལས་གཉིས་པ་མཆེད་པ་ལྟ་བུའི་ཉིད་ལས་མི་ཞན་པའི་སློབ་མ་དམ་པ་གྱུར། དེ་ནས་མཆོག་གི་དངོས་གྲུབ་མཐར་ཕྱིན་པར་བྱ་བའི་ཕྱིར་དུ་འདུ་འཛིའི་གཡེང་བ་ཐམས་ཅད་སྐྱུངས་ནས་གཉན་ཆེན་ཐང་ལྷས་སྤྱན་དྲངས་ཏེ་འཚོ་བ་ལོ་བཅུ་གཉིས་སུ་སྦྱར་བའི་ལོ་དགུ་ནས་ཟུང་འཇུག་རྡོ་རྗེ་འཆང་གི་གོ་འཕང་མངོན་དུ་གྱུར་ནས། རྗེ་ཆོས་གྲགས་རྒྱ་མཚོའི་བླ་མར་གྱུར་པ་ཡིན། རྗེ་མཐོང་བ་དོན་ལྡན་གྱི་སློབ་མ་གུ་ཤྲི་ཆེན་པོ་དཔལ་འབྱོར་དོན་གྲུབ་ནི། ངེས་དོན་དུ་རྗེ་བཙུན་ཞི་བ་འོད་ཀྱི་རྣམ་པར་འཕྲུལ་པར་ཡང་གྲགས། གང་ཟག་རང་རྒྱུད་པའི་དབང་དུ་བྱས་ན་དགུང་ལོ་བརྒྱད་པ་ཞིག་ནས་རྗེ་མཐོང་བ་དོན་ལྡན་གྱི་དྲུང་དུ་རྙེད་པ་དང་བཀུར་བསྟི་དང་རིམ་གྲོ་དང་སྒྲུབ་པའི་སྒོ་ནས་དགེ་བའི་བཤེས་གཉེན་བསྟེན་ཚུལ་ནི་བརླ་རྐང་མ་བཅག་པ་ཙམ་མ་གཏོགས་བྱང་ཆུབ་སེམས་དཔའ་རྟག་ཏུ་ངུའི་རྣམ་ཐར་ལྟར་བསྟེན་ནས། གསང་བ་ཐམས་ཅད་ཀྱི་སྣོད་དུ་གྱུར་ཏེ། སྔགས་ཀྱི་ལམ་ནས་མིག་འཕྲུལ་ལྟར་ཚེ་གཅིག་ལུས་གཅིག་ལ་ཟུང་འཇུག་རྡོ་རྗེ་འཆང་ཆེན་པོའི་གོ་འཕང་དུ་གྱུར། རྗེ་བཙུན་དེ་ཉིད་ལ་རྗེ་ཆོས་གྲགས་རྒྱ་མཚོས་གཏུགས། དེ་ལ་མཆོག་གི་དངོས་གྲུབ་ཐོབ་པའི་སློབ་མ་མང་དུ་བྱུང་བ་ལས། ཁོ་བོའི་བླ་མ་སངས་རྒྱས་མཉན་པ་གྲུབ་ཐོབ་ནི། སྣང་བ་ཐམས་ཅད་རྣམ་ཀུན་མཆོག་ལྡན་གྱི་སྟོང་པ་ཉིད་ཀྱི་གཟུགས་ཀྱི་ལྷ་སྐུ་ཕྱག་རྒྱ་ཆེན་པོར་ཤར། གཉིད་སྟུག་གི་སྣང་བ་གསུམ་མངོན་པར་བྱང་ཆུབ་པའི་འོད་གསལ་དུ་དག །ཉི་ཁྲི་ཆིག་སྟོང་གི་ལས་རླུང་མཆོག་གི་དབུ་མར་ཐིམ་སྟེ། ཟུང་འཇུག་རྡོ་རྗེ་འཆང་ཆེན་པོའི་གོ་འཕང་དུ་གྲུབ་པ་ཐམས་ཅད་ཀྱང༌། རྗེ་བཙུན་དཔལ་ལྡན་བླ་མ་རྡོ་རྗེ་འཆང་ནས་རྡོ་རྗེ་འཆང་ཁོ་ནར་བརྒྱུད་པ་ཤ་སྟག་ཡིན་ཞིང༌། དེ་ལྟར་རྡོ་རྗེ་འཆང་གི་གོ་འཕང་སྒྲུབ་བྱེད་ཀྱི་ལམ་ཡང་གསང་སྔགས་བླ་ན་མེད་པའི་ཤེས་རབ་ཟབ་པ་དང་ཐབས་རྒྱ་ཆེ་བའི་སྔགས་ཀྱི་ནུས་པ་ཁོ་ནའི་མཐུ་ལས་གྲུབ་པ་ཡིན་ནོ། །དེ་ལྟ་བུའི་བསྒྲུབ་བྱ་གང་ཟག་དང་སྒྲུབ་བྱེད་ཆོས་ཀྱི་བརྒྱུད་པ་འདི་ནི་བཀའ་བབས་བྱིན་བརླབས་ཀྱི་སྟོབས་ཀྱིས་རྟོགས་པ་དོན་གྱིས་འཕོ་ནུས་པའི་ཟབ་ཕྲའི་གནད་གསང་བ་ལས་ཆེར་གསང་བའི་དོན་གྱི་བརྒྱུད་པ་མཆོག་ཏུ་གྱུར་པའི་ཕྱིར། ཀརྨ་པ་ན་རིམ་གྱི་གསུང་རབ་རྣམས་སུ་རྩ་བརྒྱུད་ཀྱི་བླ་མ་རྗེ་བཙུན་མར་མི་དྭགས་གསུམ་སོགས་ཀྱི་ལུང་དང༌། སངས་རྒྱས་བྱང་སེམས་ཚད་མར་གྱུར་པའི་ལུང་མ་གཏོགས་ས་སྐྱ་པའི་ཞལ་ནས་བྱ་བ་དང༌། བུ་སྟོན་གྱི་ཞལ་ནས་བྱ་བ་དང༌། ཨ་མ་ལབ་མའི་ཞལ་ནས་བྱ་བ་སོགས་མི་འབྱུང༌། དེ་བཞིན་དུ་འཇིག་རྟེན་མགོན་པོ་ཡབ་སྲས་ཀྱི་གསུང་རབ་རྣམས་ན་ཡང༌། རྗེ་གོང་མ་ཕག་གྲུ་པ་སོགས་ཀྱི་གསུང་མ་གཏོགས། བརྒྱུད་པ་གཞན་གྱི་ཟེར་སྒྲོས་བཏང་སྙོམས་སུ་ལས་པ་ཞིག་ཡོང་བ་ཡིན། དེ་ལྟར་མི་འོང་ཀ་མེད་པ་ནི། དཔེར་ན་ཡིད་བཞིན་གྱི་ནོར་བུ་ལས་དགོས་འདོད་ཐམས་ཅད་ལོངས་སྤྱོད་དུ་ཡོད་བཞིན་དུ་འཆིང་བུ་ཚོང་བའི་རིན་ལ་མི་རེ་བ་ལྟར། འཇིགས་པ་ཐམས་ཅད་དང་བྲལ་བའི་གོ་འཕང་བརྙེས་ཟིན་ནས་འཇིགས་བཅས་ཀྱི་ལམ་སྟོན་པའི་ངག་ལ་ཇི་མི་སྙམ་དུ་འཇོག་པ་ལས་འོས་མེད་དུ་གྲུབ་པ་ཡིན་ཏེ། ཇི་སྐད་དུ། གྲུབ་པའི་མཐར་ཕྱིན་འཁྲུལ་པ་མེད། །ནོར་བ་ཐམས་ཅད་རྣམ་པར་སྤངས། །ཞེས་པ་ལྟར་རོ། །

 མདོར་ན་བོད་གངས་ཅན་འདིར་བསྟན་པ་ཕྱི་དར་གྱི་དུས་ན་ཆོས་ཀྱི་བརྒྱུད་པ་མང་བར་འདུག་ཀྱང༌། རྡོ་རྗེ་ཐེག་པའི་ཉེ་ལམ་མཆོག་གི་སྒོ་ནས་རྡོ་རྗེ་འཆང་དུ་བྱོན་པ་བར་མ་ཆོད་པ་ནི་དཔལ་དྭགས་པོ་བཀའ་བརྒྱུད་ལས། ལྷག་པར་ཀརྨ་བཀའ་བརྒྱུད་དུ་བྱོན་པ་འདི་ཁོ་ན་སྟེ། བརྒྱུད་པ་མཆོག་ཏུ་གྱུར་པ་གཞན་དག་ཀྱང་བརྒྱུད་པ་འདི་ལ་འཇུག་པའི་ལམ་གྱི་སྟེང་མཚུངས་པ་དང་བྲལ་བའོ། །དེ་ཡང་རྗེ་བཙུན་ཀརྨ་པ་རྣམས་ཀྱི་ནང་ནས་རྗེ་ཆོས་གྲགས་རྒྱ་མཚོ་གདུལ་བྱའི་དབང་གིས་ཕྲིན་ལས་ཆུང་བ་སྐད་ཟེར་ཡང༌། མཆོག་གི་དངོས་གྲུབ་ཐོབ་པའི་སློབ་མ་བགྲང་གིས་མི་ལང༌། རྒྱ་གར་ན་མཁས་པ་ཆེན་པོ་ཡིད་ཀྱི་ཤིང་རྟ་དང༌། མ་ག་དྷའི་རྒྱལ་པོ་སྒྲ་གཅན་འཛིན་གཞོན་ནུ་དང༌། ཁ་ཆེའི་རྒྱལ་པོ་དང༌། ཧོར་གྱི་རྒྱལ་པོ་མིང་གཞོན་ནུ་གོན་རྒྱལ་པོར་གྲགས་པ་རྣམས་ཀྱིས་བསྟོད་བཀུར་བསྔགས་པའི་གདན་འདྲེན་གྱི་ཕོ་ཉ་སྔ་ཕྱིར་བྱུང་བ་དང༌། དུས་དེར་བཀའ་བརྒྱུད་ཀྱི་སྒྲུབ་གནས་གདན་སར་བཞུགས་པ་ཕལ་ཆེར་ཡང༌། བཀའ་བརྒྱུད་འདི་པ་ལས་ཕྱི་རོལ་དུ་གྱུར་པའི་སྟོན་པ་བསྟན་པ་དང་བཅས་པའི་རྗེས་སུ་སོང་བའི་སྐབས་སུ། སྒྲུབ་བརྒྱུད་སོ་སོའི་རང་རྐང་ཟིན་པར་བསྒྱུར། དེང་སང་དྭགས་པོ་བཀའ་བརྒྱུད་ཅེས་བྱ་བའི་ཕྲིན་ལས་ཀྱི་ལྷག་ཅུང་ཟད་ལུས་པ་འདི་ཁོང་གི་བཀའ་དྲིན་ཡིན། མ་གོ་བ་ཁ་ཅིག་གིས། རྗེ་ཆོས་གྲགས་རྒྱ་མཚོའི་དུས་རྟོག་གེ་པ་དང་ལུགས་ཐ་དད་དུ་བྱེད་པའི་རྩོད་པ་བྱུང་ཞེས། སྐུར་པ་འདེབས་པ་ཡོད་ཀྱང༌། དེ་དུས་སོ་སོར་མ་ཕྱེ་བར་ངེད་རང་ཁྱད་མེད་ཟེར་བ་ཞིག་བྱས་ན། དེང་སང་འོ་སྐོལ་ཐམས་ཅད་སྐྱབས་གནས་རིན་པོ་ཆེ་བཀའ་བརྒྱུད་རྩོད་པ་མེད་པའི་མགོན་འདི་དང་བྲལ་བ་ཞིག་འོང་ཚོད་དུ་གདའ་བ་ལས། སོ་སོར་ཁ་ཅིག་སངས་རྒྱས་ཀྱི་བསྟན་པ་རྩོད་པས་འཇིག་པ་དང༌། དགེ་འདུན་གྱི་འཁྲུག་ལོང་འདི་ལྷག་པར་སྡིག་ཆེ་བའི་ཕྱིར། སོ་སོར་བྱེ་བས་བསྟན་པ་ལ་ཇི་ལྟར་ཕན་སྙམ་ན་བདེན་མོད། དེ་ཉན་ཐོས་ཀྱི་བསྟན་པ་ནང་ངམ། ཐེག་ཆེན་གྱི་བསྟན་པ་ནང་དུ་ཆོས་དང་ཆོས་མ་ཡིན་པ་སོ་སོར་བྱེ་བ་ལ་དགོངས་པ་ཡིན། འདིར་རྟོག་གེ་པ་ཐེག་པ་མཆོག་ཏུ་ཁས་འཆེ་བའི་ལུགས་དེ། ཐེག་མཆོག་ཕྱག་རྒྱ་ཆེན་པོའི་ལུགས་ཀྱིས་ཟིལ་གྱིས་མནན་ནས། སྲོལ་སོ་སོར་བྱེ་བ་གཉིས་གནད་ག་ལ་གཅིག །དེ་ལྟ་བུའི་སྲོལ་སོ་སོར་བྱེ་བས་བསྟན་པ་ལ་གནོད་ན། དང་པོར་འཕགས་ཡུལ་དུ། དཔལ་ས་ར་ཧ་དང་མགོན་པོ་ཀླུ་སྒྲུབ་བྱོན་ནས། ཐེག་ཆེན་གྱི་བསྟན་པ་བཙུགས། ཐེག་དམན་པའི་སྲོལ་དང་སོ་སོར་བྱེ་བས། ཁྱེད་ལྟར་ན་དཔལ་མགོན་ས་ར་ཧ་སོགས་ཀྱང་སངས་རྒྱས་ཀྱི་བསྟན་བཤིག་ཆེན་པོར་ཐལ་བའི་སྐྱོན་ཡོང་ངོ༌། །ངེད་ཅག་ནི་དེ་ལྟ་བུ་རྨི་ལམ་དུ་ཡང་དྲན་པར་མི་བྱའོ། །མཆན། དབྱེ་བས་དེང་སང་སྐྱབས་གནས་རིན་པོ་ཆེ་བསླུ་བ་མེད་པ་ལ་གསོལ་བ་བཏབ་ཆོག་པ་འདི་བྱུང་བ་ཡིན། གསོལ་བ་བཏབ་ཡུལ་གྱི་སྒྲུབ་བརྒྱུད་རིན་པོ་ཆེ་འདི་ལྟ་བུའི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱང་རྫོགས་རིམ་ཐབས་ལམ་གྱི་མན་ངག་ཐུགས་ཉམས་སུ་བསྟར་བ་ཁོ་ན་ལས་བྱུང་བ་ཡིན། རྫོགས་རིམ་ཐབས་ལམ་དེ་ཡང༌། ཕ་མ་དང་གཉིས་མེད་ཀྱི་རྒྱུད་ནས་བྱུང་བའི་སྦྱོར་བ་ཡན་ལག་དྲུག་དང༌། རིམ་པ་ལྔ་དང༌། ཕྱག་རྒྱ་བཞི་དང༌། ནཱ་རོའི་ཆོས་དྲུག་དང༌། བསྲེ་བ་སྐོར་གསུམ་ལ་སོགས་པའི་གདམས་པ། བླ་མ་སངས་རྒྱས་དངོས་སུ་བྱོན་པའི་ཐུགས་ལ་བརྣགས་པ་དེ། ལས་ཅན་གྱི་སློབ་མའི་རྒྱུད་ལ་བྱིན་བརླབས་ཀྱི་འཕོ་བ་ཐེབས་པའི་སྒོ་ནས་འཇུག་པ་ཞིག་མེད་ན་ཐབས་ལམ་གྱི་གདམས་ངག་བཏབ་ཅིང་སྒོམ་པར་རློམ་ཡང་ཚིག་ཁྲིད་མིང་རྐྱང་ཙམ་དུ་འགྲོ། ལར་ན། ཕར་ཕྱིན་པའི་བྱང་འཕགས་དང་སངས་འཕགས་རྣམས་ཀྱང་སླར་སྔགས་བླ་མེད་ཀྱི་ལམ་ལ་འཇུག་རིགས་ཏེ། བྱང་འཕགས་བསྐལ་པ་གྲངས་མེད་དུ་མ་བརྒྱུད་ནས་ཐུན་མོང་བའི་འཚང་རྒྱ་དགོས་པ་དེ། ཚེ་གཅིག་གིས་ཐུན་མོང་དང་ཐུན་མོང་མ་ཡིན་པ་གཉིས་ཀར་འཚང་རྒྱ་བའི་ལམ་བཟླུམས་སླ་བའི་ཕྱིར་དང༌། ལུགས་དེའི་སངས་འཕགས་ཀྱང་སླར་སྔགས་ལུགས་སུ་འཚང་རྒྱ་དགོས་པའི་ཕྱིར་རོ། །དེས་ན་རྒྱུའི་ཐེག་པར་ཆགས་བྲལ་གྱི་ལམ་གྱིས་ཆོས་ཉིད་ཀྱི་བདེན་པ་མཐོང་བའི་རྟོགས་ལྡན་དུ་གྲགས་པའི་རྣལ་འབྱོར་པ་ཡང༌། འབྲས་བུའི་ཐེག་པ་ཆགས་བཅས་སྔགས་ཀྱི་ལམ་དུ་ཞུགས་ནས་འདོད་པའི་ཡོན་ཏན་ཀུན་ལོངས་མ་སྤྱོད་པར་སྔགས་ལུགས་ཀྱི་སངས་རྒྱས་གོ་ཆོད་པོ་ཐོབ་པ་མ་ཡིན་ཏེ། ཇི་སྐད་དུ། རྒྱུད་ལས། དཀའ་ཐུབ་དཀའ་སྤྱད་མི་བཟད་པས། །བསྟེན་ན་འགྲུབ་པར་མི་འགྱུར་གྱི། །འདོད་པ་ཀུན་ལ་ལོངས་སྤྱོད་པས། །བསྟེན་ན་མྱུར་དུ་འགྲུབ་པར་འགྱུར། །ཞེས་འབྱུང་བའི་ཕྱིར་རོ། །གསང་སྔགས་རང་ལུགས་ཀྱི་མཐོང་ལམ་གྱི་རྟོགས་པ་ཐོབ་ནས་ལྷག་པར་ཐབས་ལམ་ལ་འབད་དགོས་ཏེ། བདག་བྱིན་གྱིས་བརླབས་པའི་རིམ་པ་དང༌། དཀྱིལ་འཁོར་འཁོར་ལོ་པའི་རིམ་པ་དང༌། ཉེ་རྒྱུའི་སྤྱོད་པ་རླབས་ཆེན་གདོད་འབྱུང་བའི་ཕྱིར།

 གཏུམ་ཚིག་འདི་དགོངས་གཅིག་རྙིང་པའི་གཞུང་ཡིན་ཡང་གོ་བ་མི་གསལ་བས། གཏུམ་མོ་འབར་སྟོབས་ཀྱིས་བསམ་གཏན་གྱི་དངོས་གཞི་རྒྱུད་ལ་སྐྱེས་པས། ཕྱག་རྒྱ་ཆེན་པོའི་ཡོན་ཏན་སྐྱེད་པར་བྱེད་པའི་རྒྱུ་ཡིན་ཞེས་པའོ། །མཆན། མོ་དེ་ཡོན་ཏན་སྐྱེད་པར་བྱེད་པའི་རྒྱུ་བསམ་གཏན་གྱི་དངོས་གཞི་ཡིན་ཏེ། ཞེས་སོགས་ལ། འཇིག་རྟེན་པའི་བསམ་གཏན་ཕྱི་རོལ་པས་ཀྱང་སློབ་ཏུ་རུང་བ་དང༌། འཇིག་རྟེན་ལས་འདས་པའི་བསམ་གཏན་ཉན་རང་དང་བྱང་ཆུབ་སེམས་དཔས་ཀྱང་སློབ་ཏུ་རུང་བ་དང༌། ལྷག་པར་བདེ་སྟོང་ཟུང་འཇུག་གི་བསམ་གཏན་དཔའ་བོ་དང་རྣལ་འབྱོར་མ་ཁོ་ནས་སློབ་ཏུ་རུང་ལ། གཞན་གྱིས་སློབ་ཏུ་མི་རུང་བའི་བསམ་གཏན་འོག་མ་འོག་མ་ལས་གོང་མ་གོང་མ་ཁྱད་པར་དུ་འཕགས་པས། བསམ་གཏན་ཕྱི་མ་འདི་ནི་ཐབས་ཤེས་རྣམ་དག་གི་རླུང་གཟུང་འཛིན་འགོག་སྟོབས་ཀྱིས་ཡེ་ཤེས་ཀྱི་གཏུམ་པོ་འབར་བ་མཆོག་གི་དབུ་མའི་ནང་དུ་ཞུགས་པ་ན། མཆོག་གི་དབུ་མའི་བཅུད་དུ་གྱུར་པའི་ཆོས་ཅན་ཀུན་རྫོབ་དང་ཆོས་ཉིད་དོན་དམ་པའི་བྱང་ཆུབ་ཀྱི་སེམས་ཞུ་བའི་བདེ་བ་ཆེན་པོ་མྱོང་བའི་སྟོབས་ལས་སྐྱེས་པའི་བསམ་གཏན་གྱི་དངོས་གཞིའི་ཏིང་ངེ་འཛིན་ལས་ཕྱག་རྒྱ་ཆེན་པོའི་ཡེ་ཤེས་སྐྱེད་པར་བྱེད་པ་ཡིན་གྱི། དེ་ལས་གཞན་པའི་འཇིག་རྟེན་དང་འཇིག་རྟེན་ལས་འདས་པའི་བསམ་གཏན་གང་གིས་ཀྱང་ཕྱག་རྒྱ་ཆེན་པོའི་ཡེ་ཤེས་འདྲེན་པར་ནུས་པ་མ་ཡིན་ནོ། །དེ་ཡང་ཡེ་ཤེས་ཀྱི་གཏུམ་མོ་འབར་བས་བྱང་ཆུབ་ཀྱི་སེམས་ཞུ་བའི་དགའ་བ་བཞི་པ་དང་བསམ་གཏན་བཞི་པ་ལས་ཕྱག་ཆེན་གྱི་ཡེ་ཤེས་སྐྱེ་བ་ནི་རྡོ་རྗེ་འཆང་གི་བཞེད་པ་ཡིན་ཏེ། ཇི་སྐད་དུ། ཐིག་ལེ་ཆེན་པོ་ཡི་གེ་མེད། །སྟོང་པ་ཆེན་པོ་ཡི་གེ་ལྔ། །ཐིག་ལེ་སྟོང་པ་ཡི་གེ་བརྒྱད། །གནས་བརྟན་ཉི་མ་དཔལ་ཡེ་ཤེས་ཞབས་ཀྱིས་མཛད་པའི་མཚན་བརྗོད་འགྲེལ་པ་ལས། བསམ་གཏན་བཞི་པའི་རྩེ་མོ་ཅན་ཞེས་པ་ནི། དགའ་བའི་བདེ་བའི་བསམ་གཏན་ནི་དང་པོའོ། །མཆོག་ཏུ་དགའ་བའི་བདེ་བའི་བསམ་གཏན་ནི་གཉིས་པའོ། །ཁྱད་པར་གྱི་དགའ་བའི་བདེ་གསུམ་པའོ། །ལྷན་ཅིག་སྐྱེས་པའི་དགའ་བའི་བདེ་བའི་བསམ་གཏན་ནི་བཞི་པ་སྟེ། ཚེས་ལྔ་དང་ཚེས་བཅུ་དང་ཉ་དང་ཉའི་མཐར་ཐིག་ལེ་ལ་མཆོག་ཏུ་མི་འགྱུར་བའི་བདེ་བའི་བསམ་གཏན་གནས་པ་དེའི་རྩེ་མོ་མཆོག་གི་བདེ་བ་ཡོངས་སུ་གང་བ་ཉིད་དེ། དེ་འཆང་བས་ན་བསམ་གཏན་བཞི་པའི་རྩེ་མོ་འཆང་ངོ༌། །ཤེས་བྱ་ཡེ་ཤེས་ཆར་རྟོག་པ། །དཔྱོད་པ་དེ་ཡི་སྦྱོར་བ་ཉིད། །གསུམ་པ་དགའ་བ་ལྟ་བུ་སྟེ། །བཞི་པ་བདེ་བ་བསྡུས་པ་སྟེ། །ལྔ་པ་རྟག་ཏུ་སྣང་བ་ནི། །སྤྲིན་མེད་ནམ་མཁའ་ལྟ་བུའོ། །ཞེས་པ་བསམ་གཏན་གྱི་ཡན་ལག་ལྔ་ཀུན་ནས་ཤེས་པའི་ཕྱིར། བསམ་གཏན་ཡན་ལག་ཀུན་ཤེས་ཤིང༌། །ཞེས་འབྱུང་ངོ༌། །མཆན། རྣམ་པ་ཀུན་ལྡན་རྣམ་པ་མེད། །བཅུ་དྲུག་ཕྱེད་ཕྱེད་ཐིག་ལེ་ཅན། །ཡན་ལག་མེད་པའི་རྩིས་ལས་འདས། །བསམ་གཏན་བཞི་པའི་རྩེ་མོ་ཅན། །ཞེས་འབྱུང་བའི་ཕྱིར། ཕྱག་རྒྱ་ཆེན་པོ་མཆོག་གི་དངོས་གྲུབ་ཀྱི་ཡན་ལག་ཐམས་ཅད་གཏུམ་མོ་འབར་བའི་སྟོབས་ལ་རག་ལས་པར་གསུངས་སོ། །

 བྱེ་བྲག་ཏུ་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་ཡིན་ཞེས་སོགས་ལ། ཚུལ་ཁྲིམས་རྣམས་ཀྱི་ནང་ནས་མཆོག་ཏུ་གྱུར་པའི་ཚུལ་ཁྲིམས་ནི་སྔགས་ཀྱི་ཚུལ་ཁྲིམས་སམ་སྔགས་ཀྱི་སྡོམ་པ་ཡིན་ལ། སྔགས་ཀྱི་ཚུལ་ཁྲིམས་སམ་སྔགས་ཀྱི་སྡོམ་པ་མཆོག་ནི། འབྲས་དུས་ཀྱི་ཨེ་ཝཾ་དབྱེར་མེད་ཀྱི་ཚུལ་ཁྲིམས་དང་སྡོམ་པ་ཡིན་ལ། དེ་རྒྱུད་ལ་ལྡན་པར་བྱེད་པའང་སྔགས་ཀྱི་ཐབས་ལམ་ཁོ་ན་ཉམས་སུ་ལེན་པར་བྱེད་པ་ལ་རག་ལས་སོ། །

 བྱང་ཆུབ་སེམས་དཔའ་ཀུན་ཏུ་བཟང་པོ་ཞེས་སོགས་ལ། བྱང་ཆུབ་སེམས་དཔའ་ཀུན་ཏུ་བཟང་པོའི་དགེ་བ་བསོག་ཚུལ་ནི། སློབ་ལམ་དུ་དགེ་བའི་ཚོགས་ཕུལ་མཐར་ཐུག་པ་བསགས་པས། མི་སློབ་པའི་སར་དེའི་འབྲས་བུ་རང་གཞན་གྱི་ཕན་བདེ་དང་དགེ་ལེགས་མཐས་གཏུགས་པའམ་ཚད་གཟུང་དུ་མེད་པར་ཆོས་ཀྱི་དབྱིངས་ཇི་སྲིད་པར་དེ་སྲིད་དུ་རྒྱུན་མི་འཆད་པ་འབྱུང་བ་ཡིན་སངས་རྒྱས་ཀྱི་སར་དགེ་རྩ་རྒྱུན་མི་འཆད་ཀྱང་དགེ་རྩ་དེ་རང་གཞན་ལ་འབྲས་བུ་བདེ་ལེགས་འབྱུང་བའི་ཉེར་ལེན་གྱི་རྒྱུར་ནི་མི་འདོད་ཀྱི། སེམས་ཅན་ཐམས་ཅད་མངོན་མཐོ་དང་ངེས་ལེགས་ཐོབ་པའི་ལྷན་ཅིག་བྱེད་རྒྱུའི་ལྷན་ཅིག་བྱེད་རྐྱེན་དུ་འདོད་དོ། །མཆན། ནོ། བྱང་ཆུབ་སེམས་དཔའ་ཀུན་ཏུ་བཟང་པོ་ངེས་བཟུང་བྱས་པ་དེས་སྤྱན་རས་གཟིགས་ལ་སོགས་པའི་བྱང་ཆུབ་སེམས་དཔའ་ལ་ཡང་མཚོན་པ་ཡིན་ནོ། །

 ཆོས་ཉིད་དོན་དམ་པའི་བདེན་པ་ཇི་ལྟ་བ་བཞིན་དུ་རྟོགས་པའི་ཚེ། ཞེས་སོགས་ལ། གནས་ཚུལ་ཕྱིན་ཅི་ལོག་ཏུ་མ་རིག་པའི་དབང་གིས་རང་གཞན་གྱི་སེམས་ཅན་ཐམས་ཅད་འཁྲུལ་པ་ན་གནས་ལུགས་གང་ཡིན་པ་འཁྲུལ་པ་དང་བྲལ་བས་གནས་ལུགས་འཁྲུལ་པ་དང་བྲལ་བར་རྟོགས་པ་དེའི་ཚེ། འཁྲུལ་བཅས་སེམས་ཅན་གྱི་མི་ཤེས་པའི་དབང་གིས་སྡུག་བསྔལ་མཐོང་བས། མ་རྒན་མི་ཤེས་པའི་ལས་ངན་གྱི་རྒྱུ་འབྲས་ལ་བཟོད་མེད་དུ་སྙིང་རྗེ་སྐྱེས་ནས་རང་གཞན་གྱི་འཁྲུལ་པ་ཐམས་ཅད་སྦྱངས་ཏེ། མཐར་རང་གཞན་དུ་སྣང་བའི་སེམས་ཅན་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་སངས་རྒྱས་པར་བྱེད་པ་ཡིན་ནོ། །

 བརྒྱུད་པ་འདི་ལའང་ཐམས་ཅད་ཀྱིས་རྟོགས་པ་དང་ལྡན་བཞིན་དུ། ཞེས་སོགས་ལ། ཐབས་ལམ་ཟབ་མོ་བསྒོམས་སྟོབས་ཀྱིས་ཕྱག་རྒྱ་ཆེན་པོའི་རྟོགས་པ་དང་ལྡན་པ་དེའི་ཚེ་ན། བདེ་ཆེན་ཟག་མེད་ཀྱི་རྫུ་འཕྲུལ་དང་མངོན་པར་ཤེས་པ་རྒྱ་ཆེན་པོ་འཁྲུལ་བ་ཐམས་ཅད་དང་བྲལ་བ་ལ་དབང་འབྱོར་པ་ཡིན་ཏེ། དཔེར་ན། རྗེ་དུས་མཁྱེན་དགོངས་པ་ཆོས་དབྱིངས་སུ་ཐིམ་ཁར། ཕྱིས་འབྲི་ཆུའི་ངོ་མཐོང་ནས་སྐྱེས་བུ་སྟོབས་དང་ལྡན་པ་ཞིག་གིས་ཁོ་བོའི་དགོངས་པ་རྫོགས་པར་བྱེད་ཅེས་ལུང་བསྟན་ཏེ། ཕྱིས་ལོ་བཅུ་གཉིས་ན་འབྲི་རྒྱུད་ཙག་ཏོར་གྲུབ་ཆེན་ཀརྨ་པཀྴི་བྱོན། དེ་མཚུར་ཕུར་མྱ་ངན་ལས་འདའ་ཁར། སེམས་ཅན་གྱི་དོན་ལ་དགོངས་པས་གཟིགས་ཚུལ་གྱི་ཆོ་འཕྲུལ་ཡ་མ་ཟུང་བསྟན་པ་ནི། ལ་སྟོད་ཕྱོགས་ནས་ཞི་བྱེད་པའི་སྟོན་པ་ཅིག་མཇལ་དུ་འོངས་པ་ན། ཁོ་བོ་ཁྱོད་ལ་གནས་མལ་གཡར་དུ་འོང་ངོ་ཞེས་དེའི་སྲས་སུ་སྐུ་སྐྱེ་བ་ཞལ་གྱིས་བཞེས་པ་དང༌། དེ་དང་དུས་མཚུངས་ཁོ་བོའི་སྔ་གཞིས་གངས་ཞུར་མོའི་འགྲམ་དུ་སོང་ངོ་ཞེས་མ་གཤེགས་པའི་ཟླ་བ་གསུམ་ནས་ལྷུམས་སུ་ཞུགས་ཏེ། གྲུབ་ཆེན་ཨོ་རྒྱན་པ་ལ་སྐུ་སྐྱེ་ཕྱི་མའི་བླ་མར་ལུང་བསྟན་ཅིང་ཞྭ་ནག་གནང་ནས་མྱ་ངན་ལས་འདའ་ཁར། རྒྱལ་ཚབ་ཏུ་བཞུགས་པའི་དབོན་རིན་པོ་ཆེ་ལ་སོགས་ལ་ཁོ་བོ་དགའ་ལྡན་དུ་ཞག་བདུན་གྱི་བར་དུ་འགྲོ་བས། དེའི་རིང་ལུས་ལ་བསྒུལ་བསྐྱོད་མ་བྱེད་པར་ཞོག་དང༌། དེ་ནས་ལུས་འདི་ཉིད་ལ་ཞུགས་ནས་སེམས་ཅན་གྱི་དོན་རླབས་པོ་ཆེ་བྱེད་པ་ཡིན་ཞེས་བཀའ་སྩལ་ཏེ་གཤེགས་རྗེས་སློབ་མ་རྣམས་ཀྱིས་ཞག་བདུན་སོང་བའི་དགུང་ཞག་བརྒྱད་པ་ལ་སྐུ་གདུང་བསྲེགས་པ་ན། དགའ་ལྡན་ནས་སྐུ་ལུས་སྔ་མ་ལ་འཇུག་པར་བྱོན་པས། ཞུགས་ཕུལ་བའི་ཐད་ཀྱི་ནམ་མཁར་བྱོན་པ་ན། སློབ་མ་ལས་དག་པ་རྣམས་ཀྱིས་སྔོན་རིན་པོ་ཆེ་བཞུགས་པའི་དུས་ལྟར་མཇལ་ཞིང༌། མ་དག་པ་རྣམས་ཀྱི་ངོར་ཡང་འོད་ཀྱི་ཕུང་པོ་ཆེན་པོར་མཐོང་བ་བྱུང༌། དེ་ནས་གྲོང་འཇུག་བྱ་བར་དགོངས་ནས་སྟོད་ལུང་དུ་ལུས་རྟེན་བཙལ་ནས། བཙུན་པ་ལོ་ཉི་ཤུ་པ་ཅིག་ཤི་བའི་རོ་ལ་གྲོང་འཇུག་མཛད་པས་སྤྱན་ཧྲིག་ཧྲིག་གྱུར་པ་ན། ཕ་མ་དག་གིས་ཤི་མིག་གསོན་ལ་མ་བལྟ་ཞེས་ཁབ་ཀྱིས་གཙགས་པས། ལོང་བས་སེམས་ཅན་གྱི་དོན་མི་འབྱུང་བར་དགོངས་ཏེ། སླར་ལ་སྟོད་དུ་ཡུམ་གྱི་ལྷུམས་སུ་རྗེ་བཙུན་མི་ལའི་བཀས་ཞུགས་ཤིག་པར་ལུང་བསྟན་མཛད། བར་སྲིད་དུ་བཅོམ་ལྡན་འདས་འཁོར་ལོ་བདེ་མཆོག་ཉིད་ཀྱིས་དབང་བསྐུར་བ་མཛད་ནས། ཡུམ་གྱི་མངལ་ཤེལ་གྱི་ཁང་བཟང་དུ་འཕགས་པ་སྤྱན་རས་གཟིགས་དབང་ཕྱུག་གི་སྐུར་ཟླ་བ་བརྒྱད་བཞུགས་ཏེ་སྐུ་འཁྲུངས་མ་ཐག །ཚེས་བརྒྱད་ཀྱི་ཟླ་བ་ཤར་བས་ཟླ་བ་ལ་ཕྱག་མཛུབ་གཏད་ནས། ཚེས་བརྒྱད་ཀྱི་ཟླ་བ་ཤར་བྱུང་ཞེས་བཀའ་སྩལ་པ་པོ་རྗེ་རང་བྱུང་རྡོ་རྗེ་བྱོན་པ་ཡིན། དེས་ཀྱང་ཧོར་རྒྱལ་པོའི་ཕོ་བྲང་ཆེན་པོ་ཤངས་ཏོར། བདེ་མཆོག་གི་བདག་འཇུག་རྒྱས་པར་བཞེས་ནས་མྱ་ངན་ལས་འདའ་ཁར། སློབ་འདི་ལྟའི་དབེན་དཀོན་མཆོག་རིན་ཆེན་པ་ཡིན་པས། ཕྱིས་ཤིང་ཀུན་ཀར་སྡེའི་ཚོགས་དཔོན་མཛད། མཆན། དཔོན་ཆེན་པོ་གུའི་གུང་པས་མྱ་ངན་ལས་མི་འདའ་བར་གསོལ་བ་བཏབ་ཅིང༌། གལ་ཏེ་འདའ་ན་བུ་སློབ་རྣམས་གང་དུ་གསོལ་བ་འདེབས་ཞུས་པས། ཁྱོད་དེ་ཙམ་དུ་གདུང་སེམས་ཆེ་ན། ཁོ་བོའི་སྐྱེ་བ་ཕྱི་མ་ཤར་ཕྱོགས་ཀོང་པོའི་རྒྱལ་ཁམས་དང་ཉེ་བར་འོངས་བས་དེར་འདུན་པ་གཏོད་ཅེས་གསུངས་ནས། ཕྱིས་ཀོང་པོ་དང་ཉེ་བའི་ས་རྔོད་ཨ་ལ་གོ་ཆེན་དུ་རྗེ་རོལ་པའི་རྡོ་རྗེ་བྱོན། དེ་ཉིད་ཀྱང་བྱང་ཕྱོགས་ཧོར་གྱི་རིམ་མཐོ་བའི་སར་སྐུ་མྱ་ངན་ལས་འདས་ན། བོད་ལ་ཧོར་ཁྲིམས་ཀྱི་གནོད་པ་དང་བྲལ་བར་དགོངས་ནས། ཀོང་པོ་ནས་བྱང་དུ་བཏེག་པའི་ལམ་དུ་ཉང་འདམ་གྱི་རི་གཟིགས་སར། སང་ད་བཟོད་རི་ཕ་གིའི་མགུལ་ནས་མི་གྲགས་པ་ཅན་ཞིག་འོང་བ་ཡིན་གསུངས་པས། སློབ་དཔོན་ཆེན་པོ་གུའི་གུང་པ་རིན་ཆེན་དཔལ་གྱིས། སྐུ་གཤེགས་ནས་སྐུ་སྐྱེ་འཁྲུང་བའི་གསུང་དུ་འཕྲིག་ཚུད་དེ་དགེ་སློང་གཉིས་རི་རྒྱུད་དེ་ལྟ་རྟོག་ལ་བཞག་པས་སྐུ་གཤེགས་གོང་ནས་འཇའ་དང་འོད་དང་མེ་ཏོག་གི་ཆར་པ་སོགས་ཀྱི་ལྟས་ཀྱི་སྐུ་སྐྱེ་ཕྱི་མ་འཁྲུངས་པའི་ཁང་པ་དང་ཡབ་ཡུམ་སོགས་ངོས་ཟིན་པར་བྱུང༌། ཕྱིས་ཉང་འདམ་དུ་ཆོས་རྗེ་དེ་བཞིན་གཤེགས་པ་བྱོན། དེ་ཡང་སྐྱིད་ཤོད་པོ་ཊ་ལར་མཁས་གྲུབ་ཆེན་པོ་མི་ཉག་འཇམ་དབྱངས་གྲགས་པ་ཁམས་ཕྱོགས་སུ་ཆིབས་ཁ་བསྒྱུར་བར་གསོལ་བ་བཏབ་པ་ལ། རྗེས་གཤེགས་ནས་སྐུ་སྐྱེ་འབྱོན་པ་ལ་དགོངས་ནས། ད་ཅི་མྱུར་དུ་མདོ་ཁམས་ཀརྨ་དང་ཉེ་བར་སླེབ་པ་བྱེད་ཅེས་བཀའ་སྩལ་པས། ཕྱིས་ཀརྨ་དང་ཉེ་བའི་ངོམ་ཤེལ་གྱམ་དུ་རྗེ་མཐོང་བ་དོན་ལྡན་བྱོན། དེ་ཡང་དབེན་གནས་གསའ་ཕུར་སྐུ་མྱ་ངན་ལས་འདའ་ཁར། བདག་ཉིད་ཆེན་པོ་དཔལ་འབྱོར་དོན་གྲུབ་ལ། ཤམྦྷ་ལ་པ་དང་མ་ཁ་པ་རྩོད་པ་ཡོད་པས་ཁོ་བོ་རིགས་ལྡན་གྱི་གྲོགས་ལ་འགྲོ་དགོས་པར་འདུག །ཁོ་བོ་སྔར་མི་གྲལ་དུ་ཡོད་པ། ད་བཀའ་བརྒྱུད་ཀྱི་གྲལ་དུ་སྡོད་པ་ཡིན་པས། གསོལ་བ་འདི་བཞིན་ཐོབ་ཅེས། སངས་རྒྱས་ཐམས་ཅད་འདུས་པའི་རིན་པོ་ཆེ། །ཐུགས་རྗེའི་བདག་ཉིད་མཐོང་བ་དོན་ལྡན་ལ། །གསོལ་བ་འདེབས་སོ་ཐུགས་རྗེའི་སྤྱན་གྱིས་གཟིགས། །གསོལ་འདེབས་བྱིན་རླབས་ཆར་རྒྱུན་དབབ་ཏུ་གསོལ། །ཞེས་བཀའ་སྩལ་ཞིང༌། ཀ་བཞི་སེང་ཆེན་མའི་མགུར་བྱང་ཕྱོགས་ཀྱི་ཀ་ཆེན་ཉིད་ཀྱིས་ཐེན་ནས། གསའ་ཕུའི་བྱང་ཕྱོགས་སུ་སྐུ་སྐྱེ་འཁྲུང་བར་ལུང་བསྟན་པ་དང་མཐུན་པར། གསའ་ཕུའི་བྱང་ཕྱོགས་རྔོད་ཀྱི་ལྷས་སུ་རྗེ་ཆོས་གྲགས་རྒྱ་མཚོ་བྱོན། དེ་ཡང་སྐུ་མྱ་ངན་ལས་མ་འདས་པའི་གོང༌། ལོ་གསུམ་སྐུ་མཚམས་མཛད་པས་དབུ་སྐྲ་ལྕང་ལོར་ཡོད་པ། ཚེས་བཅུ་བཞིའི་ཉིན་དབུ་སྐྲ་ཐོར་ཅོག་ཏུ་མཛད། མུ་ཏིག་ལས་གྲུབ་པའི་རིགས་ལྔའི་ཅོད་པན་གྱིས་དབུ་བརྒྱན་ཏེ། ཀོང་པོ་ལུང་པའི་སྐྱ་སེར་ཐམས་ཅད་ལ་ལོངས་སྤྱོད་རྫོགས་སྐུའི་ཚུལ་གྱིས་ཞལ་བསྟན་ནས། ཁོ་བོ་འཆི་བ་མེད་ལ་འཆི་ཚུལ་སྟོན། །སླར་ཡང་སྐྱེ་བ་མེད་ལ་སྐྱེ་ཚུལ་སྟོན། །ཞེས་སོགས་ཚིགས་སུ་བཅས་པ་མང་དག་གསུངས་ནས། སྲོད་ལ་འོད་གསལ་བ་ཆོས་ཀྱི་སྐུར་གཤེགས། དུས་གསུམ་གསལ་ལེར་གཟིགས་པའི་མཛད་པ་འཁྲུལ་མེད་དུ་ཡིད་ཆེས་པ་དང༌། རྗེ་འཇིག་རྟེན་མགོན་པོས་ཀྱང་ཉིད་ཀྱི་གདུང་བརྒྱུད་གསེར་གྱི་གཉའ་ཤིང་ལྟ་བུ་རྒྱུན་མི་འཆད་པ་དང༌། གླིང་ལ་གླིང་ལོག་འབྱུང་བར་ལུང་བསྟན་པ་འཁྲུལ་མེད་དུ་འབྱུང་བ་འདི་འདྲ་བ་བཀའ་བརྒྱུད་རིན་པོ་ཆེ་འདི་ལ་བགྲང་གིས་མི་ལང་བ་འབྱུང་བ་ཐམས་ཅད་ཀྱང༌། རྫོགས་རིམ་ཐབས་ལམ་ལ་གནད་དུ་བསྣུན་པས་སྐྱེ་འཆི་ལ་རང་དབང་ཐོབ། ལས་ཉོན་གྱི་འཆིང་བ་གཏན་ཟད་དུ་སོང་ནས་སེམས་ཅན་ཐམས་ཅད་ཀྱི་མགོན་སྐྱབས་དཔུང་གཉེན་དུ་གྱུར་པ་འདིའོ། །

 རྗེ་གོ་ཆེན་བསོད་ནམས་སེང་གེ་དཔོན་སློབ་ཀྱི་གསུང་གིས། དབུས་གཙང་གི་རྒྱལ་ཁམས་འདིར་ལུང་བསྟན་བྱེད་མི་མང་དུ་ཡོད་ཀྱང་ཐོག་ཏུ་མི་ཕེབས་ཏེ། རྙིང་མ་བའི་ལྷོ་བྲག་ཕྱག་ནས། ཨོ་རྒྱན་པདྨའི་གཏེར་བཏོན་པའི་ལུང་ལས། རྗེ་ཙོང་ཁ་པ་ཉིད་སྐུ་སྐྱེ་ཕྱི་མ་དགའ་ལྡན་དུ་འཇམ་དཔལ་སྙིང་པོར་འགྱུར་བ་དང༌། འཁོར་ས་ཐོབ་པ་མང་དུ་འབྱུང་བ་དང༌། སྣེའུ་རྫོགས་པ་མི་རབས་བདུན་ན་ལྕགས་ཀྱི་འཁོར་ལོ་བསྒྱུར་བར་ལུང་བསྟན་ཀྱང༌། སྣེའུ་རྫོགས་པ་མི་རབས་བཞི་པ་ནས་སྡེ་སྲིད་མི་ལུས་དང་བཅས་པ་ཆད། རྗེ་ཙོང་ཁ་པ་ལྟ་བུ་མཁས་བཙུན་བཟང་གསུམ་འཛོམ་པ་དེས་འདུལ་བའི་བསྟན་པ་སྐྱོན་མེད་བཙུགས་པ་ལོ་ཉི་ཤུའི་རྒྱུན་ཙམ་ལས་འཇགས་མ་ཐུབ། རི་བོ་དགའ་ལྡན་དུ་བྲང་ཁང་གསུམ་ཐོག་ཏུ་ལོངས་པ་མི་བྱེད་པ་དང༌། གླིང་གསེབ་ཏུ་རྟ་དང་དྲེའུ་མི་འཇོག་པ་དང༌། ཐུན་དྲུག་ཏུ་མཁར་རྔ་བརྡུངས་ནས་མདོ་སྔགས་ཀྱི་ལམ་གྱི་རིམ་པའི་རྣལ་འབྱོར་ལ་འཇུག་པའི་སྲོལ་བཙུགས་པ། ལོ་བཅུ་ནས་ལས་ཚན་གྱི་འཐབ་རྩོད་ཀྱི་དབང་གིས་ཞིག་ཅིང་ཉམས། དེང་སང་དགེ་འདུན་པས་དམག་སྡེ་འཆའ་བ་སོགས་བསྟན་པ་དར་ལོང་མེད་པར་བཙན་ནུབ་ཏུ་སོང་བས། རྗེ་བཙུན་ཙོང་ཁ་པ་དེ་བསྟན་པའི་རྒྱུན་དང་སློབ་མའི་རྒྱུད་བྱིན་གྱིས་རློབ་ཐུབ་པ་ཞིག་མིན་པ་འདྲ་ཟེར་བ་ལ། འབྲས་སྤུངས་ནས་རྗེ་ལེགས་པ་ཆོས་འབྱོར་བས། དེ་ལྟ་ན། ས་སྐྱ་པ་བསྟན་པའི་བདག་པོ་ཡིན་ཟེར་གྱིན་འདུག་པ་ལ། ཆོས་རྗེ་ས་པཎ་ཧོར་རྒྱལ་བུས་གདན་དྲངས་པའི་སྟོབས་ཀྱིས། འཕགས་པ་རིན་པོ་ཆེས་དམག་སྡེ་བཅས་ནས་ཁྲིམས་ལུགས་སུ་མིང་བཏགས། དགེ་འདུན་དང་གཙུག་ལག་ཁང་ལ་གནོད་པ་ཇི་ཙམ་དུ་བསྐྱལ། ཁྱད་པར་འབྲིང་ཁུང་པའི་བན་ཁྲི་ཚོ་བཅོ་བརྒྱད་གཙུག་ལག་ཁང་དང་བཅས་པ་བརླག་ཚུལ་དེ་ལྟ་ན། ས་སྐྱ་པའི་རྗེ་བཙུན་གོང་མ་རྣམས་ཀྱང་བསྟན་པའི་རྒྱུན་དང་སློབ་མའི་རྒྱུད་བྱིན་གྱིས་རློབ་ནུས་པ་ཞིག་མིན་པར་མཚུངས་སོ། །ཞེས་ཕན་ཚུན་ངན་ཁ་སྨྲ་བར་རླུང་ལྟར་གྲགས་པ་འདི་ནི། ས་དགེ་ལྡན་གྱི་སྐྱེ་བོ་སྡང་ཞེན་ཅན་འགའ་ཞིག་གིས་བཅོས་པར་ཟད་ཀྱིས། རྗེ་གོ་ཆེན་དང་རྗེ་ཆོས་འབྱོར་བས་འདི་ལྟར་གསུང་བ་ག་ལ་སྲིད། དེ་ལྟར་གསུངས་སྲིད་ན་དེང་སང་ཆོས་བྱེད་པ་ཚོ་སུ་ཞིག་ལ་སྐྱབས་སུ་འཛིན་པར་ནུས།

 ཁོ་བོ་ལྟར་ན་བདག་ཉིད་ཆེན་པོ་ས་སྐྱ་པཎྜི་ཏ་དང༌། རྗེ་ཙོང་ཁ་པ་ཆེན་པོ་གཉིས་ཀྱིས་བསྟན་པའི་རྒྱུན་དང༌། སློབ་མའི་རྒྱུད་བྱིན་གྱིས་རློབ་ཚུལ། ཕྲིན་ལས་རྒྱ་ཆེ་ཆུང༌། ཕྲིན་ལས་འདི་ལྟ་བུའི་བཀའ་དྲིན་གྱིས་སེམས་ཅན་རྣམས་བདེ་སྐྱིད་ལ་ལོངས་སྤྱོད་ཚུལ་འདི་ལ་མི་དད་པའི་སྐྱེས་བུ་དེ་ནི། དཀར་པོའི་ཆོས་ཀྱི་སྐལ་བ་མེད་པར་མ་ཟད་སྙིང་མེད་པ་ཞིག་ཏུ་གོར་མ་ཆག་གོ །

 སྤྱིར་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་ཆོས་དང་རྗེས་འཇུག་གི་མཐའ་བསྲུང་བ་འདི་ཆེད་དུ་བྱ་བ་ཆེན་པོ་ཡིན་ཏེ། བསྐྱེད་པ་དང་རྫོགས་པའི་སྔགས་ཀྱི་ལམ་ལ་འཇུག་པ་ན། བདག་དང་གནས་དང་རྣལ་འབྱོར་བསྲུང་བ་ཉིད་ནན་ཏན་དུ་མཛད་པའི་ཕྱིར། བཀའ་བརྒྱུད་རིན་པོ་ཆེ་འདི་ལ། རྗེ་དུས་མཁྱེན། ཕག་གྲུ་པ། འབྲི་སྟག་ཞང་ཚལ་པ་སོགས་བླ་མ་རིན་པོ་ཆེ་རེ་རེས་ཀྱང་མཆོག་གི་དངོས་གྲུབ་ཐོབ་པའི་རྒྱུན་རྗེ་བཙུན་བྱམས་མགོན་མི་ཡུལ་དུ་མ་བྱོན་གྱི་བར་རྒྱུན་མི་འཆད་པར་བྱིན་གྱིས་བརླབས་པ་འདི་ནི། ཨེ་མ་ངོ་མཚར་སྲིད་དོ་ཅོག་ལས་ཀྱང་ངོ་མཚར་ཞིང་བླ་ན་མེད་པའི་སྤྱོད་ཡུལ་དུ་གྱུར་ཏོ། །དེང་སང་ཁ་ཅིག་བསྟན་པའི་མཐའ་བསྲུང་བར་འདོད་ནས། གོ་མཚོན་དང་བཅས་པའི་གཡུལ་ཆེན་པོར་འཇུག་པ་ནི་གླང་ཆེན་གྱིས་ཁྲུས་བྱེད་པ་དང་འདྲའོ།། །།

༈ རྡོ་རྗེའི་གསུང༌། **ཚུལ་**རིག་པ་བརྟུལ་ཞུགས་ཀྱི་སྤྱོད་པ་བྱེད་པ་ན། ཐེག་དམན་གྱི་གདུལ་བྱ་གདུལ་བའི་ཆེད་དུ། དེའི་ངོར་ཐེག་དམན་གྱི་ཚུལ་ཁྲིམས་ལ་གཅེས་སྤྲས་སུ་བྱེད་པའི་སྒོ་ནས་སྤྱོད་གོས་ཞེས་བཏོན་ན་རྡོར་གསུང་ལྷད་དང་བྲལ་བར་འགྱུར་རོ། །མཆན། **ཁྲིམས་ལ་གཅེས་སྤྲས་སུ་བྱེད་པ་རིགས་སྤྱོད་ཁྱད་འཕགས་ཡིན།** ཞེས་པ་ལ། འདིའི་གཞན་བཞེད་འདི་འཆད་མ་ཤེས་ན། རྒྱ་གར་གྱི་གྲུབ་ཆེན་རྣམས་ཀྱིས་རིག་པ་བརྟུལ་ཞུགས་ཀྱི་སྤྱོད་པ་མཛད་པ་དེ་སྤྱོད་པ་ཁྱད་འཕགས་མིན་བྱ་བར་འགྲོ་བའི་ཉེན་ཡོད་པས་ཕྱོགས་སྔ་ན། ཉན་ཐོས་ཀྱི་རབ་ཏུ་བྱུང་བ་དགེ་སློང་གི་རྟེན་ལ་གནས་པ་སྔགས་ཀྱི་ལམ་ལ་འཇུག་པ་ན། རིག་མའི་ལོངས་སྤྱོད་ལ་ལོངས་སྤྱོད་པ་སོགས་རིག་པ་བརྟུལ་ཞུགས་ཀྱི་སྤྱོད་པ་ཉན་ཐོས་འདུལ་བའི་དོན་ལྟ་བུ་མ་ཡིན་པར་ཉན་ཐོས་དང་ལྷན་ཅིག་པའི་སྡེར་བྱར་རུང་ཞེས་ཟེར་བ་དེ་ཡིན་ལ། དེ་ལྟར་ན་ཡང་སྦོམ་པོར་འགྱུར་བ་ཡིན་ཏེ། ཉན་ཐོས་ནང་དུ་ཞག་བདུན་འདས། །ཞེས་འབྱུང་བའི་ཕྱིར། སྤྱིར་སྔགས་བླ་མེད་ཀྱི་རྡོ་རྗེ་འཆང་གི་གོ་འཕང་སྒྲུབ་པའི་སྤྱོད་པ་ལ། དང་པོར་ཨ་ཝ་དྷུ་ཏཱིའི་ཀུན་ཏུ་བཟང་པོའི་སྤྱོད་པ་ལ་གསང་སྤྱོད་དང་རིག་པ་བརྟུལ་ཞུགས་ཀྱི་སྤྱོད་པའམ། ཚོགས་ཀྱི་སྤྱོད་པའི་སྨྱོན་པའི་བརྟུལ་ཞུགས་ཀྱི་སྤྱོད་པས་སྤྱོད་པ་ལས། དང་པོ་ནི་དྲོད་ཐོབ་པ་བསྐྱེད་ཅིང་བརྟན་པར་བྱ་བ་དང༌། གཉིས་པ་ནི་དྲོད་འབྲིང་ཐོབ་ནས་ཚར་གཅོད་རྗེས་འཛིན་ནུས་པ་ན་སྤྱོད་པར་གསུངས་ཤིང༌། རིག་པ་བརྟུལ་ཞུགས་ཀྱི་སྤྱོད་པ་དེ་ལའང་བསྐྱེད་རིམ་གྱི་སྒོ་ནས་ཐུན་མོང་གི་དངོས་གྲུབ་ཀྱི་ཕྱིར་སྤྱོད་པ་དང༌། རྫོགས་རིམ་གྱི་སྒོ་ནས་ཐུན་མོང་མ་ཡིན་པ་མཆོག་གི་དངོས་གྲུབ་ཀྱི་ཕྱིར་སྤྱོད་པ་གཉིས་ཡོད་པ་ལས། སྐབས་འདིར་ནི་ཐུན་མོང་མིན་པའི་དངོས་གྲུབ་ཅིག་ཅར་དུ་སྒྲུབ་པར་བྱེད་པའི་སྤྲོས་བཅས་ཀྱི་སྤྱོད་པ་སྟེ། དེ་ཡང་ཡུལ་ཆེན་སོ་བདུན་ལ་སོགས་པར་རྒྱུ་ཞིང༌། ཡུལ་ཆེན་དེ་དག་གི་དཔའ་བོ་དང་རྣལ་འབྱོར་མ་རང་ལས་ལྷག་པའམ་སྐལ་བ་མཉམ་པ་དག་འདུས་ཏེ། སོ་ཕག་ལས་བྱས་པའི་ལྷའི་ཁང་པ་གསུམ་བརྩེགས་གྲུ་བཞི་རྟ་བབས་དང་ལྡན་པའི་འོག་ཁང་དུ་ཚང་མང་དང༌། བར་ཁང་དུ་གར་མ་གླུ་མ་སོགས་མཆོད་པའི་ཡོ་བྱད་བཞག །སྟེང་ཁང་དུ་རང་ཉིད་དཀྱིལ་འཁོར་གྱི་འཁོར་ལོའི་དབུས་སུ་འདུག་སྟེ། འཁོར་ལྷ་མོ་ཉི་ཤུ་བཙུན་མོ་དང་ཉེར་གཅིག །གཞན་ཡང་དཔའ་བོ་དང་རྣལ་འབྱོར་མ་རྣམས་དཀྱིལ་འཁོར་པའི་འདྲ་འབག་ཏུ་ཞུགས་ནས་རྟེན་དང་བརྟེན་པའི་དཀྱིལ་འཁོར་གྱི་འཁོར་ལོ་བྱིན་གྱིས་བརླབས་ཤིང༌། སངས་རྒྱས་ཀྱི་ཨཱ་ར་ལི་ཆེན་པོ་སྟེ། རྩེད་མོའི་རོལ་པའི་གར་མཛད་པའི་རིམ་པས་ཕྱག་རྒྱ་དང༌། ཕྱག་རྒྱའི་ལན་དང༌། ཕྱག་དང་ཕྱག་གི་ལན་དང༌། མཆོད་པ་དང་མཆོད་པའི་ལན་དང༌། དེ་བཞིན་དུ་གར་དང་གླུ་དང་བརྡའི་ལན་གྱིས་ཕན་ཚུན་དུ་འདོད་པའི་ཡོན་ཏན་ལྔ་ལ་ཕན་ཚུན་དུ་སྟོབ་པ་དང༌། སྤེལ་བ་དང་མངོན་སུམ་དུ་བྱེད་པའི་ཚུལ་གྱིས་བསོད་ནམས་དང་ཡེ་ཤེས་ཀྱི་ཚོགས་ཀྱི་འཁོར་ལོ་སྐོར་བ་བྱེད་པ་སྟེ་ག་ཎ་ཙཀྲ་འདུས་ནས་བྱ་བ་མི་ཟད་པ་སྒྲུབ་པའམ། ཚོགས་གཉིས་བསགས་པའི་རྣལ་འབྱོར་གྱི་འཁོར་ལོ་གོང་ནས་གོང་དུ་ཡང་དག་པར་འཕེལ་ཞིང་རྫོགས་པར་བྱེད་པའོ། །དེ་ནི་སྤྲོས་བཅས་ཀྱི་སྤྱོད་པ་ཡིན་ལ། དྲོད་འབྲིང་གི་སྤྱོད་པ་འདི་ལ་རྒྱལ་ཚབ་གཞོན་ནུའི་སྤྱོད་པ་ཞེས་ཀྱང་བྱ་སྟེ། རྒྱལ་ཚབ་ཆེན་པོ་ནི་དྲོད་ཆེན་པོ་ཡིན་པས་དེ་མ་ཐོབ་པའི་ཕྱིར་རོ། །དྲོད་ཆེན་པོ་ཐོབ་ནས་ཟག་མེད་ཀྱི་ཡེ་ཤེས་མངོན་དུ་བྱས་ཏེ་གཞན་དོན་ཐོགས་མེད་དུ་འབྱུང་ཞིང་འཇིག་རྟེན་ལས་འདས་པའི་གྲུབ་མཐའ་སྙོགས་པས། ལུང་བསྟན་པའི་ཕྱག་རྒྱ་མ་རྙེད་ན་དེ་དང་ལྷན་ཅིག་ཏུ་སྤྱོད་པ་བྱེད་པ་ནི་རྒྱལ་ཚབ་ཆེན་པོའི་སྤྱོད་པའོ། །དེ་ནས་སྤྲོས་མེད་ཀྱི་སྤྱོད་པ་ལ་ཕྱག་རྒྱ་ལྔ་དང་ལྷན་ཅིག་ཏུ་སྤྱོད་པ་བྱ་བ་དང༌། དེ་ཡང་མ་འབྱོར་ན་ཕྱག་རྒྱ་མ་ཅིག་དང་ལྷན་ཅིག་པར་སྤྱོད་པའོ། །ཤིན་ཏུ་སྤྲོས་མེད་ཀྱི་སྤྱོད་པ་ནི་ཡེ་ཤེས་ཀྱི་ཕྱག་རྒྱའམ། སྟོང་གཟུགས་ཕྱག་རྒྱ་ཆེན་མོ་ལ་སྙོམས་པར་འཇུག་པས་རླུང་སེམས་དབུ་མར་བསྡུས་ཏེ་ལྷན་སྐྱེས་འོད་གསལ་གྱི་ངང་ནས་རང་འོད་ཀྱི་ལྷ་ཡབ་ཡུམ་བདེ་བ་ཆེན་པོས་མཆོད་པའི་ཚོགས་སོག་པའི་སྤྱོད་པ་རླབས་པོ་ཆེ་བྱ་བ་སྟེ། གསང་འདུས་ལེའུ་དྲུག་པའི་འགྲེལ་པར། སློབ་དཔོན་ཟླ་བས། བྷུ་སུ་ཀུའི་སྤྱོད་པ་དེ་སྤྱོད་པ་རྣམས་ཀྱི་མཆོག་ཏུ་གསུངས་ལ། དུས་དེར་ནི་སྒྲིབ་པའི་ས་བོན་ཐམས་ཅད་སྤངས་ཏེ། སྤྲུལ་པ་དཔག་མེད་ཀྱིས་སེམས་ཅན་གྱི་དོན་གྲུབ་པར་ཁྱབ་ཅིང༌། བདུད་ཐམས་ཅད་ཟིལ་གྱིས་གནོན་པས་ཕྱོགས་ཐམས་ཅད་ལས་རྣམ་རྒྱལ་གྱིས་སྤྱོད་པའང་ཟེར་རོ། །སྔོན་གྱི་བླ་མ་གོང་མ་དག །ཚོགས་སྦྱོར་དུ་སྤྲོས་བཅས་ཀྱི་སྤྱོད་པ་མ་དག་པར་སྤྲོས་མེད་ཀྱི་སྤྱོད་པ་དག་པར་ཤིན་ཏུ་སྤྲོས་མེད་ཀྱི་སྤྱོད་པ་ཞེས་གསུངས་པ་ནི་ཕལ་ཆེ་བའི་དབང་དུ་བྱས་པའོ། །ཚོགས་ཀྱི་འཁོར་ལོའི་སྤྱོད་པ་མཚན་ཉིད་པའང་སྤྱོད་པ་འདི་ལྟ་བུའི་དབང་དུ་བྱས་པ་ཡིན་ནོ། །

 དེང་སང་སྔགས་ཀྱི་སྡོམ་པ་དང་དམ་ཚིག་དང་མི་ལྡན་ཞིང་དབང་གིས་རྒྱུད་ཡོངས་སུ་མ་སྨིན་པའི་མཆོག་གི་དངོས་གྲུབ་ཀྱི་སྐལ་བ་མེད་པ་དག་འདུས་ཤིང༌། མངོན་དཀྱིལ་ཤུར་ཙམ་རེ། སྤྱིར་འདོད་པའི་ཡོན་ཏན་ལྔ་ལ་འཁོར་གསུམ་མི་རྟོག་པ་དང་བྱང་ཆུབ་ཀྱི་སེམས་ཀྱི་ཐབས་ཀྱིས་ཟིན་པའི་སྒོ་ནས། བདག་ཉིད་ཀྱིས་ལོངས་སྤྱོད་པ་དང༌། གཞན་རྒྱུད་དུ་གྲུབ་པའི་སངས་རྒྱས་དང་བྱང་ཆུབ་སེམས་དཔའ་རྣམས་ལ་བསྐལ་པ་གྲངས་མེད་གསུམ་ལ་སོགས་པར་མཆོད་པས། བསོད་ནམས་ཀྱི་ཚོགས་ཡོངས་སུ་རྫོགས་ནས་འཚང་རྒྱ་བར་ཕར་ཕྱིན་ཐེག་པར་ཡང་བཤད་ཀྱི། གསང་ཆེན་གྱི་ལམ་འདིར་ནི་བདེ་བ་ཆེན་པོའི་རྒྱུར་འདོད་ཡོན་ལྔ་ལ་རང་རྒྱུད་དུ་གྲུབ་པའི་ལྷ་དང་ཡེ་ཤེས་ཀྱི་རང་བཞིན་དུ་ཤེས་པའི་སྒོ་ནས་མཆོད་པའམ་ལོངས་སྤྱོད་པས། བསོད་ནམས་ཀྱི་ཚོགས་རྒྱ་ཆེན་པོ་ཚེ་གཅིག་ལ་རྫོགས་ནས་ལུས་རྟེན་དེ་ཉིད་ལ་མངོན་པར་རྫོགས་པར་འཚང་རྒྱ་བར་བྱེད་པའོ། །དེས་ན་ཕར་ཕྱིན་ཐེག་པར་བསྐལ་པ་གྲངས་མེད་དུ་ཚོགས་བསགས་ཀྱང་ཐུན་མོང་བའི་སངས་རྒྱས་ཙམ་ལས་མི་ཐོབ་ལ་དེའི་ཚོགས་སོག་པའི་སྤྱོད་པས་ཚེ་གཅིག་ལ་ཐུན་མོང་དང་ཐུན་མོང་མ་ཡིན་པའི་སངས་རྒྱས་གཉིས་ཀ་ཐོབ་པ་ནི་ཚོགས་ལ་མཆོག་དམན་གྱི་ཁྱད་ཞུགས་པ་ཡིན་ཏེ། ཕར་ཕྱིན་ཐེག་པར་སྣང་བ་ཐམས་ཅད་ལྷ་དང་ཡེ་ཤེས་སུ་མི་ཤེས་ཤིང༌། རིག་མའི་བདེ་བས་དམ་ཚིག་སེམས་དཔའ་ལམ་གྱི་སངས་རྒྱས་དང༌། ཡེ་ཤེས་སེམས་དཔའ་འབྲས་བུའི་སངས་རྒྱས་དབྱེར་མི་ཕྱེད་པའི་རྒྱུད་ཚིམ་པར་བྱེད་པའི་བསོད་ནམས་ཀྱི་ཚོགས་སོག་པ་མེད་པའི་ཕྱིར་རོ། །དེ་སྐད་དུ་ཡང༌། དེ་ལྟར་སྤྱོད་པ་གསུམ་ལ་ཟླ་བ་གསུམ་མམ་དྲུག་ཏུ་བསླབ་པས་ཕྱག་རྒྱ་ཆེན་པོ་མཆོག་གི་དངོས་གྲུབ་ཀྱི་མཚན་མ། གཟུགས་ཕྲ་བ་སོགས་དབང་ཕྱུག་གི་ཡོན་ཏན་བརྒྱད་མངོན་དུ་བྱེད་པ་དང༌། གསང་འདུས་རྩ་རྒྱུད་ཀྱི་ལེའུ་བཅོ་ལྔ་པ་ལས་གསུངས་པའི་རྨི་ལྟས་རྣམས་བྱུང་བ་ན། སྤྱོད་པ་གྲུབ་པ་ཡིན་ལ། སློབ་པ་མི་སློབ་པའི་མཆོག་གི་དངོས་གྲུབ་ཀྱང་ཡུན་མི་རིང་བ་ན་འགྲུབ་པ་ཡིན་ནོ། །མཆན། བཏོན་ནས་མ་དག་པའི་རྫས་ཤ་ཆང་སོགས་བག་མེད་པར་ལོངས་སྤྱོད་པ་ནི། གསང་སྔགས་ལོག་པར་སྤྱོད་པའི་ཆོས་སྤོང་བའི་ལས་ཡིན་པས་སེམས་ཅན་དམྱལ་བ་ཆེན་པོའི་རྒྱུ་མ་གཏོགས། བསོད་ནམས་དང་ཡེ་ཤེས་ཀྱི་ཚོགས་བླ་ན་མེད་པར་རྫོགས་པའི་ཚོགས་ཀྱི་འཁོར་ལོར་འོང་ས་གང་ན་ཡོད། །དེས་ན་རྡོ་རྗེ་ཐེག་པ་བླ་ན་མེད་པའི་རྣལ་འབྱོར་པ་ནི། སྤྱོད་པ་ཡོངས་སུ་རྫོགས་པ་མ་བྱས་ན་ཚེ་དེ་ཉིད་ལ་འཚང་རྒྱ་བ་མ་ཡིན་ཏེ། བསོད་ནམས་དང་ཡེ་ཤེས་ཀྱི་ཚོགས་གཉིས་རྫོགས་པར་མི་འགྱུར་བའི་ཕྱིར་རོ། །ཇི་སྐད་དུ། གལ་ཏེ་ཆེས་ཕྲའི་སེམས་ཀྱི་མྱུ་གུ་ལ། །དག་པའི་ཡུལ་གྱི་བཅུད་ཀྱིས་མ་བྲན་ན། །ནམ་མཁས་ཁྱབ་པའི་འབྲས་བུ་མི་སྟེར་བས། །དཔག་བསམ་ལྗོན་ཤིང་འདི་ནི་ཇི་ལྟར་ཐོབ། །ཁ་ཅིག་ཡུལ་རྣམས་དག་ནི་སྤངས་ནས་ཏེ། །ཁ་ཅིག་ཡུལ་རྣམས་མ་བཀག་པར་བྱས་ནས། །ཁ་ཅིག་ཡུལ་རྣམས་ཁོ་ན་ཉིད་ཀྱིས་ཏེ། །མི་ཡི་ཁྱུ་མཆོག་རྣམས་ནི་བྱང་ཆུབ་བྱེད། །ཅེས་སོ། །དེ་ཡང་ཉེ་རྒྱུའི་སྤྱོད་པ་འདི་ཉིད་ཀྱིས། རྡོ་རྗེ་འཆང་ཆེན་པོའི་གོ་འཕང་སྟེར་བ་ཡིན་ཏེ། ཇི་སྐད་དུ། སྟོན་པ་སུམ་ཅུ་རྩ་གཉིས་འཆང༌། །ཁྱབ་བདག་དཔེ་བྱད་བརྒྱད་ཅུར་ལྡན། །བཙུན་མོའི་བྷ་ག་བདེ་ཆེན་དུ། །ཁུ་བ་ཞེས་བྱ་རྣམ་པར་གནས། །དེ་བཞིན་ཤིན་ཏུ་མཆོད་འོས་ཏེ། །སེམས་ཅན་ཀུན་ལ་རྗེས་བརྩེ་བས། །སུམ་ཅུ་རྩ་གཉིས་མཚན་འཛིན་པའི། །སྤྲུལ་པ་ཡི་ནི་སྐུ་དག་མཛད། །དེ་མེད་ན་ནི་བདེ་མི་འགྱུར། །བདེ་བ་སྤངས་ནས་དེ་མ་ཡིན། །ཁུ་བའི་རྣམ་པ་བཅོམ་ལྡན་འདས། །དེ་ཡི་བདེ་བ་འདོད་མར་བརྗོད། །དེ་ནི་རང་སངས་རྒྱས་རྣམས་དང༌། །ཉན་ཐོས་རྣམས་ཀྱི་སྤྱོད་ཡུལ་མིན། །སངས་རྒྱས་སྲས་རྣམས་སྤྱོད་ཡུལ་ཏེ། །རྡོར་པད་ལས་བྱུང་གོ་འཕང་ངོ༌། །ཞེས་སོ། །དེ་ལྟ་ནའང་ཐུན་མོང་བའི་གདུལ་བྱའི་ངོར་སྔགས་ཀྱི་རྣལ་འབྱོར་པ་སྤྲོས་བཅས་ཕྱིའི་སྤྱོད་པ་ལུས་ཧེ་རུ་ཀའི་འདྲ་འབག་ཏུ་འཇུག་པ་སོགས་བྱེད་པར་མ་ངེས་ཏེ། གསང་སྔགས་གསང་བའི་སྒོ་ནས་སྒྲུབ་པར་བྱེད་པའི་ཕྱིར་དེ་སྐད་དུ། ཕྱི་རུ་ཉན་ཐོས་སྤྱོད་པ་བསྲུང༌། །ནང་དུ་འདུས་པའི་དོན་ལ་དགའ། །ཞེས་པ་དང༌། ཉིན་མོ་བཅོམ་ལྡན་རྡོ་རྗེ་ཅན། །མཚན་མོ་ཤེས་རབ་བརྟག་པར་བྱ། །ཞེས་གསུངས་པས། དཔེར་ན་འཕགས་པ་ཀླུ་སྒྲུབ་དཔལ་མགོན་ཀླུ་སྒྲུབ་ཐོགས་མེད་ཀྱི་སྤྲོས་བཅས་ཀྱི་སྤྱོད་པ་མཛད་ཟེར་བ་དགོངས་གཅིག་རྙིང་པར་བྲིས་འདུག་པ་ཁུངས་བཙལ་དགོས་སོ། །མཆན། དང༌། ཐོགས་མེད་དང༌། ཇོ་བོ་རྗེ་དང༌། རྗེ་སྒམ་པོ་པ། དུས་མཁྱེན། ཕག་གྲུ་པ། འཇིག་རྟེན་གསུམ་གྱི་མགོན་པོ་སོགས་རྡོ་རྗེ་ཐེག་པའི་རྣལ་འབྱོར་གྱི་སྒོ་ནས་མཆོག་གི་དངོས་གྲུབ་བརྙེས་པ་ཤ་སྟག་ཡིན་པས། སྐལ་ལྡན་གྱི་ངོར་ཡེ་ཤེས་ཀྱི་མཁའ་འགྲོ་དང་ལྷན་ཅིག་ཏུ་ཚོགས་ཀྱི་འཁོར་ལོ་བསྐོར་བ་ཡིན་ཏེ། ཇོ་བོའི་རྣམ་ཐར་དུ། འབྲོམ་དང་ནག་ཚོས་གསན་པར། ཇོ་བོའི་གཟིམས་ཆུང་དུ་བུད་མེད་མང་པོའི་སྒྲ་ཤག་ཤག་པ་བྱུང་བ་ལྟར་ཕྱིས་དུས་ཅི་ཡང་མི་སྣང་བར་ཇོ་བོ་ཏིང་ངེ་འཛིན་ལ་བཞུགས་འདུག་པ་དང༌། རྗེ་ཕག་གྲུ་པའི་མདུན་དུ་ཡུལ་གྱི་བུ་མོ་གཞོན་ནུ་མ་འགྲོ་བ་སྟག་ལུང་པས་གཟིགས་ནས་ནང་དུ་བལྟར་ཕྱིན་པས་འཇའ་ཚོན་གྱི་རྣམ་པ་ལས་གཞན་ཅི་ཡང་མ་མཐོང་བ་ལྟ་བུ་དང༌། ཐེག་དམན་ཕྱི་ཉན་ཐོས་དང་ཐུན་མོང་གདུལ་བྱའི་ངོར་ཐེག་དམན་སོ་ཐར་གྱི་ཚུལ་ཁྲིམས་གཙོ་བོར་མཛད་པའི་ཚུལ་སྟོན་པ་མ་གཏོགས། སྔགས་ཀྱི་སྤྲོས་བཅས་ཀྱི་སྤྱད་པ་སྤྱོད་པའི་ཚུལ་མ་བསྟན་པ་བཞིན་ནོ། །དེ་ཡང་ཕྱི་ཉན་ཐོས་ཀྱི་སྤྱོད་པ་དང༌། ནང་དུ་བྱང་སེམས་ཀྱི་སྤྱོད་པ་དང༌། གསང་བར་གསང་སྔགས་ཀྱི་སྤྱོད་པ་གསུམ་གྱི་སྒོ་ནས་གདུལ་བྱ་རིགས་ཅན་གསུམ་རྗེས་སུ་འཛིན་པ་འདི་ནི་སེམས་ཅན་གྱི་དོན་བླ་ན་མེད་པ་ཡིན་ཏེ། རྗེ་སྒམ་པོ་པས། ཁོ་བོ་ལ་བླ་མ་གོང་མ་རྣམས་ལས་ལྷག་པའི་ཡོན་ཏན་ཅི་ཡང་མེད་མོད། རྟེན་དགེ་སློང་དུ་ཡོད་པ་འདིའི་མཐུ་ལས་ཕྲིན་ལས་ཆེ་བ་བྱུང་ཞེས་པའི་ཕྱིར། ནང་གསང་སྔགས་ཀྱི་རྣལ་འབྱོར་གྱི་འདོད་ཡོན་ལ་ཆགས་པ་དང་བྲལ་བར་ལོངས་སྤྱོད་ཀྱང༌། ཕྱིའི་ཀུན་སྤྱོད་འདོད་ཡོན་ལ་ལོངས་མི་སྤྱོད་པར་སྡོམ་པ་འོག་མ་ལྟར་སྤྱོད་པ་ནི། གསང་སྔགས་ཀྱི་སྤྱོད་པ་མཆོག་ཏུ་གྱུར་པའི་དོན་ཡིན་གསུངས།། །།

༈ རྡོ་རྗེའི་གསུང༌། **བྷུ་**སྔགས་བླ་མེད་ཀྱི་རྫོགས་རིམ་གྱི་ཡང་དག་མཐའ་མངོན་དུ་བྱེད་པ་ལ་ལུས་ཤིན་ཏུ་སྤྲོས་མེད་བྷུ་སུ་ཀུའི་སྤྱོད་པ་མེད་ན་ཞི་བ་ཉན་རང་དུ་གོལ་བར་བྱ་བ་བཏོན་ན། རྡོ་རྗེའི་གསུང་ལྷད་དང་བྲལ་བར་འགྱུར་རོ། །མཆན། **སུ་ཀུའི་ཆོས་གསུམ་མེད་ན་ཞི་བ་ཉན་རང་ཡིན།** ཞེས་པ་དང༌། དེ་འཆད་པ་ན། སྤྱོད་པ་དུས་ཚོད་དང་འབྲེལ་བ་ཞེས་པ་ལ། རྟོགས་པའི་རིམ་པ་ལ་རྩེ་གཅིག་སྤྲོས་བྲལ་རོ་གཅིག་སྒོམ་མེད་རྣལ་འབྱོར་བཞི་ཡོད་པས། དེ་བོགས་དབྱུང་བྱེད་ཀྱི་སྤྱོད་པའང་མི་འདྲ་བ་བཞི་འབྱུང་གསུང༌། བྷུ་བྷུ་སུ་ཀུ་ནི་ཟ་ཉལ་འཆག་གི་སྒྲ་དོན་དུ་སཾསྐྲྀ་ཏའི་མིང་ཡིག་ཐོག་མ་བཏུས་པ་སྟེ། བྷུ་ནི། བྷུ་ཛ་ན་ཟ་བ། སུ་ནི་སུསྟ་ན་ཉལ་བ། ཀུ་ནི། ཀུ་ཊམ་ག་མ་བཤང་བར་འགྲོ་བའོ། །མཆན། བྷུ་ཛ་ན་ཞེས་པའི་རྒྱ་སྐད་འདི་ལ་དགོངས་གཅིག་གི་ཡིག་རྙིང་རྣམས་སུ་དག་མ་དག་ཅི་རིགས་པར་སྣང་གསུང༌། སློབ་དཔོན་ལཱུ་ཡི་པ་ལྟ་བུ་ཞེས་པ་ལ། ལོ་རྒྱུས་མི་འདྲ་བ་མང་དུ་སྣང་ཡང༌། ཡང་ལུགས་གཅིག་ལ། ཉ་པའི་ཤིང་སྤྱིལ་དུ་གནས་བཅས། ཉའི་རྒྱུ་ལྟོ་བོར་བས་འཚོ་ཞིང་འོད་གསལ་གྱི་ཏིང་ངེ་འཛིན་རྩལ་སྦྱོང་གིས་བཞུགས་པ་ལས། ཇེ་ཞིག་ན་མཚོ་ལུད་ནས་ཉ་ཆེན་པོ་ཞིག་གིས་སློབ་དཔོན་ཁང་པ་དང་བཅས་པ་ཁྱུར་མིད་བྱས་ཏེ། ཉའི་ལྟོ་བར་ལོ་བཅུ་གཉིས་ཕྱག་རྒྱ་ཆེན་པོ་བསྒོམས་པས་མཆོག་གི་དངོས་གྲུབ་ཐོབ་ནས་ཉའི་ལྟོ་བ་ནས་བྱོན་པས་ལཱུ་ཡཱི་པ་སྟེ། ཉའི་ལྟོ་བར་གྲགས་གསུང༌། ཡང་རིག་པ་བརྟུལ་ཞུགས་ཀྱི་སྤྱོད་པ་ནི། དྲོད་ཆེན་པོའི་ལམ་ལ་གནས་པའི་རྣལ་འབྱོར་པ་ཞིག་ལ། བླ་མ་དང་ཡི་དམ་གྱི་ཕྱག་རྒྱ་འདི་ལ་བརྟེན་ནས། འདིས་སྙིང་གའི་མི་ཤིགས་པའི་ནཱ་དཱ་སྟོབས་སུ་གྱུར་པས་ཡེ་ཤེས་ཀྱི་སྟོང་བཞི་འོད་གསལ་དུ་བསྡུས་པའི་ངང་ལས། གཞོམ་མེད་རླུང་སེམས་ཀྱི་ནཱ་ད་ལས་སྒྱུ་ལུས་བཞེངས་པའི་ལམ་ལ་གཅིག་སྒྲིལ་དུ་མཛད་པ་ཉིད་ཀྱིས་ཕྱག་རྒྱའི་སྤྱོད་པའི་དོན་དམ་གོ་ཆོད་ནས། དངོས་སུ་སྤྱོད་པ་གསུམ་མ་མཛད་ཀྱང༌། སྤྱོད་པས་ལམ་གྱི་རིམ་པ་མཐར་ཕྱིན་པར་བྱས་པ་ཡིན་ནོ། །འདི་ལྟ་བུའི་རྣལ་འབྱོར་པས་ཡང་ན། ལས་དང་ཡེ་ཤེས་ཀྱི་ཕྱག་རྒྱ་ལ་མི་བརྟེན་པར། རྣམ་པ་ཀུན་གྱི་མཆོག་དང་ལྡན་པའི་སྟོང་པའི་གཟུགས་བརྙན་གྱི་ཕྱག་རྒྱ་ལ་བརྟེན་ནས་སྤྱོད་པ་ཡོངས་སུ་རྫོགས་པར་བྱེད་པ་ཡིན་པས། དཔལ་ས་ར་ཧས། རྨད་བྱུང་ནམ་མཁའི་དཀྱིལ་ཤ་བྷུ་སུ་ཀུ། །སྟོང་པའི་གཟུགས་མཛེས་ལྟོས་ཤིག་བྷུ་སུ་ཀུ། །ཞེས་འབྱུང་བའི་ཕྱིར་རོ། །མཆན། སྤྱོད་པ་གྱིས་ཤིག་པར་ལུང་བསྟན་པ་དང༌། ཕྱག་རྒྱའི་སྤྱོད་པའི་ཉེ་རྒྱུ་དེ་ལ་ཟླ་བ་གཅིག་གིས་མཐོང་ལམ་མངོན་དུ་བྱེད་པ་ཞིག་དགོས་པ་ཡིན་ཏེ། ཇི་སྐད་དུ། གནང་བ་རྙེད་འགྱུར་སྔགས་པ་ལ། །རྣལ་འབྱོར་མ་ཡིས་བསྟན་པར་བྱ། །ཕྱག་རྒྱ་ཆེ་གེ་མོ་ཁྱེར་ལ། །སེམས་ཅན་དོན་གྱིས་རྡོ་རྗེ་འཛིན། །ཞེས་དང༌། ཟླ་བ་གཅིག་གིས་སྐལ་ལྡན་པར། འགྱུར་བ་འདི་ལ་ཐེ་ཚོམ་མེད། །ཅེས་འབྱུང་བའི་ཕྱིར་རོ། །དེ་ལྟ་བུའི་ནུས་པ་དང་རྫུ་འཕྲུལ་དང་མི་ལྡན་པར་སྤྱོད་པ་དེ་བྱར་མི་རུང་སྟེ། དཔེར་ན། ཇོ་བོ་ལྷ་གཅིག་བོད་དུ་འབྱོན་ཁར་སློབ་མ་རྣལ་འབྱོར་པ་ཞིག་གིས། བདག་སྤྱོད་པ་བགྱི་བར་ཞུ་ཞུས་པས། ད་རུང་མ་རན་མཆི། ནུས་པ་ཇི་ལྟར་བདོག་གསུང་བ་ལ། དེས་ལྕེ་སྤྱང་ལྔ་བརྒྱར་སྤྲུལ། རེ་རེས་དུར་ཁྲོད་ནས་རོ་རེ་ཁར་ཁྱེར། ལྕེ་ཡུལ་བ་ཅིག་བྱས་པས་རོ་དང་ལྕེ་སྤྱང་མི་སྣང་བར་སོང་བས། ཇོ་བོའི་ཞལ་ནས་བཏུབ་པར་འདུག་གསུངས་པ་ནི་ལྷ་དང་བླ་མས་གནང་བ་ཐོབ་པ་ཡིན་ཏེ། དེ་ལྟ་བུ་མ་ཐོབ་ན་དེ་མི་རུང་བའི་ཕྱིར།

 ཡང་སློབ་དཔོན་ནག་པོ་སྤྱོད་པ་ཆེན་པོ་དེ་དུས་འཁོར་གྱི་རྒྱུད་ཕྱི་མ་ནས་ལུང་བསྟན་པ་ཡིན་ཡང༌། བླ་མས་མ་གནང་བར་སྤྱོད་པ་ལ་ཞུགས། རྣལ་འབྱོར་ཕོ་མོ་ལྔ་བརྒྱ་ཁྲིད། གདུགས་བདུན་ནམ་མཁའ་ལ་རང་འཁོར་དུ་འགྲོ་ཞིང༌། ཌ་མ་རུ་བདུན་གྱི་སྒྲ་རང་གྲག་ཏུ་བྱས། ཤིང་ཏ་ལ་བདུན་སྲིད་དུ་འཕགས་ཏེ། གནས་ཆེན་དུ་འབྱོན་པའི་ལམ་ཁར། མུ་སྟེགས་ཅན་ཕྲ་མེན་མ་གཉིས་ལྗོན་ཤིང་བསྲུང་བ་ལ་སློབ་དཔོན་གྱིས་ལྟ་སྟངས་ཀྱིས་ཤིང་ཐོག་ཕབ་པས། ཕྲ་མེན་མས་སླར་འབྱར་བར་བྱས་པ། སློབ་དཔོན་གྱིས་ཕྱིས་ལྟ་སྟངས་ཀྱིས་འབེབས་མ་ནུས་པས། ཕྲ་མེན་མའི་ནུས་པས་སློབ་དཔོན་ལ་གླགས་རྙེད་ནས་སྐུ་ཚེའི་བར་གཅོད་བྱས། སློབ་དཔོན་གྱིས་བར་དོར་མཆོག་གི་དངོས་གྲུབ་གྲུབ་སྟེ། སླར་ལུས་སྔ་མ་ལ་ཞུགས་ནས་ཕྲ་མེན་མ་འདུལ་བར་དགོངས་ཏེ་བྱོན་པ་ན་ཡུལ་དེར་རྒྱལ་ཁྲིམས་ཀྱིས་རོ་ཞག་རེ་ལས་བཞག་ས་མེད་ནས། སློབ་དཔོན་གྱི་སྤུར་བསྲེགས་པས་སླར་འཇུག་མ་ཐུབ་པ་དང༌། སློབ་དཔོན་འབར་བའི་གཙོ་བོ་ལའང་ལོ་རྒྱུས་འདི་འདྲ་ཞིག་ལས་ཕྱིས་སྐྱེ་བ་བརྒྱུད་དེ་མཻ་ཏྲི་པར་འཁྲུངས་ཞེས་གྲག །

 དེས་ན་རྣལ་འབྱོར་པ་དེ་ལྟ་བུ་ལའང་དུས་སུ་མ་བབ་པར་སྤྱོད་པའི་ཉེས་དམིགས་དེ་འདྲ་ན། དེང་སང་ཁ་ཅིག་སྔགས་ཀྱི་སྤྱོད་པར་རློམ་ནས། མཚོན་བསྲུང་དང་ཁྱི་བསྲུང་གི་ཐབས་ཙམ་བརྟེན་ནས་མི་གཅོད་གཏོང་ཟེར་བ་འདི། རྒྱུད་སྡེ་ནས་བཤད་པའི་སྤྱོད་པ་རྣམ་པ་གསུམ་གང་དུ་ཡང་གཏན་གཏོགས་པ་མ་ཡིན་ཏེ། མི་ལ་གཅོད་གཏོང་ཟེར་བ་འདི་བདེ་བར་གཤེགས་པའི་གསུང་རབ་ག་ནའང་ཞལ་མི་གསལ་ཀྱང༌། བོད་འདིར་གྲུབ་ཐོབ་སྨྱོན་པའི་མཚན་ཅན་ཟུང་བྱོན་པ་ཕྱིན་མ་གཏོགས། དེ་ཕན་ཆད་མ་བྱུང་བས་ལུགས་ཁྱད་པར་གྱུར་པ་ཞིག་སྣང་ངོ༌། །མཆན།

 རྒྱུད་སྡེ་ནས་མི་ཚེ་ཧྲིལ་པོ་ཧེ་རུ་ཀའི་ཆས་ཞུགས་ཀྱི་སྤྱོད་པ་འདི་མ་གནང་སྟེ། སྤྲོས་བཅས་དང་སྤྲོས་མེད་དང་ཤིན་ཏུ་སྤྲོས་མེད་ཀྱི་སྤྱོད་པ་གསུམ་པོ་ལའང༌། ཤེས་རབ་དང་ཡོ་བྱད་དང་ན་ཚོད་ཀྱི་སྒོ་ནས་ཟླ་ཕྱེད་དང་ཟླ་གཅིག་དང་ཟླ་དྲུག་ལ་སོགས་པ་ཙམ་དུ་སྤྱོད་པའི་དུས་ཀྱི་ངེས་བཟུང་མཛད་པའི་ཕྱིར། སྤྱོད་བསྡུས་ལས། དེ་ལྟར་ཆུང་ངུ་དང་འབྲིང་དང་ཆེན་པོའི་དབྱེ་བ་དང༌། ན་ཚོད་དང་རྗེས་སུ་མཐུན་པར་སྤྱོད་པ་རྣམ་པ་གསུམ་ཟླ་བ་ཕྱེད་དམ་ཟླ་བ་གཅིག་གམ་ཟླ་བ་དྲུག་ལྷག་པར་གྱུར་པས་ཕྱག་རྒྱ་ཆེན་པོའི་དངོས་གྲུབ་ཐོབ་པར་འགྱུར་བའི་མཚན་མ་ཉེ་བར་འབྱུང་བར་འགྱུར་ཏེ། དེ་ལ་མཚན་མ་ནི་འདི་དག་ཡིན་ནོ། །གཟུགས་ཕྲ་བ་དང༌། རེག་པ་ཡང་བ་དང༌། ཁྱབ་པ་དང༌། ཡང་དག་པར་ཐོབ་པ་ཉིད་དང༌། རབ་ཏུ་སྣང་བ་ཉིད་དང༌། བརྟན་པ་དང༌། དབང་དུ་གྱུར་པ་དང༌། འདོད་དགུར་བསྒྱུར་བ་དང་ཞེས་བྱ་བའོ། །ཞེས་གསུངས་པས། སྤྱོད་པ་གྲུབ་པ་ན་དབང་ཕྱུག་གི་ཡོན་ཏན་འདི་དག་ཐོབ་པར་གསུང་ན། དེང་སང་སྤྱོད་པ་མཛད་པར་རློམ་པ་རྣམས་དབང་ཕྱུག་གི་མཚན་མ་འདི་ལྟ་བུ་གྲུབ་པའི་སྤྱོད་པ་ཡིན་མིན་རང་རང་གི་སེམས་ལ་གསལ་བ་དེ་ཡིན། མཆན་གྱིས་མཆན། སྤྱོད་དང་གཅོད་གཉིས་ཀྱི་ཚིག་དོན་ཡང་གཏན་མི་འདྲ་བ་ཙམ་གྱིས་ཀྱང་ཤེས་ནུས་པའི་ཕྱིར་རོ། །དྲོད་ལ་སོགས་པ་ལ་བརྟན་པ་མ་ཐོབ་པར་སྤྱོད་པ་བྱེད་པ་ནི། དཔལ་གསང་བ་གྲུབ་པ་ལས། དཔེར་ན་སྐྱེས་བུ་ལ་ལ་ཞིག །སྨན་དང་སྔགས་སོགས་མི་འཛིན་པར། །དུག་སྦྲུལ་མགོ་ལ་འཛིན་བྱེད་པ། །གཤིན་རྗེའི་ཁར་འགྲོ་ཁོ་ནར་ཟད། །དེ་བཞིན་དེ་ཉིད་མེད་བཞིན་དུ། །ངོ་མཚར་ཆེ་བ་ལྟ་བྱེད་དེ། །ཇི་སྲིད་ནམ་མཁའ་གནས་ཀྱི་བར། །ཤི་བའི་མཐར་ནི་དམྱལ་བར་འགྲོ། །ཞེས་གསུངས་པས། ཁེ་ཉེན་ཆེ་བའི་གནས་འདི་ལ་ཤིན་ཏུ་གཟབ་པར་བྱའོ་གསུངས།

 མདོར་ན་སྐབས་འདིའི་གཞན་བཞེད་ནི། ཤིན་ཏུ་སྤྲོས་མེད་ཀྱི་སྤྱོད་པ་ལ་ཟ་ཉལ་འཆག་པ་ཙམ་ལས་གཞན་དགེ་མི་དགེ་ལུང་མ་བསྟན་གང་ཡང་འདུ་མི་བྱེད་པར་གྱི་ནར་གནས་པས་གྲོལ་བར་འདོད་པ་ཡིན་ལ། རང་བཞེད་ནི་རྡོ་རྗེ་ཐེག་པའི་སྤྱོད་པ་རྒྱ་ཆེན་པོ་ལ་འཇུག་པ་ན། ཉོན་མོངས་པ་དང༌། རང་དོན་ཡིད་བྱེད་དང༌། ཐ་མལ་དང་མཚན་འཛིན་གྱི་རྟོག་པས་སྐད་ཅིག་ཀྱང་བར་མ་ཆོད་པར། སྣང་གྲག་རིག་མྱོང་ཐམས་ཅད་བསྐྱེད་རྫོགས་ཀྱི་རིམ་པས་དག་པ་རབ་འབྱམས་ཀྱི་འཁོར་ལོར་བྱིན་གྱིས་བརླབས་ཏེ་ལོངས་སྤྱོད་དགོས་པས། དུས་དེར་ཕྱིའི་སྤྱོད་ལམ་གྱི་ཆ་ནས་ཟ་ཉལ་འཆག་པ་ཙམ་ལས་གཞན་འཇིག་རྟེན་དང་ཐུན་མོང་དུ་གྱུར་པའི་སྤྱོད་ལམ་སྐད་ཅིག་ཀྱང་མི་སྤྱོད་པའི་ཕྱིར་འདུ་ཤེས་གསུམ་པའི་བྷུ་སུ་ཀུ་པའི་སྤྱོད་པར་མིང་བཏགས་པ་ཙམ་ཡིན་གྱི། འདི་ལྟ་བུ་ལམ་གྱི་གནད་གཟིགས་ནས་བུ་སྟོན་རིན་པོ་ཆེས་སམྦུ་ཊའི་འགྲེལ་པར། དེ་ལྟར་ཤིན་ཏུ་སྤྲོས་མེད་ཀྱི་སྤྱོད་པ་ནི། དབང་པོ་རབ་ཀྱིས་ཡེ་ཤེས་ཀྱི་ཕྱག་རྒྱའམ་ཕྱག་ཆེན་གྱི་རྣལ་འབྱོར་གྱིས་འཁོར་བའི་སྡུག་བསྔལ་དྲན་ཞིང༌། མྱང་འདས་ཀྱི་བདེ་བ་འདོད་པས་ཐ་ན་རྒྱལ་སྲིད་དང་འཇིག་རྟེན་གྱི་དངོས་གྲུབ་སོགས་ལན་ཆགས་པ་སྤངས་ཏེ། ལུས་སྲོག་ལ་ལྟོས་པ་མེད་པར་སྤྱད་པས། འདོད་པའི་དངོས་གྲུབ་ཀྱི་ཡོན་ཏན་བརྒྱད་འཐོབ་སྟེ། བརྒྱད་ནི། རྡུལ་ཕྲ་རབ་ཀྱི་ངོ་བོ་ཉིད་ཀྱི་ཕྲ་བ། ལུས་ཡང་བས་རེག་སྤངས་པ། འཇིག་རྟེན་གསུམ་པོ་མཐའ་དག་ཁྱབ་པར་བྱེད་པས་ཤིན་ཏུ་ཆེ་བ། སངས་རྒྱས་ཀྱི་ཡོན་ཏན་ཐོབ་པ་ཉིད་ཀྱི་གར་ཡང་ཕྱིན་པ། ཡེ་ཤེས་ཀྱི་སྣང་བ་རབ་ཏུ་གསལ་བར་འོས་པ། དེ་ལ་བརྟན་པར་གྱུར་པ་ཉིད་ཀྱིས་དབང་པོ། སྐྱེ་བོ་ཐམས་ཅད་བདག་ཉིད་ཀྱིས་དབང་བསྒྱུར་བ། འདོད་དགུར་བསྒྱུར་བས་གང་དུ་འདོད་པར་གནས་པ་སྟེ། ཕྲ་མོའི་གཟུགས་དང་རེག་སྤང་བ། །ཁྱབ་དང་ཡང་དག་ཐོབ་པ་ཉིད། །རབ་ཏུ་གསལ་དང་བརྟན་པ་ཉིད། །དབང་ལྡན་འདོད་དགུར་བསྒྱུར་མཐའ་ཅན། །ཞེས་སོ། །བྷ་ཛཱ་ན། ཤ་ཡང་ལྟ། གུ་ཊ། བྷུ་སུ་ཀུའི་སྤྱོད་པ་ཟ་བ་དང་ཉལ་བ་དང་བཤང་བར་འགྲོ་བ་ཙམ་གྱི་བྱ་བ་ལ་ཡང་བྱང་ཆུབ་ཀྱི་སེམས་བསྒོམས་པར་བར་མ་ཆད་དུ་སྤྱོད་པ་ཤིན་ཏུ་སྤྲོས་མེད་ཀྱི་སྤྱོད་པས་ཀྱང་སྤྱད་དོ། །དབང་འབྲིང་གིས། ལས་རྒྱ་ལྷ་མོའི་གཟུགས་ཅན་ལྔའམ་གཅིག་གིས་སྤྲོས་མེད་ཀྱི་སྤྱོད་པ་སྤྱད་ལ། དབང་རྟུལ་གྱིས། ཐ་མལ་གྱི་ང་རྒྱལ་མེད་པའི་གཞོན་ནུ་མ་མཛེས་མ་རྣམས་དང༌། ལྷན་ཅིག་ཐེ་ཚོམ་མེད་པའི་སེམས་ཀྱིས། ཕྱག་རྒྱ་གླུ་གར་ལ་སོགས་པའི་སྦྱོར་བས་རྟག་ཏུ་བརྩོན་པས་ཉིན་མཚན་དུ་སྤྲོས་བཅས་ཀྱི་སྤྱོད་པས་སྒྲུབ་སྟེ། རྒྱལ་པོ་ཨིནྡྲ་བྷཱུ་ཏི་བཞིན་ནོ། །དེ་གཉིས་ཀྱང་འདིར་ཅུང་ཟད་བསྟན་ལ། དབང་རྣོན་གྱི་ཤིན་ཏུ་སྤྲོས་མེད་ཀྱི་སྤྱོད་པ་ནི་འདིར་རྒྱས་པར་བསྟན་ནོ། །སྒྲ་ཇི་བཞིན་པའོ་ཞེས་དང༌། དེ་དང་ཆ་འདྲ་བར་རྗེ་བོ་དོང་བས་དེ་ཉིད་སྙིང་པོར། སྤྲོས་མེད་ཀྱི་སྤྱོད་པ་ནི་ཞི་གནས་ཤིན་ཏུ་དབེན་པར་རང་ཉིད་གཅིག་པུ་ཁོ་ནར་འདུག་ནས། ཉིན་པར་སྒྱུ་ལུས་ཀྱི་རྣལ་འབྱོར་དང༌། མཚན་མོ་འོད་གསལ་གྱི་རྣལ་འབྱོར་དང་ལྡན་པའམ། ཡང་ན་སྒྱུ་ལུས་སུ་ཡང་ཡང་ལངས་ཏེ་བསོད་ནམས་ཀྱི་ཚོགས་རྒྱ་ཆེན་པོ་བསྐྱེད་པ་དང༌། འོད་གསལ་དུ་ཡང་ཡང་བཅུག་ནས་ཡེ་ཤེས་ཀྱི་ཚོགས་རྒྱ་ཆེན་པོ་སྤེལ་ཏེ། བྷཱུ་སུ་ཀུ་ཙམ་གྱི་སྤྱོད་པ་བྱའོ། །ཞེས་ཟེར་རོ། །མཆན། ནང་དུ་འབྲས་བུ་ཕྱག་རྒྱ་ཆེན་པོའི་དངོས་གྲུབ་ཀྱི་ངོ་བོའི་སྒྱུ་ལུས་དང་འོད་གསལ་ཟུང་འཇུག་གི་སྐུ་གྲུབ་པའི་སླད་དུ། ལམ་དུས་སྟོང་པ་བཞི་པའི་འོད་གསལ་གྱིས་མ་དག་པའི་སྒྱུ་ལུས་སུ་མྱུར་བ་མྱུར་བར་གནས་བསྒྱུར་བའི་སྒོ་ནས། གཞི་དུས་ཀྱི་འོད་གསལ་སྒྲིབ་བཅས་སྦྱོང་བྱེད་ཀྱི་བསོད་ནམས་ཚོགས་སོག་གི་སྤྱོད་པ་མི་སྤྱོད་པ་མ་ཡིན་ཏེ། དེ་མ་སྤྱད་ན་ཚེ་གཅིག་གིས་འཚང་རྒྱ་བར་མི་འགྱུར་བའི་ཕྱིར་རོ། །འོ་ན་དེ་སྔགས་ཀྱི་སྤྱོད་པས་ཚོགས་བཟླུམས་ཚུལ་ཇི་ལྟར་ཞེ་ན། རྗེ་ནཱ་རོ་པའི་ཀ་དཔེར་སློབ་དཔོན་ཆེན་པོ་ལ་བ་པས། ལོ་ནི་བཅུ་གཉིས་གཉིད་ལོག་ཏེ། །ཕྱག་རྒྱ་ཆེན་པོའི་དངོས་གྲུབ་ཐོབ། །ཅེས་འབྱུང་བ་ལྟར། མཆོག་གི་དབུ་མར་ཡེ་ཤེས་ཀྱི་རླུང་སེམས་གཉིས་ཕན་ཚུན་དུ་ནུས་པ་མཐུ་ཅན་དུ་སྦྱངས་པས། སེམས་འོད་གསལ་ཆོས་སྐུ་དང༌། རླུང་སྒྱུ་ལུས་ལོངས་སྤྱོད་རྫོགས་སྐུར་འཚང་རྒྱ་བ་དེའི་ཚེ་རླུང་སེམས་ཀྱི་སྦྱང་བ་ཁྱད་པར་ཅན་དེ་ཉེ་རྒྱུ་རིག་མའི་སྤྱོད་པས་ཚོགས་རྫོགས་པའི་དོད་ཀྱི་ཕྱག་རྒྱའི་བྱ་བ་བྱས་ཏེ་སངས་རྒྱས་པ་ལ་ནི། ཕྱི་སྤྲོས་བཅས་ཀྱི་སྤྱོད་པ་ལ་བརྟེན་དགོས་པ་མ་ཡིན་ཏེ། སྤྱོད་བསྡུས་ལས། རིམ་པ་འདིས་བྷུ་སུ་ཀུའི་སྤྱོད་པ་ལ་སྤྱོད་དོ། །ཞེས་གསུངས་པའི་ཕྱིར། སློབ་དཔོན་ཞི་བ་ལྷས། མཆོག་གི་དངོས་གྲུབ་ཚེ་གཅིག་ཏུ་བསྒྲུབས་པའི་ཚེ་ཡང༌། བསོད་ནམས་ཚོགས་སོག་གི་སྤྱོད་པ་བྷུ་སུ་ཀུ་པར་གྲགས་པ་བཞིན་ནོ། །དེས་ན་ཕྱི་སྤྲོས་བཅས་ཀྱི་སྤྱོད་པ་ལ་མ་རག་པར་ཤིན་ཏུ་སྤྲོས་མེད་རླུང་སེམས་ཀྱི་སྦྱོར་བ་ཁྱད་ཅན་གྱི་སྤྱོད་པས་མཆོག་གི་དངོས་གྲུབ་མཐར་ཕྱིན་ཚུལ་ནི། སྤྱོད་བསྡུས་ལས། དེ་ནས་སྐྱེ་བ་གཅིག་ནས་གཅིག་ཏུ་གོམས་པས། བདག་མེད་པའི་ཆོས་ལ་བསླབས་པས་རྣམ་པར་བསྲེས་པའི་སྦྱོར་བ་ཁོང་དུ་ཆུད་ནས་རང་བཞིན་གྱི་སྣང་བ་དང་གཅིག་ཏུ་འདྲེ་བར་བྱ་སྟེ། རིམ་པ་འདིས་དོན་དམ་པའི་བདེན་པ་ལ་དམིགས་པར་བྱའོ། །དེའི་རིམ་པ་ནི་འདི་ཡིན་ཏེ། ཕུང་པོ་ལ་སོགས་པ་ནི་ཁམས་ཕྲ་བ་ལ་གཞུག་གོ །ཁམས་ཕྲ་བ་ནི་ཡང་སེམས་ལ་གཞུག་གོ །སེམས་ནི་ཡང་སེམས་པ་ལ་གཞུག་གོ །སེམས་པ་ནི་ཡང་མ་རིག་པ་ལ་གཞུག་གོ །དེ་ལྟར་སྦྱར་ནས་གཉིད་ལོག་པར་བྱེད་དོ། །དེ་ལ་དུས་འདིར་ནི་སེམས་དང་སེམས་པ་མ་རིག་པ་ལ་ཞུགས་པའི་སྐད་ཅིག་ལ་དྲན་པ་བརྗེད་པའོ། །ཕྱིས་ནི་བརྗོད་པ་ཡང་མེད་པའི་ཡེ་ཤེས་ཀྱི་ངོ་བོ་ཉིད་འོད་གསལ་བའོ། །ཡང་གྲོལ་བ་ན་རླུང་གིས་རང་བཞིན་རྙེད་དེ་གང་གི་རྨི་ལམ་གཞན་དག་འབྱུང་བ་ནི། ཇི་སྲིད་རྣམ་པར་ཤེས་པ་མི་གཡོ་བ་དེ་སྲིད་དུ་གཉིད་ལོག་ནས་འོད་གསལ་བར་བལྟ་བྱ་སྟེ། དེ་ནི་སོ་སོར་རང་གིས་རིག་པའི་ལུས་དང་ངག་དང་སེམས་དང་བྲལ་བའི་དོན་དམ་པའི་བདེན་པ་ནང་གི་མངོན་པར་བྱང་ཆུབ་པ་ཞེས་བྱའོ། །རིམ་པ་འདིས་ལུས་ཀྱི་དཀྱིལ་འཁོར་ལ་གནས་པའི་དེ་བཞིན་གཤེགས་པའི་ཚོགས་རྣམས་བསད་པར་བྱ་ཞིང་དེ་བཞིན་ཉིད་ལ་གཞུག་པར་བྱས་ན་སྐལ་བ་བཟང་པོའི་དངོས་གྲུབ་ཐོབ་པར་འགྱུར་ཏེ། སྤྲོས་པ་དང་བཅས་པ་དང་སྤྲོས་པ་མེད་པའི་སྤྱོད་པ་ལ་ལྟོས་པ་མེད་པར་ཤིན་ཏུ་མྱུར་བར་འདིར་རང་གི་གཟུགས་ཡོངས་སུ་བརྗེ་བར་འགྱུར་རོ། །ཞེས་བྱ་བའི་དོན་ཏོ་ཞེས་གསུངས་སོ། །

 མདོར་ན་མདོ་སྔགས་ཀྱི་སངས་རྒྱས་ལ་ཡང་ཆུས་བཅུས་པའི་ཨ་རུ་ར་དང༌། འོ་མས་བཅུས་པའི་ཨ་རུ་ར་ལྟར་མཆོག་དམན་གྱི་ཁྱད་ཡོད་པར་གསུངས་པ་བཞིན། སློབ་པ་འཕགས་པ་ལ་ཡང་ཁྱད་པར་ཡོད་པར་གྲུབ་སྟེ། མདོ་སྔགས་ཀྱི་ཚོགས་གཉིས་ཀྱི་སྤྱོད་པ་ལ་མཆོག་དམན་དང་རྒྱ་ཆེ་ཆུང་གི་ཁྱད་ཞུགས་པའི་ཕྱིར། དེ་སྐད་དུ་ཡང༌། གྲུབ་ཆེན་ཀརྨ་པཀྴིས་མོ་གྷོའི་དིང་རིའི་ཚད་མ་ལས། ཤེས་རབ་དྲི་མེད་རང་བྱུང་རྡོ་རྗེ་དང༌། སྐུ་ལྔ་ཡོངས་སུ་རྫོགས་པའི་འཇམ་དཔལ་གྱི་བར་ན་བརྒྱུད་པ་ཡོད་ཀྱང་ཉན་མེད་ཀྱང་ཉན། བརྒྱུད་པ་ཡོད་པ་ནི་ཀུན་ཏུ་བཟང་པོ་དང་རྡོ་རྗེ་འཆང་ཐ་དད་མེད་པ་མན་ཆད་ནས། ད་ལྟ་རླུང་སེམས་འདུས་ཚུལ་གྱི་ཉམས་སྣང་འཇམ་དཔལ་ཡན་ཆད་དུ་ཡེ་ཤེས་དབྱིངས་ཀྱི་བརྒྱུད་པ་བར་མ་ཆད་པའོ། །བརྒྱུད་པ་མེད་པ་ནི། འཁོར་ལོ་ལྔའི་ཕོ་བྲང་དུ་རླུང་སེམས་འདུས་ཚུལ་གྱིས། དབྱེར་མེད་ལྔའི་འཇམ་དཔལ་མཐོང་སྣང་ཐོས་སྣང་རང་གིས་རང་ཉིད་ལ་སྟོན་ཅིང་རང་གིས་རང་ཉིད་ལ་ཞུ་བའི་ཉམས་མྱོང་གི་བྱེ་བྲག་མཐའ་ཡས་པའི་འཇམ་དཔལ་དང་ཐ་དད་མེད་པའི་ཕྱིར་བརྒྱུད་པ་མེད་པའོ། །དེ་ཕྱིར་མཚན་ཉིད་ཀྱི་ཚོགས་སྦྱོར་དང་གསང་སྔགས་ཀྱི་ཚོགས་སྦྱོར་གཉིས་ཀྱི་བར་ན་ཡང་མཐོ་དམན་གནམ་ས་ཙམ་རྒྱུག་པ་སྟེ། མཚན་ཉིད་པའི་ཚོགས་ལམ་ཆེན་པོ་མཐར་ཐུག་གི་གཞུང་བཤད་བྱེད་པའི་ཡོན་ཏན་གྱིས། སྔགས་ཀྱི་རྣམ་རྟོག་མཐུ་བརྟས་པའི་རླུང་སེམས་འདུས་ཚུལ་གྱི་ཚོགས་ལམ་ཆུང་ངུའི་སྔ་ལྟས་ཙམ་ལའང་མི་ཏོ་ན། སྲིན་བུ་མེ་ཁྱེར་གྱི་འོད་ལ་ཉི་མའི་དཀྱིལ་འཁོར་འཛིན་པ་ཡིན་ནམ་མིན། མཁས་འདོད་རྣམས་ཀྱིས་མཁྱེན་པར་མཛོད། ཅེས་གསུངས་པ་ཡིན་ནོ། །

 ཉོན་མོངས་པ་ཤིན་ཏུ་ཕྲ་བ་འདུག་ན་དེ་ཡང་སྤོང་དགོས་ཞེས་པ་ནི། ཉེ་རྒྱུའི་སྤྱོད་པའི་སྐབས་སུ་རིག་མའི་འདོད་ཡོན་སོགས་ལ་ཐ་མལ་དུ་རྟོགས་ན་དམ་ཚིག་ཉམས་པར་འགྱུར་བས། ཐ་མལ་གྱི་ཞེན་འཛིན་ཕྲ་མོའང་སྤོངས་དགོས་པའི་དོན་ཡིན་གསུངས། སློབ་དཔོན་ཆོས་མཆོག་གིས་དགེ་འདུན་གྱི་ཞལ་ཏ་མཛད་པའི་ལོ་རྒྱུས་འདི་ལ་སློབ་དཔོན་གྱིས་ཞལ་ཏ་མཛད་དུ་དགོངས་རེ་བཞིན། དེ་རིང་ཚུལ་ཁྲིམས་ལ་ཉེས་པས་མ་གོས་ན་ཤིང་སྐམ་འདི་ལས་མེ་ཏོག་འབྱུང་བར་གྱུར་ཅིག་ཅེས་བརྗོད་པས། མེ་ཏོག་ཁྲ་ཕུང་ཕུང་ཡོང་བ་ལ་སྐབས་ཤིག་ན་མུ་སྟེགས་གདུག་ཐོགས་འཁོར་འབུམ་གྱིས་བསྐོར་བ་ཞིག་བྱུང་བ། པཎྜི་ཏ་རྣམས་ཀྱིས་བརྟུལ་ཏེ་སངས་རྒྱས་ཀྱི་བསྟན་པ་ལ་བཅུག་པས་དགྱེས་ཆེས་ཏེ། གཙུག་ལག་ཁང་གི་ལྡེ་མིག་གླད་ལ་བསྐོར་བའི་བག་མེད་པ་ལ་ཤོར་བས། དེ་ཉིན་བདེན་སྟོབས་བརྗོད་ཀྱང་མེ་ཏོག་མ་བྱུང་ཟེར་བ་གྲགས་ཆེ་ལ། འདིར་བཀོད་པའི་གཏམ་རྒྱུད་དང་མི་མཐུན་པར་སྣང་གསུངས།

 ཆེན་པོ་བཞི་ལྡན་ཞེས་པ་ལ། འཁོར་ལོ་བཞིའི་ཚད་མེད་བཞི་གང་རུང་ལ་ངོས་བཟུང་ཡང་རུང་གསུངས།

 བྲལ་བ་དང་རྣམ་པར་སྨིན་པའི་ཡོན་ཏན་ཞེས་པ་ལ། སྤང་བྱ་སྤངས་པའི་འགོག་པ་ཐོབ་པ་ནི་བྲལ་འབྲས་དང༌། དེ་སྟོབས་ཀྱི་ཡོན་ཏན་ནི་སྟོབས་བཅུ། མི་འཇིགས་པ་བཞི་མ་འདྲེས་པའི་ཆོས་བཅོ་བརྒྱད་དེ་སོ་གཉིས། དགེ་བའི་རྩ་བ་ཡོངས་སུ་རྫོགས་པའི་སྐུ་ནི་ཐེག་ཆེན་པས་འདི་སྐབས་ཀྱི་འབྲས་བུ་ནི་སྐྱེས་བུ་བྱེད་པ་དང༌། བདག་པོའི་འབྲས་བུ་མཚན་ཉིད་པ་ཡིན་ལ། རྣམ་སྨིན་གྱི་འབྲས་བུ་ནི་བཏགས་པ་བ་ཡིན་ཏེ། ཟག་མེད་ཀྱི་དགེ་བ་ལ་རྣམ་སྨིན་གྱི་འབྲས་བུ་མི་འབྱུང་བའི་ཕྱིར། ཞེས་ཟེར་རོ། །ཐེག་དམན་ལུགས་ཀྱི་བྱང་སེམས་སོ་ཐར་སྐྱེ་ངེས་པ་ལ་གནས་པ། རྟེན་ཕོ་དང་ལས་ཀྱི་ངོ་བོ་ཟག་བཅས་བསམ་བྱུང་གི་དགེ་བ་དང༌། བསགས་ཡུལ་སངས་རྒྱས་དང༌། དུས་སངས་རྒྱས་པའི་བསྐལ་པ་བརྒྱ་ལུས་པ་ན་གཟུགས་སྐུའི་མཚན་དཔེ་སོགས་འཕེན་པར་བྱེད་པས། རྣམ་སྨིན་གྱི་འབྲས་བུ་མཚན་ཉིད་པར་འདོད་དེ། མཛོད་ལས། དེ་ནི་འཛམ་གླིང་འཕོ་གྱུར་ཉིད། །མངོན་སུམ་སངས་རྒྱས་ལ་སེམས་པ། །བསམ་པ་ལས་བྱུང་བསྐལ་པ་བརྒྱ། །ལུས་པ་དག་ཏུ་འཕེན་པར་བྱེད། །ཅེས་འབྱུང་བའི་ཕྱིར། མཆན། ཚོམས་དང་པོ་གཞན་རྐང་དུ་འགྲེལ་བ་འདི་ལ་མཆན་བརྒྱ་དང་སུམ་ཅུ་སོ་གསུམ་ཡོད། རྣམ་པར་སྨིན་པའི་འབྲས་བུ་དང༌། དེའི་སྟོབས་ཀྱི་ཡོན་ཏན་ནི་མཚན་སུམ་ཅུ་རྩ་གཉིས་སོ། །

 ནམ་མཁའ་མཛོད་ཅེས་སོགས་ལ། སྦྱིན་པའི་ཕར་ཕྱིན་རྫོགས་པའི་རྒྱུར་ནམ་མཁའ་མཛོད་ཀྱི་ཏིང་ངེ་འཛིན་ཞེས་སོགས་ནི་དཔེར་མཚོན་པ་ཙམ་ཡིན་ལ། དེ་བཞིན་དུ་ཚུལ་ཁྲིམས་ཀྱི་ཕར་ཕྱིན་རྫོགས་པའི་རྒྱུར། ནམ་མཁའ་མཛོད་ཀྱི་ཚུལ་ཁྲིམས་ཞེས་སོགས་སྦྱར་བར་རིགས་ཏེ། བླ་མེད་བྱང་ཆུབ་ཐོབ་པའི་རྒྱུར་མཁའ་དང་མཉམ་པའི་ཕྱིན་དྲུག་རྫོགས་དགོས་པའི་ཕྱིར་ཞེས་གསུངས།

 ཞི་བ་ཐོབ་འདོད་ཀྱི་སེམས་འདུག་ན་སྤངས་ནས་ཞེས་པ་ལ། རང་ཉིད་ཁོ་ན་ཞི་བ་ཐོབ་འདོད་སྤོང་དགོས་པ་ཡིན་གྱི། རང་ཞི་བ་ཐོབ་འདོད་སྤོང་དགོས་པ་མིན་གསུངས།

 གནས་སྐབས་ཀྱི་གཞན་དོན་ཞེས་སོགས་ལ། ཕྱོགས་རིས་སུ་ལྷུང་བའི་གཞན་དོན་ཉན་རང་གིས་ཀྱང་སྒྲུབ་ལ། སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་ཕྱོགས་རིས་སུ་ལྷུང་བ་ནམ་མཁའ་དང་ཆོས་ཀྱི་དབྱིངས་གར་ཁྱབ་ཏུ་གཞན་གྱི་དོན་བྱེད་པ་ཡིན་གསུངས།

 བདག་པོ་ཚགས་སུ་བཅུག་ནས་ཞེས་པ་ནི། རང་དོན་གྱི་ཚགས་སུ་རྟོགས་པའི་གདེང་ཐོབ་པ་ཞིག་གིས་གཞན་དོན་བྱ་དགོས་པའི་དོན་ཡིན་ཞེས་གསུངས།

 རྒྱལ་བའི་ཏོག་གཅིག་ཐུབ་ཆེན་ཆོས་ཀྱི་རྗེ། རྒྱལ་མཆོག་འཇིག་རྟེན་མགོན་པོའི་གསུང་གི་མཛོད། །རྒྱལ་བའི་གསུང་གི་སྙིང་པོ་བསྡུས་ཏེ་གསུངས། ༡ །འདི་ཚུལ་དཔག་ཡས་ནམ་མཁའི་མཐའ། །འཕགས་པའི་འདབ་བཟང་དབང་པོས་ཀྱང༌། །རྟོགས་བྱར་མིན་ན་བྱིས་པའི་བློ། །བུང་བའི་གཤོག་རྩེས་ཇི་ལྟར་དཔོགས། ༢ །དེ་སླད་བློ་དམན་བརྗེད་ངས་པས། །གསུང་བཞིན་ལ་རྟོགས་སྒྲོས་ཉམས་དང༌། །གོ་རིམ་འཁྲུགས་དང་སྒྲོ་སྐུར་སོགས། །ཉེས་ཚོགས་གང་མཆིས་བཤགས་པར་བགྱི། ༣ །དགེ་བའི་འོད་དཀར་ཟླ་འོད་ཟིལ་གནོན་དེས། །བཟོད་མེད་དུཿཁས་མནར་བའི་འགྲོ་འདི་དག །མི་བདེན་བདེན་རྟོགས་འཁྲུལ་པའི་རྒྱུན་ཆད་ནས། །དྭགས་བརྒྱུད་མཆོག་གི་གོ་འཕང་འགྲུབ་གྱུར་ཅིག ༤ །

 ཁམས་གསུམ་ཆོས་ཀྱི་འཁོར་ལོས་བསྒྱུར་བའི་རྒྱལ་པོ་ཆེན་པོ་བཅོམ་ལྡན་འདས་དཔལ་མི་བསྐྱོད་བཟང་པོའི་ཞབས་ཀྱིས་སྐྱོབ་པ་འཇིག་རྟེན་མགོན་པོའི་སེང་གེའི་ཁྲི་ཆེན་པོ་ལ་མངོན་པར་དབང་བསྐུར་བའི་གདན་རིམ་བཅོ་ལྔ་པ། ཆོས་ཀྱི་རྗེ་སྐྱུ་ར་རིན་པོ་ཆེ་རིན་ཆེན་རྣམ་རྒྱལ་བའི་ཞལ་སྔ་ནས་དང༌། རྒྱལ་བ་གར་གྱི་དབང་པོའི་ངོ་བོ་དཔལ་མཁའ་སྤྱོད་པ་དྲི་མེད་དཔལ་ཡེ་ཤེས་ཀྱི་སྤྲུལ་པའི་སྐུ། དཀོན་མཆོག་ཡན་ལག་གི་ཞལ་སྔ་ནས་ལ་སོགས་པ། དག་པའི་འཁོར་གྱི་དབུས་སུ་བཀའ་སྩལ་པ་ཟིན་བྲིས་སུ་བགྱིས་པ་ལས། ལྟ་སྒོམ་སྤྱོད་པའི་གནད་བསྡུས་ཀྱི་ཚོམས་དེ་དང་པོ་དགེ་བར་གྲུབ་བོ། །མངྒལཾ།། །།

༄༅། །ཨོཾ་སྭསྟི་སིདྡྷི་རསྟུ། དེང་འདིར་གསུང་རབ་རིན་ཆེན་འཕྲུལ་པར་དུ། །བཞེངས་དགེས་ལེགས་བྱས་འདིས་མཚོན་དུས་གསུམ་དུ། །བགྱིས་པའི་དགེ་ཚོགས་དྲི་མ་མེད་པ་རྣམས། །གཅིག་ཏུ་བསྡོམས་ཏེ་མཐུན་རྐྱེན་སྒྲུབ་རྣམས་དང༌། །བསྟན་པའི་སྦྱིན་བདག་ཚེ་རིང་འབྱོར་ལྡན་ཞིང༌། །མ་གྱུར་ནམ་མཁའི་མཐའ་མཉམ་འགྲོ་བ་ཀུན། །སྒྲིབ་གཉིས་བྱང་ཞིང་ཚོགས་གཉིས་མྱུར་རྫོགས་ཏེ། །བླ་མེད་རྣམ་གྲོལ་ཐོབ་པའི་རྒྱུ་རུ་བསྔོ། །བསྟན་འཛིན་དམ་པ་གང་ན་སུ་བཞུགས་རྣམས། །སྐུ་ཚེའི་རྐྱེན་གེགས་ཐ་དག་རབ་ཞི་ནས། །བསྟན་འགྲོའི་དོན་ཆེན་བླ་མེད་མཛད་བཞིན་དུ། །དམ་ཆོས་བདུད་རྩིའི་སྦྲང་ཆར་འབེབས་གྱུར་ཅིག །ཡངས་པའི་རྒྱལ་ཁམས་ཀུན་ཏུ་ལོ་ལེགས་ཤིང༌། །ནད་མུག་འཁྲུག་རྩོད་ཐམས་ཅད་ཞི་བ་དང༌། །མི་མཐུན་རྒུད་པའི་མིང་ཡང་མི་གྲགས་པར། །རྫོགས་ལྡན་དང་པོའི་ལང་ཚོ་འཆར་བར་ཤོག །དེའི་མཐུས་ཁ་བ་རིས་པའི་སྐྱེ་དགུའི་ཡིད། །རྣམ་དཀར་དགེ་བའི་ལས་ལ་ཕྱོགས་པ་དང༌། །མཐུན་རྐྱེན་ལེགས་ཚོགས་གོང་ནས་གོང་འཕེལ་ཏེ། །དམ་ཆོས་འཛིན་པའི་སྣོད་དུ་རུང་བར་ཤོག །འཇིག་རྟེན་དབང་ཕྱུག་ཕྱག་ན་པདྨོ་ཡི། །ཞབས་པད་བྷོ་ཊའི་ལྗོངས་འདིར་མྱུར་བཀོད་དེ། །ཞི་བསིལ་ཆོས་ཀྱི་བདུད་རྩིའི་ཟིལ་མངར་རོར། །ལོངས་སུ་སྤྱོད་པའི་སྐལ་བཟང་མྱུར་འཆར་ཤོག །ཁྱད་པར་བསྟན་པའི་སྙིང་པོ་སྒྲུབ་བརྒྱུད་ཀྱི། །རིང་ལུགས་དྲི་མེད་ས་ཆེན་ཡོངས་ཁྱབ་སྟེ། །བསྟན་པ་འཛིན་པའི་སྐྱེས་བུ་དམ་པ་རྣམས། །སྐུ་ཚེ་མི་འགྱུར་ཚེ་ལྷའི་ངོ་བོར་བརྟན། །ཕྲིན་ལས་མི་ཟད་ཉི་ཟླའི་འོད་དང་སྡེབ། །འདུས་ཚོགས་དགེ་འདུན་བགྲང་ཡས་རྒྱུ་སྐར་ལ། །ཟབ་རྒྱས་ཆོས་ཀྱི་གྲུ་ཆར་འབེབས་པར་ཤོག །ལྷ་རྣམས་མཁའ་ལ་ཤིས་པའི་གླུ་དབྱངས་ལེན། །འགྲོ་རྣམས་བདེ་ཞིང་སྐྱིད་པའི་ཡུན་དུ་འཚོ། །ཀླུ་རྣམས་དགའ་བས་ནོར་འཛིན་དབྱིག་གིས་བཀང༌། །མཐར་ཐུག་སངས་རྒྱས་ཡེ་ཤེས་ཐོབ་པར་ཤོག །ཅེས་པའང་ ༧ རྒྱལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་དགུང་གྲངས་བཅུ་གསུམ་སྟེང༌། འོག་མིན་མཚུར་ཕུའི་གདན་སར་ལྗགས་རྩོམ་གནང་བའི་རྟེན་གསུམ་གསར་བཞེངས་ཀྱི་དགེ་བསྔོའི་སྨོན་ཚིག་བྱིན་རླབས་ཅན་ནོ།། །།